
Jeffery Deaver s-a născut în 1950, într-o suburbie a 
oraşului Chicago. A scris prima carte la vârsta de numai 
11 ani. După o carieră strălucită în jurnalism (a fost 
corespondent la New York Times şi Wall Street Journal), 
apoi în avocatură, începând din 1990 s-a dedicat în 
întregime scrisului. A publicat până în prezent 21 de 
romane care s-au bucurat de un enorm succes, fiind 
traduse în 35 de limbi şi figurând pe cele mai importante 
liste de bestselleruri din întreaga lume. A fost nominalizat 
de şase ori la Edgar Award, decernat de Mystery Writers 
of America şi a obţinut un premiu Anthony, Gumshoe 
Award, trei Ellery Queen Reader's Awards for Best Short 
Story of the Year şi W.H. Smith Thumping Good Read 
Award. De asemenea, i s-au mai decernat The Crime 
Writers' Association of Great Britain's lan Fleming Steel 
Dagger Award şi The Short Story Dagger. Colecţionarul de 
oase este primul său roman tradus în limba română şi face 
parte din seria investigaţiilor lui Lincoln Rhyme. 

Lincoln Rhyme, fostul şef al departamentului de 
medicină legală al poliţiei din New York, a fost cel mai 
reputat specialist în domeniu din S.U.A., a cărui pricepere 
devenise legendară. Însă, în urma unui accident nefericit, 
rămâne complet paralizat şi se retrage din activitate până 
când scenariul neobişnuit al unei crime îl sileşte să revină 
în arena plină de provocări pe care o părăsise fără voie. 
Colecţionarul de oase a fost ecranizat de Studiourile 
Universal, cu Denzel Washington şi Angelina Jolie în 
rolurile principale. 

Familiei mele, lui Dee, Danny, Julie, 
Ethel şi Nelson... Aşchia nu sare departe de trunchi. 


Și Dianei 

1 
Rege pentru o zi 


„La New York, prezentul e atât de 
copleşitor, încât trecutul se destramă.” 


John Jay Chapman 

Vineri, 10:30 p.m. - sâmbătă, 3:30 p.m. 


UNU 


Nu-şi dorea decât să doarmă. 

Avionul aterizase cu o întârziere de două ore şi urmase o 
aşteptare nesfârşită pentru recuperarea bagajelor. În plus, 
firma de la care ceruseră o maşină îi lăsase cu ochii-n 
soare; limuzina care trebuia să-i ia de la aeroport plecase 
cu o oră în urmă. Aşa că acum aşteptau un taxi. 

Femeia stătea la coada formată de pasageri, cu trupul 
firav înclinat de greutatea laptopului. John flecărea despre 
dobânzi şi noi căi de restructurare a afacerii, dar ea n-avea 
în minte decât atât: vineri seara, ora 10:30. Vreau să-mi 
pun pijamaua şi să bag cornu-n pernă. 

Privea şirul nesfârşit de taxiuri. Ceva legat de culoarea 
şi asemănarea dintre ele îi amintea de insecte. Se înfiora 
retrăind senzaţia respingătoare pe care o avusese în 
copilăria petrecută la munte, când ea şi fratele ei găseau 
vreun bursuc cu maţele scoase sau striveau un muşuroi de 
furnici roşii şi-apoi se uitau cu atenţie la masa umedă de 
corpuri şi membre zvârcolindu-se. 

T.J. Colfax o luă din loc, târându-şi picioarele spre taxiul 
care trăsese la bordură şi oprise în scrâşnet de frâne. 

Şoferul deschise portbagajul, din interiorul maşinii. 
Trebuiau să-şi încarce bagajele singuri, iar asta-l scoase 
din sărite pe John. Era obişnuit să fie servit. Lui Tammie 
Jean nu-i păsa; i se mai întâmpla să fie surprinsă că are o 
secretară care-i dactilografiază şi-i ordonează 
documentele. Îşi aruncă valiza în portbagaj, îl închise şi 
urcă în maşină. 

John se sui după ea, trânti portiera şi îşi tamponă cu 
batista faţa cărnoasă şi ţeasta pleşuvă, de parcă efortul de 
a-şi fi azvârlit geanta de voiaj în portbagaj l-ar fi epuizat. 

— Prima oprire pe East Seventy-second, mormăi John 
prin geamul despărțitor. 

— Pe urmă în Upper West Side, adăugă T.J. 

Geamul din plexiglas care despărţea scaunele din faţă 
de bancheta din spate era foarte uzat. Femeia îl vedea pe 
şofer ca prin ceaţă. 

Taxiul porni în trombă de lângă bordură şi intră curând 
pe autostrada către Manhattan. 

— Uite de ce-i atâta lume, zise John. 

Arăta spre un panou care-i întâmpina pe delegaţii la o 
conferinţă pentru pace ONU, ce urma să înceapă luni. 
Zece mii de vizitatori aveau să se afle în oraş. T.J. ridică 
privirea spre panou - negri, albi, asiatici făcând cu mâna şi 
zâmbind. Totuşi grafica nu era în regulă. Proporţiile şi 
culorile erau greşite. Şi toate feţele aveau o paloare 
nefirească. 

T.]. murmură: 

— Hoţi de cadavre. 

Goneau pe autostrada largă, scăldată în galbenul 
stresant al luminilor de pe margine. Trecură de vechiul 
Navy Yard, de stâlpii podului Brooklyn. John tăcu într-un 
târziu, îşi deschise laptopul şi începu să tasteze nişte 
numere. T.J. se lăsase pe spătarul banchetei, uitându-se la 
trotuarele umezite de aburi şi la feţele posace ale 
oamenilor care stăteau pe verandele din gresie ce dădeau 
spre autostradă. Căldura părea să-i fi adus în pragul 
comei. 

Şi în taxi era cald, iar T.J. întinse mâna după butonul 
care deschidea geamul portierei. Nu se miră că nu 
funcţionează. Îl verifică pe cel din partea lui John. Era tot 
defect. Atunci observă că încuietorile portierelor lipseau. 

Şi mânerele. 

Pipăi suprafaţa uşii, căutând articulaţia mânerului. 
Nimic. De parcă ar fi fost tăiată cu bomfaierul. 

— Ce e? întrebă John. 

— Păi, portierele... Cum le deschidem? 

John le privi pe rând, iar pe autostradă apăru şi dispăru 
în viteză indicatorul pentru tunelul Midtown. 

— Hei! 

John ciocăni în geamul despărțitor. 

— Ai trecut de curbă, pe unde-o iei? 

— Poate merge prin Queensboro, sugeră T.J. 

Drumul era mai lung pe pod, dar scăpau de taxa de la 
tunel. Femeia îşi îndreptă spatele şi bătu cu inelul în 
geam. 

— O iei pe pod? 

Şoferul n-o luă în seamă. 

— Hei! 

După câteva clipe, trecură în viteză de bifurcația spre 
Queensboro. i 

— Ce dracu’?! strigă John. Unde ne duci? In Harlem. 
Pun pariu că ne duce în Harlem. 

T. ]. privi pe geam. O maşină mergea paralel cu a lor, 
depăşindu-i încet. Femeia bătu cu putere în geam. 

— Ajutor! răcni ea. Vă rog... 

Şoferul maşinii alăturate îi aruncă o privire, apoi încă 
una, încruntându-se. Încetini şi trecu în spatele lor, dar, cu 
o mişcare bruscă, taxiul viră într-o ieşire laterală spre 
Queens, întoarse pe o alee şi traversă în viteză o zonă cu 
depozite părăsite. Goneau cu nouăzeci şi şase de kilometri 
la oră. 

— Ce faci? 

T.J. bătu în geam. 

— Încetineşte! Unde... 

— O, Doamne, nu, murmură John. Priveşte. 

Şoferul taxiului îşi trăsese o cagulă pe faţă. 

— Ce vrei? ţipă TJ. 

— Bani? O să-ţi dăm bani. 

Taximetristul continua să tacă. T.J. îşi deschise brusc 
geanta şi scoase un laptop negru. Se dădu înapoi şi izbi 
geamul portierei cu un colţ al computerului. Sticla rezistă, 
deşi zgomotul loviturii părea să-l fi scos din minţi pe şofer. 
Taxiul derapa şi aproape că se lovi de zidul de cărămidă al 
clădirii pe lângă care trecea în viteză. 

— Bani! Cât? Pot să-ţi dau mulţi bani! zise John dintr-o 
suflare, cu obrajii cărnoşi înecaţi în lacrimi. 

T.]. lovi iarăşi geamul cu laptopul. Ecranul se desprinse 
sub forţa impactului, dar geamul rămase intact. Mai 
încercă o dată, însă carcasa computerului se sparse şi-i 
căzu din mâini. 

— Rahat... 

Se prăbuşiră amândoi în faţă când taxiul frână brusc, 
într-o fundătură sumbră, întunecoasă. Şoferul cobori din 
maşină, ţinând în mână un pistol mic. 

— Te rog, nu!... îl rugă femeia. 

Omul merse la portiera din spate şi se aplecă, uitându-se 
cu atenţie prin geamul slinos. Rămase acolo un timp, iar 
John şi femeia se retraseră către portiera opusă, 
transpiraţi şi lipiţi unul de celălalt. 

Şoferul îşi puse mâinile streaşină la ochi şi-i privi mai 
atent. 

Un pocnet răsună deodată în aer, iar T.J. tresări. John 
scoase un țipăt scurt. 

Departe, în spatele şoferului, cerul se umplu de fâşii 
strălucitoare, roşii şi albastre. Se auziră alte pocnete şi 
fluierături. Omul se întoarse şi ridică privirea, în vreme ce 
deasupra oraşului se întindea un imens păianjen 
portocaliu. 

Focuri de artificii. T.J. îşi aminti că aflase de ele din 
Times. Un cadou din partea primarului şi a secretarului 
general al ONU pentru delegaţii la conferinţă, care erau 
astfel întâmpinați în cel mai mare oraş din lume. 

Şoferul se întoarse către taxi. Cu un zgomot puternic, 
trase încuietoarea şi deschise încet portiera. 


Ca de obicei, apelul fusese anonim. Deci n-avea cum să 
verifice la care teren viran se referise martorul. Centrala 
comunicase prin staţie: A zis că pe Thirty-seven, lângă 
Eleven. Asta-i tot. 

Martorii nu se remarcau prin furnizarea de informaţii 
exacte despre locul unei infracţiuni. 

Deja transpirată, deşi era de-abia ora nouă dimineaţa, 
Amelia Sachs înainta pe un maidan cu iarbă înaltă. Peria 

terenul - cum spuneau cei care investigau locul unei 
infracţiuni - urmând o cale şerpuită. Nimic. Intoarse capul 
spre micul aparat de emisie-recepţie agăţat de bluza 
albastră a uniformei. 

— Agentul 5885. Nu găsesc nimic. Ai detalii? 

Vocea dispecerului se auzi bruiată: 

— Nimic despre poziţie, 5885. Dar mai e ceva... 
martorul spunea că speră să fi murit victima. Terminat. 

— Repetă, dispecer. 

— Martorul spunea că speră să fi murit victima. Spre 
binele ei. Terminat. 

— 'Terminat. 

Speră să fi murit victima? 

Sachs se căzni să treacă peste o îngrăditură prăbuşită şi 
cercetă altă parcelă pustie. Nimic. 

Voia să renunţe. Să întocmească un 10-90, un raport de 
neconfirmare a informaţiei, şi să se întoarcă pe 42nd 
Street, zona ei de patrulare. O dureau genunchii şi era 
leoarcă de transpiraţie în dimineaţa asta infectă de august. 
Voia să se strecoare în zona Autorităţii Portuare, să stea o 
vreme cu puştimea şi să bea o cutie mare de ceai cu 
gheaţă. Apoi, la 11:30 - peste numai două ore - avea să-şi 
golească dulapul de la Midtown South şi să se ducă în 
centru, la ora de antrenament. A 

Dar nu voia - nu putea - să ignore apelul telefonic. Îşi 
continuă drumul: pe trotuarul fierbinte, printre două 
blocuri părăsite, pe alt teren năpădit de buruieni. 

lşi împinse chipiul pe spate cu arătătorul ei lung, pe 
care şi-l trecu apoi prin claia de păr roşu, strâns în 
creştetul capului. Se scărpină cu putere, vârându-şi 
degetul sub chipiu. O gâdila sudoarea care i se prelingea 
pe frunte. Işi şterse şi sprâncenele. 

Se gândi: Ultimele două ore de patrulare. O să fac față. 

În vreme ce înainta printre tufe, avu prima senzaţie de 
nelinişte din acea dimineață. Mă urmăreşte cineva. 

Tufele uscate se legănau foşnind în vântul fierbinte. 
Automobilele şi camioanele treceau cu zgomot spre şi 

dinspre tunelul Lincoln. Îi trecu prin minte ce gândeau 
adesea poliţiştii din patrule: Oraşul ăsta e atât de 
zgomotos, încât oricine ar putea veni până în spatele meu, 
cu un cuţit în mână, şi nu l-aş auzi în veci. 

Sau m-ar putea lua cineva în vizorul puştii, din spate. 

Se întoarse brusc. 

Nimeni. Doar frunze, fiare ruginite şi gunoi. Se căţără 
pe un morman de pietre, gemând. Amelia Sachs, de 
treizeci şi unu de ani - doar treizeci şi unu de ani, ar fi zis 
mama ei - suferea de artrită. Moştenită de la bunicul ei, 
după cum moştenise trupul zvelt al mamei, înfăţişarea 
plăcută şi cariera tatălui (părul roşu era o enigmă). Simti 
alt junghi, în timp ce-şi croia drum printr-un hăţiş de tufe 
uscate. Din fericire, se opri la un pas de marginea unei 
pante abrupte, care cobora vreo nouă metri. 

Sub ea se căsca o vale întunecoasă, tăiată adânc în roca 
dură din West Side. Pe-acolo trecea calea ferată Amtrak, 
pentru trenurile ce mergeau spre nord. 

Işi miji ochii, uitându-se la baza pantei, lângă rambleul 
căii ferate. 

Ce este asta? 

O suprafaţă circulară de pământ răscolit, cu o creangă 
scurtă ieşind din centru? Părea să fie... 

O, Doamne sfinte... 

Se înfioră. O cuprinse greaţa şi simţi că-i arde pielea. 
Reugşi să-şi domine impulsul de-a se îndepărta, prefăcându- 
se că n-a văzut nimic. 

Spera ca victima să fi murit. Spre binele ei. 

Alergă spre o scară de fier care cobora dinspre trotuar 
către terasament. Întinse mâna spre balustradă, dar se 
opri la timp. La naiba. Infractorul putea să fi fugit pe-aici. 
Dacă atingea scara, ar fi putut şterge amprentele rămase. 
În regulă, o s-o luăm pe ocolite. Inspiră profund, ca să-şi 
amorţească durerea din încheieturi, şi începu să coboare 
peretele de piatră, strecurându-şi pantofii de uniformă - 
lustruiţi impecabil pentru prima zi în noua ei funcţie - în 

crăpăturile din stâncă. Sări la un metru de sol şi alergă 
spre groapă. 

— Mamă... 

Nu era o creangă ieşind din pământ; era o mână. Corpul 
fusese îngropat vertical, iar deasupra rămăsese doar 
antebraţul. Privi cu atenţie degetul inelar; carnea fusese 
îndepărtată, iar pe osul dezgolit, însângerat, fusese pus un 
inel cu diamant. 

Sachs se lăsă în genunchi şi începu să sape. 

Scormonind pământul cu mâinile făcute căuş, observă 
că degetele rămase întregi erau dezarticulate, răşchirate 
nefiresc. Asta-i sugeră că victima fusese în viaţă atunci 
când ultima lopată de pământ îi acoperise fata. 

Şi poate că mai trăia. 

Sachs continuă să sape cu furie pământul afânat, îşi tăie 
mâna într-un ciob de sticlă, sângele ei întunecat 
amestecându-se cu pământul negru. Apoi ajunse la părul şi 
fruntea victimei, care devenise de un gri-albăstrui cianotic 
din cauza lipsei de oxigen. Săpă mai departe, până când 
văzu ochii fără viaţă şi gura strâmbată de un rictus oribil, 
provocat de ultimele sforţări de-a rămâne deasupra valului 
de pământ tot mai înalt. 

Nu era o femeie, deşi avea pe deget un inel de damă. 
Era un bărbat solid, de vreo cincizeci de ani. Mort ca 
pământul în care zăcea. 

Se dădu înapoi, neputându-şi lua privirea de la ochii 
mortului, şi aproape că se împiedică de o şină de tren. Preţ 
de un minut, nu-i trecu prin minte absolut nimic. Doar cum 
ar fi să mori în felul ăsta. 

Pe urmă: Haide, scumpo. Ai găsit locul unei crime şi eşti 
primul poliţist ajuns aici. 

Ştii ce ai de făcut. 

ARCA 

A de la Arestarea unui infractor cunoscut. 

R de la Reţinerea martorilor şi a suspecților. 

C de la Circumscrierea locului faptei. 

A de la... 

De la ce vine A? 

Îşi înclină capul spre staţie. 

— Agentul 5885 către Centrală. Detalii. Am găsit un 10- 
29 lângă şinele de tren, între Three-eight şi Eleven. 
Omucidere. Trebuie detectivi, criminalişti, ambulanţă, 
medic. Terminat. 

— Recepţionat, 5885. Ai arestat vreun suspect? 

— Niciun suspect. 

— Cinci-opt-opt-cinci, terminat. 

Sachs privea ţintă degetul dezgolit până la os. Inelul 
bizar. Ochii. Şi rânjetul... ah, rânjetul ăla blestemat. O 
străbătu un fior. Amelia Sachs înotase în râuri colcăind de 
şerpi, în tabere de vară, şi se mândrise că ar sări fără 
probleme de pe un pod înalt de treizeci de metri, legată cu 
o coardă elastică. Dar când se gândea la spaţii închise... 
cum e să fii prins în capcană, imobilizat, panica punea 
stăpânire pe ea ca un şoc electric. De-aceea se grăbea 
Sachs când mergea pe jos şi de-aceea conducea maşina cu 
viteza luminii. 

Când te mişti tot timpul, nu pot pune mâna pe tine... 

Auzi un zgomot şi înălţă capul. 

Un huruit tot mai intens. 

Bucăţi de hârtie zburau de-a lungul terasamentului. 
Trombe de praf învârtejindu-se spre ea ca nişte stafii 
înfuriate. 

Pe urmă un vaier adânc... 

Poliţista Amelia Sachs, de un metru şaptezeci şi doi, se 
pomeni confruntată cu o locomotivă Amtrak de treizeci de 
tone, o masă de oţel vopsit în roşu, alb şi albastru ce se 
apropia cu viteza constantă de şaisprezece kilometri la 
oră. 

— Hei, opreşte! răcni ea. 

Mecanicul de locomotivă o ignoră. Sachs urcă pe 
terasament şi se opri între şine, îşi răşchiră picioarele şi 
începu să-şi fluture mâinile, făcându-i semn să stea pe loc. 
Locomotiva se opri cu un scrâşnet. Mecanicul scoase capul 
pe fereastră. 

— N-ai voie pe aici, îi spuse Sachs. 

Omul o întrebă ce voia să zică. Ea se gândi că bărbatul 
arăta mult prea tânăr ca să conducă un tren atât de mare. 

— Aici e locul unei crime, te rog să opreşti motorul. 

— Cucoană, eu nu văd nicio crimă. 

Dar Sachs nu-l mai asculta. Îşi înălţase privirea spre o 
gaură din îngrăditura aflată în partea de vest a 
viaductului, sus, lângă Eleventh Avenue. 

Asasinul ar fi putut aduce cadavrul pe-acolo fără să fie 
văzut - dacă ar fi parcat pe Eleventh şi ar fi târât victima 
pe drumul îngust până la marginea văii. Pe Thirty-seventh, 
strada perpendiculară, putea fi observat de la vreo 
douăzeci de ferestre. 

— Trenul, domnule. Lasă-l acolo. 

— Nu-l pot lăsa aici. 

— Te rog să opreşti motorul. 

— Nu poţi opri aşa uşor motorul unui tren. Funcţionează 
tot timpul. 

— Şi sună-l pe dispecer. Sau pe altcineva. Zi-i să 
oprească şi trenurile spre sud. 

— Nu putem face asta. 

— Acum, domnule. Am luat numărul vehiculului 
dumitale. 

— Vehicul? 

— Ţi-aş sugera s-o faci imediat, se răsti Sachs. 

— Şi ce-o să faci, cucoană? O să-mi dai amendă? 

Dar Amelia Sachs se căţăra deja pe peretele de piatră, 
simțind cum îi trosnesc încheieturile, cu praf de calcar, 
pământ şi sudoare pe buze. Sări pe aleea pe care-o zărise 
de pe terasament şi se întoarse, cercetând cu privirea 
Eleventh Avenue şi Javits Center, de vizavi, care era plin 
de lume - spectatori şi ziarişti. Pe o pancartă uriaşă scria: 
Bun venit delegaților ONU! Dar în zorii zilei, când strada 
fusese pustie, asasinul ar fi găsit cu uşurinţă un loc de 
parcare aici şi ar fi putut căra neobservat cadavrul până la 
şine. Sachs merse pe Eleventh şi privi autostrada înţesată 
de maşini. 

Hai să-i dăm bătaie. 

Pătrunse cu greu în marea de automobile şi camioane şi 
opri brusc traficul pe benzile dinspre nord. Câţiva şoferi 
încercară nişte manevre de ocolire, şi fu nevoită să dea 
două amenzi. În cele din urmă, trase nişte pubele în 
mijlocul străzii, în chip de baricadă, să se asigure că 
rezidenții îşi respectau obligaţiile cetăţeneşti. Sachs îşi 
amintise într-un târziu următoarea regulă ARCA a 
poliţistului. 

A de la Asigurarea locului crimei. 

Zgomotul furios al claxoanelor începu să se înalțe spre 
cerul acelei dimineţi ceţoase, acompaniat curând de 
strigătele şi mai furioase ale şoferilor. În scurt timp, 
vacarmul fu sporit de sirenele primei maşini a poliţiei 
sosite acolo. 

Patruzeci de minute mai târziu, locul roia de uniforme şi 
zeci de anchetatori - mult mai numeroşi decât ar fi fost 
nevoie pentru o crimă comisă în Hell's Kitchen, oricât de 
teribilă ar fi fost cauza morţii. Dar, după cum aflase Sachs 
de la alt poliţist, ăsta era un caz fierbinte, tocmai bun 
pentru jurnalişti - victima era unul din cei doi pasageri 
sosiți la aeroportul Kennedy cu o seară în urmă, care 
urcaseră într-un taxi, îndreptându-se către oraş. Nu mai 
ajunseseră acasă. 

— CNN e cu ochii pe noi, şopti omul în uniformă. 

Aşa că Amelia Sachs nu fu surprinsă văzându-l pe 
blondul Vince Peretti - şeful Secţiei Centrale de 
Investigaţii şi Resurse, care conducea echipa de 
intervenţie la locul crimei - cum se căţăra pe taluz, 
oprindu-se apoi să-şi curețe praful de pe costumul de o mie 
de dolari. 

Fu surprinsă totuşi când acesta o observă şi-i făcu semn, 
cu un zâmbet vag pe faţa proaspăt rasă. Îi trecu prin minte 
că era pe cale să primească o dovadă de recunoştinţă 
pentru exerciţiul ei de alpinism. Lăsase intacte amprentele 
de pe scara aia, frate. Poate se alegea chiar cu laude. În 

ultima oră a ultimei zile de patrulare. S-ar fi retras în 
culmea gloriei. 

Peretti o măsură din cap până-n picioare. 

— Agent de patrulare, nu eşti începătoare, nu-i aşa? 
Asta presupun, în orice caz. 

— Poftim, domnule? 

— Nu eşti începătoare, presupun. 

Practic, nu era, deşi avea doar trei ani vechime, spre 
deosebire de majoritatea colegilor de aceeaşi vârstă; ei 
erau în funcţie de nouă sau zece ani. Sachs tăiase frunză la 
câini vreo câţiva ani, până să intre la Academia de Poliţie. 

— Nu înţeleg întrebarea. 

Peretti părea exasperat, iar zâmbetul îi dispăru. 

— Ai sosit prima la locul crimei? 

— Da, domnule. 

— De ce-ai închis Eleventh Avenue? La ce te-ai gândit? 

Sachs se uită de-a lungul autostrăzii largi, care era încă 
blocată de baricada din pubele încropită de ea. Se 
obişnuise cu zgomotul claxoanelor, dar acum îşi dădu 
seama cât de puternic era; convoiul de maşini se întindea 
pe mai mulţi kilometri. 

— Domnule, prima sarcină a poliţistului este să aresteze 
un infractor, să reţină orice martor, să asigure... 

— Agent, cunosc regulile ARCA. Ai blocat strada ca să 
asiguri locul crimei? 

— Da, domnule. Mi-am zis că asasinul n-ar fi parcat pe 
strada perpendiculară. Ar fi fost văzut prea uşor din 
apartamentele de-acolo. Înţelegeţi? Eleventh părea o 
alegere mai bună. 

— Ei bine, a fost o alegere proastă. Nu erau urme de 
paşi pe acea parte a şinelor, ci două şiruri de urme ducând 
spre scara ce urcă la Thirty-seven. 

— Am blocat şi Thirty-seven. 

— Aici voiam să ajung. Doar strada asta trebuia închisă. 
Şi trenul? întrebă Peretti. De ce l-ai oprit? 

— Păi, domnule, m-am gândit că un tren care străbate 
locul crimei poate distruge unele probe. Sau aşa ceva. 

— Sau aşa ceva, agent? 

— Nu m-am exprimat foarte corect, domnule. Voiam să 
Zic... 

— Dar aeroportul Newark? 

— Da, domnule. 

Sachs privi în jur, căutând ajutor. Erau poliţişti prin 
preajmă, dar aveau alte treburi, ignorând perdaful pe care 
i-l trăgea Peretti. 

— Ce vreți să spuneți cu Newark? 

— De ce nu l-ai închis şi pe ăla? 

Ah, minunat. Un pedant. Îşi strânse buzele, ce semănau 
cu ale Juliei Roberts, dar spuse pe un ton rezonabil: 

— Domnule, după judecata mea, părea probabil ca... 

— Şi New York Thruway ar fi fost o alegere bună. Şi 
Jersey Pike, şi autostrada spre Long Island. 1-70, tocmai 
până la St. Louis. Toate astea sunt căi posibile de scăpare 
ale asasinului. 

Sachs îşi plecă încet capul şi-l privi pe Peretti. Amândoi 
aveau exact aceeaşi înălţime, deşi ea avea tocuri mai 
înalte. 

— Am primit telefoane de la prefect, continuă Peretti, de 
la şeful Autorităţii Portuare, de la biroul secretarului 
general al ONU, de la directorul expoziţiei ăleia... Făcu 
semn spre Javits Center. Am dat peste cap programul 
conferinţei, discursul unui senator american şi tot traficul 
din West Side. Calea ferată trece la cincisprezece metri de 
victimă, iar strada pe care ai blocat-o se află tocmai la 
şaizeci de metri distanţă şi la nouă metri deasupra locului 
crimei. Vreau să spun că nici măcar uraganul Eva n-ar fi 
rasolit în halul ăsta culoarul Amtrak de nord-est. 

— Mă gândeam că... 

Peretti zâmbi. Pentru că Sachs era o femeie frumoasă - 
„tăiatul frunzei la câini” înainte de-a ajunge la Academia 
de Poliţie însemnase nişte contracte ferme cu agenţia de 
manechine Chantelle, pe Madison Avenue - polițistul se 
hotări s-o ierte. 

— Agent Sachs - bărbatul citi ecusonul de pe pieptul ei, 
aplatizat de vesta antiglont - să-ţi dau un exemplu concret. 
Cercetarea locului unei crime implică riscuri. Ar fi bine 
dacă am putea împrejmui întreg oraşul după fiecare 
omucidere şi am reţine vreo trei milioane de persoane. Dar 
nu putem face asta. [i-o spun în sens constructiv. Pentru 
edificarea ta. 

— De fapt, domnule, zise ea brusc, m-am transferat de la 
patrulare. Începând de astăzi la prânz. 

Peretti dădu din cap şi zâmbi amuzat. 

— Atunci gata cu vorba. Dar, oficial, a fost decizia ta să 
opreşti trenul şi să blochezi strada. 

— Da, domnule, aşa a fost, zise ea prompt. Fără 
îndoială. 

Cu un stilou umezit de transpiraţie, Peretti îşi notă 
afirmaţia ei într-un carnet negru. O, nu... 

— Şi acum înlătură pubelele alea. Dirijezi circulaţia 
până când se va calma traficul. Ai auzit? 

Fără să dea vreun semn că pricepuse ordinul, Sachs se 
îndepărtă spre Eleventh Avenue şi începu să dea încet la o 
parte pubelele. Fiecare şofer care trecea pe lângă ea o 
privea încruntat sau mormăia ceva. Sachs îşi privi ceasul. 

Încă o oră. 

O să fac faţă. 

DOI 


Cu o bătaie scurtă din aripi, şoimul călător se lăsă pe 
pervazul ferestrei. Lumina de afară, la jumătatea dimineţii, 
strălucea, iar cerul părea teribil de fierbinte. 

— Ilată-te în sfârşit, şopti bărbatul. Apoi înclină capul, 
auzind soneria de la parter. El e? strigă către scară. El e? 

Lincoln Rhyme nu auzi niciun răspuns şi îşi îndreptă 
iarăşi atenţia spre fereastră. Pasărea îşi roti capul - o 
mişcare bruscă, pe care şoimul o făcu însă elegant. Rhyme 
observă că avea ghearele însângerate. O fâşie de carne 
galbenă îi atârna de pliscul negru. Îşi întinse gâtul scurt şi 
se opri la cuib, cu mişcări amintind mai degrabă de cele 
ale unui şarpe. Apoi lăsă fâşia de carne în ciocul deschis al 
puiului acoperit cu puf albastru. Mă uit, îşi spuse Rhyme, 
la singura creatură din New York care nu e vânată de alţii. 
Exceptându-l, poate, pe Dumnezeu. 

Auzi paşi urcând încet pe scări. 

— El era? îl întrebă pe Thom. 

Tânărul răspunse: 

— Cine a fost? A sunat soneria, nu? 

Thom îşi îndreptă privirea spre fereastră. 

— Pasărea s-a întors. Uite, pete de sânge pe pervaz. Le 
vezi? 

Apăru şi perechea şoimului. Bleu-gri ca un peşte, cu 
irizaţii. Înălţă capul spre cer. 

— Sunt mereu împreună. Rămân aşa toată viaţa? se 
întrebă Thom cu voce tare. Ca gâştele? 

Rhyme întoarse ochii spre Thom, care stătea aplecat din 
talia zveltă şi privea atent cuibul prin fereastra pătată. 

— Cine a fost? repetă Rhyme. 

Tânărul trăgea acum de timp, şi asta-l irita pe Rhyme. 

— Un vizitator. 

— Un vizitator? Ha. 


22 


- JEFFERY DEAVER - 


Rhyme pufni. Încercă să-şi aducă aminte când avusese 
ultimul vizitator. Trebuie să se fi întâmplat cu trei luni în 
urmă. Cine fusese? Poate reporterul acela sau vreun văr 
îndepărtat. Mă rog, Peter Taylor, unul dintre specialiştii în 
măduva spinării consultaţi de Rhyme. Şi Blaine fusese 
acolo de mai multe ori. Însă ea, desigur, nu era un 
vizitator. 

— Îngheţi aici, se plânse Thom. 

Dădu să deschidă fereastra. Orice poftă trebuie 
satisfăcută pe loc. Tinerii ăştia! 

— Nu deschide fereastra, îi ordonă Rhyme. Şi spune-mi 
cine dracu-i aici. 

— E frig. 

— O să sperii pasărea. Poţi închide aerul condiţionat. Fu 
o să-l închid. 

— Noi am fost primii aici, zise Thom, apoi ridică geamul 
uriaş al ferestrei. Păsările s-au mutat aici perfect 
conştiente de prezenţa ta. 

Şoimii se uitară urât înspre sursa zgomotului. Dar ei aşa 
se uită mereu. Rămaseră pe pervaz, scrutându-şi domeniul 
format din arbori ginkgo anemici şi maşini parcate vizavi. 

Rhyme repetă: 

— Cine e? 

— Lon Sellitto. 

— Lon? 

Ce căuta aici? 

Thom examina încăperea. 

— Aici e mare mizerie. 

Lui Rhyme nu-i plăcea agitația din timpul curăţeniei. 
Nu-i plăceau zarva, zgomotul aspiratorului - pe care-l 
găsea extrem de iritant. Era mulţumit în locul acela, aşa 
cum era el. Camera aia, pe care o numea biroul lui, era la 
etajul doi al unei clădiri gotice din Upper West Side, cu 
vedere spre Central Park. Încăperea era mare, şase pe 
şase, şi fiecare metru pătrat era practic ocupat. Uneori se 
juca, închizând ochii şi încercând să detecteze mirosul 
diverselor obiecte din cameră. Miile de cărţi şi reviste, 

teancurile înclinate de fotocopii, tranzistorii fierbinţi ai 
televizorului, becurile acoperite de praf, poliţele din stejar 
cu documente. Vinil, peroxid, latex, tapiţerie. 

Trei mărci diferite de scotch. 

Găinaţ de şoim. 

— Nu vreau să-l văd. Spune-i că sunt ocupat. 

— Şi un poliţist tânăr. Ernie Banks. Ăsta a fost un 
jucător de baseball, nu? Zău că ar trebui să mă laşi să fac 
curat. Nu-ţi dai seama cât de murdară e o casă până când 
oamenii încep să te frecventeze. 

— Încep să te frecventeze? Mamă, ce bizar sună. 
Victorian. Cum îţi sună asta? Zi-le să se ducă dracului. Se 
încadrează în eticheta fin de siecle? 

— E jale... 

Thom vorbea despre cameră, însă Rhyme bănui că se 
referea şi la şeful lui. 

Rhyme avea părul negru şi des ca la douăzeci de ani - 
deşi avea de două ori pe-atât - dar şuviţele erau răvăşite şi 
stufoase, având disperată nevoie de spălat şi tuns. Pe faţă 
îi crescuse de trei zile o barbă neagră, făcându-l să pară 
murdar, iar dimineaţa când se trezea, simţea furnicături în 
urechi, ceea ce însemna că şi părul de acolo trebuia tăiat. 
Avea unghii lungi, la mâini şi la picioare, şi purta aceleaşi 
haine de o săptămână - pijamale cu buline, al naibii de 
urâte. Avea ochii înguşti, de un cafeniu intens, pe un chip 
despre care Blaine îi spusese de mai multe ori, cu pasiune 
sau altfel, că era frumos. 

— Vor să vorbească cu tine, continuă Thom. Spun că-i 
foarte important. 

— Păi, bravo lor. 

— Nu l-ai mai văzut pe Lon de aproape un an. 

— De ce ar însemna asta că vreau să-l văd acum? Ai 
speriat pasărea? Mă supăr dacă-i aşa. 

— E foarte important, Lincoln. 

— Foarte important, îmi amintesc că spuneai. Unde-i 
doctorul ăla? Poate că a sunat. Eu moţăiam mai devreme. 
Şi tu erai plecat. 

— Eşti treaz de la şase dimineaţa. 

— Nu. Făcu o pauză. M-am sculat, da. Pe urmă am 
aţipit. Am adormit buştean. Ai verificat mesajele? 

Thom spuse: 

— Da. Nimic de la el. 

— Zicea că o să fie aici la mijlocul dimineţii. 

— Şi e doar trecut de unsprezece. Poate că n-o să 
anunţăm toate serviciile de urgenţă din oraş. Ce zici? 

— Ai vorbit la telefon? întrebă deodată Rhyme. Poate că 
a încercat să sune când vorbeai tu. 

— Vorbeam cu... 

— Am spus eu ceva? întrebă Rhyme. Acum te-ai înfuriat. 
N-am zis că n-ar trebui să dai telefoane. Poţi s-o faci. Ai 
ştiut mereu cum să procedezi. Eu mă gândeam doar c-ar fi 
putut suna în vreme ce tu vorbeai. 

— Nu, în dimineaţa asta te gândeşti cum să fii o pacoste. 

— Ţine-o pe-a ta. Ştii, există chestia aia - apel în 
aşteptare. Poţi primi două apeluri deodată. Mi-aş dori să 
avem aşa ceva. Ce doreşte vechiul meu prieten, Lon? Şi 
prietenul Jui, jucătorul de baseball? 

— Intreabă-i. 

— Pe tine te întreb. 

— Vor să te vadă. Atât ştiu. 

— În legătură cu ceva foar-tee im-por-tant. 

— Lincoln. 

Thom oftă. Apoi tânărul arătos îşi trecu mâna prin părul 
blond. Purta pantaloni de stofă cafenii şi cămaşă albă, cu o 
cravată albastră, înflorată, impecabil înnodată. Când îl 
angajase pe Thom, cu un an în urmă, Rhyme îi spusese că 
putea purta jeanşi şi tricouri, dacă voia. Insă el se îmbrăca 
mereu fără cusur. Rhyme nu ştia dacă asta contribuise la 
decizia de a-l păstra în serviciu pe tânăr, dar aşa se 
întâmplase. Niciunul dintre predecesorii lui Thom nu 
rezistase mai mult de şase săptămâni. Numărul celor care 
renunţaseră era egal cu al celor concediati. 

— Bine, ce le-ai spus? 


25 


- COLECŢIONARUL DE OASE - 


— Le-am spus să-mi acorde câteva minute ca să mă 
asigur că eşti într-o stare decentă, pe urmă pot urca. Pe 
scurt. 

— Ai făcut asta. Fără să mă întrebi. Mulţumesc foarte 
mult. 

Thom se retrase câţiva paşi, apoi strigă pe scara 
îngustă, către primul etaj: 

— Veniti, domnilor. 

— Ţi-au spus ceva, nu-i aşa? zise Rhyme. Te fereşti de 
mine. 

Thom nu răspunse, iar Rhyme îi privi pe cei doi bărbaţi 
apropiindu-se. Când aceştia intrară în cameră, Rhyme 
vorbi primul. Îi spuse lui Thom: 

— Trage draperia. Deja ai iritat prea mult păsările. 

Ceea ce de fapt însemna doar că se săturase de lumina 
supărătoare a soarelui. 


Mută. 

Cu scârboasa bandă adezivă lipită pe gură, nu putea 
scoate o vorbă şi asta o făcea să se simtă mai ţeapănă 
decât cătuşele metalice de la încheieturi. Şi decât 
strânsoarea degetelor lui scurte, puternice, pe bicepşii ei. 

Şoferul de taxi, purtând în continuare cagula pe faţă, o 
condusese pe coridorul murdar, umed, pe lângă şiruri 
lungi de conducte şi ţevi. Se aflau la subsolul unei clădiri 
de birouri. Nu avea idee unde. 

De-aş putea vorbi cu el... 

T.]. Colfax era o jucătoare, vulpea lui Morgan Stanley de 
la etajul trei. O negociatoare. 

Bani? Vrei bani? O să-ţi dau bani mulţi, băiete. Bani cu 
lopata. Repetă asta în gând de o mie de ori, încercând să-i 
surprindă privirea, de parcă aşa i-ar fi putut transmite 
mesajul. E 

Te rooog, imploră ea în tăcere. Începu să se gândească 
la procedurile de deţinere a lichidităţilor, ca să-i dea 
răpitorului fondul ei de pensii. O, te rog... 


26 


- JEFFERY DEAVER - 


Îşi aminti noaptea trecută: bărbatul mutându-şi atenţia 
de la focul de artificii, trăgându-i din taxi, punându-le 
cătuşele. 

Îi azvârlise în portbagaj şi porniseră din nou la drum. 
Mai întâi peste pietre de pavaj şi bucăţi de asfalt, apoi pe 
drumuri netede şi din nou pe teren accidentat. Auzise 
uruitul roţilor pe un pod. Alte curbe, alte drumuri cu 
denivelări. Până la urmă, taxiul se oprise, iar şoferul 
coborâse, părând să deschidă o poartă sau nişte uşi. A 
intrat într-un garaj, îşi zise ea. Toate zgomotele oraşului se 
stinseseră, iar duduitul ţevii de eşapament se amplificase, 
reverberând într-un spaţiu închis. 

Pe urmă se deschisese portbagajul, şi omul o trăsese 
afară. Îi smulsese inelul cu diamant de pe deget şi îl vârâse 
în buzunar. Apoi o dusese pe lângă nişte pereţi pictaţi cu 
chipuri fantomatice, ochi goi privind-o fix - un măcelar, un 
diavol, trei copii trişti - zugrăviți pe tencuiala erodată. O 
trăsese într-un subsol mucegăit şi o trântise pe podea. 
Urcase scara tropăind, lăsând-o în întuneric, copleşită de 
un miros dezgustător - carne putredă, gunoi. Acolo zăcuse 
ceasuri întregi, dormind puţin, plângând mult. Se trezise 
brusc, auzind un zgomot puternic. O explozie violentă. În 
apropiere. Şi iarăşi somn agitat. 

Cu o jumătate de oră în urmă, venise după ea. O dusese 
în portbagaj şi merseseră încă douăzeci de minute. Până 
aici. Oriunde ar fi fost aici. 

De data asta intrară într-o cameră întunecată de subsol. 
În centru se afla o ţeavă groasă, neagră; omul o legă cu 
cătuşe de ea, pe urmă îi înşfăcă picioarele şi le trase în 
faţa ei, aşezând-o în capul oaselor. li încrucişă picioarele şi 
le înfăşură strâns cu sfoară subţire - asta-i luă câteva 
minute. Individul purta mănuşi din piele. Se ridică şi o 
privi îndelung, se aplecă şi îi sfâşie bluza. Trecu în spatele 
ei, şi ea icni simţindu-i mâinile pe umăr, cercetând-o, 
pipăind contururile oaselor prin piele. 

Ea plângea, se ruga prin banda adezivă. 

Ştiind ce avea să urmeze. 

Mâinile bărbatului coborâră de-a lungul braţelor ei, apoi 
pe sub ele şi pe trunchi. Dar nu-i atinse sânii. Nu, degetele 
care i se răsfirau pe piele păreau să-i caute coastele. Le 
împunse şi le mângâie. T.J. se înfioră şi încercă să se 
retragă. El o tinu strâns şi continuă s-o mângâie apăsat, 
simțind rezistenţa osului. 

Omul se ridică. Auzi paşi îndepărtându-se. Un timp, se 
aşternu tăcerea, însoţită de murmurul instalaţiilor de aer 
condiţionat şi al ascensoarelor. Apoi T.J. scoase un 
mormăit înspăimântat, auzind un sunet chiar în spatele ei. 
Un zgomot repetat. Fâşșş. Fâşşş. Foarte cunoscut, dar pe 
care nu-l putea identifica. Încercă să se întoarcă, să vadă 
ce făcea omul, dar nu reuşi. Ce era asta? Ascultă sunetul 
ritmic, iar şi iar şi iar. Îi îndreptă gândurile spre casa 
mamei ei. 

Fâşşş. Fâşşş. 

Sâmbătă dimineaţa, în căsuţa din Bedford, Tennessee. 
Era singura zi în care mama ei nu lucra şi îşi consacra mai 
tot timpul curăţeniei în casă. T.J. se scula când soarele 
ardea şi se repezea pe scări s-o ajute. Fâșșş. Amintirea o 
făcu să plângă. Ascultă sunetul şi se întrebă de ce naiba 
curăța omul podeaua cu mişcări atât de precise ale 
măturii. 


Rhyme văzu surpriză şi stânjeneală pe chipurile lor. 
Ceva ce nu vezi prea des la poliţiştii de la omucideri din 
New York. 

Lon Sellitto şi tânărul Banks (Jerry, nu Ernie) stăteau 
unde le arătase Rhyme cu capul său hirsut: pe două 
scaune identice de trestie, prăfuite şi incomode. 

Rhyme se schimbase mult de când fusese Sellitto ultima 
oară la el, iar detectivul nu-şi ascundea prea bine 
surprinderea. Banks n-avea un termen de comparaţie care 
să-l ajute să aprecieze ce vedea, dar şi el era şocat. 
Camera murdară, haimanaua care-i privea bănuitoare, cu 
siguranţă mirosul - izul visceral care învăluia creatura în 
care se transformase Lincoln Rhyme. 

Rhyme regreta enorm că-i lăsase să urce. 

— De ce n-ai dat un telefon, Lon? 

— Ne-ai fi spus să nu venim. 

Adevărat. 

Thom urca ţanţoş scările, însă Rhyme i-o luă înainte. 

— Nu, Thom, nu o să avem nevoie de tine. 

Işi aminti că tânărul întreba întotdeauna oaspeţii dacă 
doreau ceva de băut sau de mâncare. Ca o afurisită de 
nevastă! 

Un moment de tăcere. Masiv, cu haine şifonate, Lon 
Sellitto - douăzeci de ani vechime - se uită într-o cutie de 
lângă pat şi începu să vorbească. Orice-ar fi vrut să spună 
fu oprit de vederea scutecelor pentru adulţi. 

Jerry Banks spuse: 

— V-am citit cartea, domnule. 

Tânărul poliţist nu ştia să se radă - avea multe tăieturi 
pe faţă. Şi ce buclă fermecătoare pe frunte! Doamne 
sfinte, sigur n-are mai mult de doisprezece ani. Cu cât se 
ofileşte lumea mai tare, reflectă Rhyme, cu atât mai tineri 
par locuitorii ei. 

— Pe care dintre ele? 

— Păi, manualul despre investigarea locului unei crime, 
desigur. Dar mă refeream la cartea cu poze. Cea apărută 
acum doi ani. 

— Erau şi cuvinte acolo, de fapt, mai mult cuvinte. Le-ai 
citit? 

— A, da, desigur, zise repede Banks. 

Un teanc uriaş de exemplare de autor din Scenele 
crimei se înălța lângă un perete al camerei. 

— Nu ştiam că sunteţi prieten cu Lon, adăugă Banks. 

— A, Lon nu ţi-a prezentat anuarul? Pozele? Nu şi-a 
suflecat mâneca să-ti arate cicatricele şi să zică: pe astea 
le am de când lucram cu Lincoln Rhyme? 

Sellitto nu zâmbea. Ei bine, dacă vrea, o să-i dau şi mai 
puţine motive să zâmbească. Detectivul mai vârstnic 
scormonea prin servietă. Şi ce are acolo? 

— Cât timp aţi fost parteneri? întrebă Banks, dornic de 
conversaţie. 

— Ce zici de substantivul ăsta? spuse Rhyme şi se uită la 
ceas. 

— N-am fost parteneri, zise Sellitto. Eu am fost la 
omucideri, el a fost şeful legiştilor. 

— O, spuse Banks, şi mai impresionat. 

Conducerea Diviziei Centrale de Investigaţii şi Resurse 
era una dintre cele mai prestigioase funcţii din 
departament. 

— Mda, făcu Rhyme privind pe fereastră, ca şi cum 
doctorul ar fi putut sosi adus de şoim. Cei doi muşchetari. 

Cu glas calm, care-l înfurie pe Rhyme, Sellitto spuse: 

— Şapte ani, când şi când, am lucrat împreună. 

— Şi ce ani buni au fost, intonă Rhyme. 

Thom se încruntă, dar Sellitto nu sesiză ironia. Sau mai 
degrabă o ignoră. Zise: 

— Avem o problemă, Lincoln. Ne trebuie o mână de 
ajutor. 

Poc. Vraful de hârtii ateriză pe masa de lângă pat. 

— O mână de ajutor? 

Râsul izbucni prin nasul subţire pe care Blaine îl crezuse 
întotdeauna creaţia unui chirurg plastician, deşi nu era. 
Mai credea şi că buzele lui erau prea perfecte (adaugă o 
cicatrice, glumise ea, şi, într-una din disputele lor, aproape 
că i-o făcuse). Şi de ce, se întrebă Rhyme, fantoma ei 
voluptuoasă continuă să-l bântuie astăzi? Se sculase 
gândindu-se la fosta lui nevastă şi simţise nevoia să-i scrie 
o scrisoare, care în acel moment se afla pe ecranul 
computerului. Acum salva documentul pe dischetă. In 
cameră domnea tăcerea, în vreme ce el introducea 
comenzile în computer cu un singur deget. 

— Lincoln? zise Sellitto întrebător. 

— Da, domne. O mână de ajutor. Din partea mea. Am 
auzit. 

Banks se foia stingherit pe scaun, cu un zâmbet 
nepotrivit pe chip. 

— Am o întâlnire, ăă, dintr-un moment într-altul, spuse 
Rhyme. 

— O întâlnire. 

— Cu un doctor. 

— Serios? întrebă Banks, probabil ca să alunge tăcerea 
ce ameninţa să se aştearnă din nou. 

Sellitto, neştiind încotro se îndrepta conversaţia, 
întrebă: 

— Şi ce mai faci? 

Banks şi Sellitto nu-l întrebaseră de sănătate când 
veniseră. Era o chestiune pe care oamenii aveau tendinţa 
să o evite când îl vedeau pe Lincoln Rhyme. Exista riscul 
ca răspunsul să fie foarte complicat şi, aproape sigur, 
neplăcut. Rhyme spuse simplu: 

— Bine, mulţumesc, dar tu? Betty? 

— Am divorţat, zise repede Sellitto. 

— Zău? 

— Ea a luat casa şi eu am luat jumătate de copil. 

Bondocul poliţist vorbise cu o veselie forţată, de parcă 
tot exersase replica asta. Rhyme bănuia că în spatele 
despărțirii se afla o poveste dureroasă. Una pe care nu 
dorea să o audă. Totuşi nu era surprins că mariajul eşuase. 
Sellitto era un cal de povară. Era unul dintre cei vreo sută 
de detectivi de rangul unu din poliţie, şi asta de mulţi ani - 
obținuse promovarea pentru merite, nu doar pentru 
vechime. Lucra aproape optzeci de ore pe săptămână. În 
primele luni când lucraseră împreună, Rhyme nici nu 
ştiuse că era căsătorit. 

— Unde stai acum? întrebă Rhyme, sperând că o 
conversaţie plăcută avea să-i istovească şi să-i trimită la 
plimbare. 

— In Brooklyn. Heights. Uneori merg pe jos la lucru. Ştii 
regimurile alea pe care le ţineam. Poanta e să nu ţii regim. 
Să faci sport. 

Nu arăta mai gras ori mai slab decât Lon Sellitto cel din 
urmă cu cincisprezece ani, de altfel. 

— Deci, spuse colegial Banks, un doctor, spuneaţi. 
Pentru... 

— O nouă formă de tratament? sfârşi Rhyme întrebarea 
rămasă în suspensie. Exact. 

— Noroc. 

— Mulţumesc mult. 

Era ora 11:36 a.m. Trecuse bine de jumătatea dimineţii. 
Întârzierea e impardonabilă în cazul unui medic. 

Surprinse ochii lui Banks scrutându-i picioarele de două 
ori. Îl mai observă o dată pe băiatul plin de coşuri şi nu fu 
surprins să-l vadă roşind. 

— Aşadar, spuse Rhyme, chiar mi-e teamă că nu am 
timp să vă ajut. 

— Dar doctorul n-a venit încă, nu? întrebă Lon Sellitto 
cu acelaşi ton impenetrabil pe care-l folosea ca să spulbere 
alibiurile suspecţilor de omucideri. 

Thom apăru în pragul uşii cu un ibric de cafea. 
Ticălosul, mormăi Rhyme în gând. 

— Lincoln a uitat să vă ofere ceva de băut, domnilor. 

— Thom mă tratează ca pe un copil. 

— Dacă e cazul, ripostă asistentul. 

— Bine, se răsti Rhyme. Beţi o cafea. Eu o să iau nişte 
gin. 

— Prea devreme, zise Thom. Încă nu s-a deschis barul. 

Şi susţinu destul de bine privirea încruntată a lui 
Rhyme. 

Ochii lui Banks cercetară din nou trupul lui Rhyme. 
Poate că se aşteptase să vadă doar piele şi oase. Dar 
atrofierea încetase la scurt timp după accident, şi primii 
săi fizioterapeuţi îl epuizaseră cu exerciţiile. Şi Thom, care 
putea fi un ticălos uneori şi o cloşcă bătrână alteori, era un 
fizioterapeut al naibii de bun. Făcea cu Rhyme zilnic 
exerciţii pasive. Îşi nota meticulos date goniometrice - 
măsurători ale nivelului mişcării pe care o aplica fiecărei 
articulaţii din corpul lui Rhyme. Verifica atent 
spasticitatea, în timp ce menținea braţele şi picioarele într- 
un ciclu constant de abducţiune şi aducțiune. Exerciţiile 

32 


- JEFFERY DEAVER - 


pasive nu făceau miracole, dar dezvoltau un anume tonus, 
reduceau contracţiile debilitante şi mențineau sângele în 
mişcare. Pentru cineva a cărui activitate musculară fusese 
limitată la umeri, cap şi inelarul stâng timp de trei ani şi 
jumătate, Lincoln Rhyme nu era într-o formă prea proastă. 

Tânărul detectiv îşi luă ochii de la complicatul dispozitiv 
electronic de lângă degetul lui Rhyme, conectat la altă 
unitate de control, la racorduri şi cabluri ce intrau în 
computer şi într-un panou fixat pe perete. 

Viaţa paraplegicilor înseamnă fire, îi spusese lui Rhyme 
un terapeut cu mult timp în urmă. Cel puţin a celor bogati. 
A celor norocoşi. 

Sellitto spuse: 

— A avut loc o crimă azi-dimineaţă în West Side. 

— Avem nişte rapoarte despre nişte bărbaţi şi femei fără 
adăpost care au dispărut în ultima lună, zise Banks. La 
început am crezut că ar putea fi unul dintre ei. Dar nu era, 
adăugă el dramatic. Azi-noapte, victima a fost unul dintre 
oamenii ăia. 

Rhyme întoarse o faţă mirată spre tânărul acneic. 

— Oamenii ăia? 

— El nu urmăreşte ştirile, spuse Thom. Dacă vorbeşti 
despre răpire, n-a auzit de ea. 

— Nu urmăreşti ştirile? Sellitto râse. Tu eşti ticălosul 
care citea patru ziare pe zi şi înregistra ştirile TV locale ca 
să le vadă când ajungea acasă. Blaine mi-a spus că i-ai zis 
Katie Couric într-o noapte, când făceaţi dragoste. 

— Acum citesc doar literatură, spuse Rhyme emfatic şi 
pe un ton fals. 

Thom interveni: 

— Literatura înseamnă ştiri care rămân ştiri. 

Rhyme îl ignoră. Sellitto spuse: 

— Un bărbat şi o femeie întorşi dintr-o călătorie de 
afaceri pe Coastă. Au luat un taxi la aeroport. N-au mai 
ajuns acasă. A fost un raport pe la unsprezece treizeci. 
Taxiul a coborât de pe podul Brooklyn în Queens. Pasageri 
albi, bărbat şi femeie, pe bancheta din spate. Păreau că 

încearcă să spargă geamul portierei. Izbindu-l. Nimeni n-a 
luat numărul taxiului sau numele firmei. 

— Martorul ăsta, care a văzut taxiul. S-a uitat la şofer? 

— Nu. 

— Pasagera? 

— Nici urmă de ea. 

Unsprezece patruzeci şi unu. Rhyme era furios pe 
doctorul William Berger. 

— Urâtă treabă, mormăi el absent. 

Sellitto răsuflă adânc, zgomotos. 

— Continuă, zise Rhyme. 

— El purta inelul ei, spuse Banks. 

— Cine purta ce? 

— Victima. L-au găsit azi-dimineaţă. Purta inelul femeii. 
Al celuilalt pasager. 

— Eşti sigur că era al ei? 

— Avea gravate inițialele ei. 

— Deci ai un susnec, reluă Rhyme, care vrea să ştii că 
femeia e la el şi că e încă în viaţă. 

— Ce-i un susnec? întrebă Thom. 

Pentru că Rhyme îl ignoră, Sellitto spuse: 

— Suspect necunoscut. 

— Dar ştiţi cum l-a potrivit? întrebă Banks, un pic cam 
prea însufleţit pentru gustul lui Rhyme. Inelul ei? 

— Mă dau bătut. 

— A tăiat pielea de pe degetul tipului. Pe toată. Până la 
os. 

Rhyme schiţă un zâmbet vag. 

— A, e isteţ tipul, nu? 

— Ce-i aşa de istet? 

— S-a asigurat că nimeni n-o să treacă pe-acolo şi-o să ia 
inelul. Era plin de sânge, nu? 

— Jalnic. 

— Mai întâi, inelul era greu de văzut. Pe urmă e teama 
de SIDA, hepatită. Chiar dacă l-ar fi observat, multă lume 
ar fi ignorat trofeul ăla. Cum o cheamă pe femeie, Lon? 

Detectivul mai în vârstă făcu semn către partenerul său, 
care îşi deschise carnetul. 

— Tammie Jean Colfax. I se spunea T. J. Douăzeci şi opt 
de ani. Lucrează pentru Morgan Stanley. 

Rhyme observă că şi Banks purta un inel. Un inel de la 
vreun colegiu. Băiatul era prea educat ca să fi absolvit 
doar liceul şi academia. Nici urmă de militărie la el. N-ar fi 
fost surprins dacă bijuteria ar fi provenit de la Yale. 
Detectiv la omucideri? Ce-o să se aleagă de lumea asta? 

Tânărul poliţist luă ceaşca de cafea în mâinile care-i 
tremurau când şi când. Cu o mişcare aproape neobservată 
a inelarului, Rhyme dădu clic pe mai multe setări, până 
când opri aerul condiţionat. Era înclinat să nu irosească 
posibilităţile de control pe lucruri precum încălzirea sau 
aerul condiţionat; le rezerva unor necesităţi precum 
iluminatul, computerul şi cadrul de întors pagini. Dar când 
în cameră era prea frig, îi curgea nasul. lar asta e o 
tortură cumplită pentru un paraplegic. 

— Vreun bilet de răscumpărare? 

— Nimic. 

— Tu eşti ofiţerul însărcinat cu acest caz? îl întrebă 
Rhyme pe Sellitto. 

— Sub conducerea lui Jim Polling. Da. Şi vrem ca tu să 
revezi raportul de la locul crimei. 

Alte râsete. 

— Eu? N-am mai văzut de trei ani un raport de la locul 
crimei. Ce-aş putea să vă spun eu? 

— Ne-ai putea spune multe, Linc. 

— Cine-i şeful judiciarului acum? 

— Vince Peretti. 

— Băiatul congresmenului, îşi aminti Rhyme. Puneţi-l pe 
el să vadă raportul. 

O ezitare de moment. 

— Noi te-am prefera pe tine. 

— Ce înseamnă „noi”? 

— Şeful. Al dumneavoastră sincer. 

— Şi ce părere, întrebă Rhyme, zâmbind ca o şcolăriţă, 
are căpitanul Peretti despre acest vot de neîncredere? 

Sellitto se ridică de pe scaun şi începu să se plimbe prin 
cameră, cu ochii la teancurile de reviste. Revista de ştiinţe 
juridice. Catalogul Companiei de Echipament Ştiinţific 
Harding and Boyle. Anuarul de investigații judiciare al 
New Scotland Yard. Jurnalul Colegiului American de 
Cercetări  Judiciare. Raportul Societăţii Americane a 
Laboratoarelor  Criminalistice. (Comunicate de presă 
judiciare. Jurnalul Institutului Internaţional de Ştiinţe 
Juridice. 

— Uită-te la ele, zise Rhyme. Abonamentele au expirat 
cu ani în urmă. Şi toate sunt prăfuite. 

— Totul aici e al naibii de prăfuit, Linc. De ce nu-ţi mişti 
fundul ăla leneş ca să cureţi cocina asta? 

Banks arăta îngrozit. Rhyme îşi reprimă hohotul de râs, 
cu o senzaţie de nefiresc. Vigilenţa i se estompase, iar 
iritarea i se topise în amuzament. Regretă un moment că 
Mormăi: 

— Nu vă pot ajuta, îmi pare rău. 

— Conferinţa de pace începe luni. Noi... 

— Care conferinţă? 

— La ONU. Ambasadori, şefi de state. Or să fie zece mii 
de demnitari în oraş. Ai auzit de chestia aia de la Londra, 
acum două zile? 

— Chestia? repetă Rhyme sarcastic. 

— Cineva a încercat să pună o bombă la hotelul unde 
avea loc o conferinţă UNESCO. Primarul e speriat de 
moarte că o să se întâmple acelaşi lucru şi aici. Nu vrea 
deloc titluri şocante în Post. 

— Mai e şi unica problemă, zise acru Rhyme, că s-ar 
putea ca nici domnişoara Tammie Jean să nu se bucure de 
întoarcerea ei acasă. 

— Jerry, dă-i nişte detalii. Stimulează-i apetitul. 

Banks îşi mută privirea de la picioarele lui Rhyme la 
patul lui, care era - proprietarul său recunoştea bucuros - 

de departe mai interesant. Mai ales panoul de control. 
Arăta ca o componentă a unei navete spaţiale şi costa cam 
tot atât. 

— La zece ore după răpire, îl găsim pe pasager - John 
Ulbrecht - împuşcat şi îngropat de viu pe terasamentul 
Amtrak, lângă Thirty-seventh şi Eleventh. Mă rog, îl 
găsisem mort. Fusese îngropat de viu. Glonţul era de 
calibrul 32. Banks ridică privirea şi adăugă: Acordul 
Honda privind muniţiile. 

Asta însemna că nu trebuiau făcute deducţii isteţe 
despre susnec pornind de la armamentul străin. Banks 
ăsta pare deştept, îşi spuse Rhyme, şi singura lui belea e 
tinereţea, de care ar putea sau nu să scape. Lincoln Rhyme 
considera că el, unul, nu fusese niciodată tânăr. 

— Ghinturile de pe glonţ? întrebă Rhyme. 

— Şase spaţii şi ghinturi, orientate spre stânga. 

— Deci tipul a folosit un Colt, zise Rhyme şi privi din nou 
diagrama locului crimei. 

— Ai spus „tipul”, continuă detectivul tânăr. De fapt sunt 
mai mulţi. 

— Ce? 

— Suspecţi necunoscuţi. Sunt doi. Sunt două şiruri de 
urme de paşi între groapă şi baza unei scări de fier ce urcă 
spre stradă, zise Banks, arătând spre diagramă. 

— Ceva amprente pe scară? 

— Niciuna. Au fost şterse. Au făcut treabă bună. Urmele 
de paşi merg spre groapă şi înapoi la scară. Oricum, 
trebuiau să fie doi ca să târască victima. Cântărea aproape 
o sută de kilograme. Un singur om nu l-ar fi putut căra. 

— Continuă. 

— L-au dus la groapă, l-au aruncat în ea, l-au împuşcat şi 
l-au îngropat, s-au întors la scară, au urcat-o şi au 
dispărut. 

— L-au împuşcat în groapă? vru să ştie Rhyme. 

— Da. Nu erau dâre de sânge în jurul scării sau pe 
cărarea spre groapă. 

Rhyme se arăta oarecum interesat. Dar spuse: 

— De ce aveţi nevoie de mine? 

Sellitto rânji, arătându-şi dinţii galbeni, stricati. 

— Avem un mister, Linc. O grămadă de dovezi materiale 
care n-au niciun sens. 

— Şi? 

Rareori se întâmpla ca toate dovezile materiale de la 
locul unei crime să aibă sens. 

— Păi, e chiar ciudat, citeşte raportul. Te rog. O să-l pun 
aici. Cum merge chestia asta? 

Sellitto se uită la Thom, care potrivi paginile raportului 
în cadrul pentru întors paginile. 

— N-am timp, Lon, protestă Rhyme. 

— Ce invenţie grozavă, aprecie Banks, uitându-se la 
cadru. 

Rhyme nu răspunse. Privi prima pagină, apoi o citi cu 
atenţie. Îşi mişcă inelarul exact un milimetru spre stânga. 
O baghetă de cauciuc întoarse pagina. 

Citea, spunându-şi: Ei, bine, chiar e ciudat. 

— Cine s-a ocupat de locul crimei? 

— Însuşi Peretti. Când a auzit că victima era bărbatul 
din taxi, a venit şi a preluat controlul. 

Rhyme continua să citească. Timp de un minut, 
cuvintele seci ale raportului polițienesc îi reţinură atenţia. 
Pe urmă se auzi soneria şi inima începu să-i bată cu 
putere. Se uită repede spre Thom. Avea o privire rece şi 
era limpede că distracţia se isprăvise. Thom dădu din cap 
şi cobori imediat. 

Toate gândurile despre şoferi de taxi, dovezi materiale şi 
bancheri răpiți dispărură din mintea impetuoasă a lui 
Lincoln Rhyme. 

— E doctorul Berger, anunţă Thom prin interfon. În 
sfârşit. Într-un mare sfârşit. 

— Păi, scuză-mă, Lon. Va trebui să-ţi cer să pleci. Mi-a 
părut bine să te revăd. Un zâmbet. E un caz interesant. 

Sellitto ezită, apoi se ridică. 

— Dar o să citeşti raportul, Lincoln? Să ne zici ce crezi? 

Rhyme spuse: 

— Sigur, apoi îşi lăsă iarăşi capul pe pernă. 

Infirmii de genul lui Rhyme, care erau capabili să-şi 
mişte capul şi gâtul, puteau activa mai bine de zece 
comenzi doar prin mişcări tridimensionale ale capului, însă 
Rhyme evita acest procedeu. li rămăseseră atât de puţine 
plăceri ale simţurilor, încât nu voia să renunţe la confortul 
de a-şi lăsa capul pe perna de două sute de dolari. 
Vizitatorii îl obosiseră peste măsură. Nici nu era amiază 
încă, dar nu-şi dorea decât să doarmă. Muşchii gâtului îi 
palpitau de durere. 

Când Sellitto şi Banks ajunseră la uşă, Rhyme spuse: 

— Lon, aşteaptă. 

Detectivul se întoarse. 

— Trebuie să ştii un lucru. Aţi găsit doar jumătate din 
locul crimei. Importantă e cealaltă - locul iniţial. Casa lui. 
Acolo se află el şi o să fie al dracului de greu de găsit. 

— De ce crezi că există alt loc? 

— Pentru că n-a împuşcat victima la groapă. A împuşcat- 
o acolo - la locul iniţial. Şi probabil că acolo a dus femeia. 
Undeva sub pământ sau într-o parte pustie a oraşului. Sau 
în ambele locuri... pentru că, Banks - Rhyme prevăzu 
întrebarea tânărului detectiv - n-ar fi riscat să împuşte pe 
cineva şi să ţină o captivă acolo dacă n-ar fi fost un loc 
liniştit şi izolat. 

— Poate a folosit un amortizor. 

— Pe glonţ nu sunt urme de cauciuc sau bumbac pentru 
amortizare. 

— Dar cum se poate să fi fost împuşcat acolo? replică 
Banks. Vreau să zic că nu erau pete de sânge la locul 
crimei. 

— Presupun că victima n-a fost împuşcată în faţă, 
declară Rhyme. 

— Păi, nu, răspunse Banks, afişând un zâmbet stupid. 
Cum de-ai ştiut? 

— Un glonţ de calibrul 32 te doare rău, te vlăguieşte, 
dar lasă foarte puţin sânge. Dacă nu nimereşti creierul, e 
rareori letal. Cu victima în starea asta, susnecul putea s-o 

ducă oriunde voia. Spun „susnec” la singular, pentru că a 
fost doar unul. 

Pauză. 

— Dar... erau două şiruri de urme, aproape şopti Banks, 
de parcă ar fi dezamorsat o mină de teren. 

Rhyme oftă. 

— Urmele de tălpi sunt identice. Au fost lăsate de 
acelaşi om, care a făcut drumul de două ori. Ca să ne 
prostească. lar urmele care merg spre nord au aceeaşi 
adâncime ca şi cele care se îndreaptă spre sud. Deci nu 
ducea o greutate de nouăzeci de kilograme doar într-o 
direcţie, ci şi în cealaltă. Victima era desculţă? 

Banks îşi frunzări carnetul. 

— In şosete. 

— Bun, deci criminalul a purtat pantofii victimei în 
plimbarea lui isteaţă până la scară şi înapoi. 

— Dacă n-a coborât pe scară, cum a ajuns la groapă? 

— A cărat victima de-a lungul şinelor de tren. Probabil 
dinspre nord. 

— Nu mai sunt scări spre terasament pe o distanţă mare 
în ambele direcţii. 

— Dar există tuneluri paralele cu calea ferată, continuă 
Rhyme. Au căi de acces în subsolurile unor vechi depozite 
de pe Eleventh Avenue. Un gangster din timpul prohibiţiei 
- Owney Madden - le-a săpat ca să poată strecura 
încărcături cu whisky de contrabandă în trenurile din gara 
New York Central care mergeau spre Albany şi Bridgeport. 

— Dar de ce n-a îngropat victima chiar lângă tunel? De 
ce să rişte să fie văzut târându-l pe tip până la pasarelă? 

Acum îşi pierduse răbdarea. 

— Intelegi ce ne transmite tipul, nu? 

Banks dădu să spună ceva, pe urmă scutură din cap. 

— Trebuia să pună cadavrul într-un loc de unde să fie 
văzut, spuse Rhyme. Voia să-l descopere cineva. De-aia a 
lăsat mâna victimei în aer. Ne făcea semn. Ca să ne atragă 
atenţia. Imi pare rău, aveţi poate un singur susnec, dar e 
deştept cât doi. Există o uşă de acces spre un tunel, 

undeva prin apropiere. Duceţi-vă acolo şi căutaţi 
amprente. N-o să găsiţi. Dar va trebui totuşi s-o faceţi. 
Pentru presă, ştiţi voi. Când povestea o să fie prezentată 
publicului... Noroc, domnilor. Acum vă rog să mă scuzaţi. 
Lon. 

— Da. 

— Nu uita locul iniţial al crimei. Orice s-ar întâmpla, va 
trebui să-l găseşti. Şi repede. 

— Mulţumesc, Linc. Citeşte raportul. 

Rhyme îi asigură că aşa o să facă şi observă că îi 
crezuseră minciuna. Fără nicio rezervă. 

TREI 


Avea cea mai eficientă manieră de-a aborda un bolnav 
pe care o întâlnise Rhyme vreodată. Şi dacă avea cineva 
experienţă în materie de doctori, acela era Lincoln Rhyme. 
Calculase cândva că fusese consultat de şaptezeci şi opt de 
medici specialişti în ultimii trei ani şi jumătate. 

— Frumoasă privelişte, spuse Berger privind pe 
fereastră. 

— Nu-i aşa? Minunată. 

Deşi, din cauza înălţimii patului, Rhyme nu vedea decât 
un cer neguros şi fierbinte peste Central Park. Asta - şi 
păsările - avusese în faţa ochilor de când venise aici, de la 
ultimul spital de reabilitare, cu doi ani şi jumătate în urmă. 
Mai tot timpul ţinea draperiile trase. 

Thom îşi întorcea şeful pe-o parte - manevra îl ajuta pe 
Rhyme să-şi păstreze plămânii curaţi - urmând să-i 
cateterizeze vezica, operaţiune efectuată la fiecare cinci 
sau şase ore. După un traumatism al măduvei spinării, 
sfincterele pot rămâne deschise ori pot fi complet închise. 
Rhyme avusese norocul să-i rămână închise - noroc în 
cazul când exista cineva prin preajmă care să deschidă 
micul tub inert cu un cateter, de patru ori pe zi. 

Doctorul Berger supraveghea această procedură cu 
ochii clinicianului, iar Rhyme nu lua în seamă lipsa de 
intimitate. Unul dintre primele lucruri la care renunţă 
infirmii este pudoarea. Deşi există uneori un oarecare 
efort de a se acoperi - mascarea corpului în timpul 
curăţeniei, evacuării şi examinării - infirmilor serioşi, 
adevăraţi, macho, nu le pasă. La primul centru de 
reabilitare unde fusese internat Rhyme, după ce un 
pacient fusese la o petrecere sau avusese întâlnire cu o 
noapte în urmă, toţi colegii de salon se adunau în scaunele 
cu rotile lângă patul lui ca să-i verifice debitul urinei, ceea 


ce dădea măsura succesului aventurii. Odată, Rhyme 

câştigase admiraţia veşnică a infirmilor din spital, 
înregistrând uluitorul volum de 1430 de centimetri cubi. 

Îi spusese lui Berger: 

— Uită-te pe pervaz, doctore. Am îngerii mei păzitori. 

— Bine. Ereţi? 

— Şoimi călători. De obicei îşi fac cuibul mai sus. Nu 
ştiu de ce au ales să trăiască lângă mine. 

Berger aruncă o privire păsărilor, apoi se îndepărtă de 
fereastră, lăsând draperia să cadă. Păsăretul nu-l interesa. 
Nu era un bărbat masiv, dar arăta bine, un alergător, 
bănui Rhyme. Părea să aibă aproape cincizeci de ani, însă 
părul negru n-avea niciun fir alb şi era la fel de arătos ca 
orice moderator TV. 

— Ăsta-i un pat grozav. 

— Iţi place? 

Patul era un Clinitron, o uriaşă suprafaţă rectangulară. 
Era un pat-suport fluidizat cu aer şi conţinea aproape o 
tonă de biluţe din sticlă acoperite cu silicon. Aerul 
comprimat umplea spaţiul dintre bile, susţinând corpul lui 
Rhyme. Dacă ar fi putut simţi, ar fi avut senzaţia că plutea. 

Berger sorbea cafeaua adusă de Thom la ordinul lui 
Rhyme. Când venise cu ea, tânărul îşi dăduse ochii peste 
cap, şoptind: 

— Am devenit brusc sociabili? apoi se retrăsese. 

Doctorul îi spuse lui Rhyme: 

— Îmi ziceai că ai fost poliţist. 

— Da. Am fost şeful judiciarului în poliţia new-yorkeză. 

— Ai fost împuşcat? 

— Nu. Cercetam locul unei crime. Nişte muncitori au 
găsit un cadavru în zona unde se construia o staţie de 
metrou. Era un tânăr poliţist care dispăruse cu şase luni în 
urmă - exista un criminal în serie care ucidea poliţişti. Mi 
s-a cerut să lucrez personal la cazul acesta şi în timpul 
cercetării s-a rupt o grindă. Am stat îngropat aproape 
patru ore. 

— Chiar omora cineva poliţişti? 

— A ucis trei şi a rănit unul. Criminalul era el însuşi 
poliţist. Dan Shepherd. Un sergent de la patrulare. 

Berger aruncă o privire către cicatricea roz de pe gâtul 
lui Rhyme. Semnul care-l trădează pe un paraplegic - 
incizia pe unde intră tubul de ventilare care rămâne în gât 
luni de zile după accident. Uneori ani de zile, alteori 
pentru totdeauna. Însă Rhyme - graţie firii sale îndărătnice 
şi eforturilor herculeene ale terapeuţilor - scăpase de tub. 
Avea acum o pereche de plămâni care, putea să jure, l-ar 
putea ţine şi cinci minute sub apă. 

— Deci o traumă cervicală. 

— C4. 

— A, da. 

C4 este zona neutră a leziunilor măduvei spinării. O 
traumă deasupra vertebrei cervicale patru l-ar fi putut 
foarte bine ucide. Sub C4, şi-ar fi putut folosi întru câtva 
braţele şi mâinile, dacă nu şi picioarele. Dar accidentul la 
infama vertebră patru îl ținea în viaţă, deşi de fapt era 
total paralizat. Pierduse controlul braţelor şi picioarelor. 
Muşchii abdominali şi intercostali erau aproape complet 
atrofiaţi şi respira mai ales din diafragmă, îşi putea mişca 
gâtul şi capul, precum şi umerii, doar puţin. Singurul 
noroc era că grinda de stejar cruţase un singur, minuscul 
fir de neuron motrice. Care-i permitea să-şi mişte inelarul 
stâng. 

Rhyme îl scuti pe doctor de melodrama primului an de 
după accident. Luna de tracţiune craniană: cleştele 
prinzând găurile făcute în capul lui ca să-i îndrepte 
coloana vertebrală.  Douăsprezece săptămâni cu 
dispozitivul din plastic şi oțel în jurul capului, ca să-i 
susțină gâtul imobil. Pentru menţinerea activității 
plămânilor, un ventilator mare timp de un an, pe urmă un 
stimulator al nervului frenic. Cateterele. Operaţiile. 
Obstrucţia intestinală  paralitică, ulcerele de stres, 
hipotensiunea şi  brahicardia, escarele evoluând în 
decubituri ulceroase, contracţii pe măsură ce țesutul 
muscular începea să se atrofieze şi ameninţa să suprime 

preţioasa mobilitate a degetului său, enervantul chin 
fantomatic - arsuri şi dureri în extremităţi care nu puteau 
simţi nimic. 

Îi vorbi totuşi lui Berger despre ultimul necaz. 

— Disreflexie autonomă. 

Problema apăruse foarte des în ultima vreme. Bătăi 
puternice de inimă, tensiune arterială exagerată, dureri de 
cap înnebunitoare. Puteau fi provocate de ceva simplu, 
cum era constipaţia. Îi spuse că nu putea face nimic 
preventiv, în afară de evitarea stresului şi a contracţiilor. 

Specialistul consultat de Rhyme, doctorul Peter Taylor, 
devenise îngrijorat de frecvenţa atacurilor. Ultimul - cu o 
lună în urmă - fusese atât de sever, încât Taylor îl învățase 
pe Thom cum să trateze criza fără să aştepte ajutor 
medical şi insistase ca asistentul să introducă numărul 
doctorului în serviciul de apelare rapidă al telefonului. 
Taylor avertizase că un acces mai sever putea duce la un 
atac de cord sau la infarct. 

Berger înregistra faptele cu o anume simpatie, apoi zise: 

— Înainte de actuala mea activitate, eram specialist în 
ortopedie geriatrică. Mă ocupam mai ales de refaceri de 
şolduri şi articulaţii. Nu prea ştiu neurologie. Ce şanse de 
vindecare există? 

— Niciuna, aşa o să rămân, zise Rhyme, poate puţin 
prea repede. Adăugă: Înţelegi problema mea, nu-i aşa, 
doctore? 

— Cred că da. Însă aş vrea să o aud dela tine. 

Scuturându-şi capul ca să îndepărteze o şuviţă rebelă de 
păr, Rhyme spuse: 

— Oricine are dreptul să se sinucidă. 

Berger zise: _ 

— Cred că n-aş fi de acord cu afirmaţia asta. In 
majoritatea societăţilor, poţi avea puterea, dar nu dreptul. 
E o diferenţă. 

Rhyme râse amar. 

— Nu sunt vreun mare filosof. Însă n-am nici puterea. 
De-aia am nevoie de dumneata. 

Lincoln Rhyme rugase patru doctori să-l omoare. Toţi îl 
refuzaseră. El spusese în regulă, avea s-o facă singur şi 
încetase pur şi simplu să mai mănânce. Dar procesul de 
autoerodare până la moarte devenise tortură curată. li 
provocase crize violente de stomac şi-l chinuise cu dureri 
de cap insuportabile. Nu putea dormi. Aşa că renunţase, 
şi, în timpul unei teribil de neplăcute conversații, îi ceruse 
lui Thom să-l ucidă. Tânărul izbucnise în lacrimi - singura 
dată când se arătase atât de emoţionat - şi spusese că şi-ar 
fi dorit să o poată face. Ar fi stat lângă el şi l-ar fi privit pe 
Rhyme stingându-se, ar fi refuzat să-l revigoreze. Dar nu 
putea să-l omoare pur şi simplu. 

Pe urmă, un miracol. Dacă se poate numi aşa. 

După ce fusese publicat volumul Scenele crimei, 
apăruseră reporteri care voiau să-i ia interviuri. Un articol 
în The New York Times conţinea această afirmaţie şocantă 
a autorului Rhyme: 

„Nu, nu plănuiesc să scriu alte cărţi. Adevărul e că 
următorul meu mare proiect este să mă sinucid. E chiar o 
provocare. În ultimele şase luni am căutat pe cineva care 
să mă ajute.” 

Acel strigăt de disperare a atras atenţia serviciului de 
consiliere al poliţiei newyorkeze şi mai multor oameni din 
trecutul lui Rhyme, mai ales a lui Blaine (care i-a spus că 
era nebun dacă avea de gând să facă asta, că trebuia să 
înceteze să se gândească doar la sine - cum făcuse atunci 
când erau împreună - şi, dacă tot adusese vorba de asta, 
ar fi bine să-i spună că se recăsătorea). 

Declaraţia lui Rhyme a captat şi atenţia lui William 
Berger, care sunase pe neaşteptate, într-o seară, din 
Seattle. După câteva momente de conversaţie amabilă, 
Berger explicase că văzuse articolul despre Rhyme. 
Urmase o pauză lungă, apoi omul întrebase: 

— Aţi auzit de Societatea Lethe? 

Rhyme auzise. Era un grup care milita pentru eutanasie, 
pe care el încercase să-l găsească timp de mai multe luni. 
Era mult mai agresiv decât Trecerea Solitară sau 

Societatea Hemlock. „Voluntarii noştri sunt solicitaţi 
pentru lămuriri în zeci de sinucideri asistate din toată 
ţara”, explicase Berger. „Trebuie să fim discreţi.” 

Spusese că vrea să analizeze cererea lui Rhyme. Berger 
refuzase să acţioneze rapid, aşa că avuseseră mai multe 
conversații în ultimele şapte sau opt luni. Acum era prima 
lor întâlnire. 

— N-ai cum să treci singur? Să treci... 

— În afară de metoda lui Gene Harrod, nu. Şi chiar şi aia 
e oarecum nesigură. 

Harrod era un tânăr din Boston, un infirm, care hotărâse 
să se sinucidă. Nereuşind să găsească pe cineva să-l ajute, 
şi-a pus capăt zilelor în singurul mod aflat la îndemână. Cu 
puţinele puteri pe care le avea, a dat foc apartamentului în 
care locuia şi, când incendiul s-a extins, a intrat cu scaunul 
de invalid în flăcări. A murit în urma arsurilor de gradul 
trei. 

Cazul a fost deseori invocat de adepţii dreptului la 
moarte drept exemplu de tragedie ce poate fi provocată de 
legile antieutanasie. 

Berger cunoştea cazul şi dădu compătimitor din cap. 

— Nu, nimeni n-are nevoie de o asemenea moarte. 
Cântări cu privirea corpul lui Rhyme, cablurile, panourile 
de control. Ce abilităţi mecanice ai? 

Rhyme îi vorbi despre componentele electronice - 
dispozitivul cu care opera inelarul, cel pentru sorbit hrană, 
pârghiile pentru bărbie şi unitatea computerizată pentru 
dictare, care afişa cuvintele pe ecran, pe măsură ce le 
rostea. 

— Dar totul trebuie pregătit de altcineva? întrebă 
Berger. De exemplu, cineva trebuie să se ducă la 
magazine, să cumpere o armă, s-o încarce, să pregătească 
trăgaciul şi s-o facă să funcţioneze cu dispozitivul pe care-l 
controlezi dumneata? 

— Da. 

Făcând acea persoană vinovată de conspirație la 
comiterea unei crime, ca şi de omor prin imprudenţă. 

47 


- COLECŢIONARUL DE OASE - 


— Dar echipamentul tău? întrebă Rhyme. E eficient? 

— Echipamentul? 

— Ce foloseşti? Ca să, ăă, faci treaba? 

— E foarte eficient. Niciun pacient nu s-a plâns 
vreodată. 

Rhyme clipi, iar Berger râse. Rhyme i se alătură. Dacă 
nu poţi râde de moarte, atunci de ce poţi râde? 

— Aruncă o privire. 

— Îl ai la tine? 

În inima lui Rhyme înmuguri speranţa. Era prima oară 
după mulţi ani când avea această senzaţie de căldură. 

Doctorul îşi deschise servieta, şi - mai degrabă 
ceremonios, îşi zise Rhyme - scoase o sticlă de coniac. O 
sticluţă cu pilule. O pungă de plastic şi o bandă de 
cauciuc. 

— Ce medicament e ăla? i 

— Seconal. Nimeni nu-l mai prescrie. Inainte, 
sinuciderea era mult mai uşor de executat. Pastiluţele 
astea fac treabă bună. Bună, fără discuţie. Acum e aproape 
imposibil să te omori cu tranchilizantele moderne. Halcion, 
Librium, Dalmane, Xanax... Poţi dormi mult timp, dar până 
la urmă te scoli. 

— Şi punga? 

— A, punga. Berger o luă. Este emblema Societăţii 
Lethe. Neoficial, desigur - nu avem un logo. Dacă pilulele 
şi coniacul nu sunt de ajuns, folosim punga. Peste cap, cu 
o bandă de cauciuc în jurul gâtului. Punem şi puţină 
gheaţă înăuntru, pentru că se face cald după câteva 
minute. 

Rhyme nu-şi putea lua ochii de la cele trei obiecte. 
Punga, din plastic gros, precum cârpa pentru şters pensule 
a unui pictor. Băutura era ieftină, iar pastilele obişnuite. 

— E o casă frumoasă, zise Berger, privind în jur. Central 
Park West... trăieşti din pensia de boală? 

— Asta-i o parte din venituri. Mai acord şi consultaţii 
poliţiei şi  FBl-ului... După accident, compania de 
construcţii care făcea excavaţiile mi-a dat trei milioane. A 

jurat că n-are nicio vină, dar se pare că există o lege 
conform căreia un paraplegic câştigă automat orice proces 
împotriva companiilor de construcţii, indiferent a cui a fost 
vina. Asta dacă partea vătămată vine în instanţă şi depune 
plângere. 

— Ai scris şi cartea aia, nu? 

— Am luat nişte bani şi de-acolo. Nu mulţi. Cartea s-a 
vândut bine, dar n-a spart piaţa. 

Berger luă un exemplar din Scenele crimei şi îl răsfoi. 

— Locuri ale unor crime celebre. Ia uite ce-i aici. Râse. 
Sunt, câte, patruzeci, cincizeci de locuri? 

— Cincizeci şi unu. 

Pentru că scrisese cartea după accident, Rhyme 
revizitase cu gândul toate vechile locuri, văzute ori 
imaginate, ale unor crime din New York pe care şi le 
amintea. Unele soluționate, altele nu. Scrisese despre Old 
Brewery, celebra casă de raport din Five Points, unde au 
avut loc treisprezece crime, fără legătură una cu alta, într- 
o singură noapte din 1939. Despre Charles Aubridge 
Deacon, care şi-a ucis mama pe 13 iulie 1863, în timpul 
revoltei trupelor din Războiul Civil, şi care a declarat că 
foştii sclavi o omorâseră, alimentând astfel ura faţă de 
negri. Despre crima arhitectului Stanford White, prins în 
triunghiul său amoros, pe acoperişul clădirii Madison 
Square Garden, şi despre dispariţia judecătorului Crater. 
Despre George Metesky, nebunul care punea bombe în 
anii '50, şi despre Murph Surf, care a furat diamantul 
Steaua Indiei. 

— Construcţii din secolul al XIX-lea, izvoare subterane, 
şcoli de majordomi, recită Berger, răsfoind cartea, băi 
publice pentru homosexuali, bordeluri din Chinatown, 
biserici ortodoxe ruseşti... Cum ai aflat toate acestea 
despre oraş? 

Rhyme dădu din umeri. În anii petrecuţi la şefia 
departamentului judiciar, studiase oraşul la fel de mult ca 
ştiinţele juridice. Istoria lui, politica, geologia, sociologia, 
infrastructura. Zise: 

— Criminalistica nu există într-un spaţiu vid. Cu cât ştii 
mai multe despre mediul care te înconjoară, cu atât mai 
bine poţi aplica... 

De îndată ce simţi entuziasmul strecurându-i-se în glas, 
se opri brusc. Furios că fusese păcălit aşa de uşor. 

— Bună probă, doctore Berger, spuse Rhyme încordat. 

— Ei, haide. Spune-mi Bill. Te rog. 

Rhyme n-avea de gând să se lase. 

— Am mai auzit povestea asta. la o foaie de hârtie 
curată, netedă, şi scrie toate motivele pentru care te-ai 
sinucide. Pe urmă ia altă foaie de hârtie curată şi netedă şi 
scrie toate motivele pentru care n-ai face-o. Îţi vin în minte 
cuvinte precum productiv, util, interesant, provocator. 
Cuvinte mari. Cuvinte de zece dolari. Nu dau doi bani pe 
ele. În plus, n-aş putea să ţin un blestemat de stilou în 
mână nici ca să-mi salvez sufletul. 

— Lincoln, continuă Berger cu blândeţe, trebuie să mă 
asigur că eşti candidatul potrivit pentru program. 

— „Candidat?” „Program?” Ah, tirania eufemismelor, 
spuse Rhyme cu amărăciune. Doctore, m-am hotărât. Aş 
vrea s-o fac astăzi. Acum, dacă se poate. 

— De ce azi? 

Rhyme întoarse privirea spre sticle şi pungă. Şopti: 

— De ce nu? Ce-i azi? Douăzeci şi trei august? E o zi la 
fel de bună ca oricare alta. 

Doctorul se bătu uşor peste buzele subţiri. 

— Trebuie să stau un timp de vorbă cu tine, Lincoln. 
Dacă mă convingi că vrei într-adevăr să mergi mai 
departe... 

— Vreau, zise Rhyme, observând, cum făcea deseori, cât 
de anemic sună vorbele fără gesticulaţia care să le 
însoţească. 

Voia cu disperare să-şi lase mâna pe braţul lui Berger 
sau să-şi ridice palmele în semn de rugă fierbinte. 

Fără să ceară permisiunea, Berger scoase un pachet de 
Marlboro şi aprinse o ţigară. Scoase din buzunar o 
scrumieră pliantă din metal şi o deschise. Îşi încrucişă 

picioarele subţiri. Semăna cu un tânăr spilcuit într-un 
fumoar din mediul universitar. 

— Lincoln, înţelegi problema, nu-i aşa? 

Sigur, înţelegea. Era exact motivul pentru care Berger 
se afla acolo şi pentru care unul dintre doctorii lui Rhyme 
nu „făcuse treaba”. Grăbirea unei morţi inevitabile era 
una; aproape o treime din medicii practicieni care tratau 
pacienţi în faze terminale ale bolii prescriseseră ori 
administraseră doze fatale de medicamente. Procurorii 
închideau ochii la asemenea procedee cu excepţia 
doctorilor care se lăudau cu asta, cum a fost Kevorkian. 

Dar un paraplegic? Un infirm? O, asta era altceva. 
Lincoln Rhyme avea patruzeci de ani. Dacă nu exista vreo 
genă înşelătoare în zestrea lui ereditară, nu l-ar fi 
împiedicat nicio problemă medicală să trăiască până la 
optzeci de ani. 

Berger adăugă: 

— Dă-mi voie să vorbesc deschis, Lincoln. Mai trebuie să 
mă asigur că nu este vorba despre o înscenare. 

— Înscenare? 

— A procurorilor. Am mai fost prins în capcană. 

Rhyme râse. 

— Procurorul general al New Yorkului e un om ocupat. 
N-o să-i pună microfoane unui infirm ca să aresteze un 
eutanasist. 

Privea cu un aer absent raportul de la locul crimei 


...la trei metri sud-vest de victimă, s-a găsit într-un tufiş, 
pe o grămăjoară de nisip alb: un bulgăre de fibră, 
aproximativ şase centimetri în diametru, de culoare 
aproape albă. Fibra a fost testată în dispozitivul cu raze X 
şi s-a constatat că e compusă din Az B-(Si, AsO22(0H2). Nu 
s-a indicat nicio sursă, iar fibrele nu au putut fi 
individualizate. Mostra a fost trimisă la laboratorul tehnic 
al FBl-ului pentru analiză. 

— Trebuie să fiu atent, continuă Berger. Acum asta e 
întreaga mea viaţă profesională. Am renunţat complet la 
ortopedie. Oricum e mai mult decât o slujbă. Am hotărât 
să-mi petrec restul vieţii ajutându-i pe alţii să şi-o încheie 
pe-a lor. 


Lângă acest bulgăre de fibră, la aproximativ opt 
centimetri distanţă, s-au găsit două bucățele de hârtie. 
Una era din hârtie de ziar obişnuită, având cuvintele „trei 
p.m.” imprimate cu fontul Times Roman, cu o cerneală 
similară celei folosite pentru ziarele de mare tiraj. Cealaltă 
bucată părea să fie colţul unei pagini dintr-o carte, având 
imprimat numărul de pagină „823. Tipul de cifră era 
Garamond, iar hârtia era satinată. Analiza ulterioară cu 
ninhidrină nu a dezvăluit amprente latente pe niciuna din 
probe... individualizarea nu a fost posibilă. 


Rhyme era agasat de câteva lucruri. Unul era fibra. De 
ce Peretti nu-şi dăduse seama despre ce era vorba? Pentru 
că era aşa de limpede. Şi de ce erau aceste probe 
materiale - bucăţelele de hârtie şi fibra - adunate laolaltă? 
Ceva scârţâia aici. 

— Lincoln. 

— Scuze. 

— Spuneam că... nu eşti o victimă pradă unor dureri 
insuportabile. Nu eşti pe drumuri. Ai bani, ai talent. 
Consultaţiile pe care le acorzi poliţiei... ajută o mulţime de 
oameni. Dacă îţi doreşti, poţi avea o, da, o viaţă productivă 
de-acum înainte. O viaţă lungă. 

— Lungă, da. Asta-i problema. O viaţă lungă. Se 
săturase de politeţuri. Se răsti: Dar eu nu vreau o viaţă 
lungă. Pur şi simplu. Dacă există cea mai mică posibilitate 
să regreţi decizia luată, ei bine, eu sunt cel care va trebui 
să ducă această povară. Nu tu. 

— Cine poate fi vreodată sigur în privinţa asta? 

Privirea îi alunecă iarăşi la raport. 

Deasupra bucăţelelor de hârtie a fost găsit un şurub de 
fier cu cap hexagonal, pe care erau stantate literele CE. 
Cinci centimetri lungime, cu filetul în sensul acelor de 
ceasornic şi diametrul de 2 centimetri. 


— Am un program încărcat în următoarele câteva zile, 
spuse Berger uitându-se la ceas. 

Era un Rolex; da, moartea a fost întotdeauna profitabilă. 

— Hai să discutăm acum vreo oră, pe urmă să lăsăm să 
mai treacă o zi ca să ne liniştim, iar eu o să revin. 

Ceva îl sâcâia pe Rhyme. O patimă enervantă - 
blestemul tuturor infirmilor - deşi în cazul lui era o patimă 
intelectuală. De genul celei care-l iritase toată viaţa pe 
Rhyme. 

— Doctore, mă întreb dacă poţi să-mi faci un serviciu. 
Raportul acela. Ai putea să-l răsfoieşti? Vezi dacă găseşti 
poza unui şurub. 

Berger ezită. 

— O poză? 

— Un polaroid. Trebuie să fie lipită undeva spre sfârşit. 
Cadrul de întors pagini ia prea mult timp. 

Berger scoase raportul din cadru şi-l răsfoi. 

— Acolo. Stai. 

Privind fotografia, se simţi copleşit de o nevoie presantă. 
O, nu aici, nu acum. Te rog, nu. 

— Scuză-mă, poţi să dai înapoi la pagina unde eram? 

Berger se conformă. Rhyme nu zise nimic şi citi cu 
atenţie. Bucăţele de hârtie... Trei p.m... pagina 823. 

Inima începu să-i bată cu putere, iar faţa i se acoperi cu 
broboane de sudoare. În urechi auzea un bâzâit năucitor. 

Uite un titlu de tabloid: BĂRBAT DECEDAT ÎN TIMPUL 
DISCUŢIEI CU DOCTORUL MORŢII... 

Berger clipea des. 

— Lincoln? Te simţi bine? 

Cu o expresie îngrijorată, medicul îl studia atent pe 
Rhyme. Silindu-se să pară calm, acesta zise: 

— Doctore, îmi pare rău, dar trebuie să mă ocup deo 
problemă. 

Berger dădu încet din cap, nesigur. 

— Ai totuşi lucruri nerezolvate? 

Zâmbitor. Nonşalant. 

— Mă întrebam dacă-ţi pot cere să revii peste câteva 
ore. 

Cu mare grijă. Dacă sesizează că există un scop în viaţa 
ta, o să te taxeze drept nepotrivit pentru sinucidere, o să-şi 
ia sticlele şi punga de plastic şi-o să se întoarcă de unde a 
venit. 

Deschizând o agendă, Berger spuse: 

— Restul zilei sunt ocupat. Atunci mâine... Nu. Mă tem 
că luni e cel mai bine. Poimâine. 

Rhyme ezita. Doamne... Dorinţa lui intimă era în sfârşit 
pe cale să se împlinească, visul lui de fiecare zi din ultimul 
an. Da sau nu? 

Hotărăşte. 

Până la urmă, Rhyme se auzi spunând: 

— În regulă. Luni. 

Afişând pe chip un zâmbet neajutorat. 

— Care e problema, de fapt? 

— Cineva cu care am lucrat. Mi-a cerut un sfat. Nu i-am 
dat prea mare atenţie, deşi era necesar. Trebuie să-l sun. 

Nu, nu era deloc disreflexie - şi niciun acces de 
anxietate. 

Lincoln Rhyme era pradă unei emoţii pe care n-o mai 
avusese de ani de zile. Era al naibii de grăbit. 

— Pot să te rog să-l trimiţi pe Thom sus? Cred că e jos, 
în bucătărie. 

— Da, sigur. Cu mare plăcere. 

Rhyme vedea ceva bizar în ochii lui Berger. Ce era? 
Prudenţă? Poate. Semăna cumva cu dezamăgirea. Dar 
acum n-avea timp să se gândească la asta. În vreme ce 
paşii doctorului se depărtau pe scară, Rhyme strigă pe un 
ton baritonal: 

— Thom! Thom! 

— Ce e? răspunse vocea tânărului. 

— Sună-l pe Lon. Adu-l aici. Acum. 

Rhyme aruncă o privire spre ceas. Era trecut de amiază. 
Aveau mai puţin de trei ore. 

PATRU 


— Locul crimei a fost abandonat, zise Lincoln Rhyme. 

Lon Sellitto îşi aruncase haina de pe el, rămânând într-o 
cămaşă teribil de şifonată. Acum se lăsase pe spătarul 
scaunului, cu braţele încrucişate, lângă o masă plină de 
hârtii şi cărţi. Se întorsese şi Jerry Banks, care-l privea în 
ochi pe Rhyme; patul şi panoul de control nu-l mai 
interesau. Sellitto se încruntă. 

— Dar ce poveste încearcă să ne vândă suspectul? 

La locurile unor infracţiuni, mai ales omucideri, 
criminalii le jucau adesea feste anchetatorilor, spre a-i 
conduce pe piste false. Unii procedau cu inteligenţă, dar 
nu şi cei mai mulţi. Cum fusese acel soţ care-şi bătuse 
nevasta până o omorâse, apoi încercase să însceneze un 
jaf - deşi îl dusese mintea să fure doar bijuteriile ei 
lăsându-şi brăţările de aur şi inelul cu diamant pe care îl 
purta de obicei la degetul mic pe măsuţa de toaletă. 

— Asta-i interesant, continuă Rhyme. Nu e vorba despre 
ce s-a întâmplat, Lon. E vorba despre ce urmează să se 
întâmple. 

Scepticul Sellitto întrebă: 

— Ce te face să crezi asta? 

— Bucăţile de hârtie. Înseamnă ora trei, astăzi. 

— Astăzi? 

— Uite! 

Rhyme dădu iritat din cap, arătând spre raport. 

— Pe hârtia aia scrie trei p.m., preciză Banks. Dar pe 
cealaltă e un număr de pagină. De ce crezi că înseamnă 
astăzi? 

— Nu e un număr de pagină. 

Rhyme ridică o sprânceană. Tot nu se prindeau. 

— E logic! Singurul motiv pentru care lasă indicii e ca să 
ne transmită ceva. Dacă aşa stau lucrurile, atunci 823 


56 


- JEFFERY DEAVER - 


trebuie să fie ceva mai mult decât un număr de pagină. 
Atunci ce e? 

Tăcere. 

Exasperat, Rhyme izbucni: 

— E o dată! Opt douăzeci şi trei. Douăzeci şi trei august. 
Ceva urmează să se întâmple astăzi, la ora trei p.m. Şi 
acum ghemul de fibră. E azbest. 

— Azbest? întrebă Sellitto. 

— În raport? Formula? E hornblendă. Bioxid de siliciu. 
Ala e azbest. Nu pricep de ce l-a trimis Peretti la FBI. 
Aşadar, avem azbest pe un terasament de cale ferată, unde 
n-ar trebui să se afle aşa ceva. Şi avem un şurub de fier cu 
capul oxidat, dar cu filetul intact. Asta înseamnă că fusese 
fixat undeva de mult timp şi scos de acolo recent. 

— Poate că a fost scos din pământ, sugeră Banks. Când 
o fi săpat groapa? 

Rhyme spuse: 

— Nu. Nu în Midtown, roca de bază e aproape de 
suprafaţă, la fel ca stratul acvifer. Tot solul de la Thirty- 
fourth Street până în Harlem are suficientă umiditate ca să 
oxideze fierul în câteva zile. Dacă ar fi stat în pământ, 
şurubul ar fi fost complet ruginit, nu doar capul. Nu, a fost 
desprins de undeva, dus la locul crimei şi lăsat acolo. Şi 
nisipul ăla... zău, ce să caute nisipul alb pe un terasament 
din Midtown Manhattan? Solul de-acolo e compus din 
argilă, nămol, granit, pământ întărit şi lut moale. 

Banks dădu să spună ceva, dar Rhyme îl întrerupse 
brusc. 

— Şi de ce erau îngrămădite acolo toate indiciile astea? 
Oho, ne transmite ceva susnecul nostru, puteţi fi siguri. 
Banks, ce-ai aflat despre uşa de acces? 

— Ai avut dreptate, spuse tânărul. Am găsit una la vreo 
treizeci de metri spre nord de la mormânt. Forţată din 
interior. Ai avut dreptate şi în legătură cu amprentele. 
Nimic. Şi nici dâre de anvelope sau alte urme. 

Un bulgăre de azbest murdar, un şurub, un petic de 
ziar... 

— Locul crimei? întrebă Rhyme. A rămas intact? 

— A fost degajat. 

Lincoln Rhyme, infirmul cu plămâni de oţel, scoase 
dezgustat un şuierat puternic. 

— Cine a comis această greşeală? 

— Nu ştiu, zise neajutorat Sellitto. Supraveghetorul-şef, 
probabil. 

Rhyme înţelese că era vorba despre Peretti. 

— Atunci nu-ţi rămâne decât ce-ai găsit până acum. 

Orice piste către identitatea răpitorului sau spre 
intenţiile lui se găseau fie în raportul criminalistic, fie 
dispăruseră pentru totdeauna, zdrobite sub tălpile 
poliţiştilor, ale spectatorilor şi ale muncitorilor de la căile 
ferate. Activitatea preliminară - cercetarea împrejurimilor 
locului crimei, interogarea martorilor, explorarea urmelor, 
adică munca de rutină a detectivilor - fusese tărăgănată. 
Însă locurile infracţiunilor trebuiau examinate „cu iuţeala 
fulgerului”, aşa le-ar fi ordonat Rhyme subalternilor lui de 
la judiciar. Şi ar fi concediat destui tehnicieni care nu s-ar 
fi mişcat pe cât ar fi vrut el de repede. 

— Peretti a condus cercetarea? întrebă el. 

— Peretti şi o garnitură completă. 

— Garnitură completă? întrebă Rhyme contrariat. Ce-i 
aia o garnitură completă? 

Sellitto se uită la Banks, care zise: 

— Patru tehnicieni fotografi, patru de la amprente. Opt 
anchetatori. Şi medicul legist de serviciu. 

— Opt anchetatori ai locului crimei? 

Examinarea unei infracţiuni este reprezentată printr-o 
curbă parabolică. Se consideră că doi detectivi au eficienţă 
maximă pentru un singur caz de omucidere. Unul singur 
poate omite anumite lucruri; trei sau mai mulţi riscă să 
omită şi mai multe. Lincoln Rhyme cercetase întotdeauna 
singur locurile infracţiunilor. Îi lăsa pe cei de la amprente 
să-şi facă treaba şi pe fotografi să facă poze şi să filmeze. 
Dar întotdeauna examinase terenul singur. 

Peretti. Rhyme îl angajase pe tânăr, fiul unui politician 
bogat, cu şase, şapte ani în urmă, iar omul se dovedise a fi 
un bun detectiv, ca la carte. Departamentul Judiciar e 
considerat unul de elită, iar pentru a ajunge acolo există 
întotdeauna o lungă listă de aşteptare. Rhyme găsea o 
plăcere perversă în _ trierea solicitanţilor, arătându-le 
acestora albumul de familie - o colecţie de fotografii făcute 
la locul unor crime înfiorătoare. Unii se albeau la faţă, alţii 
chicoteau. Iar alţii dădeau albumul înapoi, cu sprâncenele 
ridicate, de parcă ar fi întrebat: şi ce-i cu asta? 

Ei erau cei pe care Lincoln Rhyme îi angaja. Peretti 
fusese unul dintre ei. 

Sellitto pusese o întrebare. Rhyme observă că detectivul 
îl privea. Acesta repetă: 

— O să lucrezi cu noi la cazul acesta, Lincoln, nu-i aşa? 

— Să lucrez cu voi? râse spart. Nu pot, Lon. Nu. Vă dau 
numai câteva idei. Le-aţi priceput. Folosiţi-le. Thom, sună-l 
pe Berger. 

Acum regreta hotărârea de-a amâna întrevederea cu 
doctorul morţii. Poate că nu era prea târziu. Nu putea 
suporta gândul de a aştepta încă o zi până la trecerea lui. 
Iar luni... Nu voia să moară într-o zi de luni. Părea banal. 

— Spune te rog. 

— Thom! 

— În regulă, spuse tânărul asistent, cu mâinile ridicate 
în semn de capitulare. 

Rhyme aruncă o privire spre locul de pe masă unde 
fuseseră puse sticla, pastilele şi punga de plastic - atât de 
aproape, însă, ca orice altceva din existența lui, 
inaccesibile lui Lincoln Rhyme. 

Sellitto dădu un telefon şi înclină capul când i se 
răspunse. Se prezentă. Ceasul de perete bătu ora 
douăsprezece şi treizeci de minute. 

— Da, domnule. 

Glasul detectivului coborî până la un ton respectuos. 
Primarul, bănui Rhyme. 

— În legătură cu răpirea de la aeroportul Kennedy. Am 
vorbit cu Lincoln Rhyme... Da, domnule, are câteva idei în 
privinţa asta. 

Detectivul porni agale spre fereastră, privind atent 
şoimul şi încercând să-i explice inexplicabilul omului care 
administra cel mai misterios oraş din lume. Inchise 
telefonul, apoi se întoarse către Rhyme. 

— Şi el, şi şeful te vor, Linc. Chiar ei te-au solicitat, 
însuşi Wilson. 

Rhyme râse. 

— Lon, uită-te la camera asta. Uită-te la mine! Arăt eu în 
stare să conduc o anchetă? 

— O anchetă obişnuită, nu. Dar asta nu prea e obişnuită, 
nu-i aşa? 

— Îmi pare rău. Pur şi simplu n-am timp. Doctorul ăla. 
Tratamentul. Thom, l-ai sunat? 

— Nu încă. ÎI sun într-un minut. 

— Acum, sună-l acum! 

Thom se uită la Sellitto. Porni spre uşă, apoi ieşi. Rhyme 
ştia că n-avea să-l sune. Ducă-se dracului cu toţii. 

Banks îşi pipăi o tăietură de pe obraz şi zise: 

— Dă-ne măcar câteva idei. Te rog, susnecul ăsta, 
spuneai că... 

Sellitto îi făcu semn să tacă, privindu-l atent pe Rhyme. 

Ah, ticălosule, îşi spuse Lincoln. Clasica tăcere. Cât o 
detestăm şi ne grăbim s-o umplem. Câţi martori şi suspecți 
cedaseră sub presiunea unei tăceri dense, exact ca asta. 
Mă rog, el şi Sellitto fuseseră o echipă bună. Rhyme ştia să 
interpreteze dovezile, iar Sellitto ştia mulţi oameni. 

Cei doi muşchetari. Şi dacă fusese şi al treilea, era vorba 
despre rigoarea adevăratei ştiinţe. 

Ochii detectivului erau îndreptaţi spre raportul de la 
locul crimei. 

— Lincoln. Ce crezi că o să se întâmple azi la ora trei? 

— N-am nicio idee, se pronunţă Rhyme. 

— Serios? 

Cam ieftin din partea ta, Lon. O să ţi-o plătesc. În cele 
din urmă Rhyme zise: 

— O s-o ucidă pe femeia din taxi. Şi într-un fel foarte 
urât, te asigur. Ceva care să concureze îngropatul de viu. 

— Hristoase, şopti Thom din pragul uşii. 

Oare de ce nu-l lăsau pur şi simplu în pace? 

Ar fi folosit la ceva dacă le-ar fi spus ce dureri simţea în 
ceafă şi în umeri? Sau despre suferinţa fantomatică - mult 
mai vagă şi mult mai stranie - care-i străbătea corpul 
înstrăinat? Despre epuizarea care-l copleşea după lupta 
cotidiană de a face, ei bine, orice? Despre cel mai intens 
dezgust dintre toate - provocat de nevoia de a se bizui pe 
altcineva? 

Poate că le-ar fi putut vorbi despre ţânţarul care intrase 
în cameră cu o noapte în urmă şi-l sâcâise timp de o oră; 
Rhyme ameţise tot dând din cap ca să-l alunge, până când 
insecta aterizase pe o ureche, iar Rhyme o lăsase să-l 
înţepe, de vreme ce putea freca locul acela de pernă ca să- 
şi aline mâncărimea. 

Sellitto înălţă o sprânceană. 

— Azi, oftă Rhyme. O zi. Dup-aia gata. 

— Mulţumesc, Linc. Îţi rămânem datori. 

Sellitto trase un scaun lângă pat. li făcu semn lui Banks 
să-l imite. 

— Aşa. Spune-mi ce crezi, ce joc face nemernicul ăsta? 

Rhyme spuse: 

— Nu aşa de repede. Nu lucrez singur. 

— Corect, pe cine vrei în echipă? 

— Un tehnician de la judiciar. Cel mai bun din laborator. 
Vreau să vină aici cu instrumentele de bază. Ar trebui şi 
câţiva băieţi de teren. Serviciul de urgenţă. A, şi vreau şi 
câteva telefoane, le ceru Rhyme, aruncând o privire spre 
sticla de scotch din bufet. 

Îşi aminti de coniacul pe care îl avea Berger în trusa lui. 
În niciun caz n-avea de gând să-şi dea duhul bând porcărie 
ieftină din aia. Ieşirea finală trebuia să se facă fie cu un 
Lagavulin vechi de şaisprezece ani, fie cu un Macallan 

ţinut la păstrare câteva decenii. Fie - de ce nu? - cu 
amândouă. 

Banks îşi scoase telefonul mobil. 

— Ce tip de legături? Doar... 

— Interurbane. 

— Conectate aici? 

— Sigur că nu, strigă Rhyme. 

Sellitto zise: 

— Vrea ca oamenii să dea telefoane. Din sediul central. 

— Aha. 

— Sună în centru, ordonă Sellitto. Zi-le să ne dea trei 
sau patru dispeceri. 

— Lon, întrebă Rhyme, cine a făcut munca preliminară 
la locul crimei azi-dimineaţă? 

Banks îşi reprimă râsul. 

— Băieţii Haioşi. 

Privirea încruntată a lui Rhyme îi şterse zâmbetul de pe 
chip. 

— Detectivii Bedding şi Saul, domnule, adăugă repede 
tânărul. 

Pe urmă şi Sellitto rânji. 

— Băieţii Haioşi. Toţi le zic aşa. Nu-i ştii, Linc. Sunt de 
la Brigada de Omucideri din centru. 

— Par făcuţi pentru meseria lor, explică Banks. Şi, mă 
rog, au un stil amuzant de lucru. 

— N-am nevoie de comedianţi. 

— Nu, sunt buni, zise Sellitto. Cea mai tare echipă pe 
care-o avem. Ai auzit de bestia aia care a răpit o fetiţă de 
opt ani în Queens anul trecut? Bedding şi Saul au cercetat 
terenul. Au luat la întrebări tot cartierul - au obţinut două 
mii două sute de declaraţii. Graţie lor am salvat fata. Când 
a aflat că victima de azi-dimineaţă era pasagerul de la 
aeroport, însuşi Wilson i-a pus la treabă pe cei doi. 

— Acum ce fac? _ 

— Se ocupă mai ales de martori. În zona căii ferate. 
Adulmecă urmele şoferului şi-ale taxiului. 

Rhyme ţipă la Thom, care era pe hol: 

— L-ai sunat pe Berger? Nu, sigur că nu l-ai sunat. 
Cuvântul „insubordonare” îţi spune ceva? Fă-te măcar util. 
Adu mai aproape raportul ăla de la locul crimei şi întoarce 
paginile. Arătă spre dispozitivul cu cadru. Chestia aia e un 
dezastru. 

— Astăzi suntem bine dispuşi? i-o întoarse asistentul. 

— Ţine-l mai sus. Mă orbeşte lumina. 

Citi vreme de un minut. Apoi ridică privirea. Sellitto 
vorbea la telefon, însă Rhyme îl întrerupse. 

— Orice s-ar întâmpla azi la ora trei, dacă aflăm unde ne 
trimit indiciile lui, ăla o să fie locul crimei. Vreau să se 
ocupe cineva de treaba asta. 

— Bine, spuse Sellitto. O să-l sun pe Peretti. O să-i arunc 
un os. Ştiu că o să strâmbe din nas că ne furişăm pe lângă 
el. 

Rhyme mormăi: 

— L-am cerut eu pe Peretti? 

— Dar el e băiatul de aur al judiciarului, zise Banks. 

— Nu-l vreau, murmură Rhyme. Vreau pe altcineva. 

Sellitto şi Banks se priviră. Detectivul mai vârstnic 
zâmbi, netezindu-şi inutil cămaşa boţită. 

— Poţi să ai pe cine vrei, Linc. Nu uita, eşti rege pentru 
o zi. 


Privind ţintă ochiul întunecat. 

T.]. Colfax, o brunetă venită dintr-o regiune deluroasă 
aflată în estul statului Tennessee, absolventă a Facultăţii 
de Studii Economice la Universitatea New York, agent de 
bursă iute ca o zvârlugă, tocmai se trezise dintr-un somn 
adânc. Părul încâlcit i se lipise de obraji, iar transpiraţia îi 
şiroia pe faţă, prelingându-i-se pe gât şi pe piept. 

Se pomeni uitându-se în ochiul negru - o gaură într-o 
conductă ruginită, cu un diametru de vreo cincisprezece 
centimetri, al cărei capac fusese înlăturat. 

Trăgea pe nas aerul cu iz de mucegai - gura îi era tot 
astupată. Simţea gustul de plastic, de adeziv fierbinte. 
Amar. 

Şi John? se întrebă ea. Unde era? Refuza să se 
gândească la pocnetul asurzitor pe care-l auzise în subsol 
cu o noapte în urmă. Crescuse în estul statului Tennessee 
şi ştia cum răsună împuşcăturile. 

Doamne, se rugă pentru şeful ei. Fie ca măcar el să fie 
bine. 

Calmează-te, îşi zise înfuriată. Începi naibii să plângi din 
nou şi-ţi aminteşti ce s-a întâmplat. În subsol, după 
împuşcătură, se pierduse complet, fusese distrusă, 
plânsese înspăimântată şi aproape se sufocase. 

Aşa. Calmează-te. 

Uită-te la ochiul negru din conductă. Prefă-te că îţi face 
semn. Ochiul îngerului tău păzitor. 

T.J. stătea pe podea, înconjurată de sute de ţevi, 
conducte, tuburi şi cabluri şerpuitoare. Aerul era mai 
fierbinte decât în restaurantul fratelui ei, mai fierbinte 
decât bancheta din spate a Novei lui Jule Whelan, acum 
zece ani. Apa picura, stalactite atârnau de grinzile 
străvechi de deasupra capului ei. Vreo şase beculeţe 
galbene erau singurele surse de lumină din acel loc. 
Deasupra ei - exact deasupra - se afla un indicator. Nu 
vedea ce era scris pe el, dar distingea chenarul roşu. La 
sfârşitul textului se afla un semn îngroşat al exclamării. 

Se zbătu încă o dată, însă cătuşele o ţineau strâns, 
intrându-i în carne până la os. Din gât îi ieşi un țipăt 
disperat, animalic. Dar banda lată, lipită pe gură, şi uruitul 
constant al utilajelor estompară sunetul; nimeni n-ar fi 
putut-o auzi. Ochiul negru continua s-o privească. O să mă 
salvezi, nu-i aşa? îşi zise ea. 

Dintr-odată, tăcerea fu întreruptă de un dangăt, ca al 
unui clopot de fier aflat la mare distanţă. Ca o ecluză 
închizându-se. Zgomotul venea dinspre gaura conductei. 
De la ochiul prietenos. 

Trase cătuşele spre conductă şi încercă să se ridice. Dar 
nu se deplasă mai mult de câţiva centimetri. 

În regulă, nu te alarma. Relaxează-te. O să fie bine. 

Atunci reuşi să vadă semnul de deasupra capului. Tot 
încercând să slăbească  strânsoarea cătuşelor, îşi 
îndreptase puţin trupul şi îşi mişcase capul într-o parte. 
Reuşi astfel să vadă pieziş cuvintele. 

O, nu. O, Iisuse Hristoase... 

Incepu iarăşi să plângă. 

Şi-o imagină pe mama ei, cu părul strâns la ceafă şi faţa 
rotundă, în capotul cu albăstrele, şoptindu-i: „Fii cuminte, 
fetiţa mea. Nu-ţi face griji”. 

Dar ea nu credea vorbele astea. 

Credea ce scria pe indicator. 


Pericol maxim! Abur supraîncălzit de mare presiune. Nu 
scoateţi capacul conductei. In caz de urgenţă sunați la 
compania Edison pentru intervenții. Pericol maxim! 


Ochiul negru se căsca spre ea, ochiul ce se deschidea în 
centrul conductei pentru aburi. Privea ţintă carnea 
trandafirie a pieptului ei. De undeva, din adâncul 
conductei, veni alt zgomot, metal pe metal - muncitori 
bătând cu ciocane, strângând racorduri ruginite. 

Plângând în hohote, Tammie Jean Colfax auzi alt 
clinchet. Pe urmă un geamăt în depărtare, stins. Şi i se 
păru, printre lacrimi, că ochiul negru îi făcea, în sfârşit, 
semn. 

CINCI 


— Asta e situaţia, anunţă Lincoln Rhyme. Avem victima 
unei răpiri şi un termen limită: ora trei p.m. 

— Fără cereri de răscumpărare, completă  Sellitto 
expunerea sumară a lui Rhyme, apoi se întoarse să 
răspundă la telefonul ce începuse să sune. 

Prin camera întunecată a lui Lincoln Rhyme se învârteau 
mai mulţi oameni decât îşi amintea el să fi văzut în ultima 
vreme. Mă rog, după accident, prietenii mai trecuseră pe 
la el neanunţaţi (sigur, erau şanse mari ca Rhyme să fie 
acasă), însă descurajase obiceiul acesta. Şi încetase să 
răspundă apelurilor telefonice, devenind tot mai retras, 
plutind în solitudine. Îşi petrecuse vremea scriindu-şi 
cartea şi, dacă nu avea inspiraţie pentru alta, citind. Iar 
când şi ocupaţia asta începuse să-l plictisească, închiriase 
casete cu filme şi muzică. Pe urmă renunţase la televizor şi 
la muzică stând ore în şir cu ochii la reproducerile de artă 
pe care asistentul lui le agăţase cu grijă pe peretele din 
faţa patului. Până la urmă, şi astea căzuseră în dizgrație. 

Solitudine. 

Era tot ce-şi dorea şi, Doamne, cât îi lipsea acum. 

Masivul Jim Polling străbătea camera cu paşi mari, 
părând încordat. Lon Sellitto era ofiţerul de caz, însă un 
incident ca acela impunea un căpitan la bord, iar Polling 
se oferise voluntar. Ancheta se făcea contra cronometru şi 
putea distruge cariere cât ai clipi, aşa că şeful şi comisarii- 
adjuncţi fuseseră bucuroşi să-l aibă pe el drept ţintă a 
criticilor. Aveau să practice arta subtilă a distanţării, iar 
când ziariştii ar fi organizat conferinţe de presă, ar fi fost 
ameţiţi cu vorbe precum delegat, însărcinat şi urmând 
sugestiile lui. Apoi ar fi aruncat priviri spre Polling, când 
ar fi venit momentul să se confrunte cu întrebări dificile. 
Rhyme nu pricepea în ruptul capului de ce s-ar fi oferit 


vreun poliţist să conducă o asemenea anchetă. 

Dar Polling era un ciudat. Mărunţelul îşi crease la secţia 
de poliţie Midtown North reputaţia unuia dintre cei mai 
competenţi anchetatori de omucideri din oraş. Cunoscut 
pentru temperamentul său vulcanic, avusese necazuri mari 
atunci când omorâse un suspect neînarmat. Însă reuşise 
uimitor să-şi salveze cariera obţinând o condamnare în 
cazul Shepherd, cel al ucigaşului de poliţişti, cel în care 
Rhyme fusese accidentat. Avansat la gradul de căpitan, 
imediat după aceea, Polling trecuse printr-una din acele 
stânjenitoare crize de maturitate - renunțând la blugi şi la 
costumele Sears în favoarea celor de la Brooks Brothers 
(acum purta un costum Calvin Klein bleumarin) şi îşi 
începuse ascensiunea agresivă spre un fotoliu de şef în 
poliţia metropolitană. 

Alt ofiţer se sprijinea de o masă din apropiere. Bo 
Haumann, un tip musculos, tuns scurt, era căpitan şi şeful 
unităţii de urgenţă. Echipa SWAT a poliţiei newyorkeze. 

Banks îşi termină expunerea chiar în clipa când Sellitto 
îşi închidea telefonul. 

— Băieţii Haioşi. 

— Ceva nou în legătură cu taxiul? întrebă Polling. 

— Nimic. Continuă să caute. 

— Vreun semn că tipa se regula cu cineva cu care n-ar fi 
trebuit s-o facă? întrebă Polling. Poate vreun prieten 
psihopat? 

— Nu, n-avea prieten. Se întâlnea uneori cu câte un tip. 
Se pare că n-o urmărea nimeni. 

— Şi tot n-au apărut cereri de răscumpărare? întrebă 
Rhyme. 

— Nu. 

Se auzi soneria. Thom se duse să răspundă. 

Rhyme se uită în direcţia de unde veneau vocile. 

După câteva clipe, asistentul apăru însoţit de o polițistă 
în uniformă. De la distanţă părea foarte tânără, dar, când 
se apropie, Rhyme îşi dădu seama că avea probabil vreo 
treizeci de ani. Era înaltă şi avea acea frumuseţe ursuză, 

cabalină, a femeilor ce te priveau din paginile revistelor de 
modă. 

li vedem pe ceilalţi aşa cum ne vedem pe noi înşine, iar 
după accident, Lincoln Rhyme aprecia rareori oamenii 
după fizicul lor. Remarcă înălţimea femeii, coapsele suple, 
părul roşu aprins. Altcineva ar fi evaluat aceste trăsături 
şi-ar fi zis: „Ce tipă tare”. Însă lui Rhyme nu-i trecu aşa 
ceva prin minte. Îi remarcă numai privirea. 

Nu era surprindere - era limpede că nimeni nu o 
avertizase că el era infirm - ci altceva. O expresie pe care 
n-o mai văzuse niciodată. Părea că starea în care se afla el 
o relaxa. Exact opusul reacției majorităţii oamenilor. 
Intrând în cameră, femeia se simţea în largul ei. 

— Agent Sachs? întrebă Rhyme. 

— Da, domnule, zise ea, abţinându-se în ultimul moment 
să întindă mâna. Domnule detectiv. 

Sellitto o prezentă lui Polling şi lui Haumann. Probabil îi 
ştia pe cei doi, fie şi numai după reputaţie. Privirea-i 
deveni din nou prudentă. 

Cercetă din ochi încăperea, praful, obscuritatea. Se uită 
la una dintre reproducerile de artă, care zăcea sub o masă. 
Păsări de noapte, de Edward Hopper. Oameni singuratici 
la o cină târzie. Fusese ultima care căzuse de pe perete. 

Rhyme îi vorbi pe scurt despre termenul limită: ora 3 
p.m. Sachs dădea calm din cap, însă Rhyme îi vedea în 
ochi licărul a ce? Teamă? Dezgust? 

Jerry Banks, cu mâna împodobită de un inel universitar, 
dar nu şi de o verighetă, fu imediat atras de frumuseţea ei 
frapantă şi-i adresă un zâmbet special. Dar privirea rece a 
lui Sachs îl făcu să-nţeleagă că n-avea nicio şansă. 
Probabil niciodată. 

Polling spuse: 

— Poate că-i o capcană. Găsim locul spre care ne 
conduce, intrăm şi acolo-i o bombă. 

— Mă îndoiesc, zise Sellitto, dând din umeri. De ce să-şi 
dea atâta osteneală? Dacă vrei să ucizi poliţişti, nu trebuie 
decât să găseşti unul şi să-l împuşti dracului. 

Se lăsă o tăcere stânjenitoare, iar Polling îşi mută rapid 
privirea de la Sellitto la Rhyme. Toţi cei prezenţi îşi 
amintiră că Rhyme avusese accidentul în timpul anchetării 
cazului Shepherd. 

Insă gafele nu-l afectau pe Lincoln Rhyme. Continuă: 

— Sunt de acord cu Lon. Dar eu aş spune oricărei echipe 
de căutare să se ferească de o eventuală ambuscadă. Omul 
nostru pare să acţioneze după propriile-i reguli. 

Sachs se uită încă o dată la reproducerea după tabloul 
lui Hopper. Rhyme îi urmări privirea. Poate că oamenii de 
la cină nu erau de fapt singuratici, medită el. Dacă se 
gândea mai bine, aveau un aer al naibii de satisfăcut. 

— Avem aici două tipuri de probe fizice, continuă 
Rhyme. Cele standard. Ceea ce susnecul n-a vrut să lase în 
urmă. Păr, fibre, amprente, poate sânge, urme de paşi. 
Dacă găsim destule - şi dacă suntem norocoşi - astea or să 
ne ducă la locul iniţial al crimei. Acolo unde trăieşte el. 

— Sau unde-şi are vizuina, sugeră Sellitto. Ceva 
temporar. 

— Un loc ferit? medită Rhyme, dând din cap. Zău că ai 
dreptate, Lon. Are nevoie de un loc de unde să acţioneze. 
Continuă: Pe urmă sunt probele lăsate la locul crimei. În 
afară de bucăţile de hârtie - care ne transmit ora şi data - 
avem şurubul, bulgărele de azbest şi nisipul. 

— Parcă am vâna o afurisită de bestie mâncătoare de 
hoituri, mormăi Haumann şi îşi trecu mâna prin părul lins. 

Arăta exact ca sergentul milităros pe care şi-l amintea 
Rhyme. 

— Deci pot să le spun boşilor că există şanse să găsim 
victima la timp? întrebă Polling. 

— Aşa cred, da. 

Căpitanul dădu un telefon, îndreptându-se către un colţ 
al încăperii în timp ce vorbea. După ce închise, mormăi: 

— Primarul. Şefu-i cu el. Peste o oră o să aibă loco 
conferinţă de presă şi tre' să fiu acolo, să mă asigur că îşi 
ţin sculele în pantaloni. Le mai pot spune ceva 
barosanilor? 

Sellitto se uită la Rhyme, care dădu din cap. 

— Nu încă, zise detectivul. 

Polling îi dădu lui Sellitto numărul lui de mobil şi părăsi 
în goană încăperea. 

După câteva clipe apăru un bărbat uscăţiv, pleşuv, de 
vreo treizeci de ani. Mel Cooper avea aerul aiurit 
dintotdeauna - ca vecinul tont din comediile TV. Era urmat 
de doi poliţişti mai tineri care aduceau un cufăr şi două 
valize care păreau să cântărească fiecare o mie de 
kilograme. Agenţii lăsară jos poverile şi plecară. 

— Mel. 

— Lincoln. 

Cooper se duse la Rhyme şi-i strânse mâna dreaptă. 
Singurul contact fizic din acea zi cu un invitat de-al său, 
observă Rhyme. Lucrase cu Cooper mulţi ani. Licenţiat în 
chimie organică, matematică şi fizică, Cooper era expert 
atât în identificare - amprente, ADN şi reconstituire 
judiciară - cât şi în analiza probelor fizice. 

— Ce mai face cel mai mare criminalist din lume? îl 
întrebă Cooper. 

Rhyme schiţă un zâmbet, amuzat. Titlul îi fusese acordat 
de către presă cu câţiva ani în urmă, după aflarea 
surprinzătoarei veşti că FBl-ul îl alesese pe el - un poliţist 
metropolitan - drept consilier pentru organizarea ERPF- 
ului Echipa de Reacţie pentru Probe Fizice. Nemulţumiţi 
de termenul „cercetător judiciar” ori „specialist judiciar”, 
reporterii îi acordaseră lui Rhyme rangul de „criminalist”. 

Cuvântul circula, de fapt, de mai mulţi ani, fiind folosit 
pentru prima dată în Statele Unite de către legendarul 
Paul Leland Kirk, şeful Şcolii de Criminologie de la 
Universitatea Berkeley. Instituţia, prima din ţară, fusese 
înfiinţată de şi mai faimosul August Vollmer. Termenul 
devenise şic în ultima vreme, iar când tehnicienii din 
întreaga ţară se confesau blondelor la petreceri, se 
prezentau drept criminalişti, nu experţi judiciari. 

— Coşmarul tuturor, zise Cooper. Te sui într-un taxi şi 
se întâmplă ca la volan să se afle un psihopat. lar acum 

70 


- JEFFERY DEAVER - 


întreaga lume e cu ochii aţintiţi spre New York, din cauza 
conferinţei ăleia. Chiar mă întrebam dacă n-or să apeleze 
la tine pentru ancheta asta. 

— Ce mai face mama ta? întrebă Rhyme. 

— Se tot plânge de junghiuri şi dureri. Deşi e mai 
sănătoasă decât mine. 

Cooper locuia cu mama lui în casa din Queens în care se 
născuse. Pasiunea lui era dansul - tangoul fiind 
specialitatea sa. Bârfele poliţiştilor fiind aşa cum erau, se 
făcuseră speculaţii în legătură cu orientarea lui sexuală. 
Pe Rhyme nu-l interesau vieţile personale ale angajaţilor 
săi, dar fusese la fel de surprins ca toată lumea s-o 
cunoască într-un târziu pe Greta, prietena statornică a lui 
Cooper, o scandinavă de o frumuseţe uimitoare care preda 
matematici superioare la Universitatea Columbia. 

Cooper deschise cufărul masiv, căptuşit cu catifea. 
Scoase de-acolo părţile componente a trei microscoape 
mari şi începu să le asambleze. 

— Ah, curentul casnic. _ 

Se uită la prize, dezamăgit. Işi potrivi pe nas ochelarii cu 
ramă metalică. 

— Asta e totuşi o casă, Mel. 

— Credeam că trăieşti într-un laborator. Nu m-ar fi 
surprins. 

Rhyme se uită la instrumentele gri şi negre, uzate. 
Semănau cu cele printre care trăise mai bine de 
cincisprezece ani. Un microscop standard, unul de 
contrast şi un model cu lumină polarizată. Cooper deschise 
valizele, care conţineau numeroase sticle, borcane şi 
instrumente ştiinţifice. Într-o clipă, lui Rhyme îi veniră în 
minte cuvinte care făcuseră cândva parte din vocabularul 
lui cotidian. Tuburi pentru colectarea sângelui, acid acetic, 
ortotolidin, reactiv luminol, trusă Ruhemann... Bărbatul 
ciolănos se uită prin încăpere. 

— Arată exact ca biroul tău de pe vremuri, Lincoln. Cum 
reuşeşti să găseşti ceva în camera asta? Păi, am nevoie de 
nişte spaţiu aici. 

— Thom. 

Rhyme îşi întoarse capul spre masa mai puţin 
aglomerată. Ceilalți dădură la o parte revistele, hârtiile şi 
cărțile, debarasând tăblia mesei, pe care Rhyme n-o mai 
văzuse de un an. 

Sellitto studia raportul de la locul crimei. 

— Cum să-i zicem susnecului? N-avem încă un număr de 
caz. 

Rhyme îl privi pe Banks. 

— Alege un număr. Orice număr. 

Banks sugeră: 

— Numărul paginii. Mă rog, vreau să spun, data. 

— Susnec 823. E la fel de bun ca oricare altul. 

Sellitto îşi notă numărul pe raport. 

— Âă, scuzaţi-mă. Detectiv Rhyme... 

Vorbise poliţista. Rhyme se întoarse către ea. 

— La prânz trebuia să fiu la Blocul Mare. 

Asta înseamnă în jargonul poliţiştilor sediul central. 

— Agent Sachs... 

Pentru moment, uitase de ea. 

— Azi-dimineaţă ai ajuns prima acolo? La locul crimei de 
lângă calea ferată? 

— Aşa e, eu am primit apelul. 

Când vorbea, femeia i se adresa lui Thom. 

— Eu sunt aici, agent, îi aminti Rhyme pe un ton sever, 
stăpânindu-şi cu greu enervarea. În partea asta. 

Se înfuria când oamenii îi vorbeau prin intermediari, 
prin oameni sănătoşi. 

Tânăra îşi întoarse repede capul, iar el văzu că lecţia 
fusese învățată. 

— Da, domnule, spuse ea pe un ton blând, dar cu o 
privire de gheaţă. 

— Sunt pensionat. Spune-mi Lincoln. 

— Vrei să mă lămureşti şi pe mine, te rog? 

— Cum adică? întrebă el. N 

— In legătură cu motivul pentru care m-aţi adus aici. Imi 
pare rău. Nu m-am gândit. Dacă vrei scuze în scris, o să ţi 

le ofer. Numai că am întârziat la noua mea misiune şi n-am 
reuşit să-l sun pe superiorul meu. 

— Scuze? întrebă Rhyme. 

— Adevărul e că n-am deloc experienţă în examinarea 
locului unei crime. Mai degrabă am acţionat din instinct. 

— Ce vrei să spui? 

— Când am oprit trenul şi-am închis Eleventh Avenue. A 
fost vina mea că senatorul a ratat discursul de la New 
Jersey şi că unii diplomaţi de la Naţiunile Unite au 
întârziat la întâlniri, venind de la aeroportul Newark. 

Rhyme chicoti. 

— Ştii cine sunt eu? 

— Păi, sigur, am auzit de tine. Credeam că eşti... 

— Mort? întrebă Rhyme. 

— Nu. N-am vrut să spun asta. Deşi la asta se gândise. 
Continuă în grabă: La academie, toţi ţi-am citit cartea. Dar 
n-am mai auzit de tine. De viaţa personală, vreau să 
spun... Ridică privirea spre perete şi zise pe un ton 
încordat: După judecata mea, fiind prima sosită acolo, mi- 
am zis că era mai bine să opresc trenul şi să blochez 
strada, ca să protejez locul crimei. Şi asta am şi făcut, 
domnule. 

— Spune-mi Lincoln. Şi tu eşti... 

— Eu... 

— Prenumele tău. 

— Amelia. 

— Amelia. După numele aviatoarei? 

— Nu, domnule. E un nume din familie. 

— Amelia, n-am nevoie de scuze. Tu ai avut dreptate, iar 
Vince Peretti s-a înşelat. 

Sellitto se foi neliniştit la auzul indiscreţiei, însă lui 
Lincoln Rhyme nu-i păsa. La urma urmei, era unul dintre 
puţinii oameni din lume care puteau sta culcaţi în pat chiar 
dacă în cameră ar fi intrat însuşi preşedintele Statelor 
Unite. Rhyme continuă: 

— Peretti a lucrat la locul crimei de parcă primarul i s-ar 
fi uitat peste umăr, iar asta este cea mai sigură cale de-a 

rasoli treaba. A adus prea mulţi oameni, a greşit teribil 
când a lăsat să circule trenurile şi a dat drumul la trafic. 
N-ar fi trebuit sub nicio formă să deblocheze locul crimei 
atât de repede. Dacă zona ar fi fost asigurată, cine ştie, 
poate am fi găsit o chitanţă de la un bancomat, cu un nume 
trecut pe ea. Sau o minunată amprentă a degetului mare. 

— Se poate, spuse cu delicateţe Sellitto. Dar hai să 
păstrăm asta pentru noi, adăugă dând ordine tăcute şi 
rotindu-şi ochii de la Sachs la Cooper şi la tânărul Jerry 
Banks. 

Rhyme pufni într-un râs dispreţuitor. Apoi se întoarse 
spre Sachs, pe care o surprinse, ca pe Banks în acea 
dimineaţă, uitându-se la picioarele lui şi la trupul de sub 
pătura de culoarea caisei. li spuse tinerei: 

— Te-am chemat aici ca să lucrezi pentru noi la 
următorul loc al crimei. 

— Ce? 

De data asta nu vorbise prin interpreţi. 

— Să lucrezi pentru noi, zise el scurt. La următorul loc 
al crimei. 

— Dar, râse ea, eu nu sunt de la judiciar. Eu fac 
patrulare. N-am lucrat niciodată la locul unei crime. 

— Asta-i un caz neobişnuit. După cum o să-ţi spună şi 
detectivul Sellitto. E de-a dreptul bizar. Nu-i aşa, Lon? 
Sigur, dacă ar fi fost un caz clasic, n-aş fi avut nevoie de 
tine. Dar acum avem nevoie de o privire limpede. 

Sachs se uită la Sellitto, care nu zise nimic. 

— Doar că... n-aş fi bună la treaba asta. Sunt sigură. 

— În regulă, spuse calm Rhyme. Asta-i adevărul? 

Ea dădu din cap. 

— Am nevoie de cineva care a avut curajul să oprească 
un tren din drumul lui ca să protejeze locul crimei şi să 
suporte canicula din ziua aia. 

— Mulţumesc pentru şansa asta, domnule. Lincoln. 
Însă... 

Rhyme spuse scurt: 

— Lon. 

— Agent Sachs, mormăi detectivul, aici nu ai de ales. Ai 
fost repartizată la cazul ăsta ca asistent la locul crimei. 

— Domnule, trebuie să protestez. M-am transferat de la 
patrulare. Astăzi. Am obţinut un transfer medical. Cu 
începere de acum o oră. 

— Medical? se interesă Rhyme. 

Ea ezită, privindu-i din nou picioarele, stânjenită. 

— Am artrită. 

— Serios? întrebă Rhyme. 

— Artrită cronică. 

— Regret să aud asta. 

Ea continuă în grabă: 

— Azi-dimineaţă am primit apelul acela pentru că 
altcineva era bolnav. N-am plănuit să mă duc acolo. 

— Da, mă rog, şi eu aveam alte planuri, spuse Lincoln 
Rhyme. Acum hai să ne uităm la nişte probe. 


75 


- COLECŢIONARUL DE OASE - 


ŞASE 


— Şurubul. 

Rhyme îşi aminti regula clasică de cercetare a locului 
crimei: analizează mai întâi cea mai ciudată probă 
materială. 

Thom întorcea pe toate părţile săculeţul de plastic, în 
vreme ce Rhyme studia tija metalică pe jumătate ruginită. 
Tocită. Uzată. 

— Eşti sigur că nu sunt amprente? Ai încercat reactivul 
cu microparticule? E cel mai bun pentru probele materiale 
expuse intemperiilor. 

— Înî, confirmă Mel Cooper. 

— Thom, ordonă Rhyme, dă-mi la o parte părul ăsta din 
ochi! Piaptănă-l pe spate. Ţi-am spus azi-dimineaţă să faci 
asta. 

Asistentul oftă şi perie şuviţele încâlcite de păr negru. 

— Ai grijă, îi şopti el ameninţător şefului său, iar Rhyme 
îşi trase capul iritat, răvăşindu-şi părul din nou. | 

Amelia Sachs stătea posacă într-un colţ. Işi ţinea 
picioarele sub scaun, în poziţia de plecare a unui atlet şi 
chiar arăta de parcă aştepta împuşcătura pistolului de 
start. 

Rhyme îşi îndreptă din nou atenţia spre şurub. 

Pe când fusese şeful judiciarului, Rhyme începuse să 
organizeze baze de date. Cum ar fi tabele cu jetoane din 
întreaga ţară sau dosare despre companiile producătoare 
de ţigări. Întocmise un fişier cu tipurile de gloanţe, fibre, 
pânzeturi, roţi de cauciuc, unelte, pantofi, uleiuri de 
motor, lichide de transmisie. Petrecuse sute de ore 
redactând liste, indexând şi făcând tot felul de trimiteri. 

Totuşi, în timp ce Rhyme se ocupa de această activitate, 
serviciul judiciar nu ajunsese să catalogheze şi obiectele 
de feronerie. Acum se întreba de ce nu şi era furios pe sine 

pentru că n-o făcuse şi încă mai furios pe Vince Peretti, 
fiindcă nici el nu se gândise la asta. 

— Trebuie să-i sunăm pe toţi fabricanţii de şuruburi şi 
angrosiştii din nord-est. Nu, din toată ţara. Întrebaţi dacă 
fac un model ca acesta şi cui îl vând. Transmiteţi prin fax 
descrierea şi imaginea şurubului dispecerilor noştri de la 
Comunicaţii. 

— Drace, ar putea fi un milion, zise Banks. Toate filialele 
companiilor Ace Hardware şi Sears din ţară. 

— Nu cred, răspunse Rhyme. Şurubul acesta trebuie să 
fie un element important. Nu l-ar fi lăsat acolo fără rost. 
Puţine fabrici fac şuruburi din astea. Pun pariu. 

Sellitto dădu un telefon şi după câteva minute părea 
mulţumit. 

— Ţi-am găsit dispeceri. Patru. De unde obţinem o listă 
a fabricilor? 

— Trimite un agent pe Forty-second Street, răspunse 
Rhyme. La Biblioteca Publică. Au acolo registrele 
companiilor. Până găsim una, pune-i pe dispeceri să 
înceapă să studieze Paginile Aurii. 

Sellitto repetă instrucţiunile la telefon. 

Rhyme se uită la ceas. Era unu şi jumătate. 

— Acum azbestul. 

Preţ de o clipă cuvântul îi licări în minte. Simti un junghi 
- într-un loc unde n-ar fi putut să-l simtă. Ce i se părea 
familiar în legătură cu azbestul? Ceva despre care auzise 
sau citise - recent, se părea, deşi Lincoln Rhyme nu mai 
avea încredere în propriul simţ al timpului. Când zaci 
încremenit pe spate luni în şir, timpul încetineşte până 
aproape de pragul morţii. Putea să se fi gândit la ceva 
despre care citise şi cu doi ani în urmă. 

— Ce ştim despre azbest? medită el. 

Nimeni nu-i răspunse, dar nu conta; îşi răspundea 
singur. Oricum, aşa prefera să facă. Azbestul era o 
moleculă complexă, un polimer de siliciu. Nu arde pentru 
că, precum sticla, este deja oxidat. 

Când cercetase locurile unde avuseseră loc crime cu 
mult timp în urmă - lucrând cu antropologi şi odontologi 
de la judiciar - Rhyme fusese deseori în clădiri cu izolaţie 
de azbest. Işi amintea izul special al măştilor pe care 
trebuia să le poarte în timpul săpăturilor. De fapt, îşi 
amintea acum, în timpul înlăturării unei asemenea izolaţii, 
la staţia de metrou City Hall, cu trei ani şi jumătate în 
urmă, anchetatorii găsiseră cadavrul unuia dintre poliţiştii 
ucişi de Dan Shepherd, aruncat în camera generatorului 
de curent. Când se aplecase încet peste cadavru ca să ia o 
fibră de pe bluza albastră a poliţistului mort, Rhyme auzise 
pocnetul şi uruitul grinzii de stejar ce cădea. Masca îl 
salvase probabil de la moartea prin sufocare în praful şi 
gunoaiele ce se ridicaseră în jurul lui. 

— Poate c-a dus-o pe femeie într-un loc unde se face 
curăţenie, zise Sellitto. 

— Se poate, admise Rhyme. 

Sellitto îi ordonă tânărului său asistent: 

— Sună la serviciul de salubritate. Află dacă există 
locuri unde se face curăţenie în momentul ăsta. 

Detectivul dădu telefon. 

— Bo, îl întrebă Rhyme pe Haumann, ai ceva unităţi 
desfăşurate? 

— Gata de acţiune, îi confirmă comandantul. Deşi tre’ 
să-ţi spun că mai bine de jumătate din forţe sunt ocupate 
cu chestia aia de la ONU. Sunt cedate Serviciilor Secrete 
şi unităţilor de pază de la ONU. 

— Am nişte informaţii de la salubritate. 

Banks îi făcu semn lui Haumann şi se retraseră amândoi 
într-un colţ al camerei. Trecură pe lângă mai multe 
teancuri de cărţi. Când Haumann despături o hartă 
militară a New Yorkului, ceva căzu cu zgomot pe podea. 
Banks sări ca ars. 

— Hristoase! 

Din locul unde zăcea, Rhyme nu vedea ce căzuse. 
Haumann ezită o clipă, apoi se aplecă, ridică fragmentul 
descărnat de coloană vertebrală şi îl puse pe masă. 

Rhyme simţi câteva perechi de ochi aţintite asupra lui, 
dar nu zise nimic despre os. Haumann stătea aplecat 
asupra hărţii, iar Banks, cu telefonul la ureche, îi furniza 
informaţii despre locurile unde se înlătura izolaţia de 
azbest. Comandantul le însemna pe hartă cu un marker. 
Păreau o mulţime, împrăştiate în toate cele cinci districte 
ale oraşului. Era descurajant. 

— Trebuie să restrângem cercetarea. la să vedem, 
nisipul, îi spuse Rhyme lui Cooper. Priveşte-l la microscop. 
Spune-mi ce crezi. 

Sellitto îi întinse tehnicianului plicul cu nisip, iar acesta 
vărsă conţinutul pe o lamelă de examinare. Pudra 
sclipitoare făcu un mic nor de praf. Era acolo şi o 
pietricică, lustruită de vreme, care căzu în centrul 
grămăjoarei. 

Lincoln Rhyme îşi simţi gâtul încordat. Nu de la ceea ce 
vedea - nu ştia încă la ce se uita - ci din cauza impulsului 
nervos anemic, pornit din creierul său şi stins până la 
inertul lui braţ drept care-l îndemna să pună mâna pe un 
creion şi să cerceteze proba materială. După aproape un 
an, era prima dată când simţea acest impuls. Aproape că-i 
dădură lacrimile, şi singura lui consolare era amintirea 
sticluţei de Seconal şi a pungii de plastic pe care doctorul 
Berger le adusese cu el - imagini care pluteau prin 
încăpere ca un înger păzitor. 

Işi drese glasul. 

— Scaneaz-o! 

— Ce? întrebă Cooper. 

— Pietricica. 

Sellitto îl privi întrebător. 

— Piatra nu-i de-acolo, zise Rhyme. E ca nuca-n perete. 
Vreau să ştiu de ce. Scaneaz-o. 

Folosind un forceps cu vârfuri de porțelan, Cooper luă 
piatra şi o examină. Îşi puse nişte ochelari de protecţie şi 
lumină piatra cu fasciculul unui container electric de 
mărimea unei baterii de maşină, ataşat la un cablu. 

— Nimic, zise Cooper. 

— DMV? 

Depunerea de metal în vid este cea mai eficientă tehnică 
pentru a ridica posibile amprente de pe suprafețe poroase. 
Într-un recipient vidat care conține obiectul de testat, se 
evaporă aur sau zinc; metalul îmbracă amprenta, făcând 
foarte vizibile spiralele şi vârfurile. 

Dar Cooper nu avea un asemenea dispozitiv la el. 

— Ce ai? întrebă Rhyme, deloc încântat. 

— Negru de Sudan, developator stabilizat fizic, iod, 
amidol negru şi violet de genţiană. 

Mai adusese cu el ninhidrină pentru ridicarea 
amprentelor de pe suprafeţe poroase şi un cadru Super 
Glue pentru suprafețe netede. Rhyme îşi amintea 
uimitoarea veste care circulase prin comunitatea judiciară 
cu câțiva ani în urmă. Un tehnician care lucra într-un 
laborator criminalistic al armatei americane din Japonia 
folosise Super Glue ca să lipească un aparat de fotografiat 
spart şi constatase surprins că vaporii adezivului scoseseră 
la iveală amprentele mai bine decât majoritatea 
substanțelor folosite în acest scop. 

Asta era metoda pe care o folosea Cooper acum. Puse cu 
forcepsul piatra într-un mic recipient de sticlă, iar pe placa 
fierbinte din interior aplică un strat de Super Glue. După 
câteva minute scoase piatra. 

— Avem ceva, spuse el. 

Presără pe piatră nişte pudră sensibilă la ultraviolete şi 
o lumină cu fasciculul containerului. O amprentă devenise 
vizibilă. Chiar în centrul pietrei. Cooper o fotografie cu un 
polaroid, la scară naturală, îi arătă poza lui Rhyme. 

— Ţine-o mai aproape. Rhyme o examina mijindu-şi 
ochii. Da! El a rulat-o. 

Amprentele rulate - obținute prin rotirea unui deget pe 
o suprafaţă - lăsau o urmă diferită de cea făcută prin 
apucarea unui obiect. Era o diferenţă subtilă - în lărgimea 
marginilor de fricţiune în diverse puncte ale modelului - 
însă una pe care Rhyme o recunoştea acum limpede. 

— Şi uite, ce-i aia? observă el. Linia aia. Deasupra 
amprentei se vedea o linie subţire, curbată. 

— Mai că seamănă cu... 

— Da, zise Rhyme, unghia ei. În mod normal, n-ar trebui 
să rămână aşa ceva. Dar pun pariu că individul a aruncat 
piatra ca să fie sigur că o să fie ridicată. A lăsat o urmă 
uleioasă. Ca o margine de fricţiune. 

— De ce ar fi făcut asta? întrebă Sachs. 

Încă o dată, Rhyme fu iritat de faptul că nimeni nu părea 
să priceapă aspectele astea la fel de repede ca el. Explică 
pe scurt: g 

— Susnecul ne comunică două lucruri. În primul rând, 
vrea să fie sigur că o să ştim faptul că victima e o femeie. 
Asta în cazul că noi n-am făcut legătura între ea şi 
cadavrul de azi-dimineaţă. 

— De ce ar fi făcut asta? întrebă Banks. 

— Ca să mărească miza, zise Rhyme. Să ne facă să 
transpirăm mai mult. Ne-a lăsat să aflăm că e vorba despre 
o femeie în pericol. Îşi evaluează victimele - aşa cum 
facem şi noi toţi - deşi noi pretindem că nu. 

Rhyme îşi aruncă întâmplător privirea spre mâinile lui 
Sachs. Fu surprins să observe că, pentru o femeie atât de 
frumoasă, degetele îi arătau jalnic. Patru aveau vârfurile 
înfăşurate în plasturi, iar altele aveau unghiile roase până 
în carne. Cuticula unuia era mânjită cu sânge închegat. 
Rhyme observă şi inflamaţia roşie de sub sprâncenele ei, 
de la pensat, bănui el. Şi o zgârietură lângă o ureche. 
Numai obiceiuri autodistructive. Există un milion de căi de 
a te distruge, în afară de pastile şi Armagnac. 

Rhyme anunţă: 

— Despre celălalt lucru pe care ni-l comunică v-am 
avertizat deja. Cunoaşte procedurile noastre. Ne spune: 
„Nu vă obosiţi cu regulile obişnuite ale anchetării. N-o să 
las nicio urmă”. Asta crede el, desigur. Dar noi o să găsim 
ceva. Pun pariu. Deodată, Rhyme se încruntă. Harta! Avem 
nevoie de hartă. Thom! 

Asistentul întrebă: 

— Care hartă? 

— Ştii la ce hartă mă refer. 

Thom oftă. 

— Habar n-am, Lincoln. 

Privind pe fereastră şi vorbind mai mult pentru sine, 
Rhyme medita: 

— Pasajul de nivel de la calea ferată, tunelurile de 
protecţie şi uşile de acces, azbestul - toate astea sunt 
vechi. Suspectului îi place New York-ul istoric. Vreau harta 
Randel. 

— Unde e? 

— În dosarele cu date pentru cartea mea. Unde în altă 
parte? 

Thom scormoni prin dosare şi scoase la iveală fotocopia 
unei hărți lungi, orizontale, a Manhattanului. 

— Asta? 

— Aia, da! 

Era o hartă întocmită în 1811 pentru ca notabilităţile 
oraşului să elaboreze planul străzilor din Manhattan. 
Harta fusese tipărită orizontal, cu Battery Park la sud, 
spre stângă, şi Harlem la nord, spre dreapta. Prezentată 
astfel, insula părea desenul unui câine surprins în plin salt, 
cu un cap mic înălţat pentru atac. 

— Agaţ-o acolo. Bine. După ce asistentul îşi făcu treaba, 
Rhyme spuse: Thom, o să te înălţăm în rang. Lon, dă-i o 
insignă lucioasă sau altceva. 

— Lincoln, murmură el. 

— Avem nevoie de tine. Haide. N-ai vrut tu mereu să fii 
Sam Spade sau Kojak? 

— Nu, doar Judy Garland, răspunse asistentul. 

— Atunci Jessica Fletcher! Tu o să scrii profilul 
susnectului. Haide, scoate Mont Blanc-ul ăla pe care îl laşi 
mereu să se vadă din buzunarul cămăşii. 

Tânărul îşi dădu ochii peste cap, scoase stiloul Parker şi 
luă un carnet prăfuit dintr-un teanc aflat sub una din 
mese. 

— Nu, am o idee mai bună, anunţă Rhyme. Ia unul din 
posterele alea de artă, întoarce-l şi scrie pe spate cu un 
marker. Acum să scrii cu litere mari ca să pot vedea şi eu. 

Thom alese o reproducere după Monet şi o fixă pe 
perete. 

— Deasupra, îi ordonă criminalistul, scrie: „Susnec 
823”. Pe urmă patru coloane. „Infăţişare.” „Reşedinţă.” 
„Vehicul.” „Altele.” Minunat. Acum hai să începem. Ce 
ştim despre el? 

Sellitto spuse: 

— Vehicul... Are un taxi galben. 

— Corect. Şi la rubrica „Altele” trece că ştie procedurile 
de examinare a locului unei crime. 

— Ceea ce, adăugă Sellitto, poate însemna că a trecut 
pe la mititica. 

— Cum adică? întrebă Thom. 

— S-ar putea să aibă dosar, îi explică detectivul. 

Banks zise: 

— N-ar trebui să scriem şi că este înarmat cu un Colt 
calibru 32? 

— Al naibii de corect, aprobă şeful lui. 

Rhyme interveni: 

— Şi ştie despre MF. 

— Ce anume? întrebă Thom. 

— Marginile de fricţiune la amprente. Astea sunt cutele 
de pe mâinile şi picioarele noastre care ne înlesnesc 
mişcarea. Şi mai notează că tipul acţionează probabil 
dintr-o locaţie sigură. Bună treabă, Thom. Uitaţi-vă la el. E 
un detectiv înnăscut. 

SUSNEC 823 


Înfăţişare Reşedinţă Vehicul Alte 
observaţii 


Prob. are o Taxi Cunoaşte 
locuință sigură procedurile de 
colectare a 
probelor 
materiale 
Posibil să aibă 

dosar penal 
Cunoaşte 
structura 
amprentelor 
Armă - Colt 
calibru 32 


Thom se încruntă la el şi se depărtă de perete, 
scuturându-şi cămaşa, peste care căzuse o pânză de 
păianjen de pe perete. 

— Asta e, prieteni, spuse Sellitto. Prima noastră imagine 
a domnului 823. 

Rhyme se întoarse către Mel Cooper. 

— Acum nisipul. Ce putem spune despre el? 

Cooper îşi ridică ochelarii de protecţie pe fruntea palidă. 
Vărsă un eşantion pe o lamelă şi o introduse sub vizorul 
microscopului cu lumină polarizată. Ajustă reglajele. 

— Hmm. Curios. Nu există dublă refracție. 

Microscoapele cu polarizare evidenţiază dubla refracție 
a cristalelor, fibrelor şi a altor materiale. Nisipul plajelor 
are o dublă refracție majoră. 

— Deci nu e nisip, murmură Rhyme. E ceva fărâmiţat... 
Poţi să-l individualizezi? 

Individualizare... Ţelul unui criminalist. Majoritatea 
probelor materiale pot fi identificate. Dar chiar dacă ştii 
despre ce substanţă este vorba, există, de obicei, sute sau 
mii de surse de unde poate proveni. Probele materiale 
individualizate înseamnă ceva ce poate proveni de la o 
singură sursă ori de la un număr foarte limitat de surse. O 
amprentă, o structură ADN, un fragment de vopsea care se 
potriveşte într-un loc gol de pe capota maşinii infractorului 
ca o piesă de puzzle. 

— Poate, răspunse tehnicianul, dacă îmi pot da seama ce 
este. 

— Sticlă pisată? sugeră Rhyme. 

Sticla este de fapt nisip pisat, dar procesul de fabricare 
alterează structura cristalină. La sticla pisată nu există 
dublă refracție. Cooper examina mai atent eşantionul. 

— Nu, nu cred că-i sticlă. Nu ştiu ce e. Aş vrea să am 
aici un EDX. 

Un dispozitiv mult folosit într-un laborator criminalistic 
era microscopul electronic cuplat cu o unitate de energie 
dispersă cu raze X; se determina astfel ce elemente intrau 
în compoziţia probelor găsite la locul crimei. 

— Adu-i unul, îi ordonă Rhyme lui Sellitto, apoi îşi 
aruncă privirea prin cameră. Avem nevoie de mai mult 
echipament. Vreau şi un dispozitiv metalic vidat pentru 
amprente. Şi un CG-FM. 

Un cromatograf cu gaz transforma substanţele în 
elementele lor componente, iar fotospectrometrul de masă 
folosea lumina pentru a le identifica. Aceste instrumente le 
permiteau  criminaliştilor să testeze un eşantion 
necunoscut de până la o milionime de gram şi să-l 
confrunte cu o bază de date de o sută de mii de substanţe 
cunoscute, catalogate după identitate şi marcă. 

Sellitto transmise telefonic lista celor cerute la 
laborator. 

— Dar nu putem aştepta jucăriile alea grozave, Mel. Va 
trebui să lucrezi după moda veche. Mai spune-mi ceva 
despre nisipul ăla suspect. 

— E amestecat cu puţin pământ. Argilă, fragmente de 
cuarţ, feldspat şi mică. Dar foarte puţine fragmente de 
plante putrezite. Aici sunt şi câteva aşchii din ce-ar putea 
fi bentonit. 

— Bentonit. Rhyme era încântat. Asta-i o cenuşă 
vulcanică pe care constructorii o pun în laptele de ciment 
când sapă fundaţii în zone umede ale oraşului unde roca 
de bază se află la mare adâncime. Astfel se previn 
prăbuşirile. Aşa că o să căutăm o zonă construită care se 
află lângă apă, probabil la sud de Thirty-fourth Street. La 
nord de regiunea aia roca de bază se află mult mai la 
suprafaţă, iar constructorii n-au nevoie de lapte de ciment. 

Cooper mişcă puţin lamela. 

— Dacă ar fi să ghicesc, aş zice că aici e mai mult calciu. 
Stai, e şi ceva fibros. 

Mânerul microscopului fu răsucit, iar Rhyme ar fi dat 
orice ca să se uite prin vizor. Se întoarse cu gândul la 
serile pe care le petrecuse cu faţa lipită de cauciucul 
spongios al aparatului, examinând fibre, fragmente de 
humus, celule sangvine sau aşchii de metal intrând şi 
ieşind sub vizor. 

— Mai e ceva aici. O granulă mai mare. Trei straturi. 
Unul cornos, pe urmă două straturi de calciu. Culori uşor 
diferite. Celălalt e translucid. 

— Trei straturi? izbucni Rhyme furios. Ce dracu”, e o 
cochilie de scoică! 

Era mâniat pe sine. Ar fi trebuit să se gândească la asta. 

— Da, asta e! Cooper dădea din cap. Stridie, cred. 

Bancurile de stridii din jurul oraşului se găseau mai ales 
în largul coastelor din Long Island şi New Jersey. Rhyme 
sperase că susnecul avea să limiteze aria geografică a 
cercetării la Manhattan - acolo unde fusese găsită victima 
în acea dimineaţă. 

— Dacă individul se extinde la toată reţeaua metroului, 
n-avem nicio speranţă. 

Cooper spuse: 

— Mă uit la altceva. Cred că e var. Dar foarte vechi. 
Granular. 

— Poate beton? sugeră Rhyme. 

— Posibil. Da. Atunci nu văd rostul scoicilor, adăugă 
Cooper, gânditor. În jurul New Yorkului straturile de 
stridii sunt pline de vegetaţie şi noroi. Substanţa asta este 
amestecată cu beton şi, practic, nu conţine materie 
vegetală. 

Rhyme strigă dintr-odată: 

— Marginile! Cum sunt marginile scoicii, Mel? 

Tehnicianul privi în vizor. 

— Fracturate, nu roase. Materialul acesta a fost 
pulverizat prin presiune la rece. Nu erodat de apă. 

Ochii lui Rhyme se întoarseră către harta Randel, 
plimbându-şi privirea de la stânga la dreapta. 
Concentrându-se asupra posteriorului siluetei de câine. 

— M-am prins! strigă el. 

În 1913, F.W. Woolworth construise clădirea de 60 de 
etaje care încă îi poartă numele, învelită în teracotă şi 
acoperită de garguie şi sculpturi gotice. Timp de 
şaisprezece ani, fusese cea mai înaltă clădire din lume. 
Pentru că roca de bază în acea parte a Manhattanului era 
la mai mult de treizeci de metri sub Broadway, 
constructorii fuseseră nevoiţi să îngroape piloni lungi ca să 
ancoreze clădirea. La scurtă vreme după începerea 
săpăturilor, muncitorii descoperiseră rămăşiţele 
pământeşti ale industriaşului din Manhattan Talbott 
Soames, care fusese răpit în 1956. Cadavrul fusese găsit 
îngropat într-un strat gros de ceva ce părea nisip alb, dar 
erau în realitate cochilii sfărâmate de stridii, un aspect pe 
care tabloidele îl exploataseră, făcând legătura cu obsesia 
obezului magnat pentru mâncare scumpă. Cochiliile erau 
atât de răspândite pe ţărmul estic al Manhattanului, încât 
se transformaseră în straturi compacte. De la ele venea 
numele de Pearl Street. 

— Femeia e undeva în centru, anunţă Rhyme. Probabil 
în partea de est. Şi poate că lângă Pearl. Undeva într-un 
subsol între doi şi cinci metri sub pământ. Poate un şantier 
de construcţii, poate o pivniţă. O clădire veche sau un 
tunel. 

— Verifică diagrama de la salubritate, Jerry, zise 
Sellitto. Acolo unde se curăţă izolaţiile de azbest. 

— Pe lângă Pearl? Nimic. 

Tânărul detectiv ridică harta pe care lucra împreună cu 
Haumann. 

— Există peste treizeci de locuri unde se face curăţenie 
- în Midtown, în Harlem şi în Bronx. Dar nimic în centru. 

Azbest... azbest... medita Rhyme din nou. De ce îi suna 
aşa de familiar? 

Era ora 2:05 p.m. 

— Bo, trebuie să ne mişcăm. Du-ţi oamenii acolo şi 
începe căutarea. Toate clădirile de pe Pearl Street. Şi de 
pe Water Street. 

87 


- COLECŢIONARUL DE OASE - 


— Mamă, oftă polițistul, sunt o grămadă de clădiri. 

Porni spre uşă. Rhyme îi spuse lui Sellitto: 

— Lon, mai bine te-ai duce şi tu. O să fie un finiş la 
kinogramă. Or să aibă nevoie de toţi oamenii pe care pot 
să-i obţină. Amelia, vreau să mergi şi tu acolo. 

— Uite, mă gândeam... 

— Agent, se răsti Sellitto, ţi-ai primit ordinele. 

Faţa frumoasă a tinerei se întunecă uşor. Rhyme îi spuse 
lui Cooper: 

— Mel, ai venit încoace cu o dubă? 

— Cu un vehicul de reacţie rapidă, îi răspunse el. 

Maşinile care se deplasau la locurile infracţiunilor din 
oraş erau masive - pline cu instrumente şi ustensile pentru 
colectarea probelor, echipate mai bine decât laboratoare 
întregi din multe oraşe mici. Dar pe vremea când Rhyme 
conducea serviciul judiciar, ceruse maşini mai mici - mai 
ales furgonete - conţinând echipamentul de bază pentru 
colectare şi analiză. Vehiculele de reacţie rapidă păreau 
lente, însă Rhyme îi terorizase pe cei de la transporturi 
pentru a dota acele maşini cu motoare turbo. Acestea 
ajungeau deseori la locul unei crime înaintea maşinilor de 
patrulare; de multe ori, primul sosit la faţa locului era un 
tehnician experimentat. lar acesta era visul oricărui 
procuror. 

— Dă-i Ameliei cheile. 

Cooper i le întinse lui Sachs, care-i aruncă o privire 
rapidă lui Rhyme, apoi porni în grabă pe scări. Până şi 
zgomotul paşilor ei îi trăda furia. 

— În regulă, Lon. Ce-ai în minte? 

Sellitto se uită spre holul pustiu, apoi se apropie de 
Rhyme. 

— Chiar o vrei pe F.P. la ancheta asta? 

— F.P.? 

— Mă refer la ea. La Sachs. F.P. e o poreclă. 

— De la ce vine? 

— Să nu spui în prezenţa ei. O scoate din sărite. Tatăl ei 
a fost poliţist timp de 40 de ani. Aşa că lumea îi spune Fata 
Poliţaiului. 

— Crezi că n-ar fi trebuit s-o iau? 

— Da, cred că nu. De ce-o vrei? 

— Pentru că a coborât pe un dig de 10 metri ca să nu 
altereze locul crimei. A blocat o stradă importantă şi o 
linie de cale ferată. Asta înseamnă iniţiativă. 

— Haide, Linc. Ştiu mai bine de zece poliţişti care ar fi 
făcut la fel. 

— Ei bine, pe ea am vrut-o eu. 

Şi Rhyme îl privi grav pe Sellitto, amintindu-i subtil, dar 
fără drept de replică, termenii înţelegerii. 

— O să-ţi spun doar, mormăi detectivul, că tocmai am 
vorbit cu Polling. Peretti şi-a ieşit din pepeni ca dracu' 
pentru că a fost dat la o parte şi dacă - nu, o să spun când 
- or să afle şefii că a venit în echipă cineva de la patrulare, 
o să avem necazuri mari. 

— Probabil, zise Rhyme încet, privind posterul cu 
profilul suspectului, dar am senzaţia că ăsta o să fie cel 
mai mic necaz al nostru astăzi. 

Apoi îşi lăsă capul obosit să se odihnească pe perna 
groasă. 

ŞAPTE 


Furgoneta gonea către canioanele sumbre, încărcate de 
smog ale Wall Street-ului, în centrul New Yorkului. 

Degetele Ameliei Sachs băteau uşor în volan, iar ea 
încerca să-şi imagineze unde ar putea fi ţinută captivă T.J. 
Colfax. Găsirea ei părea fără speranţă. Districtul financiar 
de care se apropiau nu arătase niciodată atât de imens, 
atât de plin de alei, de trape, de uşi şi de clădiri cu ferestre 
întunecate. 

Erau atâtea locuri unde putea fi ascuns un ostatic. 

Văzu cu ochii minţii mâna ieşită din mormântul de lângă 
şinele de cale ferată. Inelul cu diamant pus pe osul 
însângerat al unui deget. Sachs recunoscuse genul ăla de 
bijuterie. Ea le zicea inele de consolare - modelul pe care 
şi-l cumpără fetele bogate şi singure. 

Gonea spre sud, ocolind curieri pe biciclete şi taxiuri. 

Chiar şi în această după-amiază cu soare orbitor, zona 
îşi păstra aspectul fantomatic. Clădirile aruncau umbre 
macabre acoperite de funingine, arătând ca sângele 
închegat. 

Sachs luă o curbă cu patruzeci de kilometri la oră, 
frânând pe asfaltul poros, apoi apăsă din nou pedala 
accelerației ca să revină la şaizeci la oră. 

Excelent motor, îşi zise ea şi hotări să vadă cum se 
descurca la şaptezeci de kilometri pe oră. 

Cu ani în urmă, când tatăl ei dormea - de obicei lucra în 
tura de la trei la unsprezece - adolescenta Amie Sachs îi 
lua pe furiş cheile de la Camaro şi-i spunea mamei ei, 
Rose, că se duce la cumpărături. Nu voia ceva de la 
măcelăria din Fort Hamilton? Şi până să spună mama ei: 
„Nu, dar te duci cu trenul, nu cu maşina”, fata dispărea pe 
uşă, pornea motorul maşinii şi pleca în goană spre vest. 

Când se întorcea acasă după trei ore, fără carnea de 
porc, Amie se furişa pe scări întâmpinată de o mamă 

disperată şi furioasă, care - spre amuzamentul fiicei sale - 
o dădăcea despre riscurile de a rămâne însărcinată şi 
despre cum ar fi ratat astfel şansele de a-şi folosi 
minunatul ei chip pentru a câştiga un milion de dolari ca 
fotomodel. Iar când afla în sfârşit că fata ei nu făcea amor, 
ci doar conducea maşina cu o sută şaizeci de kilometri la 
oră pe autostrăzile din Long Island, femeia era disperată şi 
furioasă şi o dădăcea despre riscul de a-şi mutila chipul ei 
minunat, ratând şansele de a câştiga un milion de dolari ca 
fotomodel. 

Situaţia se înrăutăţise când tânăra obținuse permisul de 
conducere. 

Sachs se strecură acum printre două camioane, sperând 
că niciun pasager sau şofer n-avea să deschidă uşa. Le 
depăşi într-o fracțiune de secundă. 

Când te mişti, nu pot pune mâna pe tine... 

Lon Sellitto îşi masa faţa rotundă cu degetele sale late, 
neatent la viteza cu care conducea. Discuta cu partenerul 
lui despre caz, precum un contabil vorbind despre o 
balanţă de plăţi. Cât despre Banks, el încetase să mai 
arunce priviri de îndrăgostit spre ochii şi buzele lui Sachs, 
preferând să se uite din minut în minut la vitezometru. 

Maşina frână, cotind brusc după podul Brooklyn. Sachs 
se gândi din nou la femeia captivă, imaginându-şi unghiile 
lungi, elegante ale lui T.J. în vreme ce bătea uşor în volan 
cu degetele ei cu unghii roase. Îi reveni în minte imaginea 
care refuza să dispară: mâna ca o creangă de mesteacăn 
alb, ieşită din pământul umed. Unicul os însângerat. 

— E cam zănatic, rosti ea dintr-odată, ca să-şi schimbe 
direcţia gândurilor. 

— Cine? întrebă Sellitto. 

— Rhyme. 

Banks adăugă: 

— Mie mi se pare că arată ca fratele mai mic al lui 
Howard Hughes. 

— Da, mă rog, asta m-a surprins, recunoscu detectivul 
mai vârstnic. Nu arăta prea bine. A fost un tip arătos. Dar, 

mă rog, ştiţi cum e. După câte a pătimit. Cum de conduci 
aşa, Sachs, eşti la brigada mobilă? 

— Acolo am fost repartizată. Nu m-au întrebat, mi-au 
ordonat. Cum ai făcut şi tu, îşi zise ea. Şi-a fost chiar aşa 
de bun? continuă ea. 

— Rhyme? Şi mai şi. Tipii de la judiciarul new-yorkez 
rezolvă două sute de cazuri de omucidere pe an. Cei mai 
buni. Rhyme lucra de două ori pe-atât. Chiar şi când era 
şeful judiciarului. Uită-te la Peretti. E bun, dar iese pe 
teren doar o dată la două săptămâni şi numai la cazurile 
mediatizate. N-ai auzit asta de la mine, agent. 

— Nu, domnule. 

— Dar Rhyme cerceta singur locurile crimelor. Şi când 
nu făcea asta, ieşea să se plimbe. 

— Şi ce făcea? 

— Se plimba. Se uita prin jur. Mergea kilometri întregi. 
Prin tot oraşul. Cumpăra lucruri, culegea lucruri, 
colecționa lucruri. 

— Ce fel de lucruri? 

— Mostre de probe materiale. Gunoaie, hrană, reviste, 
capace de roţi, pantofi, cărţi medicale, medicamente, 
plante... Tot ce vrei, el găsea şi cataloga. Aşa că atunci 
când dădea peste vreo probă materială, îşi forma o 
imagine mai corectă despre locul unde ar putea fi 
infractorul sau despre ce făcuse. Îi trimiteai un mesaj pe 
pager şi îl găseai în Harlem sau în Lower East Side sau în 
Hell's Kitchen. 

— Are rude poliţişti? 

— Nu. Tatăl lui a fost un fel de cercetător la un laborator 
naţional sau aşa ceva. 

— Asta a studiat Rhyme? Ştiinţa? 

— Da. A studiat la Champaign-Urbana, a luat vreo două 
diplome tari. În chimie şi în istorie. N-am habar de ce. 
Părinţii lui muriseră când l-am cunoscut eu, asta a fost, 
drace, acum aproape cincisprezece ani. Şi n-are fraţi sau 
surori. A crescut în Illinois. Asta explică prenumele, 
Lincoln. 

Amelia ar fi vrut să-l întrebe dacă era sau fusese 
căsătorit, dar n-o făcu. Se mulţumi să spună: 

— Şi e chiar aşa mare... 

— Poţi s-o spui, agent. 

— Mare sculă? 

Banks râse. Sellitto zise: 

— Maică-mea avea o expresie. Spunea despre cineva că 
„are cap”. Ei bine, asta-l descrie pe Rhyme. Omul are cap. 
Odată, un tehnician tâmpit a pulverizat luminol - ăsta-i un 
reactiv sangvin - pe o amprentă, în loc de ninhidrină. A 
distrus amprenta. Rhyme l-a concediat pe loc. Altă dată, 
un poliţist a tras o pişare la locul unei crime şi pe urmă a 
tras apa. Mamă, Rhyme şi-a ieşit din minţi! I-a spus să-şi 
mişte curul până în pivniţă şi să aducă tot ce găseşte în 
canalul colector. Sellitto râse. Polițistul avea grad mare şi- 
a zis: „Nu fac asta, eu sunt locotenent”. Şi Rhyme i-a zis: 
„Am o veste pentru tine. Acum eşti instalator”. Şi mai sunt 
o groază. Drace, ce faci, agent, mergi cu optzeci la oră? 

Trecură în viteză pe lângă Blocul Mare, iar ea îşi zise cu 
amărăciune: Acolo ar trebui să fiu acum. Să mă întâlnesc 
cu ofiţeri de informaţii, să asist la cursul de specializare, 
să respir aer condiţionat. 

Ocoli abil un taxi care ignorase culoarea roşie a 
semaforului. 

Doamne, ce arşiţă. Praf fierbinte, miasme fierbinţi, gaz 
fierbinte. Orele cumplite ale oraşului. Oamenii îşi ieşeau 
din fire aşa cum ţâşnea apa murdară din hidranţi în 
Harlem. Cu doi ani în urmă, ea şi prietenul ei sărbătoriseră 
Crăciunul, între ora unsprezece seara şi miezul nopţii, 
singurul interval liber din programul lor, în aerul răcoros 
al nopţii. Ea şi Nick, stând la Rockefeller Center, afară, 
lângă pista de patinaj, bând cafea şi coniac. Fuseseră 
amândoi de acord că ar fi preferat o săptămână de vreme 
rece unei singure zile caniculare de august. 

În cele din urmă, coborând în goană pe Pearl Street, 
Sachs zări postul de comandă al lui Haumann. Ocolind 

bornele de protecție, parcă maşina între cea a 
comandantului şi o dubă a unităţii de intervenţie. 

— Drace, bine conduci. 

Sellitto ieşi din maşină. Fără să ştie de ce, Sachs fu 
încântată să observe urmele de transpiraţie ale degetelor 
lui Jerry Banks pe fereastra portierei din spate. 

Peste tot se vedeau militari ai unităţii de intervenţie şi 
poliţişti în uniformă, vreo cincizeci sau şaizeci. Şi alţii erau 
pe drum. Părea că întreaga atenţie a poliţiei metropolitane 
se concentrase asupra centrului New Yorkului. Lui Sachs îi 
trecu prin minte că, dacă cineva ar fi încercat să comită un 
asasinat sau să ia cu asalt Gracie Mansion sau un consulat, 
acesta ar fi fost momentul potrivit. _ 

Haumann veni în grabă spre maşina lor. li spuse lui 
Sellitto: 

— Mergem din uşă în uşă, în clădirile de pe Pearl. 
Nimeni nu ştie nimic de vreo lucrare cu azbest şi nimeni n- 
a auzit strigăte de ajutor. 

Sachs dădu să iasă din maşină, dar Haumann zise: 

— Nu, agent. Ordinul e să stai aici în maşină. 

Totuşi ea cobori. 

— Da, domnule. De fapt, cine a spus asta? 

— Detectivul Rhyme. Tocmai am vorbit cu el. Trebuie să 
suni la centrală când ajungi la postul de comandă. 

Haumann plecă. Sellitto şi Banks porniră în grabă spre 
postul de comandă. 

— Detectiv Sellitto, strigă Sachs. 

El se întoarse. Tânăra zise: 

— Scuză-mă, detectiv. Problema e că nu ştiu cine-i 
comandantul meu. Cui raportez? 

Omul îi spuse scurt: 

— Îi raportezi lui Rhyme. 

Ea râse. 

— Dar nu pot să-i raportez lui. 

Sellitto o privi absent. 

— Vreau să spun, nu există o responsabilitate? O 
jurisdicție? El e civil. Trebuie să raportezi unei persoane 
oficiale. 

Sellitto spuse calm: 

— Agent, ascultă-mă cu atenţie. Toți îi raportăm lui 
Lincoln Rhyme. Nu mă interesează că e civil sau e şef sau 
e un afurisit de cavaler cruciat. Te-ai prins? 

— Dar... 

— Vrei să faci plângere, fă-o în scris şi fă-o mâine. 

Şi plecă. Sachs se uită după el câteva clipe, apoi se 
întoarse pe scaunul din faţă al maşinii şi sună centrala, 
anunțând că era la locul crimei. Aşteptând instrucţiuni. 
Râse strâmb când centralista îi răspunse: 

— Recepţionat, agent 5885. Fii pe fază. Detectivul 
Rhyme te va contacta curând, terminat. 

Detectivul Rhyme. 

— Recepţionat, terminat, răspunse Sachs şi se uită în 
spatele maşinii întrebându-se ce se afla în valizele negre. 


Ora două patruzeci p.m. 

Telefonul sună în casa lui Rhyme. Thom răspunse. 

— E o dispeceră de la centru. 

— Fă-mi legătura. 

Difuzorul prinse viaţă. 

— Domnule Rhyme, nu vă amintiţi de mine, dar am 
lucrat la judiciar când eraţi acolo. Făceam parte din 
personalul civil. Mă ocupam de legăturile telefonice. 
Emma Rollins. 

— Sigur că da. Ce-ţi fac copii, Emma? 

Rhyme îşi amintea de o femeie de culoare veselă, 
masivă, care avea două slujbe şi creştea cinci copii. Îşi 
amintea degetele ei grăsuţe lovind butoanele atât de tare, 
încât o dată chiar spărsese un telefon. 

— Jeremy începe cursurile la colegiu peste două 
săptămâni, iar Dora joacă teatru sau aşa crede ea. Ăia mici 
sunt bine. 

— Lon Sellitto te-a recrutat, nu-i aşa? 

— Nu, domnule. Am auzit că lucraţi la cazul ăsta şi-am 
gonit o puştoaică la 911. Emma se ocupă de treaba asta, i- 
am spus. 

— Şi ce ai pentru noi? 

— Lucrăm la un registru cu companiile care fac 
şuruburi. Şi la o listă cu locurile unde se vând. Uite ce-am 
găsit. Literele alea ne-au ajutat. Alea gravate pe şurub. 
CE. Şuruburile alea sunt făcute special pentru Con Ed. 

Drace. Sigur că da. 

— Sunt marcate aşa pentru că au o mărime diferită 
decât celelalte şuruburi pe care le vinde compania asta - 
cincisprezece şaisprezecimi dintr-un inch şi mult mai 
multe caneluri decât alte şuruburi. Le face Michigan Tool 
and Die, din Detroit. Sunt folosite la conducte vechi de- 
acum şaizeci, şaptezeci de ani, numai în New York. Părţile 
conductei trebuie îmbinate foarte strâns. Mai strâns decât 
îmbrăţişarea mirilor în noaptea nunţii, mi-a zis omul, 
încercând să mă facă să roşesc. 

— Emma, te iubesc. Păstrăm legătura, da? 

— Poţi fi sigur. 

— Thom! strigă Rhyme. Telefonul ăsta n-o să meargă. 
Trebuie să dau eu apeluri. Cu chestia aia din computer 
activată de voce. Pot s-o folosesc? 

— N-ai comandat-o niciodată. 

— Nu? 

— Nu. 

— Ei bine, am nevoie de ea. 

— Ei bine, n-o avem. 

— Fă ceva. Vreau să fiu în stare să dau telefoane. 

— Cred că e pe undeva un dispozitiv manual. 

Thom scotoci într-o cutie de lângă perete. Găsi o consolă 
mică şi conecta un capăt al cablului la telefon, iar celălalt 
la un dispozitiv de lângă obrazul lui Rhyme. 

— E prea incomod! 

— Ei bine, altceva n-avem. Dacă ţi-am fi ataşat 
dispozitivul cu infraroşii deasupra sprâncenei, aşa cum 

sugeram eu, ai fi putut da telefoane erotice încă de-acum 
doi ani. 

— Prea multe afurisite de fire, se răsti Rhyme. 

Ceafa i se contractă brusc, îndepărtând dispozitivul de 
lângă capul lui. 

— Rahat. 

Dintr-odată, această sarcină măruntă - fără a mai vorbi 
despre misiunea lor - îi păru imposibilă lui Lincoln Rhyme. 
Era epuizat, îl dureau ceafa şi capul. Şi mai ales ochii. Îl 
înţepau şi - asta era şi mai dureros - simţea imboldul să-şi 
treacă degetele peste pleoapele închise. Un gest de 
uşurare, ceva ce restul oamenilor făceau în fiecare zi. 

Thom puse la loc joystick-ul. Rhyme îşi impuse să fie 
calm şi-l întrebă pe asistent: 

— Cum funcţionează? 

— Acolo e ecranul. Îl vezi pe dispozitivul de control? 
Doar mişti joystick-ul până când ajunge la un număr, 
aştepţi o secundă şi el a intrat în memorie. La fel 
procedezi şi cu numărul următor. După ce le-ai programat 
pe toate şapte, apeşi joystick-ul aici ca să formezi ce 
număr vrei. 

Rhyme strigă: 

— Nu funcţionează. 

— Exersează. 

— N-avem timp! 

Thom i-o trânti: 

— Am răspuns la telefon pentru tine prea multă vreme. 

— În regulă, zise Rhyme, coborând glasul - felul lui de a- 
şi cere scuze. O să exersez mai târziu. Vrei, te rog, să suni 
la Con Ed? Trebuie să vorbesc cu un şef de-acolo. 


Sfoara o rănea, cătuşele o răneau, însă cel mai mult o 
speria zgomotul. 

Tammie Jean Colfax simţea toată sudoarea din trup 
prelingându-i-se pe faţă, pe piept şi pe braţe în vreme ce 
se chinuia să taie legăturile cătuşelor frecându-le de 

şurubul ruginit. Îi amorţiseră încheieturile, dar i se părea 
că reuşise să cresteze puţin lanţul. 

Epuizată, făcu o pauză şi îşi răsuci braţele într-o parte 
şi-n alta, ca să evite crampele musculare. Ascultă din nou. 
Era, îşi zise, zgomotul muncitorilor care înşurubau bolţuri 
şi fixau porţiuni ale conductei. Ultimele bătăi de ciocan. Îşi 
imagină că oamenii îşi terminaseră treaba şi se gândeau să 
plece acasă. 

Nu plecaţi, strigă în sinea ei. Nu mă părăsiţi. Câtă 
vreme muncitorii lucrau acolo, ea era în siguranţă. O 
ultimă lovitură, apoi se aşternu o tăcere asurzitoare. 

leşi de acoloşa, fată. Du-te. 

Mamă... 

T.]. plânse câteva minute, gândindu-se la familia ei din 
estul statului Tennessee. li curgea nasul, dar, când începu 
să se sufoce, îşi suflă nasul cu putere şi simţi o explozie de 
lacrimi şi muci. Reuşi din nou să respire. Asta-i dădea 
încredere în sine. Forţă. Începu iarăşi să frece lanţul. 


— Îţi înţeleg graba, detectiv. Dar nu ştiu cum te-aş putea 
ajuta. Folosim şuruburi în tot oraşul la conducte de petrol, 
de gaz... 

— În regulă, zise Rhyme cu asprime, apoi îl întrebă pe 
supraveghetoarea aflată în sediul campaniei Con Ed, de pe 
Fourteenth Street: Izolaţi conductele cu azbest? 

O ezitare. 

— Le-am curăţat în proporţie de nouăzeci la sută, spuse 
femeia pe un ton defensiv. Nouăzeci şi cinci. 

Oamenii puteau fi atât de enervanţi. 

— Pricep asta. Vreau doar să ştiu dacă se mai foloseşte 
azbest pentru izolaţi. 

— Nu, zise ea hotărât. Mă rog, niciodată pentru cabluri 
electrice. Doar la conductele pentru aburi, însă e cel mai 
mic procentaj din activitatea noastră. 

Aburi! 

Era cea mai puţin cunoscută şi cea mai înfricoşătoare 
dintre utilităţile oraşului. Con Ed încălzea apa la peste 

cinci sute de grade, pe urmă trimitea vaporii printr-o reţea 
de o sută şaizeci de kilometri de conducte ce treceau pe 
sub Manhattan. Aburul era supraîncălzit, până la două 
sute de grade, pe urmă gonea prin ţevi cu o sută douăzeci 
pe oră. 

Rhyme îşi aminti de un articol de ziar. 

— N-aţi avut o defecţiune pe conductă săptămâna 
trecută? 

— Ba da, domnule. Dar n-a fost din cauza azbestului. 
Locul ăla a fost curăţat cu mulţi ani în urmă. 

— Dar există azbest undeva, în conductele din centru? 

Femeia ezită. 

— Păi... 

— Unde a fost defecţiunea? continuă Rhyme în grabă. 

— Pe Broadway. Un cvartal la nord de Chambers. 

— N-a apărut un articol în Times despre asta? 

— Nu ştiu. Poate. Da. 

— Şi articolul menţiona azbestul? 

— Da, recunoscu ea, dar scria doar că, în trecut, 
contaminarea cu azbest a fost o problemă. 

— Conducta care s-a defectat era... traversa Pearl Street 
mai departe, spre sud? 

— Păi, să verific. Da, o traversează. Pe la Hanover 
Street. In partea de nord. 

Rhyme şi-o imagină pe T.J. Colfax, femeia cu degete 
subţiri şi unghii lungi, pe cale să moară. 

— Iar aburul reintră în conducte la ora trei? 

— Aşa e. Dintr-o clipă în alta. 

— Nu se poate! răcni Rhyme. Cineva e legat de 
conductă. Nu puteţi da drumul la abur! 

Cooper ridică  neliniştit privirea din microscop. 
Supraveghetoarea spuse: 

— Păi, nu ştiu... 

Rhyme strigă la Thom: 

— Sună-l pe Lon, spune-i că femeia e în subsolul unui 
bloc aflat între Hanover şi Pearl. În partea de nord. li 
spuse asistentului despre abur. Să cheme pompierii acolo. 

Cu echipament de protecţie contra căldurii. Rhyme ţipă în 
difuzor: Sună echipele de muncitori! Acum! N-au voie să 
dea drumul la abur! N-au voie! 

Repetă absent cuvintele, detestându-şi imaginaţia prea 
bogată care-i arăta, iarăşi şi iarăşi, carnea femeii devenind 
roz, apoi roşie, apoi desprinzându-se de pe oase sub 
şuvoiul cumplit de abur alb. 


În maşina serviciului judiciar, staţia radio începu să 
pârâie. Era ora trei fără trei minute după ceasul lui Sachs, 
care răspunse. 

— Agent 5885, terminat... 

— Lasă formalităţile, Amalia, zise Rhyme. N-avem timp. 

— Eu... 

— Credem că ştim unde e femeia. La intersecţia 
Hanover cu Pearl. 

Tânăra se uită peste umăr şi văzu zeci de militari ai 
unităţii de intervenţie avântându-se spre o clădire veche. 

— Şi ce vrei să fac, să... 

— Ceilalţi or s-o caute. Tu trebuie să te pregăteşti să 
cercetezi locul crimei. 

— Dar pot ajuta... 

— Nu. Vreau să te duci în partea din spate a maşinii. 
Acolo e o valiză pe care scrie zero doi. Ia-o cu tine. Iar într- 
o cutie mică, neagră, e un dispozitiv de iluminat. Ai văzut 
unul în camera mea. Îl folosea Mel. Ia-l şi pe ăla. În valiza 
pe care scrie zero trei o să găseşti o cască cu microfon. 
Conecteaz-o la telefonul tău mobil şi du-te la clădirea unde 
sunt militarii. Sună-mă când eşti pregătită. Pe canalul 
treizeci şi şapte. Eu o să fiu pe o linie interurbană, dar o să 
ţi se facă legătura cu mine. 

Canalul treizeci şi şapte. Frecvența specială a 
operatorilor din oraş. Frecvența prioritară. 

— Ce?... întrebă ea. 

Dar stația radio nu mai răspunse. 

Sachs avea la centură o lanternă lungă, cu halogen, aşa 
că lăsă aparatul masiv, de doisprezece volți, în spatele 

maşinii, apoi înşfăcă dispozitivul de iluminat şi valiza grea. 
Trebuie să fi cântărit peste douăzeci de kilograme. Exact 
ce le trebuie afurisitelor mele de articulaţii. Işi potrivi 
legăturile şi, strângând din dinţi de durere, porni în grabă 
spre intersecţie. 

Sellitto alerga cu sufletul la gură spre clădire. Banks li 
se alătură. 

— Ai auzit? întrebă detectivul mai vârstnic. 

Sachs încuviinţă. 

— Ăsta-i locul? întrebă ea. 

Sellitto făcu semn cu capul spre alee. 

— Trebuia s-o fi adus pe-aici. In hol e un punct de pază. 

Coborâră pe aleea umbrită, pavată cu dale, prin aerul 
fierbinte, mirosind a urină şi gunoi. În apropiere se vedeau 
tomberoane albastre, ruginite. 

— Acolo, strigă Sellitto. La uşile alea. 

Poliţiştii se împrăştiară în goană. Trei dintre cele patru 
uşi erau încuiate din interior. A patra fusese întredeschisă, 
iar acum era legată cu un lanţ. Lacătul şi lanţul erau noi. 

— Asta e! 

Sellitto ajunse la uşă, ezită. Gândindu-se probabil la 
amprente. Apoi înşfăcă clanţa şi trase cu putere. Uşa se 
deschise câţiva centimetri, dar lanţul o ţinea strâns. 
Trimise trei militari în faţa blocului, ca să intre în subsol 
din interior. Un poliţist scoase o dală din pavajul aleii şi 
începu să izbească în clanţă. Şase lovituri, douăsprezece. 
Gemu când mâna îi scăpă în uşă şi sângele ţâşni dintr-un 
deget strivit. 

Un pompier veni în fugă cu o unealtă - Halligan - o 
combinaţie de târnăcop cu cleşte gură-de-lup. li vâri 
capătul în lanţ şi smulse lacătul, deschizând uşa. Sellitto 
se uită întrebător la Sachs. Ea privi înapoi. 

— Hai, du-te, agent! răcni detectivul. 

— Ce? 

— Nu ţi-a spus? 

— Cine? 

— Rhyme. 

Drace, uitase să conecteze casca. Se scotoci după ea şi 
în sfârşit o conecta la telefon. Auzi: 

— Amelia, unde... 

— Sunt aici. 

— Eşti la clădire? 

— Da. 

— Intră acolo. Am oprit aburul, dar nu ştiu dacă au 
făcut-o la timp. la un medic cu tine şi un militar de la 
intervenţii. Du-te în camera cazanelor. Probabil că o s-o 
vezi imediat pe Colfax. Mergi spre ea, dar nu direct, nu în 
linie dreaptă de la uşă către ea. Nu vreau să deformezi 
eventualele urme de paşi pe care le-a lăsat asasinul. 
Pricepi? 

— Da. 

Dădu aprobator din cap fără să-şi dea seama că n-o 
putea vedea. Făcând semn medicului şi militarului s-o 
urmeze, Sachs intră pe coridorul mohorât, plin de umbre, 
de uruitul utilajelor şi în care picura apa. 

— Amelia, spuse Rhyme. 

— Da. 

— Vorbeam mai devreme despre ambuscadă. Din câte 
ştiu acum despre individ, nu cred că e cazul. Nu-i acolo, 
Amelia. Ar fi ilogic. Dar să laşi liberă mâna cu care tragi. 

Ilogic. 

— În regulă. 

— Acum du-te! Fugi! 

OPT 


O grotă mohorâtă. Încinsă, întunecoasă, jilavă. Cei trei 
coborâră în grabă pe holul murdar spre singura uşă pe 
care o vedea Sachs. Pe o placă scria SALA CAZANELOR. 
Ea mergea în spatele militarului de la intervenții, care 
purta echipament de protecție şi cască. Medicul venea în 
urmă. 

Lui Sachs îi tremurau încheieturile mâinii drepte şi 
umărul de la greutatea valizei. O mută în mâna stângă, fu 
cât pe ce s-o scape şi îşi potrivi mai bine strânsoarea. Îşi 
continuară drumul spre uşă. 

Acolo, militarul intră în forţă şi îşi roti mitraliera în toate 
direcţiile prin încăperea slab luminată. La ţeava armei era 
ataşată o lanternă care arunca o lumină palidă prin 
perdeaua de aburi. Sachs simţi mirosul de umezeală şi 
mucegai. Şi încă un iz, dezgustător. 

Clic. 

— Amelia? 

Vocea alterată de paraziți a lui Rhyme o sperie de 
moarte. 

— Unde eşti, Amelia? 

Cu o mână tremurândă, ea reduse volumul sunetului din 
cască. 

— Înăuntru, zise ea gâfâind. 

— Femeia trăieşte? 

Sachs se întoarse, uitându-se în jur. Îşi miji ochii, nefiind 
mai întâi sigură de ceea ce vedea. Pe urmă înţelese. 

T O, nu. 

În şoaptă. Simţind greata. 

Dezgustătorul miros de carne opărită plutea în jurul ei. 
Dar nu acesta era cel mai rău lucru. Nici imaginea pielii 
femeii, de un roşu intens, aproape oranj, jupuită în fâşii 
late. Pielea feţei era complet desprinsă. Nu, ceea ce îi vâra 

incredibila răsucire a extremităților şi torsului ei, după ce 
încercase să se depărteze de şuvoiul de fierbinţeală 
devastatoare. 

Spera că victima era moartă. Spre binele ei... 

— Femeia trăieşte? repetă Rhyme. 

— Nu, şopti Sachs. Nu văd cum... Nu. 

— Camera e asigurată? 

Sachs aruncă o privire spre militar, care auzise 
întrebarea şi încuviinţă. 

— Locul crimei e asigurat. 

Rhyme îi spuse: 

— Vreau să iasă militarul de-acolo, pe urmă tu şi 
medicul vă duceţi să vedeţi ce-i cu femeia. 

Sachs strânse din buze ca să nu mai inhaleze mirosul şi 
se strădui să-şi stăpânească reflexul. Porni cu medicul pe o 
direcţie oblică spre conductă. El se aplecă impasibil spre 
victimă şi-i pipăi gâtul. Apoi clătină din cap. 

— Amelia? întrebă Rhyme. 

Al doilea cadavru în timpul serviciului. Ambele în 
aceeaşi zi. 

Medicul spuse: 

— DCLC. 

Sachs dădu din cap şi zise ceremonios în microfon: 

— Avem un deces confirmat la locul crimei. 

— Opărită mortal? întrebă Rhyme. 

— Aşa se pare. 

— Legată de perete? 

— De o conductă. Incătuşată, cu mâinile la spate. 
Picioarele sunt legate cu o frânghie de rufe. Căluş din 
bandă izolantă. Individul a deschis conducta de abur. 
Femeia se afla la doi paşi de ea. Doamne. 

Rhyme continuă: 

— Spune-i medicului să plece pe unde aţi venit. Spre 
uşă. Aveţi grijă pe unde păşiţi. 

Ea se conformă, cu ochii aţintiţi la cadavru. Cum putea 
fi pielea atât de roşie? Ca o carapace de crab fiert. 

— În regulă, Amelia. O să cercetezi locul crimei. 
Deschide valiza. 

Ea nu zise nimic. Continua să privească. 

— Amelia, eşti la uşă?... Amelia? 

— Ce e? strigă ea. 

— Eşti la uşă? 

Tonul vocii lui era al naibii de calm. Atât de diferit de 
glasul fals, autoritar, al omului pe care şi-l amintea din 
dormitor. Calm... şi altcumva. Nu ştia cum. 

— Da, sunt la uşă. Să ştii că aici e nebunie. 

— Totală demenţă, admise Rhyme, aproape bine-dispus. 
Ai deschis valiza? 

Ea trase capacul şi privi înăuntru. Cleşti şi forcepsuri, o 
oglindă cu mâner, gheme de vată, picături pentru ochi, 
ace, pipete, spatule, scalpele... 

Ce sunt toate astea? 

„„tifon, plicuri, site, perii, foarfece, pungi din plastic şi 
hârtie, căni metalice, sticle - acid nitric 5%, ninhidrină, 
silicon, iodură, instrumente pentru ridicarea amprentelor. 

Imposibil. Zise în microfon: 

— Am impresia că nu m-ai crezut, detectiv. Zău că nu 
ştiu nimic despre cercetarea locului unei crime. 

Rămăsese cu ochii la corpul prăbuşit al femeii. De pe 
nasul jupuit îi picura apă. Prin obraz îi ieşise un fragment 
de ceva alb, poate os. Iar chipul îi era schimonosit de un 
rânjet chinuit. Exact ca victima din acea dimineaţă. 

— Te-am crezut, Amelia, spuse el într-o doară. Spune-mi, 
ai deschis valiza? 

Era calm şi vocea îi suna... cum? Da, acesta era tonul. 
Seducător. Glasul îi suna ca al unui amant. 

Îl urăsc, îşi zise ea. Nu e drept să urăşti un infirm. Dar îl 
urăsc al dracului de tare. 

— Eşti la subsol, da? 

— Da, domnule. 

— Uite, trebuie să-mi spui Lincoln. O să ajungem să ne 
cunoaştem foarte bine după ce-o să se termine povestea 
asta. 

Ceea ce urma să se-ntâmple peste vreo şaizeci de 
minute, cel mult. 

— O să găseşti nişte benzi de cauciuc în valiză, dacă nu 
mă-nşel. 

— Văd câteva. 

— Pune-ţi-le în jurul pantofilor. Pe la călcâie. Dacă se 
face vreo confuzie între urmele de paşi, o să ştii care sunt 
ale tale. 

— În regulă, s-a făcut. 

— la nişte săculeţi pentru probe şi plicuri. Pune-ţi în 
buzunare câte o duzină din fiecare. Ştii să foloseşti 
beţigaşe? 

— Ce-ai spus? 

— Locuieşti în oraş, nu-i aşa? Ai fost vreodată pe Mott 
Street? Să mănânci pui la General Tsao's? Tăiţei reci cu 
pastă de susan? 

Auzindu-l vorbind despre mâncare, i se puse un nod în 
gât. Refuză să se uite la femeia atârnată în faţa ei. 

— Ştiu să folosesc beţigaşe, zise ea cu răceală. 

— Uită-te în valiză. Nu sunt sigur că ai să le găseşti. Pe 
vremea când lucram eu, făceau parte din trusă. 

— Nu văd niciun beţigaş. 

— Bine, atunci o să găseşti nişte creioane. Pune-le în 
buzunar. Acum o să începi cercetarea locului. Examinează 
fiecare centimetru. Eşti pregătită? 

— Da. 

— Spune-mi mai întâi ce vezi. 

— O cameră mare. Poate şase metri pe nouă. Plină de 
conducte ruginite. Podeaua din beton, crăpată. Pereţii sunt 
din cărămidă. Mucegai. 

— Vezi vreo cutie? E ceva pe podea? 

— Nu, podeaua e goală. Nu se văd decât conducte, 
cisterne de petrol, cazanul. E şi nisip - cochilii, o 
grămăjoară ieşită dintr-o spărtură din perete. Şi mai e o 
chestie cenuşie... 

— „Chestie”? sări el. Nu recunosc cuvântul ăsta. Ce-i aia 
chestie? 

O năpădi un val de furie. Se calmă şi spuse: 

— E azbest, dar nu bulgări, ca azi-dimineaţă. E în fâşii 
subţiri. 

— Bun. Acum prima explorare. Te uiţi după urme de paşi 
şi indicii lăsate intenţionat pentru noi. 

— Crezi că a lăsat şi altele? 

— O, pun pariu, zise Rhyme. Pune-ţi ochelarii de 
protecţie şi foloseşte dispozitivul de iluminat. Ţine-l cât 
mai jos. Cercetează camera. Fiecare centimetru. Dă-i 
drumul. Ştii cum se face o cercetare? 

— Da. 

— Cum? 

Ea izbucni: 

— N-am nevoie să fiu testată. 

— Hai, fă-mi pe plac. Cum? 

— Înainte şi înapoi într-o direcţie, apoi înainte şi înapoi 
pe direcţia perpendiculară. 

— Pas cu pas, nu mai mult de treizeci de centimetri în 
lungime. 

Ea nu ştiuse asta. 

— Ştiu, spuse. 

— Dă-i drumul. 

Dispozitivul de iluminat se aprinse, aruncând o lumină 
lugubră, nepământeană. Ea ştia că era ceva ce se numea 
SAL - sursă alternativă de lumină - care făcea să devină 
fluorescente amprentele, sperma, sângele şi unele urme de 
paşi. Fasciculul strălucitor de culoarea fierii făcea să 
danseze umbrele şi nu o dată lumină forme negre ce se 
dovediră a fi doar năluci ale întunericului. 

— Amelia? zise Rhyme cu glas ascuţit. 

Ea se sperie din nou. 

— Da! Ce e? 

— Vezi cumva urme de paşi? 

Ea continua să privească podeaua. 

— Păi, ăă, nu. Văd nişte dâre în praf. Sau aşa ceva. 

Dându-şi seama că iar se exprimase vag, tresări. Însă 
Rhyme, spre deosebire de Peretti în acea dimineaţă, nu-i 
dădu atenţie. Spuse: 

— Aha. La sfârşit a măturat. 

Sachs rămase surprinsă. 

— Da, asta e! Urme de mătură. Cum de-ai ştiut? 

Rhyme râse - un sunet strident pentru Sachs în acel 
mormânt respingător - şi zise: 

— A fost destul de isteţ azi-dimineaţă ca să-şi acopere 
urmele; n-avea de ce să n-o facă şi acum. Oho, e bun 
băiatul. Dar şi noi suntem buni. Continuă. 

Sachs se aplecă, simțind cum o ard încheieturile, şi 
începu explorarea. Cercetă fiecare metru pătrat al podelei. 

— Aici nu e nimic. Absolut nimic. 

Rhyme sesiză nota de resemnare din glasul ei. 

— De-abia ai început, Amelia. Locul unei crime e 
tridimensional. Nu uita asta. Vrei să spui că nu e nimic pe 
podea. Acum cercetează pereţii. Incepe cu locul cel mai 
îndepărtat de conductă şi verifică fiecare centimetru. 

Amelia înconjură încet oribila marionetă din centrul 
încăperii. Îşi aminti de un joc pe care îl jucase la o serbare 
de stradă în Brooklyn, pe când avea şase sau şapte ani şi 
tatăl ei aducea acasă casete cu filme. Se deplasa lent. Era 
o cameră goală, şi totuşi existau sute de locuri diferite pe 
care le avea de cercetat. 

Fără speranţă... Imposibil. 

Dar nu era aşa. Pe o margine, la vreo doi metri deasupra 
podelei, găsi alte indicii. Izbucni în râs. 

— Am găsit ceva aici. 

— Într-o grămadă? 

— Da. O bucată mare de lemn închis la culoare. 

— Beţigaşele. 

— Ce? întrebă ea. 

— Creioanele. Foloseşte-le ca s-o ridici. E umedă? 

— Totul e umed aici. 

— Sigur, e normal. De la aburi. Pune lemnul într-o 
pungă de hârtie. Plasticul păstrează umezeala şi în căldura 

aia bacteriile or să distrugă eventualele amprente. Ce mai 
e acolo? întrebă el nerăbdător. 

— E, nu ştiu, păr, aşa cred. Scurt, tăiat. O grămăjoară. 

— Prins de piele sau separat? 

— Separat. 

— În valiză e o rolă de bandă adezivă. Ia părul cu ea. 

Sachs ridică firele de păr şi le puse într-un plic de 
hârtie. Examină apoi restul marginii. 

— Văd nişte pete. Par de rugină sau sânge. 

Se gândi să lumineze locul. 

— Sunt fluorescente. 

— Poţi să faci un test prezumtiv de sânge? 

— Nu. 

— Atunci hai să presupunem că e sânge. Ar putea fi al 
victimei? 

— Nu prea pare. E prea departe şi nu există nicio urmă 
până la corpul ei. 

— Dar duce undeva? 

— Aşa pare. Spre o cărămidă din perete. E desprinsă. 
Nu sunt amprente pe ea. Am s-o dau la o parte. O, 
Doamne! 

Sachs rămase cu gura căscată şi se dădu clătinându-se 
înapoi, mai să cadă. 

— Ce e? întrebă Rhyme. 

Ea se linişti şi rămase cu privirea aţintită într-acolo, 
nevenindu-i să creadă ce vedea. 

— Amelia. Vorbeşte-mi. 

— E un os. Un os plin de sânge. 

— De om? 

— Nu ştiu, răspunse ea. De unde să...? Nu ştiu. 

— De la cineva ucis de curând? 

— Aşa pare. Are vreo cinci centimetri în lungime şi cinci 
în diametru. Are carne şi sânge pe el. A fost tăiat cu 
ferăstrăul. Iisuse. Cine naiba ar face aşa ceva... 

— Nu te speria. 

— Dacă l-a luat de la altă victimă? 

— Atunci ar fi bine să-l găsim dracului mai repede, 
Amelia. Bagă osul într-o pungă. Din plastic. 

În vreme ce ea făcea asta, Rhyme întrebă: 

— Alte indicii lăsate intenţionat? 

Părea preocupat. 

— Nu. 

— Asta-i tot? Păr, un os şi o bucată de lemn. Nu ne 
uşurează treaba, nu-i aşa? 

— Să le aduc pe toate la... biroul tău? 

Rhyme râdea. 

— l-ar plăcea lui să ne lăsăm păgubaşi. Dar nu. N-am 
terminat încă. Hai să mai aflăm câte ceva despre Susnec 
823. 

— Dar aici nu mai e nimic. 

— O, ba da, este, Amelia. Adresa lui, şi numărul lui de 
telefon, şi descrierea lui, şi speranţele lui, şi aspiraţiile lui. 
Toate astea sunt în jurul tău. 

Ea se înfurie auzindu-i tonul profesoral şi rămase tăcută. 

— Ai lanterna? 

— O am pe-a mea, cu halogen... 

— Nu, mormăi el, alea au fasciculul prea îngust. Ai 
nevoie de lanterna de doisprezece volţi. 

— Păi, n-am adus-o, se răsti ea, să mă duc s-o iau? 

— N-avem timp. Examinează conductele. 

Sachs căută timp de zece minute, căţărându-se până în 
tavan şi îndreptând fasciculul puternic spre locuri care 
poate nu fuseseră luminate de cincizeci de ani. 

— Nu, nu văd nimic. 

— Întoarce-te la uşă. Repede. 

Ea ezită, apoi se întoarse. 

— În regulă, sunt aici. 

— Aşa. Închide ochii. Ce miroşi? 

— Miros? Ai zis ce miros? 

Omul ăsta era nebun? _ 

— Miroase întotdeauna aerul de la locul crimei. Iţi poate 
spune o sumedenie de lucruri. 

Ea rămase cu ochii deschişi şi trase aer pe nas. Zise: 

— Păi, nu ştiu ce miros. 

— Asta nu-i un răspuns acceptabil. 

Ea răsuflă exasperată, sperând că şuieratul se auzise 
limpede şi tare în telefon. Îşi strânse pleoapele şi inhala 
aerul din încăpere, luptându-se din nou cu greata. 

— Mucegai, umezeală. Mirosul apei fierbinţi, de la aburi. 

— Nu ştii de unde provine. Descrie-l doar. 

— Apă fierbinte. Parfumul femeii. 

— Eşti sigură că-i al ei? 

— Păi, nu. 

— Tu te-ai dat cu parfum? 

— Nu. 

— Poate fi aftershave? Al medicului? Al militarului de la 
intervenţii? 

— Nu cred. Nu. 

— Descrie-l. 

— Sec. Ca ginul. 

— Încearcă să ghiceşti, aftershave de bărbat sau parfum 
de femeie. 

Cu ce se dădea Nick? Arrid Extra Dry. 

— Nu ştiu, spuse ea. Ceva masculin. 

— Du-te la cadavru. 

Ea aruncă o privire spre conductă, apoi rămase cu ochii 
în podea. 

— Păi... 

— Du-te, zise Lincoln Rhyme. 

Se duse. Pielea jupuită părea o coajă de mesteacăn. 

— Miroase-i gâtul. 

— E tot... păi, nu prea a rămas piele pe el. 

— Îmi pare rău, Amelia, dar trebuie s-o faci. Trebuie să 
aflăm dacă-i parfumul ei. 

Ea se conformă şi mirosi gâtul. Fu cât pe ce să vomite. 

O să borăsc, îşi zise. Cum am făcut cu Nick în seara aia, 
la Pancho's, doborâţi de-atâtea daiquiri. Doi poliţişti daţi 
naibii, dând pe gât băuturi pentru femei din pahare în care 
pluteau peştişori din plastic albastru. 

— Miroşi parfumul? 

111 


- COLECŢIONARUL DE OASE - 


Iar îmi vine... să borăsc. 

Nu. Nu! Închise ochii, concentrându-şi atenţia asupra 
articulaţiilor dureroase. Cea mai dureroasă - la genunchi. 
Şi, ca prin miracol, valul de greață îi trecu. 

— Nu e parfumul ei. 

— Bun. Deci, poate că omul nostru e destul de vanitos 
încât să se dea cu o grămadă de aftershave. Asta ar putea 
fi un indiciu al clasei sociale. Ori poate că vrea să acopere 
alt miros pe care l-ar fi putut lăsa în urmă. De usturoi, 
ţigări de foi, peşte, whisky. Va trebui să aflăm. Acum, 
Amelia, ascultă-mă cu atenţie. 

— Ce e? 

— Vreau să intri în pielea lui. 

Ah. Rahatul ăla psihologic. Exact ce-mi trebuia. 

— Nu cred că avem timp pentru asta. 

— Niciodată nu e timp de-ajuns pentru examinarea 
locului crimei, continuă Rhyme pe un ton liniştitor. Dar 
asta n-o să ne oprească. Intră în mintea lui. Până acum, ai 
gândit cum gândim noi. Vreau să gândeşti ca el. 

— Păi, cum să fac asta? 

— Foloseşte-ţi imaginaţia. De-aia ne-a dat-o Dumnezeu. 
Acum tu eşti el. Ai încătuşat victima şi i-ai pus bandă 
adezivă pe gură. O duci în încăperea de-acolo. O legi de 
conductă. O sperii. Asta te bucură. 

— De unde ştii că se bucură? 

— Tu te bucuri. Nu el. De unde ştiu? Fiindcă nimeni nu- 
şi dă atâta osteneală ca să facă ceva de care nu se bucură. 
Acum, tu cunoşti zona. Ai mai fost acolo. 

— De ce crezi asta? 

— Trebuia să faci o recunoaştere mai devreme - să 
găseşti un loc pustiu, cu o conductă legată la reţeaua de 
distribuţie a aburului. Şi să iei indiciile pe care le-a lăsat 
lângă calea ferată. 

Sachs era vrăjită de vocea lui joasă, curgătoare. Uitase 
complet că omul avea corpul distrus. 

— Aha. Corect. 

— Scoţi capacul de la conducta de abur. La ce te 
gândeşti? 

— Nu ştiu. Că vreau să termin odată. Să ies de-aici. 

Însă de-abia rosti cuvintele astea că se şi gândi: Greşit. 
Şi nu fu surprinsă când îl auzi în cască pe Rhyme plescăind 
din limbă. 

— Chiar aşa? întrebă el. 

— Nu. Vreau ca situaţia asta să dureze. 

— Da! Cred că exact asta vrei. Te gândeşti la ce-o să-i 
facă aburul victimei. Ce mai simţi? 

— Păi... 

Un gând i se contura vag în minte. Văzu femeia ţipând, 
plângând, strigând după ajutor. Văzu altceva... pe 
altcineva. Pe el, îşi zise, pe Susnec 823. Dar ce era cu el? 
Era pe cale să înţeleagă. Ce... ce? Însă gândul îi dispăru 
brusc. Se evaporă. 

— Nu ştiu, şopti ea. 

— Simti vreo grabă? Sau eşti împăcată cu ceea ce faci? 

— Mă grăbesc. Trebuie să plec. Poliţia ar putea veni în 
orice clipă. Cu toate că... 

— Ce? 

— Şşşş, făcu ea şi îşi roti din nou privirea prin cameră, 
căutând sursa ghidului ce-i dispăruse din minte. 

Încăperea se rotea, era o noapte înstelată. Vârtejuri de 
întuneric şi, în depărtare, lumini gălbui. Doamne, nu mă 
lăsa să leşin! 

Poate că el... 

Da! Asta e. Ochii lui Sachs urmau traseul conductei. Se 
uita la altă placă de acces, aflată într-o nişă umbrită a 
încăperii. Ar fi fost o ascunzătoare mai bună pentru 
victimă - nu se vedea de la uşă dacă treceai pe-acolo - iar 
a doua placă era fixată doar cu patru bolţuri, nu cu opt, 
precum cea pe care o alesese individul. 

De ce nu conducta aia? 

Apoi înţelese. 

— El nu vrea... eu nu vreau să plec încă pentru că vreau 
să stau cu ochii pe victimă. 

— De ce crezi asta? întrebă el, ca un ecou al propriilor ei 
vorbe rostite cu câteva clipe în urmă. 

— Mai există o conductă de care aş fi putut-o lega, dar 
am ales-o pe cea aflată într-un loc deschis. 

— Ca s-o poţi vedea? 

— Aşa cred. 

— De ce? 

— Poate ca să mă asigur că nu poate fugi. Poate ca să 
mă asigur că banda adezivă de pe gură e strâns lipită... Nu 
ştiu. 

— Bun, Amelia. Dar ce înseamnă asta? Cum ne putem 
folosi de faptul ăsta? 

Sachs căută cu privirea locul din cameră de unde 
susnecul ar fi văzut-o cel mai bine pe fată fără să fie 
observat. Constată că era un loc umbrit între două cisterne 
mari de petrol. 

— Da! exclamă ea entuziasmată, uitându-se în podea. 
Omul a fost aici. 

Uitase rolul pe care-l juca. 

— A măturat. 

Lumină zona cu fasciculul verzui. 

— Nu sunt urme de paşi, spuse ea dezamăgită. 

Dar tocmai când ridica dispozitivul de iluminat ca să-l 
stingă, o pată străluci pe una din cisterne. 

— Am găsit o amprentă! anunţă ea. 

— O amprentă? 

— Vezi victima mai bine dacă te apleci şi te sprijini de o 
cisternă. Asta a făcut tipul, sunt sigură. Numai că e ciudat, 
Lincoln. E... deformată. Mâna lui. 

Se înfioră privind monstruoasa amprentă a palmei. 

— În valiză este o sticlă cu aerosol pe care scrie DFO. E 
un colorant fluorescent. Pulverizează-l pe amprentă, 
lumineaz-o cu fasciculul verde şi fotografiaz-o cu 
polaroidul. 

Ea îl anunţă după ce termină treaba asta, iar el zise: 

— Acum cercetează podeaua dintre cisterne. Dacă avem 
noroc, individul a lăsat vreun fir de păr sau şi-a ros o 
unghie. 

Obiceiurile mele, îşi spuse Sachs. Era una dintre cauzele 
care îi distruseseră în cele din urmă cariera de fotomodel - 
unghiile însângerate, sprâncenele smulse, încercase la 
nesfârşit să se dezbare de ticurile astea. Până la urmă 
renunţase, descurajată, nedumerită de faptul că un lucru 
atât de mărunt îi putea schimba atât de dramatic rostul 
vieţii. 

— Pune în pungă filtrul cu vid. 

— De hârtie? 

— Da, de hârtie. Acum cadavrul, Amelia. 

— Ce? 

— Păi, trebuie să examinezi cadavrul. 

Sachs simţi că-i stă inima-n loc. Altcineva, te rog. Pune 
pe altcineva să facă treaba asta. Zise: 

— Nu înainte de a termina medicul legist. Asta-i regula. 

— Azi n-avem reguli, Amelia. Noi ni le facem. Medicul 
legist o s-o vadă după noi. 

Sachs se apropie de femeie. 

— Cunoşti procedura? 

— Da. 

Se apropie de corpul devastat. Apoi încremeni. Cu 
mâinile la câţiva centimetri de pielea victimei. 

Nu pot face asta. Se înfioră. Işi spuse că trebuia să 
continue. Dar nu putea; muşchii n-o ascultau. 

— Sachs? Eşti acolo? 

Ea nu putea răspunde. 

Nu pot face asta... pur şi simplu. Imposibil. Nu pot. 

— Sachs? 

Apoi tânăra privi în adâncul ei şi, cumva, îl văzu pe tatăl 
ei în uniformă, mergând aplecat pe asfaltul fierbinte al 
trotuarului de pe West Forty-second Street, cu braţul 
petrecut în jurul unui beţiv răpănos, ca să-l ajute să 
meargă acasă. Pe urmă îl văzu pe Nick al ei râzând şi bând 
bere într-o cârciumă din Bronx cu un gangster care l-ar fi 

ucis pe loc dacă ar fi ştiut că tânărul poliţist lucra sub 
acoperire. Cei doi bărbaţi din viaţa ei, făcându-şi meseria. 

— Amelia? 

Cele două imagini pluteau în mintea ei, dar nu reuşea să 
ghicească de ce o calmau sau de unde venea calmul care 
pusese stăpânire pe ea. 

— Sunt aici, îi spuse ea lui Lincoln Rhyme şi se apucă de 
treabă aşa cum învățase. 

Luând probe de sub unghiile victimei, pieptănându-i 
părul - pubian şi de pe cap. Spunându-i lui Rhyme ce 
făcea. 

Ignorând globii oculari stinşi... 

Ignorând carnea purpurie. 

Încercând să ignore duhoarea. 

— Ia-i hainele, spuse Rhyme. Taie tot de pe ea. Mai întâi 
pune o bucată de ziar pe sub ea ca să culegi toate probele 
care ar putea cădea. 

— Să mă uit în buzunare? g 

— Nu, asta o s-o facem aici. Impachetează totul în 
hârtie. î 

Sachs îi tăie bluza şi fusta, pe urmă chiloţii. Intinse 
mâna spre ceea ce crezu că era sutienul femeii, atârnându- 
i de pe piept. Era ciudat la pipăit, se dezintegra între 
degetele ei. Pe urmă înţelese brusc ce ţinea în mână şi 
scoase un țipăt scurt. Nu era un material textil, era piele. 

— Amelia? Te simţi bine? 

— Da, şopti ea gâfâind. Mă simt bine. 

— Descrie cum e imobilizată. 

— Scotch la gură, cinci centimetri lăţime. Cătuşe 
standard la mâini, frânghie de rufe la picioare. 

— Luminează-i corpul. Poate că a atins-o cu mâinile 
goale. Caută amprente. 

Ea se conformă. 

— Nimic. 

— În regulă. Acum taie frânghia de rufe - dar nu pe la 
nod. Pune-o într-o pungă de plastic. 

Sachs făcu aşa cum i se spuse. Pe urmă Rhyme zise: 

— Avem nevoie de cătuşe. 

— În regulă. Am o cheie de cătuşe. 

— Nu, Amelia. Nu le deschide. 

— Ce? 

— Mecanismul de închidere al cătuşelor ne ajută foarte 
mult să obţinem probe de la criminal. 

— Păi, cum să le scot fără o cheie? 

Sachs râse. 

— În valiză e un ferăstrău. 

— Vrei să tai cătuşele? urmă o pauză. 

Rhyme spuse: 

— Nu, nu cătuşele, Amelia. 

— Păi, ce vrei să... O, doar nu vrei să spui... Mâinile? 

— Trebuie. 

Îl irita reținerea ei. 

În regulă, asta e. Sellitto şi Polling îşi aleseseră un 
nebun drept partener. Poate carierele Jor or să se ducă 
naibii, dar eu n-am de gând să-i urmeze. 

— Las-o baltă. 

— Amelia, e doar o modalitate de a colecta probe. 

De ce suna atât de rezonabil glasul lui? Sachs căuta 
scuze cu disperare. 

— Cătuşele or să se umple de sânge dacă tai... 

— Inima nu-i mai bate. În plus, adăugă el pe tonul unui 
bucătar de la televizor, sângele e deja închegat numai 
bine. 

I se puse iarăşi un nod în gât. 

— Hai, Amelia. Du-te la valiză. la ferăstrăul. De pe 
capac. Adăugă plictisit: Te rog. 

— De ce m-ai pus să râcâi sub unghiile victimei? Puteam 
să-ţi aduc acolo mâinile ei! 

— Amelia, avem nevoie de cătuşe. Trebuie să le 
deschidem aici şi nu mai putem aştepta medicul legist. 
Trebuie s-o facem. 

Ea se întoarse la uşă. Deschise curelele valizei şi scoase 
de-acolo ferăstrăul cu aspect înfricoşător. Se uită la 

femeie, încremenită într-o poziţie nefirească în centrul 
sinistrei încăperi. 

— Amelia? Amelia? 

Afară, aerul era tot îmbâcsit, iar clădirile din preajmă 
erau acoperite de funingine, precum cărbunele de oase. 
Dar Sachs nu mai fusese niciodată atât de bucuroasă că 
era afară, în atmosfera oraşului. Ținea valiza într-o mână şi 
ferăstrăul în cealaltă; casca îi atârna la gât. Sachs ignoră 
mulţimea de poliţişti şi spectatori care o priveau cu atenţie 
şi se duse direct la maşina cu care venise. 

Când trecu pe lângă Sellitto, îi întinse ferăstrăul fără să 
se oprească, pur şi simplu aruncându-i-l. 

— Dacă ţine aşa de mult să facă treaba asta, spune-i să 
coboare dracului acolo şi s-o facă el. 

2 
Principiul lui Locard 


„În viaţa reală, îţi formezi doar o 
primă imagine la locul unei omucideri.” 
Vernon J. Geberth 


Locotenent-comandant (rez.), 
Departamentul de Poliţie din New York 

Sâmbătă, ora 4:00 p.m. - sâmbătă, ora 10:15 p.m. 


NOUĂ 


— Mă aflu într-o situaţie neplăcută, domnule. 

Bărbatul din spatele biroului semăna cu imaginea 
comisarului-adjunct de poliţie dintr-un mare oraş pe care o 
prezentau emisiunile TV. Întâmplător, acesta era chiar 
gradul său. Omul avea părul alb, ochelari cu ramă de aur 
şi un aer care te făcea să mori după el. 

— Şi care-i problema, agent? 

Comisarul-adjunct Randolph C. Eckert se uită peste 
nasul lung cu o privire pe care Sachs o recunoscu imediat; 
părerea pe care o avea despre egalitatea sexelor îl făcea 
să fie la fel de sever cu poliţiştii femei ca şi cu bărbaţii. 

— Am de făcut o plângere, domnule, zise Sachs, pe un 
ton ceremonios. Aţi auzit despre cazul răpirii din taxi? 

Bărbatul dădu din cap. 

— A, tipul ăla care se joacă de-a v-aţi ascunselea cu 
poliţiştii. 

Ea credea mai degrabă că de-a v-aţi ascunselea era doar 
un joc şcolăresc, dar nu şi-ar fi permis să corecteze un 
comisar-adjunct. 

— Mai e şi conferinţa aia de la ONU, continuă el, şi toată 
lumea e cu ochii pe noi. Nu e corect. Oamenii nu vorbesc 
despre crime la Washington. Sau la Detroit. Mă rog, la 
Detroit vorbesc. Dar la Chicago, să zicem. Niciodată. Nu, 
doar pe New York sare lumea. La Richmond, Virginia, au 
fost mai multe crime decât la noi anul trecut. Am verificat. 
lar eu mai degrabă m-aş paraşuta neînarmat în centrul 
Harlemului decât să conduc maşina cu ferestrele ridicate 
prin sud-estul Washingtonului în oricare zi. 

— Da, domnule. 

— Înţeleg că au găsit-o moartă pe fata aia. S-a spus la 
toate emisiunile de ştiri. Reporterii ăştia! 

— În centru. Chiar acum. 

— Mare păcat. 

— Da, domnule. 

— Şi-au ucis-o? Pur şi simplu? Nicio cerere de 
răscumpărare sau altceva? 

— N-am auzit de nicio răscumpărare. 

— Şi ce-i cu plângerea? 

— Azi-dimineaţă am sosit prima la locul unei omucideri. 

— Eşti la patrulare? întrebă Eckert. 

— Am fost la patrulare. Astăzi la prânz trebuia să fiu 
transferată la interne. Pentru un curs de pregătire. 

Sachs îşi ridică mâinile cu unghiile înfăşurate în 
leucoplast şi apoi le lăsă în poală. 

— Însă m-au recrutat pentru cazul acesta. 

— Cine? 

— Detectivul Lon  Sellitto, domnule. Şi căpitanul 
Haumann. Şi Lincoln Rhyme. 

— Rhyme? 

— Da, domnule. 

— Nu e tipul care conducea judiciarul acum câţiva ani? 

— Da, domnule. El e. 

— Credeam că a murit. 

Afurisiţii ca el nu mor cu una, cu două. 

— Este cât se poate de viu, domnule. 

Comisarul-adjunct privea pe fereastră. 

— Dar nu mai lucrează în poliţie. Ce caută el în afacerea 
asta? 

— E consultant, bănuiesc. E cazul lui Lon Sellitto. 
Căpitanul Polling îl coordonează. Dar m-au pus pe mine să 
cercetez locul crimei. Eu n-am făcut niciodată treaba asta. 
Mi se pare absurd şi, sincer vorbind, îmi displace faptul că 
am fost însărcinată cu o treabă pentru care nu am 
experienţă. 

— Ai fost la locul crimei? 

— Rhyme mi-a ordonat să examinez toată zona. De una 
singură. 

Eckert nu înţelegea. Nu înregistra cuvintele tinerei. 

— Cum de a ajuns un civil să le ordone agenţilor în 
uniformă să facă orice? 

— Aşa cred şi eu, domnule. Sachs întinse momeala. 
Adică, aş putea ajuta până la un punct. Dar nu sunt deloc 
pregătită să dezmembrez victime... 

— Ce? A 

Ea clipi des, de parcă era surprinsă că el nu auzise. [li 
vorbi despre cătuşe. 

— Doamne sfinte, la ce naiba s-au gândit oamenii ăia? 
Scuză-mi limbajul. Ei nu ştiu că toată ţara e cu ochii pe 
noi? Toată ziua s-a vorbit la CNN despre răpirea asta. Să-i 
taie mâinile? Spune-mi, eşti fata lui Herman Sachs? 

— Aşa e. 

— Bun poliţist. Excelent poliţist. Eu i-am dat şi-o 
menţiune. Omul era aşa cum trebuie să fie un adevărat 
poliţist de sector. A lucrat în Midtown South, nu-i aşa? 

— În Hell's Kitchen. În sectorul meu. 

Fostul meu sector. 

— Herman Sachs a prevenit, probabil, mai multe 
infracţiuni decât rezolvă într-un an întreaga divizie de 
detectivi. Calma situaţia, să ştii. 

— Asta era tata. Sigur. 

— Mâinile victimei? pufni Eckert. Familia fetei o să ne 
dea în judecată. De îndată ce-o să afle. Lumea ne dă în 
judecată pentru orice. Un violator ne-a dat în judecată nu 
de mult pentru că a fost împuşcat în picior în timp ce sărea 
cu cuțitul la un agent. Avocatul lui a venit cu o teorie 
căreia-i zice „alternativa cea mai puţin vătămătoare”. În 
loc să tragem în infractori, ar trebui să-i electrocutăm ori 
să folosim gaz paralizant. Sau să-i rugăm frumos, nu ştiu. 
Trebuie să-i anunţ pe şef şi pe primar despre treaba asta. 
O să dau nişte telefoane, agent. 

Eckert se uită la ceasul de pe perete. Era puţin peste 
ora patru. 

— Ţi-ai terminat treaba pe ziua de azi? 

— Trebuie să mă duc acasă la Lincoln Rhyme, să-i 
raportez. Acolo lucrăm la cazul acesta. Se gândi la 

ferăstrău. Zise pe un ton amuzat: De fapt, în dormitorul 
lui. Acolo-i punctul nostru de comandă. 

— Dormitorul unui civil e punctul vostru de comandă? 

— V-aş fi recunoscătoare dacă aţi putea face ceva, 
domnule. Aştept de multă vreme transferul ăsta. 

— Să-i taie mâinile!? Doamne sfinte. 

Sachs se ridică, porni spre uşă şi ieşi pe unul dintre 
coridoarele care aveau să fie în curând noul ei loc de 
muncă. Senzaţia de uşurare apăru puţin mai târziu decât 
se aşteptase ea. 


Stătea la fereastra cu geamuri verzui, privind o haită de 
câini maidanezi care bântuia pe terenul de vizavi în 
căutare de hrană. 

Se afla la primul etaj al acelei clădiri vechi, o construcţie 
pavată cu marmură de la începutul secolului al XIX-lea. 
Inconjurată de maidane şi blocuri cu locuinţe de închiriat - 
unele abandonate, unele ocupate de chiriaşi, însă 
majoritatea luate în stăpânire ilegal - acest vechi edificiu 
era pustiu de ani de zile. 

Colecţionarul de oase luă iarăşi bucata de şmirghel în 
mână şi continuă să frece. Îşi cobori privirea spre lucrul 
său. Apoi se uită din nou pe fereastră. 

Mâinile îşi urmau mişcarea circulară, cu precizie. 
Peticul de şmirghel şoptea: $șşşş, $$şşş... asemenea unei 
mame ce-şi adormea copilul. 

Cu zece ani în urmă, în zilele bune ale New York-ului, un 
pictor nebun se mutase acolo. Umpluse igrasiosul etaj doi 
cu antichităţi aflate în stare jalnică. Grilaje din fier forjat, 
fragmente de frize, vitralii înrămate şi coloane scorojite. 
Unele dintre lucrările pictorului rămăseseră pe pereţi. 
Fresce pe tencuiala veche: picturi murale, niciodată 
terminate, reprezentând muncitori, copii, îndrăgostiţi 
marcați de angoasă. Cu feţe rotunde, inexpresive - 
laitmotivul artistului - priveau în gol, de parcă sufletele le- 
ar fi fost smulse din trupurile fragile. 

Pictorul nu avusese niciodată prea mare succes, nici 
măcar după cea mai grozavă idee de marketing - propria 
sinucidere - iar banca închisese clădirea cu mai mulţi ani 
în urmă. 

Ș3ŞS$... 

Colecţionarul de oase dăduse din întâmplare peste locul 
acela, cu un an în urmă, şi se simţise imediat ca acasă. 
Pustietatea împrejurimilor era cu siguranţă importantă 
pentru el, evident, îi era foarte utilă, însă mai exista un 
motiv, mai intim: terenul de vizavi. În timpul unor săpături 
efectuate cu câţiva ani în urmă, un excavator dezgropase o 
grămadă de oase umane. Se aflase ulterior că acolo fusese 
unul dintre vechile cimitire ale oraşului. Articolele din 
presă sugeraseră că mormintele ar fi putut conţine nu 
doar rămăşiţele pământeşti ale newyorkezilor federalişti şi 
colonialişti, ci şi ale unor indieni Manate şi Lenape. 

Puse deoparte ceea ce netezea cu peticul de şmirghel - 
un carpian, delicatul os al palmei - şi luă în mână 
încheietura pe care o detaşase cu grijă dintre oasele 
radius şi cubitus cu o noapte în urmă, chiar înainte de-a 
pleca spre aeroportul Kennedy, ca să-şi culeagă primele 
victime. O lăsase la uscat mai bine de o săptămână şi cea 
mai mare parte a muşchilor se uscase, deşi mai făcuse 
nişte eforturi ca să desprindă încrengătura complexă de 
oase. Acestea scoteau pocnete slabe, ca nişte peşti care 
ţâşneau la suprafaţa apei. 

Oho, poliţiştii fuseseră mult mai buni decât îşi 
imaginase. Îi urmărise cum căutau pe Pearl Street, 
întrebându-se dacă aveau să-şi dea seama unde o lăsase pe 
femeia de la aeroport. Şi fusese surprins când îi văzuse 
alergând brusc spre acea clădire. El crezuse că avea să 
mai facă încă două sau trei victime până pricepea poliţia 
indiciile pe care le lăsase. Sigur, n-o salvaseră pe femeie. 
Dar ar fi putut. Dacă ajungeau cu un minut sau două mai 
devreme. 

Aşa cum se întâmplă deseori în viaţă. 

Navicularul, semilunarul, osul cu cârlig, capitatul... 
oasele îmbinate ca piesele unui joc de puzzle erau 
desprinse de degetele lui puternice. Piguli de pe ele fâşii 
de carne şi tendon. Dădu la o parte osul de la baza 
degetului mare şi începu din nou să şlefuiască. 

$33s5, 33355. 

Colecţionarul de oase se uită pe fereastră cu ochii mijiţi 
şi îşi imagină că vedea un bărbat stând lângă unul dintre 
vechile morminte. Cu siguranţă îşi închipuia doar, pentru 
că bărbatul purta melon şi era îmbrăcat într-un costum de 
gabardină de culoarea muştarului. Omul lăsă câţiva 
trandafiri de culoare închisă lângă mormânt, apoi se 
întoarse cu spatele, evitând caii şi trăsura în drumul lui 
spre podul arcuit elegant peste Collect Pond, de pe Canal 
Street. La cine fusese? La părinţi? La vreun frate, la 
familia care murise de tuberculoză sau în vreuna dintre 
teribilele epidemii de gripă care devastaseră de curând 
oraşul... 

De curând? 

Nu, sigur că nu de curând. Cu o sută de ani în urmă... 
asta voia să spună. 

Miji ochii şi privi din nou pe fereastră. Nici urmă de 
trăsură sau de cai. Sau de bărbatul cu melon. Deşi 
păruseră cât se poate de reali. Cât de reali pot fi. 

SSSSS, 33553. 

Se insinua din nou trecutul. Vedea lucruri care se 
întâmplaseră înainte, care se întâmplaseră atunci, de 
parcă s-ar fi întâmplat acum. El putea controla fenomenul 
ăsta. Ştia că putea. 

Insă, privind pe fereastră, înţelese că, desigur, nu exista 
înainte sau după. Nu pentru el. El plutea înainte şi-napoi 
prin timp, o zi, cinci ani, o sută sau două de ani, precum o 
frunză uscată în bătaia vântului. 

Se uită la ceas. Era timpul să plece. Punând osul pe 
poliţă, începu să-şi spele grijuliu mâinile - ca un chirurg. 
Pe urmă, cinci minute încheiate, îşi trecu o perie peste 

haine ca să curețe orice aşchie de os, praf sau păr care i-ar 
fi putut pune pe poliţişti pe urmele lui. 

Intră în holul casei, trecând pe lângă tabloul neterminat 
ce înfăţişa un măcelar cu faţă rotundă, îmbrăcat cu un şorţ 
alb însângerat. Colecţionarul de oase dădu să intre în taxi, 
pe urmă se răzgândi. Imprevizibilitatea e cea mai bună 
apărare. De data asta avea să ia trăsura... sedanul, Fordul. 
Porni motorul, ieşi în stradă, apoi închise şi încuie uşa 
garajului. 

Nu există înainte sau după... 

Trecând pe lângă cimitir, haita de câini ridică privirea 
spre Ford, apoi se întoarse de-a valma printre tufişuri, în 
căutarea şobolanilor, amuşinând înnebunită în căutarea 
vreunei băltoace în căldura insuportabilă. 

Nu există atunci sau acum... 

Işi scoase cagula şi mănuşile din buzunar, le puse pe 
scaunul de lângă el şi ieşi în trombă din vechiul cartier. 
Colecţionarul de oase ieşea la vânătoare. 

ZECE 


Ceva se schimbase în cameră, Amelia nu-şi dădea seama 
ce anume. Lincoln Rhyme îi văzu deruta în ochi. 

— Ne-ai lipsit, Amelia, zise el cu sfială. Ai avut treburi? 

Sachs îşi luă privirea de la el. 

— Se pare că nimeni nu i-a spus comandantului meu că 
n-o să mă prezint la lucru azi. Credeam că trebuia să-l 
anunţe cineva. 

Amelia se uita la perete, pricepând treptat. Pe lângă 
instrumentele indispensabile pe care le adusese Mel 
Cooper, acum se afla acolo şi un microscop electronic cu o 
unitate de raze, microscoape de flotaţie pentru testarea 
sticlei, un microscop comparativ, un tub baric pentru 
testarea solului şi zeci de eprubete, borcane şi sticle cu 
chimicale. 

lar în mijlocul încăperii, mândria lui Cooper - 
cromatograful computerizat cu gaz şi spectrometrul de 
masă. Şi alt computer, conectat la terminalul lui Cooper de 
la laborator. 

Sachs păşi peste cablurile groase care coborau şerpuind 
pe scări - da, curentul din casă funcţiona, dar era prea 
solicitat de dispozitivele lui Rhyme. lar după acel pas 
lateral al tinerei, o manevră elegantă, îndelung exersată, 
Rhyme înţelese cât de frumoasă era. Cu siguranţă cea mai 
frumoasă femeie pe care o văzuse vreodată printre 
poliţiştii departamentului. 

Preţ de o clipă, i se păru incredibil de atrăgătoare. 
Lumea spunea că sexul e doar în minte şi Rhyme ştia că 
era adevărat. Faptul că pierduse capacitatea de a-şi 
controla cea mai mare parte a corpului nu înlătura dorinţa. 
Îşi amintea, încă oripilat întrucâtva, de o noapte, la şase 
luni după accident. El şi Blaine încercaseră să facă sex. 
Doar ca să vadă ce se întâmplă, pretinseseră ei pe un ton 

Dar fusese mare scofală. Mai întâi că sexul e şi aşa o 
treabă încurcată, iar dacă adaugi la ecuaţie catetere şi 
pungi de perfuzie, îţi trebuie mult curaj, umor şi 
experienţă mai mare decât avuseseră ei. Totuşi, ceea ce 
distrusese momentul, şi încă repede, fusese expresia de pe 
chipul ei. Văzuse în zâmbetul încordat al lui Blaine 
Chapman că ea o făcea din milă şi asta îl lovise drept în 
inimă. Două săptămâni mai târziu înaintase actele de 
divorţ. Blaine protestase, dar semnase actele la prima 
înfăţişare. 

Sellitto şi Banks se întorseseră şi organizau probele pe 
care le adunase Sachs. Ea le privi, pe jumătate interesată. 
Rhyme îi spuse: 

— Unitatea de colectare a probelor a găsit doar opt alte 
urme recente şi toate aparţin celor doi oameni de serviciu 
din clădire. 

— Aha. 

Rhyme dădu energic din cap. 

— Doar opt! 

— Îţi face un compliment, îi explică Thom. Bucură-te. E 
tot ce-o să obţii vreodată de la el. 

— Nu-i nevoie să faci pe translatorul, Thom, te rog, 
mersi. 

Sachs răspunse: 

— Mă bucur că am fost de folos. 

Pe un ton cât se putea de amabil. 

Ei bine, ce era asta? Rhyme se aşteptase ca ea să 
năvălească în cameră şi să-i arunce pe pat pungile cu 
probe. Poate şi ferăstrăul, chiar şi punga de plastic cu 
mâinile tăiate ale victimei. Se aşteptase la un adevărat 
circ; oamenii îşi scot rareori mănuşile când se bat cu un 
infirm. Rhyme se gândise la expresia ochilor ei atunci când 
îl cunoscuse, poate semnul unei afinități ambigue dintre ei. 

Dar nu, acum pricepea că se înşelase. Amelia Sachs era 
ca toţi ceilalţi - îl mângâia pe cap şi căuta cea mai 
apropiată ieşire. 

Dintr-odată inima îi împietri din nou. Când vorbi, privi o 
pânză de păianjen de pe peretele opus. 

— Tocmai vorbeam despre termenul limită pentru 
victima următoare, agent Sachs. Nu pare să fi stabilit o 
dată anume. 

— Noi credem, continuă Sellitto, că orice ar fi plănuit 
ticălosul ăsta pentru următoarea victimă e în curs de 
derulare. Nu ştie exact care va fi momentul morţii. Lincoln 
crede că poate a îngropat vreun nenorocit într-un loc unde 
nu e prea mult aer. 

Auzind asta, Sachs miji puţin ochii. Rhyme îi observă 
reacţia. Îngropat de viu. Dacă tot e să ai o fobie, e una la 
fel de rea ca oricare alta. 

Fură întrerupţi de doi bărbaţi în costume gri, care 
urcară scările şi intrară în dormitor de parcă ar fi locuit 
acolo. 

— Am bătut la uşă, zise unul din ei. 

— Am sunat, spuse celălalt. 

— Niciun răspuns. 

Aveau în jur de patruzeci de ani, unul era mai înalt, dar 
amândoi aveau părul de culoarea nisipului. Afişau acelaşi 
zâmbet şi, înainte ca imaginea să fie alterată de accentul 
de Brooklyn, Rhyme îşi zisese: Nişte ţărani. Unul avea o 
puzderie de pistrui pe şaua nasului său palid. 

— Domnilor. 

Sellitto îi prezentă pe Băieţii Haioşi: detectivii Bedding 
şi Saul, echipa de la înaintare. Talentul lor era acoperirea 
terenului - interogarea celor care locuiau lângă locul unei 
infracţiuni, în căutarea martorilor şi a pistelor de urmat. 
Era o artă subtilă, însă una pe care Rhyme nu o deprinsese 
niciodată, nu-şi dorise asta. Se mulţumise să descopere 
nişte fapte brute şi să le furnizeze unor detectivi precum 
cei doi, care, înarmaţi cu acele date, deveneau adevărate 
detectoare de minciuni ce puteau demonta cele mai solide 
alibiuri ale infractorilor. Niciunul din nou-veniţi nu părea 
să considere că era oarecum bizar să-i raporteze unui civil 
țintuit la pat. 

Saul, cel înalt, pistruiatul, spuse: 

— Am găsit treizeci şi şase... 

— ...opt, dacă-i socoteşti şi pe cei doi ţicniţi. Ceea ce el 
nu face, eu da. 

— ...subiecti. I-am interogat pe toţi. N-am avut prea mult 
noroc. Mai toţi erau orbi, surzi, amnezici. Ştii, ca de obicei. 

— Nici urmă de taxi. Am cercetat West Side. Zero. 
Canci. 

Bedding: 

— Dæ’ zi-le vestea bună. 

— Am găsit un martor. 

— Un martor? întrebă însufleţit Banks. Fantastic. 

Rhyme, evident mai puțin entuziasmat, zise: 

— Continuă. 

— Am înconjurat locul azi-dimineaţă, pe lângă calea 
ferată. 

— Omul a văzut un bărbat coborând pe Eleventh 
Avenue, întorcându-se... 

— „Brusc”, a zis el, adăugă Bedding cel-fără-pistrui. 

— ...Şi mergând pe o alee care ducea la pasajul de nivel 
al terenului. A stat acolo o vreme... 

— Uitându-se în jos. 

Rhyme fu tulburat de remarca asta. 

— Nu pare să fie tipul nostru. E prea isteţ ca să rişte să 
fie văzut acolo. 

— Dar... continuă Saul, ridicând un deget şi privindu-şi 
partenerul, există doar o fereastră în toată zona de unde 
se poate vedea locul ăla. 

— La care s-a întâmplat să se afle martorul nostru. 

— S-a trezit devreme, fie binecuvântat. 

Înainte de a-şi aminti că era supărat pe ea, Rhyme 
întrebă: 

— Ei, bine, Amelia, ce zici? 

— Poftim? 

Tânăra îşi întoarse privirea de la fereastră. 

— Ca să nu greşim, spuse Rhyme. Tu ai blocat Eleventh 
Avenue. Nu Thirty-seven. 

Ea nu ştia ce să răspundă, însă Rhyme li se adresă 
imediat gemenilor. 

— Descrierea? 

— Martorul n-a putut spune prea multe. 

— Era deja afumat. 

— Spunea că era un tip mărunt. Nu ştia culoarea 
părului. Rasa... 

— Probabil alb. 

— Cum era îmbrăcat? întrebă Rhyme. 

— În ceva închis la culoare. E tot ce-a putut spune. 

— Şi ce făcea? întrebă Sellitto. 

— Citez: „Stătea acolo şi se uita în jos. Credeam că o să 
sară. În faţa unui tren. S-a uitat de două ori la ceasul de 
mână”. 

— Şi până la urmă a plecat. Martorul a zis că tipul se tot 
uita în jur. De parcă n-ar fi vrut să fie văzut. 

Ce făcuse acolo? se întrebă Rhyme. Privise cum murea 
victima? Sau asta se întâmplase înainte de-a îngropa 
corpul, vrând să verifice dacă terasamentul era pustiu? 

Sellitto întrebă: 

— Mergea pe jos sau cu maşina? 

— Pe jos. Am controlat fiecare parcare... 

— Şi garaj. 

— ...din zonă. Dar se află lângă centrul de conferinţe, 
aşa că sunt atâtea parcări, încât îngrijitorii lor stau în 
stradă cu  steguleţe portocalii şi dirijează maşinile 
înăuntru. 

— Şi, din cauza expoziţiei, jumătate din ele erau pline 
până pe la şapte. Avem o listă cu vreo nouă sute de 
numere de maşini. 

Sellitto dădu din cap. 

— Verificaţi-o... 

— Avem autorizare, zise Bedding. 

— ...dar pun pariu că ăsta e un susnec care nu-şi lasă 
maşina în parcări, continuă detectivul. Şi nici nu-şi ia 
tichet de parcare. 

Rhyme încuviinţă şi întrebă: 

— Clădirea de pe Pearl Street? 

Gemenii - unul sau amândoi - ziseră: 

— E următoarea pe listă. Pornim într-acolo. 

Rhyme observă că Sachs îşi privea ceasul de la 
încheietura palidă a mâinii, lângă degetele rănite. li spuse 
lui Thom să adauge în tabel aceste noi informaţii. 


SUSNEC 823 
Înfăţişare Reşedinţă Vehicul Alte 

observaţii 

Bărbat Prob. are o Taxi Cunoaşte 

caucazian locuinţă sigură procedurile de 

constituţie colectare a 

zveltă probelor 

Haine de materiale 

culoare închisă Posibil să aibă 
dosar penal 
Cunoaşte 
structura 
amprentelor 
Armă - Colt 
calibru 32 


— Vrei să-l interoghezi pe tipul ăla? se interesă Banks. 
Cel de lângă calea ferată? 

— Nu, n-am încredere în martori, zise Rhyme cu emfază. 
Vreau să ne continuăm treaba. Îi aruncă o privire lui Mel 
Cooper. Fire de păr, sânge, un os şi o bucată de lemn. Mai 
întâi osul, anunţă Rhyme. 


Morgen... 

Tânăra Monelle Gerger deschise ochii şi se ridică încet 
în capul oaselor, în patul lăsat. În cei doi ani de când 
locuia în estul Greenwich Village-ului nu se obişnuise cu 
sculatul de dimineaţă. Îşi ridică încet trupul plin, de 
douăzeci de ani, şi ochii înceţoşaţi îi fură orbiţi de lumina 
nemiloasă a soarelui de august. Mein Gott... 

Părăsise clubul la ora cinci dimineaţă, ajunsese acasă la 
şase, făcuse dragoste cu Brian până la şapte... 

Cât era ora acum? 

Devreme, era sigură. 

Privi ceasul printre pleoape. Oho. Patru şi jumătate 
după-amiază. 

Până la urmă nu era atât de früh morgen. 

O cafea sau spălatul rufelor? 

Cam pe la ora asta pornea agale spre Dojo's, pentru un 
burger vegetarian şi trei ceşti din cafeaua lor tare. Acolo 
se întâlnea cu cei pe care-i cunoştea, obişnuiţi ai clubului 
ca şi ea - oameni din centru. 

Însă tot amânase o mulţime de lucruri, treburi casnice. 
Aşa că trase pe ea două tricouri largi, ca să-şi ascundă 
silueta dolofană, o pereche de blugi, îşi atârnă cinci sau 
şase lanţuri la gât şi înhaţă coşul cu rufe. 

Monelle trase de cele trei zăvoare care blocau uşa. Luă 
coşul cu rufe şi cobori scara întunecată a clădirii. Când 
ajunse la subsol, se opri. 

Irgendwas stimmt hier nicht. 

Privi neliniştită scara pustie, coridoarele întunecate. Ce 
se schimbase acolo? 

Lumina, asta era! Becurile de pe hol erau arse. Nu - se 
uită mai atent - lipseau. Pugştii ăia afurisiţi furau orice. Se 
mutase aici, la Deutsche Haus, fiindcă se spunea că era 
raiul pe pământ pentru artiştii şi muzicienii germani. Se 
dovedi a fi doar un bloc oarecare din Est Village, fără lift, 
detestabil şi destul de scump, ca toate locuinţele din zonă. 
Singura diferenţă era că se putea plânge proprietarului în 
limba ei maternă. 

Îşi continuă drumul şi intră în crematoriu, care era atât 
de întunecat, încât trebui să meargă pe lângă perete ca să 
fie sigură că n-o să se împiedice de gunoaiele de pe podea. 
Împinse uşa şi păşi pe coridorul care ducea la spălătorie. 

Nişte paşi târşâiţi. Apoi în fugă. 

Se întoarse brusc, dar nu văzu decât umbre nemişcate. 
Nu auzi decât zgomotul traficului şi sunetele înfundate ale 
unei clădiri foarte vechi. 

Înainta prin beznă. Pe lângă stive de cutii, de scaune şi 
mese dezmembrate. Pe sub cabluri acoperite de praf 
unsuros. Monelle mergea către spălătorie. Nici acolo nu 

erau becuri. Era neliniştită şi îşi aminti ceva ce nu i se mai 
întâmplase de mulţi ani. Când coborâse cu tatăl ei pe o 
alee îngustă, dincolo de Lange Strasse, lângă Obermain 
Brücke, în drum spre grădina zoologică. Trebuie să fi avut 
cinci sau şase ani. Tatăl ei o prinsese deodată de umăr, îi 
arătase podul şi-i spusese pe un ton neutru că sub el locuia 
un trol înfometat. La întoarcerea spre casă, când trecuseră 
peste acel pod, tatăl o avertizase că trebuia să meargă mai 
repede. Acum simţea un fior de spaimă urcându-i-se pe 
şira spinării până la părul blond tuns scurt. 

Ce tâmpenie. Troli... 

Îşi continuă drumul pe coridorul igrasios, ascultând 
bâzâitul instalaţiilor electrice. Auzi în depărtare un cântec 
interpretat de fraţii vrăjmaşi din trupa Oasis. 

Spălătoria era cufundată în întuneric. 

Ei, bine, dacă becurile alea dispăruseră, asta era. Ea 
avea să urce scara şi să bată cu pumnii în uşa lui Herr 
Neischen, până când omul ar fi venit în goană. Avea să-l 
bălăcărească pentru zăvoarele stricate de la uşile din faţă 
şi din spate şi pentru puştii băutori de bere pe care nu-i 
alunga niciodată din faţa verandei. Avea să-l porcăiască şi 
pentru lipsa becurilor. 

Vâri mâna în încăpere şi apăsă întrerupătorul. 

O puternică lumină albă. Trei becuri mari străluceau ca 
nişte sori, dând la iveală o cameră împuţită şi goală. 
Monelle se duse la şirul de patru maşini de spălat şi 
aruncă rufele albe într-una, pe cele colorate în 
următoarea. Numără nişte monede de douăzeci şi cinci de 
centi, le vâri în fante şi împinse pârghiile. 

Nimic. 

Monelle mişcă pârghia. Apoi izbi maşina. Nicio reacţie. 

— Rahat. Clădirea asta gottverdammte. 

Apoi văzu cablul de alimentare. Un idiot scosese 
maşinile din priză. Ştia cine. Neischen avea un băiat de 
doisprezece ani, care era răspunzător de toate 
stricăciunile din bloc. Când se plânsese de ceva în urmă cu 
un an, rahatul ăla cu ochi încercase s-o lovească cu 

piciorul. Luă cablul şi se ghemui, vârând mâna în spatele 
maşinii ca să găsească priza. Reuşi să introducă ştecherul. 

Şi simţi pe gât răsuflarea bărbatului. 

Nein! 

Individul se strecurase între perete şi spatele maşinii de 
spălat. Scoţând un țipăt scurt, femeia surprinse imaginea 
unei cagule şi a unor haine negre, apoi mâna intrusului o 
prinse de braţ, ca gheara unui animal. Monelle se 
dezechilibrase, aşa că tipul o împinse cu uşurinţă în faţă. 
Căzu, lovindu-se cu faţa de betonul podelei, şi îşi înghiţi 
strigătul care-i urcase în gât. 

Necunoscutul se aruncă imediat peste ea, îi ţintui 
braţele de podea şi-i lipi peste gură o bucată de bandă 
groasă, cenușie. 

Hilfe! 

Nein, bitte nicht. Bitte nicht. 

Nu era masiv, dar era puternic. O întoarse fără efort pe 
burtă şi fata auzi clinchetul cătuşelor care i se închideau 
peste încheieturi. 

Apoi bărbatul se ridică în picioare. Un timp, liniştea fu 
întreruptă doar de picuratul apei, de şuieratul răsuflării lui 
Monelle şi de ţârâitul unui motor mic de la subsol. 

Aştepta mâinile care să-i atingă trupul, să rupă hainele 
de pe ea. Îl auzi ducându-se la uşă, ca să se asigure că 
erau singuri. Ah, străinul avea intimitate deplină, ştia asta 
şi era furioasă pe sine; ea era unul dintre puţinii locatari 
care foloseau spălătoria. Cei mai mulţi dintre ei o evitau 
fiindcă era aşa de pustie, atât de aproape de uşile din 
spate şi de ferestre, atât de departe de orice ajutor. 

Bărbatul se întoarse şi o răsturnă pe spate. Şopti ceva 
ce ea nu înţelese. Pe urmă: 

— Hanna. 

Hanna? E o confuzie! M-a luat drept altcineva. Dădu cu 
putere din cap, încercând să-l facă să înţeleagă asta. 

Pe urmă, uitându-se la ochii lui, se opri. Deşi purta 
cagulă, era limpede că era ceva în neregulă. Individul era 
supărat. Îi privea cu atenţie trupul, scuturând din cap. Îşi 

strânse degetele înmănuşate în jurul braţelor ei masive. O 
strânse de umerii plini, îi ciupi carnea grasă. Ea se înfioră 
de durere. 

Asta văzu Monelle: dezamăgire. Pusese mâna pe ea şi 
acum nu mai era sigur că o dorea. 

Tipul vâri mâna în buzunar, apoi o scoase încet. Cuţitul 
se deschise cu un declic, asemenea unui şoc electric. Asta 
îi provocă lui Monelle un acces de gemete. 

Nein, nein, nein! 

Bărbatul scoase un şuierat printre dinţi, ca al vântului 
de iarnă printre copaci. Se aplecă peste ea, cu un aer 
meditativ. 

— Hanna, şopti el. Oare ce să fac? 

Pe urmă, dintr-odată se hotărî. Lăsă cutitul şi-o trase în 
picioare, apoi o scoase pe coridor şi prin uşa din spate - 
cea cu încuietoarea stricată pe care ea îl bătuse la cap 
săptămâni în şir pe Herr Neischen s-o repare. 

UNSPREZECE 


Un criminalist este un om al Renaşterii. 

Trebuie să cunoască botanică, geologie, balistică, 
medicină, chimie, literatură, inginerie. Dacă ştie fapte - că, 
de pildă, cenuşa cu un conţinut mare de stronţiu poate să 
provină de la un incendiu de pe o autostradă, că faca 
înseamnă în portugheză „cuţit”, că etiopienii nu folosesc 
tacâmuri şi mănâncă doar cu mâna dreaptă, că un glonţ cu 
cinci crestături răsucite spre dreapta ar fi putut să nu fie 
tras dintr-un pistol Colt - dacă ştie lucrurile astea, poate 
să realizeze conexiunile care-l situează pe un susnec la 
locul crimei. 

O disciplină pe care toţi criminaliştii o cunosc e 
anatomia. Şi era cu siguranţă o specialitate a lui Lincoln 
Rhyme, de vreme ce era prins până-n gât de trei ani şi 
jumătate în logica ambiguă a oaselor şi nervilor. 

Acum aruncă o privire spre punga cu probele materiale 
din camera cazanelor, pe care o ţinea în mână Jerry Banks, 
şi anunţă: 

— Os de picior. Nu e de om. Deci nu-i de la viitoarea 
victimă. 

Era o rondelă de os, de vreo cinci centimetri în 
diametru, tăiată drept. In urmele lăsate de lama 
ferăstrăului se vedea sânge. 

— Un animal de talie mijlocie, continuă Rhyme. Un câine 
mare, o oaie sau o capră. Picioarele ar fi trebuit să susţină 
vreo patruzeci şi cinci până la şaizeci de kilograme. Hai 
totuşi să vedem dacă sângele provine de la un animal. Ar 
putea fi şi al victimei. 

Se ştia că unii criminali îşi omorau victimele bătându-le 
cu oase. Şi Rhyme avusese trei asemenea cazuri; armele 
fuseseră un genunchi de vită, osul piciorului unui cerb şi, 
într-un caz tulburător, chiar osul cubital al victimei. 


137 


- COLECŢIONARUL DE OASE - 


Mel Cooper efectuă testul pentru stabilirea originii 
sângelui. 

— Va trebui să aşteptăm puţin rezultatul, le spuse 
Cooper în chip de scuză. 

— Amelia, zise Rhyme, ne-ai putea ajuta la treaba asta. 
Ia lupa de ceasornicar şi uită-te cu atenţie la os. Spune-ne 
ce vezi. 

— Nu la microscop? întrebă ea. 

Lincoln crezuse că tânăra o să protesteze, dar ea se 
îndreptă spre os şi privi curioasă. 

— Măreşte prea mult, îi explică Rhyme. 

Ea îşi puse ochelarii de protecţie şi se aplecă spre tava 
emailată. Cooper aprinse o lampă de birou. 

— Uită-te la urmele  tăieturii, zise Rhyme. Sunt 
neregulate sau netede? 

— Sunt aproape netede. 

— Un ferăstrău electric. 

Rhyme se întrebă dacă animalul fusese în viaţă când i se 
făcuse asta. 

— Vezi ceva neobişnuit? 

Sachs cercetă cu atenţie osul, apoi murmură: 

— Nu ştiu. Nu cred. Pare doar o bucată de os. 

Atunci trecu Thom pe lângă ea şi aruncă o privire spre 
tavă. 

— Asta-i proba ta materială? Amuzant. 

— Amuzant, spuse Rhyme. Amuzant? 

Sellitto întrebă: 

— Ai vreo ipoteză? 

— Nicio ipoteză. Se aplecă şi mirosi osul. E osso bucco. 

— Ce? 

— Rasol de vită. Ţi-am făcut odată, Lincoln. Osso bucco. 
Rasol de vită fiert înăbuşit. Se uită la Sachs şi se strâmbă. 
Mi-a zis că-i trebuie mai multă sare. 

— Drace! strigă Sellitto. L-a cumpărat de la o băcănie. 

— Dacă avem noroc, spuse Rhyme, l-a cumpărat de la o 
băcănie de lângă casa lui. 

Cooper confirmă că testul cu precipitat al eşantioanelor 
colectate de Sachs fusese negativ pentru sânge uman. 

— E probabil de la o bovină, spuse el. 

— Dar ce încearcă să ne spună? întrebă Banks. 

Rhyme n-avea idee. 

— Să continuăm. A, e ceva pe lanţ şi pe lacăt? 

Cooper se uită la obiectele metalice aflate într-o pungă 
de plastic. 

— Acum nu se mai stanţează lanţurile. Deci aici n-avem 
noroc. Lacătul e Secure-Pro, un model relativ recent. Nu e 
foarte sigur şi nu e deloc profesionist. Cât durează să-l 
spargi? 

— Trei secunde mari şi late, zise Sellitto. 

— Aşa deci. N-are număr de fabricaţie şi se vinde în 
toate magazinele de feronerie şi supermarketurile din 
tară. 

— E cu cheie sau cu cifru? întrebă Rhyme. 

— Cu cifru. 

— Sună la fabrică şi întreabă-i: dacă desfacem lacătul şi 
refacem cifrul după butuci, o să aflăm din ce lot a făcut 
parte şi unde a fost livrat? 

Banks fluieră. 

— Mamă, slabe speranţe. 

Rhyme îl privi crunt, făcându-l pe tânăr să roşească 
intens. 

— Entuziasmul din glasul tău, tinere detectiv, îmi spune 
că tocmai tu te vei ocupa de treaba asta. 

— Da, domnule. Tânărul îşi ridică telefonul mobil, 
bătând în retragere. Mă ocup eu. 

Rhyme întrebă: 

— Pe lanţ e sânge? 

Sellitto spuse: 

— De la unul dintre băieţii noştri. S-a tăiat destul de rău 
încercând să spargă lacătul. 

— Deci proba asta e contaminată. 

Rhyme se încruntă. 

— Omul încerca să salveze victima, îi spuse Sachs. 

— Înţeleg. Frumos din partea lui. Dar proba tot 
contaminată rămâne. Rhyme îşi întoarse privirea spre 
masa de lângă Cooper. Amprente? 

Cooper zise că verificase lanţul şi le găsise doar pe-ale 
lui Sellitto pe verigi. 

— Bine, atunci bucata de lemn pe care a găsit-o Amelia. 
Căutaţi amprente. 

— Am făcut-o eu, spuse repede Sachs. La locul crimei. 

Fata Poliţistului, medită Rhyme. Nu părea genul care să 
primească porecle. Oamenii frumoşi aveau rareori aşa 
ceva. 

— Hai să încercăm cu artileria grea, ca să fim siguri, 
zise Rhyme. Apoi îl instrui pe Cooper: Foloseşte 
ninhidrină. Apoi aplică-i las-yal. 

— Ce anume? întrebă Banks. 

— Laser cu granat şi ytriu-aluminiu. 

Tehnicianul stropi aşchia cu lichid dintr-un spray de 
plastic şi îndreptă raza laser către lemn. şi puse ochelarii 
de protecţie şi examină cu atenţie proba. 

— Nimic. 

Închise laserul şi cercetă mai atent aşchia. Avea vreo 
cincisprezece centimetri în lungime, iar lemnul era închis 
la culoare. Se vedeau nişte pete negre, ca de catran, şi era 
impregnată cu praf. Tehnicianul o luă cu un forceps. 

— Ştiu că lui Lincoln îi place să mănânce cu beţigaşe, 
zise Cooper, dar eu cer întotdeauna o furculiţă când mă 
duc la Ming Wa's. 

— Ai putea strivi nişte particule, mormăi criminalistul. 

— Aş putea, dar n-o fac, răspunse Cooper. 

— Ce fel de lemn e? întrebă Rhyme. Vrei să-i faci o 
spectrogramă? 

— Nu, e stejar. Fără discuţie. 

— Sunt urme de ferăstrău sau de rindea? 

Rhyme se aplecă puţin în faţă. Brusc, ceafa i se 
contractă, iar crampa care-i cuprinse muşchii îl duru 
cumplit. Icni, închise ochii şi îşi răsuci gâtul, întinzându-l. 

Simţi masajul mâinilor puternice ale lui Thom. În cele din 
urmă, durerea dispăru. 

— Lincoln? întrebă Sellitto. Ţi-e bine? 

Rhyme răsuflă adânc. 

— Da. N-am nimic. 

— Uite. 

Cooper aduse bucata de lemn lângă pat şi-i puse lui 
Rhyme o pereche de ochelari pe nas. Rhyme examină 
proba. 

— Tăiată în direcţia fibrei cu un gater. Sunt variaţii mari 
în tăieturi. Presupun că provine de la un stâlp sau o grindă 
făcută cu peste o sută de ani în urmă. Fasonată cu un 
ferăstrău electric, probabil. '[ine-o mai aproape, Mel. 
Vreau s-o miros. 

Tehnicianul apropie aşchia de nasul lui Rhyme. 

— Creozot - distilat din cărbune şi gudron. Folosit 
pentru impermeabilizarea lemnului înainte ca firmele de 
cherestea să înceapă tratarea la presiune. Pentru stâlpi de 
pod, în docuri, la traverse de cale ferată. 

— Poate că avem de-a face cu un pasionat de trenuri, 
spuse  Sellitto. Aminteşte-ţi de calea ferată de azi- 
dimineaţă. 

— Posibil. Rhyme ordonă: Cercetează comprimarea 
celulară, Mel. 

Tehnicianul examină aşchia la microscop. 

— E comprimată, da. Dar în sensul fibrei. Nu invers. Nu 
e dintr-o traversă de cale ferată. Provine de la un stâlp sau 
o coloană. Care suportă o greutate. 

Un os... un stâlp vechi de lemn... 

— Văd nişte pământ impregnat în lemn. Asta ne spune 
ceva? 

Cooper aşeză pe masă un bloc de hârtie de ziar şi-i 
rupse ambalajul. inu aşchia deasupra şi perie nişte 
pământ din crăpăturile lemnului. Examină fărâmele căzute 
pe hârtia albă - o constelație răsturnată. 

— Ai de-ajuns pentru un test al densităţii? întrebă 
Rhyme. 

Într-un test al densităţii gradientului, pământul este pus 
într-un tub care conţine lichide cu greutăţi specifice 
diferite. Probele de sol se separă şi fiecare particulă 
rămâne suspendată la nivelul propriei sale greutăţi. 
Rhyme alcătuise o vastă bază de date cu densităţile 
gradientului solului din toate cele cinci districte ale New 
Yorkului. Din nefericire, testul se putea efectua doar cu o 
cantitate mai mare de pământ; Cooper nu credea că avea 
de-ajuns. 

— Am putea încerca, dar va trebui să folosim toată 
proba. Şi dacă nu iese nimic, n-o să ne rămână pentru alte 
teste. 

Rhyme îl îndrumă să examineze proba la microscop, 
apoi s-o analizeze cu spectrometrul cromatograf. 

Tehnicianul puse puţin pământ pe o lamelă de sticlă, îl 
studie câteva minute la microscop. 

— E ciudat, Lincoln. Ăsta-i pământ arabil. Cu un nivel 
neobişnuit de ridicat de vegetaţie în el. Dar într-o stare 
curioasă. Foarte deteriorată, foarte descompusă. 

Ridică privirea, iar Rhyme observă liniile întunecate de 
sub ochii lui, lăsate de ochelari. Îşi aminti că, după multe 
ore de muncă, semnele alea erau foarte pronunţate şi că, 
uneori, când un tehnician criminalist ieşea din laborator, 
era gratulat de colegi cu porecla Ratonul Pilit. 

— Arde proba, îi ceru Rhyme. 

Cooper introduse un eşantion în spectrometru. Aparatul 
prinse viaţă şi se auzi un şuierat. 

— Durează un minut sau două. 

— Între timp, zise Rhyme, osul... Mă tot întreb ce-i cu el. 
Studiază-l la microscop, Mel. 

Cooper puse osul cu grijă pe placa de examinare a 
microscopului şi-l cercetă cu atenţie. 

— Uau, am găsit ceva. 

— Ce? 

— Foarte mic. Transparent. Dă-mi hemostatul, îi spuse 
Cooper lui Sachs, arătând spre o pensetă. 

Ea i-o întinse, iar tehnicianul îi introduse capătul în 
măduva osului, apoi scoase ceva de-acolo. 

— Un fragment de celuloză regenerată, anunţă Cooper. 

— Celofan, zise Rhyme. Mai spune-mi. 

— Urme de înţepături. Aş zice că n-a fost lăsat 
intenţionat pe os; marginile nu sunt tăiate. Nu e 
incompatibil cu un celofan rezistent, spuse Cooper. 

— „Nu e incompatibil.” Rhyme se încruntă. Nu-mi plac 
exprimările lui. 

— Trebuie să ne exprimăm, Lincoln, zise Cooper amuzat. 

— „Asemănător cu.”  „Sugerează.” Detest „nu e 
incompatibil”. 

— Un material foarte elastic, spuse Cooper. Aş îndrăzni 
să spun că e, probabil, celofan folosit în măcelării sau 
băcănii. Nu e Saran Wrap. Cu siguranţă nu e un ambalaj 
de marcă. 

Venind de pe hol, Jerry Banks pătrunse în cameră. 

— Veşti proaste, firma Secure-Pro nu ţine o evidenţă a 
cifrurilor. Un dispozitiv le formează la întâmplare. 

— Aha. 

— Dar e ceva interesant... Cei de la companie au spus că 
primesc mereu telefoane de la poliţie în legătură cu 
produsele lor, dar că tu eşti primul care s-a gândit să dea 
de urma unui lacăt pornind de la cifru. 

— Cât de „interesant” poate fi dacă e o fundătură? 
mormăi Rhyme, apoi se întoarse către Mel Cooper, care 
dădea din cap, uitându-se la spectrometru. Ce e? 

— Am rezultatul de la eşantionul de sol. Dar mă tem că 
dispozitivul nu prea merge. Are prea mult nitrogen. Ar 
trebui să reluăm testul, să punem mai mult sol de data 
asta. g 

Rhyme îi spuse să se apuce de treabă. Işi întoarse 
privirea către os. 

— Mel, când a fost ucis animalul? 

Tehnicianul examină câteva aşchii de os la microscopul 
electronic. 

— Sunt puţine bacterii. Se pare că Bambi a murit recent. 
Sau doar a fost scos din frigider acum vreo opt ore. 

— Sau criminalul nostru l-a cumpărat de curând, spuse 
Rhyme. 

— Sau cu o lună în urmă şi l-a congelat, sugeră Sellitto. 

— Nu, zise Cooper. N-a fost congelat. Nu există alterări 
ale țesutului de la cristalele de gheaţă. Şi n-a fost ţinut la 
frigider aşa de mult. Nu e uscat; frigiderele actuale 
deshidratează alimentele. 

— E o pistă bună, spuse Rhyme. Să ne apucăm de 
treabă. 

— „Să ne apucăm de treabă”? Sachs râse. Adică să 
trecem pe la toate băcăniile din oraş ca să aflăm cine a 
vândut ieri oase de vită? _ 

— Nu, sublinie Rhyme. În ultimele două zile. 

— Îi vrei pe Băieţii Haioşi? 

— Lasă-i să-şi facă treaba. Sun-o pe Emma, în centru, 
dacă mai lucrează. Şi dacă nu, cheam-o la centrală cu 
ceilalţi dispeceri şi pune-i să facă ore suplimentare. Dă-i o 
listă cu toate lanţurile de băcănii din oraş. Pun pariu că 
flăcăul nostru nu cumpără alimente pentru o familie de 
patru persoane, aşa că pune-o pe Emma să limiteze lista la 
clienţii care cumpără cinci produse ori mai puţin. 

— Ne trebuie mandate? întrebă Banks. 

— Dacă se împotriveşte cineva, o să luăm şi mandat, 
spuse Sellitto. Dar hai să încercăm fără. Cine ştie? S-ar 
putea ca unii cetăţeni să coopereze. Mi s-a spus că se mai 
întâmplă. 

— Dar de unde ştiu cei din magazine cine a cumpărat 
rasoale de vită? întrebă Sachs. 

Nu mai era atât de rezervată pe cât fusese. Avea un 
anume entuziasm în glas. Rhyme se întrebă dacă 
frustrarea ei era simptomul a ceea ce simţise adesea el 
însuşi - greutatea copleşitoare a probelor materiale. 
Problema esenţială a unui criminalist nu e faptul că există 
prea puţine dovezi, ci că sunt prea multe. 

— Verificaţi scanerele, zise Rhyme. Ele înregistrează 
vânzările pe computer. Pentru inventar şi reaprovizionare. 
Dă-i drumul, Banks. Văd că tocmai ţi-a trecut ceva prin 
minte. Vorbeşte. De data asta n-o să te trimit în Siberia. 

— Păi, doar lanţurile de magazine au scanere, domnule, 
răspunse tânărul detectiv. Există sute de băcănii şi 
măcelării care nu au. 

— Bună remarcă. Dar eu cred că omul nostru nu s-ar 
duce la o prăvălie mică. Anonimatul e important pentru el. 
Îşi face cumpărăturile în magazine mari. 

Sellitto sună la departamentul de comunicaţii şi-i explică 
Emmei de ce aveau nevoie. 

— Hai să facem o fotografie polarizată a celofanului, îi 
spuse Rhyme lui Cooper. 

Tehnicianul puse fragmentul minuscul într-un microscop 
cu polarizare, pe urmă potrivi obiectivul polaroidului pe 
ocular şi făcu o poză. leşi o imagine color, un curcubeu 
brăzdat de dungi gri. Rhyme o examină. Modelul nu le 
spunea nimic în sine, dar putea fi comparat cu alte mostre 
de celofan, pentru a afla dacă proveneau dintr-o sursă 
comună. 

Rhyme avu o idee. 

— Lon, cheamă aici doisprezece oameni de la Serviciul 
de Urgenţă. În grabă. 

— Aici? întrebă Sellitto. 

— O să iniţiem împreună o operaţiune. 

— Eşti sigur? întrebă detectivul. 

— Da! Îi vreau acum. 

— În regulă. 

Sellitto îi făcu semn lui Banks, care-l sună pe Haumann. 

— Ce ştim despre cealaltă probă - firele alea de păr pe 
care le-a găsit Amelia? 

Cooper le scormoni cu o sondă, apoi aşeză câteva fire 
sub microscopul cu contrast de fază. Instrumentul lumina 
obiectul de studiat cu două surse, al doilea fascicul 
apărând puţin mai târziu - defazat - astfel că eşantionul 
era şi luminat, şi în umbră. 

145 


- COLECŢIONARUL DE OASE - 


— Nu e păr de om, spuse Cooper. Asta ţi-o pot spune 
chiar acum. Sunt de protecţie, nu de jos. 

Voia să spună că erau fire de păr din blana animalului. 

— De care? De câine? 

— De la un picior de vacă? sugeră Banks, cuprins iarăşi 
de entuziasm. 

— Verifică învelişul, ceru Rhyme. 

Se referea la solzii microscopici care formează stratul 
exterior al unui fir de păr. 

Cooper apăsă câteva taste, iar după câteva secunde 
apărură pe ecran imagini cât unghia ale unor vergele 
solzoase. 

— Astea există mulţumită ţie, Lincoln. 

— Îţi aminteşti baza de date? 

Pe vremea când lucra, Rhyme adunase o colecţie uriaşă 
de microfotografii cu diferite tipuri de păr. 

— Da, Mel, îmi amintesc. Dar erau pe hârtie când le-am 
văzut ultima oară. Cum le-ai trecut pe computer? 

— Cu Scanmaster, desigur. Comprimate în format JPEG. 

JPEG? Ce mai era şi asta? În câţiva ani, tehnologia îl 
depăşise pe Rhyme. Uimitor. 

Şi, în timp ce Cooper analiza imaginile, Lincoln Rhyme 
îşi puse din nou întrebarea care-l urmărise toată ziua şi 
care tot ieşea la suprafaţă: De ce indiciile alea? 

Creatura umană e atât de surprinzătoare, dar gândeşte- 
te înainte de orice că e chiar asta - o creatură. Un animal 
care râde, unul primejdios, isteţ, speriat, însă acţionând 
mereu conform unei raţiuni - un motiv care va îndrepta 
bestia către împlinirea dorințelor ei. Omul de ştiinţă 
Lincoln Rhyme nu credea în noroc, întâmplare sau 
frivolitate. Până şi psihopaţii au logica lor, oricât de 
încâlcită ar fi ea, iar el ştia că exista un motiv pentru care 
Susnec 823 le vorbea doar în felul ăsta criptic. 

Cooper anunţă: 

— M-am prins. E rozător. Poate şobolan. Iar firele au 
fost rase. 

— Al naibii indiciu, zise Banks. Sunt milioane de 
şobolani în oraş. Asta nu ne conduce nicăieri. Ce rost avea 
să ne transmită asta? 

Sellitto închise ochii câteva clipe şi mormăi ceva în 
barbă. Sachs nu-i observă expresia. Se uita curioasă la 
Rhyme. El era surprins că tânăra nu pricepuse mesajul 
răpitorului, dar nu spuse nimic. Deocamdată, nu vedea 
niciun motiv pentru care să împărtăşească altcuiva 
informaţia asta cumplită. 


A şaptea victimă a lui James Schneider, sau a opta, dacă 
o socotiți printre ele şi pe sărmana, angelica Maggie 
O'Connor, era soția unui muncitor imigrant care trăia cu 
familia lui într-o locuință modestă de lângă Hester Street, 
în partea de sud-est a oraşului. 

Graţie curajului acestei femei lipsite de noroc, agenţii de 
stradă şi poliția au descoperit identitatea criminalului. 
Hanna Goldschmidt era o evreică germană, fiind foarte 
respectată în comunitatea strâns unită în care trăia cu 
soțul ei şi cu cei şase copii ai lor (unul murise la naştere). 

Colecţionarul de oase conducea încet pe străzi, având 
grijă să se menţină sub limita de viteză, cu toate că ştia 
foarte bine că agenţii de circulaţie din New York nu l-ar fi 
oprit pentru un delict atât de minor precum depăşirea 
vitezei legale. 

Opri la un semafor şi ridică privirea spre alt panou ce 
anunţa conferinţa ONU. Se uită la feţele inexpresive, 
zâmbitoare - asemenea chipurilor fantomatice pictate pe 
pereţii clădirii în care locuia - apoi privi mai departe, la 
oraşul din jurul lui. Era surprins uneori, când vedea 
blocurile atât de masive, cornişele atât de înalte, 
geamurile atât de netede, maşinile atât de elegante, 
oamenii atât de curaţi. Oraşul pe care-l cunoştea el era 
întunecat, cu case joase, plin de fum, mirosind a sudoare şi 
noroi. Caii te zdrobeau sub copite, găştile de vagabonzi - 
unii nu mai mari de zece sau unsprezece ani - îţi dădeau în 
cap cu măciuca sau cazmaua şi-o ştergeau cu ceasul tău de 

buzunar şi portofelul... Asta era oraşul colecţionarului de 
oase. 

Totuşi, uneori se întâmpla ca acum - conducea un 
Taurus argintiu elegant, pe o şosea asfaltată, asculta 
postul de radio WNYC şi se enerva, ca toţi newyorkezii, 
atunci când rata culoarea verde a semaforului, întrebându- 
se de ce dracu' nu te lasă poliţia să coteşti la dreapta pe 
roşu. 

Îşi înclină capul şi auzi nişte bufnituri dinspre 
portbagajul maşinii. Dar era atâta zgomot în jur, încât 
nimeni n-ar fi auzit protestele Hannei. 

Semaforul îşi schimbă culoarea. 

Desigur, foarte rar se întâmplă, chiar şi în zilele noastre, 
ca o femeie să se aventureze pe străzile oraşului seara, 
neînsotită de un domn; iar pentru acele vremuri era ceva 
şi mai ieşit din comun. Totuşi, în acea nefericită noapte, 
Hanna n-a avut de ales şi a trebuit să-şi părăsească 
locuința pentru scurt timp. Mezinul ei avea febră şi, în 
timp ce sotul ei se ruga cu pioşenie la o sinagogă din 
apropiere, femeia a ieşit în noapte ca să aducă o 
cataplasmà pentru fierbințeala copilului. Când a ieşit pe 
uşa casei, i-a spus fiicei sale mai mari: 

— Trage zăvorul după mine. Mă întorc repede. 

Însă, vai, vorbele ei n-aveau să se adeverească. Pentru 
că, după numai câteva minute, a avut ghinionul să-l 
întâlnească pe James Schneider. 

Colecţionarul de oase cercetă cu privirea străzile 
sărăcăcioase din jur. Zona asta - aproape de locul unde îşi 
îngropase prima victimă - se numea Hell's Kitchen, în 
partea de vest a oraşului, cândva bastionul bandelor 
irlandeze, iar acum tot mai acaparată de tineri afacerişti, 
agenţii de publicitate, studiouri fotografice şi restaurante 
elegante. 

Simţi miros de bălegar şi nu fu deloc surprins când un 
cal se cabră dintr-odată în faţa lui. 

Pe urmă observă că animalul nu era o apariţie din 
secolul al XIX-lea, ci era înhămat la una dintre birjele care 

plimbă clienţii prin Central Park la nişte tarife foarte 
actuale. Grajdurile erau situate acolo. 

Râse de unul singur. Dar era un zgomot cavernos. 

Se pot face doar speculaţii despre ce s-a întâmplat, 
pentru că nu au existat martori. Dar putem reconstitui 
exact oroarea. Răufăcătorul a târât-o pe femeia care se 
zbătea pe o alee şi a înjunghiat-o cu un pumnal, intenţia lui 
crudă nefiind s-o ucidă, ci s-o supună, după cum îi era 
obiceiul. Insă era o asemenea forță în sufletul bunei 
doamne Goldschmidt, gândindu-se cu siguranţă la copiii ei 
rămaşi singuri acasă, încât l-a surprins pe monstru 
atacându-l cu sălbăticie: l-a lovit de mai multe ori peste 
faţă şi i-a smuls păr din cap. 

S-a eliberat din strânsoare pentru moment, iar din gură 
i-a ieşit un țipăt înfiorător. Laşul Schneider a mai izbit-o de 
câteva ori şi a fugit. 

Curajoasa femeie a făcut câţiva paşi împleticiţi pe 
trotuar şi s-a prăbuşit. Acolo a murit, în braţele unui agent 
de stradă care răspunsese chemărilor vecinilor alarmați. 

Povestea asta se află într-o carte pe care colecţionarul 
de oase o ţinea în buzunarul de la spate al pantalonilor. 
Crime din vechiul New York. Nu-şi putea explica puternica 
atracţie faţă de acea cărţulie. Dacă ar fi trebuit să descrie 
relaţia lui cu volumul ăla, ar fi trebuit să spună că era 
dependent de el. Fusese tipărit cu şaptezeci şi cinci de ani 
în urmă, dar avea un aspect remarcabil, cu nişte bijuterii 
de coperte. Era amuleta lui, talismanul lui. Îl găsise într-o 
mică filială a bibliotecii publice şi comisese unul dintre 
puţinele furturi din viaţa lui, strecurând cartea în 
buzunarul trenciului şi părăsind clădirea. 

Citise capitolul despre Schneider de o sută de ori, 
învăţându-l practic pe de rost. 

Conducea încet. Ajunseseră aproape de destinaţie. 

Când sărmanul soţ înlăcrimat al Hannei s-a aplecat 
peste corpul ei neînsufleţit şi i-a privit fața pentru ultima 
dată inainte de a fi dusă la pompele funebre (deoarece 
religia evreilor impune ca mortul să fie îngropat cât mai 

repede). Și a observat pe obrazul ei de porțelan o contuzie 
având forma unei embleme ciudate. Era rotundă şi părea 
să fie o semilună înconjurată de nişte puncte ce puteau fi 
luate drept stele. 

Agentul de stradă a exclamat că aceea trebuie să fi fost 
amprenta lăsată de inelul odiosului răufăcător atunci când 
a lovit-o pe biata victimă. Detectivii au cerut ajutorul unui 
artist, iar acesta a făcut o schiță a urmei de pe obrazul 
femeii. (Cititorul este îndrumat la planşa XXII.) Au fost 
cercetate magazinele de bijuterii din oraş şi s-au aflat mai 
multe nume şi adrese ale bărbaţilor care cumpăraseră 
asemenea inele în ultima vreme. Doi dintre domnii care îşi 
luaseră inele cu acel model erau mai presus de orice 
bănuială, unul din ei fiind diacon la o biserică, iar celălalt, 
un învățat profesor la o universitate selectă. Totuşi, al 
treilea era un bărbat pe care poliţia îl bănuia de multă 
vreme de activităţi infame. Adică un anume James 
Schneider. 

Acest domn fusese cândva influent în mai multe 
organizaţii de binefacere din Manhattan; mai ales în Liga 
de Ajutorare a Tuberculoşilor şi în Societatea pentru 
Asistenţa Socială a Pensionarilor. Bărbatul intrase în 
vizorul poliţiei după ce mai mulți protejați în vârstă ai 
organizaţiilor amintite dispăruseră la scurt timp după ce 
fuseseră vizitaţi de Schneider. N-a fost niciodată acuzat de 
vreun delict, dar, la scurt timp după începerea anchetelor, 
s-a făcut nevăzut. 

După odiosul asasinat a cărui victimă a fost Hanna 
Goldschmidt, o razie discretă efectuată prin adăposturile 
dubioase ale oraşului nu a dus la descoperirea locului 
unde ar putea fi găsit Schneider. Agenţii de poliţie au lipit 
afişe în centrul oraşului şi în zonele de pe malurile râului, 
cuprinzând descrierea răufăcătorului, dar nu a putut fi 
arestat. O adevărată tragedie, desigur, dacă ne gândim la 
masacrul pe care aveau să-l comită curând în oraş mâinile 
lui abjecte. 

Străzile erau pustii. Colecţionarul de oase intră pe alee. 
Deschise uşa depozitului şi cobori cu maşina pe o rampă 
de lemn, intrând într-un tunel lung. 

După ce se asigură că nu era nimeni acolo, se duse în 
spatele maşinii. Deschise portbagajul şi o trase afară pe 
Hanna. Fata era corpolentă, grasă, ca un sac plin cu 
frunze putrede. Se înfurie din nou şi o trase brutal către 
alt tunel larg. Deasupra lor se auzea traficul de pe West 
Side Highway. Auzi horcăiala fetei şi se pregătea să-i 
scoată banda adezivă de pe gură când o simţi 
cutremurându-se, apoi pierzându-şi cunoştinţa. 
Colecţionarul de oase gâfâia. O lăsă pe Hanna pe podeaua 
tunelului şi-i scoase banda de la gură. Fata respira slab. 
Oare leşinase? Îi ascultă inima. Părea să bată normal. 

Tăie sfoara care-i lega gleznele, se aplecă spre ea şi 
şopti: 

— Hanna, kommen Sie mit mir mit, Hanna 
Goldschmidt... 

— Nein, murmură ea cu glas stins. 

El se aplecă mai mult şi o lovi uşor peste obraz. 

— Hanna, trebuie să vii cu mine. 

Fata ţipă: 

— Mein Name ist nicht Hanna! 

Apoi îl izbi cu piciorul drept în falcă. 

Un fulger galben îi străbătu creierul şi colecţionarul de 
oase se clătină, încercând să-şi menţină echilibrul. Hanna 
sări în picioare şi începu să alerge orbeşte pe un coridor 
întunecat. Însă criminalul o ajunse repede din urmă. Se 
năpusti asupra ei după mai puţin de zece metri. Fata se 
prăbuşi odată cu el, care de-abia mai răsufla. 

Colecţionarul de oase rămase la pământ timp de un 
minut, răvăşit de durere, chinuindu-se să respire şi 
trăgând de tricoul fetei care se zvârcolea. Zăcând pe 
spate, cu mâinile încătuşate, fata se folosi de singura armă 
pe care o avea - unul din picioarele ei, pe care-l ridică în 
aer şi-l lovi cu el peste mână. Un junghi atroce îl străbătu, 
iar mănuşa sări cât colo. Ea îşi ridică din nou piciorul, dar 

greşi ţinta şi izbi podeaua atât de tare, încât i-ar fi rupt 
nişte oase dacă l-ar fi nimerit. 

— So nicht! mormăi bărbatul înnebunit, o înşfăcă de gât 
cu mâna goală şi i-l strânse, iar fata se zbătu şi gemu, apoi 
încetă să se mai zbată şi să geamă. 

Tremură de câteva ori, pe urmă rămase nemişcată. 

Colecţionarul de oase îi ascultă inima, care bătea foarte 
slab. Acum nu mai era de glumă. Îşi luă în grabă mănuşa, o 
puse pe mână şi-o trase pe fată înapoi prin tunel, către 
stâlp. Îi legă iarăşi picioarele şi-i lipi altă bandă adezivă pe 
gură. În vreme ce Hanna îşi revenea, el îşi trecu mâna 
peste trupul ei. Fata căscă gura de uimire, apoi se încordă 
când bărbatul o mângâie după ureche. Apoi pe cot, pe 
falcă. Nu mai erau multe locuri pe care voia să le atingă. 
Era aşa de umflată... îl dezgusta. 

Totuşi, sub piele... Îi înşfăcă piciorul. Hanna făcu ochii 
mari, în timp ce el căuta ceva în buzunar, apoi scoase 
cuțitul. Fără nicio ezitare, îi tăie carnea până la osul alb- 
gălbui. Fata ţipă prin căluş, un vaier înnebunit, şi dădu să-l 
lovească iarăşi cu piciorul, însă el o ţinea strâns. Îţi place 
asta, Hanna? Ea suspină, pe urmă gemu cu putere. Aşa că 
el fu nevoit să-şi aplece urechea la piciorul ei ca să audă 
sunetul delicios al vârfului lamei trecând peste os. 
Scrâââss. 

Apoi luă braţul. 

Se priviră o clipă în ochi, iar fata dădu din cap 
disperată, implorând în tăcere. El se uită la antebraţul ei 
flasc şi tăietura fu din nou adâncă. Corpul fetei înţepeni de 
durere. Încă un țipăt sălbatic, înăbuşit. El îşi aplecă iarăşi 
capul, ca un muzician, ascultând sunetul lamei ce zgâria 
cubitusul. Înainte şi înapoi. Scrâââss, scrâââss... Abia după 
câteva clipe îşi dădu seama că fata leşinase. 

În cele din urmă se ridică şi se întoarse la maşină. Aşeză 
alte indicii, apoi luă mătura din portbagaj şi mătură cu 
atenţie urmele de paşi. Urcă maşina pe rampă, o parcă, pe 
urmă cobori iarăşi să măture urmele de roţi. 

Se opri şi privi înapoi spre tunel. Se uita la fată, doar 
atât. Deodată, un zâmbet vag îi apăru pe buze. Era 
surprins că se ivise deja primul oaspete. Zece perechi de 
ochişori roşii, douăzeci, pe urmă treizeci... Păreau că 
privesc curioşi carnea însângerată a Hannei... şi cu ceva 
ce-ar fi putut fi foame. Deşi asta putea fi doar în imaginaţia 
lui, deşi numai Domnul ştia că era destul de intensă. 

DOISPREZECE 


— Mel, uită-te prin lucrurile victimei Colfax. Amelia, vrei 
să-l ajuţi? 

Ea dădu politicos din cap - un gest obişnuit în lumea 
bună. Rhyme îşi dădu seama că tânăra îl scotea din sărite. 

Îndrumată de tehnician, Sachs îşi puse mănuşi de 
cauciuc, separă cu grijă lucrurile şi perie hainele deasupra 
unor coli mari de hârtie, pe care căzură fragmente de 
material. Cooper le luă cu o bandă adezivă şi le examină la 
microscop. 

— Nu-i mare lucru, anunță el. Aburul a distrus aproape 
totul. Văd nişte fărâme de sol. Nu e de-ajuns pentru 
spectroscop. Stai... Excelent. Am găsit câteva fibre. Uită- 
te... 

Ei bine, nu pot, îşi zise Rhyme înfuriat. 

— Bleumarin, aş spune că-i un amestec de lână şi fibră 
acrilică. Nu-i atât de aspru ca să provină de la un covor. 
Deci e de la vreo haină. 

— În căldura aia, n-ar fi purtat şosete groase sau 
pulover. Să fie de la o cagulă? 

— Aşa cred, spuse Cooper. 

Rhyme medită: 

— Deci chiar vrea să ne dea o şansă să salvăm victimele. 
Dacă ar fi fost hotărât să le omoare, n-ar fi contat dacă era 
sau nu văzut. 

Sellitto adăugă: 

— Mai Înseamnă şi că ticălosul crede că poate scăpa. Nu 
se gândeşte la sinucidere. Sau poate ne oferă posibilitatea 
de a negocia dacă are ostatici atunci când o să-l încolțim. 

— Îmi place optimismul tău, Lon, zise Rhyme. 

Thom răspunse la sonerie şi, după câteva clipe, Jim 
Polling urca scările, cu un aer răvăşit. N-ai cum să arăţi 
altfel când alergi de la o conferinţă de presă la alta, apoi la 
biroul primarului şi la sediul central al poliţiei. 

— Păcat de păstrăvi, îl întâmpină Sellitto. 

Apoi îi explică lui Rhyme. i 

— Jimmy ăsta e unul dintre adevărații pescari. Işi pune 
singur momeala şi tot restul. Eu, când ies la o partidă de 
pescuit, dacă beau şase beri, sunt fericit. 

— Să-l prindem pe ticălosul ăsta, pe urmă ne gândim şi 
la peşte, zise Polling, ducându-se spre ceaşca de cafea pe 
care Thom o lăsase lângă fereastră. 

Se uită pe geam şi tresări surprins când văzu două 
păsări mari privindu-l cu atenţie. Se întoarse către Rhyme 
şi-i spuse că, din pricina acelui caz de răpire, trebuise să 
amâne o partidă de pescuit în Vermont. Rhyme nu 
pescuise niciodată - nu fusese tentat de vreun hobby şi 
nici nu avusese timp de aşa ceva - însă constată că-l 
invidia pe Polling. Îl atrăgea liniştea pe care ţi-o oferea 
pescuitul. Era un sport pe care-l puteai practica în 
singurătate. Sporturile pentru infirmi aveau tendinţa de a 
fi prea atletice. Competitive. Să dovedeşti ceva lumii... şi 
tie însuţi. Baschet în scaune cu rotile, tenis, maraton. 
Rhyme hotări că, dacă ar fi practicat vreun sport, acela ar 
fi fost pescuitul. Deşi poate că tehnologia modernă nu l-ar 
fi ajutat să mânuiască o undiţă cu un singur deget. Polling 
zise: 

— Presa îl numeşte un răpitor în serie. Dacă-i acelaşi tip, 
îşi zise Rhyme. 

— Iar primarul şi-a ieşit din minţi. Vrea să apeleze la 
FBI. L-am convins pe şef să nu se lase. Dar nu mai putem 
pierde încă o victimă. 

— O să ne dăm toată silinţa, spuse Rhyme sarcastic. 

Polling sorbi din cafeaua neagră şi se apropie de pat. 

— Cum te simţi, Lincoln? 

Rhyme spuse: 

— Foarte bine. 

Polling îl privi atent câteva clipe, apoi îi făcu semn lui 
Sellitto. 

— Spune-mi cum stăm. Peste o jumătate de oră avem 
altă conferinţă de presă. Aţi văzut-o pe ultima? Aţi auzit 

ce-a întrebat reporterul ăla? Ce credem că au simţit rudele 
victimei când au aflat că a murit opărită? 

Banks dădu din cap. 

— Mamăă. 

— Era să-i trag un pumn jigodiei, zise Polling. 

Rhyme îşi aminti că, în urmă cu trei ani şi jumătate, în 
timp ce investigau cazul ucigaşului de poliţişti, căpitanul 
sfărâmase camera video a unui grup de ziarişti atunci când 
un reporter întrebase dacă Polling era atât de agresiv în 
ancheta lui fiindcă suspectul, Dan Shepherd, era poliţist. 

Polling şi Sellitto se retraseră într-un colţ al camerei, iar 
detectivul îi aduse la cunoştinţă stadiul anchetei. Rhyme 
observă că, atunci când părăsi încăperea, căpitanul nu mai 
era la fel de optimist. 

— În regulă, anunţă Cooper. Avem un fir de păr. Era în 
buzunarul victimei. 

— Tot firul? întrebă Rhyme, fără prea mare speranţă şi 
nu fu surprins când Cooper oftă. 

— Din păcate, fără rădăcină. 

Dacă nu are rădăcină, un fir de păr nu este o probă 
materială individuală, ci doar una generică. Nu i se poate 
aplica testul de ADN pentru a se stabili dacă provine de la 
o persoană anume. Totuşi, are valoare probatorie. Un 
studiu faimos, efectuat cu câţiva ani în urmă, a stabilit că, 
dacă un fir de păr găsit la locul crimei seamănă cu părul 
unui suspect, şansele ca firul respectiv să provină de la el 
sunt de 4.500 la 1. Însă problema e că nu poţi deduce 
mare lucru despre persoana căreia i-a aparţinut. Sexul e 
aproape imposibil de determinat, iar rasa nu poate fi 
precizată. Vârsta poate fi estimată doar la părul copiilor. 
Culoarea e înşelătoare, din cauza marilor variaţii de 
pigmentaţie şi a vopselelor cosmetice şi, de vreme ce orice 
om pierde zeci de fire de păr în fiecare zi, nu se poate 
spune nici măcar dacă susnecul e pe cale să chelească. 

— Verifică părul victimei. Fă o comparaţie a crustei şi a 
pigmentaţiei medulare, ordonă Rhyme. 

După câteva clipe, Cooper ridică privirea de la 
microscop. 

— Nu e al ej, al victimei Colfax. 

— Descrie-l, îi ceru Rhyme. 

— Castaniu deschis. Nu e încreţit, deci nu cred că e de 
negroid. Pigmentaţia sugerează că nu e nici de mongoloid. 

— Deci e de caucazian, spuse Rhyme, arătând spre 
planşa de pe perete. Se confirmă ce ne-a spus martorul. 
Părul e de pe cap sau de pe corp? 

— Are o mică variaţie a diametrului şi o distribuţie 
uniformă a pigmentului. E păr de pe cap. 

— Lungimea? 

— Trei centimetri. 

Thom întrebă dacă trebuia să scrie pe planşă că 
răpitorul are păr castaniu. Rhyme zise că nu. 

— Aşteptăm o confirmare. Scrie doar că poartă o cagulă 
bleumarin. Ceva zgârieturi de unghii, Mel? 

Cooper examină proba, dar nu găsi nimic util. 

— Amprenta pe care ai găsit-o. Cea de pe perete. Să ne 
uităm la ea. Vrei să mi-o arăţi, Amelia? 

Sachs ezită, apoi îi duse fotografia. 

— Monstrul tău, zise Rhyme. 

Era o urmă de palmă lată, deformată, de-a dreptul 
grotescă, fără curbele şi  bifurcaţiile elegante ale 
amprentelor, ci doar un model marmorat de linii scurte. 

— E o poză minunată - eşti un adevărat Edward Weston, 
Amelia. Din păcate, nu e o mână. Alea nu sunt amprente. E 
o mănuşă. Din piele. Veche. Aşa e, Mel? 

Tehnicianul încuviinţă. 

— Thom, scrie acolo că are o pereche de mănuşi vechi. 

Rhyme le spuse celorlalţi: 

— Începem să ne formăm o imagine despre el. Nu lasă 
amprentele lui la locul crimei. Dar lasă urme de mănuşă. 
Dacă găsim mănuşa asupra lui, am putea să-l situăm la 
locul crimei. E isteţ. Dar nu strălucit. 

Sachs întrebă: 

— Şi ce poartă criminalii străluciți? 

— Piele de căprioară căptuşită cu bumbac, răspunse 
Rhyme. Apoi întrebă: Unde e filtrul? De la vasul vidat? 

Tehnicianul goli filtrul conic - asemănător celui pentru 
cafea - pe o bucată de hârtie albă. 

Probe materiale minuscule... 

Procurorii, reporterii şi juraţii adoră indiciile evidente. 
Mănuşi însângerate, cuțite, arme cu care s-a tras recent, 
scrisori de dragoste, spermă şi amprente. Dar probele 
materiale preferate de Lincoln Rhyme erau cele minuscule 
- fragmente de sol şi scurgeri de la locul faptei, atât de 
uşor omise de infractori. 

Însă filtrul nu reţinuse nimic util. 

— În regulă, zise Rhyme, mai departe. Hai să ne uităm la 
cătuşe. 

Sachs se crispă când Cooper desfăcu punga de plastic şi 
scoase cătuşele pe o bucată de hârtie. Aşa cum prevăzuse 
Rhyme, era prea puţin sânge. Medicul de gardă făcuse 
onorurile cu un ferăstrău, după ce un avocat al poliţiei 
trimisese o aprobare la biroul de medicină legală. 

Cooper cercetă cu atenţie cătuşele. 

— Boyd&Keller. Capăt de serie. Fără număr de ordine. 

Pulveriză lichid dintr-un spray, apoi lumină cătuşele. 

— Nu sunt amprente, doar o pată de la mănuşă. 

— Să le deschidem. 

Cooper folosi o cheie pentru cătuşe ca să le desfacă. 
Apoi suflă în mecanism cu o mică pompă de aer. 

— Şi-acum eşti supărată pe mine, Amelia, spuse Rhyme. 
Din cauza mâinilor victimei. 

Afirmația o luă pe nepregătite. 

— N-am fost supărată, zise ea după câteva clipe. M-am 
gândit că e neprofesionist. Ceea ce sugerai. 

— Ştii cine a fost Edmond Locard? 

Sachs făcu semn că nu. 

— Un francez. Născut în 1877. A întemeiat Institutul de 
Criminalistică al Universităţii din Lyon. El a formulat unica 
regulă după care m-am ghidat pe când eram şeful 
criminaliştilor. Principiul de schimb al lui Locard. Omul 

considera că, de fiecare dată când două fiinţe umane intră 
în contact, ceva este transmis celeilalte şi invers. Poate fi 
praf, sânge, celule ale pielii, murdărie, fibre, reziduuri 
metalice. Poate să fie greu de aflat exact ce s-a schimbat şi 
chiar mai greu să pricepi ce înseamnă asta. Dar un schimb 
are loc şi de-aceea putem să-i prindem pe suspecți. 

Istorioara asta n-o interesa deloc pe Sachs. 

— Eşti norocoasă, îi zise Mel Cooper tinerei, fără să 
ridice privirea. Avea de gând să te pună să-i faci autopsia 
la locul crimei, împreună cu medicul, şi să-i examinezi 
conţinutul stomacului. 

— Ne-ar fi ajutat, spuse Rhyme, evitând ochii Ameliei. 

— L-am convins să renunţe, zise Cooper. 

— Autopsie, spuse Sachs oftând, de parcă Rhyme n-o 
mai putea surprinde cu nimic. 

Păi, ea nici măcar nu-i aici, îşi zise el iritat. E cu mintea 
la capătul lumii. 

— Aha, zise Cooper. Am găsit ceva. Cred că-i un 
fragment din mănuşă. 

Cooper îl puse la microscop şi-l examină. 

— Piele. Roşiatică. Lustruită pe o parte. 

— Roşu, asta-i bine, spuse Sellitto. Îi explică lui Sachs: 
Cu cât au haine mai bizare, cu atât sunt mai uşor de găsit 
infractorii. Pun pariu că nu te-au învăţat asta la academie. 
O să-ţi spun într-o zi cum l-am găbjit pe Jimmy Plaid, din 
banda lui Gabino. Îţi aminteşti, Jerry? 

— li puteai vedea pantalonii de la un kilometru, zise 
tânărul detectiv. 

Cooper continuă: 

— Pielea e deshidratată. Nu prea e ulei în fibră. Ai avut 
dreptate că mănuşile sunt vechi. 

— Ce animal? 

— Cred că ied. Calitate superioară. 

— Dacă ar fi fost noi, putea să însemne că tipul e bogat, 
mormăi Rhyme. Dar fiindcă sunt vechi, le putea găsi pe 
stradă sau să le fi cumpărat la mâna a doua. Se pare că nu 
putem face deducţii subtile pornind de la accesoriile lui 

823. În regulă. Thom, adaugă pe planşă că mănuşile sunt 
din piele roşie de ied. Ce mai avem? 

— Se dă cu aftershave, îi aminti Sachs. 

— Uitasem. Bine. Poate ca să acopere alt miros. Unii 
susneci aşa procedează. Scrie şi asta, Thom. Cum era 
parfumul, Amelia? Mi l-ai descris. 

— Sec. Ca ginul. 

— Ce ştim despre sfoară? întrebă Rhyme. 

Cooper o examină. 

— Am mai văzut tipul ăsta. E plastic. Câteva zeci de fire 
în interior, făcute din şase până la zece tipuri diferite de 
plastic şi un fir, nu, două fire metalice. 

— Vreau să ştiu fabricantul şi magazinul de unde a fost 
luată. 

Cooper clătină din cap. 

— Imposibil. E un tip prea comun. 

— Drace, mormăi Rhyme. Şi nodul? 

— Ei bine, ăsta e neobişnuit. Foarte eficient. Vezi cum se 
răsuceşte de două ori? PVC-ul e cel mai solid material 
pentru a lega, iar nodul ăsta n-o să ne ducă nicăieri. 

— Există o evidenţă a nodurilor la sediul central? 

— Nu. 

De neiertat, îşi zise Rhyme. 

— Domnule... 

Rhyme se întoarse către Banks. 

— Eu mai fac iahting uneori... 

— La Westport, spuse Rhyme. 

— Păi, de fapt, da. Cum de-ai ştiut? 

Dacă ar fi fost un test judiciar pentru localizarea originii, 
Jerry Banks ar fi fost sigur că era vorba despre 
Connecticut. 

— Am ghicit. 

— Nodul nu e nautic. Nu-l recunosc. 

— E bine de ştiut. Atârnă-l acolo. 

Rhyme făcu semn spre perete, lângă poza cu fragmentul 
de celofan şi posterul cu reproducerea după Monet. 

— Ne întoarcem la el mai târziu. 

SUSNEC 823 
Înfăţişare Reşedinţă Vehicul Alte 
observaţii 
Bărbat Prob. are o Taxi Cunoaşte 
caucazian locuinţă sigură procedurile de 
constituţie colectare a 
zveltă probelor 
Haine de materiale 
culoare închisă Posibil să aibă 
Mănuşi vechi, dosar penal 
din piele Cunoaşte 
roşcată de ied structura 
Aftershave, ca amprentelor 
să acopere alt Armă - Colt 
miros? calibru 32 
Cagulă? Leagă victimele 
Bleumarin? cu noduri 
ciudate 
Il atrage 
„vechiul” 


Se auzi soneria de la uşă, iar Thom dispăru ca să 
răspundă. Rhyme avu o strângere de inimă, gândindu-se 
că poate era doctorul Berger, care se întorsese să-i spună 
că nu-l mai interesa să-l ajute la „proiectul” lor. 

Însă tropăitul răsunător al ghetelor îi spuse lui Rhyme 
cine venise fără să dea înainte un telefon. 

Membrii Unităţii de Intervenţii Rapide, toţi masivi, toţi 
serioşi, în uniforme de luptă, pătrunseră cu grijă în cameră 
şi-i salutară din cap pe Sellitto şi Banks. Erau oameni de 
acţiune, iar Rhyme putea să jure că în spatele celor 
douăzeci de ochi nemişcaţi erau zece reacţii foarte 
neplăcute la vederea unui bărbat țintuit pentru totdeauna 
la pat. 

— Domnilor, aţi auzit despre răpirea de aseară şi despre 
moartea victimei în această după-amiază. După murmurele 
afirmative, continuă: Susnecul nostru are altă victimă. 
Avem o pistă în cazul ăsta şi am nevoie de voi ca să 
mergeţi în mai multe locuri din oraş şi să obţineţi dovezi. 
Imediat şi simultan. Câte un om în fiecare loc. 

— Adică, întrebă nesigur un militar cu mustață, fără 
sprijin? 

— N-o să vă trebuiască. 

— Cu tot respectul, domnule, nu sunt dispus să intru 
într-o situaţie tactică fără sprijin. Cel puţin cu un partener. 

— Nu cred că or să fie schimburi de focuri. Țintele sunt 
lanţurile mari de băcănii din oraş. 

— Băcănii? 

— Nu toate. Doar câte una din fiecare lanţ J&G's, 
Shoprite, Food Warehouse... 

— Mai exact, ce avem de făcut? 

— Să cumpăraţi rasoale de vită. 

— Ce? 

— Câte un pachet de la fiecare băcănie. Mă tem că va 
trebui să vă cer să le plătiţi cu banii voştri, domnilor. Dar 
primăria o să vă deconteze cheltuielile. A, şi avem nevoie 
de ele cât mai repede cu putinţă. 


Zăcea într-o rână, nemişcată. 

Ochii i se obişnuiseră cu întunericul din vechiul tunel şi 
putea vedea micile jigodii apropiindu-se. Mai ales pe una 
dintre ele n-o scăpa din ochi. 

Piciorul lui Monelle amorţise, însă durerea cea mare 
venea de la braţ, unde individul o tăiase adânc. Pentru că 
era încătuşat la spate, nu putea vedea rana şi nu ştia cât 
de mult sângerase. Dar trebuie să fi fost mult; era epuizată 
şi simţea lichidul lipicios pe braţe şi coapse. 

Zgomot de zgârieturi - gheare cât acul pe beton. 
Grupuri cenuşii fremătând în umbră. Şobolanii continuau 
să-si croiască drum către ea. Trebuie să fi fost o sută. 

Se strădui să stea complet nemişcată, neluându-şi 
privirea de la un şobolan mare, negru. Îl boteză Schwarzie. 
Era în faţă, se mişca înainte şi înapoi, studiind-o. 

Monelle Gerger făcuse de două ori înconjurul lumii, pe 
când avea nouăsprezece ani. Hoinărise prin Sri Lanka, 
prin Cambodgia şi Pakistan. Prin Nebraska, unde femeile 
se uitaseră cu dispreţ la inelele ei din sprâncene şi la sânii 

neacoperiţi de sutien. Prin Iran, unde bărbaţii îi priviseră 
braţele goale ca nişte câini în călduri. Dormise în parcurile 
din Guatemala City şi petrecuse trei zile cu forţele rebele 
din Nicaragua după ce rătăcise drumul spre un refugiu din 
junglă. 

Dar niciodată nu fusese atât de speriată ca acum. 

Mein Gott. 

Iar ce o speria cel mai mult era ceea ce urma să-şi facă 
sieşi. 

Un şobolan se apropie, unul mic, mişcându-şi iute corpul 
cafeniu înainte, retrăgându-se, avansând iarăşi câţiva 
centimetri. Şobolanii erau îngrozitori, hotărî ea, fiindcă 
erau mai degrabă reptile decât rozătoare. Nas de şarpe şi 
coadă de şarpe. Şi blestemaţii ăia de ochi roşii. 

În spatele lui era Schwarzie, de mărimea unei pisici 
mici. Se ridică pe labele din spate şi privi ceea ce-l fascina. 
Veghind. Aşteptând. 

Apoi, cel mic atacă. Zbughind-o pe cele patru labe 
subţiri, ignorându-i ţipătul înăbuşit, se năpusti înainte. 
Iute ca o libarcă, rupse puţină carne din piciorul ei tăiat. 
Fata simţi o arsură insuportabilă. Monelle ţipă de durere, 
da, însă şi de furie. Nu pe tine te vreau! Izbi şobolanul cu 
călcâiul în spate şi se auzi un pârâit sec. Animalul chiţăi o 
dată şi rămase nemişcat. 

Altul urcă în fugă până la ceafa ei, smulse puţină carne, 
apoi sări înapoi, mişcându-şi botul de parcă şi-ar fi trecut 
limba peste buze, savurându-i gustul. 

Dieser Schmerz... 

Arsura muşcăturii o înfioră. Dieser Schmerz! Durerea! 
Monelle se strădui să rămână iarăşi nemişcată. 

Micul atacator se pregătea pentru o nouă şarjă, dar 
deodată se retrase şi se îndepărtă. Monelle înţelese de ce. 
Schwarzie trecuse, în sfârşit, în fruntea grupului. Venea 
să-şi ia ce dorea. 

Bine, bine. 

Pe el îl aşteptase fata. Fiindcă el nu păruse interesat de 
sângele sau carnea ei; cu douăzeci de minute în urmă, se 

apropiase de ea, fascinat de banda argintie care-i acoperea 
gura. 

Şobolanul mai mic fugi la grupul ce forfotea în spate, în 
timp ce Schwarzie înainta pe labele lui obscen de mici. Se 
opri. Apoi înaintă iarăşi. Doi metri, un metru şi jumătate. 

Pe urmă un metru. 

Monelle nu se mai mişca. Respira cât de uşor putea, 
temându-se că răsuflarea ei l-ar fi speriat. 

Schwarzie făcu o pauză. Avansă din nou. Apoi se opri. 
La jumătate de metru de capul ei. 

Nu mişca niciun muşchi! 

Şobolanul avea spinarea încovoiată şi îşi arăta colții 
cafenii şi galbeni. Înaintă încă vreo câţiva centimetri, pe 
urmă se opri, aţintind-o cu privirea. Se înălţă, îşi frecă 
labele din faţă, apoi porni din nou. 

Monelle Gerger făcea pe moarta. 

Alţi cincisprezece centimetri. Vorwärts! 

Haide! 

Ajunse la faţa ei. Fata simţi mirosul de gunoi şi benzină 
al animalului, de fecale şi carne putredă. Şobolanul pufni, 
iar ea simţi gâdilatul insuportabil al mustăţilor pe nasul ei, 
în timp ce el îşi arăta colții mici şi începu să roadă banda 
adezivă. 

Timp de cinci minute, rozătorul mestecă în jurul gurii ei. 
La un moment dat, alt şobolan veni în goană şi îşi înfipse 
dinţii în glezna ei. Fata închise ochii de durere şi încercă 
să-l ignore. Schwarzie îl alungă şi rămase în umbră, 
studiind-o. 

Vorwärts! Schwarzie! Haide! 

Animalul se întoarse încet la ea. Cu obrazul înlăcrimat, 
Monelle îşi lăsă dezgustată gura spre el. 

Roade, roade... 

Haide! 

Îi simţi răsuflarea împuţită, fierbinte în gură, în timp ce 
el mesteca banda şi începu să smulgă fâşii late din 
plasticul lucios. Trase bucăţile din bot şi le strânse lacom 
cu labele din faţă. 

O fi destul de mare gaura? se întrebă ea. 

Aşa ar fi trebuit. Nu mai putea suporta. 

Îşi ridică încet capul, câte un milimetru. 

Schwarzie clipi şi se aplecă în faţă, curios. 

Monelle îşi depărtă fălcile şi auzi minunatul sunet al 
benzii care se rupea. Trase adânc aer în piept. Putea din 
nou să respire! 

Şi putea striga după ajutor. 

— Bitte, helfen Sie mir! Vă rog, ajutaţi-mă. 

Schwarzie se dădu înapoi, surprins de răcnetul ei aspru, 
scăpând preţioasa bandă argintie. Dar nu se depărtă prea 
mult. Se opri, se întoarse şi se ridică pe labele din spate. 

Ignorându-i corpul negru, încovoiat, Monelle izbi cu 
piciorul stâlpul de care era legată. Praf şi pământ căzură 
ca o zăpadă cenuşie, dar lemnul nu cedă. Incepu să urle 
până o duru gâtul. 

— Bitte. Ajutor! 

Traficul aglomerat de deasupra îi acoperi strigătele. 

Preţ de o clipă, nu se mişcă nimic. Apoi Schwarzie porni 
din nou spre ea. De data asta, nu mai era singur, îl urma 
un grup compact de şobolani. Incordaţi, nervoşi. Dar atraşi 
irezistibil de mirosul tentant al sângelui ei. 


Os şi lemn, lemn şi os. 

— Mel, ce ai acolo? 

Rhyme făcu semn cu capul spre computerul conectat la 
spectrometrul cromatografic. Cooper testase încă o dată 
pământul găsit pe aşchia de lemn. 

— Are mult azot. Peste măsură. 

Trei teste diferite, cu acelaşi rezultat. O verificare a 
aparatului demonstra că funcţiona bine. Cooper se gândi 
câteva clipe, apoi zise: 

— Atât de mult azot - poate de la nişte arme de foc sau 
de la un fabricant de muniții. 

— Asta ar trebui să fie în Connecticut, nu în Manhattan. 

Rhyme se uită la ceas. 6:30. Cât de repede trecuse 
timpul în ziua aia. Cât de încet se scursese în ultimii trei 

ani şi jumătate. Se simţea de parcă ar fi stat treaz mai 
multe zile la rând. 

Tânărul detectiv studia atent harta Manhattanului, dând 
la o parte vertebra gălbuie care căzuse mai devreme pe 
podea. 

Discul ăla fusese lăsat acolo de medicul specialist al lui 
Rhyme, Peter Taylor. Avusese o întâlnire matinală cu el. 
Doctorul îl examinase minuţios, apoi se lăsase pe spătarul 
scaunului de răchită şi scosese ceva din buzunar. 

— E momentul explicaţiilor, zisese medicul. Rhyme 
aruncase o privire spre mâna deschisă a lui Taylor. 

— Asta e a patra vertebră cervicală. Cum e cea de la 
ceafa ta. Aia care s-a rupt. Vezi ţepii ăştia mici de la capăt? 
Doctorul o răsucise de câteva ori, pe urmă întrebase: La ce 
te gândeşti când o vezi? 

Rhyme îl respecta pe Taylor - care nu-l trata ca pe un 
copil sau ca pe un tâmpit ori ca pe un inconvenient major 
dar în acea zi nu se simţea dispus să facă pe inspiratul. 
Nu-i răspunsese. 

Totuşi Taylor continuase: 

— Unii dintre pacienţii mei cred că arată ca o pisică de 
mare. Alţii spun că e o navă spaţială. Sau un avion. Sau un 
camion. De câte ori pun întrebarea asta, oamenii o 
compară cu ceva mare. Nimeni nu zice: A, e o bucată de 
calciu şi magneziu. Înţelegi, nu acceptă ideea că un lucru 
atât de neînsemnat le-a făcut viaţa un iad. 

Rhyme îl privise cu scepticism, însă doctorul calm, 
încărunţit avea experienţă cu pacienţii infirmi. Îi spusese 
cu blândeţe: 

— Nu te face că plouă, Lincoln. 

Taylor apropiase discul de faţa lui Rhyme. 

— Te gândeşti că-i nedrept ca o chestie aşa de mică să-ţi 
fi provocat atâta durere. Dar uită asta. Uită. Vreau să-ţi 
aminteşti cum era înainte de accident. Ce-a fost bine şi rău 
în viaţa ta. Fericirea, tristeţea... Le poţi simţi din nou. 
Chipul doctorului încremenise. Dar, sincer vorbind, ce văd 
eu acum e o persoană care s-a dat bătută. 

Taylor lăsase vertebra pe masa de lângă pat. Se părea 
că din întâmplare. Însă, mai târziu, Rhyme înţelese că 
gestul fusese calculat. In ultimele luni, în timp ce încerca 
să hotărască dacă voia sau nu să se sinucidă, se uitase 
mereu la micul disc. Devenise o emblemă a pledoariei lui 
Taylor - pledoaria pentru viaţă. Dar până la urmă 
renunţase la ea; argumentele doctorului, oricât de solide 
ar fi fost, nu puteau înlătura povara durerii, supărarea şi 
epuizarea pe care Lincoln Rhyme le simţea zi de zi, oră de 
oră. 

Işi întoarse privirea de la disc - spre Amelia Sachs - şi 
spuse: 

— Vreau să te gândeşti din nou la locul crimei. 

— Ţi-am spus tot ce-am văzut. 

— Nu ce-ai văzut, vreau să ştiu ce-ai simţit. 

Rhyme îşi aminti sutele de ocazii în care cercetase 
locurile unor infracţiuni. Uneori, se întâmpla un miracol. 
Se uita în jur şi îi veneau, cine ştie cum, idei despre 
susnec. Nu putea explica în ce fel. Comportamentaliştii 
vorbeau despre profiluri de parcă ei le-ar fi inventat. Dar 
criminaliştii făceau treaba asta de sute de ani. Parcelau 
locul crimei, păşeau pe unde păşise infractorul, găseau ce 
lăsase el în urmă, îşi dădeau seama ce luase el cu sine - şi 
plecau de la locul crimei cu un profil la fel de clar ca un 
portret. 

— Spune-mi, o îndemnă el. Ce-ai simţit? 

— Nelinişte. Tensiune. Fierbinţeală. Sachs dădu din 
umeri. Nu ştiu. Zău. Imi pare rău. 

Dacă ar fi fost valid, Rhyme ar fi sărit din pat, ar fi 
înşfăcat-o de umeri şi-ar fi scuturat-o zdravăn. Ar fi strigat: 
Dar ştii despre ce vorbesc! Ştiu că ştii. De ce nu vrei să 
lucrezi cu mine?... De ce mă ignori? 

Apoi înţelese ceva... Că ea era acolo, în subsolul plin de 
aburi. Aplecată deasupra cadavrului masacrat al lui TJ. 
Mirosind duhoarea cumplită. Văzu asta după felul cum îşi 
îndepărta cu degetul mare o coajă însângerată, după felul 
cum menținea acel no-man's-land al politeţii între ei. Ea 

detestă să se afle în subsolul ăla sinistru şi-l ura fiindcă îi 
amintea că o parte din ea era încă acolo. 

— Mergi prin încăperea aia, zise el. 

— Zău, nu cred că te mai pot ajuta. 

_ — Intră în joc, spuse Rhyme, stăpânindu-şi nervozitatea. 
li zâmbi. Spune-mi la ce te-ai gândit. 

Cu o expresie încordată pe chip, ea zise: 

— Au fost... doar gânduri. Impresii pe care le-ar avea 
oricine. 

— Dar tu ai fost acolo. Nu oricine. Spune-ne. 

— A fost de groază sau cam aşa... 

Părea să regrete acel cuvânt nepotrivit. 

Neprofesionist. 

— Am simţit... 

— Că te supraveghează cineva? întrebă el. 

Intrebarea o surprinse. 

— Da, exact aşa. 

Şi Rhyme avusese senzaţia asta. Deseori. Aşa se simţise 
cu trei ani şi jumătate în urmă, stând aplecat deasupra 
cadavrului descompus al unui tânăr poliţist şi culegând o 
fibră de pe uniformă. Fusese sigur că se afla cineva prin 
preajmă. Dar nu fusese nimeni - doar o grindă mare de 
stejar, care alesese acel moment ca să pârâie, să se 
despice şi să cadă exact pe cea de-a patra vertebră 
cervicală a lui Lincoln Rhyme, cu greutatea unui elefant. 

— La ce te-ai mai gândit, Amelia? 

Ea nu mai rezista. Avea buzele destinse, iar ochii îi 
rătăceau pe posterul boţit cu Păsări de noapte - clienţi 
singuratici sau nemulţumiţi că erau singuri. Spuse: 

— Păi, îmi aduc aminte că mi-am zis: Doamne, locul ăsta 
e vechi. Era ca în imaginile alea cu fabrici de la începutul 
secolului şi alte chestii. Şi am... 

— Stai, răcni Rhyme. Să ne gândim la asta. Vechi... îşi 
îndreptă ochii spre hartă. Mai vorbise despre pasiunea 
susnecului pentru New York-ul istoric. Şi clădirea în care 
murise T.J. Colfax era veche. Şi tunelul de cale ferată unde 
găsiseră primul cadavru. Trenurile companiei New York 

Central circulaseră la suprafaţă. Însă avuseseră loc atâtea 
accidente, încât Eleventh Avenue căpătase porecla de 
Autostrada Morţii, iar compania fusese nevoită până la 
urmă să-şi mute şinele sub pământ. 

— lar Pear Street, medita Rhyme, era un drum 
important în New York-ul vechi. De ce-i aşa de interesat de 
lucrurile vechi? Îl întrebă pe Sellitto: Terry Dobyns mai 
lucrează la noi? 

— A, psihiatrul? Da. Am lucrat împreună la un caz, anul 
trecut. Dacă mă gândesc mai bine, chiar a întrebat de tine. 
Zicea că te-a sunat de câteva ori, dar tu n-ai... 

— Bine, bine, bine, făcu Rhyme. Adu-l aici. Vreau să văd 
ce crede despre stilul lui 823. Tu, Amelia, la ce te-ai mai 
gândit? 

Ea dădu din umeri, dar prea indiferentă: 

— La nimic. 

— Nu? 

Şi unde îşi ținea ea sentimentele? se întrebă Rhyme, 
amintindu-şi ce-i spusese Blaine cândva, văzând o femeie 
splendidă mergând pe Fifth Avenue: Cu cât e mai frumos 
ambalajul, cu atât e mai greu de desfăcut. 

— Nu ştiu... În fine, îmi amintesc că m-am gândit la 
ceva. Dar nu înseamnă nimic. Adică nu e o remarcă 
profesionistă. 

Profesionistă... 

E ca dracu' atunci când îţi stabileşti propriile criterii, 
nu-i aşa, Amelia? 

— Hai să auzim, îi spuse. 

— Despre momentul când m-ai pus să pretind că sunt el. 
Şi am găsit locul unde a stat ca să se uite la victimă. 

— Continuă. 

— Păi, m-am gândit... 

Câteva clipe, părea că lacrimile amenințau să-i umple 
minunaţii ochi. Rhyme observă că erau de un albastru 
irizat. Tânăra se stăpâni imediat. 

— M-am întrebat dacă avea un câine. Victima Colfax. 

— Un câine? De ce te-ai întrebat asta? 

Ea ezită o clipă, apoi zise: 

— Prietenul meu... acum câţiva ani. Ne gândeam să ne 
luăm un câine când... mă rog, dacă ne-am fi mutat 
împreună. Mi-am dorit întotdeauna un câine. Un collie. E 
amuzant. Şi prietenul meu voia rasa asta. Chiar dinainte 
de-a ne cunoaşte. 

— Un câine. Inima lui Rhyme bătea ca nişte gâze 
lovindu-se într-o plasă de protecţie. Şi? 

— Mi-am zis că femeia aia... 

— T.J., spuse Rhyme. 

— T.J., continuă Sachs. M-am gândit ce trist era - dacă 
avea vreun animal de companie, n-o să se mai ducă acasă, 
ca să se joace cu el. Nu m-am gândit la un prieten ori soț. 
Doar la un animal de companie. 

— Dar de ce gândul ăsta? Câini, animale de companie. 
De ce? 

— Nu ştiu de ce. 

Tăcere. 

Într-un târziu, ea zise: 

— Presupun că, văzând-o legată acolo... Şi m-am gândit 
cum stătea el într-o parte ca s-o vadă. Stând în picioare 
între cisternele de motorină. Ca şi cum s-ar fi uitat la un 
animal într-o cuşcă. 

Rhyme aruncă o privire către sinusoidele de pe ecranul 
computerului. 

Animale... 

Azot... 

— Rahat! izbucni Rhyme. 

Toate capetele se întoarseră spre el. 

— E rahat. 

Se uita ţintă la ecran. 

— Da, sigur! spuse Cooper, trecându-şi mâna prin păr. 
Atâta azot. E bălegar. Şi e vechi. 

Dintr-odată, Lincoln Rhyme avu unul dintre acele 
momente la care meditase mai devreme. Gândul îi explodă 
în minte. Imaginea era a unor miei. 

Sellitto întrebă: 

— Lincoln, te simţi bine? 

Un miel, coborând agale pe stradă. Ca şi cum s-ar fi 
uitat la un animal... 

— Thom, zise Sellitto, se simte bine? 

„„„într-O Cuşcă. 

Rhyme îşi putea imagina animalul lipsit de griji. Cu un 
clopoțel la gât, urmat de alte câteva zeci. 

— Lincoln, spuse Thom precipitat. Transpiri. Te simţi 
bine? 

— Şşşt, îi ceru criminalistul. 

Simţea  gâdilatul picăturilor pe faţă. Inspiraţie şi 
scăderea pulsului; simptomele sunt ciudat de 
asemănătoare. Gândeşte, gândeşte... 

Oase, stâlpi de lemn şi băligar... 

— Da, şopti el. Un miel în faţă, conducând turma la 
măcel. Ţarcuri de vite, îi anunţă Rhyme pe cei prezenți. 
Victima e ţinută într-un ţarc de vite. 

TREISPREZECE 


— Nu există ţarcuri de vite în Manhattan. 

— In trecut, Lon, îi aminti Rhyme. Lucrurile vechi îl 
pasionează. Îi pun sângele în mişcare. Trebuie să ne 
gândim la vechile ţarcuri de vite. Cu cât mai vechi, cu atât 
mai bine. 

În cercetările făcute pentru cartea lui, Rhyme citise 
despre o crimă de a cărei comitere fusese acuzat mafiotul 
gentleman Owney Madden: împuşcarea unui rival traficant 
de alcool, lângă locuinţa lui din Hell's Kitchen. Madden nu 
fusese condamnat - în orice caz, nu pentru acea crimă. 
Depusese mărturie şi, cu glasul lui melodios cu accent 
britanic, ţinuse instanţei o prelegere despre trădare. „Tot 
acest caz a fost născocit de rivalii mei, care spun minciuni 
despre mine. Onorată instanţă, ştiţi de ce anume îmi 
amintesc ei? În cartierul meu, în Hell's Kitchen, turmele de 
miei erau conduse pe străzi de la ţarcurile de vite până la 
abatoarele de pe Forty-second Street. Şi ştiţi cine le 
conducea? Nu un câine, nu un om. Ci unul dintre ei. Un 
miel cu un clopot la gât. El conducea turma pe rampă. Însă 
acolo se dădea la o parte, iar ceilalţi intrau în abator. Eu 
sunt un miel nevinovat şi martorii care mă acuză sunt miei 
cu clopot.” 

Rhyme continuă: 

— Sună la bibliotecă, Banks. Trebuie să fie acolo un 
istoric. 

Tânărul detectiv deschise telefonul mobil şi sună. Cobori 
glasul în timp ce vorbea. După ce explică de ce aveau 
nevoie, se opri şi privi către harta oraşului. 

— Ei bine? întrebă Rhyme. 

— Caută pe cineva. Au... 

Îşi înclină capul când îi răspunse altcineva şi tânărul 
repetă cererea. Începu să dea din cap şi-i anunţă pe cei din 
cameră: 

— Am două adrese... nu, trei. 

— Cine e? strigă Rhyme. Cu cine vorbeşti? 

— Cu administratorul arhivelor oraşului... Spune că au 
fost trei mari ţarcuri de vite în Manhattan. Unul în West 
Side, pe lângă Sixtieth Street... unul în Harlem, în anii '30 
sau '40. Şi unul în Lower East Side, în timpul Revoluţiei. 

— Ne trebuie adrese, Banks. Adrese! 

Ascultă. 

— Nu e sigur. 

— De ce nu le caută? Spune-i să le caute! 

Banks răspunse: E 

— Te-a auzit, domnule... Zice că în ce? În ce să le caute? 
Pe vremea aia nu existau Pagini Aurii. Se uită la vechile... 

— Hărţi demografice ale cartierelor comerciale fără 
nume de străzi, mormăi Rhyme. Evident. Pune-l să 
ghicească. 

— Asta şi face. Ghiceşte. 

Rhyme zise: 

— Păi să ghicească repede. 

Banks asculta la telefon, dând din cap. 

— Ce, ce, ce, ce? 

— Pe lângă Sixtieth Street şi Tenth, spuse tânărul. 

După un moment: 

— Lexington, lângă Harlem River... Şi pe urmă... unde-a 
fost ferma Delancey. Asta-i lângă Delancey Street? 

— Sigur că da. De la Little Italy până la East River. Un 
teren întins. Kilometri. Nu poate îngusta zona? 

— Pe lângă Catherine Street. Lafayette... Walker. Nu e 
sigur. 

— Lângă tribunale, spuse Sellitto. Apoi îi zise lui Banks: 
Pune-l pe Haumann să-şi ia echipele, să le împartă şi să 
acopere toate cele trei cartiere. 

Tânărul detectiv sună, pe urmă ridică privirea. 

— Şi-acum? 

— Aşteptăm, spuse Rhyme. 

Sellitto murmură: 

— Urăsc să aştept. 

Sachs arătă spre aparatul de pe masa de lângă pat. 
Tânăra ezita. 

— N-ai unul şi acolo? 

Făcu semn spre hol. Rhyme încuviinţă. 

Cu o ţinută impecabilă, Sachs ieşi din dormitor. Rhyme 
îi vedea imaginea în oglinda de pe hol, solemnă, dând 
preţiosul telefon. Cui? se întrebă el. Unui prieten, unui 
soţ? La vreun azil? De ce ezitase înainte de a-l menţiona pe 
„prietenul” ei când le vorbise despre collie? Rhyme putea 
jura că în spatele acelei reacţii se ascundea o întreagă 
poveste. 

Dar, pe oricine sunase, nu era acolo. El îi observă ochii 
întunecându-se când nu primi răspuns. Sachs ridică 
privirea şi-l surprinse pe Rhyme uitându-se la ea prin 
oglinda prăfuită. li întoarse spatele. Lăsă receptorul în 
furcă şi se întoarse în cameră. 

Timp de cinci minute, nimeni nu vorbi. Rhyme nu se 
pricepea să destindă atmosfera, cum ştiu mulţi să facă. Pe 
când era valid, se plimba cu paşi mari prin birouri, 
înnebunindu-şi colegii. Acum, ochii lui cercetau febril 
harta oraşului, în timp ce Sachs îşi vârâse mâna sub 
chipiul de uniformă şi se scărpina în cap. Discretul Mel 
Cooper cataloga probele materiale, calm precum un 
chirurg. 

Toţi cei din cameră, în afară de unul, săriră în sus când 
sună telefonul lui Sellitto. Detectivul ascultă, apoi un 
rânjet i se lăţi pe faţă. 

— Au găsit! Una dintre echipele lui Haumann e la 
intersecţia lui Eleventh cu Sixtieth. Băieţii aud ţipetele 
unei femei undeva prin preajmă. Nu ştiu exact de unde vin. 
Cercetează zona. 

— Pune-ţi pantofii sport, îi ordonă Rhyme lui Sachs. 

O văzu cum se întunecă la faţă. Tânăra aruncă o privire 
spre telefonul lui Rhyme, de parcă ar fi putut primi în orice 

clipă un apel de grațiere din partea guvernatorului. Apoi 
se uită la Sellitto, care examina harta ce reprezenta West 
Side. 

— Amelia, spuse Rhyme, am pierdut o victimă. Mare 
păcat. Dar nu trebuie să mai pierdem. 

— De-ai fi văzut-o, şopti ea. De-ai fi văzut ce i-a făcut... 

— A, dar am văzut, Amelia, zise el calm, cu o privire 
dură, provocatoare. Am văzut ce-a păţit T.J. Am văzut ce se 
întâmplă cu trupurile lăsate timp de o lună în portbagaje 
încălzite. Am văzut ce poate face braţelor, picioarelor şi 
fetelor o jumătate de kilogram de C4. Am anchetat 
incendiul de la clubul Happy Land. Peste optzeci de 
oameni arşi de vii. Am fotografiat feţele victimelor sau ce 
mai rămăsese din ele, ca să fie identificate de familii - 
pentru că un om n-are cum să păşească printre şirurile 
alea de cadavre şi să rămână întreg la minte. În afară de 
noi. Noi n-avem de ales. Trase aer în piept ca să-şi aline 
durerea copleşitoare din ceafă. Vezi tu, dacă o să ajungi să 
supravieţuieşti în meseria asta, Amelia... Dacă o să 
reuşeşti în viață, va trebui să înveţi să renunţi la morţi. 

Unul câte unul, cei din cameră încetaseră orice 
activitate şi se uitau la ei doi. 

De data asta, fără amabilităţi din partea Ameliei Sachs. 
Nici zâmbete  politicoase. Tânăra încercă o privire 
enigmatică. Însă era transparentă ca sticla. Furia ei faţă 
de el - amplificată de comentariul lui - o tulbură, iar chipul 
i se prăbuşi sub presiunea energiei întunecate. Îşi dădu la 
o parte o şuviţă de păr roşu, apoi luă în grabă casca de pe 
masă. În capătul scării, se opri şi se uită la el cu o privire 
ucigătoare, amintindu-i lui Rhyme că nu exista ceva mai 
rece decât zâmbetul de gheaţă al unei femei frumoase. 

Şi, dintr-un motiv necunoscut, Rhyme se pomeni 
gândind: Te-ai întors. Bun venit, Amelia. 


— Ce-ai adus? Ai bunătăţi, ai vreo poveste, ai poze? 
Ingălatul stătea într-un bar din Manhattan, pe Third 
Avenue - care e pentru oraş ce sunt mallurile pentru 

periferie. Era o tavernă sordidă, care urma să fie demolată 
de tinerii orăşeni puşi pe făcut bani. Insă acum era 
refugiul localnicilor prost îmbrăcaţi, ce mâncau supe 
dubioase de peşte şi salate vechi. 

Celălalt bărbat, zvelt, cu pielea ca abanosul, purta o 
cămaşă foarte albă şi un costum foarte verde. 

— Ai ceva veşti, ai coduri secrete, ai scrisori? Ai vreun 
căcat? 

— Şefu'. Ha. 

— Nu râzi când spui „ha”, zise Fred Dellray, de fapt 
D'Ellret, dar asta fusese cu generaţii în urmă. 

Avea un metru nouăzeci, zâmbea rareori, deşi îşi persifla 
interlocutorii şi era un agent FBI special strălucit din 
Manhattan. 

— Nu, şefu'. Nu râd. 

— Deci ce ai? 

Dellray strânse capătul unei ţigări pe care o ţinea după 
urechea stângă. 

— Durează, şefu'. 

Îngălatul, un bărbat scund, îşi scarpină părul unsuros. 

— Da’ tu n-ai timp. Timpu-i preţios, timpul zboară şi 
timpul e ceva ce tu n-ai... 

Dellray îşi vâri mâna uriaşă sub masa pe care erau două 
cafele şi strânse coapsa îngălatului până când omul gemu 
de durere. 

Cu şase luni în urmă, individul uscăţiv fusese surprins 
pe când încerca să vândă automate M-16 unui cuplu de 
smintiţi de extremă dreaptă care - fie că erau aşa ceva sau 
nu - se întâmpla să fie şi agenţi sub acoperire ai brigăzii 
antiteroriste. 

Sigur, FBl-ul n-avea nevoie de mărunta creatură 
slinoasă cu privirea speriată. Voia să ajungă la cei care 
furnizau armele. Brigada antitero mersese o vreme 
împotriva curentului, dar nu apăruse mare lucru, aşa că i-l 
dăduseră pe îngălat lui Dellray - care se ocupa de 
turnători, fiind Numero Uno al Biroului - ca să vadă dacă 
putea să-i fie de folos. Totuşi, până acum, îngălatul nu se 

dovedise a fi decât o enervantă stârpitură tăcută, care n- 
avea informaţii, coduri secrete şi nici măcar vreun rahat 
pentru FBI. 

— Noi nu renunţăm la o acuzaţie, orice acuzaţie ar fi, 
decât dacă ne aduci ceva frumos şi valabil. Ne-am înţeles 
în privinţa asta? 

— N-am nimic pentru voi chiar acum, asta vreau să zic. 
Doar acum. 

— Nu-i adevărat, nu-i adevărat. Ai ceva. Văd asta pe faţa 
ta. Tu ştii ceva, amice. 

Afară se opri un autobuz, care frână cu un şuierat. Pe 
uşa deschisă cobori un grup de pakistanezi. 

— Mamă, afurisita aia de conferinţă ONU, mormăi 
îngălatul. La ce dracu' vin aici? Şi-aşa oraşu-i aglomerat. 
Numa' străini. 

— „Afurisită conferinţă.” Stârpitură, jigodie, se răsti 
Dellray. Ce-ai împotriva păcii mondiale? 

— Nimic. 

— Acv’ zi-mi ceva pă bune. 

— Nu ştiu nimic pă bune. 

— Cu cine vorbeşti tu aici? Dellray schiţă un rânjet 
diabolic. Eu sunt Cameleonul. Pot să zâmbesc şi să fiu 
fericit sau mă pot încrunta şi să fiu dur. 

— Nu, şefu', nu, ţipă îngălatul. Ce dracu', mă doare. 
Opreşte-te. 

Barmanul se uită la ei, dar o privire scurtă a lui Dellray 
îl făcu să se întoarcă la ştergerea paharelor deja şterse. 

— În regulă, poate ştiu o chestie. Da' am nevoie de 
ajutor. Am nevoie... 

— Iar te ciupesc. 

— Te bag în pizda mă-tii, şefu'. Te bag în pizda mă-tii! 

— A, ăsta dialog deştept, i-o întoarse Dellray. Ca în 
filmele alea proaste, când se întâlneşte tipu' rău cu tipu' 
bun. Ca Stallone şi cu altul. Şi tot ce-şi pot spune e: „Te 
bag în pizda mă-ctii, omule”. „Nu, eu te bag.” „Nu, eu te 
bag în pizda mă-ctii.” Acu’ o să-mi zici ceva util. Ne-am 
înţeles? 

Şi rămase cu privirea aţintită spre îngălat, până când 
acesta cedă. 

— Bine, uite care-i treaba. Am încredere în tine, şefu'. 
Io... 

— Da, da, da. Ce ai? 

— Vorbeam cu Jackie, îl ştii pe Jackie? 

— Îl ştiu pe Jackie. 

— Şi el îmi spunea... 

— Ce-ţi spunea? 

— Îmi zicea c-a auzit că cineva o să aducă sau să scoată 
ceva săptămâna asta, pe la un aeroport. 

— Şi ce aduce sau scoate? Alte automate? 

— i-am zis, şefu', io nu ştiu nimic. Îţi spun ce... 

— "Ţi-a spus Jackie. : 

— Da, şefu'. Da’ aşa, în general, pricepi? Ingălatul îşi 
întoarse ochii mari, căprui spre Dellray. Te-aş minţi io? 

— Să nu-ţi pierzi demnitatea, îl avertiză solemn agentul, 
arătând cu degetul spre pieptul îngălatului. Şi ce e cu 
aeroporturile? Care din ele? Kennedy, La Guardia? 

— Nu ştiu. Tot ce ştiu e că umblă vorba că cineva o să 
fie la un aeroport de-aici. Un tip rău. 

— Dă-mi un nume. 

— N-am un nume. 

— Unde-i Jackie? 

— Habar n-am. Cred că-n Africa de Sud. Poate în 
Liberia. 

— Ce-nseamnă toate astea? 

Dellray strânse din nou capătul ţigării. 

— Cred că s-ar putea să se fi întâmplat ceva, aşa că 
nimeni nu mai poate să aducă un transport. 

— Crezi. 

Îngălatul se făcu mic, însă Dellray nu mai avea de gând 
să-l chinuiască. Auzea deja sirene de alarmă: Jackie - un 
traficant de arme pe care-l cunoşteau ambele Birouri de un 
an - putea să fi auzit ceva de la vreun client de-al lui, 
vreun militar din Africa, Europa Centrală sau din celulele 
clandestine din America, despre un atac terorist la un 

aeroport. În mod normal, Dellray n-ar fi dat atenţie acestui 
aspect dacă n-ar fi fost răpirea de la JFK, cu o seară în 
urmă. Nu-i acordase mare atenţie - era cazul poliţiei. Dar 
acum se gândea şi la crima din Londra, de la conferinţa 
UNESCO, comisă cu două zile în urmă. 

— Omu” tău nu ţi-a mai zis nimic? 

— Nu, şefu'. Nimic. Ascultă, mi-e foame. Mâncăm şi noi 
ceva? 

— Ţi-aminteşti ce ţi-am spus despre demnitate? Nu te 
mai văicări. Dellray se ridică de la masă. Am de dat un 
telefon. 


Duba cu trupa de intervenţii rapide opri pe Sixtieth 
Street. 

Sachs înşfacă valiza cu instrumente, lanterna cu lumină 
polarizată şi pe cea de doisprezece volţi. 

— Aţi ajuns în timp util la ea? îl întrebă Sachs pe un 
militar. Se simte bine? 

La început, nimeni nu răspunse. Pe urmă se auziră 
ţipete. 

— Ce se întâmplă? murmură ea, alergând cu sufletul la 
gură spre uşa largă, ce fusese doborâtă de cei de la 
intervenţii şi care dădea către un drum de acces de sub o 
clădire abandonată din cărămidă. 

— E tot acolo? 

— Da. 

— De ce? întrebă şocată Amelia Sachs. 

— Ni s-a spus să nu intrăm. 

— Să nu intraţi? Fata aia ţipă. N-o auziţi? 

Unul dintre poliţişti zise: 

— Ni s-a spus să te aşteptăm. 

Ni s-a spus. Nu, n-o făcuse cineva necunoscut. Ci 
Lincoln Rhyme. Ticălosul ăla. 

— Noi aveam misiunea s-o găsim, spuse polițistul. Tu 
trebuie să intri acolo. 

Sachs puse casca în funcţiune. 

— Rhyme! răcni ea. Eşti acolo? 

Niciun răspuns... Laş afurisit. 

Să renunţi la morţi... Ticălosule! Era de două ori mai 
furioasă decât fusese cu câteva minute în urmă, când 
coborâse în goană scările din casa lui. 

Sachs aruncă o privire în spate şi observă un medic ce 
stătea lângă duba trupelor speciale. 

— Tu, vino cu mine. 

El făcu un pas înainte şi-o văzu scoţându-şi arma. 

— A, stai aşa. Eu nu trebuie să intru înainte de 
asigurarea zonei. 

— Acum! Mişcă! 

Sachs se întoarse, iar medicul trebuie să fi văzut la ea 
mai multă hotărâre decât voia. Se strâmbă şi porni în 
grabă după ea. 

Auziră de sub pământ: 

— Aiiii! Hilfe! 

Apoi suspine. 

lisuse. Sachs începu să alerge spre intrarea profilată 
vag în faţa ei, înaltă de patru metri, dând spre un spaţiu 
întunecat. 

Auzi în mintea ei: Tu eşti el, Amelia. La ce te gândeşti? 

Dispari, îşi zise ea în gând. 

Dar Lincoln Rhyme nu dispăru. 

Eşti un ucigaş şi un răpitor, Amelia. Unde te-ai duce, ce- 
ai atinge? 

Las-o baltă! Am s-o salvez pe fată. Dă-l dracului de loc al 
crimei... 

— Mein Gott! Vă roooc! Cineva, roooc ajutor! 

Du-te, îşi strigă Sachs. Fugi! El nu-i aici. Eşti în 
siguranţă. Găseşte-o, du-te... 

Spori viteza, iar centura îi zdrăngănea în timp ce alerga. 
Apoi se opri, după vreo şase metri străbătuţi în tunel. 
Stând în cumpănă. Nu-i plăcu partea care învinse. 

— Ah, drace, se răsti ea. 

Puse jos valiza şi o deschise. Strigă spre medic: 

— Cum te cheamă? 

Tânărul răspunse tulburat: 

— Tad Walsh. De fapt care-i treaba? 

Privea întunericul din jur. 

— Ah... Bitte, helfen Sie mir! 

— Acoperă-mă, şopti Sachs. 

— Să te acopăr? Stai puţin, eu nu fac asta. 

— la arma, e clar? 

— Şi de cine ar trebui să te acopăr? 

Ea îi trânti în mână pistolul automat şi se lăsă în 
genunchi. 

— Piedica e trasă. Ai grijă. 

Sachs luă două benzi de cauciuc şi le trase peste 
pantofi. Luă pistolul de la medic şi-i ordonă să facă la fel. 

Cu mâini nesigure, tânărul îşi puse benzile peste 
pantofi. 

— Mă gândeam că... 

— Mai încet. Răpitorul ar putea fi încă aici. 

— Stai puţin, doamnă, şopti medicul. Treaba asta nu 
face parte din fişa postului meu. 

— Nici din a mea. Luminează, îi întinse lanterna. 

— Dar dacă el e aici, probabil că o să tragă spre lumină. 
Adică, eu într-acolo aş trage. 

— Atunci ţine-o mai sus. Peste umărul meu. Eu o să 
merg în faţă. Dacă o să fie cineva împuşcat, eu o să fiu aia. 

— Şi-atunci eu ce fac? 

Tad avea tonul unui adolescent. 

— Eu aş fugi mâncând pământul, murmură Sachs. Acum 
urmează-mă. Şi nu mişca lanterna aia. 

Ducând valiza neagră în mâna stângă şi cu arma 
îndreptată în faţă, Sachs se uita la podea în timp ce 
avansau în întuneric. Văzu din nou urmele cunoscute de 
mătură, exact ca la celălalt loc al crimei. 

— Bitte nicht, bitte nicht, bitte... 

Se auzi un țipăt scurt, pe urmă tăcere. 

— Ce dracu' se-ntâmplă acolo? şopti Tad. 

— Şşşt, şuieră Sachs. 

Mergeau încet. Amelia suflă peste degetele cu care ţinea 
Glock-ul - ca să se usuce sudoarea lipicioasă - privind cu 

atenţie ţintele întâmplătoare care erau stâlpii de lemn, 
umbrele şi utilajele defecte luminate de lanterna ţinută 
nesigur de Tad. 

Nu găsi urme de paşi. 

Sigur că nu. E isteţ. 

Dar şi noi suntem isteţi, îl auzi ea pe Lincoln Rhyme în 
gând. Şi-i spuse să tacă. 

Înaintau mai lent. 

Incă doi metri. O pauză. Pe urmă porniră încet înainte, 
încercând să ignore gemetele fetei. Sachs avu din nou 
senzaţia că era urmărită, supravegheată prin cătarea unui 
pistol. Vesta antiglont, îşi zise ea, n-ar fi oprit un glonţ din 
metal masiv. Oricum, jumătate din băieţii răi foloseau 
gloanţe explozive - aşa că o împuşcătură în picior sau braţ 
te putea ucide la fel de eficient ca una în piept. Şi era mult 
mai dureroasă. Nick îi spusese cum putea sfârteca trupul 
un glonţ din ăla; unul dintre partenerii lui, împuşcat în 
două locuri, murise în braţele lui. 

Deasupra şi în spate... 

Gândindu-se la el, îşi aminti de o noapte când stătuse 
întinsă lângă pieptul solid al lui Nick, privindu-i profilul 
frumos de italian în timp ce-i vorbea despre salvarea 
ostaticilor: „Dacă vrea cineva dinăuntru să te atace atunci 
când intri acolo, o s-o facă de deasupra şi din spate...”. 

— Drace. 

Sachs se ghemui şi se răsuci pe loc, îndreptând pistolul 
spre tavan, gata să golească tot încărcătorul. 

— Ce-i? şopti Tad înfricoşat. Ce e? 

Spaţiul pustiu se căsca în faţa ei. 

— Nimic. 

Răsuflă adânc şi se ridică. 

— Nu face asta. 

In faţa lor se auzea un clipocit. 

— lisuse, se auzi din nou vocea ascuţită a lui Tad. Nu-mi 
place treaba asta. 

Tipul ăsta-i un fătălău, îşi zise ea. Ştiu asta fiindcă spune 
tot ce-aş vrea eu să spun. Sachs se opri. 

— Luminează acolo. În faţă. 

— O, Doamne sfinte... 

Sachs înţelese în sfârşit ce era cu firele de păr pe care le 
găsise la ultimul loc al crimei. Îşi aminti privirile 
schimbate între Sellitto şi Rhyme. Cel din urmă ştiuse încă 
de-atunci ce plănuise suspectul. Ştiuse că asta avea să i se 
întâmple fetei - şi totuşi le spusese celor de la intervenţii 
să aştepte. Il ura şi mai mult. 

În faţa lor, o fată grasă era întinsă pe podea, într-o baltă 
de sânge. Se uită spre sursa de lumină cu ochi sticloşi, 
apoi leşină. Tocmai când un imens şobolan negru - cât o 
pisică - se urcă pe burta ei, înaintând spre gâtul cărnos al 
fetei. Işi dezveli colții murdari ca să muşte o bucată din 
bărbia tinerei. 

Sachs ridică încet pistolul masiv, sprijinindu-i mânerul 
în palma stingă. Ţinti cu atenţie. 

Să tragi înseamnă să respiri. 

Inspiră, expiră. Apasă. 

Sachs trase cu pistolul pentru prima oară în timpul 
serviciului. Patru gloanţe. Şobolanul uriaş de pe pieptul 
fetei explodă. Mai trase o dată în altul, care, înnebunit, 
alerga spre Sachs şi medic. Ceilalţi dispărură în tăcere, 
iuți ca apa curgând pe nisip. 

— Iisuse, zise medicul. Puteai s-o loveşti pe fată. 

— De la nouă metri? ripostă Sachs. Nu prea cred. 

Se deschise staţia radio şi Haumann întrebă dacă 
avusese loc un schimb de focuri. 

— Nu, răspunse Sachs. Am împuşcat doar câţiva 
şobolani. 

— Recepţionat. 

Sachs luă lanterna de la medic şi, luminând podeaua, 
porni înainte. 

— E-n regulă, domnişoară, spuse Sachs. O să te faci 
bine. 

Ochii fetei se deschiseră, iar capul începu să i se legene. 

— Bitte, bitte... 

Era foarte palidă. Ochii ei albaştri se uitau la Sachs, de 
parcă s-ar fi temut să-şi întoarcă privirea. 

— Bitte, bitte... Te roooc... 

Glasul i se transformă într-un țipăt ascuţit. Începu să 
plângă şi să se zvârcolească îngrozită în timp ce medicul îi 
bandaja rănile. 

Sachs începu să-i legene capul blond, însângerat, 
şoptind: 

— O să te faci bine, scumpo, o să te faci bine, o să te faci 
bine... 

PAISPREZECE 


Biroul, aflat la un etaj superior din centrul 
Manhattanului, avea vedere spre Jersey. Aerul limpede 
transforma apusul de soare într-o privelişte minunată. 

— Trebuie. 

— Nu putem. 

— Trebuie, repetă Fred Dellray şi sorbi din cafea - mai 
slabă chiar decât cea din restaurantul unde fusese cu 
puţin timp în urmă împreună cu îngălatul. Ia-le cazul. Or 
să se consoleze până la urmă. 

— E un caz local, răspunse adjunctul şefului biroului FBI 
din Manhattan. 

Era un tip meticulos care n-ar fi putut lucra sub 
acoperire, pentru că, atunci când îl vedeai, te şi gândeai: 
„A, uite un agent FBI”. 

— Nu e local. Ei îl tratează ca fiind local. Dar e un caz 
important. 

— Avem optzeci de oameni blocaţi din cauza chestiei de 
la ONU. 

— Şi asta are legătură cu cazul, spuse Dellray. Sunt 
sigur. 

— Atunci, o să le spunem celor de la securitatea ONU. 
Să-i punem pe toţi... Ah, nu te uita aşa la mine. 

— Securitatea ONU? Securitatea ONU? Ia zi, ai auzit 
vreodată de cuvântul „oximoron”?... Billy, ai văzut poza 
aia? De la locul crimei de azi-dimineaţă? Cu mâna ieşind 
din pământ şi cu pielea jupuită de pe deget? Aia-i opera 
unui psihopat. 

— Poliţia newyorkeză ne ţine la curent, răspunse repede 
adjunctul. Dacă vor, îi punem în legătură cu psihiatrii 
noştri. _ 

— Of, Hristoase de pe cruce. „li punem în legătură”? 
Trebuie să-l prindem pe spintecătorul ăsta, Billy. Să-l 
prindem. Nu să-i pricepem faptele atroce. 

— Mai zi-mi o dată ce ţi-a spus turnătorul tău. 

Când observa o fisură într-o piatră, Dellray ştia ce 
însemna asta. 

N-avea de gând s-o lase să se astupe din nou. Urmă un 
tir concentrat: despre îngălat şi Jackie, aflat la 
Johannesburg sau Monrovia, şi despre zvonul care circula 
printre traficanţii de arme, cum că urma să se întâmple 
ceva la un aeroport din New York în săptămâna asta, aşa 
că ei trebuie să fie pe fază. 

— Ele, zise Dellray. El trebuie să fie. 

— Poliţia a format o trupă de şoc. 

— Dar nu antitero. Am dat nişte telefoane. Cei de la 
antitero nu ştiu nimic despre cazul ăsta. Pentru poliţia 
newyorkeză înseamnă „turişti morţi egal imagine 
şifonată”. Vreau cazul ăsta, Billy. Şi Fred Dellray spuse 
cuvântul pe care nu-l rostise niciodată în cei opt ani de 
misiuni sub acoperire. Te rog. 

— Şi care ar fi temeiul legal? 

— Oho, ce întrebare tâmpită, spuse Dellray, mişcându-şi 
arătătorul ca un profesor dojenitor. la să vedem. Avem 
legea aia mişto contra terorismului. Dar asta nu ţi-e de- 
ajuns, vrei şi jurisdicție? Îţi dau eu jurisdicție. O crimă 
urâtă. Răpire. Pot argumenta că jigodia asta conduce un 
taxi, deci afectează traficul interstatal. Dar nu vrem să 
jucăm așa, nu, Billy? 

— Nu mă asculţi, Dellray. Pot recita Codul Penal 
american şi în somn, mersi frumos. Vreau să ştiu altceva: 
dacă preluăm cazul, ce le spunem oamenilor, ca să fie toți 
fericiţi. Fiindcă, nu uita, după ce susnecul ăsta o să fie 
prins şi arestat, noi va trebui să continuăm să lucrăm în 
poliţie. N-am de gând să-l trimit pe şeful meu ca să-l ia la 
refec pe şeful lor, deşi pot s-o fac. Oricând vreau. Lon 
Sellitto se ocupă de caz şi e un om priceput. 

— Un locotenent? pufni Dellray. 

Îşi trase ţigara de după ureche şi-o ţinu o clipă sub nări. 

— Jim Polling e şeful. 

Dellray se lăsă pe spătarul scaunului, simulând oroarea. 

— Polling? Micul Adolph? Polling, ăla cu, Ai-drep-tul-să- 
nu-spui-nimic-pen-că-o-să-ţi-trag-una-n-căpăţână”? E1? 

Adjunctul nu avu ce să-i răspundă. Zise: 

— Sellitto e bun. Un adevărat cal de povară. Am lucrat 
cu el în două grupe operative. 

— Susnecul ăla înhaţă oameni în stânga şi-n dreapta, 
dar e sigur că o să ajungă mai sus. 

— Adică? 

— În oraş avem senatori. Avem congresmeni, avem şefi 
de stat. Cred că toate răpirile astea nu sunt decât pentru 
antrenament. 

— Ai vorbit cu psihiatrii şi nu mi-ai spus şi mie? 

— Asta miros eu. 

Dellray nu se putu abţine să-şi atingă nasul subţire. 
Adjunctul îşi umflă obrajii proaspăt bărbieriţi şi răsuflă 
zgomotos. 

— Cine-i IC-ul? 

Dellray nu prea îl considera pe îngălat un informator 
confidenţial, fiindcă asta suna ca într-un roman de Dashiell 
Hammett. Cei mai mulţi IC erau schelete, adică nişte mici 
escroci uscăţivi, dezgustători. Descriere ce i se potrivea de 
minune îngălatului. 

— E un gunoi, recunoscu Dellray. Dar Jackie, tipul de 
care-a auzit el, e tare. N 

— Ştiu că vrei cazul, Fred. Înţeleg. 

Adjunctul rostise cuvintele cu o anume simpatie. Pentru 
că ştia exact ce se află în spatele cererii lui Dellray. Încă 
din copilăria petrecută în Brooklyn, Dellray vrusese să se 
facă poliţist. Nu conta prea mult ce fel de poliţist, câtă 
vreme putea petrece douăzeci şi patru de ore pe zi făcând 
treaba asta. Însă la scurt timp după ce intrase în FBI, îşi 
descoperise vocaţia - munca sub acoperire. 

Formând echipă cu partenerul şi îngerul lui păzitor Toby 
Dolittle, Dellray trimisese la închisoare un mare număr de 
infractori, pentru foarte mult timp - condamnările 
totalizau aproape o mie de ani. („Poa' să ne zică Echipa 
Mileniului, Toby, băiete”, îi spusese el cândva partenerului 

său.) Cheia succesului pe care-l avea Dellray era porecla 
lui: „Cameleonul”. Într-un interval de douăzeci şi patru de 
ore, putea să facă pe toxicomanul cu creier ars într-un 
local din Harlem unde se consuma cocaină şi putea fi un 
demnitar haitian la un dineu de la consulatul panamez, 
purtând pe piept o panglică roşie în diagonală şi vorbind 
cu un accent impenetrabil. Cei doi detectivi erau deseori 
împrumutaţi brigăzilor antitero şi antidrog şi, uneori, 
departamentelor de poliţie. Drogurile şi armele erau 
specialitatea lor, deşi mai interveneau şi în comerţul cu 
mărfuri furate. 

În munca sub acoperire, ironia e că, dacă eşti foarte 
bun, trebuie să te retragi foarte devreme. Zvonurile 
circulă şi barosanii, infractorii pe care merită să-i prinzi, 
sunt mai greu de păcălit. La un moment dat, Dolittle şi 
Dellray constataseră că lucrau mai puţin pe teren şi mai 
mult drept coordonatori ai informatorilor şi ai altor agenţi 
sub acoperire. Şi, deşi nu era alegerea lui Dellray - nimic 
nu-l însufleţea mai mult decât strada - treaba asta îl scotea 
totuşi din birou mai des decât ieşeau pe teren cei mai 
mulţi agenţi speciali ai FBl-ului. Nu-i trecuse niciodată 
prin minte să-şi ceară transferul. 

Până în urmă cu doi ani, într-o dimineaţă caldă de 
aprilie, la New York. Dellray tocmai se pregătea să iasă din 
birou ca să ia un avion de la aeroportul La Guardia, când 
primi un telefon de la directorul-adjunct al FBl-ului, din 
Washington. FBl-ul e un labirint ierarhic, iar Dellray nu 
putea pricepe de ce-l suna însuşi marele şef. Până când 
auzi vocea gravă a directorului dându-i vestea că Toby 
Dolittle şi un procuror-adjunct din Manhattan fuseseră 
ucişi în acea dimineaţă în clădirea federală din Oklahoma, 
în timp ce aşteptau să depună mărturie într-un proces la 
care Dellray tocmai se pregătea să plece. 

Cadavrele lor fuseseră aduse a doua zi la New York. 
Adică în aceeaşi zi în care Dellray completase un formular, 
cerând să fie transferat la brigada antitero a FBl-ului. 

Atacurile cu bombă însemnau crima supremă pentru 
Fred Dellray, care, atunci când era singur, devora cărţi de 
politică şi filosofie. Credea că nu era nimic neamerican în 
lăcomie şi setea de putere - ce naiba, calităţile astea erau 
încurajate peste tot, de pe Wall Street până la Capitoliu. 
lar dacă oamenii depăşeau hotarul legalităţii, Dellray era 
încântat să le dea de urmă, dar niciodată nu făcea asta cu 
duşmănie. Dar să ucizi oameni pentru credinţa lor - drace, 
să omori copii înainte ca ei să ştie măcar în ce credeau - 
Doamne, ăsta era un pumnal înfipt în inima ţării. Stând în 
apartamentul lui cu două camere din Brooklyn, după 
înmormântarea lui Toby, Dellray hotărâse că ăsta era 
genul de infracţiuni pe care dorea să le ancheteze. 

Însă, din nefericire, reputația  Cameleonului îl 
precedase. Cel mai bun agent sub acoperire al FBI-ului era 
acum cel mai bun coordonator, ocupându-se de agenţii şi 
informatorii de pe Coasta de Est. Şefii lui nu-şi puteau 
permite să-l trimită la un departament mai liniştit. Dellray 
era o mică legendă, răspunzător de unele dintre cele mai 
mari succese recente ale Biroului. Aşa că insistentele lui 
cereri fuseseră respinse cu mare regret. 

Adjunctul cunoştea istoria asta şi adăugă cu sinceritate: 

— Aş vrea să te pot ajuta, Fred. Îmi pare rău. 

Însă din aceste cuvinte Dellray înţelese că piatra se mai 
crăpase puţin. Aşa încât Cameleonul afişă o mască din 
repertoriul personal şi se uită la şeful lui. Îşi dorea să mai 
aibă dinţii din aur fals. Omul străzii Dellray era un hombre 
dur, cu o căutătură dată dracului. lar acea privire 
transmitea un mesaj limpede, pe care oricine îşi făcea 
veacul pe stradă îl pricepea instinctiv: Eu te-am ajutat, 
acum o să mă ajuţi tu. 

În cele din urmă, mierosul adjunct zise cu glas stins: 

— Numai că avem nevoie de ceva. 

— „Ceva”? 

— Un cârlig, spuse adjunctul. Nu avem niciun cârlig. 

Adică un motiv pentru care să ia cazul de la poliţie. 

Politică, politică, mă fut pe ea de politică. 

Dellray îşi înclină capul, însă nu-şi clinti ochii cafenii de 
la adjunct. 

— Susnecul a tăiat pielea de pe degetul victimei azi- 
dimineaţă, Billy. A jupuit-o până la os. Pe urmă a îngropat- 
o de vie. 

Două mâini îngrijite de agent federal se împreunară sub 
o falcă încordată. Adjunctul zise încet: 

— Am o idee. În poliţia newyorkeză există un comisar- 
adjunct. Îl cheamă Eckert. Îl ştii? E un prieten de-al meu. 


Fata zăcea pe o targă, cu faţa în sus, cu ochii închişi, 
conştientă, dar ameţită. Şi tot palidă. In braţ avea înfipt 
acul unei perfuzii cu glucoză. Acum, după ce fusese 
rehidratată, era coerentă şi surprinzător de calmă după 
cele întâmplate. 

Sachs se întoarse la porţile infernului şi se opri în prag, 
să privească spaţiul întunecat. Deschise staţia radio şi-l 
chemă pe Lincoln Rhyme. De astă dată, el răspunse. 

— Cum arată locul infracţiunii? întrebă Rhyme pe un ton 
degajat. 

Ea răspunse tăios: 

— Am scos-o pe fată. Dacă te interesează. 

— A, bine. Cum se simte? 

— Deloc bine. 

— Dar trăieşte, da? 

— Aproape. 

— Eşti supărată din cauza şobolanilor, nu-i aşa, Amelia? 

Ea nu răspunse. 

— Fiindcă nu i-am lăsat pe oamenii lui Bo s-o scoată 
imediat de-acolo. Unde eşti, Amelia? 

— Sunt aici. 

— Există cinci factori care contaminează locul unei 
crime, îi explică Rhyme. 

Sachs observă că vocea lui avea din nou timbrul acela 
grav, seducător. 

— Vremea, familia victimei, susnecul, vânătorii de 
suveniruri. Ultimii sunt cei mai păcătoşi. Ghici cine sunt? 

— Spune-mi. 

— Alţi poliţişti. Dacă i-aş fi lăsat pe cei de la intervenţii 
să intre, ar fi putut distruge totul. Acum ştii cum să 
cercetezi locul unei crime. Şi sunt sigur că ai avut grijă să 
nu strici nimic. 

Sachs simţi nevoia să spună: 

— Nu cred că fata o să mai fie acelaşi om după treaba 
asta. Şobolanii îi mişunau pe tot corpul. 

— Da, îmi imaginez. Asta-i firea lor. 

Firea lor... 

— Dar cinci sau zece minute n-ar fi schimbat nimic. Ea... 

Clic. 

Sachs închise stația radio şi se duse la Walsh, medicul. 

— Vreau s-o interoghez. E prea ameţită? 

— Nu încă. I-am dat anestezice locale, ca să coasem 
tăieturile şi muşcăturile. O să aibă nevoie de nişte Demerol 
peste vreo jumătate de oră. 

Sachs zâmbi şi se lăsă pe vine lângă targă. 

— Bună, cum te simţi? 

Fata, grasă, dar foarte drăguță, dădu din cap. 

— Pot să-ţi pun nişte întrebări? 

— Da, te roooc. Vreau să-l prinzi. 

Apăru Sellitto şi se apropie de ele. li zâmbi fetei, care îl 
privi absentă. Detectivul scoase o insignă care n-o interesă 
şi se prezentă. 

— Te simţi bine, domnişoară? 

Fata dădu din umeri. 

Transpirând abundent în căldura sufocantă, Sellitto îi 
făcu semn lui Sachs să se apropie. 

— Polling a fost aici? 

— Nu l-am văzut. Poate e la Lincoln. 

— Nu, tocmai am sunat acolo. Trebuie să ajungă imediat 
la primărie. 

— Care-i problema? 

Sellitto cobori glasul, cu un aer răvăşit pe chipul flasc. 

— O nebunie. Transmisiunile noastre ar trebui să fie 
sigure. Dar unul dintre blestemaţii ăia de reporteri a făcut 

rost de un decodor sau aşa ceva. A auzit că n-am intrat 
imediat s-o scoatem. 

Făcu semn cu capul spre fată. 

— Păi, n-am intrat, zise Sachs cu asprime. Rhyme le-a 
spus celor de la intervenţii să aştepte până ajung eu aici. 

Detectivul gemu. 

— Mamăă, sper că n-au înregistrat asta. Avem nevoie de 
Polling pentru aplanarea conflictului. Arătă spre fată. Ai 
interogat-o? 

— Nu. Tocmai mă pregăteam. 

Cu părere de rău, Sachs deschise staţia radio şi auzi 
glasul precipitat al lui Rhyme. 

— ...eşti acolo? Chestia asta afurisită nu... 

— Sunt aici, spuse Sachs cu răceală. 

— Ce s-a întâmplat? 

— Paraziţi, presupun. Sunt cu victima. 

Fata clipi nedumerită auzind replicile, iar Sachs îi 
surâse. 

— Nu vorbesc singură. Arătă spre microfon. Sediul 
poliţiei. Cum te cheamă? 

— Monelle. Monelle Gerger. 

Se uită la braţul ei muşcat, ridică un bandaj şi cercetă o 
rană. 

— Interogheaz-o repede, o îndemnă Rhyme, pe urmă du- 
te la locul infracţiunii. 

Acoperind microfonul cu mâna, Sachs îi şopti înfuriată 
lui Sellitto: 

— E o adevărată pacoste să lucrezi cu omul ăsta. 
Domnule. 

— Fă-i pe plac, ofiţer. 

— Amelia! răcni Rhyme. Răspunde-mi! 

— O interogăm, s-a înţeles? se răsti ea. 

Sellitto întrebă: 

— Poţi să ne spui ce s-a întâmplat? 

Monelle începu să spună o poveste dezlânată despre 
cum se dusese în spălătoria unui bloc de locuinţe din East 
Village. El stătuse ascuns, aşteptând-o. 

— Ce bloc de locuinţe? întrebă Sellitto. 

— Deutsche Haus. Acolo stau mai ales germani 
expatriaţi şi studenţi. 

— Pe urmă ce s-a întâmplat? continuă Sellitto. 

Sachs observă că, deşi masivul detectiv părea mai 
aspru, mai cu capsa pusă decât Rhyme, era de fapt cel mai 
milos dintre ei doi. 

— M-a aruncat în portbagajul maşinii şi a condus aici. 

— Te-ai uitat la el? 

Tânăra închise ochii. Sachs repetă întrebarea şi Monelle 
zise că nu; purta, aşa cum bănuise Rhyme, o cagulă 
bleumarin. 

— Und mănuşi. 

— Descrie-le. 

Erau închise la culoare. Nu-şi amintea nuanţa. 

— Vreo caracteristică neobişnuită? A răpitorului? 

— Nu. Era alb. Asta ştiu. 

— Ai văzut placa de înmatriculare a taxiului? întrebă 
Sellitto. 

— Was? întrebă fata în limba ei maternă. 

— Ai văzut... 

Sachs tresări când o întrerupse Rhyme: 

— Das Nummemschild. 

Amelia se gândi: Cum dracu' de ştie atâtea? Repetă 
cuvântul, iar fata făcu semn că nu, apoi îşi miji ochii. 

— Cum adică taxi? 

— Nu conducea un taxi galben? 

— Taxi? Nein. Era maşină obişnuită. 

— Ai auzit asta, Lincoln? 

— Mda. Omul nostru are alt set de roţi. Şi a pus-o în 
portbagaj, deci nu e combi, nici camionetă. 

Sachs îi repetă spusele. Fata dădu din cap. 

— Ca o limuzină. 

— Ai idee despre marcă sau culoare? continuă Sellitto. 

Monelle răspunse: 

— Deschisă, cred. Poate argintie sau gri. Sau cum îi 
zice? Maro deschis. 

— Bej? 

Ea încuviinţă. 

— Poate bej, adăugă Sachs pentru Rhyme. 

Sellitto întrebă: 

— Era ceva în portbagaj? Orice? Scule, haine, valize? 

Monelle spuse că nu. Era gol. 

Rhyme avea o întrebare. 

— A ce mirosea? Portbagajul. 

Sachs repetă întrebarea. 

— Nu ştiu. 

— A benzină şi ulei de motor? 

— Nu. Mirosea... a curat. 

— Poate e o maşină nouă, reflectă Rhyme. 

Monelle izbucni în lacrimi. Pe urmă scutură din cap. 
Sachs îi luă mâna şi fata continuă: 

— Am mers cu maşina mult timp. Părea mult timp. 

— Te descurci bine, scumpo, zise Sachs. 

Glasul lui Rhyme o întrerupse. 

— Spune-i să se dezbrace. 

— Ce? 

— Dă-i jos hainele. 

— Nu fac asta. 

— Spune-le medicilor să-i dea un halat. Avem nevoie de 
hainele ei, Amelia. 

— Dar, şopti Sachs, fata plânge. 

— Te rog, stărui Rhyme. E important. 

Sellitto dădu din cap, iar Sachs, muşcându-şi buzele, îi 
explică treaba cu hainele şi fu surprinsă când văzu că 
Monelle era de acord. Oricum, era dornică să scape de 
veşmintele însângerate. Sellitto se depărta de ea şi se duse 
să discute cu Bo Haumann. Monelle îmbrăcă un halat 
oferit de medic, iar un detectiv în haine civile o acoperi cu 
sacoul lui. Sachs vâri într-o pungă jeanşii şi tricoul fetei. 

— Le-am luat, anunţă Sachs în microfon. 

— Acum trebuie să meargă la locul infracţiunii cu tine, 
zise Rhyme. 

— Ce? 

— Dar să stea în spatele tău, ca să nu contamineze vreo 
probă materială. 

Sachs îi aruncă o privire tinerei, care stătea ghemuită 
pe o targă, lângă cele două dube ale brigăzii de intervenţii. 

— Nu e în stare să facă asta. Susnecul a tăiat-o. Până la 
os. Aşa că o să sângereze şi şobolanii or să sară pe ea. 

— Poate să meargă? 

— Probabil. Dar ştii prin ce-a trecut? 

— Poate să-ţi arate drumul pe care au mers. Poate să-ţi 
spună unde a stat el. 

— O să se ducă la urgente. A pierdut mult sânge. 

O ezitare. Rhyme zise cu bunăvoință: 

— Măcar întreab-o dacă vrea. 

Dar jovialitatea lui era falsă, iar Sachs simţi în glasul lui 
doar nerăbdare. Ea îşi dădea seama că Rhyme nu era 
obişnuit să cocoloşească oamenii, nu trebuia s-o facă. Era 
obişnuit să aplice propriile metode. 

El insistă: 

— Doar cât să înconjurați o dată locul. 

Du-te şi împuşcă-te, Lincoln Rhyme. 

— Important. Ştiu. 

Nimic dinspre celălalt capăt al liniei. Ea se uită la 
Monelle. Apoi auzi o voce, nu, vocea ei spunându-i fetei: 

— Eu o să cobor acolo, să caut probe materiale. Vrei să 
vii cu mine? 

Privirea fetei o străpunse pe Sachs până în adâncul 
inimii. Monelle izbucni în lacrimi. 

— Nu, nu, nu. Nu fac asta. Bitte nicht, oh, bitte nicht... 

Sachs dădu din cap şi strânse braţul tinerei. Incepu să 
vorbească în microfon, aşteptând încordată reacţia lui, 
însă Rhyme o surprinse spunându-i: | 

— În regulă, Amelia, las-o baltă. Intreab-o doar ce s-a 
întâmplat când au sosit acolo. 

Fata povesti cum îl lovise cu piciorul şi fugise într-un 
tunel alăturat. 

— Îl lovesc iar, spuse ea cu o anume satisfacţie. Îi 
zboară mănuşa. Pe urmă se enervează şi dă să mă 
stranguleze. El... 

— Fără mănuşă pe mână? interveni Rhyme. 

Sachs repetă întrebarea şi Monelle zise: 

— Da. 

— Amprente, excelent! strigă Rhyme, iar glasul i se auzi 
spart în cască. Când s-a întâmplat asta? Cu cât timp în 
urmă? 

Monelle bănuia că în urmă cu o oră şi jumătate. 

— Drace, mormăi Rhyme. Amprentele rămân pe piele o 
oră, cel mult nouăzeci de minute. Poţi lua amprente de pe 
piele, Amelia? 

— N-am mai făcut asta. _ 

— Păi, o s-o faci. Dar repede. In valiză trebuie să fie un 
pachet pe care scrie Kromekote. Scoate un carton de- 
acolo. 

Ea găsi un teanc de cartoane lucioase, ca hârtia 
fotografică. 

— L-am găsit. Trebuie să-i pun praf pe gât? 

— Nu. Presează cartonul, cu partea lucioasă în jos, pe 
pielea ei, acolo unde crede că a atins-o. Apasă vreo trei 
secunde. 

Sachs se conformă, în vreme ce Monelle privea cerul cu 
stoicism. Pe urmă, urmând instrucţiunile lui Rhyme, 
întinse pe carton o pudră metalică, folosind o pensulă. 

— Ei bine? întrebă nerăbdător Rhyme. 

— Nu e bine. Forma unui deget. Dar fără linii vizibile. Să 
arunc cartonul? 

— Niciodată să nu arunci ceva de la locul unei crime, 
Sachs, o dădăci el cu asprime. Adu-l aici. Vreau să-l văd. 

— Încă ceva, cred că uit, zise Monelle. El mă atinge. 

— Adică te-a molestat? întrebă Sachs cu blândeţe. Te-a 
violat? 

— Nu, nu. Nu sexual. Atinge umărul meu, faţa, în 
spatele urechii. Cotul. M-a strâns. Nu ştiu de ce. 

— Ai auzit, Lincoln? A atins-o. Dar se pare că nu pentru 
a obţine vreo plăcere. 

— Da. 

— Und... Şi alt lucru uit, spuse Monelle. Vorbea 
germana. Nu bine. Parcă învăţat doar la şcoală. Şi îmi zice 
Hanna. 

— Cum i-a zis? 

— Hanna, repetă Sachs în microfon. Ştii cumva de ce? o 
întrebă pe fată. 

— Nu. Dar numai aşa îmi zice. Parcă-i place să rostească 
numele. 

— Ai auzit asta, Lincoln? 

— Da, am auzit. Acum du-te la locul infracţiunii. Trece 
timpul. 

Când Sachs se ridică în picioare, Monelle întinse brusc 
mâna şi-o apucă de încheietură. 

— Domnişoară... Sachs. Eşti germană? 

Ea zâmbi şi răspunse: 

— Asta a fost demult. Cu vreo câteva generaţii în urmă. 

Monelle dădu din cap. Apăsă palma lui Sachs pe obrazul 
ei. 

— Vielen Dank. Mulţumesc, domnişoară Sachs. Danke 
schön. 

Bleumarin? 
Mănuşile sunt 
de culoare 
închisă 


cu noduri 
ciudate 

Il atrage 
„vechiul” 

A numit-o 
„Hanna” pe o 
victimă 
Cunoaşte 
germana 
elementară 

CINCISPREZECE 


Cele trei lanterne cu halogen ale brigăzii de intervenţii 
se aprinseră, proiectând un şuvoi de lumină albă, 
spectrală, în tunelul macabru. 

Singură acum la locul infracţiunii, Sachs aruncă o 
privire spre podea. Ceva se schimbase. Ce anume? Işi 
scoase din nou arma şi se lăsă pe vine. 

— E aici, şopti ea, retrăgându-se după un stâlp. 

— Ce? întrebă Rhyme. 

— Susnecul s-a întors. Erau nişte şobolani morţi aici. Au 
dispărut. 

Auzi în cască râsul lui Rhyme. 

— Ce-i aşa de hazliu? 

— Nu, Amelia. Prietenii lor le-au luat leşurile. 

— Prietenii lor? 

— Am avut cândva un caz în Harlem. Un cadavru 
dezmembrat, descompus. Multe oase erau ascunse pe o 
rază mare în jurul bustului. Craniul era într-un butoi de 
benzină, degetele de la picioare sub nişte grămezi de 
frunze... Cei din cartier erau înnebuniţi. Presa vorbea 
despre satanişti, criminali în serie. Ghici care s-a dovedit a 
fi criminalul. 

— N-am idee, spuse ea înţepată. 

— Chiar victima. S-a sinucis. Ratonii, şobolanii şi 
veveriţele au luat bucăţi din cadavru. Ca pe nişte trofee. 
Nimeni nu ştie de ce, dar le plac suvenirurile. Spune-mi, 
unde eşti acum? 

— La capătul rampei. 

— Ce vezi? 

— Un tunel larg. Două tunele laterale, mai înguste. 
Tavanul drept, susţinut de stâlpi din lemn. Stâlpii sunt 
putreziţi şi crestaţi. Podeaua este din beton vechi, acoperit 
cu pământ. 

— Şi bălegar? 

— Aşa se pare. În centru, chiar în faţa mea, e stâlpul de 
care a fost legată fata. 

— Ferestre? 

— Nu. Nici uşi. 

Se uită cu atenţie în tunelul larg, a cărui podea dispărea 
într-un univers întunecat, la mii de kilometri distanţă. 
Simţi apăsarea disperării. 

— E prea mare! Prea mult spaţiu de cercetat. 

— Amelia, calmează-te. 

— Aici n-o să găsesc niciodată nimic. 

— Ştiu că pare copleşitor. Dar nu uita că ne interesează 
doar trei tipuri de probe materiale. Obiecte, materii 
corporale şi urme. Asta-i tot. E mai puţin descurajant dacă 
gândeşti în felul ăsta. 

Ţie ţi-e uşor să vorbeşti. 

— lar locul crimei nu-i aşa de mare pe cât pare. 
Concentrează-te asupra locurilor pe unde-au mers ei. Du- 
te la stâlp. 

Sachs porni într-acolo. Privind în jos. 

Lanternele cu halogen erau puternice, dar şi îngroşau 
umbrele, dezvăluind zeci de locuri unde s-ar fi putut 
ascunde răpitorul. O străbătu un fior pe şira spinării. Stai 
aproape, Lincoln, îşi zise ea în silă. Da, sunt supărată, dar 
vreau să te aud. Răsuflă sau zi ceva. 

Se opri şi îndreptă lanterna polarizată spre pământ. 

— Peste tot e măturat? întrebă Rhyme. 

— Da. Ca şi data trecută. 

Vesta antiglont îi freca sânii, deşi purta sutien şi maiou 
şi, oricât de cald era afară, în tunel aerul era înăbuşitor. 
Pielea o înţepa şi simţea o teribilă dorinţă să se scarpine 
sub vestă. 

— Sunt la stâlp. 

— Aspiră zona pentru eventuale probe. 

Sachs porni aspiratorul. Detesta zgomotul pe care-l 
făcea. Acoperea sunetele de paşi apropiindu-se, de piedici 
de armă trase, de cuțite scoase din teacă. Se uită 

involuntar în spatele ei, o dată, de două ori. Era gata să 
scape aspiratorul când duse mâna la armă. 

Sachs se uită la urma de pe pământ, acolo unde zăcuse 
corpul lui Monelle. Fu sunt el. O târăsc până aici. Fa mă 
loveşte cu piciorul. Eu mă clatin... 

Monelle ar fi putut să lovească doar într-o direcţie, 
departe de rampă. 

Sachs presupunea că suspectul nu căzuse. Ceea ce 
însemna că trebuia să se sprijine pe picioare. 

Sachs merse un metru sau doi în beznă. 

— Bingo! strigă ea. 

— Ce e? Spune-mi! 

— Urme de paşi. A omis să măture într-un loc. 

— Nu-s paşii ei? , 

— Nu. Ea poartă pantofi sport. Aştia au tălpile netede ca 
la pantofii de lac. Două urme clare. O să ştim ce număr 
poartă. 

— Nu, n-o să ştim asta. Tălpile pot fi mai mari sau mai 
mici decât laba piciorului. Dar s-ar putea să aflăm ceva. În 
trusa de instrumente există o imprimantă electrostatică. E 
o cutie mică şi are o baghetă pe ea. Lângă ea trebuie să fie 
nişte coli de acetofan. Scoate hârtia de pe una, pune coala 
pe urmele de paşi şi trece bagheta peste ea. 

Ea găsi dispozitivul şi realiză două imagini ale urmelor. 
Le vâri cu atenţie într-un plic de hârtie. Sachs se întoarse 
la stâlp. 

— Iar aici e un fragment de pai din mătură. 

— De unde? 

— Scuze, spuse ea repede. Nu ştiu de unde e. Un 
fragment de pai. Îl iau şi-l pun într-o pungă. 

Incep să mă prind cum se mânuiesc creioanele astea. 
Hei, Lincoln, ticălosule, ştii cum o să serbez retragerea 
mea definitivă din activitatea de la locul crimei? O să mă 
duc la un restaurant chinezesc. 

Lanternele cu halogen nu puteau lumina tunelul lateral 
în care fugise Monelle. Sachs se opri la linia dintre lumină 

şi întuneric, pe urmă porni printre umbre. Fasciculul 
lanternei mătura podeaua din faţa ei. 

— Vorbeşte-mi, Amelia. 

— Nu văd mare lucru. A măturat şi pe-aici. Doamne, se 
gândeşte la toate. 

— Ce vezi? 

— Doar urma în praf. _ 

O atac pe fată, o dobor. Sunt dement. Furios. Incerc s-o 
strangulez. 

Sachs privea cu atenţie pământul. 

— Aici e ceva... urme de genunchi! Când o strangula, 
trebuie să-i fi încălecat talia. A lăsat urme de genunchi pe 
care a omis să le măture. 

— Printează-le. 

Ea făcu ce i se ceruse, de astă dată mai repede. 
Pricepuse modul de funcţionare al dispozitivului. Tocmai 
vâra printul în plic, când îi atrase atenţia altceva. Altă 
urmă în praf. 

Ce-i asta? 

— Lincoln... mă uit la locul unde... se pare că aici a 
căzut mănuşa. Când se luptau. 

Aprinse lanterna polarizată. Şi nu-i veni să creadă ce 
vedea. 

— O amprentă. Am găsit o amprentă digitală! 

— Ce? întrebă Rhyme neîncrezător. Nu e a ei? 

— Nu, nu poate fi. Văd praful în care a zăcut ea. A avut 
mâinile încătuşate tot timpul. Amprenta e în locul de unde 
a ridicat mănuşa. Poate s-a gândit că o să măture şi acolo, 
dar a uitat. E o amprentă minunată! 

— Presară pudră, lumineaz-o şi fă o poză în mărime 
naturală. 

După numai două încercări, obţinu o fotografie clară. Se 
simţea de parcă ar fi găsit pe stradă o bancnotă de o sută 
de dolari. 

— Aspiră în zonă, pe urmă întoarce-te la stâlp. 
Cercetează terenul, îi zise el. 

Sachs începu să meargă pe podea, înainte şi înapoi. 
Făcea câte un pas, apoi se oprea. 

— Nu uita să te uiţi şi în sus, îi aminti el. Am prins odată 
un susnec graţie unui singur fir de păr aflat pe tavan. Işi 
încărcase pistolul cu un glonţ de calibrul 38, iar reculul 
armei îi smulsese un fir de păr de pe mână, care s-a lipit 
pe tavan. 

— Mă uit. E un tavan din cărămidă. Murdar. Nimic 
altceva. Niciun loc unde să ascunzi ceva. 

Nicio bordură sau prag de uşă. 

— Unde sunt indiciile pe care le-a lăsat? întrebă Rhyme. 

— Nu văd nimic. 

Înainte şi înapoi. Trecură cinci minute. Şase, şapte. 

— Poate că n-a lăsat nimic de data asta, sugeră Sachs. 
Poate că Monelle e ultima victimă. 

— Nu, spuse Rhyme hotărât. 

Pe urmă, în spatele unui stâlp de lemn, un licăr îi atrase 
atenţia. 

— E ceva în colţ... Da. Asta e. 

— Fă mai întâi o poză. 

Ea făcu o fotografie, pe urmă luă cu creioanele un 
ghemotoc de pânză albă. 

— Lenjerie intimă de femeie. Umedă. 

— Spermă? 

— Nu ştiu, zise ea, întrebându-se dacă avea să-i ceară s- 
o miroasă. 

Rhyme ordonă: 

— Aprinde lanterna polarizată. Proteinele or să 
strălucească. 

Sachs luă lanterna şi-o aprinse. Lumină bucata de 
pânză, dar lichidul nu strălucea. 

— Nu. 

— Pune-o într-o pungă de plastic. Altceva? întrebă 
Rhyme nerăbdător. 

— O frunză. Lungă, subţire, ascuţită la un capăt. 

Fusese ruptă cu ceva timp în urmă, era uscată şi 
devenise cafenie. 

Îl auzi pe Rhyme oftând dezamăgit. 

— În Manhattan există vreo opt mii de specii de plante 
cu frunze căzătoare, explică el. Nu ne prea ajută. Ce e sub 
frunză? 

De ce crede că ar trebui să fie ceva? 

Dar era. O bucată mică de hârtie. Pe o parte era albă, 
iar pe cealaltă erau desenate fazele Lunii. 

— Luna? se întrebă Rhyme. Amprente? Pulverizează 
ninhidrină şi luminează repede cu lanterna. 

Fasciculul lanternei polarizate nu dezvălui nimic. 

— Asta-i tot. 

Tăcere preţ de o clipă. 

— Pe ce stau indiciile? 

— Păi, nu ştiu. 

— Trebuie să ştii. 

— Ei bine, pe jos, răspunse ea enervată. Pe pământ. 

Pe ce altceva puteau să stea? 

— E la fel ca pământul din jur? 

— Da. Pe urmă se uită mai atent. Drace, era diferit. Ei, 
nu tocmai. Are altă culoare. 

Întotdeauna avea dreptate? 

Rhyme o instrui: 

— Pune-l într-o pungă de hârtie. 

În vreme ce ea aduna pământul, el zise: 

— Amelia. 

— Da. 

— El nu-i acolo, o asigură Rhyme. 

— Aşa cred. 

— Am simţit ceva în glasul tău. 

— N-am nimic, spuse ea repede. Miros aerul... Are iz de 
sânge, pământ şi mucegai. Şi din nou aftershave. 

— Ca şi cel dinainte? 

— Da. 

— De unde vine? 

Trăgând aer pe nări, Sachs merse în spirală, până când 
ajunse la alt stâlp de lemn. 

— De-aici. E mai puternic aici. 

— Ce-nseamnă „aici”, Amelia? Tu eşti picioarele şi ochii 
mei, nu uita asta. 

— Unul dintre stâlpii ăştia de lemn. Cum e ăla de care-a 
fost legată fata. La vreo cinci metri distanţă. 

— Deci s-ar fi putut sprijini de el. Ceva amprente? 

Ea pulveriză ninhidrină şi lumină stâlpul. 

— Nu. Dar mirosul e foarte puternic. 
_ — Ia un fragment de stâlp de unde miroase cel mai tare. 
În valiză e o sculă. Neagră. Un burghiu portabil. Ia un vârf 
pentru probe - e ca o floare de burghiu scobită - şi pune-l 
în capătul uneltei. E ceva care se numeşte mandarină. E 
un... 

— Am şi eu un burghiu, îl întrerupse ea. 

— Aha, făcu Rhyme. 

Sachs scoase cu burghiul un fragment de stâlp, apoi îşi 
şterse transpiraţia de pe frunte. 

— Îl pun în pungă de plastic? 

El aprobă. 

Se simţea slăbită, îşi înclină capul şi i se tăie răsuflarea. 
Nu era deloc aer acolo. 

— Altceva? întrebă Rhyme. 

— Nu mai văd să fie altceva. 

— Sunt mândru de tine, Amelia. Vino încoace şi adu-ţi 
comorile cu tine. 

ȘAISPREZECE 


— Ai grijă, răcni Rhyme. 

— Sunt expert în treaba asta. 

— E nouă sau veche? 

— Şşşt, făcu Thom. 

— Ah, Iisuse! Lama e veche sau nouă? 

— Nu respira... Aşa, asta e. Obraji netezi ca nişte buci 
de sugar. 

Procedura era cosmetică, nu judiciară. 

Thom îl bărbierea pe Rhyme pentru prima dată după o 
săptămână. Îl spălase şi pe cap şi-i pieptănase părul pe 
spate. 

Cu o jumătate de oră în urmă, aşteptând-o pe Sachs cu 
probele materiale, Rhyme îl trimisese pe Cooper afară din 
cameră, în vreme ce Thom pregătise un cateter şi 
manevrase tubul. După ce îşi terminase treaba, Thom se 
uitase la Rhyme şi spusese: 

— Arăţi ca dracu'. Eşti conştient de asta? 

— Nu-mi pasă. De ce mi-ar păsa? 

Dându-şi imediat seama că, de fapt, îi păsa. 

— Ce zici de un bărbierit? întrebase tânărul. 

— N-avem timp. 

Însă adevărata lui grijă era că, dacă doctorul Berger l-ar 
fi văzut curat, ar fi fost mai puţin înclinat să-l ajute să se 
sinucidă. Un pacient cu aspect neîngrijit e un pacient 
deznădăjduit. 

— Şi o baie. 

— Nu. 

— Acum avem oaspeţi, Lincoln. 

Până la urmă Rhyme mormăise: 

— În regulă. 

— Şi să-ţi dai jos pijamaua aia, ce zici? 

— Cu pijamaua ce mai e? 

Dar şi asta însemna că era de acord. 

Acum, spălat şi ras, îmbrăcat cu jeanşi şi o cămaşă albă, 
Rhyme ignoră oglinda pe care asistentul lui i-o ţinea în 
faţă. 

— la-o de-aici. 

— O remarcabilă ameliorare. 

Lincoln Rhyme pufni dispreţuitor. 

— Până se întorc ei, o să fac o plimbare, anunţă el şi îşi 
lăsă capul pe pernă. 

Mel Cooper se întoarse către el cu un aer surprins. 

— În mintea lui, îi explică Thom. 

— În mintea ta? 

— Îmi imaginez, spuse Rhyme. 

— Ăsta da obicei, zise Cooper. 

— Mă pot plimba prin orice cartier vreau, fără să fiu 
jefuit. Pot să hoinăresc prin munţi fără să obosesc. Mă pot 
căţăra pe un munte, dacă vreau. Pot căsca gura la vitrinele 
de pe Fifth Avenue. Sigur, lucrurile pe care le văd nu se 
află neapărat acolo. Şi ce dacă? La fel e şi cu stelele. 

— Cum adică? întrebă Cooper. 

— Lumina stelelor pe care o vedem noi are o vechime de 
mii sau milioane de ani. Până când ajunge la pământ, 
astrele s-au deplasat. Nu se mai află unde le vedem noi. 

Rhyme oftă, copleşit de oboseală. 

— Cred că unele dintre ele s-au şi stins şi-au dispărut. 

Închise ochii. 


— Ne face zile fripte. 

— Nu neapărat, îi răspunse Rhyme lui Lon Sellitto. 

Sellitto, Banks şi Sachs tocmai se întorseseră de la locul 
infracţiunii. 

— Lenjerie intimă, Luna şi o plantă, zise pesimistul bine 
dispus Jerry Banks. Nu e chiar o hartă rutieră. 

— Şi pământ, îi aminti Rhyme, care aprecia întotdeauna 
valoarea mostrelor de sol. 

— Ai idee ce înseamnă toate astea? întrebă Sellitto. 

— Nu încă, spuse Rhyme. 

— Unde-i Polling? murmură Sellitto. Tot n-a răspuns la 
pager. 

— Nu l-am văzut, zise Rhyme. 

În pragul uşii apăru o siluetă. 

— Cum te văd şi cum mă vezi, mormăi cu glas baritonal 
străinul. 

Rhyme îi făcu semn să intre bărbatului uscăţiv. Avea un 
aer sobru, însă pe chipul lui prelung apăru deodată un 
zâmbet cald, cum i se întâmpla în clipele de răgaz. Terry 
Dobyns era chintesenţa Departamentului de Ştiinţa 
Comportamentului din poliţia newyorkeză. Studiase la 
Quantico cu specialiştii FBl-ului şi era licenţiat în ştiinţe 
juridice şi psihologie. 

Psihologul îndrăgea opera şi fotbalul, iar atunci când 
Lincoln Rhyme se trezise la spital după accidentul avut în 
urmă cu trei ani, îl văzuse pe Dobyns stând lângă el şi 
ascultând Aida la un walkman. Petrecuse următoarele trei 
ore susţinând ceea ce se dovedise a fi prima dintre 
numeroasele şedinţe de consiliere despre starea lui 
Rhyme. 

— la zi, ce scrie la manual despre oamenii care nu 
răspund la telefon? 

— Mă analizezi mai târziu, Terry. Ai auzit de susnecul 
nostru? 

— Câte ceva, zise Dobyns, cercetându-l pe Rhyme cu 
privirea. 

Nu era medic, dar ştia fiziologie. 

— Te simţi bine, Lincoln? Pari puţin slăbit. 

— Am făcut ceva antrenament azi, recunoscu Rhyme. Şi- 
am tras un pui de somn. Ştii ce ticălos leneş sunt. 

— Da, bine. Tu eşti ăla care m-a sunat la ora trei 
dimineaţa să mă întrebe ceva despre un infractor şi nu 
putea înţelege de ce eram în pat. Care-i treaba? Îţi trebuie 
un profil? 

— Ne ajută orice ne poţi spune. 

Sellitto îl puse în temă pe Dobyns, care - aşa cum îşi 
amintea Rhyme de pe vremea când lucrau împreună - nu- 

şi nota niciodată ceva, ci reuşea să reţină tot ce auzea în 
capul împodobit cu un păr roşu închis. 

Psihologul se duse în faţa tabelului de pe perete, 
privindu-l din când în când, în timp ce asculta glasul 
murmurat al detectivului. 

Ridică un deget, întrerupându-l pe Sellitto. 

— Victimele, victimele... Toate au fost găsite sub 
pământ. Una îngropată, alta într-un subsol, alta în tunel. 

— Corect, confirmă Rhyme. 

— Continuă. 

Sellitto continuă, explicându-i cum fusese salvată 
Monelle Gerger. 

— Da, în regulă, zise absent Dobyns. 

Pe urmă se opri din mers şi se întoarse iarăşi către 
perete. Îşi depărtă picioarele şi, cu mâinile în şolduri, se 
uită la puţinele date strânse despre Susnec 823. 

— Zi-mi mai multe despre ideea ta, Lincoln. Că-i plac 
lucrurile vechi. 

— Nu ştiu cum să-ţi spun. Până acum, indiciile lui au 
legătură cu New York-ul istoric. Materiale de construcţie 
de la începutul secolului, ţarcuri de vite, sistemul de 
încălzire centrală. 

Dobyns păşi brusc în faţă şi lovi planşa cu palma. 

— Hanna. Vorbeşte-mi despre Hanna. 

— Amelia, zise Rhyme. 

Ea îi spuse lui Dobyns cum i se adresase susnecul lui 
Monelle Geiger, numind-o Hanna fără vreun motiv evident. 

— Fata spunea că individului părea să-i placă să 
rostească numele ăsta. Şi-i vorbea în germană. 

— Şi şi-a asumat un mic risc atunci când a răpit-o, nu? 
remarcă Dobyns. Taxiul, la aeroport, era sigur pentru el. 
Dar să se ascundă într-o spălătorie... Trebuie să fi fost 
serios motivat ca să răpească pe cineva de naţionalitate 
germană. 

Dobyns îşi răsuci o şuviţă de păr roşcovan în jurul unui 
deget lung şi se lăsă într-unul din scaunele împletite, 
întinzându-şi picioarele în faţă. 

— Bun, să încercăm să ne facem o idee. Subteranul... 
asta-i cheia. Şi-mi spune că e o persoană care ascunde 
ceva, iar când aud asta, încep să mă gândesc la isterie. 

— Nu acţionează isteric, zise Sellitto. E chiar al naibii de 
calm şi calculat. 

— Nu isteric în sensul ăsta. E o categorie de tulburări 
mintale. Se manifestă când ceva traumatic se întâmplă în 
viaţa pacientului, iar subconştientul converteşte acea 
traumă în altceva. În isteria clasică de conversie, se 
observă simptome fizice - greață, dureri, paralizie. Dar 
cred că aici avem de-a face cu o situaţie adiacentă. 
Disociere - aşa se numeşte atunci când reacţia la traumă 
afectează mintea, nu corpul. Amnezie isterică, stări de 
rătăcire. Şi personalităţi multiple. 

— Jekyll şi Hyde? 

De astă dată, Mel Cooper reacţionase mai repede ca 
Banks, preluându-i rolul. 

— Ei bine, nu cred că are cu adevărat personalitate 
multiplă, continuă Dobyns. E un diagnostic foarte rar, iar 
pacientul clasic e tânăr şi are un IQ mai mic decât omul 
vostru. Făcu semn către planga de pe perete. Asta-i viclean 
şi isteţ. Un infractor cu un plan bine pus la punct, e 
limpede. Dobyns îşi aruncă privirea pe fereastră. Asta-i 
interesant, Lincoln. Cred că susnecul vostru adoptă 
cealaltă personalitate atunci când i se potriveşte - când 
vrea să ucidă - şi asta-i important. 

— De ce? 

— Din două motive. Mai întâi, ne spune ceva despre 
personalitatea lui de bază. El e cineva care a fost instruit - 
poate unde lucrează, poate prin educaţie - să ajute 
oamenii, nu să le facă rău. Un preot, un consilier, un 
politician, un lucrător în asistenţa socială. Şi în al doilea 
rând, cred că înseamnă că şi-a găsit o copie. Dacă puteţi 
afla care-i asta, poate găsiţi o pistă către el. 

— Ce fel de copie? 

— E posibil să fi vrut să ucidă de multă vreme. Dar nu a 
acţionat până când nu şi-a găsit un model. Poate într-o 

carte sau într-un film. Sau cineva pe care îl cunoaşte. E 
cineva cu care se poate identifica şi ale cărui crime îi dau, 
de fapt, permisiunea de a ucide. Aici o să risc o 
presupunere... 

— Dă-i drumul, zise Rhyme. Dă-i drumul. 

— Obsesia lui pentru istorie îmi spune că personalitatea 
lui e a unui personaj din trecut. 

— Din viaţa reală? 

— Asta n-aş putea spune. Poate e fictiv, poate nu. 
Hanna, oricine-ar fi ea, figurează undeva în povestea asta. 
Şi Germania. Sau germanii americani. 

— Ai idee ce l-a putut aduce în starea asta? 

— Freud credea că principala cauză e - ce altceva? - 
conflictul sexual în stadiul oedipian. În zilele noastre, 
savanții sunt de acord că eşecurile în dezvoltarea 
personalităţii sunt doar o cauză - orice traumă o poate 
declanşa. Şi nu trebuie să fie un singur eveniment. Poate fi 
un punct nevralgic al personalităţii, un şir lung de 
dezamăgiri personale sau profesionale. E greu de spus. 

Ochii îi străluciră uitându-se la planşă. 

— Dar sper din suflet să-l arestaţi în viaţă, Lincoln. Mi- 
aş dori mult să-l am pe canapeaua de analiză preţ de 
câteva ceasuri. 

— Thom, ai scris toate astea? 

— Da, şefu'. 

— Dar am o întrebare, începu Rhyme. 

Dobyns se întoarse. 

— Aş zice că asta-i întrebarea, Lincoln: De ce lasă 
indiciile? Aşa e? 

— Da. De ce lasă indiciile? 

— Gândeşte-te la ce-a făcut... El vorbeşte cu tine. Nu e 
incoerent ca Fiul lui Sam sau ucigaşul zodiacal. Nu-i 
schizofrenic. Comunică - în limbajul tău. Limbajul 
criminaliştilor. De ce? 

Dobyns mai făcu câţiva paşi prin cameră, cu ochii la 
planşă. 

— Tot ce-mi vine în minte e că vrea să împartă vina. 
Înţelegi, pentru el e greu să omoare. Dar devine mai uşor 
dacă ne face complici. Dacă nu salvăm victimele la timp, 
morţile lor sunt parţial vina noastră. N 

— Păi asta-i bine, nu? întrebă Rhyme. Înseamnă că o să 
continue să ne dea indicii care se pot descifra. Altfel, dacă 
jocul e prea greu, nu mai Împarte vina. 

— Da, e-adevărat, spuse Dobyns, care nu mai zâmbea. 
Dar mai există un element în ecuaţie. 

Sellitto oferi răspunsul. 

— Numărul crimelor sporeşte. 

— Corect, confirmă Dobyns. 

— Cum poate lovi mai des? murmură Banks. Nu-i de- 
ajuns o dată la trei ore? 

— A, o să găsească el o cale, continuă psihologul. 
Probabil că o să-nceapă să ia în vizor mai multe victime 
deodată. 

Dobyns îşi îngustă ochii. 

— Ia zi, ţi-e bine, Lincoln? 

Broboane de sudoare apăruseră pe fruntea 
criminalistului, care strângea din pleoape. 

— Sunt doar obosit. Prea multe emoţii pentru un infirm 
bătrân. 

— O ultimă chestiune. Profilul victimelor e esenţial la 
crimele în serie. Dar în cazul ăsta avem sexe, vârste şi 
clase sociale diferite. Victimele sunt albi, însă el vânează 
într-un teritoriu unde predomină albii, deci aspectul ăsta 
nu e relevant statistic. Din tot ce ştim până acum, nu ne 
putem da seama de ce i-a ales pe oamenii ăştia. Dacă tu 
reuşeşti, ai putea să dai de el. 

— Mulţumesc, Terry, zise Rhyme. Stai pe-aproape. 

— Sigur, Lincoln. Dacă vrei. 

Rhyme ordonă: 

— Hai să ne uităm la probele materiale de la ţarcul 
pentru vite. Ce-avem? Lenjeria? 

Mel Cooper adună sacoşele pe care le adusese Sachs de 
la locul faptei. Se uită la cea în care era lenjeria. 

— Katrina Fashion, colecţia D'Amore, anunţă el. Bumbac 
sută la sută, bandă elastică. Materialul e făcut în SUA. 
Chiloţii au fost croiţi şi cusuţi în Taiwan. 

— Poţi spune toate astea doar uitându-te la ei? întrebă 
Sachs neîncrezătoare. 

— Nu, am citit aici, răspunse Cooper, arătând eticheta. 

— Aha. 

Ceilalţi râseră. 

— Deci ne spune că a răpit altă femeie? întrebă Sachs. 

— Probabil, zise Rhyme. 

Cooper deschise sacoşa. 

— Nu ştiu ce lichid e. O să fac o cromatografie. 

Rhyme îi ceru lui Thom să-i aducă peticul de hârtie pe 
care erau desenate fazele Lunii. Il studie cu atenţie. Un 
asemenea petic era o excelentă probă individualizată. Il 
puteai potrivi la pagina de unde fusese rupt şi obţineai o 
legătură la fel de bună ca în cazul amprentelor. 

Sigur, acum problema era că nu aveau pagina originală. 
Se întrebă dacă aveau s-o găsească vreodată. Suspectul 
putea s-o fi distrus după ce rupsese peticul ăsta. Totuşi, 
Lincoln Rhyme prefera să creadă că n-o făcuse. li plăcea 
să-şi imagineze că se afla undeva. Aşteptând să fie găsită. 
Aşa cum îşi imaginase întotdeauna sursele probelor: 
automobilul de pe care se desprinsese o frântură de 
vopsea, degetul care-şi pierduse unghia, ţeava armei prin 
care trecuse glonţul găsit în corpul victimei. Aceste surse - 
totdeauna aflate în preajma suspectului - căpătau 
personalitate proprie în mintea lui Rhyme. Puteau fi 
tiranice sau chinuitoare. 

Sau misterioase. 

Fazele Lunii 

Rhyme îl întrebă pe Dobyns dacă suspectul putea simţi 
imboldul să acţioneze ciclic. 

— Nu. Luna nu e în faza maximă acum. Au trecut patru 
zile de la ultima Lună nouă. 

— Deci Lunile astea înseamnă altceva. 

— Dacă sunt într-adevăr Luni, spuse Sachs. 

Încântată de sine şi pe bună dreptate, îşi zise Rhyme. 

Apoi spuse: 

— Bună remarcă, Amelia. Poate vorbeşte despre cercuri. 
Despre cerneală. Despre hârtie. Despre geometrie. Despre 
planetariu... 

Rhyme îşi dădu seama că tânăra îl privea cu atenţie. 
Poate că tocmai observase că se bărbierise, că avea părul 
pieptănat, că îşi schimbase hainele. 

Şi în ce dispoziţie era ea acum? se întrebă. Supărată pe 
el sau degajată? Nu putea spune. În clipa aia, Amelia 
Sachs era la fel de enigmatică precum Susnecul 823. 

În hol se auzi bipul faxului. Thom se duse acolo şi se 
întoarse cu două coli de hârtie. 

— E de la Emma Rollins, anunţă el. 

Ridică hârtiile în faţa ochilor lui Rhyme. 

— Rezultatul  inspectării  băcăniilor. Unsprezece 
magazine din Manhattan au vândut rasoale de vită unor 
clienţi care au cumpărat mai puţin de cinci bucăţi în 
ultimele două zile. 

Thom se îndreptă spre planşă, apoi se uită la Rhyme. 

— Scriu numele băcăniilor? 

— Sigur. O să avem nevoie de ele mai târziu pentru 
confruntări. 

Thom trecu numele pe planşă. 


B'way & 82nd, 
Shophite 

B'way & 96th, 
Anderson Foods 

Greenwich & Bank, 
Shophite 

2nd Ave., 72nd-73rd., 
Grocery World 

Battery Park City, 
J & G's Emporium 

1709 2nd Ave., 
Anderson Foods 

34th & Lex., 
Food Warehouse 
8th Ave. & 24th, 
Shophite 
Houston & Lafayette, 
Shophite 
6th Ave. & Houston, 
J & G's Emporium 
Greenwich & Franklin, 
Grocery World 


— Astea reduc zona la întregul oraş, zise Sachs. 

— Răbdare, spuse agitatul Lincoln Rhyme. 

Mel Cooper examina paiul pe care-l găsise Sachs. 

— N-are nimic deosebit. 

Il aruncă pe masă. 

— E nou? întrebă Rhyme. 

Dacă ar fi fost aşa ar fi putut cerceta magazinele care 
vânduseră mături şi rasoale de vită în aceeaşi zi. 

Insă Cooper zise: 

— M-am gândit la asta. Are vreo şase luni sau mai mult. 

Începu să scuture hainele nemţoaicei deasupra unei 
bucăţi de hârtie. 

— E ceva aici, spuse el, examinând hârtia. Pământ. 

— Destul pentru un test al gradientului? 

— Nu. De fapt, e doar praf. Probabil de la locul 
infracţiunii. 

Cooper se uită la restul materiei pe care o periase de pe 
hainele pătate de sânge. 

— Praf de cărămidă. De ce-o fi atât de mult? 

— De la şobolanii pe care i-am împuşcat. Zidul era din 
cărămidă. 

— I-ai împuşcat? La locul unei infracţiuni? 

Sachs se justifică: 

— Păi, da. Se suiseră toţi pe fată. 

Rhyme era furios, dar o lăsă baltă. Adăugă doar: 

— Toate tipurile de elemente contaminate de la un foc 
de armă. Plumb, arsenic, carbon, argint. 

— Şi aici... încă un fragment de piele roşie. De la 
mănuşă. Şi... Avem altă fibră. Diferită. 

Criminaliştilor le plac fibrele. Cea pe care o aveau era 
un fir subţire, gri, de-abia vizibil cu ochiul liber. 

— Excelent, spuse Rhyme. Şi altceva? 

— Şi asta-i fotografia de la locul infracţiunii, zise Sachs, 


şi amprentele. 


Cea de pe gâtul ei şi de unde susnecul a ridicat mănuşa. 

I le aşeză în faţă. 

— Bine, spuse Rhyme, privindu-le cu atenţie. 

Pe chipul tinerei polițiste apăru o sclipire de triumf 
şovăitor - asaltul învingătorului, care e latura opusă a 
dispreţului de sine pentru lipsă de profesionalism. 


SUSNEC 823 
Înfăţişare Reşedinţă Vehicul Alte 

observaţii 
Bărbat Prob. are o Taxi Cunoaşte 
caucazian locuință sigură Model recent | procedurile de 
constituție Situată lângă: de limuzină, gri | colectare a 
zveltă B'way & | deschis, probelor 
Haine de | 82nd, argintiu, bej materiale 


culoare închisă 
Mănuşi vechi, 
din piele 


roşcată de ied 
Aftershave, ca 
să acopere alt 


miros? 
Caligulă? 
Bleumarin? 
Mănuşi de 
culoare închisă 


Shophite 
B'way & 
96th, 
Anderso 
n Foods 
Greenwich & 
Bank, 
Shophite 
2nd Ave., 
72nd-73rd., 
Grocery 
World 
Battery Park 
City, 
J & G's 
Emporium 


1709 2nd 

dosar penal 


Cunoaşte 
structura 
amprentelor 
Armă - Colt 
calibru 32 
Leagă victimele 
cu noduri 
ciudate 

Il atrage 
„vechiul” 

A numit-o 
„Hanna” pe o 
victimă 
Cunoaşte 
germana 

Ave., elementară 
Anderso Il atrag locurile 
n Foods subterane 
34th & Lex., Dublă 
Food personalitate 
Warehouse Poate fi preot, 
8th Ave. & asistent social, 
24th, consilier 
ShopRite 
Houston & 
Lafayette, 
ShopRite 
6th Ave. & 
Houston, 
J & G's 
Emporium 
Greenwich & 
Franklin, 
Grocery 
World 


Rhyme studia pozele amprentelor când auzi paşi pe 
scări. Apăru Jim Polling. Intră în cameră, fu surprins de 
eleganța lui Lincoln Rhyme şi se îndreptă către Sellitto. 

— Tocmai am fost la locul infracţiunii, zise el. Aţi salvat 
victima. Grozavă treabă, băieţi. 

Făcu semn spre Sachs, ca să arate că lauda îi era şi ei 
adresată. 

— Dar ticălosul a răpit pe altcineva? 

— Sau e pe cale s-o facă, murmură Rhyme, cu ochii la 
amprente. 

— Acum ne ocupăm de indicii, zise Banks. 

— Jim, am încercat să dau de tine, spuse Sellitto. Te-am 
căutat la biroul primarului. 

— Am fost cu şefu'. A trebuit să se milogească pentru 
nişte oameni în plus. A obţinut încă cincizeci de oameni de 
la Departamentul de Securitate al ONU. 

— Căpitane, trebuie să discutăm ceva. Avem o 
problemă. S-a întâmplat ceva la locul ultimei infracţiuni. 

O voce neauzită până atunci bubui în încăpere: 

— Problemă? Cine are o problemă? Noi n-avem 
probleme aici, nu? Absolut deloc. 

Rhyme ridică privirea spre bărbatul înalt, zvelt din 
pragul uşii. Era negru ca tăciunele, purta un ridicol 
costum verde şi pantofi care străluceau ca nişte oglinzi 
cafenii. Lui Rhyme i se strânse inima. 

— Dellray. 

— Lincoln Rhyme. Braţul de oţel al New Yorkului. Salut, 
Lon. Jim Polling, ce mai învârţi, amice? 

În spatele lui Dellray erau încă şase bărbaţi şi o femeie. 
Rhyme pricepu imediat de ce se aflau acolo agenţii 
federali. Dellray îşi aruncă ochii spre cei din încăpere, îşi 
îndreptă o clipă atenţia spre Sachs, apoi îşi mută privirea. 

— Ce vrei? întrebă Polling. 

Dellray zise: 

— Nu v-aţi prins, domnilor. Aţi ieşit din combinaţie. Vă- 
nchidem jocul. Da, domnilor. Cum se face cu pariorii. 

ŞAPIESPREZECE 


Unul de-ai noştri. 

Aşa îl vedea Dellray pe Lincoln Rhyme în vreme ce 
trecea pe lângă pat. Paraliticii formau un club unde te 
duceai să strici petrecerea făcând glume, semne, clipind 
din ochi cu subînţeles. Ştii că te iubesc, bătrâne, pen'că 
mă râd de tine. 

Lincoln Rhyme învățase că atitudinea asta devenea 
obositoare foarte, foarte curând. 

— Fte la ăsta, zise Dellray, arătând spre Clinitron. E o 
chestie ca-n Star Trek. Comandante Riker, mişcă-ţi curu’ 
în navetă. 

— Pleacă de-aici, Dellray, spuse Polling. E cazul nostru. 

— Şi cum se simte pacientu' nostru, doctor Crusher? 

Căpitanul păşi în faţă, ca un cocoş pe care uscăţivul 
agent FBI îl depăşea în înălţime. 

— Dellray, auzi ce-ţi spun? Pleacă. 

— Mamăă, poate-mi iau şi eu o chestie ca asta, Rhyme. 
Să-mi pun curu-n ea, să văd un joc. Pă bune, Lincoln, cum 
te simţi? Au trecut ceva ani. 

— Au bătut la uşă? îl întrebă Rhyme pe Thom. 

— Nu, n-au bătut. 

— N-aţi bătut la uşă, zise Rhyme. Aşa că vă sugerez să 
plecaţi. 

— Am mandat, murmură Dellray, foşnind nişte hârtii în 
buzunarul de la piept. 

Amelia Sachs îşi înfipse unghia arătătorului de la mâna 
dreaptă în degetul mare, care era pe cale să sângereze. 

Dellray îşi roti privirea prin încăpere. Era vizibil 
impresionat de laboratorul lor improvizat, dar alungă 
repede senzaţia asta. 

— Preluăm noi cazul. Scuze. 

În douăzeci de ani de carieră în poliţie, Rhyme nu mai 
întâlnise o preluare a controlului atât de categorică. 

— Las-o moartă, Dellray, începu Sellitto, ai dat buzna în 
cazul ăsta. 

Agentul FBI îşi roti faţa neagră, lucioasă, până când îşi 
cobori privirea spre detectiv. 

— Buzna? Buzna? N-am auzit o vorbă despre treaba 
asta. M-ai sunat tu? 

— Nu. 

— Atunci cine v-a turnat? 

— Păi... 

Sellitto, surprins, se uită la Polling, care spuse: 

— Aţi primit o înştiinţare. Altceva nici nu trebuia să vă 
trimitem. 

De astă dată pe un ton defensiv. 

— O înştiinţare. Mda. Şi ia zi, cum a fost transmisă? Cu 
poştalionul? A fost trecută în registrul poliţiei? Zi-mi, Jim, 
la ce-i bună o înştiinţare peste noapte despre o operaţiune 
în plină desfăşurare? 

Polling zise: 

— Noi nu i-am văzut utilitatea. 

— Noi? întrebă imediat Dellray. 

Ca un chirurg ce-a observat o tumoare microscopică. 

— Eu nu i-am văzut utilitatea, se răsti Polling. I-am spus 
primarului s-o considere o operaţiune locală. O ţinem sub 
control. Acuma şterge-o, Dellray. 

— Şi-aţi crezut c-o puteţi termina la timp ca să apară la 
ştirile de la unşpe. 

Rhyme fu surprins când îl auzi pe Polling strigând: 

— Ce-am crezut noi nu e treaba ta, la dracu’. Asta-i 
blestematul nostru de caz. 

Lincoln auzise de temperamentul legendar al 
căpitanului, dar nu-l văzuse niciodată manifestându-se. 

— De fapt, acu-i bles-te-ma-tu' nos-tru de caz. 

Dellray trecu pe lângă masa unde se aflau instrumentele 
lui Cooper. 

Rhyme spuse: 

— Nu face asta, Fred. Ne-am cam dumirit în privinţa 
tipului ăstuia. Lucrează cu noi, dar nu ne lua cazul. 
Susnecul ăsta nu seamănă cu nimic din ce-ai văzut tu. 

Dellray zâmbi. 

— la să vedem, ce-am auzit ultima oară despre 
„blestematu' ” ăsta de caz. Că aţi pus un civil să facă 
investigația. Agentul aruncă o privire spre patul Clinitron. 
Aţi pus un agent de stradă să cerceteze locu' crimei. Aţi 
trimis militari să cumpere alimente. 

— Probe materiale standard, Frederick, îi aminti enervat 
Rhyme. 

Dellray părea dezamăgit. 

— Dar brigada de intervenţie, Lincoln? Te-ai gândit la 
oamenii care plătesc taxe? Pe urmă mai e şi tăierea 
victimelor, ca-n Masacrul din Texas... 

Cum de răsuflase informaţia asta? Toţi juraseră să 
păstreze secretul în privinţa dezmembrării lui T. J. Colfax. 

— Şi ce-am auzit io, că băieţii lu' Haumann au găsit 
victima, da' n-au intrat imediat s-o salveze? Channel Five a 
avut un microfon de mare putere acolo. S-a auzit fata 
ţipând cinci minute bune 'nainte să trimiteţi pe cineva 
înăuntru. Se uită la Sellitto cu un rânjet strâmb. Lon, 
bătrâne, asta o fi problema de care tocma' vorbeai? 

Aici ajunseseră, îşi zicea Rhyme. 1l intuiseră pe susnec, 
începeau să-i înveţe limbajul. Începeau să-l vadă. Brusc 
surprins, Lincoln înţelese că făcea din nou ce-i plăcea. 
După atâţia ani. lar acum cineva urma să-i taie avântul. 
Clocotea de furie. 

— Ia cazul, Fred, mormăi Rhyme. Dar nu ne îndepărta 
pe noi. Nu face asta. 

— Aţi pierdut două victime, îi aminti Dellray. 

— Am pierdut una, îl corectă Sellitto, privindu-l neliniştit 
pe Polling, încă exasperat. N-am putut face nimic pentru 
prima. A fost cartea de vizită a susnecului. 

Dobyns, cu braţele încrucişate, nu dădu mare atenţie 
justificării. Însă Jerry Banks sări în sus. 

— Acum ne-am prins cum acţionează. N-o să mai 
pierdem. 

— Ba da, dacă băieţii de la intervenţii or să stea prin 
preajmă ascultând cum strigă victimele din toţi rărunchii. 

Sellitto zise: 

— A fost... 

— Decizia mea, îl întrerupse Rhyme. A mea. 

— Dg’ tu eşti civil, Lincoln. Deci nu putea fi decizia ta. 
Putea fi sugestia ta. Putea fi recomandarea ta. Da' nu cred 
c-a fost decizia ta. 

Dellray îşi îndreptă iarăşi atenţia către Sachs. Cu ochii 
la ea, îi zise lui Rhyme: 

— I-ai spus lui Peretti să nu cerceteze locu’ crimei? A 
naibii treabă, Lincoln. De ce-ai ajuns să faci asta? 

Rhyme zise: 

— Eu sunt mai bun decât el. 

— Peretti nu-i un băiat fericit. Nu, dom'le. El şi cu mine 
am stat la taclale cu Eckert. 

Eckert? Comisarul-adjunct? Cum ajunsese să fie implicat 
în povestea asta? 

Şi, uitându-se la Sachs, la ochii albaştri care-l priveau 
echivoc printre şuviţele de păr roşu, înţelese cum. 

Rhyme o străpunse cu o căutătură pe care ea o evită 
imediat, apoi îi spuse lui Dellray: 

— la să vedem... Peretti? Nu el e ăla care-a deschis 
traficul în locul unde stătuse susnecul ca să privească 
prima victimă? Nu el e ăla care-a dat drumul circulaţiei la 
locul crimei înainte de-a reuşi să obţinem nişte probe 
materiale adevărate? Locul crimei pe care Sachs, prezentă 
aici, a avut prevederea să-l izoleze. Sachs a mea a 
procedat corect, iar Vince Peretti şi toți ceilalţi au 
procedat greşit. Da, aşa e. 

Sachs se uita la degetul ei, cu o privire care arăta că 
vedea ceva familiar. Scoase un şerveţel din buzunar şi-l 
înfăşură în jurul degetului însângerat. 

Dellray conchise: 

— Trebuia să ne chemaţi de la început. 

— leşi, murmură Polling. Ceva i se aprinse în ochi şi 
ridică glasul. leşi dracului! ţipă el. 

Până şi calmul Dellray clipi surprins şi se dădu înapoi 
din faţa stropilor de salivă ţâşniţi din gura căpitanului. 

Rhyme se încruntă la Polling. Exista o şansă de-a salva 
ceva din caz, dar nu şi dacă Polling o lua razna. 

— Jim... 

Căpitanul îl ignoră. 

— Afară! strigă el din nou. N-o să ne luaţi cazul! 

Şi, spre surprinderea tuturor celor prezenţi, Polling sări 
înainte, îl înşfacă pe agentul FBI de reverele hainei lui 
verzi şi-l împinse la perete. După un moment de tăcere 
uluită, Dellray îl dădu înapoi pe căpitan cu vârfurile 
degetelor şi scoase un telefon mobil. I-l întinse lui Polling. 

— Sună-l pe primar. Sau pe şefu' Wilson. 

Polling se retrase instinctiv de lângă Dellray - un bărbat 
scund distanţându-se de unul înalt. 

— Vrei cazul, ia-l dracului. 

Căpitanul se îndreptă spre scară, apoi cobori. Uşa din 
faţă fu trântită cu zgomot. A 

— Doamne, Fred, spuse Sellitto, lucrează cu noi. Il 
putem prinde pe nemernicul ăsta. 

— Avem nevoie de brigada antitero, zise Dellray pe un 
ton de-a dreptul rezonabil. Voi nu sunteţi pregătiţi pentru 
aspectele teroriste. 

— Ce aspecte teroriste? întrebă Rhyme. 

— Conferinţa de pace de la ONU. Un turnător d-ai mei 
zice că umblă vorba c-o să se-ntâmple ceva la aeroport. 
Unde-au fost răpite primele victime. 

— N-aş defini susnecul drept terorist, spuse Dobyns. 
Orice se petrece în mintea lui are motivaţie psihologică. 
Nu ideologică. 

— Păi, adevăru-i că băieţii de la Quantico şi cu noi îl 
vedem aşa. Mă bucur c-aveţi altă părere. Da’ aşa tratăm 
noi căzu’. N 

Rhyme renunţă. Oboseala îl seca de puteri. Işi dorea ca 
Sellitto şi asistentul lui cu fața plină de tăieturi de la ras să 

nu fi venit în dimineaţa aia. Îşi dorea să n-o fi cunoscut 
niciodată pe Amelia Sachs. Dorea să nu poarte ridicola 
cămaşă albă, scrobită, cu gulerul ţeapăn şi care-l făcea să 
simtă că n-are nimic pe dedesubt. 

Îşi dădu seama că Dellray vorbea cu el. 

— Scuză-mă, spuse Rhyme ridicând o sprânceană. 

Dellray întrebă: 

— Adică, n-ar putea fi şi politica un motiv? 

— Motivele nu mă interesează, spuse Rhyme. Probele 
materiale mă interesează. 

Dellray privi din nou spre masa lui Cooper. 

— Aşa. Cazu-i al nostru. S-a-nţeles treaba asta? 

— Nouă ce ne rămâne? întrebă Sellitto. 

— Ne susţineţi cu cercetarea. Sau puteţi s-o lăsaţi baltă. 
Cam atât a rămas. Acu' o să luăm probele materiale, fără 
supărare. 

Banks ezită. 

— Dă-i-le, îi ordonă Sellitto. 

Tânărul poliţist luă pungile cu probe de la locul ultimei 
infracţiuni şi le vâri într-o sacoşă de plastic mai mare. 
Dellray întinse mâinile. Banks se uită la degetele subţiri şi 
aruncă sacoşa pe masă, apoi se întoarse în capătul 
îndepărtat al camerei - locul poliţistului. Lincoln Rhyme 
era zona demilitarizată dintre ei, iar Amelia Sachs stătea 
pironită la capul patului lui Rhyme. 

Dellray i se adresă: 

— Agent Sachs. 

După o pauză, cu ochii la Rhyme, ea răspunse: 

— Da. 

— Comisarul Eckert vrea să vii cu noi ca să ne raportezi 
despre locurile crimelor. Zicea că noua ta însărcinare o să 
înceapă luni. 

Tânăra dădu din cap. 

Dellray se întoarse către Rhyme şi zise cu sinceritate: 

— Nu-ţi face griji, Lincoln. O să-l găbjim. O s-auzi 
curând că-i stă căpăţâna înfiptă-ntr-un par la porţile 
oraşului. 

Le făcu semn colegilor lui, care luară probele materiale 
şi porniră spre scară. Din hol, Dellray o strigă pe Sachs: 

— Ce faci, nu vii? 

Ea stătea cu mâinile împreunate, ca o şcolăriţă aflată la 
o petrecere unde regreta că venise. 

— Într-un minut. 

Dellray dispăru pe scară. 

— Ce javre, murmură Banks, aruncându-şi carnetul pe 
masă. Vă vine să credeţi? 

Sachs se răsuci pe călcâie. 

— Mai bine du-te, Amelia, zise Rhyme. Te aşteaptă 
maşina. 

— Lincoln. 

Se apropie de pat. 

— E-n regulă, spuse el. Ai făcut ce trebuia să faci. 

— Eu n-am treabă cu munca la locul crimei, izbucni ea. 
N-am vrut niciodată să fac asta. 

— Şi n-o s-o mai faci. S-a rezolvat cu bine, nu? 

Ea dădu s-o ia spre uşă, apoi se întoarse şi se răsti: 

— Nu-ţi pasă de nimic în afara probelor materiale, nu-i 
aşa? 

Sellitto şi Banks începură să se agite, dar ea îi ignoră. 

— Ia zi, Thom, vrei s-o conduci pe Amelia? 

Sachs continuă: 

— 'Totu-i doar un joc pentru tine, nu? Monelle... 

— Cine? 

Ochii tinerei se aprinseră de mânie. 

— Uite! Vezi? Nici măcar nu-ţi aminteşti numele ei. 
Monelle Gerger. Fata din tunel... era doar o piesă de joc 
pentru tine. Şobolanii mişunau pe corpul ei şi tu ai zis: 
„Asta-i firea lor”. Asta-i firea lor? Ea n-o să mai fie 
niciodată acelaşi om, dar ţie nu-ţi păsa decât de 
preţioasele tale probe materiale. 

— La victimele aflate în viaţă, zise Rhyme cu glas 
monoton, profesoral, rănile produse de rozătoare sunt 
întotdeauna superficiale. Avea nevoie de vaccin anti-rabic 

de la primul atac al şobolanilor. Ce mai contau încă vreo 
câteva muşcături? 

— De ce nu-i cerem şi fetei părerea? 

Zâmbetul lui Sachs era altul acum. Devenise nimicitor, 
ca al infirmierelor şi asistentelor care-i detestau pe infirmi. 
Se învârteau prin saloanele de reabilitare cu astfel de 
zâmbete. Deşi politicoasa Amelia Sachs nu-l fericise; şi-o 
dorea pe cea irascibilă. 

— Spune-mi ceva, Rhyme. De fapt, de ce m-ai vrut pe 
mine? 

— Thom, oaspetele nostru a stat mai mult decât trebuia. 
Vrei să...? 

— Lincoln, începu asistentul. 

— Thom, se stropşi Rhyme, cred că ţi-am cerut să faci 
ceva. 

— Fiindcă eu nu ştiu nimic, izbucni Sachs. De-aia! N-ai 
vrut un adevărat profesionist, pentru că aşa n-ai mai fi 
condus operaţiunea. Dar pe mine... poţi să mă trimiţi ba 
colo, ba colo. Eu fac exact ce vrei tu, fără să crâcnesc. 

— Ah, răzvrătirea trupelor... zise Rhyme, ridicându-şi 
ochii în tavan. 

— Dar eu nu fac parte din trupe. În primul rând, nici n- 
am vrut treaba asta. E 

— Nici eu n-am vrut-o. Însă asta e. Împreună în pat. Mă 
rog, unul din noi. 

Şi ştia că zâmbetul lui rece era mult, mult mai îngheţat 
decât oricare zâmbet de-al ei. 

— Păi, eşti doar un puşti răsfăţat, Rhyme. 

— Hei, agent, ţi-ai terminat treaba aici, răcni Sellitto. 

Dar ea continuă. 

— Tu nu mai poţi merge la locul crimei şi îmi pare rău 
pentru asta. Însă pui în pericol o investigaţie doar ca să-ţi 
mângâi orgoliul, iar eu îmi bag picioru'! 

Îşi înhăţă şapca şi ieşi valvârtej din cameră. 

Rhyme se aştepta să audă o uşă trântită la parter, poate 
şi zgomotul unui geam spart. Dar nu fu decât un clinchet 
slab, pe urmă tăcere. 

În vreme ce Jerry Banks îşi luă carnetul şi începu să-l 
frunzărească cu mai multă concentrare decât era necesar, 
Sellitto zise: 

— Lincoln, îmi pare rău. Eu... 

— Nu-i nimic, spuse Rhyme, căscând prea tare, cu slaba 
speranţă că o să-şi calmeze bătăile inimii. Absolut nimic. 

Poliţiştii stătură câteva clipe lângă masa pe jumătate 
golită, într-o tăcere grea, pe urmă Cooper spuse: 

— Mai bine să ne facem bagajele. 

Puse o cutie neagră de microscop pe masă şi începu să 
deşurubeze un ocular, cu grija drăgăstoasă a unui 
muzician ce-şi dezmembra saxofonul. 

— Ei bine, Thom, zise Rhyme, a apus soarele. Ştii ce-mi 
spune mie asta? Că s-a deschis barul. 


Cartierul lor general era impresionant. Întrecea cu mult 
dormitorul lui Lincoln Rhyme. 

Jumătate de etaj din clădirea federală, peste treizeci de 
agenţi, computere şi panouri electronice. Ca într-o 
ecranizare după un roman de Tom Clancy. Agenţii arătau 
ca nişte avocaţi sau bancheri. Cămăşi albe, cravate. 
Scrobit era cuvântul care-ţi venea în minte. lar Amelia 
Sachs se afla în centru, bătând la ochi în uniforma ei 
bleumarin, mânjită cu sânge de şobolan, praf şi fărâme de 
rahat de la vite moarte în urmă cu o sută de ani. 

Nu mai tremura după cearta violentă cu Rhyme şi, deşi 
în minte i se derulau zeci de lucruri pe care voia să i le 
spună, îşi dorea să i le fi spus, se străduia să se 
concentreze asupra celor ce se întâmplau în jurul ei. 

Un agent înalt, într-un impecabil costum gri, discuta cu 
Dellray - doi bărbaţi impozanţi, cu capetele aplecate, 
solemni. Sachs credea că omul era agentul special 
coordonator de la biroul din Manhattan, Thomas Perkins, 
dar nu era sigură; un agent de poliţie are tot atâtea 
legături cu FBl-ul ca şi angajaţii unei curăţătorii chimice 
sau un agent de asigurări. Tipul părea lipsit de umor, 
eficient şi îşi tot arunca ochii spre o hartă mare a 

Manhattanului, agăţată pe perete. În timp ce Dellray îi 
dădea raportul, Perkins aprobă de mai multe ori din cap, 
apoi urcă pe o estradă unde se afla o masă plină cu dosare, 
îi cuprinse pe ceilalţi agenţi cu privirea şi începu să 
vorbească. 

— Vă rog să-mi acordati puţină atenţie... Tocmai am luat 
legătura cu directorul şi cu procurorul general de la 
Washington. Până acum aţi auzit cu toţii despre susnecul 
de la aeroportul Kennedy. Are un profil neobişnuit. 
Răpirea, absenţa elementului sexual constituie rareori 
aspecte esenţiale ale activităţii unui criminal în serie. De 
fapt, e primul susnec de acest gen pe care l-am avut în 
Southern District. Ţinând cont de o posibilă conexiune cu 
evenimentele de la ONU, în această săptămână o să ţinem 
legătura cu cartierul general, Quantico şi biroul 
secretarului general. Ni s-a spus să acţionăm cu 
profesionalism maxim în acest caz. Are prioritate la cel 
mai înalt nivel. 

Agentul special coordonator se uită la Dellray, care zise: 

— Am preluat cazul de la poliţia newyorkeză, dar o să-i 
folosim şi pe ei pentru sprijin şi personal. Avem printre noi 
agentul care ne va informa despre locurile crimelor. 

Aici, Dellray vorbea complet diferit. Nici urmă de 
teribilism. 

— Ai înregistrat probele materiale? o întrebă Perkins pe 
Sachs. 

Sachs admise că n-o făcuse. 

— Ne-am ocupat de salvarea victimelor. 

Agentul special coordonator fu tulburat de această 
veste. În instanţă, dosare altfel solide erau făcute praf din 
cauza omisiunii înregistrării probelor materiale. Era 
primul lucru de care se plângeau avocaţii infractorilor. 

— Rezolvă treaba asta înainte să pleci. 

— Da, domnule. 

Ce faţă a făcut Rhyme când a ghicit că l-am turnat pe 
Eckert, făcându-i să piardă cazul. Ce faţă... 

Sachs a mea şi-a dat seama, Sachs a mea a izolat locul 
crimei. 

Îşi chinuia din nou o unghie. Încetează, îşi zise, aşa cum 
făcea mereu, dar continuă să-şi tortureze degetul. Durerea 
îi făcea bine. Asta nu înțelegeau terapeuţii. 

Agentul special zise: 

— Agent Dellray. Poţi să-i informezi pe cei prezenţi 
despre felul cum vom acţiona. 

Dellray se uită la ceilalţi agenţi din încăpere şi continuă: 

— În acest moment, avem agenţi de teren care 
supraveghează fiecare celulă teroristă importantă şi 
urmăresc orice pistă care ne-ar putea duce la reşedinţa 
susnecului. Avem nevoie de toţi informatorii şi toţi agenţii 
sub acoperire. Asta va însemna compromiterea unor 
operaţiuni în derulare, dar am hotărât că merită să riscăm. 

— Treaba noastră e să fim capabili de o ripostă rapidă. 
Vă veţi organiza în grupuri de şase agenţi şi veţi fi gata să 
vă deplasaţi pe orice pistă. Aveţi sprijinul total al brigăzii 
de salvare a ostaticilor. 

— Domnule, spuse Sachs. 

Perkins ridică privirea, încruntat. Nimeni nu întrerupea 
o informare până la pauza pentru întrebări şi răspunsuri. 

— Da, ce e, agent? 

— Păi, mă gândeam la ceva, domnule. La victimă. 

— Cine, tânăra nemţoaică? Crezi că ar trebui s-o 
interogăm din nou? 

— Nu, domnule. Mă gândeam la următoarea victimă. 

Perkins răspunse: 

— A, păi o să fim conştienţi de faptul că ar putea exista 
şi alte ţinte. 

Sachs continuă: 

— Susnecul are una acum. 

— Da? 

Agentul special se uită la Dellray, care dădu din umeri. 
Perkins o întrebă pe Sachs: 

— De unde ştii? 

— Păi, nu ştiu sigur, domnule. Dar a lăsat indicii la locul 
ultimei infracţiuni şi n-ar fi făcut asta dacă n-ar fi avut altă 
victimă. Sau dacă n-ar fi fost pe cale să răpească una. 

— Am reţinut, zise agentul special. O să ne mobilizăm 
cât mai repede ca să fim siguri că n-o să păţească ceva. 

Dellray îi spuse lui Sachs: 

— Credem că-i mai bine să ne concentrăm asupra 
monstrului. 

— Detectiv Sachs... începu Perkins. 

— Nu sunt detectiv, domnule. Sunt la patrulare. 

— Da, mă rog, continuă agentul special, uitându-se la 
teancurile de dosare. Dacă ai putea să ne dai câteva 
puncte forte, ne-ar fi de folos. 

Treizeci de agenţi o priveau. Printre ei, şi două femei. 

— Zi-ne doar ce-ai văzut, zise Dellray, vârându-şi o 
ţigară neaprinsă între dinţii laţi. 

Tânăra polițistă le făcu o expunere sumară a 
cercetărilor ei de la locurile crimelor şi a concluziilor la 
care ajunseseră Rhyme şi Terry Dobyns. Cei mai mulţi 
agenţi fură tulburaţi de ciudatele indicii lăsate de susnec. 

— Ca-ntr-un joc blestemat, murmură un agent. 

Altul întrebă dacă indiciile aveau vreun mesaj politic pe 
care l-ar fi putut descifra. 

— Ei bine, domnule, noi nu credem că e terorist, sublinie 
Sachs. 

Perkins îşi îndreptă atenţia spre ea. 

— O să te întreb, agent, dacă admiţi că e inteligent 
susnecul ăsta. 

— Foarte inteligent. 

— N-ar putea face un joc dublu? 

— Cum adică? 

— Tu... Aş zice că poliţia crede că tipul e doar un nebun. 
Adică o personalitate de criminal. Dar nu-i posibil să fie 
atât de inteligent încât să vă facă să credeţi asta? Când de 
fapt altfel stau lucrurile. 

— De exemplu? 

— Gândeşte-te la indiciile pe care le-a lăsat. N-ar putea 
fi diversiuni? 

— Nu, domnule, sunt îndrumări, spuse Sachs. Care ne 
conduc la victime. 

— Înţeleg asta, zise repede Thomas Perkins. Dar făcând 
asta, ne îndrumă departe de alte ţinte, nu? 

Tânăra nu se gândise la asta. 

— Presupun că-i posibil. 

— Iar şeful Wilson a trimis în stânga şi-n dreapta oameni 
din sistemul de securitate al ONU, ca să rezolve cazul de 
răpire. Susnecul ăsta ar putea să distragă atenţia tuturor, 
ca să-şi îndeplinească nestingherit adevărata misiune. 

Sachs îşi aminti că se gândise şi ea la asta în acea zi, pe 
când urmărea căutările de pe Pearl Street. 

— Adică ar fi vorba despre ONU? 

— Noi aşa credem, spuse Dellray. Cei din spatele 
atentatului cu bombă de la Conferinţa UNESCO din 
Londra ar mai putea face o tentativă. 

Cu alte cuvinte, Rhyme se îndrepta într-o direcţie 
complet greşită. Se simţea ceva mai uşurată de povara 
vinovăţiei. 

— Acum, agent, ai putea să ne descrii probele 
materiale? întrebă Perkins. 

Dellray îi dădu o listă de inventar cuprinzând tot ce 
găsise ea, iar tânăra le prezentă pe rând. În vreme ce 
vorbea, Sachs era conştientă de agitația din jurul ei - unii 
agenţi vorbeau la telefon, alţii şuşoteau între ei, alţii îşi 
luau notițe. Dar, uitându-se pe listă, adăugă: 

— Pe urmă am ridicat amprenta asta a susnecului la 
locul ultimei infracţiuni. 

Îşi dădu seama că în încăpere se aşternuse o tăcere 
deplină. Toţi cei din birou o priveau cu o expresie ce părea 
şocată - dacă agenţii federali erau capabili de aşa ceva. 

Se uită neajutorată la Dellray, care îşi înclină capul. 

— Ai zis c-ai ridicat o amprentă? 

— Păi, da. Mănugşa susnecului a căzut când s-a luptat cu 
ultima victimă şi, când a ridicat-o, a atins podeaua cu 
mâna. 

— Unde e? întrebă imediat Dellray. 

— Hristoase, strigă un agent. De ce n-ai spus nimic? 

— Păi... 

— Găseşte-o, găseşte-o! ţipă altcineva. 

Un murmur se auzi în cameră. 

Tremurându-i mâinile, Sachs scormoni prin pungile cu 
probe, apoi îi întinse lui Dellray fotografia amprentei. 
Agentul o ridică în faţa ochilor şi o privi cu atenţie. I-o 
arătă cuiva care, bănui ea, era un expert în amprente. 

— Bună, spuse agentul. E de clasă A. 

Sachs ştia că amprentele erau clasificate drept A, B şi C, 
ultima categorie fiind inacceptabilă pentru instituţiile de 
aplicare a legii. Însă mândria provocată de talentul ei de-a 
culege probe materiale fu risipită de disperarea agenţilor 
faţă de întârzierea cu care menţionase existenţa acelei 
fotografii. 

Pe urmă toţi începură să se agite. Dellray dădu poza 
unui agent care alergă cu ea la un computer sofisticat, 
aflat în colţul biroului, şi o aşeză pe suprafaţa curbată a 
unui aparat numit Opti-Scan. Alt agent deschise 
computerul şi începu să tasteze nişte comenzi, iar Dellray 
îşi scoase telefonul. Bătu nerăbdător din picior, apoi îşi 
înclină capul atunci când i se răspunse la apel. 

— Ginnie, sunt Dellray. O să fie belea mare, da' vreau să 
anulezi toate cererile pentru SAIA din Northeast Region şi 
să acorzi prioritate ăleia pe care ţi-o trimit eu... Perkins e 
aici. El o să-şi dea acordu' şi, dacă nu-i de-ajuns, o să-l sun 
pe preşedinte la Washington... E vorba de treaba de la 
ONU. 

Sachs ştia că Sistemul Automat de Identificare a 
Amprentelor era folosit de toate departamentele de poliţie 
din ţară. Solicitările acestora erau înlăturate pentru 
moment de către Dellray. 

Agentul de la computer zise: 

— E scanată. O transmitem acum. 

— Cât o să dureze? 

— Zece, cinşpe minute. 

Dellray îşi împreună degetele. 

— Te rog, te rog, te rog. 

În jurul tinerei polițiste se declanşase o activitate 
furtunoasă. Sachs auzea voci vorbind despre arme, 
elicoptere, vehicule,  negociatori antitero. Apeluri 
telefonice, zgomotul tastaturilor, hărţi desfăşurate, 
pistoale verificate. 

Perkins vorbea la telefon, cu cei de la intervenţii rapide 
sau cu directorul sau cu primarul. Poate cu preşedintele. 
Cine ştia? Sachs îi spuse lui Dellray: 

— Nu ştiam că amprenta-i aşa mare scofală. 

— Totdeauna-i mare scofală. Cel puţin acum, de când cu 
SAIA. Te zbaţi pentru amprente mai mult de ochii lumii. Să 
afle victimele şi presa că faci ceva. 

— Glumeşti. 

— Nu, niciun pic. Uite, în New York. Faci o cercetare în 
orb - adică atunci când n-ai niciun suspect - dacă o faci 
manual, unui tehnician îi trebuie cinzeci de ani ca să 
verifice toate amprentele înregistrate. Pe bune. O faci 
automat? Durează cinşpe minute. Identifici un suspect în 
două, poate trei procente din timp. Da, dom'le, 
amprentele-s aur curat. Rhyme nu ţi-a zis de treaba asta? 

— Ştia în mod sigur. 

— Şi nu s-a prins? Mamă, mamă, tipu’ se ramoleşte. 

— Ascultă, agent Sachs, spuse Perkins, acoperind 
microfonul telefonului cu mâna, o să-ţi cer să completezi 
formularele alea acum. Vreau să trimiţi probele materiale 
la EAPM. 

Echipa de Analiză a Probelor Materiale. Sachs îşi aminti 
că FBl-ul îl angajase pe Lincoln Rhyme ca să ajute la 
organizarea acelui serviciu. 

— Sigur, o să fac asta. 

— Mallory, Kemple, duceţi probele la un birou şi daţi-i 
oaspetelui nostru nişte formulare. Ai un stilou, agent? 

— Da, am. 

Tânăra polițistă îi urmă pe cei doi bărbaţi într-un birou 
mic, jucându-se nervoasă cu pixul, în vreme ce agenţii 
federali plecară şi se întoarseră cu un teanc de formulare. 
Sachs se aşeză şi desfăcu pachetul. 

Vocea din spatele ei era a extravagantului Dellray, 
personajul care părea nerăbdător să iasă la lumină. În 
maşina care o adusese acolo, cineva se referise la el 
numindu-l Cameleonul, iar ea începea să înţeleagă de ce. 

— Lv’ Perkins îi zicem Marele Dict. Noo - nu dick, aşa 
cum crezi. Dict vine de la dicţionar. Da’ nu-ti face griji. E 
mai isteţ decât un agent-sandvici. Mai mult, a tras sfori 
până la Washington, adică acolo unde tre' să tragi sfori în 
cazuri d-astea. 

Dellray îşi trecu ţigara pe sub nas, de parcă ar fi fost un 
trabuc fin. 

— Să ştii, agent, că eşti al naibii de isteaţă că faci ce 
faci. 

— Adică? 

— Că pleci de la Infracţiuni Grave. Nu-ţi trebuia asta. 

Faţa neagră, lucioasă şi ridată numai în jurul ochilor 
părea să exprime sinceritate pentru prima dată de când îl 
cunoscuse. 

— Ai făcut bine că te-ai dus la Afaceri Publice. O să faci 
treabă bună acolo fără să ajungi praf şi pulbere. Asta se- 
ntâmplă, poţi fi sigură. Meseria asta te face praf şi 
pulbere. 


Una dintre ultimele victime ale pornirilor demente ale 
lui James Schneider, un tânăr numit Ortega, venise în 
Manhattan din Mexico City, unde tulburările politice (mult 
trâmbițata revoltă populară, care începuse cu un an în 
urmă) făcuseră, în cel mai bun caz, zile negre comerțului. 
Insă, după un mai mult de o săptămână, ambițiosul 
antreprenor dispăruse fără urmă. S-a aflat că fusese 
remarcat ultima dată în faţa unei taverne din West Side, 
iar autorităţile au bănuit imediat că devenise încă o 

victimă a lui Schneider. Din nefericire, ulterior s-a aflat că 
aşa stăteau lucrurile. 

Colecţionarul de oase străbătu timp de cincisprezece 
minute străzile din jurul Universităţii din New York, în 
Washington Square. Multă lume ieşise la plimbare. Dar 
mai ales puştime. Studenţi de la şcoala de vară. Tineri pe 
skateboarduri. Era ceva festiv, bizar. Cântăreţi, jongleri, 
acrobati. li aminteau de „muzeele” de pe Bowery, populare 
la începutul secolului al XIX-lea. Sigur, nu erau deloc 
muzee, ci saloane în care se vedeau numeroase spectacole 
de varietăţi, oameni monstruoşi sau atleți şi negustori ce 
vindeau de toate, de la cărţi poştale franţuzeşti până la 
aşchii din Crucea Sfântă. 

Incetini o dată sau de două ori, însă nimeni nu voia un 
taxi sau nu şi-l putea permite. Se întoarse către sud. 

Schneider a legat cărămizi de picioarele lui Señor 
Ortega şi l-a rostogolit sub un debarcader de pe râul 
Hudson, astfel încât apa murdară şi peştii să nu-i lase din 
corp decât oasele. Cadavrul a fost găsit la două săptămâni, 
după ce omul dispăruse, aşa că nu s-a ştiut niciodată dacă 
fusese în viaţă sau conştient atunci când fusese aruncat în 
apă. Totuşi, s-a bănuit că aşa se întâmplase. Deoarece 
Schneider scurtase cu cruzime sfoara, astfel că faţa lui 
Señor Ortega se aflase la câtiva centimetri sub suprafaţa 
apei; fără îndoială, omul dăduse înnebunit din mâini, 
privind în sus către aerul care ar fi fost salvarea lui. 

Colecţionarul de oase văzu un tânăr palid stând lângă 
trotuar. Are SIDA, îşi zise. Dar oasele tale sunt 
sănătoase... şi atât de proeminente. Oasele tale or să 
dureze o veşnicie... Tânărul nu avea nevoie de el, taxiul 
trecu pe lângă el, iar colecţionarul de oase îi privi cu 
lăcomie silueta subţire în oglinda retrovizoare. 

Işi întoarse privirea în faţă, la timp ca să poată ocoli un 
bărbat în vârstă, care coborâse de pe trotuar cu braţul 
întins către taxi. Omul sări înapoi cât de repede reuşi, iar 
maşina frână imediat după el. 

Bătrânul deschise portiera din spate şi se aplecă 
înăuntru. 

— Ar trebui să te uiţi pe unde mergi. 

Rostise fraza pe un ton sfătuitor. Nu cu mânie. 

— Scuze, mormăi colecţionarul de oase. 

Bărbatul ezită câteva clipe, se uită în susul străzii, dar 
nu văzu alte taxiuri. Urcă în maşină. 

Portiera se închise cu zgomot. 

Se gândea: bătrân şi slab. Pielea o să se ia de pe oasele 
lui ca mătasea. 

— Încotro? strigă. 

— In East Side. 

— În regulă, zise colecţionarul de oase, îşi puse cagula şi 
trase brusc de volan în dreapta. 

Taxiul porni în viteză spre vest. 

3 
Fata Poliţistului 


„Răsturnaţi, răsturnaţi, răsturnaţi! Asta e maxima 

New Yorkului... Nici măcar oaselor strămoşilor noştri 
nu li se permite să zacă în linişte un sfert de secol, 

iar fiecare generaţie de oameni pare preocupată 

să îndepărteze toate relicvele celor care i-au precedat.” 


Philip Hone, primar al New Yorkului, Jurnal, 1845 


237 


- COLECŢIONARUL DE OASE - 


Sâmbătă, 10.15 p.m. - duminică, 5.30 a.m. 


OPISPREZECE 


— Mai toarnă-mi, Lon. 

Rhyme bea cu paiul, Sellitto dintr-un pahar. Amândoi 
beau  licoarea fumurie fără sifon. Detectivul stătea 
cufundat în scaunul de răchită care scârţâia din toate 
încheieturile, iar Rhyme îşi zise că semăna puţin cu Peter 
Lorre în Casablanca. 

Terry Dobyns plecase - după ce făcuse câteva observaţii 
psihologice  acrite despre  narcisism şi funcţionarii 
guvernului federal. Şi Jerry Banks îi părăsise. Mel Cooper 
continua să-şi dezasambleze meticulos echipamentul şi să-l 
împacheteze. 

— E bun, Lincoln. 

Sellitto sorbi din paharul cu scotch. 

— Al naibii de bun. Eu nu-mi pot permite aşa ceva. Cât 
de vechi e? 

— Cred că ăsta are douăzeci de ani. 

Detectivul privi lichidul cafeniu. 

— Drace, de-ar fi fost femeie, ar fi fost bine de tot 
trecută de vârsta majoratului. 

— Spune-mi ceva despre Polling, Lon. Criza aia de 
isterie. Ce-a fost aia? 

— Micul Jimmy? 

Sellitto râse. 

— Acu' are necazuri. El şi-a vârât nasul ca să-i ia cazul 
lui Peretti şi să-l ferească de mâna FBl-ului. Zău că s-a pus 
într-o situaţie delicată. Şi când te-a cerut pe tine, a avut 
ceva bătaie de cap. Şi-au rupt şi alţii nasul cu treaba asta. 
Nu mă refer la tine personal. Un simplu civil într-un caz 
fierbinte ca ăsta. 

— Polling m-a cerut? Credeam că şeful. 

— Da, dar Polling a pus primul mâna pe telefon. A sunat 
de cum a auzit de răpire şi de nişte false probe materiale 
la locul crimei. 

Şi m-a vrut pe mine? se întrebă Rhyme. Curios. Rhyme 
nu mai ţinuse legătura cu Polling în ultimii câţiva ani - de 
la cazul ucigaşului de poliţişti în care fusese rănit. Polling 
coordonase acel caz şi îl arestase în cele din urmă pe Dan 
Shepherd. 

— Pari surprins, zise Sellitto. 

— Pentru că m-a cerut pe mine? Da, sunt. Nu eram în 
cei mai buni termeni. Oricum, n-am fost niciodată. 

— De ce? 

— l-am făcut un 14-43. 

Un formular de plângere al poliţiei. 

— Cu cinci-şase ani în urmă, pe când era locotenent, l- 
am găsit interogând un suspect chiar în mijlocul unui loc al 
crimei asigurat. L-a contaminat. Mi-a sărit muştarul. I-am 
făcut raport, care a fost citat într-o şedinţă de analiză - aia 
de după ce a lovit un suspect neînarmat. 

— Păi, bănuiesc că totu' s-a iertat, fiindcă te voia al 
naibii de mult. 

— Lon, dă un telefon pentru mine, vrei? 

— Sigur. 

— Nu, spuse Thom, luând telefonul din mâna 
detectivului. Pune-l s-o facă singur. 

— N-am timp să învăţ cum funcţionează, zise Rhyme, 
arătând spre dispozitivul instalat mai devreme de Thom. 

— Nu i-ai acordat timp. E mare diferenţă. Pe cine suni? 

— Pe Berger. 

— Nu, nu-l suni, spuse Thom. E târziu. 

— Ştiu să citesc ora de ceva timp, zise Rhyme cu 
răceală. Sună.-l. Stă la Plaza. 

— Nu. 

— Ţi-am cerut să-l suni. 

— Uite. 

Asistentul ridică o foaie de hârtie la capătul îndepărtat 
al mesei, dar Rhyme o citi cu uşurinţă. Dumnezeu îi luase 

multe lui Lincoln Rhyme, dar îi lăsase o vedere de om 
tânăr. Citi instrucţiunile de formare a numerelor cu 
obrazul pe bagheta de control. Era mai uşor decât crezuse, 
dar el pierdu intenţionat mai mult timp, mormăind. 
Înfuriat, Thom îl ignoră şi coborî la parter. 

Berger nu era în camera lui de hotel. Rhyme întrerupse 
legătura, enervat că nu era în stare să trântească telefonul 
în furcă. 

— Probleme? întrebă Sellitto. 

— Nu, bodogăni Rhyme. 

Unde e? se întrebă morocănos Rhyme. Era târziu. 
Berger trebuia să fi ajuns în camera lui de hotel. Rhyme se 
simţi profund lovit de o senzaţie ciudată - era gelos pe 
faptul că doctorul Jui letal plecase să ajute pe altcineva să 
moară. 

Dintr-odată, Sellitto chicoti încet. Rhyme ridică privirea. 
Polițistul mânca un baton de ciocolată. Uitase că 
alimentele cu puţine calorii fuseseră hrana lui de bază pe 
când lucrau împreună. 

— Mă gândeam la ceva. Ţi-l aminteşti pe Bennie Ponzo? 

— De-acum zece-doişpe ani, când lucram la crimă 
organizată? 

— Da. 

Lui Rhyme îi plăcuse munca la Brigada de Combatere a 
Crimei Organizate. Infractorii erau nişte profesionişti. 
Locurile crimelor îl provocau. lar victimele erau rareori 
inocente. 

— Cine era ăsta? întrebă Mel Cooper. 

— Un ucigaş plătit din Bay Ridge, zise Sellitto. Ţi- 
aminteşti, după ce l-am arestat, de sandviciu' cu ciocolată? 

Rhyme râse. 

— Care-i povestea? întrebă Cooper. 

Sellitto spuse: 

— Păi, eram la Central Booking, eu, Lincoln şi încă vreo 
doi tipi. Şi Bennie, ţi-aminteşti, era un tip solid, stătea 
ghemuit şi se ţinea cu mâinile de burtă. Deodată zice: „Bă, 
mi-e foame, vreau sandvici cu şocolată”. Ne uităm unu' la 

altu' şi eu îi zic: „Ce-i aia sandvici cu şocolată?”. El mă 
priveşte de parcă eram marțian şi spune: „Ce dracu’ crezi 
că e? lei un baton dă şocolată, îl pui între două felii dă 
pâine şi-l haleşti. Asta-i un pârlit dă sandvici cu şocolată”. 

Râseră cu toţii. Sellitto îi întinse batonul lui Cooper, 
care-l refuză, apoi lui Rhyme, care simţi brusc impulsul de- 
a lua o bucată. Nu mai mâncase ciocolată de peste un an. 
Evita astfel de alimente - zahăr, dulciuri. Hrană dificilă. 
Micile plăceri ale vieţii erau cele mai mari poveri, cele 
care te întristau şi te oboseau cel mai mult. Bine, n-o să 
mai faci niciodată scufundări şi nici n-o să cutreieri Alpii. 
Şi ce dacă? Mulţi oameni n-o fac. Dar toată lumea se spală 
pe dinţi! Şi se duce la dentist, îşi pune plombe, ia trenul 
spre casă. Orice om îşi scoate o fărâmă de alună din 
spatele molarului când nu-l vede nimeni. 

Orice om în afară de Lincoln Rhyme. 

Îl refuză pe Sellitto şi sorbi o duşcă zdravănă de scotch. 
Îşi întoarse privirea spre ecranul computerului, amintindu- 
şi de scrisoarea de adio către Blaine, pe care o compunea 
în acea dimineaţă, până să fie întrerupt de sosirea lui 
Sellitto şi-a lui Banks. Dar mai voia să redacteze şi alte 
scrisori. 

Cea pe care tot amâna s-o scrie era către Pete Taylor, 
specialistul în boli ale coloanei vertebrale. Mai tot timpul, 
Taylor şi Rhyme discutau nu despre starea pacientului, ci 
despre moarte. Medicul se opunea cu înverşunare 
eutanasiei. Rhyme simţea că-i datora o scrisoare în care 
să-i explice de ce hotărâse să se sinucidă. 

Şi Amelia Sachs? 

Decise că şi Fata Poliţistului o să primească un bilet. 
Infirmii sunt generoşi, infirmii sunt buni, infirmii sunt de 
fier... 

Infirmii nu sunt nimic dacă nu iartă. 


Dragă Amelia, 


Draga mea Amelia, Amelia, 

Dragă agent Sachs, 

Dat fiind că am avut plăcerea să lucrăm impreună, aş 
vrea să profit de această ocazie ca să declar că, deşi te 
consider o trădătoare, te-am iertat. În plus, îţi urez succes 
în cariera ta viitoare, în care o să pupi presa în cur... 


— Care-i viaţa ei, Lon? A lui Sachs. 

— În afară de faptul că are o fire certăreaţă de care eu 
n-aveam habar? 

— E măritată? 

— Nu. La faţa şi corpu' ei, ai zice că s-o fi găsit pân-acu' 
vreun tip arătos care să i-o tragă. Da’ ea nici măcar nu se- 
ntâlneşte cu careva. Am auzit că trăia cu unu' acu' câţiva 
ani, da' ea nu vorbeşte despre asta. 

Sellitto îşi cobori glasul. 

— Umblă vorba că-i lesbiană. Da’ eu nu mă pricep - 
viaţa mea socială e să agăţ femei la spălătorie sâmbătă 
seara. Să ştii că ţine. Ce să mai zic? 

Va trebui să înveţi să renunti la morți... 

Rhyme se gândea la expresia de pe chipul ei când îi 
spusese asta. Ce se întâmpla? Pe urmă se înfurie pentru 
că-şi pierdea timpul amintindu-şi de ea. Şi sorbi îndelung 
din scotch. 

Se auzi soneria, apoi paşi pe scară. Rhyme şi Sellitto se 
uitară spre uşă. Zgomotul venea de la cizmele unui bărbat 
înalt, care purta pantaloni de călărie şi o cască albastră. 
Un membru al poliţiei călare din New York. Li întinse un 
plic voluminos lui Sellitto, pe urmă se întoarse şi cobori pe 
scară. 

Detectivul deschise plicul. 

— Ia uite ce-avem aici. 

Răsturnă conţinutul pe masă. Rhyme ridică iritat 
privirea. Trei sau patru duzini de pungi din plastic pentru 
probe materiale, toate etichetate. Fiecare conţinea câte o 
mostră de celofan de la pachetele cu rasoluri de vită 
cumpărate de cei din brigada specială. 

— Un bilet de la Haumann. Citi: „Pentru: L. Rhyme, L. 
Sellitto. De la: B. Haumann, FTRS”. 

— Ce-i asta? întrebă Cooper. 

Departamentul de poliţie are o întreagă colecţie de 
iniţiale şi acronime. PMI - patrulă mobilă izolată - e un 
vehicul pentru poliţişti. DEI - dispozitiv exploziv 
improvizat - e o bombă. Însă FTRS era ceva nou. Rhyme 
ridică uşor din umeri. 

Sellitto continuă să citească, hlizindu-se. 

— „Forţa Tactică de Reacţie în Supermarket. Obiectiv: 
Rasoluri de vită. O cercetare în tot oraşul a descoperit 
patruzeci şi şase de subiecţi, iar toţi au fost reţinuţi şi 
neutralizaţi cu forţă minimă. Le-am citit drepturile şi i-am 
transportat într-un loc de detenţie din bucătăria mamei 
ofițerului T.P. Giancarlo. După terminarea interogatoriului, 
şase suspecți vor fi transferați în custodia voastră. li ţineţi 
la 160 de grade timp de treizeci de minute.” 

Rhyme râse. Apoi trase o duşcă de scotch, savurându-i 
aroma. Asta-i lipsise - adierea fumurie a licorii. (Deşi, în 
pacea somnului simţurilor, cum îţi putea lipsi ceva? Ca şi 
în cazul probelor materiale, îndepărtează criteriul de bază 
şi nu mai ai cu ce să compari pierderea; eşti în siguranţă 
pentru totdeauna.) 

Cooper scoase câteva eşantioane. 

— Patruzeci şi şase de mostre de celofan. Câte una de la 
fiecare lanţ de magazine şi de la furnizorii independenţi 
importanţi. 

Rhyme se uită la ele. Erau destule şanse pentru 
realizarea unei  identificări clasate.  Individualizarea 
celofanului avea să fie dificilă - fragmentul găsit pe osul de 
vită n-avea să se potrivească exact cu vreuna dintre 
mostre. Dar, deoarece companiile tutelare cumpără 
ambalaje identice pentru toate magazinele lor, se putea 
afla de la care lanț cumpărase 823 rasolul de vită, 
îngustând astfel zona în care ar fi putut să locuiască. Poate 
ar fi trebuit să sune la biroul de cercetare a probelor 
materiale şi... 

Nu, nu. Aminteşte-ţi: e bles-te-ma-tul lor de caz acum. 

Rhyme îi ordonă lui Cooper: 

— Împachetează-le şi trimite-le fraţilor noştri de la FBI. 

Rhyme încercă să închidă computerul şi apăsă pe alt 
buton cu inelarul, care nu-l asculta mereu. Se deschise 
difuzorul, cu un ţiuit intens. 

— Drace, mormăi încruntat Rhyme. Afurisită maşinărie. 

Surprins de accesul brusc de furie al lui Rhyme, Sellitto 
îşi privi paharul şi glumi: 

— Ce dracu”, Linc, un scotch aşa de bun ar trebui să te 
abţiguiască. 

— Am o veste, zise Thom cu acreală. E abţiguit. 


Parcă în apropierea uriaşei ţevi de scurgere. Când ieşi 
din taxi, simţi duhoarea apei împuţite, vâscoase şi stătute. 
Se aflau într-o fundătură ce ducea către imensa conductă 
care cobora dinspre West Side Highway spre râul Hudson. 
Nimeni nu-i putea vedea acolo. 

Colecţionarul de oase trecu în spatele maşinii, 
bucurându-se la vederea bătrânului său captiv. Aşa cum se 
bucurase privind-o pe tânăra legată la gura ţevii de aburi. 
Şi mâna ieşită din pământ lângă calea ferată, în acea 
dimineaţă. 

Se uita la ochii înspăimântați. Omul era mai slab decât 
crezuse. Mai cărunt. Cu părul răvăşit. 

Cu carnea îmbătrânită, dar cu oase tinere... 

Bătrânul se retrase pe banchetă, acoperindu-şi pieptul 
îngust cu braţele. 

Colecţionarul de oase deschise portiera şi apăsă ţeava 
pistolului în sternul bărbatului. 

— Te rog, şopti ostaticul cu glas tremurat. N-am bani 
mulţi, dar poţi să-i iei pe toţi. Putem merge la un 
bancomat. O să... 

leşi. 

— Te rog, nu mă lovi. 

Colecţionarul de oase îi făcu semn cu capul. Firavul 
bătrân privi în jur îngrozit, apoi ieşi în grabă din taxi. 

Rămase lângă maşină, încovoiat, tot cu braţele la piept, 
tremurând în ciuda căldurii înăbuşitoare de afară. 

— De ce faci asta? 

Colecţionarul de oase făcu un pas înapoi şi vâri mâna în 
buzunar după cătuşe. Pentru că purta mănuşi groase, avu 
nevoie de câteva secunde ca să le găsească. În timp ce le 
scotea din buzunar, i se păru că vede un gabier urcând pe 
râul Hudson. Aici, curentul nu era atât de puternic precum 
pe East River, unde vasele cu pânze aveau mult de furcă 
până să-şi croiască drum de la pontoanele din est, 
Montgomery şi Out Ward, spre nord. Işi miji ochii. Nu, stai 
aşa - nu era un vas cu pânze, ci unul de croazieră, cu nişte 
tineri întinşi pe şezlonguri, pe puntea din faţă. 

Când colecţionarul de oase întinse cătuşele în faţă, 
bătrânul îl înhăţă de cămaşă, strângând-o cu putere. 

— Te rog. Eu mă duceam la spital. De-aia ţi-am făcut 
semn. Am dureri în piept. 

— Taci. 

Iar bătrânul se întinse brusc spre faţa colecţionarului de 
oase, strângându-i cu putere gâtul şi umărul cu mâinile 
pătate de semnele cafenii ale unei boli de ficat. Un junghi 
dureros porni din locul unde unghiile galbene i se înfipseră 
în carne. Înfuriat, colecţionarul de oase îndepărtă mâinile 
victimei sale şi i le încătuşă strâns. 

Lipi o bucată de bandă adezivă pe gura omului şi-l târî 
pe digul pietruit până la gura conductei cu un diametru de 
un metru. Se opri şi-l cercetă pe bătrân. 

Ar fi aşa de uşor să te tai până la os. 

Osul... Să-l ating. Să-l aud. 

Ridică mâna bărbatului. Acesta întoarse privirea 
îngrozit, cu buzele tremurânde. Colecţionarul de oase îi 
mângâie degetele, îi strânse falangele (ar fi dorit să-şi 
scoată mănuşa, dar nu îndrăznea). Apoi ridică palma 
bătrânului şi-o lipi strâns de urechea lui. 

— Ce?... 

Prinse cu mâna stângă degetul mic al captivului său şi-l 
trase încet, până când auzi zgomotul sec al osului rupt. Un 

sunet care-i plăcea. Omul strigă, un țipăt mut, îngăimat 
sub banda adezivă. Şi se prăbuşi. 

Colecţionarul de oase îl ridică şi-l târî până la gura 
conductei. Apoi îl împinse înainte. 

Ajunseră sub digul putrezit. Era un loc dezgustător, 
presărat cu corpuri descompuse de animale şi peşti, cu 
gunoaie pe pietrele ude şi un strat verde-cenuşiu de 
vegetaţie descompusă. Un morman de alge se înălța şi 
cobora în apă, cu mişcările unui amant corpolent. Deşi în 
restul oraşului căldura era copleşitoare, acolo era răcoare 
ca într-o zi de martie. 

Señor Ortega... 

Il coborî pe bătrân în râu şi-l încătuşă de un stâlp, 
strângând din nou brăţara cromată. Faţa cenuşie a 
captivului era cam la un metru deasupra apei. 
Colecţionarul de oase păşi cu atenţie pe pietrele 
alunecoase până la conductă. Se întoarse şi se opri câteva 
clipe, privind, privind. Nu-i păsa prea mult dacă poliţia îi 
găsise sau nu pe ceilalţi. Hanna, femeia din taxi. Dar pe 
ăsta... Colecţionarul de oase spera că n-or să-l găsească la 
timp. Ba chiar că n-or să-l găsească deloc. Ca să se poată 
întoarce peste o lună sau două, să vadă dacă apa râului 
curăţase bine scheletul. 

Intors pe drumul pietruit, îşi scoase cagula şi lăsă 
indiciile următoarei fapte aproape de locul unde parcase. 
Poliţiştii îl înfuriau, aşa că de data asta a ascuns indiciile. 
Şi adăugă o surpriză specială. Ceva ce păstrase pentru ei. 
Colecţionarul de oase se întoarse la taxi. 

Adia vântul, ducând cu el mirosul acru al râului. Şi 
foşnetul ierbii şi, ca peste tot în oraş, zgomotul traficului. 

Precum al şmirghelului pe os. 

Se opri şi ascultă sunetul ăsta cu capul aplecat, privind 
milioanele de lumini ale clădirilor, întinzându-se către 
nord ca o galaxie prelungă. În acel moment, apăru o 
femeie care alerga pe o pistă de jogging de lângă 
conductă, aproape ciocnindu-se de el. 

Cu un şort mov şi bustieră, bruneta suplă se feri din 
calea lui. Se opri cu răsuflarea tăiată şi îşi şterse 
transpiraţia de pe faţă. Bine făcută - muşchi dezvoltați - 
dar nu drăguță. Nas coroiat, buze groase, piele pătată. 

Dar sub toate astea... 

— N-ai voie... Nu trebuia să parchezi aici. Asta-i o pistă 
de jogging... 

Vorbele i se stinseră şi i se citi frica în privirea care se 
mută de la faţa lui la taxi, apoi la cagula din mâna lui. 

Ştia cine era el. Colecţionarul de oase zâmbi, 
remarcându-i clavicula pronunţată. 

Glezna ei dreaptă se mişcă uşor, gata să-i preia 
greutatea când avea s-o ia la fugă. Însă el fu mai iute. Se 
ghemui ca s-o atace, iar când ea ţipă şi îşi cobori braţele 
ca să-l blocheze, el se ridică rapid şi o lovi cu cotul în 
tâmplă. Se auzi un plesnet ca o plesnitură de centură. 

Femeia căzu pe pavaj şi rămase nemişcată. Ingrozit, 
colecţionarul de oase se lăsă în genunchi şi îi luă capul în 
braţe. Gemu: 

— Nu, nu, nu... 

Furios pe sine fiindcă lovise atât de tare, dezgustat 
pentru că era posibil să fi spart ceea ce părea să fie un 
craniu perfect sub tentaculele de păr lânos şi sub chipul 
banal. 


Amelia Sachs termină de completat încă un formular şi 
luă o pauză. leşi pe hol, găsi un automat şi îşi luă un pahar 
cu cafea slabă. Se întoarse în biroul fără ferestre şi se uită 
la probele pe care le adunase. 

Simţea o curioasă atracţie pentru macabra colecţie. 
Probabil fiindcă trecuse prin momente grele ca s-o strângă 
- o ardeau încheieturile şi încă se mai înfiora când se 
gândea la cadavrul îngropat de la locul primei crime din 
acea dimineaţă, la ramura însângerată a unei mâini şi la 
carnea jupuită de pe corpul lui T.J. Colfax. Până în acea zi, 
probele materiale nu însemnaseră nimic pentru ea. Erau 
nişte cursuri plictisitoare de la academie în după-amiezi 

somnoroase de primăvară. Însemnau matematică, hărţi şi 
grafice, ştiinţă. Insemnau moarte. 

Nu. Amelia Sachs avea să fie o polițistă în slujba 
oamenilor. Să-i adune pe vagabonzi de pe drumuri, să le 
dea peste nas aroganţilor, să-i dea în vileag pe drogaţi. Să 
răspândească respectul pentru lege - ca tatăl ei. Sau să-l 
impună. Ca frumosul Nick Carelli, de cinci ani în poliţie, 
vedeta de la Infracţiuni Stradale, care aborda lumea cu un 
zâmbet şi-o întrebare: Ai vreo problemă? 

Exact asta avea să fie ea. 

Se uită la frunza cafenie, uscată, pe care o găsise în 
tunel. Unul dintre indiciile pe care 823 le lăsase pentru ei. 
Era şi perechea de chiloţi acolo. Îşi aminti că agenţii 
federali luaseră probele materiale înainte ca Mel Cooper 
să termine testul la... cum îi zicea maşinăriei? 
Cromatograf? Se întrebă ce era lichidul îmbibat în 
bumbac. 

Dar toate astea îi aminteau de Lincoln Rhyme, iar el era 
singura persoană la care nu voia să se gândească în clipa 
aia. 

Incepu să înregistreze restul probelor. Fiecare formular 
avea o serie de linii punctate unde erau trecuţi cei la care 
se aflaseră probele, în ordine, de la descoperirea lor la 
locul crimei până la proces. Sachs transportase de mai 
multe ori probe, iar numele ei apăruse pe astfel de 
formulare. Dar acum era întâia dată când A. Sachs NYPD 
5885 apărea pe primul rând. 

Luă iarăşi punga de plastic ce conţinea frunza. 
Suspectul o atinsese. El. Bărbatul care o omorâse pe TJ. 
Colfax. Care înşfăcase braţul dolofan al lui Monelle Gerger 
şi i-l tăiase adânc. Care era chiar acum în căutarea altei 
victime - dacă nu cumva răpise deja una. 

Care-l îngropase în dimineaţa aia pe nefericitul cu mâna 
întinsă, cerşind îndurarea de care nu avusese parte. 

Se gândi la Principiul de schimb al lui Locard. Oameni 
venind în contact, fiecare transferând celuilalt câte ceva. 
Ceva mare, ceva mic. Foarte posibil ca nici ei să nu ştie ce. 

Trecuse ceva din 823 pe frunza aia? O celulă de piele? 
Un strop de sudoare? Era o idee surprinzătoare. Simţi un 
fior de teamă, de parcă ucigaşul ar fi fost chiar acolo, în 
mica încăpere fără aer, împreună cu ea. 

Reveni la formulare. Le completa de zece minute şi 
tocmai îl termina pe ultimul când uşa se deschise brusc, 
făcând-o să tresară. Se întoarse. 

Fred Dellray stătea în prag, fără haina verde, cu cămaşa 
boţită. Presând cu degetele ţigara din spatele urechii. 

— Vino puţin, agent. Momentu’ răsplăţii. Am zis că 
poate vrei să fii de faţă. 

Sachs îl urmă pe coridorul scurt, la doi paşi în spate. 

— Tre’ să vină rezultatu’ identificării, spuse Dellray. 

Cartierul general era şi mai aglomerat. Agenţi fără 
sacouri stăteau aplecaţi peste birouri. Purtau armele de 
serviciu - masivul Sig-Sauer şi Smith&Wesson - automate. 
Şase agenţi erau adunaţi în jurul computerului de lângă 
Opti-Scan. 

Lui Sachs nu-i plăcuse felul în care Dellray le luase 
cazul, dar trebuia să admită că, dincolo de limbajul lui 
şmecheresc de tip tare, Dellray era un poliţist al naibii de 
bun. Ceilalţi agenţi - tineri şi vârstnici - veneau să-i pună 
întrebări, iar el le răspundea cu răbdare. Smulgea din 
furcă receptorul unui telefon şi-l linguşea sau îl lua la rost 
pe destinatarul apelului, ca să obţină ce voia. 

Din când în când, îşi rotea privirea prin încăperea 
aglomerată şi răcnea: 

— Punem gheara pe jigodia asta? Da, să fiţi siguri. 

lar agenţii sobri îl priveau stingheriţi, dar se gândeau 
că, dacă-l putea aresta cineva pe susnec, acela era Dellray. 

— Uite, apare acum, strigă un agent. 

Dellray tună: 

— Vreau linii libere cu New York, Jersey şi Connecticut. 
Şi la Corecţii şi Parole. Spuneţi-le să aştepte o cerere de 
identificare. Să dea la o parte orice altceva. 

Agenţii începură să dea telefoane. 

Ecranul computerului se umplu dintr-odată. Lui Sachs 
nu-i venea să creadă când îl văzu pe Dellray împreunându- 
şi degetele în chip de rugă. 

În încăpere se aşternu tăcerea. 

— L-am prins! strigă agentul de la tastatură. 

— Nu mai e susnec, cântă melodios Dellray, aplecându- 
se către ecran. la auziţi, fraţilor. Avem un nume: Victor 
Pietrs. Născut aici, în 1948. Părinţii lui erau din Belgrad. 
Deci avem o filieră sârbă. Identificare trimisă nouă prin 
bunăvoința Departamentului de Evidenţă din New York. 
Condamnări pentru trafic de droguri, atacuri, unul cu un 
mort. Două pedepse executate. Bun, ascultați asta - are 
dosar psihiatric, a comis trei fapte la ordine involuntare. 
Internat la Bellevue şi Spitalul Psihiatric din Manhattan. 
Eliberat ultima dată în urmă cu trei ani. De la LKA 
Washington Heights. 

Ridică privirea. 

— Cine se ocupă de companiile telefonice? 

Mai mulţi agenţi ridicară mâinile. 

— Daţi telefoane, ordonă Dellray. 

Trecură cinci minute interminabile. 

— Nu-i acolo. Nu figurează în cartea de telefon a New 
Yorkului. 

— Nimic în Jersey, anunţă alt agent. 

— Connecticut, negativ. _ 

— Căcat, mormăi Dellray. Amestecaţi numele. Incercati 
variante. Şi uitaţi-vă la conturile anulate în ultimul an 
pentru neplată. 

Timp de câteva minute, glasurile se înălţară şi coborâră 
ca nişte valuri. 

Dellray se plimba nervos prin încăpere, iar Sachs 
pricepu de ce era aşa de uscăţiv. 

Deodată, un agent strigă: 

— L-am găsit! 

Toţi se întoarseră să-l privească. 

— Sunt în legătură cu compania DMU, anunţă alt agent. 
Ei l-au găsit. Verifică acum... E taximetrist. Are autorizaţie. 

— De ce nu m-oi mira, mormăi Dellray. Trebuia să mă fi 
gândit. Unde are casa dulce casă? 

— În Morningside Heights. La un cvartal distanţă de 
râu. 

Agentul scrise adresa şi ţinu hârtia ridicată, iar Dellray 
se apropie şi-o luă. 

— Cunosc cartierul. Cam pustiu. Mulţi drogaţi. 

Alt agent introduse adresa în computerul său. 

— Bun, verificarea actelor... Proprietatea e o casă veche. 
Deţinută de o bancă. El trebuie s-o fi închiriat. 

— Vrei o listă a închirierilor? strigă un agent din celălalt 
capăt al camerei. Vorbesc cu Quantico. 

— Nu-i timp, îl anunţă Dellray. Ia legătura cu biroul 
SWAT din zonă. Zi-le să fie echipați. 

Sachs întrebă: 

— Şi victima următoare? 

— Ce victimă următoare? 

— A răpit deja pe cineva. Ştie că avem indiciile de o oră 
sau două. A ascuns victima de ceva timp. Trebuie s-o fi 
făcut. 

— Nu s-a raportat nicio dispariţie, spuse agentul. Şi 
dacă a răpit pe cineva, se află probabil la el acasă. 

— Nu, n-ar fi acolo. 

— De ce nu? 

— Ar rămâne prea multe probe materiale, spuse ea. 
Lincoln Rhyme zicea că individul are o locuinţă sigură. 

— Păi, atunci o să-l facem să ne spună unde e. 

Alt agent zise: 

— Putem fi foarte convingători. 

— Să mergem, strigă Dellray. Acu’, toată lumea, să-i 
mulţumim agentului Amelia Sachs. Ea a găsit amprenta şi- 
a ridicat-o. 

Tânăra polițistă roşi. Simţea asta şi se detesta. Dar n- 
avea ce face. Când cobori privirea, observă nişte linii 
ciudate pe pantofii ei. Mijindu-şi ochii, îşi dădu seama că 
purta şi acum benzile de cauciuc. 

Când ridică ochii, văzu o cameră plină de agenţi federali 
încruntaţi, verificându-şi armele şi îndreptându-se către 
uşă în vreme ce-o priveau. La fel, îşi zise ea, cum tăietorii 
de lemne se uită la buşteni. 

NOUĂSPREZECE 


În anul 1911, o mare tragedie a lovit frumosul nostru 
oraş. Pe data de 25 martie, sute de tinere muncitoare 
trudeau din greu într-o fabrică de confecții, una dintre cele 
cunoscute drept „locuri de asudat”, în Greenwich Village, 
în centrul Manhattanului. 

Atât de ahtiaţi de profituri erau proprietarii fabricii, 
încât nu le acordau bietelor angajate nici măcar înlesnirile 
elementare de care s-ar fi bucurat până şi sclavii. Ei 
considerau că nu trebuiau să fie crezute lucrătoarele care 
spuneau că vor să meargă la toaletă, aşa că ţineau încuiate 
uşile halelor unde se croia şi se cosea. 

Colecţionarul de oase se întorcea spre locuinţa lui. 
Trecu pe lângă o maşină de patrulare, dar rămase cu 
privirea aţintită în faţă, iar poliţiştii nu-l luară în seamă. 

În ziua respectivă, izbucni un incendiu la etajul opt al 
clădirii, care cuprinse în câteva minute întreaga fabrică, 
din care tinerele angajate încercară să fugă. Totuşi nu 
reuşiră să scape, din cauza uşilor încuiate. Multe muriră 
pe loc şi multe altele, cuprinse de flăcări, se aruncară de la 
geamurile aflate la treizeci de metri înălțime şi muriră în 
urma coliziunii cu neînduplecata Mamă Terra. 

Incendiul de la Triangle Shirtwaist a făcut 146 de 
victime. Însă poliţia a fost umilită de incapacitatea de a 
găsi una dintre victime, o tânără numită Esther Weinraub, 
pe care mai mulți martori o văzuseră sărind disperată de 
la o fereastră a etajului opt. Niciuna dintre celelalte fete 
care făcuseră la fel nu supravieţuise căderii. Era posibil ca 
ea, în mod miraculos, să fi rămas în viaţă? Deoarece, 
atunci când cadavrele au fost înşirate pe trotuar pentru ca 
membrii indureraţi ai familiilor să le identifice, sărmana 
domnişoară Weinraub a fost de negăsit. 

Începură să circule zvonuri despre un hoț de cadavre, 


un bărbat ce fusese văzut cărând un pachet mare de la 

locul incendiului. Atât de infuriaţi au fost poliţiştii de ideea 
că ar fi putut viola cineva rămăşiţele sfinte ale unei tinere 
nevinovate, încât au organizat o căutare meticuloasă a 
individului. 

După mai multe săptămâni, eforturile lor susținute au 
dat roade. Doi locuitori din Greenwich Village au declarat 
că au văzut un bărbat părăsind locul incendiului cu un 
pachet greu pe umăr, „ca un covor”. Poliţiştii i-au luat 
urma şi au ajuns în partea de vest a oraşului, unde i-au 
interogat pe cei din zonă şi au aflat că bărbatul 
corespundea descrierii lui James Schneider, care era încă 
în libertate. 

Autorităţile şi-au restrâns căutările şi au ajuns la o 
locuință dărăpănată de pe o alee din Hell's Kitchen, nu 
departe de ţarcurile de vite, pe Goth Street. Când au 
pătruns pe alee, au fost întâmpinați de o duhoare 
îngrozitoare... 

Trecea acum chiar pe lângă locul incendiului de la 
Triangle - poate că fusese îmboldit de subconştient să 
ajungă acolo. Asch Building - numele ironic al clădirii care 
adăpostise fabrica sortită pieirii - dispăruse, iar locul 
aparţinea acum Universităţii din New York. Atunci şi 
acum... Colecţionarul de oase n-ar fi fost surprins să vadă 
tinere muncitoare în bluze albe târând după ele scântei şi 
fum în căderea lor graţioasă către moarte, asemenea unor 
fulgi de zăpadă. 

Când pătrunseră în adăpostul lui Schneider, poliţiştii 
găsiră o privelişte care-l făcu până şi pe cel mai 
experimentat dintre ei să se clatine îngrozit. Cadavrul 
nefericitei Esther Weinraub (sau ce mai rămăsese din el) a 
fost găsit în pivniţă. Schneider stătea aplecat ca să 
sfârșească treaba începută de tragicul incendiu, jupuind 
încet carnea tinerei într-un mod prea şocant pentru a fi 
descris aici. 

O percheziţie a acelui loc dezgustător dezvălui o cameră 
secretă, dincolo de pivniță, plină cu oase care fuseseră 
curățate de carne. 

254 


- JEFFERY DEAVER - 


Sub patul lui Schneider, un poliţist a găsit un jurnal, în 
care dementul relata povestea răutăţii lui. 

„Osul (scria Schneider) este esenţa fiinţei umane. Nu se 
alterează, nu amăgeşte, nu cedează. Odată ce fațada cărnii 
neinfrânate, defectele raselor inferioare şi ale oamenilor 
slabi sunt arse ori fierte, devenim - cu toții - de os nobil. 
Osul nu minte. E nemuritor.” 

Insemnările nebunului constituiau o cronică a unor 
experimente înspăimântătoare, menite să stabilească cea 
mai eficientă metodă de a îndepărta carnea victimelor 
sale. Incercase să fiarbă cadavrele, să le ardă, să le 
stropească cu leşie, să le dea pradă animalelor şi să le 
cufunde în apă. 

Insă una dintre metode era preferata lui în acest sport 
macabru. „Am ajuns la concluzia (continuă jurnalul lui) că 
e cel mai bine să îngropi pur şi simplu cadavrul în pământ 
mănos şi să laşi Natura să-şi facă pe îndelete treaba. 
Metoda asta ia cel mai mult timp, dar trezeşte cele mai 
puține bănuieli, deoarece mirosul degajat e foarte slab. 
Prefer să-i îngrop pe oameni cât sunt încă în viaţă, deşi nu 
pot spune cu siguranţă de ce procedez aşa.“ 

În acea cameră secretă au mai fost găsite trei cadavre, 
cărora li se aplicase această metodă. Mâinile contorsionate 
şi expresia de disperare de pe fețele bietelor victime 
atestau faptul că fuseseră într-adevăr în viață atunci când 
Schneider le-a aruncat ultima lopată de pământ peste 
capete. 

Aceste obiective sumbre i-au determinat pe jurnaliştii 
vremii să-l boteze pe Schneider cu numele sub care a fost 
cunoscut de atunci şi până azi: „Colecţionarul de oase”. 

Conducea mai departe, cu gândul la femeia din 
portbagaj, Esther Weinraub. La cotul ei ascuţit, la 
clavicula delicată ca aripa unei păsări. Acceleră, trecu de 
două ori pe culoarea roşie a semaforului. Nu mai putea 
aştepta multă vreme. 


— Nu sunt obosit, se răsti Rhyme. 

— Obosit sau nu, ai nevoie de odihnă. 

— Nu, am nevoie de încă un pahar. 

Lângă perete erau înşirate valize negre, aşteptând 
ajutorul poliţiştilor de la Secţia 20, care să le transporte la 
laboratorul de criminalistică. Mel Cooper ducea jos o cutie 
de microscop. Lon Sellitto stătea tot în fotoliul de răchită, 
însă nu prea mai vorbea. Tocmai ajunsese la concluzia 
evidentă că Lincoln Rhyme nu era deloc agreabil la beţie. 

Thom spuse: 

— Sunt sigur că ţi-a crescut tensiunea. Ai nevoie de 
odihnă. 

— Am nevoie de o băutură. 

Fir-ai tu să fii, Amelia Sachs, îşi zise Rhyme. Dar nu ştia 
de ce. 

— Ar trebui s-o laşi baltă. Băutura nu ţi-a făcut niciodată 
bine. 

Ei bine, o las baltă, răspunse Rhyme în gând. Pentru 
totdeauna. Luni. Şi nu-mi trebuie plan în doişpe paşi; unul 
e de-ajuns. 

— Mai toarnă-mi un pahar, ordonă el. 

Fără să-l vrea cu adevărat. 

— Nu. 

— Toarnă-mi un pahar acum! se răsti Rhyme. 

— Nici pomeneală. 

— Lon, vrei, te rog, să-mi mai torni un pahar? 

— Eu... 

Thom zise: 

— Nu mai primeşti nimic. Când e în starea asta, e 
nesuferit, iar noi n-o să-i tolerăm hachiţele. 

— Ai de gând să-mi interzici ceva? Te pot concedia. 

— Dă-i drumul. 

— Abuzezi de un infirm! Te dau în judecată. Arestează-l, 
Lon. 

— Lincoln, spuse Sellitto conciliant. 

— Arestează-l! 

Detectivul fu surprins de răutatea vorbelor lui Rhyme. 

— Hai, amice, poate-ar fi bine să te calmezi, spuse 
Sellitto. 

— O, Doamne, mormăi Rhyme. 

Începu să geamă în gura mare. Sellitto sări în sus. 

— Ce e? 

Thom tăcea, privindu-l atent. 

— Ficatul meu. 

Pe chipul lui Rhyme apăru un rânjet strâmb. 

— Ciroză, probabil. 

Thom se întoarse înfuriat. 

— Eu nu o să suport tâmpenia asta. E clar? 

— Nu, nu e clar... 

Un glas de femeie, din pragul uşii: 

— Nu avem prea mult timp. 

— ...deloc. 

Amelia Sachs intră în cameră, se uită la mesele goale. 
Rhyme simţea salivă pe buze. Fierbea de furie. Pentru că 
ea auzise cearta. Pentru că el purta o cămaşă albă 
scrobită, pe care o îmbrăcase doar pentru ea. Şi pentru că 
îşi dorea cu disperare să fie singur, pentru totdeauna, 
singur în noaptea păcii neclintite - acolo unde era rege. 
Nu pentru o zi. Rege pentru totdeauna. 

Saliva îl gâdila. Îşi încorda muşchii deja inflamaţi ai 
gâtului, încercând să-şi şteargă buza. Thom scoase repede 
un şerveţel de hârtie dintr-o cutie şi curăţă gura şi bărbia 
şefului său. 

— Agent Sachs, zise Thom. Bine-ai venit. Un strălucit 
exemplu de maturitate. Deocamdată nu prea vedem aşa 
ceva. 

Tânăra nu purta chipiu, iar bluza bleumarin era deschisă 
la gât. Părul lung, roşu îi cădea până la umeri. Oricine ar fi 
diferențiat fără probleme acel tip de păr la un microscop. 

— Mel mi-a deschis, spuse ea, arătând cu capul spre 
scară. 

— Nu ţi-a trecut ora de culcare, Sachs? 

Thom se bătu pe umăr. Gestul însemna: Poartă-te 
frumos. 

— Am fost doar la sediul FBI, îi zise ea lui Sellitto. 

— Cum sunt cheltuiţi banii noştri de pe taxe? 

— L-au prins. 

— Ce? întrebă Sellitto. Pur şi simplu? Hristoase. Aia de 
la centru ştiu treaba asta? 

— Perkins l-a sunat pe primar. Tipul e taximetrist. S-a 
născut aici, dar tatăl lui e sârb. Aşa că FBl-ul crede că 
omul încearcă să-şi regleze conturile cu ONU sau cam aşa. 
Are cazier. A, şi dosar de bolnav mintal. Dellray şi cei de la 
SWAT sunt în drum spre el chiar acum. 

— Cum de-au reuşit? întrebă Rhyme. Pot jura că au 
pornit de la amprentă. 

Ea încuviinţă. 

— Bănuiam că asta o să le sară în ochi. Spune-mi, cât de 
preocupaţi sunt de următoarea victimă? 

— Sunt preocupaţi, zise ea calm. Însă vor mai întâi să-l 
prindă pe suspect. 

— Păi, asta-i firea lor. Şi ia să ghicesc. Îşi închipuie că or 
să afle de la el unde se află victima după ce-l capturează. 

— Te-ai prins. 

— Asta ar putea să dureze, spuse Rhyme. Aş avansa 
opinia asta fără ajutorul doctorului Dobyns şi-al experţilor 
de la comportament. Aşadar, o schimbare de dispoziție, 
Amelia? De ce te-ai întors? 

— Pentru că, fie că Dellray îl arestează ori nu, cred că n- 
avem timp să aşteptăm. Ca să salvăm următoarea victimă, 
vreau să spun. 

— A, păi noi suntem demolaţi, n-ai auzit? Traşi pe linie 
moartă, scoşi din afacere. 

Rhyme se uita la ecranul întunecat al computerului, 
încercând să vadă dacă părul îi rămăsese pieptănat. 

— Vreţi să renunţaţi? întrebă tânăra. 

— Agent Sachs, începu Sellitto, chiar dacă am vrea să 
facem ceva, nu mai avem nicio probă materială. Alea-s 
singurele legături... 

— Le am eu. 

— Ce? 

— Pe toate. Sunt jos, în dubă. 

Detectivul se uită pe fereastră. Sachs continuă: 

— De la locul ultimei infracţiuni. De la toate locurile. 

— Le ai? întrebă Rhyme. Cum aşa? 

Dar Sellitto râdea. 

— Le-a furat, Lincoln. Drace! 

— Dellray n-are nevoie de ele, explică Sachs. Doar la 
tribunal. Ei îl prind pe susnec, noi salvăm victima. Totul se 
sfârşeşte cu bine, nu? 

— Dar Mel Cooper tocmai a plecat. 

— Nu, e la parter. l-am zis să aştepte. 

Sachs îşi încrucişă braţele pe piept. Se uită la ceas. 
Trecut de unsprezece. 

— N-avem mult timp, repetă ea. 

Şi Rhyme se uita la ceas. Doamne, cât de obosit era. 
Thom avea dreptate; stătuse treaz mai mult decât în 
ultimii ani. Însă fu surprins - nu, şocat - când îşi dădu 
seama că, deşi ar fi putut fi înfuriat, stânjenit sau rănit de 
şicanele nemiloase din acea zi, minutele ce treceau nu-i 
apăsaseră sufletul cu o greutate insuportabilă. 

— Ei bine, cei săraci ajung în rai. Rhyme izbucni în râs. 
Thom. Thom! Avem nevoie de cafea. Porții duble. Sachs, 
du mostrele de celofan la laborator, împreună cu poza 
fragmentului pe care l-a ridicat Mel de pe osul de vacă. 
Vreau să am într-o oră un raport al comparaţiei polarizate. 
Şi să n-aud de rahatul ăla cu „foarte posibil”. Vreau un 
răspuns - de la care lanţ de băcănii a cumpărat susnecul 
nostru osul de vită. Lon, adu încoace umbra aia a ta. Pe ăla 
care se numeşte ca jucătorul de baseball. 


Dube negre goneau pe străzi lăturalnice. 

Era un drum mai ocolit spre locuinţa criminalului, însă 
Dellray ştia ce făcea: operaţiunile antitero trebuiau să 
evite arterele principale ale oraşului, care erau deseori 
supravegheate de complici. Dellray, pe bancheta din spate 
a primului microbuz, strânse centura vestei anti-glonţ. 
Rămăseseră mai puţin de zece minute până la destinaţie. 

Agentul FBI privea pe geam casele părăginite şi locurile 
pline de gunoi dintre ele. Când fusese ultima dată în 
cartierul ăsta nenorocit, se dăduse drept rastafarianul 
Peter Haile Thomas, din Queens. Cumpărase 60 de 
kilograme de cocaină de la un mic portorican stafidit, care 
hotărâse în ultima clipă să-şi jefuiască clientul. li luase 
banii lui Dellray şi îndreptase o armă spre vintrele lui, 
apăsând pe trăgaci la fel de calm ca şi când ar fi luat nişte 
legume de pe o tarabă. Poc, poc, poc. Ţintă ratată. Toby 
Dolittle şi echipa de sprijin imobilizaseră infractorul şi pe 
oamenii lui înainte ca nemernicul să scoată altă armă, 
lăsându-l pe şocatul Dellray să reflecteze la ironia situaţiei 
de-a fi fost aproape ucis doar fiindcă ticălosul luase de 
bună prestaţia agentului - cea de traficant, nu de poliţist. 

— Mai sunt patru minute, anunţă şoferul. 

Fără să ştie de ce, Dellray se gândi la Lincoln Rhyme. 
Regreta că se purtase urât atunci când îi luase cazul, însă 
nu prea avusese de ales. Sellitto era o fiară, iar Polling era 
psihopat - deşi Dellray îi putea stăpâni. Rhyme era cel 
care-l neliniştea. Ascuţit ca o lamă (drace, oamenii lui 
găsiseră amprenta lui Pietrs, chiar dacă n-o cercetaseră 
atât de repede pe cât ar fi trebuit). Cu ani în urmă, înainte 
de accidentul lui, nu-l puteai suci pe Rhyme dacă el nu 
voia. Şi nici nu-l puteai fraieri. 

Acum, Rhyme era o jucărie stricată. Era trist ce i se 
putuse întâmpla unui om, cum putuse să moară rămânând 
totuşi în viaţă. Dellray intrase în camera lui - de fapt, în 
dormitorul lui - şi-l rănise grav. Mai grav decât trebuia. 

S-ar putea să-l sune. Era posibil... 

— Am ajuns, strigă şoferul, iar Dellray uită cu totul de 
Lincoln Rhyme. 

Dubele cotiră pe strada unde locuia Pietrs. Pe unde 
trecuseră până acum, văzuseră doar localnici cu sticle de 
bere şi ţigări în mâini, dorindu-şi să ia o gură de aer curat. 
Însă locul ăla era pustiu, întunecat. 

Dubele încetiniră şi se opriră. Douăzeci şi patru de 
agenţi coborâră, în uniforme negre, cu arme dotate cu 

lanterne şi lunete cu laser. Doi boschetari îi priveau; unul 
din ei îşi ascunse repede sticla de bere sub cămaşă. 

Dellray se uită la o fereastră a blocului în care locuia 
Pietrs; răspândea o vagă lumină gălbuie. 

Şoferul trase prima dubă spre un loc de parcare 
întunecat şi-i şopti lui Dellray: 

— E Perkins. 

Bătu cu palma peste cască. 

— Vorbeşte la telefon cu directorul. Vor să ştie cine 
conduce asaltul. 

— Eu, se răsti Cameleonul. 

Apoi se întoarse către echipa lui. 

— Vreau supraveghere de vizavi şi pe alei. Lunetişti 
acolo, acolo şi acolo. Şi vreau ca toţi să fie la locurile lor 
de-acu' cinci minute. Ne-am înţeles? 


În jos pe treptele din lemn vechi, care scârţâiau. 
Cuprinzând-o cu braţul, o duse pe femeie, pe jumătate 
conştientă după lovitura primită în cap, în pivniţă. La 
capătul scării, o aruncă pe podeaua din pământ şi se uită 
la ea. 

Esther... 

Îşi ridică privirea şi se uită în ochii lui. Neajutorată, 
imploratoare. El nu observă. Tot ce vedea era corpul ei. 
Începu să-i dea jos hainele, costumul mov de jogging. Era 
de neimaginat ca o femeie să iasă din casă în ziua de azi şi 
la vârsta ei purtând ceva ce nu era mai mult decât, ei bine, 
lenjerie intimă. Nu crezuse că Esther Weinraub era o 
târfă. Ea fusese o tânără lucrătoare care cususe cămăşi, 
cinci pentru un penny. 

Colecţionarul de oase observă cum i se profila clavicula 
la baza gâtului. Şi, acolo unde alt bărbat s-ar fi putut uita 
la sânii ei şi sfârcurile cafenii, el privea îmbinarea dintre 
osul pieptului şi coastele ce porneau din el ca nişte 
picioare de păianjen. 

— Ce-ai de gând? întrebă femeia, încă ameţită. 

Colecţionarul de oase o privi cu atenţie, dar nu văzu o 
tânără anorectică, având nasul prea mare, buzele prea 
groase şi pielea de culoarea nisipului murdar. În spatele 
acelor imperfecţiuni, văzu frumuseţea perfectă a structurii 
ei. 

li mângâie tâmpla, o bătu uşor cu palma. Să nu se fi 
crăpat, rogu-te... 

Femeia tuşi, iar nările i se dilatară - fumul era foarte 
gros acolo, deşi el nu-l mai lua în seamă. 

— Nu mă mai lovi, şopti ea, clătinând din cap. Nu mă 
lovi. Te rog. 

El scoase cuțitul din buzunar, se aplecă şi-i tăie chiloţii. 
Tânăra îşi cobori privirea spre trupul ei gol. 

— Asta vrei? zise ea cu răsuflarea tăiată. De acord, poţi 
să mă regulezi. De acord. 

Plăcerea cărnii, îşi zise el... nu prea se potriveşte. 

O ridică în picioare, iar ea îl împinse înnebunită şi porni 
împleticindu-se spre o uşiţă dintr-un colţ al pivniţei. Fără 
să fugă, fără să încerce să scape. Doar suspinând, cu mâna 
întinsă către uşă. 

Colecţionarul de oase o privea, fermecat de mersul ei 
lent, înduioşător. 

Uşa, care dăduse cândva spre un buncăr de cărbuni, se 
deschidea acum către un tunel îngust care făcea legătura 
cu subsolul clădirii abandonate de alături. 

Esther împinse uşa metalică şi o deschise, apoi pătrunse 
înăuntru. După mai puţin de un minut, se auzi un țipăt. 
Urmat de un strigăt cu sufletul la gură: 

— Doamne, nu, nu, nu... 

Şi de alte cuvinte, bălmăjite printre urlete de groază. 

Apoi se întoarse prin tunel, de astă dată mai repede, 
fluturându-şi braţele în jur, de parcă ar fi încercat să 
alunge ceea ce tocmai văzuse. 

Vino la mine, Esther. 

Se clătină pe podea, suspinând. 

Vino la mine. 

Alergă drept în braţele lui, care o aşteptau şi o 
îmbrăţişară. O strânse pe femeie ca un amant, simţi sub 
degete minunata claviculă şi începu s-o târască încet către 
uşa tunelului. 

DOUĂZECI 


Fazele Lunii, frunza, chiloţii umezi, fărâme de pământ. 
Echipa lor se adunase din nou în dormitorul lui Rhyme - 
toţi, în afară de Polling şi Haumann; loialitatea faţă de 
poliţie i-ar fi împiedicat pe căpitani să susţină ceea ce era, 
fără nicio îndoială, o operaţiune neautorizată. 

— Ai testat lichidul de pe chiloţii, nu-i aşa, Mel? 

— Trebuie s-o fac din nou. Ne-au luat cazul înainte de-a 
ajunge la rezultate. i 

Cooper extrase o mostră şi o injectă în cromatograf. În 
vreme ce el manevra dispozitivul, Sachs se prefăcea că 
priveşte crestele şi văile ce apăruseră pe ecranul 
computerului. Semănau cu o colonie de polipi. Rhyme îşi 
dădu seama că ea stătea lângă el, ca şi cum s-ar fi apropiat 
când el nu fusese atent. Tânăra polițistă vorbi cu voce 
joasă. 

— Am fost... 

— Da? 

— Am fost mai tăioasă decât voiam. Mai devreme, vreau 
să zic. Am un temperament iritabil. Nu ştiu de unde l-am 
moştenit. Dar îl am. 

— Ai avut dreptate, zise Rhyme. 

Se priviră în ochi fără reţinere, iar Rhyme se gândi la 
vremurile când avusese discuţii serioase cu Blaine. În timp 
ce vorbeau, se concentrau întotdeauna asupra unui obiect 
aflat între ei - unul dintre caii de ceramică pe care-i 
colecţiona ea, o carte, o sticlă aproape goală de Merlot sau 
Chardonnay. 

El spuse: 

— Eu cercetez locurile crimelor altfel decât majoritatea 
criminaliştilor. Aveam nevoie de cineva fără idei 
preconcepute. Şi de cineva care să judece cu mintea lui. 
Calitățile contradictorii pe care le căutăm la acel iluzoriu 


amant perfect. Forţă şi vulnerabilitate, în egală măsură. 

— Când am vorbit cu comisarul Eckert, zise ea, am 
făcut-o doar ca să rezolv problema transferului. Asta-i tot 
ce voiam. Nu mi-a dat prin minte că o să se ducă vestea 
până la agenţii federali şi că ei or să preia cazul. 

— Ştiu asta. 

— Şi tot mi-am ieşit din fire. Îmi pare rău. 

— Nu da înapoi, Sachs. Am nevoie de cineva care să-mi 
spună că sunt idiot atunci când mă port ca un idiot. Aşa 
face Thom. De-aia îl iubesc. 

— Nu mă lua la sentiment, Lincoln, strigă Thom din 
celălalt capăt al încăperii. 

Rhyme continuă: 

— Nimeni altcineva nu-mi spune să mă duc dracului. 
Toţi se poartă cu mănuşi. Detest chestia asta. 

— Nu pare să fi fost pe-aici prea multă lume care să aibă 
ce să-ţi spună în ultima vreme. 

După câteva clipe, Thom zise: 

— E adevărat. 

Pe ecranul cromatografului, crestele şi văile încetară să 
se mişte, devenind una dinte nenumăratele semnături ale 
naturii. Mel Cooper apăsă nişte taste ale computerului şi 
citi rezultatele. 

— Apă, motorină, fosfat, sodiu, urme de minerale... N- 
am idee ce înseamnă. 

Care, se întrebă Rhyme, era mesajul? Chiloţii? Lichidul? 
Spuse: 

— Să continuăm. Vreau să văd fragmentele de sol. Sachs 
îi aduse punga. Conţinea nisip rozaliu, amestecat cu bucăţi 
de argilă şi pietricele. 

— Suspensie coloidală, anunţă Rhyme. Amestec de 
piatră şi nisip. De găsit chiar deasupra stratului de rocă- 
mamă din Manhattan. E şi silicat de sodiu acolo? 

Cooper porni cromatograful. 

— Da. O grămadă. 

— Atunci căutăm un loc din centru, la vreo cincizeci de 
metri de apă... Rhyme izbucni în râs văzând expresia 
uluită de pe chipul lui Sachs. Nu e magie, Sachs. Doar mi- 

am făcut temele, asta-i tot. Antreprenorii amestecă silicat 
de sodiu cu suspensie coloidală ca să consolideze 
pământul atunci când sapă fundaţii adânci în apropierea 
apei. Asta înseamnă că locul trebuie să fie în centru. Hai 
să ne uităm la frunză. 

Sachs ridică punga. 

— N-am idee ce poate fi, spuse Rhyme. Nu cred că am 
văzut vreodată una ca asta. 

— Am o listă de site-uri de horticultură, spuse Cooper cu 
ochii pironiţi pe ecranul calculatorului. O să navighez 
puţin pe-acolo. 

Şi Rhyme petrecuse ceva timp pe internet. Dar, ca şi în 
cazul cărţilor, filmelor şi posterelor, până la urmă îi 
dispăruse interesul pentru lumea cibernetică. Poate fiindcă 
prea mult din propria sa lume era virtual, internetul era, 
până la urmă, un loc dezolant pentru Lincoln Rhyme. 

Ecranul computerului licărea, imaginile dansând pe el în 
vreme ce Cooper căuta link-uri şi dispărea adânc în reţea. 

— O să descarc nişte foldere. Durează zece-douăzeci de 
minute. 

Rhyme spuse: 

— În regulă. Restul indiciilor găsite de Sachs... Nu alea 
lăsate intenţionat. Celelalte. Ne-ar putea spune pe unde a 
fost susnecul. Hai să ne uităm la arma noastră secretă, 
Mel. 

— Arma secretă? întrebă Sachs. 

— Probele materiale microscopice. 


Agentul special Fred Dellray pregătise o operaţiune de 
pătrundere cu zece oameni. Două grupe, plus cei de la 
căutare şi supraveghere. Agenţii dotați cu veste antiglonţ 
stăteau ascunşi în tufişuri, transpirând abundent. Vizavi, la 
etajul unei clădiri abandonate, echipa de supraveghere 
îndreptase microfoanele şi lunetele cu raze infraroşii spre 
locuinţa criminalului. 

Cei trei lunetişti, cu puştile Remington încărcate şi 
armate, stăteau întinşi pe acoperişuri. Colegii lor cu 

binocluri stăteau ghemuiţi lângă ei, ca nişte călugări 
tibetani. 

Dellray - purtând o canadiană din stocul FBl-ului şi 
jeanşi în loc de costumul verde - asculta la casca fixată în 
ureche. 

— Supravegherea către comandant. Vedem subsolul în 
infraroşu. Cineva se mişcă acolo. 

— Cum arată? întrebă Dellray. 

— Nu se vede. Ferestrele sunt prea murdare. 

— E doar el singur? Poate are o victimă cu el. 

Inţelegea că agentul Sachs putea să aibă dreptate; că 
suspectul răpise deja pe altcineva. 

— Nu ştiu. Am recepționat doar mişcare şi căldură. 

Dellray trimise alţi agenţi în jurul clădirii. Aceştia 
raportară. 

— Nu e nimeni la primul şi al doilea etaj. Garajul e 
încuiat. 

— Lunetiştii? întrebă Dellray. Raportaţi. 

— Trăgătorul Unu către comandant. Am ajuns la uşa din 
faţă. Terminat. 

Ceilalţi acopereau holul şi o cameră de la primul etaj. 

— Încărcat şi armat, transmiseră ei. 

Dellray îşi scoase pistolul automat. 

— În regulă, avem hârtie, zise el. 

Adică un mandat. Nu trebuia să bată la uşă. 

— Acum! Echipele unu şi doi, porniţi, porniţi, porniţi! 

Prima grupă izbi uşa din faţă cu un berbec, iar cea de-a 
doua folosi o metodă puţin mai civilizată, spărgând 
fereastra uşii din spate şi trăgând zăvorul. Pătrunseră 
înăuntru, Dellray urmându-l pe ultimul agent din Grupa 
Unu în casa veche, sinistră. Duhoarea de carne putrezită 
era copleşitoare, iar Dellray, care mai văzuse locuri ale 
unor crime, înghiţi cu efort, încercând să nu vomite. 

A doua grupă asigura parterul, apoi urcă spre dormitor, 
în timp ce prima cobora în goană treptele spre subsol, 
tropăind zgomotos pe lemnul vechi. 

Dellray alergă spre subsolul ce mirosea pestilenţial. Auzi 
o uşă lovită cu piciorul undeva dedesubt şi un strigăt: 

— Nu mişca! Suntem agenţi federali. Stai pe loc! 

Dar când ajunse la uşa subsolului, îl auzi pe acelaşi 
agent exclamând pe un ton diferit: 

— Ce dracu-i asta? O, Hristoase. 

— Căcat, strigă altul. Dezgustător. 

— O grămadă de căcat, conchise Dellray, respirând greu 
în timp ce pătrundea în subsol. 

Înghiţi cu noduri când simţi mirosul insuportabil. 

Cadavrul bărbatului zăcea pe podea, într-o baltă de 
lichid negru. Cu gâtul tăiat. Ochii morţi, sticloşi erau 
îndreptaţi spre tavan, dar bustul părea să fi fost mişcat - 
ridicat şi târât. Dellray se cutremură; nu fusese niciodată 
imun la vederea colcăitului insectelor. Numărul mare de 
gândaci şi viermi sugera că victima era moartă de cel 
puţin trei zile. 

— De ce-am văzut mişcare în infraroşu? întrebă unul 
dintre agenţi. 

Dellray îi arătă urmele colţilor de şobolan de pe piciorul 
umflat al victimei şi de pe coapsă. 

— Sunt pe undeva pe-aici. Le-am întrerupt prânzul. 

— Dg’ ce s-a-ntâmplat? L-a lichidat una dintre victime? 

— Ce tot zici acolo? se răsti Dellray. 

— Nu el e ăsta? 

— Nu, nu-i el, explodă Dellray, uitându-se la o rană a 
cadavrului. 

Un agent din grupă se încruntă. 

— Ba da, Dellray. Asta-i tipu'. Avem poze. Asta-i Pietrs. 

— Sigur că-i jigodia de Pietrs. Da' nu-i el susnecu'. Nu 
te-ai prins? 

— Nu-i el? Cum adică? 

Acum totul îi devenise limpede. 

— Ticălosu'. _ 

Telefonul lui Dellray sună, făcându-l să sară în sus. Il 
deschise şi ascultă preţ de un minut. 

— Ce a făcut? Ah, asta-mi mai lipsea... Nu, nu l-am 
arestat pe blestematu' de criminal. 

Închise telefonul şi arătă înfuriat cu degetul spre doi 
agenţi SWAT. 

— Voi veniţi cu mine. 

— Care-i treaba, Dellray? 

— O să facem o vizită. Şi ce-o să mai facem atunci? 

Agenţii se priviră încruntaţi. Însă Dellray le oferi 
răspunsul. 

— N-o să fim deloc simpatici. 


Mel Cooper scutură conţinutul plicurilor pe o hârtie. 
Examină pulberea cu o lupă. 

— Da, e praf de cărămidă. Şi alt gen de piatră. Cred că-i 
marmură. 

Puse o mostră pe o lamelă şi o cercetă la microscop. 

— Da, marmură. De culoare roz. 

— Era ceva marmură în tunel? Unde ai găsit-o pe 
nemţoaică? 

— Deloc, răspunse Sachs. 

Cooper sugeră că ar putea proveni de la clădirea în care 
stătea Monelle, de unde fusese înhăţată de Susnec 823. 

— Nu, cunosc cvartalul unde e Deutsche Haus. E doar 
un stabiliment transformat din East Village. Cea mai bună 
piatră pe care-o găseşti acolo e granitul lustruit. E posibil, 
doar posibil, să fie o fărâmă din vizuina lui. Are ceva 
deosebit? 

— Urme de daltă, zise Cooper, aplecându-se deasupra 
microscopului. 

— A, bun. Cât de clare? 

— Nu prea clare. Neregulate. 

— Să fie de la un vechi cioplitor de piatră cu aburi? 

— Da, aşa cred. 

— Scrie, Thom, spuse Rhyme, arătând spre planşă. 
Există marmură în locuinţa lui. Şi e veche. 

— Dar de ce ne interesează locuinţa lui? întrebă Banks, 
uitându-se la ceas. Agenţii federali trebuie să fie acolo la 
ora asta. 

— Niciodată nu ai suficiente informaţii, Banks. Nu uita 
asta. Aşa, ce mai avem? 

— Alt fragment din mănuşă. Pielea aia roşie. Şi asta ce 
e? o întrebă pe Sachs, ridicând o pungă de plastic cu o 
bucată de lemn înăuntru. 

— Mostra de aftershave. Din locul unde a atins un stâlp. 

— Să fac un examen olfactiv? întrebă Cooper. 

— Vreau să-l miros mai întâi, spuse Rhyme. 

Sachs îi duse punga. În ea se afla un mic disc de lemn. 
Ea o deschise şi Rhyme inhală. 

— E Brut. Cum de nu ţi-ai dat seama? Thom, scrie acolo 
că omul nostru foloseşte colonie de la drogherie. 

Cooper anunţă: 

— Aici e celălalt fir de păr. 

Tehnicianul îl puse la microscop. 

— Foarte asemănător cu ăla pe care l-am găsit mai 
devreme. Probabil din aceeaşi sursă. Ce naiba, Lincoln, ţie 
ti-as zice că este aceeaşi. Castaniu. 

— Capetele sunt tăiate sau rupte natural? 

— Tăiate. 

— Bun, ne apropiem de culoarea părului, zise Rhyme. 

Thom scrise castaniu, dar Sellitto sări în sus: 

— Nu scrie asta! 

— Ce? 

— Cu siguranţă nu e castaniu, continuă Rhyme. 

— Credeam... 

— Are orice culoare în afară de castaniu. Blond, cenușiu, 
negru, roşu... 

Detectivul explică: 

— E un truc vechi. Te duci pe o alee din spatele unei 
frizerii şi iei nişte fire de păr din gunoi. Pe urmă le arunci 
la locul faptei. 

— Aha. 

Banks introduse informaţia undeva în memoria lui 
entuziastă. Rhyme zise: 

— Bun. Acum fibra. 

Cooper o puse la microscopul cu polarizare. După ce 
reglă aparatul, spuse: 

— Filamente de 0,53. 

Rhyme zise imediat: 

— Nailon 6. Cum arată, Mel? 

— Foarte aspru. Lobat în secţiune. 

— Mochetă. 

— Corect. O să mă uit în baza de date. După câteva 
clipe, întoarse privirea de la ecranul computerului. E fibră 
de Hampstead Textile 118 B. 

Rhyme oftă disperat. 

— Ce e? întrebă Sachs. 

— E cea mai cunoscută căptuşeală folosită de fabricanţii 
americani de automobile. Se găseşte în peste două sute de 
mărci diferite, încă de-acum cincisprezece ani. Nicio 
speranţă... Mel, mai e ceva pe fibră? Uită-te la MES. 

Tehnicianul deschise microscopul electronic cu scanere. 
Pe ecran apăru o stranie lumină albastru-verzuie. Firul 
textil părea o sfoară uriaşă. 

— Am găsit ceva. Cristale. O grămadă. Se foloseşte 
dioxid de titan pentru curăţarea mochetelor. Asta trebuie 
să fie. 

— Testează-le cu cromatograful. E important. 

— Nu e destul aici. Ar trebui să ard toată fibra. 

— Atunci arde-o. 

Sellitto spuse pe un ton delicat: 

— Să împrumuţi probe materiale e una. Dar să le 
distrugi? Nu ştiu ce să zic, Lincoln. Dacă o să fie un 
proces... 

— Trebuie s-o facem. 

— Of, Doamne, zise Banks. 

Sellitto încuviinţă fără convingere, iar Cooper introduse 
mostra. Aparatul şuieră. După câteva momente, ecranul 
licări şi apărură nişte coloane. 

— Uite, ăsta-i lanţul moleculei de polimer. Nailonul. Dar 
valul ăla mic e altceva. Clor, detergent... E praf de curăţat. 

— Îţi aminteşti, spuse Rhyme, ce zicea nemţoaica? 
Maşina mirosea a curat. Află ce substanţă e. 

Cooper căută informaţia într-o bază de date cu nume de 
mărci. 

— E fabricată de Pfizer Chemicals. Se vinde sub numele 
de Tidi-Kleen de către Baer Automotive Products din 
Teterboro. 

— Perfect! strigă Lincoln Rhyme. Cunosc compania. 
Vând cu toptanul parcurilor de automobile. Majoritatea 
sunt firme de închiriat maşini. Susnecul nostru conduce un 
automobil închiriat. 

— N-o fi atât de nebun încât să conducă o maşină 
închiriată la locul crimei, nu? întrebă Banks. 

— E furată, mormăi Rhyme, de parcă tânărul întrebase 
cât fac doi plus doi. Şi numerele de înmatriculare de pe ea 
sunt furate. Mai avem legătura cu Emma? 

— Acum e probabil acasă. 

— Trezeşte-o şi pune-o să verifice furturile de la Hertz, 
Avis, National, Budget. 

— S-a făcut, zise Sellitto, deşi stânjenit, poate fiindcă 
simţise mirosul vag de probă materială arsă ce plutea în 
aer. 

— Urmele de paşi? întrebă Sachs. 

Rhyme se uită la impresiunile electrostatice pe care le 
ridicase ea. 

— O uzură neobişnuită a tălpilor. Vezi porţiunea tocită 
de la exteriorul fiecărui pantof, la capăt? 

— Mergea crăcănat? se întrebă Thom cu glas tare. 

— Posibil, dar călcâiele pantofilor nu sunt uzate, cum te- 
ai aştepta. 

Rhyme studie amprentele. 

— Eu cred că e un cititor împătimit. 

— Un cititor? 

— Aşază-te pe scaunul ăla, îi zise Rhyme lui Sachs. Şi 
apleacă-te peste masă, prefă-te că citeşti. 

272 


- JEFFERY DEAVER - 


Tânăra se aşeză, apoi ridică privirea. 

— Şi? 

— Prefă-te că întorci pagini. 

Ea făcu asta de mai multe ori. Ridică iarăşi ochii. 

— Continuă. Citeşti Război şi pace. 

Paginile se întorceau, iar Sachs stătea cu capul aplecat. 
La un moment dat, fără să-şi dea seama, îşi încrucişă 
gleznele. Marginile exterioare ale pantofilor ei erau 
singura parte care atingea podeaua. 

Rhyme le atrase atenţia, apoi zise: 

— Scrie asta pe planşă, Thom. Dar adaugă un semn de 
întrebare. Acum să ne uităm la liniile amprentelor. 

Sachs zise că nu avea amprenta bună, cea cu care FBl-ul 
identificase suspectul. 

— E tot la sediul central. 

Insă pe Rhyme nu-l interesa acea amprentă. O voia pe 
cealaltă, pe care Sachs o ridicase de pe pielea nemţoaicei. 

— Nu se poate scana, anunţă Cooper. Nu e nici măcar 
de gradul C. N-aş putea să-mi formez o părere despre ea. 

Rhyme spuse: 

— Nu mă interesează identitatea. Mă interesează linia 
aia de-acolo. 

Era curbată şi se afla exact în centrul amprentei. 

— Ce-i aia? întrebă Sachs. 

— Cred că-i o cicatrice, zise Cooper. De la o tăietură 
veche. Una urâtă. Arată de parcă ar fi ajuns până la os. 

Rhyme îşi aminti de alte semne şi imperfecţiuni ale pielii 
pe care le văzuse de-a lungul anilor. În trecut, înainte ca 
oamenii să se ocupe mai mult cu plimbatul hârtiilor şi cu 
tastarea la computer, era mult mai uşor să spui ce meserie 
avea cineva dacă-i examinai mâinile: vârfurile degetelor 
deformate la dactilografi, înţepături de la maşinile de 
cusut şi acele croitorului, scobituri şi pete de cerneală de 
la stilourile stenografilor şi contabililor, tăieturi făcute de 
hârtia din maşinile de tipărit, cicatrice de la maşinile de 
stanţat, bătături de la diverse tipuri de muncă manuală... 

Însă cicatricea aia nu le spunea nimic. Nu încă, în orice 
caz. Nu până când ar fi avut un suspect căruia să-i 
cerceteze mâinile. 

— Ce mai avem? Urma de genunchi. Asta e bună. Ne 
sugerează ce poartă individul. Ţine-o sus, Sachs. Mai sus! 
Pantaloni largi. Materialul a lăsat cuta aia adâncă, aşa că e 
fibră naturală. Pe timpul ăsta, aş zice că e bumbac. Nu 
lână. lar pantaloni de mătase nu prea se mai poartă. 


— Material subţire, nu denim, zise Cooper. 


— Haine sport, conchise Rhyme. Adaugă asta pe planşă, 


Thom. 
SUSNEC 823 
Înfăţişare Reşedinţă Vehicul Alte 
observaţii 
Bărbat Prob. are o Taxi Cunoaşte 
caucazian locuinţă sigură Model recent | procedurile de 
constituţie Situată lângă: de limuzină, gri | colectare a 
zveltă B'way & | deschis, probelor 
Haine de | 82nd, argintiu, bej materiale 
culoare închisă ShopRite Posibil să aibă 
Mănuşi vechi, B'way & dosar penal 
din piele | 96th, Cunoaşte 
roşcată de ied Anderso structura 
Aftershave, ca | n Foods amprentelor 
să acopere alt Greenwich & Armă - Colt 
miros? Bank, calibru 32 
Caligulă? ShopRite Leagă victimele 
Bleumarin? 2nd Ave., cu noduri 
Mănuşi de | 72nd-73rd., ciudate 
culoare închisă Grocery Îl atrage 
Aftershave = | World „vechiul” 
Brut Battery Park A numit-o 
Părul nu e |City, „Hanna” pe o 
castaniu J & G's victimă 
Cicatrice Emporium Cunoaşte 
adâncă la 1709 2nd germana 
arătător Ave., elementară 
Haine de stradă Anderso Il atrag locurile 
n Foods subterane 
34th & Lex., Dublă 

Food personalitate 
Warehouse Poate fi preot, 
8th Ave. & asistent social, 
24th, consilier 
ShopRite Tocire 
Houston & neobişnuită a 
Lafayette, pantofilor, 
ShopRite citeşte mult? 
6th Ave. & 
Houston, 
J & G's 
Emporium 
Greenwich & 
Franklin, 
Grocery 
World 
Clădire veche, 
marmură roz 


Cooper întoarse privirea spre ecranul computerului şi 
bătu ceva la tastatură. 

— N-avem noroc cu frunza. Nu seamănă cu nimic din ce 
are Institutul Smithsonian. 

Rhyme se lăsă pe pernă. Cât timp aveau? 

O oră? Două? 

Luna. Pământ. Apă sărată... 

Se uită la Sachs, care stătea singură într-un colţ al 
camerei. Avea capul aplecat, iar părul ei lung şi roşu îi 
cădea până la podea. Se uita într-o pungă cu probe 
materiale, încruntată, concentrată. De câte ori stătuse şi 
Rhyme în aceeaşi poziţie, încercând să... 

— Un ziar! strigă ea, ridicând privirea. Unde e un ziar? 

Işi mută agitată ochii de la o masă la alta. 

— Ziarul de azi? 

— Ce este, Sachs? întrebă Rhyme. 

Ea înşfăcă The New York Times de la Jerry Banks şi-l 
răsfoi în grabă. 

— Lichidul ăla... de pe chiloţi, îi zise ea lui Rhyme. Ar 
putea fi apă sărată? 

— Apă sărată? 

Cooper studie diagrama efectuată de cromatograf. 

— Sigur! Apă cu sodiu şi alte minerale. Şi motorină, 
fosfaţi. E apă de mare poluată. 

Tânăra îl privi pe Rhyme în ochi şi spuseră amândoi 
deodată: 

— Fluxul! 

Sachs luă ziarul şi-l deschise la harta meteo. Conţinea o 
diagramă a fazelor Lunii la fel ca aceea găsită la locul 
ultimei infracţiuni. Dedesubt era o hartă a mareelor. 

— Fluxul începe în patruzeci de minute. 

Pe chipul lui Rhyme apăru o expresie de aversiune. 
Niciodată nu era mai furios decât atunci când era mâniat 
pe sine. 

— O să-şi înece victima. Se află sub un dig din centru. 

Se uită neajutorat la harta Manhattanului, cu numeroşii 
lui kilometri de țărm. 

— Sachs, e timpul să faci din nou pe pilotul de curse. Tu 
şi Banks mergeţi spre vest. Lon, ce-ar fi s-o iei spre East 
Side? Pe lângă South Street Seaport. Şi Mel, află odată ce 
dracu-i frunza aia! 


Coama unui val îi plesni capul aplecat. 

William Everett deschise ochii şi suflă apa agitată din 
nas. Era ca gheaţa de rece şi-i făcea inima bolnavă să 
palpite vag în timp ce se chinuia să-i trimită sânge cald în 
corp. 

Aproape că leşină din nou, ca atunci când ticălosul ăla îi 
rupsese degetul, pe urmă reveni la gândurile lui. Îşi aminti 
de fosta lui soţie şi, dintr-un motiv oarecare, de călătoriile 
lor. Fuseseră în Egipt. Şi în Guatemala, în Nepal. La 
Teheran (cu o săptămână înainte de atacarea ambasadei 
americane). 

Avionul companiei Southeast China Airlines pierduse 
unul din cele două motoare la o oră după decolarea din 
Beijing, iar Evelyn îşi plecase capul în poziţia de prăbuşire, 
pregătindu-se să moară, cu ochii ţintă la un articol dintr-o 
revistă. Acolo scria că un ceai fierbinte băut imediat după 

masă dăunează sănătăţii. Mai târziu, ea îi vorbise despre 
asta, într-un bar din Singapore, şi râseseră isteric 
amândoi, până la lacrimi. 

Se gândi la ochii reci ai răpitorului. La dinţii lui, la 
mănuşile grosolane. 

Acum, în acel oribil mormânt de apă, o durere 
insuportabilă îi străbătu braţul, urcându-se spre falcă. 

Să fie de la degetul rupt sau e un atac de cord? se 
întrebă el. 

Câte puţin din fiecare, poate. 

Everett închise ochii până când durerea se stinse. Apoi 
privi în jur. Spaţiul în care fusese încătuşat se afla sub un 
dig putrezit. O ieşitură de lemn cobora dinspre marginea 
lui către apa înspumată, care era la vreo cincisprezece 
centimetri sub platforma digului. Lumini de la vasele de pe 
râu şi de la zonele industriale din Jersey licăreau prin 
fanta îngustă. Apa îi ajunsese până la gât şi, deşi plafonul 
digului era la peste un metru deasupra lui, cătuşele îl 
ţineau aproape de stâlp. 

Durerea urcă din nou dinspre deget şi Everett urlă, apoi 
îşi lăsă capul spre apă şi leşină. Nasul plin de apă şi tusea 
violentă care urmă îl readuseră la viaţă. 

Apoi, Luna înălţă uşor suprafaţa apei şi, cu un clocot al 
valurilor, spaţiul în care era captiv fu izolat de râu. Se lăsă 
întunericul. Percepea mugetul valurilor şi gemetele lui de 
durere. 

Ştia că era un om mort, ştia că nu-şi putea ţine capul 
deasupra apei unsuroase mai mult de câteva minute. 
Închise ochii şi îşi lipi obrazul de stâlpul negru, alunecos. 

DOUĂZECI ŞI UNU 


— Mergi până în centru, Sachs, răsună glasul lui Rhyme 
prin staţie. 

Ea apăsă pedala accelerației dubei, cu luminile roşii 
aprinse, gonind spre centru pe autostrada din West Side. 
Calmă, ambală motorul până la o sută treizeci de kilometri 
pe oră. 

— Aşa, uau, zise Jerry Banks. 

Făcând numărătoarea inversă. Twenty-third Street, 
Twentieth, derapajul de pe Fourteenth Street, la docul de 
barje cu gunoi. Când trecură cu sirenele urlând prin 
Village, cartierul prostituatelor, un camion mare ieşi de pe 
o stradă laterală direct în calea ei. În loc să frâneze, ea 
coti duba peste acostament, ca un jocheu la o cursă cu 
obstacole, alegându-se cu înjurături din partea lui Banks şi 
cu un claxonat prelung dinspre camion, care plonja 
spectaculos pe autostradă. 

— Hopa, zise Amelia Sachs şi se întoarse pe banda 
dinspre sud. 

Lui Rhyme îi spuse: 

— Repetă. N-am auzit. 

Vocea stinsă a lui Rhyme se auzi înfundat în căşti. 

— În centru, atât pot să-ţi spun. Până ne dăm seama ce 
înseamnă frunza. 

— Ne apropiem de Battery Park City. 

— Douăzeci şi cinci de minute până la flux, anunţă 
Banks. 

Poate că echipa lui Dellray putea afla locul exact de la 
insul acela. L-ar fi putut târî pe domnul 823 pe o alee, cu 
ajutorul unei pungi cu mere. Nick îi zisese că aşa îi 
convingeau pe infractori să „coopereze”. Pocneşte-i în 
burtă cu o pungă de fructe. E foarte dureros. Nu lasă 
urme. Când era mai tânără, Sachs n-ar fi crezut că 
poliţiştii fac aşa ceva. Dar acum ştia mai multe. 

Banks o bătu pe umăr. 

— Acolo. O mulţime de diguri vechi. 

Lemn putrezit, murdar. Locuri fantomatice. 

Opriră duba, coborâră şi începură să alerge spre apă. 

— Eşti acolo, Rhyme? 

— Spune, Sachs. Unde te afli? 

— Lângă un dig, la nord de Battery Park City. 

— Tocmai am vorbit cu Lon, care e pe East Side. N-a 
găsit nimic. 

— E descurajant, zise ea. Aici sunt zeci de docuri. Pe 
urmă, toată faleza... Sediul pompierilor marini, docurile 
pentru feriboturi şi cel de la Battery Park... Avem nevoie 
de unitatea de intervenţii. 

— Nu avem unitate de intervenţii, Sachs. Ei nu mai sunt 
de partea noastră. 

Douăzeci de minute până la flux. 

Ochii ei scrutară ţărmul. Neajutorată, îşi plecă umerii. 
Cu mâna pe armă, o luă la goană spre rău, iar Jerry Banks 
o urmă îndeaproape. 

— Zi-mi ceva despre frunza aia, Mel. O bănuială, orice. 
Improvizează. 

Cuprins de agitaţie, Cooper îşi întoarse privirea de la 
microscop spre ecranul computerului. 

Opt mii de varietăţi de plante cu frunze în Manhattan. 

— Nu seamănă cu nicio structură celulară a altor plante. 

— E veche, spuse Rhyme. Cât de veche? 

Cooper se uită din nou la frunză. 

— E mumificată. Aş zice că are o sută de ani, poate ceva 
mai puţin. 

— Ce-a dispărut în ultima sută de ani? 

— Plantele nu dispar, într-un ecosistem cum e 
Manhattan. Răsar mereu în fiecare an. 

Un bâzâit în mintea lui Rhyme. Era pe cale să-şi 
amintească ceva. Îndrăgea şi detesta senzaţia aia. Putea 
înhăţa gândul ca pe o muscă mai înceată. Sau se putea 
evapora cu totul, lăsându-l doar cu gustul amar al 
inspiraţiei pierdute. 

Şaisprezece minute până la flux. 

Ce era gândul ăla? Se chinui să-l găsească, închise 
ochii... 

Un doc, îşi spunea. Victima e sub un doc. 

Ce-i cu asta? Gândeşte! 

Doc... nave... descărcat... încărcătură. 

Descărcarea mărfii! 

Deschise ochii brusc. 

— Mel, e o plantă de cultură? 

— Ah, drace. M-am uitat la paginile de horticultură 
generală, nu la plantele cultivate. 

Bătu ceva la tastatură. Timpul se scurgea lent. 

— Ei bine? 

— Aşteaptă, aşteaptă... Am o listă codată binar. 

O scană. 

— Lucerna, orz, sfeclă, porumb, ovăz, tutun... 

— Tutun! Încearcă asta. 

Cooper dădu dublu clic pe mouse, iar imaginea se 
desfăşură încet pe ecran. 

— Asta e! 

— Turnurile World Trade, anunţă Rhyme. Pe terenul 
aflat la nord de-acolo erau cândva plantaţii de tutun. 
Thom, ia documentaţia pentru cartea mea - vreau harta de 
la jumătatea secolului al XVIII-lea. Şi harta recentă pe care 
a folosit-o Bo Haumann ca să găsească locurile cu deşeuri 
de azbest. Pune-le acolo, pe perete, una lângă alta. 

Asistentul găsi harta veche în dosarele lui Rhyme. O 
puse pe perete lângă cea recentă, aproape de patul şefului 
său. Desenată stângaci, harta mai veche arăta partea de 
nord a oraşului colonizat - un pâlc de case în zona mai 
joasă a insulei - acoperită de plantaţii. Erau trei pontoane 
comerciale de-a lungul râului, care pe-atunci nu se numea 
Hudson, ci West River. Rhyme aruncă o privire spre harta 
recentă a oraşului. Plantaţiile dispăruseră, desigur, ca şi 
pontoanele, însă pe harta actuală apărea un doc 
abandonat exact în locul unuia dintre vechile debarcadere 
ale exportatorilor de tutun. 

Rhyme se întinse în faţă, încercând să vadă numele 
străzii învecinate. Era pe cale să-l strige pe Thom ca să-i 
aducă harta mai aproape când, de la parter, auzi un 
trosnet puternic şi uşa izbindu-se de perete. Geamul se 
sparse. 

Thom cobori pe scară. 

— Vreau să-l văd. 

Glasul sec răsună în hol. 

— Doar un... începu asistentul. 

— Nu. Nu într-un minut, nu într-o oră. Acu'. Băga-mi-aş. 
Acv’. 

— Mel, şopti Rhyme, ascunde probele materiale şi 
opreşte aparatele. 

— Dar... 

— Fă ce-ţi spun! 

Rhyme dădu violent din cap, iar microfonul căştii căzu 
pe pat, lângă el. Dinspre scară se auzea tropăit de paşi. 

Thom îşi dădu toată silinţa să se supună, însă vizitatorii 
erau trei agenţi federali, iar doi dintre ei erau înarmaţi şi-l 
împingeau încet pe scară. 

Slavă cerului, Mel Cooper demontase un microscop în 
cinci secunde şi aşeza componentele cu calm în cutie când 
agenţii FBI ajunseră sus şi năvăliră în cameră. Probele 
materiale erau vârâte sub o masă şi acoperite cu 
exemplare din National Geographic. 

— A, Dellray, zise Rhyme. Ai găsit susnecul, nu? 

— De ce nu ne-ai spus? 

— Ce să vă spun? 

— Că amprenta era falsă. 

— Nimeni nu m-a întrebat. 

— Falsă? întrebă Cooper, dezorientat. 

— Nu, era o amprentă adevărată, zise Rhyme, de parcă 
ar fi fost ceva evident. Dar nu era a susnecului. Omul 
nostru avea nevoie de un taxi ca să-şi ia prada. Aşa că l-a 
întâlnit pe... cum îl chema? 

— Victor  Pietrs, mormăi Dellray şi-i relată viaţa 
taximetristului. 

— Frumoasă treabă, spuse Rhyme cu sinceră admiraţie. 
A acostat un sârb cu cazier şi probleme mintale. Mă întreb 
cât timp a căutat un candidat. În orice caz, 823 l-a ucis pe 
bietul domn Pietrs şi i-a furat taxiul. I-a tăiat degetul. L-a 
păstrat şi şi-a zis că, dacă ajungem prea aproape de el, o 
să lase o amprentă clară la locul crimei, ca să ne deruteze. 
Am impresia că trucul a funcţionat. 

Rhyme se uită la ceas. Mai erau paisprezece minute. 

— Cum de-ai ştiut? 

Dellray aruncă o privire spre hărţile de pe perete, dar, 
slavă Domnului, nu-l interesară. 

— Amprenta avea semne de deshidratare şi de 
contractare. Cadavrul era varză, pun pariu. Şi l-aţi găsit în 
pivniţă? Aşa e? Acolo unde-i place omului nostru să-şi 
depună victimele. 

Dellray îl ignoră şi amuşină prin încăpere ca un uriaş 
câine de vânătoare. 

— Unde-ai ascuns probele noastre? 

— Probe? Nu ştiu despre ce vorbeşti. Ia zi, mi-ai spart 
uşa? Ultima oară ai intrat fără să baţi. Acum ai lovit-o cu 
piciorul. 

— Să ştii, Lincoln, că mă gândeam să-mi cer scuze 
pentru data trecută... 

— Frumos din partea ta, Fred. 

— Da’ acu’ sunt la un pas de-a-ţi pune curu’ la popreală. 

Rhyme se uită la microfonul căştii, care atârna spre 
podea. Îşi imagină vocea lui Sachs pălăvrăgind în căşti. 

— Dă-mi probele alea, Rhyme. Nu-ţi dai seama în ce 
rahat eşti. 

— Thom, zise încet Rhyme, agentul Dellray m-a speriat 
şi am scăpat casca walkmanului. Eşti amabil s-o agăţi pe 
rama patului? 

Asistentul nu stătu pe gânduri. Aşeză microfonul lângă 
capul lui Rhyme, să nu-l vadă Dellray. 

— Mulţumesc, îi spuse Rhyme lui Thom. Apoi adăugă: 
Ştii, n-am făcut încă baie. Cred că e timpul, ce zici? 

— Chiar mă întrebam când o să te hotărăşti, zise Thom 
cu naturaleţea unui actor înnăscut. 


— Răspunde, Rhyme. Ce Dumnezeu! Unde eşti? 

Pe urmă auzi un glas în cască. Al lui Thom. Suna preţios, 
exagerat. Ceva nu era în regulă. 

— Am luat un burete nou, zise vocea. 

— Pare să fie bun, răspunse Rhyme. 

— Rhyme! se răsti Sachs. Ce dracu’ se petrece acolo? 

— Costă şaptesprezece dolari. Ar trebui să fie bun. 
Acum o să te întorc. 

Se auziră mai multe glasuri în cască, dar ea nu le putea 
distinge. 

Sachs şi Banks alergau de-a lungul țărmului, uitându-se 
cu atenţie peste diguri, în apa cafenie a râului Hudson. Ea 
îi făcu semn lui Banks să se oprească, crampele de sub 
osul pieptului o făcură să se aplece, scuipă în râu. Încercă 
să-şi ţină răsuflarea. 

Auzi în căşti: 

— n-o să dureze mult. Va trebui să ne scuzaţi, 
domnilor. 

— ...0 să aşteptăm, fără supărare. 

— Eu mă supăr, spuse Rhyme. Nu pot avea puţină 
intimitate? 

— Rhyme, mă auzi? strigă disperată Sachs. 

Ce dracu’ făcea omul ăla? 

— Noo. N-au intimitate ăia care fură probe materiale. 

Dellray! Era în camera lui Rhyme. Ei bine, ăsta-i 
sfârşitul. Victima e ca şi moartă. 

— Vreau probele alea, răcni agentul. 

— Păi, tot ce-o să capeţi e o vedere panoramică a unui 
bărbat spălat cu buretele, Dellray. 

Banks dădu să spună ceva, dar ea îi făcu semn să tacă. 

Nişte cuvinte mormăite pe care nu le înţelese. Strigătul 
înfuriat al agentului. 

Pe urmă glasul calm al lui Rhyme: 

— Ştii, Dellray, cândva eram un bun înotător. Mă 
scăldam în fiecare zi. 

— Au rămas mai puţin de zece minute, şopti Sachs. 

Apa clipocea domol. Două vase trecură prin apropiere. 

Dellray murmură ceva. 

— Coboram la râul Hudson şi înotam. Pe-atunci era mult 
mai curată. Apa, vreau să zic. 

O întrerupere a transmisiei. Rhyme avea glasul stins: 

— ...un doc vechi. Ăla preferat de mine nu mai există 
acum. Acolo era sălaşul celor din Hudson Dusters. Banda 
aia, ai auzit de ea? În ultimul deceniu al secolului al XIX- 
lea. La nord de Battery Park City. Pari plictisit. Te-ai 
săturat să priveşti un cur fleşcăit de infirm? Nu? Simte-te 
bine. Docul ăla era între North Moore şi Chambers. Mă 
scufundam acolo, înotam pe lângă stâlpi... 

— Între North Moore şi Chambers! strigă Sachs, 
întorcându-se. 

Trecuseră pe lângă el fiindcă se duseseră prea departe 
spre sud. Vedea lemnul cafeniu, murdar şi o conductă 
masivă care vărsa apa mareei. Cât timp rămăsese? Prea 
puţin. N-aveau cum să salveze victima. 

Îşi smulse casca de pe cap şi începu să fugă spre 
maşină, cu Banks în urma ei. 

— Ştii să înoţi? întrebă ea. 

— Eu? Am făcut vreo două lungimi de bazin la Racquet 
Club. 

N-or să reuşească. 

Sachs se opri brusc şi se întoarse într-un cerc strâns, 
uitându-se la străzile pustii. 


Apa îi ajunsese aproape de nas. 

Un val mic stropi faţa lui William Everett chiar când 
trăgea aer în piept, iar lichidul murdar, sărat, îi pătrunse 
până în gât. Începu să tuşească - un zgomot grav, oribil. 
Chinuitor. Apa îi umplea plămânii. Nu se mai putea ţine de 
stâlpul docului şi se scufundă, se încordă şi se ridică din 
nou, apoi se scufundă iarăşi. 

Nu, Doamne, nu... te rog, nu lăsa... 

Scutură cătuşele, le lovi cu piciorul, încercând să câştige 
puţin spaţiu. De parcă s-ar fi putut întâmpla vreun miracol, 
iar muşchii lui anemici ar fi putut îndoi pironul uriaş de 
care era încătuşat. 

Suflă apa din nas, îşi clătină capul înnebunit. Pentru 
moment, îşi descarcă plămânii. Muşchii gâtului îl ardeau - 
ca şi degetul zdrobit - fiindcă îşi ţinea capul pe spate ca să 
respire aerul de deasupra feţei lui. 

Avu un moment de răgaz. 

Pe urmă veni alt val, ceva mai mare. 

Şi asta era situaţia. 

Nu mai putea lupta. Capitula. Avea s-o întâlnească pe 
Evelyn, s-o salute... 

Şi William Everett se lăsă în voia sorții. Plutea în apa 
murdară, plină de gunoaie şi alge. 

Pe urmă tresări îngrozit. Nu, nu... 

El era acolo. Răpitorul! Se întorsese. 

Everett dădu din picioare ca să ajungă la suprafaţă, 
scuipând apă, încercând cu disperare să se îndepărteze. 
Omul îi vâri în ochi o lumină strălucitoare şi întinse către 
el mâna în care avea un cuţit. 

Nu, nu... 

Nu era de-ajuns să-l înece, trebuia să-l lovească mortal. 
Fără să se gândească, Everett se deplasă spre el. Insă 
răpitorul dispăru sub apă... şi, deodată, pac, mâinile lui 
Everett fură descătuşate. 

Bătrânul uită de salutările resemnate şi bătu din 
picioare ca să ajungă la suprafaţă, trăgând aer sărat pe 
nas şi smulgând banda adezivă de la gură. Gâfâind, 
scuipând apa împuţită. Capul i se lovi cu putere de 
plafonul de stejar al docului şi Everett izbucni în râs. 

— O, Doamne, Doamne, Doamne... 

Pe urmă apăru altă faţă... Tot cu mască, cu altă lanternă 
ce lumina orbitor, iar Everett reuşi doar să distingă 
emblema NYPD pe haina udă a bărbatului. Cei doi n-aveau 
în mâini cuțite, ci cleşti pentru tăiat metalul. Unul din ei 

vâri între buzele lui Everett un muştiuc de cauciuc şi el 
trase în piept o bine-venită gură de oxigen. 

Scufundătorul îl strânse cu un braţ şi înotară împreună 
până la marginea docului. 

— Trage adânc aer în piept, o să ieşim într-un minut. 

Bătrânul îşi umplu cu aer plămânii şubreziţi, apoi, cu 
ochii închişi, înotă împreună cu scufundătorul pe sub apa 
luminată straniu de lanterna bărbatului. Făcură o călătorie 
scurtă, dar chinuitoare, drept în jos, pe urmă iarăşi în sus 
prin apa tulbure, plină de mizerii. La un moment dat, 
victima alunecă din mâinile scufundătorului şi cei doi se 
despărţiră câteva clipe. Însă William Everett nu luă în 
seamă eşecul. După cât pătimise în seara aia, să înoate de 
unul singur în agitatul râu Hudson era floare la ureche. 


Nu avusese de gând să ia un taxi. Puteau merge foarte 
bine şi cu autobuzul de la aeroport. 

Însă Pammy era obosită fiindcă dormise prea puţin - se 
treziseră amândouă la ora cinci în acea dimineaţă - şi 
devenea tot mai agitată. Fetiţa trebuia să ajungă repede în 
pat, învelită cu pătura ei şi cu sticla de ceai alături. În 
plus, Carole de-abia aştepta să ajungă în Manhattan - era 
doar o femeie uscăţivă din Midwest care, în cei patruzeci 
şi unu de ani ai ei, nu fusese către est mai departe de Ohio 
şi ardea de nerăbdare să vadă New York-ul. 

Porniră spre ieşire, după ce Carole îşi recupera 
bagajele. Făcu o verificare, ca să fie sigură că avea toate 
lucrurile cu care plecase în acea după-amiază din casa lui 
Kate şi Eddie. 

Pammy, cățelul de pluş, portmoneul, pătura, valiza, 
rucsacul galben. 

Totul era în regulă. 

Prietenii ei o avertizaseră în legătură cu marele oraş. 

— Or să te fure, spusese Eddie. Sunt mulţi hoţi de 
buzunare şi tâlhari. 

— Şi să nu joci cărţi pe stradă, adăugase mămoasa Kate. 

— Eu nu joc cărţi nici în livingul meu, îi amintise Carole 
râzând. De ce m-aş apuca să joc cărţi pe străzile din 
Manhattan? 

Însă le aprecia preocuparea. La urma urmei, era o 
văduvă cu un copil de trei ani, îndreptându-se către 
conferinţa ONU, ce avea loc în cel mai dur oraş din lume - 
mai mulţi străini, drace, mai mulţi oameni decât văzuse ea 
vreodată laolaltă. 

Carole găsi un telefon public şi sună la hotelul unde 
făcuse rezervarea. Recepţionerul de noapte îi spuse că 
avea pregătită camera şi le aştepta. Urmau să ajungă în 
vreo trei sferturi de oră. 

Trecură pe uşile automate şi rămaseră cu răsuflarea 
tăiată în aerul fierbinte al verii. Carole se opri şi se uită în 
jur. Ţinând-o strâns pe Pammy cu o mână şi cu cealaltă 
mânerul valizei ponosite. Rucsacul galben era atârnat pe 
umăr. 

Se aşezară la coada pasagerilor ce aşteptau în staţia de 
taxiuri. 

Carole aruncă o privire spre un panou uriaş, instalat pe 
partea opusă a autostrăzii. Bun venit delegaților ONU! 
scria pe el. Grafica era oribilă, dar ea se uită îndelung la 
panou; unul dintre bărbaţii desenaţi acolo semăna cu 
Ronnie. 

Un timp după moartea lui, cu doi ani în urmă, aproape 
totul îi amintea de frumosul ei bărbat tuns scurt. Trecea cu 
maşina pe lângă un fast-food McDonald's şi îşi aducea 
aminte că lui îi plăcea Big Mac-ul. Actori de cinema care 
nu semănau deloc cu el îşi puteau înclina capul aşa cum 
făcea el. Vedea o reclamă la aparate pentru tuns gazonul 
şi îşi amintea cât de mult îi plăcea lui să taie iarba din 
curtea mică a casei lor, în Arlington Heights. 

Pe urmă o podidea plânsul. Şi relua tratamentul cu 
Prozac ori imipramină. Stătea câte o săptămână în pat. 
Accepta fără tragere de inimă invitaţia lui Kate de-a 
petrece o noapte cu ea şi cu Eddie. Sau o săptămână. Sau 
o lună. 

Dar terminase cu plânsul. Venise acolo să-şi refacă 
viaţa. Tristeţea rămăsese în urmă. 

Scuturându-şi coama de păr blond-cenuşiu de pe umeri, 
Carole o trase pe Pammy în faţă şi împinse bagajul cu 
piciorul, după ce şirul de oameni înaintă câţiva paşi. Se 
uită peste tot în jur, încercând să zărească Manhattan-ul. 
Dar nu văzu altceva decât traficul, aripile avioanelor, o 
mare de oameni, taxiuri şi maşini. Aburi se înălţau din 
gurile de canal ca nişte fantome smintite, iar cerul nopţii 
era negru, galben şi înceţoşat. 

Mă rog, avea să vadă curând oraşul, presupunea ea. 
Spera ca Pammy să fie destul de mare ca să păstreze în 
memorie priveliştea. 

— Cum ţi se pare aventura noastră până acum, scumpo? 

— Aventură. Îmi plac aventurile. Vreau nişte ceai. Te 
rog, pot să beau? 

Te rog... Asta era ceva nou. Fetiţa de trei ani învăţa 
toate trucurile. Carole râse. 

— O să-ţi dau puţin mai târziu. 

Ajunseseră în cele din urmă la un taxi. Portbagajul se 
deschise, iar Carole vâri bagajele înăuntru şi trânti 
capacul. Urcară pe bancheta din spate şi ea închise 
portiera. 

Pammy, cățelul de pluş, portmoneul... 

Şoferul întrebă: 

— Încotro? 

Iar Carole îi dădu adresa hotelului Midtown Residence, 
strigând prin geamul despărțitor de plexiglas. 

Şoferul intră în trafic. Carole se lăsase pe spătarul 
banchetei şi-o ţinea pe Pammy în poală. 

— O să trecem pe lângă sediul ONU? strigă ea. 

Dar omul era atent la schimbarea benzilor de circulaţie 
şi n-o auzi. 

— Am venit aici pentru conferinţă, îi explică ea. 
Conferinţa ONU. 

Niciun răspuns. 

Ea se întrebă dacă omul avea probleme cu limba 
engleză. Kate o avertizase că toţi şoferii de taxi din New 
York erau străini („Luând slujbele americanilor”, mormăise 
Eddie. „Dar nu mă face să încep iar cu asta”). Carole nu-l 
vedea bine prin geamul murdar. 

Poate că doar nu voia să vorbească. 

Cotiră pe altă autostradă şi, dintr-odată, apăru în faţa ei 
- orizontul zimţat al oraşului strălucitor. Ca şi cristalele pe 
care le colecţionau Kate şi Eddie. O imensă concentrare de 
clădiri albastre, aurii şi argintii în mijlocul insulei şi altă 
aglomerare mai departe, spre stânga. Era mai mare decât 
tot ce văzuse vreodată Carole şi, preţ de o clipă, insula i se 
păru o uriaşă navă. 

— Uite, Pammy, acolo mergem. Nu-i aşa că-i minunat? 

Totuşi, după câteva momente, priveliştea dispăru când 
şoferul ieşi de pe autostradă şi viră brusc la capătul 
taluzului. Apoi o luară pe nişte străzi pustii, printre clădiri 
din cărămidă închisă la culoare. 

Carole se aplecă în faţă. 

— Ăsta-i drumul bun spre oraş? 

Din nou, niciun răspuns. 

Ea bătu cu putere în geam. 

— Mergi pe drumul bun? Răspunde-mi. Răspunde-mi! 

— Mami, ce s-a întâmplat? întrebă Pammy şi începu să 
plângă. 

— Unde mergem? strigă Carole. 

Însă bărbatul se mulțumea doar să conducă - liniştit, 
oprind la toate stopurile, fără să depăşească limita de 
viteză. lar când pătrunse în parcarea pustie din spatele 
unei fabrici abandonate, se asigură că semnalizase corect. 

O, nu... nu! 

Omul îşi trase pe faţă o cagulă şi cobori din taxi. Se duse 
în spatele maşinii şi întinse mâna spre portieră. Dar ezită 
şi lăsă mâna jos. Se aplecă, îşi apropie faţa de fereastră şi 
bătu în ea. O dată, de două ori, de trei ori. Atrăgând 
atenţia şopârlelor de la o grădină zoologică din apropiere. 

Înainte de a deschide portiera, se uită îndelung la mamă şi 
fiică. 


290 


- JEFFERY DEAVER - 


DOUĂZECI ŞI DOI 


— Cum ai procedat, Sachs? 

Stând pe malul râului cu miasme usturătoare, ea vorbi 
în microfonul ataşat la căşti. 

— Mi-am amintit că văzusem portul navelor de pompieri 
la Battery Park. Cei de-acolo au trimis în grabă doi 
scufundători, care-au ajuns la doc în trei minute. Mamă, să 
fi văzut cum gonea vasul ăla! Aş vrea să pilotez şi eu unul 
cândva. 

Rhyme îi vorbi despre degetul tăiat al taximetristului. 

— Ticălosul! zise ea, plesnind din limbă dezgustată. 
Javra ne-a păcălit pe toţi. 

— Nu pe toţi, îi aminti Rhyme cu modestie. 

— Aşadar, Dellray ştie că am furat probele materiale. 
Mă caută? 

— Zicea că se întoarce la sediul central. Poate ca să 
hotărască pe care din noi să-l aresteze primul. Cum arată 
locul, Sachs? 

— Destul de rău, îi raportă ea. Tipul a parcat pe pietriş... 

— Deci nu sunt urme de paşi. 

— E chiar mai rău. Apa fluxului s-a revărsat din 
conducta asta mare şi locul unde a parcat e sub apă. 

— Drace, murmură Rhyme. Nu tu urme, nu tu amprente, 
nimic. Ce face victima? 

— Nu prea bine. A stat sub apă, cu un deget rupt. Are 
probleme cu inima. Or să-l ţină în spital o zi sau două. 

— Ne poate spune ceva? 

Sachs se duse la Banks, care-l interoga pe William 
Everett. 

— Nu era masiv, zise omul sec, uitându-se cu atenţie la 
atela pe care medicul i-o fixa pe mână. Şi nu era foarte 
puternic, nu un tip musculos. Însă era mai tare ca mine. L- 
am înşfăcat de haine, iar el mi-a îndepărtat mâinile fără 
efort. 

— Descrierea? întrebă Banks. 

Everett vorbi despre hainele de culoare închisă şi despre 
cagulă. Altceva nu-şi amintea. 

— Ar trebui să vă mai spun ceva, spuse Everett, ridicând 
mâna bandajată. Are ceva rău în el. L-am înşfăcat, aşa cum 
ziceam. Nu gândeam - eram speriat. Dar el s-a enervat. 
Atunci mi-a rupt degetul. 

— Drept represalii, nu? întrebă Banks. 

— Aşa cred. Dar nu asta-i ciudăţenia. 

— Nu? 

— Ciudăţenia e că a ascultat. 

Tânărul detectiv se opri din scris şi-o privi pe Sachs. 

— Mi-a ridicat mâna lângă urechea lui, ţinând-o strâns, 
şi-a îndoit degetul până când s-a rupt. De parcă asculta 
sunetul şi-i plăcea. 

— Ai auzit asta, Rhyme? 

— Da, Thom a adăugat informaţia pe planşă. Totuşi, nu 
ştiu ce poate însemna. Va trebui să ne gândim. 


SUSNEC 823 
Înfăţişare Reşedinţă Vehicul Alte 

observaţii 
Bărbat Prob. are o Taxi Cunoaşte 
caucazian locuință sigură Model recent | procedurile de 
constituție Situată lângă: de limuzină, gri | colectare a 
zveltă B'way & | deschis, probelor 
Haine de | 82nd, argintiu, bej materiale 
culoare închisă ShopRite Posibil să aibă 
Mănuşi vechi, B'way & dosar penal 
din piele | 96th, Cunoaşte 
roşcată de ied Anderso structura 
Aftershave, ca | n Foods amprentelor 
să acopere alt Greenwich & Armă - Colt 
miros? Bank, calibru 32 
Caligulă? ShopRite Leagă victimele 
Bleumarin? 2nd Ave., cu noduri 
Mănuşi de | 72nd-73rd., ciudate 
culoare închisă Grocery Îl atrage 
Aftershave = | World „vechiul” 
Brut Battery Park A numit-o 

Părul nu e |City, „Hanna” pe o 
castaniu J & G's victimă 
Cicatrice Emporium Cunoaşte 
adâncă la 1709 2nd germana 
arătător Ave., elementară 
Haine de stradă Anderso Il atrag locurile 
n Foods subterane 
34th & Lex., Dublă 
Food personalitate 
Warehouse Poate fi preot, 
8th Ave. & asistent social, 
24th, consilier 
Shophite Tocire 
Houston & neobişnuită a 
Lafayette, pantofilor, 
ShopRite citeşte mult? 
Gth Ave. & Asculta în timp 
Houston, ce rupea 
J & G's degetul victimei 
Emporium 
Greenwich & 
Franklin, 
Grocery 
World 
Clădire veche, 
marmură roz 


— Vreo probă materială plantată acolo? 

— Nu încă. 

— Cercetează terenul, Sachs. A, şi ia de la victimă... 

— Hainele? Deja i le-am cerut. Eu... Rhyme, te simţi 
bine? 

Auzise un acces de tuse. 

Transmisia fu întreruptă câteva clipe. Apoi Rhyme 
reveni pe fir. 

— Eşti acolo, Rhyme? Totul e-n regulă? 

— Da, spuse el în grabă. Dă-i drumul. Cercetează 
terenul. 

Sachs începu să examineze locul infracţiunii, luminat 
intens de lămpile cu halogen ale unităţii de intervenţii. Era 
ceva atât de deprimant. Suspectul fusese acolo. Păşise pe 

prundişul aflat la o distanţă de câţiva paşi. Însă orice 
probă ar fi lăsat el din nebăgare de seamă în urma lui se 
afla la câţiva centimetri sub suprafaţa apei tulburi. 
Străbătu încet zona. Înainte şi înapoi. 

— Nu văd nimic. Indiciile ar fi fost luate de apă. 

— Nu, e prea isteţ ca să nu se fi gândit la flux. Trebuie 
să fie undeva, pe teren uscat. 

— Mi-a venit o idee, zise ea dintr-odată. Vino încoace. 

— Cum? 

— Cercetează cu mine locul, Rhyme. Tăcere. Rhyme, m- 
ai auzit? 

— Cu mine vorbeşti? întrebă el. 

— Parcă ai fi De Niro. Dar nu joci la fel de bine ca De 
Niro. Ştii scena aia din Soferul de taxi? 

Rhyme nu râse, ci spuse: 

— Replica e: „La mine te uiţi?”. Nu „cu mine vorbeşti?”. 

Sachs continuă netulburată: 

— Vino încoace. Examinează locul cu mine. 

— O să-mi deschid aripile. Nu, mai bine o să mă 
proiectez acolo. Telepatie, ştii tu. 

— Lasă gluma. Vorbesc serios. 

— Eu... 

— Avem nevoie de tine. Nu pot găsi indiciile lăsate de 
susnec. 

— Dar sunt acolo. Trebuie doar să te străduieşti mai 
mult. 

— Am cercetat de două ori toată zona. 

— Înseamnă că ai îngustat prea mult perimetrul. Mai 
adaugă vreo doi paşi, apoi continuă. Opt douăzeci şi trei n- 
a terminat încă, nici pe departe. 

— Schimbi subiectul. Vino şi ajută-mă. 

— Cum? întrebă Rhyme. Cum să fac asta? 

— Aveam un prieten cu un handicap, începu ea. Şi el... 

— Vrei să spui că era infirm, o corectă Rhyme. 

Cu blândeţe, însă prompt. 

Sachs continuă: 

— Asistentul lui îl punea în fiecare dimineaţă într-un 
scaun cu rotile şi-l ducea peste tot. La filme, la... 

— Scaunele alea... Glasul lui Rhyme suna cavernos. Nu 
sunt bune pentru mine. Ea încetă să vorbească. El 
continuă: Problema e felul în care am fost rănit. Ar fi 
periculos să mă aşez într-un scaun cu rotile. Ar putea - 
ezită - să înrăutăţească situaţia. 

— Îmi pare rău. N-am ştiut. 

După o clipă, el zise: 

— Sigur că n-ai ştiut. 

O dăduse-n bară. O, Doamne. Frate... 

Insă Rhyme nu părea deranjat de gafele ei. Glasul lui 
avea un ton domol, calm. 

— Ascultă, trebuie să continui cercetarea. Susnecul 
nostru devine tot mai şmecher. Dar n-o să fie imposibil... 
Am o idee. El e un om al subteranului, da? Poate a 
îngropat indiciile. 

Ea cuprinse cu privirea locul infracţiunii. 

Poate acolo... Zări o movilită de pământ şi frunze pe un 
petic de teren cu iarbă înaltă, lângă prundiş. Nu era în 
regulă, muşuroiul părea prea artificial. 

Sachs se aplecă lângă el, îşi înclină capul şi, folosindu-se 
de creioane, începu să dea la o parte frunzele. 

Intoarse faţa spre stânga şi constată că se uita la un cap 
ridicat, cu colții dezgoliţi... 

— Iisuse Hristoase! strigă ea dându-se înapoi, căzând în 
fund şi ducând mâna la armă. 

Nu... 

Rhyme răcni: 

— E-n regulă? 

Sachs aţinti arma într-acolo şi încercă s-o ţină nemişcată 
cu mâinile care-i tremurau violent. Jerry Banks veni în 
fugă, cu pistolul scos din toc. Se opri. Sachs se ridică în 
picioare, uitându-se la ce se afla în faţa lor. 

— Mamăă, şopti Banks. 

— E un şarpe... mă rog, un schelet de şarpe, îi zise 
Sachs lui Rhyme. Drace. 

Vâri pistolul în toc. 

— E fixat pe o scândură. 

— Un şarpe? Interesant. 

Rhyme părea intrigat. 

— Da, foarte interesant, murmură ea. 

Îşi puse mănuşile de cauciuc şi ridică oasele încolăcite. 
Întoarse placa de lemn. 

— Metamorphosis. 

— Ce? 

— E o etichetă pe spatele scândurii. Cred că-i numele 
magazinului de unde provine. 604 Broadway. 

Rhyme spuse: 

— O să-i trimit pe Băieţii Haioşi să verifice. Ce-avem 
acolo? Descrie-mi indiciile. 

Erau sub şarpe. Într-o pungă. Inima îi bătu cu putere 
când se ghemui lângă ea. 

— O cutie de chibrituri, zise Sachs. 

— Ah, poate se gândeşte la o incendiere. E ceva tipărit 
pe ea? 

— Nu. Dar e mânjită cu ceva unsuros. Ca vaselina. 
Miroase urât. 

— Bine, Sachs - totdeauna să miroşi probele când nu 
eşti sigură ce sunt. Dar fii mai clară. 

Ea se aplecă spre cutie. 

— Pfui! 

— Asta nu-i clar. 

— Poate e sulf. 

— Poate e ceva pe bază de nitrat. Un exploziv. Tovex. E 
albastru? 

— Nu, e lăptos. 

— Chiar dacă ar putea face „bang”, presupun că-i un 
exploziv secundar. Altceva? 

— Încă un petic de hârtie. E ceva pe el. 

— Ce, Sachs? Numele lui, adresa, parola de e-mail? 

— Pare să fie dintr-o revistă. Văd un fragment de 
fotografie alb-negru. Seamănă cu o parte dintr-o clădire, 

dar nu poţi spune care anume. Şi sub asta nu e decâto 
dată. 20 mai 1906. 

— Cinci, douăzeci, zero-şase. Mă întreb dacă n-o fi vreun 
cod. Sau o adresă. O să mă gândesc. Altceva? 

Il auzi pe Rhyme oftând. 

— Bine, veniţi încoace, Sachs. Cât e ceasul? Doamne, 
aproape unu noaptea. De ani de zile n-am mai stat treaz 
până la ora asta. Intoarceţi-vă şi-o să vedem ce avem. 


Dintre toate cartierele din Manhattan, Lower East Side 
s-a schimbat cel mai puţin în decursul istoriei oraşului. 

Sigur, au dispărut multe. Păşunile deluroase. Vilele 
masive ale lui John Hancock şi primii stâlpi de iluminat. 
Dar Kolek, întinsul loc cu apă dulce (numele lui olandez s-a 
alterat până la urmă, devenind „Colectorul”, ceea ce 
descria mai bine iazul intens poluat). Celebra zonă Five 
Points - la începutul secolului al XIX-lea era cel mai 
periculos kilometru pătrat de pe glob - unde într-un singur 
imobil, cum era dărăpănatul Gates of Hell, puteau avea loc 
două sau trei sute de crime în fiecare an. 

Dar sute de construcţii vechi au rămas - imobile din 
secolul al XIX-lea şi cabane coloniale, sedii de primării din 
cărămidă în locul vechilor case de rugăciuni, mai multe 
clădiri publice în stil egiptean, construite din ordinul 
preacoruptului congresmen Fernando Wood. Unele au fost 
abandonate, cu fațadele năpădite de bălării şi podelele 
crăpate de puieţi persistenţi. Însă multe erau încă în 
folosinţă; aici fusese teritoriul fărădelegilor din Tammany 
Hall, al vânzătorilor ambulanți şi al atelierelor cu 
muncitori plătiţi prost, al cantinei săracilor de pe Henry 
Street, al teatrului de varietăţi Minsky şi al faimoasei 
Yiddish Gomorra - mafia evreiască. 

Intr-acolo mergea colecţionarul de oase cu taxiul în care 
se aflau femeia uscăţivă şi fetiţa ei. 

Observând că poliţia era pe urmele lui, James Schneider 
s-a dat încă o dată la fund, ca un şarpe ce era, căutând 

adăpost - se presupune - în beciurile numeroaselor case 
pentru chiriaşi din oraş (pe care cititorul le-ar putea 
cunoaşte sub denumirea mai răspândită de „imobile 
pentru închiriat”). Şi a rămas liniştit timp de câteva luni. 

În vreme ce conducea spre casă, colecţionarul de oase 
vedea în jurul lui nu Manhattan-ul anilor '90 - magazinele 
cu delicatese coreene, patiseriile igrasioase, prăvăliile cu 
filme porno, buticurile de confecţii pustii - ci o lume visată, 
a bărbaţilor cu melon, a femeilor în rochii de crinolină 
foşnitoare, a veşmintelor pătate de mizeria străzii. Sute de 
rable şi căruţe şi aerul încărcat de mirosul uneori plăcut, 
alteori dezgustător al metanului. 

Insă atât de puternic era în el imboldul mârşav, neobosit 
de a-şi îmbogăți colecţia, încât l-a scos în scurtă vreme din 
sălaşul lui, ca să prindă în cursă alt cetățean onest; de astă 
dată, un tânăr sosit recent în oraş ca să se inscrie la 
universitate. 

Conducea prin celebrul Eighteenth Ward, care 
adăpostise cândva aproape cincizeci de mii de oameni 
înghesuiți în sute de blocuri de închiriat. Când îşi 
imaginează secolul al XIX-lea, oamenii îl văd în sepia - din 
cauza vechilor fotografii. Dar se înşală. Manhattan-ul de 
demult avea culoarea pietrei. Cu sufocantul fum industrial, 
zugrăveli extrem de scumpe şi lumină slabă, oraşul avea 
numeroase nuanţe de gri şi galben. 

Schneider s-a strecurat în spatele tânărului şi era pe 
cale să-l lovească, dar Fortuna, în sfârşit, şi-a făcut simțită 
prezenţa. Doi poliţişti au apărut din întâmplare la locul 
atacului. L-au recunoscut pe Schneider şi au pornit spre el. 
Ucigaşul a fugit spre est, traversând acea minune 
inginerească, podul Manhattan, terminată în 1909, cu doi 
ani înainte de aceste evenimente. Dar s-a oprit la mijlocul 
podului, văzând alţi trei poliţişti apropiindu-se dinspre 
Brooklyn după ce auziseră fluierele şi focurile de armă ale 
colegilor din Manhattan. 

Schneider, neinarmat, cum s-a întâmplat să fie în acea 
zi, s-a căţărat pe balustrada podului, încercuit de oamenii 

legii. Criminalul le-a adresat injurii violente poliţiştilor, 
condamnându-i pentru că i-au ruinat viaţa. Vorbele lui au 
devenit tot mai răutăcioase. In vreme ce poliția se apropia, 
el s-a aruncat de pe balustradă în râu. O săptămână mai 
târziu, un pilot de vas i-a descoperit cadavrul pe ţărmul 
Insulei Welfare, lângă Hell Gate. Nu mai rămăsese mare 
lucru din el, deoarece crabii şi broaştele țestoase lucraseră 
cu sârg ca să lase din Schneider doar oasele pe care, în 
nebunia lui, le adora. 

Intoarse taxiul pe East Van Brevoort, strada lui 
pietruită, pustie, şi se opri în faţa clădirii. Verifică firele 
murdare pe care le legase de uşă, ca să fie sigur că nu 
intrase nimeni. O mişcare bruscă îl sperie şi auzi din nou 
mârâitul gutural al câinilor, le văzu ochii galbeni, colții 
cafenii, corpurile pline de cicatrice şi răni. Întinse mâna 
către pistol, dar câinii se întoarseră dintr-odată şi, 
schelălăind, porniră în goană pe alee după vreo pisică ori 
şobolan. 

Pe trotuarele fierbinţi nu văzu pe nimeni şi descuie 
lacătul de la uşa garajului, pe urmă se urcă iarăşi în taxi şi- 
l aduse înăuntru, parcându-l lângă Fordul lui Taurus. 

După moartea ticălosului, lucrurile personale i-au fost 
ridicate şi examinate de către detectivi. Jurnalul lui 
demonstra că omorâse opt cetăţeni cumsecade ai oraşului. 
Putea fi acuzat şi de furturi grave, deoarece s-a stabilit din 
acele pagini (dacă afirmațiile lui Schneider erau 
adevărate) că profanase mai multe locuri sfinte de odihnă 
veşnică din cimitirele aflate în jurul oraşului. Niciuna 
dintre victime nu-i adresase nici cel mai mic afront; nu, 
majoritatea erau cetățeni cinstiți, harnici şi nevinovaţi. Cu 
toate astea, criminalul n-a simţit niciun dram de vinovăție. 
Se părea că acționase fiind pradă iluziei nebuneşti că le 
făcea victimelor lui o favoare. 

Făcu o pauză, îşi şterse transpiraţia de la gură. Cagula îi 
dădea mâncărimi. Scoase femeia şi pe fiica ei din 
portbagaj şi le târî prin garaj. Carole era puternică şi se 

zbătea cu disperare. În cele din urmă, colecţionarul de 
oase reuşi să le pună cătuşele. 

— Jigodie! urlă femeia. Să nu îndrăzneşti să-mi atingi 
fata. Dacă o atingi, te ucid! 

El o strânse zdravăn de piept şi-i lipi banda adezivă pe 
gură. Pe urmă făcu la fel şi cu fetiţa. 

„Carnea imbătrâneşte şi poate fi lipsită de forţă (scria 
tâlharul cu mâna lui sigură, neîndurătoare). Oasele sunt 
cea mai puternică parte a corpului. Oricât de văârstnică ne- 
ar fi carnea, oasele ne sunt mereu tinere. Mi-am propus un 
țel nobil şi nu pricep de ce i s-ar putea opune cineva. Le- 
am făcut tuturor un bine. Acum sunt nemuritori. I-am 
eliberat. I-am curăţat până la os.” 

Târi victimele în pivniţă şi o trânti pe femeie la podea, 
iar pe fetiţă alături de ea. Legă cătuşele lor de zid cu nişte 
sfoară. Apoi urcă scara. 

Luă rucsacul galben de pe bancheta din spate a taxiului, 
valiza din portbagaj, şi le împinse printr-o uşă de lemn cu 
zăvor în camera principală a clădirii. Era pe cale să le 
arunce într-un colţ, dar îşi dădu seama că, dintr-un motiv 
oarecare, era interesat de viaţa captivelor lui. Se aşeză în 
faţa uneia dinte picturile murale - un măcelar ţinând calm 
un cuţit într-o mână, iar în cealaltă o halcă de carne de 
vită. 

Examina eticheta valizei. Carole Ganz. Carole cu un e. 
De ce o literă în plus? se întrebă el. Valiza nu conţinea 
decât haine. Scormoni prin rucsac. Găsi imediat banii. 
Trebuie să fi fost patru sau cinci mii de dolari. li puse la 
loc în despărţitura cu fermoar. 

Erau acolo multe jucării: o păpuşă, o cutie de acuarele, 
un pachet de plastilină pentru modelaj, o trusă Mr Potato 
Head. Un CD player scump, vreo şase CD-uri şi un radio 
Sony cu ceas. _ 

Se uită la câteva fotografii. Cu Carole şi fata ei. În cele 
mai multe, femeia părea foarte tristă. In altele părea mai 
fericită. Nu erau poze cu Carole şi soţul ei, deşi purta 
verighetă. Multe le arătau pe mamă şi fiică împreună cu 

un cuplu - o femeie masivă ce purta o rochie până la 
pământ, cu mâneci largi şi un bărbat bărbos, pleşuv, într-o 
cămaşă de flanelă. 

Colecţionarul de oase privi mult timp un portret al 
fetiţei. 

Soarta bietei Maggie O'Connor, o fetiță zveltă de numai 
opt ani, a fost deosebit de tristă. A fost ghinionul ei, a 
presupus poliția, că s-a nimerit în calea lui James 
Schneider când acesta îşi lichida una dintre victime. 

Fata, locuitoare a renumitului Hell's Kitchen, ieşise să 
adune nişte păr de cal de la unul dintre numeroasele 
animale moarte ce se găseau în acea parte săracă a 
oraşului. Puştii din zonă aveau obiceiul să împletească peri 
din coadă de cal şi să-şi facă brățări şi inele - singurele 
bijuterii pe care acei copii şi le puteau permite ca să se 
împodobească cu ele. 

Piele şi os, piele şi os. 

Aşeză fotografia pe poliţa căminului, lângă o grămăjoară 
de oase - cele la care lucrase în dimineaţa aia şi câteva pe 
care le furase de la magazinul unde găsise şarpele. 

Se bănuieşte că Schneider a găsit-o pe Maggie lângă 
sălaşul lui, fiind martoră la spectacolul macabru al uciderii 
uneia dintre victimele lui. Nu putem şti dacă a omorât-o pe 
fată rapid sau lent. Dar, spre deosebire de celelalte victime 
ale lui, ale căror rămăşiţe pământeşti au fost până la urmă 
descoperite, cele ale delicatei, cârlionțatei Maggie 
O'Connor n-au fost niciodată găsite. 

Colecţionarul de oase cobori la subsol. 

Smulse banda adezivă de la gura mamei, iar femeia 
trase adânc aer în piept şi-l privi cu o furie rece. 

— Ce vrei? se răsti ea. Ce? 

Nu era la fel de slabă ca Esther, dar, slavă Domnului, nu 
semăna deloc cu grăsana de Hanna Goldschmidt. Putea 
vedea atât de mult din sufletul ei. Mandibula îngustă, 
clavicula. Şi, prin fusta albastră subţire, întrezărea osul 
fără nume - locul de întâlnire al iliacului, ischionului şi 
pubianului. Nume ca de zei romani. 

Fetiţa începu să se agite. El se aplecă şi-i puse mâna pe 
cap. Craniile nu se dezvoltă dintr-o singură bucată de os, 
ci din opt fragmente separate, iar coroana se înalţă ca 
petalele triunghiulare de pe acoperişul observatorului 
astronomic. Atinse osul occipital al fetei, pe cele parietale 
din creştetul capului. Şi două dintre preferatele lui, oasele 
sensibile din jurul orbitelor - sfenoidul şi etmoidul. 

— Încetează! 

Carole dădu înfuriată din cap. 

— Ssst, făcu el, ducându-si arătătorul înmănuşat la buze. 

Se uită la fetiţă, care plângea lipindu-se de mama ei. 

— Maggie O'Connor, spuse el drăgăstos, privind 
conturul feţei puştoaicei. Mica mea Maggie. 

Femeia îl privi crunt. 

— Ai fost la locul nepotrivit în momentul nepotrivit, 
copilo. Ce m-ai văzut că fac? 

Oase tinere. 

— Ce vrei să spui? şopti Carole. 

Îşi îndreptă atenţia spre ea. 

Colecţionarul de oase se întrebase mereu cum arătase 
mama lui Maggie O'Connor. 

— Unde-i soţul tău? 

— E mort, se stropşi ea. Apoi se uită la fetiţă şi zise mai 
blând: A fost omorât acum doi ani. Uite ce e, lasă-mi doar 
fata să plece. Ea nu poate spune nimic despre tine. Mă... 
asculţi? Ce faci? 

El înşfacă mâinile lui Carole şi le ridică. Mângâie 
metacarpienele încheieturilor. Falangele, degetele subţiri. 
Strângând oasele. 

— Nu, nu face asta. Nu-mi place. Te rog! 

Glasul i se frânse de spaimă. 

El îşi pierdu controlul şi nu-i plăcu deloc acea senzaţie. 
Dacă voia să reuşească acolo, cu victimele, cu planurile 
lui, trebuia să înlăture copleşitoarea patimă - nebunia îl 
ducea tot mai departe în trecut, făcându-l să confunde ce 
era acum cu ce era cândva. 

Inainte şi după... 

Avea nevoie de toată inteligenţa şi arta lui ca să termine 
ce începuse. Şi totuşi... totuşi... : 

Ea era atât de slabă, atât de încordată. Inchise ochii şi 
îşi imagină cum o lamă de cuţit zgâriindu-i tibia ar fi 
cântat precum coardele unei viori vechi. 

Respira accelerat, era leoarcă de sudoare. 

Când deschise într-un târziu ochii, constată că se uita la 
sandalele ei. N-avea prea multe oase de picior în stare 
bună. Oamenii fără adăpost îl dezamăgiseră în ultimele 
luni... ei bine, sufereau de rahitism şi osteoporoză, iar 
degetele le erau deformate de pantofi scâlciaţi. 

— O să fac un târg cu tine, se auzi spunând. 

Femeia se uită la fiica ei. O strânse mai aproape. 

— O să fac un târg. Te las să pleci dacă mă laşi să fac 
ceva. 

— Ce? şopti Carole. 

— Lasă-mă să-ţi jupoi pielea. 

Ea începu să clipească des. Bărbatul murmură: 

— Lasă-mă. Te rog. Un picior. Doar unul din picioare. 
Dacă faci asta, te las să pleci. 

— Ce...? 

— Până la os. 

Femeia îl privi îngrozită şi înghiţi în sec. 

Ce-ar mai conta? îşi zise el. Oricum, era atât de aproape, 
atât de slabă, atât de ciolănoasă. Da, ea avea ceva deosebit 
- deosebit faţă de celelalte victime. _ 

Puse pistolul deoparte şi scoase cuțitul din buzunar. Il 
deschise cu un declic brusc. 

Carole nu se mişca, ochii îi alunecară spre fetiţă. Apoi se 
întoarse către el. 

— O să ne laşi să plecăm? 

Omul încuviinţă. 

— Nu mi-aţi văzut faţa. Nu ştiţi unde-i locul ăsta. 

O pauză lungă. Ea îşi rotea privirea prin pivniţă. Şopti 
un cuvânt. Un nume, crezu el. Ron sau Rob. 

Şi, privindu-l ţintă în ochi, îşi întinse gambele şi împinse 
picioarele spre el. Bărbatul îi dădu jos pantoful drept. 

Femeia se lăsă pe spate, iar tendoanele i se profilară 
minunat la gât. Strânse din ochi. Omul îi mângâie pielea 
cu lama. 

Strânse bine cuțitul. 

Ea închise ochii, trase aer în piept şi scoase un geamăt 
slab. 

— Dă-i drumul, şopti ea. 

Şi întoarse faţa fetei. O îmbrăţişa mai strâns. 

Colecţionarul de oase şi-o imagină în veşminte 
victoriene - rochie cu crinolină şi dantelă neagră. Se văzu 
împreună cu ele, stând la Delmonico's ori plimbându-se pe 
Fifth Avenue. O văzu pe micuța Maggie cu ei, îmbrăcată în 
horbotă spumoasă, învârtind un cerc cu un băț în timp ce 
traversau podul peste Canal. 

Atunci şi acum... 

Aşeză lama însângerată în curbura piciorului ei. 

— Mami! ţipă fetiţa. 

Ceva se rupse în el. Preţ de o clipă, fu copleşit de 
repulsie faţă de ce făcea. Faţă de sine. 

Nu! Nu putea s-o facă. Nu ei. Lui Esther sau Hannei da. 
Ori următoarei victime. Dar nu ei. 

Colecţionarul de oase dădu întristat din cap şi-i atinse 
obrazul cu dosul palmei. Îi lipi din nou banda adezivă pe 
gură şi tăie sfoara care-i lega picioarele. 

— Hai, murmură el. 

Femeia se zbătu înnebunită, dar el o strânse de gât şi-i 
astupă nările până când ea leşină. Apoi o puse pe umăr şi 
începu să urce scara, luând cu grijă punga aşezată alături. 
Cu mare grijă. Nu era genul de obiect pe care să vrea să-l 
scape. Înaintă pe scară. Oprindu-se doar o dată, ca s-o 
privească pe tânăra, cârlionţata Maggie O'Connor, aşezată 
pe pământ, uitându-se neajutorată la el. 

DOUĂZECI ŞI TREI 


Îi acostă pe amândoi în faţa casei lui Rhyme. Iute 
precum şarpele încolăcit pe care Jerry Banks îl ducea sub 
braţ ca pe un suvenir din Santa Fe. 

Dellray şi doi agenţi ieşiră de pe o alee. Agentul special 
anunţă pe un ton degajat: 

— Am noutăţi, scumpete. Eşti arestată pentru furtul 
unor probe materiale aflate în custodia guvernului federal. 

Lincoln Rhyme se înşelase. Până la urmă, Dellray nu se 
dusese la sediul central. Supraveghease locuinţa lui 
Rhyme. 

Banks îşi dădu ochii peste cap. 

— Las-o mai moale, Dellray. Am salvat victima. 

— Şi-aţi făcut un lucru al naibii de bun, băiete. Altfel v- 
am fi învinuit de omucidere. 

— Dar noi l-am salvat, zise Sachs. Nu tu. 

— Mersi că mi-ai amintit, agent. Ridică mâinile. 

— Asta-i o tâmpenie. 

— Pune-i cătuşele acestei tinere doamne, zise afectat 
Cameleonul către un agent masiv de lângă el. 

Sachs începu: 

— Am găsit alte indicii, agent Dellray. Susnecul a prins 
altă victimă. Şi nu ştiu cât timp avem la dispoziţie. 

— A, şi invită-l şi pe băiatu' ăsta la chefu' nostru. 

Dellray dădu din cap spre Banks, care se întoarse către 
agenta FBI care se apropia de el şi părea hotărât s-o 
doboare cu un pumn. Dellray spuse vesel: 

— Nu, nu, nu. Nu vrei asta. 

Banks întinse mâinile în silă. 

Mânioasă, Sachs îi adresă agentului un zâmbet rece. 

— Cum a fost excursia la Morningside Heights? 

— Tot el l-a ucis pe taximetristu' ăla. Băieţii noştri 
mişună în casa aia ca gândacii în bălegar. 

— Şi altceva nici n-or să găsească, spuse Sachs. 
Suspectul ştie despre locurile crimelor mai multe decât 
tine sau decât mine. 

— În centru, anunţă Dellray, făcând semn spre Sachs, 
care gemu când simţi strânsoarea cătuşelor. 

— Putem salva şi următoarea victimă. Dacă tu... 

— Ştii ce ai tu, agent Sachs? Ia ghiceşte. Ţi-ai tras 
dreptu’ să rămâi tăcută. Ai... 

— Destul, strigă o voce în spatele lor. 

Sachs întoarse privirea şi-l văzu pe Jim Polling venind pe 
trotuar. Avea pantalonii şifonaţi, ca şi cămaşa sport 
neagră. Părea că aţipise îmbrăcat, deşi ochii lui 
împăienjeniţi sugerau că nu dormise de câteva zile. Se 
vedea că era neras, iar părul blond-cenuşiu era vraişte. 

Dellray clipi neliniştit, deşi nu polițistul îl tulburase, ci 
silueta înaltă a procurorului federal din Southern District 
ce se profila în spatele lui Polling. Şi, încheind cortegiul, 
agentul special coordonator Perkins. 

— În regulă, Fred. Dă-le drumul. 

Vorbele procurorului federal. 

Pe tonul baritonal al unui D] de la radio, Cameleonul 
spuse: 

— A furat probe materiale, domnule. Ea... 

— Doar am urgentat nişte analize criminalistice, zise 
Sachs. 

— Ascultaţi... începu Dellray. 

— Noo, spuse Polling, perfect stăpân pe sine. Fără 
istericale. 

— Nu, nu ascultăm. Se întoarse către Sachs şi răcni: Da’ 
nu-ncerca să faci haz. 

— Nu, domnule. Scuze, domnule. 

Procurorul federal îi zise lui Dellray: 

— Fred, ţi-ai dat cu presupusul, dar n-a ieşit nimic. Aşa e 
viaţa. 

— Era o pistă bună, spuse Dellray. 

— Ei bine, o să schimbăm direcţia anchetei, continuă 
procurorul federal. 

Perkins zise: 

— Am discutat cu directorul şi cu cei de la 
Comportament. Am hotărât că abordarea detectivilor 
Rhyme şi Sellitto este cea de urmat. 

— Da' turnătoru' meu a zis clar că urma să se-ntâmple 
ceva la aeroport. N-ar fi scăldat-o cu mine. 

— Uite cum stă treaba, Fred, spuse tăios procurorul 
federal. Orice ar pune la cale javra aia, echipa lui Rhyme a 
salvat victimele. 

Degetele lungi ale lui Dellray se strânseră într-un pumn 
nesigur, apoi se desfăcură. A 

— Apreciez faptul ăsta, domnule. Însă... 

— Agent Dellray, e o decizie care a fost deja luată. 

Faţa neagră, lucioasă - atât de plină de energie la sediul 
central, atunci când Dellray îşi coordona trupele avea 
acum un aer sumbru, rezervat. Pentru moment, 
excentricul dispăruse. 

— Da, domnule. 

— Ultimul ostatic ar fi murit dacă detectivul Sachs n-ar 
fi intervenit, zise procurorul federal. 

— De fapt, sunt agentul Sachs, îl corectă ea. Şi a fost 
mai mult meritul lui Lincoln Rhyme. Eu am fost omul lui de 
teren. Ca să zic aşa. 

— Cazul se întoarce la poliţie, anunţă procurorul 
federal. Brigada antitero a FBl-ului va continua să 
coordoneze legăturile cu informatorii, dar cu efective 
reduse. Toate informaţiile obţinute trebuie transmise 
detectivilor Sellitto şi Rhyme. Dellray, o să le pui la 
dispoziţie oameni pentru orice operaţiune de cercetare- 
supraveghere sau salvare de ostatici. Şi orice altceva le-ar 
trebui. Ai priceput? 

— Da, domnule. 

— Bine. Acum vrei să le scoţi cătuşele acestor agenţi? 

Dellray descuie calm cătuşele şi le vâri în buzunar. Se 
duse la o dubă mare, parcată în apropiere. Când luă punga 
cu probe materiale, Sachs îl văzu stând la marginea unui 
cerc de lumină şi ducându-şi arătătorul la ţigara de după 

ureche. Avu o clipă de simpatie pentru agentul federal, 
apoi se întoarse şi urcă scările, câte două deodată, după 
Jerry Banks şi crotalul lui. 

— Mi-am închipuit eu. Mă rog, aproape. 

Sachs tocmai pătrunsese în cameră când Rhyme 
pronunţa frazele astea. Era încântat de sine. 

— Totul, mai puţin şarpele cu clopoței şi lichidul vâscos. 
__ Sachs îi dădu noile probe materiale lui Mel Cooper. 
Incăperea fusese din nou transformată, iar mesele erau 
pline de sticluţe noi, pahare gradate, cutii cu pilule şi 
echipament de laborator. Nu era mare lucru faţă de ce 
văzuse la sediul central, însă Amelia Sachs avu senzaţia 
ciudată că era acasă. 

— Spune-mi, zise ea. 

— Mâine e duminică... pardon, azi e duminică. Susnecul 
are de gând să incendieze o biserică. 

— De unde ştii? 

— După dată. 

— Aia de pe bucata de hârtie? Ce înseamnă? 

— Ai auzit vreodată de anarhişti? 

— Nişte ruşi mici în trenciuri, care au la ei bombe ce 
seamănă cu bilele de bowling? întrebă Banks. 

— Un comentariu de la omul care citeşte cărţi de benzi 
desenate, comentă sec Rhyme. Se văd originile culturii 
tale căpătate de la filmele de desene animate, Banks. 
Anarhismul a fost o mişcare socială care milita pentru 
abolirea statului. Un anarhist, Enrico Malatesta, avea 
deviza „propagandă prin acţiune”. Tradus, asta înseamnă 
crime şi mutilări. Unul dintre adepţii lui, un american 
numit Eugene Lockworthy, trăia la New York. Într-o 
duminică dimineaţă, a bătut în cuie uşile unei biserici din 
Upper East Side, chiar după începerea slujbei, şi i-a dat 
foc. A ucis optsprezece enoriaşi. 

— Şi asta s-a întâmplat pe 20 mai 1906? întrebă Sachs. 

— Da. 

— N-o să te întreb cum de ţi-ai dat seama. 

Rhyme dădu din umeri. 

— E evident. Susnecului nostru îi place istoria, da? Ne-a 
lăsat nişte chibrituri, deci ne spune că plănuieşte un 
incendiu. M-am gândit la focurile care au devastat oraşul - 
dezastrul de la Triangle Shirt, cel de la Crystal Palace, 
vasul de croazieră General Slocum... Am verificat datele. 
Pe 20 mai a fost incendiul de la Biserica Metodistă. 

Sachs întrebă: 

— Dar unde-o să fie? În acelaşi loc unde era biserica 
aia? 

— Mă îndoiesc, zise Sellitto. Acum e un mare centru 
comercial acolo. Lui Opt douăzeci şi trei nu-i plac locurile 
noi. Am trimis acolo doi oameni, pentru orice 
eventualitate, dar suntem siguri că o să caute o biserică. 

— Şi credem, adăugă Rhyme, că o să aştepte până când 
începe slujba. 

— De ce? 

— În primul rând, fiindcă aşa a făcut Lockworthy, 
continuă Sellitto. Pe urmă, ne-am gândit la ce ne-a spus 
Terry Dobyns - ridicarea ştachetei. Vrea mai multe victime 
deodată. 

— Deci avem ceva mai mult timp. Până începe slujba. 

Rhyme ridică privirea în tavan. 

— Aşa, câte biserici există în Manhattan? 

— Sute. 

— A fost o întrebare retorică, Banks. Vreau să examinăm 
indiciile. Susnecul trebuie să fi îngustat cumva aria. 

Paşi pe scări. Reveniseră gemenii. 

— Am trecut afară pe lângă Fred Dellray. 

— N-a fost amabil nicio ţâră. 

— Sau mulţumit. 

— Oho, ia te uită. 

Saul - Rhyme bănuia că era Saul; uitase cine avea 
pistrui - dădu din cap spre şarpe. 

— Am văzut mai multe chestii din astea într-o seară 
decât aş vrea să mai văd. 

— Şerpi? întrebă Rhyme. 

— Am fost la Metamorphosis. E un... 

— ...loc foarte aiurea. Am cunoscut patronul de-acolo. 
Ciudat tip. Cum era de bănuit. 

— Cu o barbă lungă, lungă. Doream să nu fi mers seara, 
continuă Bedding. 

— Vinde lilieci împăiaţi şi insecte. N-o să crezi că unele 
insecte... 

— Sunt lungi de doişpe centimetri, 

— „..şi creaturi ca ăla. 

Saul arătă către şarpe. 

— Scorpioni, mulţi scorpioni. 

— În orice caz, acum o lună a fost o spargere acolo şi ce 
crezi că le-a dispărut? Un schelet de crotal. 

— Au reclamat? întrebă Rhyme. 

— Da. 

— Însă valoarea totală a mărfii furate era doar de o sută 
de dolari sau pe-acolo. Aşa că Larceny nu prea s-a agitat. 

— Da' spune-le. 

Saul încuviinţă. 

— Nu doar şarpele le-a dispărut. Cine a spart magazinul 
a luat vreo douăzeci şi ceva de oase. 

— Oase de om? întrebă Rhyme. 

— Da. Asta i s-a părut ciudat patronului. Unele dintre 
insectele alea... 

— Ce doişpe centimetri, unele aveau douăzeci. Pe puţin. 

— „valorează trei sau patru sute. Da’ hoţul n-a şterpelit 
decât şarpele şi nişte oase. 

— Unele anume? întrebă Rhyme. 

— Mai multe feluri. Ca o colecţie de mostre. 

— Astea-s vorbele lui, nu ale noastre. 

— Mai ales mici. De la mâini şi picioare. Şi o coastă, 
poate două. 

— Tipul nu era sigur. 

— Vreun raport de la locul spargerii? 

— Pentru oasele furate? Nooo. 

Băieţii Haioşi plecară, îndreptându-se către locul ultimei 
infracţiuni ca să cerceteze împrejurimile. 

Rhyme se întrebă ce era cu şarpele. Le sugera oare 
vreun loc anume? Avea legătură cu incendiul de la Biserica 
Metodistă? Deşi în Manhattan existaseră  crotali, 
dezvoltarea urbană îi alungase cu mult timp în urmă de pe 
insulă. Făcea susnecul un joc de cuvinte cu şarpe sau 
şarpe-cu-clopoţei? 

Pe urmă, dintr-odată, Rhyme crezu că a înţeles. 

— Şarpele-i pentru noi. 

— Pentru noi? 

Banks râse. 

— E o palmă peste faţă. 

— A cui faţă? 

— A oricui se află pe urmele lui. Cred că-i o glumă 
proastă. 

— Eu nu râdeam prea tare, zise Sachs. 

— Expresia ta era amuzantă. 

Banks rânji. 

— Cred că noi suntem mai buni decât se aştepta el şi 
asta nu-l bucură. E furios şi îşi descarcă nervii pe noi. 
Thom, adaugă asta la profil, dacă vrei. Işi bate joc de noi. 

Sună telefonul lui Sellitto. Detectivul îl deschise şi 
răspunse: 

— Emma dragă. Ce-ai aflat? 

Dădu din cap în timp ce îşi nota ceva. Apoi ridică 
privirea şi anunţă: 

— Furturile maşinilor de închiriat. În ultima săptămână, 
două maşini de la Avis au dispărut în Bronx şi una în 
Midtown. Nu le luăm în seamă din cauza culorilor: roşu, 
verde şi alb. Nimic la National. Patru au fost furate de la 
Hertz. Trei în Manhattan - una din parcul central din East 
Side, din Midtown şi din Upper West Side. Două erau verzi 
şi - ar putea fi asta - una cafenie. Dar un Ford argintiu a 
dispărut din White Plains. Pe ăsta l-aş alege eu. 

— De acord, spuse Rhyme. White Plains. 

— De unde ştii? întrebă Sachs. Monelle zicea că putea fi 
bej sau argintiu. 

— Pentru că omul nostru e în oraş, îi explică Rhyme, şi 
dacă vrea să fure ceva atât de vizibil ca o maşină, o să facă 
asta cât mai departe de locuinţa lui sigură. Spuneai că e 
un Ford? 

Sellitto îi repetă întrebarea Emmei, apoi ridică privirea. 

— Taurus. Model de anul ăsta. Interior gri închis. Placa 
de înmatriculare nu contează. 

Rhyme încuviinţă. 

— Prima schimbare pe care o face - plăcile. Mulţumegşte- 
i Emmei şi spune-i să se culce. Dar să nu se depărteze prea 
mult de telefon. 

— Am găsit ceva aici, Lincoln, strigă Mel Cooper. 

— Ce anume? 

— Lichidul vâscos. Caut în baza de date a mărcilor. 

Se uită la ecran. 

— Relaţiile... Ia să vedem. Cea mai mare potrivire e cu 
Kink-Away. E o soluţie de îndreptat părul. 

— Incorect politic, dar util. Asta ne trimite în Harlem, nu 
crezi? Reduce considerabil numărul bisericilor. 

Banks cerceta rubricile religioase ale celor trei 
cotidiene. 

— Am numărat douăzeci şi două. 

— Când are loc prima slujbă? 

— Trei încep la opt. Şase la nouă. Una la nouă treizeci. 
Restul sunt la zece sau unsprezece. 

— O să se ducă la una dintre primele slujbe. Ne-a oferit 
deja mai multe ore ca să găsim locul. 

Sellitto zise: 

— L-am pus pe Haumann să-i strângă din nou pe băieţii 
de la intervenţii. 

— Dæ’ Dellray? întrebă Sachs. 

Şi-l imagină pe agentul disperat stând singur în colţul 
străzii. 

— Ce-i cu el? mormăi Sellitto. 

— Păi, hai să-i facem şi lui parte. Vrea al naibii de mult o 
bucată din tipul ăsta. 

— Perkins zicea că trebuie să ne ajute, le aminti Banks. 

— Chiar îl vrei? întrebă Sellitto încruntat. 

Sachs dădu din cap. 

— Sigur. 

Rhyme fu de acord. 

— În regulă, poate coordona echipele federale de 
cercetare şi supraveghere. Vreau imediat câte o echipă la 
fiecare biserică. La toate intrările. Dar trebuie să stea 
retraşi. Nu vreau să-l sperii. Poate îl prindem asupra 
faptului. 

Sellitto dădu un telefon. Ridică faţa spre tavan, cu ochii 
închişi. 

— Iisuse. 

— O, nu, murmură Rhyme. 

Detectivul îşi şterse chipul asudat şi dădu din cap. 

— Centrala a primit un apel de urgență de la 
recepționerul din tura de noapte? De la hotelul Midtown 
Residence? O femeie cu o fetiţă l-a sunat din La Guardia 
zicând că urmează să ia un taxi. Asta cu ceva timp în 
urmă; cele două n-au mai apărut la hotel. Auzind de 
răpirile din ultima vreme, omul s-a gândit că trebuia să 
sune. Numele femeii e Carole Ganz. Din Chicago. 

— Drace, mormăi Banks. Şi o fetiţă? Ar trebui să tragem 
pe dreapta toate taxiurile de pe străzi până dăm de el. 

Rhyme era copleşit de oboseală. Capul îi vuia. Îşi aminti 
că lucrase la locul unei crime dintr-o fabrică de explozibile. 
Nitroglicerina se scursese dintr-un calup de dinamită pe 
un fotoliu pe care Rhyme trebuia să caute probe materiale. 
Nitroglicerina îi dădea nişte dureri de cap teribile. 

Ecranul computerului lui Cooper licări. 

— E-mail, anunţă el şi deschise mesajul. 

Citi scrisul mărunt. 

— Am polarizat toate mostrele de celofan pe care le-au 
adunat cei de la intervenţii. Tehnicienii cred că fragmentul 
pe care l-am găsit pe osul din Pearl Street provine de la o 
băcănie a lanţului ShophRite. Seamănă cel mai mult cu 
celofanul pe care-l folosesc ei. 

— Bun, spuse Rhyme. 

Făcu semn către planşă. 

— Şterge toate băcăniile, în afara celor de la Shophite. 
Ce adrese mai rămân? 

Îl urmări pe Thom tăind cu o linie nişte nume de 
magazine, lăsând patru. 

B'way & 82nd 

Greenwich & Bank 

8th Ave. & 24th 

Houston & Lafayette 

— Deci ne rămân Upper West Side, West Village, 
Chelsea şi Lower East Side. 

— Dar putea să se ducă oriunde să cumpere rasoluri. 

— A, sigur că putea, Sachs. Putea să le cumpere în 
White Plains, de unde a furat maşina. Sau în Cleveland, 
când îşi vizita mama. Însă vezi tu, vine un moment când 
susnecii cred că minciuna lor e perfectă şi nu mai au grijă 
să-şi şteargă urmele. Cei stupizi - ori leneşi - aruncă probe 
incontestabile în lada de gunoi din spatele blocului unde 
stau şi îşi văd uşuraţi de drum. Cei mai isteţi le pun într-o 
găleată cu mortar pe care o aruncă în canalul Hell Gate. 
Cei străluciți le strecoară într-o rafinărie şi le evaporă într- 
un cuptor, la cinci mii de grade. Sigur, susnecul nostru e 
isteţ. Dar e la fel ca oricare alt infractor din lume. Are 
limite. Pun pariu că se gândeşte că noi n-o să avem timpul 
ori dispoziţia de a căuta locuinţa lui sigură sau pe el 
fiindcă o să fim concentrați asupra indiciilor lăsate la locul 
faptei. Şi, desigur, se înşală amarnic. Exact în felul ăsta o 
să-l găsim. la să vedem dacă ne putem apropia puţin de 
vizuina lui. Mel, ai găsit ceva pe hainele ultimei victime? 

Dar apa fluxului spălase practic totul de pe hainele lui 
William Everett. 

— Zici că s-au luptat, Sachs? Susnecul cu acest Everett? 

— Nu prea a fost o luptă. Everett l-a înşfăcat de cămaşă. 

Rhyme plesni din limbă. 

— Trebuie să fi fost obosit. Dacă m-aş fi gândit la asta, 
te-aş fi pus să râcâi sub unghiile victimei. Chiar dacă a stat 
sub apă, e un loc... 

— Poftim, spuse ea, ridicând două pungi mici de plastic. 

— Ai râcâit? 

Ea încuviinţă. 

— Dar de ce sunt două pungi? 

Ţinând în sus o pungă, apoi pe cealaltă, Sachs zise: 

— Mâna stângă, mâna dreaptă. 

Mel Cooper izbucni în râs. 

— Nici măcar tu nu te-ai gândit la pungi separate pentru 
probe de sub unghii, Lincoln. E o idee grozavă. 

Rhyme mormăi: 

— Diferenţierea mâinilor poate avea o oarecare valoare 
criminalistică. 

— Oho, zise Cooper, continuând să râdă. Adică el crede 
că-i o idee strălucită şi-i pare rău că nu i-a venit lui mai 
întâi. 

Tehnicianul examină materia extrasă de sub unghii. 

— E nişte cărămidă aici. 

— Nu erau cărămizi în jurul conductei sau pe teren, 
spuse Sachs. 

— Sunt doar fărâme. Dar e ceva ataşat de ele. Nu pot 
spune ce. 

Banks întrebă: 

— Pot să provină din tunel. Acolo erau multe cărămizi, 
nu? 

— Toate alea provin de la Annie Oakley, prezentă aici, 
zise Rhyme, dând din cap întristat către Sachs. Nu, 
amintiţi-vă, susnecul a plecat înainte ca ea să-şi scoată 
pistolul. Apoi se încruntă şi se întinse în faţă. Mel, vreau să 
văd fărâmele alea. La microscop. Se poate? 

Cooper examina computerul lui Rhyme. 

— Cred că putem încropi ceva. 

Trase un cablu de la dispozitivul de ieşire al 
microscopului până la computer, apoi îl vâri într-o cutie 
mare. Scoase un cablu cenușiu, gros şi lung. 

— Asta-i un cablu serial. 

Conectă cele două computere şi transferă un program în 
Compaqg-ul lui Rhyme. După cinci minute, Rhyme, încântat, 

se uita exact la ceea ce vedea Cooper prin ocularul 
microscopului. 

Criminalistul cercetă cu privirea aşchia de cărămidă, 
puternic mărită. Izbucni în râs. 

— S-a păcălit singur. Vezi stropii ăia albi lipiţi de 
cărămidă? 

— Ce sunt? întrebă Sellitto. 

— Pare să fie clei, sugeră Cooper. 

— Exact. De la un rulou pentru curăţat perii animalelor 
de casă. Infractorii prudenţi îl folosesc ca să-şi curețe 
urmele microscopice de pe haine. Dar ăsta a dat greş. 
Câteva picături de adeziv trebuie să se fi desprins de pe 
rulou şi s-au lipit de hainele lui. Deci ştim că fragmentele 
provin de la locuinţa lui. Au rămas pe cămaşă până când 
Everett le-a luat sub unghii. 

— Cărămida ne spune ceva? întrebă Sachs. 

— E veche. Şi e scumpă - cărămida ieftină era foarte 
poroasă, fiindcă era turnată în filere. Bănuiesc că locul 
unde stă aparţinea unei instituţii sau a fost construit de 
cineva bogat. Cu cel puţin o sută de ani în urmă. Poate mai 
mult. 

— la te uită, spuse Cooper. Pare să fie o altă fâşie de 
mănuşă. Dacă o să se tot dezintegreze, o să ajungem la 
amprentele lui în scurt timp. 

Ecranul din faţa lui Rhyme clipi şi după câteva clipe 
apăru o mică fâşie de piele. 

— E ceva ciudat aici, zise Cooper. 

— Nu e roşie, observă Rhyme. Cum e cealaltă particulă. 
Peticul ăsta e negru. Pune-l la microspectro-fotometru. 

Cooper făcu testul, apoi bătu cu degetul ecranul 
computerului. 

— E piele. Dar vopseaua e diferită. Poate că e pătată sau 
ştearsă. 

caucazian 
constituţie 
zveltă 

Haine de 
culoare închisă 
Mănuşi vechi, 
din piele 


roşcată de ied 
Aftershave, ca 
să acopere alt 
miros? 
Caligulă? 
Bleumarin? 
Mănuşi de 
culoare închisă 
Aftershave = 
Brut 
Părul 
castaniu 
Cicatrice 
adâncă la 
arătător 

Haine de stradă 


nu e 


locuinţă sigură 
Situată lângă: 
B'way & 
82nd, 
Shophite 
Greenwich & 
Bank, 
Shophite 
8th Ave. & 
24th, 
Shophite 
Houston & 
Lafayette, 
Shophite 
Clădire veche, 
marmură roz 
Veche de cel 
puţin un secol, 


probabil vilă 
sau sediu de 
instituţie 


Model recent 
de limuzină, gri 
deschis, 
argintiu, bej 


procedurile de 
colectare a 
probelor 
materiale 
Posibil să aibă 
dosar penal 
Cunoaşte 
structura 
amprentelor 
Armă - Colt 
calibru 32 
Leagă victimele 
cu noduri 
ciudate 

Il atrage 
„vechiul” 

A numit-o 
„Hanna” pe o 
victimă 
Cunoaşte 
germana 
elementară 

Il atrag locurile 
subterane 
Dublă 
personalitate 
Poate fi preot, 
asistent social, 
consilier 
Tocire 
neobişnuită a 
pantofilor, 
citeşte mult? 
Asculta în timp 
ce rupea 
degetul victimei 
A lăsat la locul 
crimei un 
şarpe, ca o 
palmă dată 
anchetatorilor 


Rhyme stătea întins în faţă, privind încordat fâşia de pe 
ecran când îşi dădu seama că avea probleme. Mari 


probleme. 

— Hei, te simţi bine? 

Sachs vorbise. 

Rhyme nu răspunse. Ceafa şi falca începură să-i tremure 
violent. O senzaţie de panică porni dinspre vârful vertebrei 
sfărâmate şi urcă la cap. Pe urmă, ca şi cum s-ar fi deschis 
un termostat, fiorii reci şi pielea de găină dispărură şi 
criminalistul începu să asude. Transpiraţia îi curgea pe 
faţă, gâdilându-l îngrozitor. 

— Thom, şopti el. Thom, iar se întâmplă. 

Apoi deschise gura, în vreme ce durerea de cap îi ardea 
faţa şi i se răspândea sub oasele craniului. Strânse din 
dinţi, îşi legănă capul, încercând să pună capăt agoniei 
insuportabile. Dar nimic nu-l ajuta. Lumina din încăpere 
pâlpâi. Durerea era atât de mare, încât reacţia lui era să 
fugă de ea, să alerge împiedicat pe picioarele care nu se 
mişcaseră de mulţi ani. 

— Lincoln! strigă Sellitto. 

— Faţa lui, şopti Sachs, e roşie ca focul. 

lar mâinile îi erau palide ca fildeşul. Tot corpul lui de 
sub latitudinea magică a vertebrei C4 devenise alb ca 
varul. Sângele lui Rhyme, în misiunea lui disperată de-a 
ajunge acolo unde credea că era necesar, ţâşnise în vasele 
capilare ale creierului, întinzându-le, amenințând să rupă 
filamentele delicate. 

În vreme ce criza se accentua, Rhyme era conştient că 
Thom se afla deasupra lui şi dădea la o parte păturile de 
pe pat. Era conştient că Sachs venise mai aproape, cu 
ochii ei albaştri îngustaţi de îngrijorare. Ultimul lucru pe 
care-l văzu înainte de întuneric fu şoimul care zbură de pe 
pervaz cu aripile lui uriaşe, speriat de brusca agitaţie din 
cameră, căutând uitarea în aerul fierbinte de deasupra 
străzilor pustii ale oraşului. 

DOUĂZECI ŞI PATRU 


După ce Rhyme leşină, Sellitto se duse primul la telefon. 

— Sună la 911 pentru Salvare, îl instrui Thom. Pe urmă 
formează numărul ăla. Apelare rapidă. E al lui Pete Taylor, 
specialistul osteolog. 

Sellitto dădu cele două telefoane. 

Thom striga: 

— Am nevoie de ajutor. Să vină cineva! 

Sachs era cel mai aproape. Dădu din cap şi se apropie 
de Rhyme. Asistentul îl înşfăcase pe bărbatul inconştient 
pe sub braţe şi-l ridica mai sus în pat. li desfăcu bluza 
pijamalei şi-i apăsă pieptul palid, zicând: 

— Toţi ceilalţi, vă rog să ne lăsaţi singuri. 

Sellitto, Banks şi Cooper ezitară o clipă, apoi ieşiră din 
cameră. Sellitto închise uşa în urma lor. N 

O cutie bej apăru în mâinile asistentului. În partea de 
sus avea comutatoare şi cadrane, iar dintr-o latură ieşea 
un fir ce ducea la un disc neted, pe care Thom îl aşeză pe 
pieptul lui Rhyme şi-l apăsă. 

— E un stimulator al nervului frenic. O să-l ajute să 
respire. 

Porni dispozitivul. 

În vreme ce Thom strecura manşonul tensiometrului pe 
braţul alb ca porţelanul al lui Rhyme, Sachs constată 
surprinsă că trupul criminalistului era practic lipsit de 
cute. Avea vreo patruzeci de ani, însă corpul lui era al unui 
tânăr de douăzeci şi cinci. 

— De ce-i aşa roşu la faţă? Arată de parcă ar fi pe cale 
să explodeze. 

— Chiar aşa e, spuse Thom sec, trăgând o trusă 
medicală de sub masa de lângă pat. 

O deschise, pe urmă continuă să-i ia tensiunea. 

— Disreflexie... Cu tot stresul de azi, mintal și fizic. Nu e 
obişnuit cu aşa ceva. 

— Tot zicea că-i obosit. 

— Ştiu. Şi eu nu i-am acordat suficientă atenţie. Şşşt. 
Trebuie să ascult. 

Vâri  stetoscopul în urechi, umflă  manşonul 
tensiometrului, apoi lăsă aerul să iasă încet. Cu ochii la 
ceas. Avea mâinile ca de piatră. 

— Drace. Suflul diastolic e unu douăzeci şi cinci. Drace. 

Iisuse Hristoase, îşi zise Sachs. O să dea în primire. 

Thom făcu semn către geanta neagră. 

— Caută sticla de nifedipin. Şi scoate una dintre 
seringile alea. 

În timp ce ea căuta, Thom dădu jos pantalonii de pijama 
ai lui Rhyme, luă un cateter de lângă pat şi-i rupse 
ambalajul de plastic. li unse capătul cu un dezinfectant şi 
ridică penisul palid al lui Rhyme, vârând cateterul cu 
blândeţe, dar iute în vârf. 

— Asta-i o parte a problemei. Presiunea urinară şi cea 
intestinală pot declanşa un atac. A băut azi mult mai mult 
decât ar fi trebuit. 

Sachs scoase seringa, dar spuse: 

— Nu ştiu cum să pun acul. 

— Íl pun eu. 

Ridică ochii spre ea. 

— Pot să-ţi cer... te deranjează dacă faci asta? Nu vreau 
să se încurce tubul. 

— Da. Sigur. 

— Vrei mănuşi? 

Ea îşi puse o pereche şi luă cu grijă penisul lui Rhyme în 
mâna stângă. Ţinea tubul cu dreapta. Trecuse multă vreme 
de când ţinuse un bărbat în felul ăla. Pielea era moale şi se 
gândi cât de ciudat era faptul că acel centru al fiinţei unui 
om este, mai tot timpul, delicat precum mătasea. 

Thom injecta cu pricepere medicamentul. 

— Haide, Lincoln... 

O sirenă se auzi în depărtare. 

— Se apropie, zise Sachs, uitându-se pe fereastră. 

— Dacă nu-l resuscităm acum, ei nu mai au ce să facă. 

— În cât timp îşi face efect medicamentul? 

Thom se uită la inertul Rhyme şi spuse: 

— Ar fi trebuit să-şi facă până acum. Dar dacă doza e 
prea mare, intră în stare de şoc. 

Asistentul se aplecă şi ridică o pleoapă. Pupila albastră 
era întunecată, lipsită de concentrare. 

— Asta nu-i bine. 

Luă din nou tensiunea. 

— Unu cincizeci. Iisuse. O să-l omoare, zise ea. 

— A, nu asta-i problema. 

— Cum? şopti şocată Amelia Sachs. 

— Nu-i pasă dacă moare. li aruncă o privire scurtă, de 
parcă ar fi fost surprinsă că ea nu-şi dăduse seama. Numai 
că nu vrea să devină mai paralizat decât e acum. Pregăti 
altă injecție. Poate că deja a avut unul. Un atac, vreau să 
spun. Asta îl îngrozeşte. 

Thom se aplecă şi mai injectă o doză de medicament. 

Zgomotul sirenei se auzea mai aproape. Şi al claxonului. 
Maşinile blocau drumul ambulanţei, fără să se grăbească 
să tragă pe dreapta - unul dintre lucrurile care o înfuriau 
pe Sachs în legătură cu oraşul. 

— Poţi să scoţi cateterul. 

Ea extrase cu grijă tubul. 

— Trebuie să... 

Făcu semn către punga cu urină. Thom schiţă un zâmbet 
vag. 

— Asta-i treaba mea. 

Trecură mai multe minute. Ambulanţa părea să nu mai 
înainteze, pe urmă se auzi o voce într-un difuzor şi sirena 
începu să se apropie. 

Deodată, Rhyme se mişcă. I se clătina încet capul. Trecu 
dintr-o parte în alta, se împinse în pernă. Tenul îşi 
pierduse parţial nuanţa îmbujorată. 

— Lincoln, mă auzi? 

El gemu: 

— Thom... 

Rhyme tremura violent. Thom îl acoperi cu o pătură. 

Sachs se pomeni că netezea părul răvăşit al 
criminalistului. Luă o batistă şi-i şterse fruntea. 

Dinspre scară se auzea bubuit de paşi, apoi apărură doi 
medici solizi, cu staţii radio ce pârâiau. Intrară imediat în 
cameră, luară tensiunea lui Rhyme şi  verificară 
stimulatorul nervului. După câteva clipe, în încăpere năvăli 
doctorul Peter Taylor. 

— Peter, spuse Thom. Disreflexie. 

— Tensiunea? 

— Coborâtă. Dar a fost rău. Ajunsese până la unu 
cincizeci. 

Medicul gemu. 

Thom îl prezentă pe Taylor celor de la Salvare, care 
păreau mulțumiți că apăruse un specialist. Se retraseră, 
iar Taylor se apropie de pat. 

— Doctore, zise Rhyme ametit. 

— Ia să ne uităm la ochi. 

Taylor aprinse o lanternă şi lumină pupilele lui Rhyme. 
Sachs cercetă chipul doctorului, căutând o reacție şi se 
tulbură când îl văzu încruntat. 

— N-am nevoie de stimulator, şopti Rhyme. 

— Nici tu, nici plămânii tăi, da? întrebă sarcastic 
doctorul. Ei bine, o să-l mai lăsăm să meargă puţin, nu-i 
aşa? Doar până vedem exact despre ce-i vorba. Se uită la 
Sachs. Ar fi bine să aştepţi la parter. 


Taylor se aplecă mai mult, iar Rhyme observă picăturile 
de sudoare de pe capul doctorului, sub părul ras. 

Specialistul ridică o pleoapă cu mâini iscusite şi se uită 
la o pupilă, apoi la cealaltă. Pregăti sfigmomanometrul şi 
luă tensiunea lui Rhyme cu un aer absent, pierdut în 
concentrarea medicilor din timpul exercitării profesiunii 
lor. 

— Se apropie de normal, anunţă el. Cum e urina? 

— O mie o sută de centimetri cubi, zise Thom. 

Taylor se întunecă la chip. 

— Ai neglijat ceva? Sau a băut prea mult? 

Şi Rhyme se încruntă. 

— Am fost hărţuiţi, doctore. A fost o noapte grea. 

Arătă spre cameră, iar Taylor aruncă o privire în jur, 
surprins, de parcă tocmai strecurase cineva echipamentul 
acolo când el nu era atent. 

— Ce sunt toate astea? 

— M-am reactivat. 

Expresia uluită a lui Taylor se transformă într-un 
zâmbet. 

— Era şi timpul. De luni de zile te bat la cap să faci ceva 
cu viaţa ta. Bun, care-i situaţia intestinelor? 

Thom zise: 

— Probabil au trecut douăsprezece, paisprezece ore. 

— Neglijenţă din partea ta, îl dojeni medicul. 

— N-a fost vina lui, se răsti Rhyme. Toată ziua am avut 
camera plină de oameni. 

— Nu vreau să aud scuze, i-o întoarse Taylor. 

Ăsta era Peter Taylor, care nu vorbea niciodată prin 
intermediari atunci când discuta cu Rhyme şi nu-şi lăsa 
pacientul impertinent să-l intimideze. 

— Mai bine să ne facem treaba. 

Îşi puse mănuşi chirurgicale şi se aplecă peste bustul lui 
Rhyme. Începu să-i maseze abdomenul, ca să determine 
intestinele amorţite să-şi îndeplinească rolul. Thom ridică 
păturile şi aduse scutece curate. 

După câteva clipe, treaba se rezolvă, iar Thom îşi curăţă 
şeful. 

Deodată, Taylor spuse: 

— Sper că ai renunţat la prostia aia. 

Il studie cu atenţie pe Rhyme. 

Prostia aia... 

Se referea la sinucidere. Aruncându-i o privire lui Thom, 
Rhyme zise: 

— Nu m-am mai gândit la ea de ceva timp. 

— Bine. 

Medicul se uită la instrumentele de pe masă. 

— Asta ar trebui să faci. Poate că departamentul o să te 
pună din nou pe statul de plată. 

— Nu cred că aş trece examenul medical. 

— Cum stai cu capul? 

— „Izbit cu barosul” e o descriere destul de potrivită. Şi 
la ceafă am avut azi două crampe urâte. 

Taylor se duse în spatele patului şi apăsă cu degetele 
părţile laterale ale şirei spinării lui Rhyme, acolo unde - 
bănuia criminalistul, deşi nu văzuse niciodată locul - se 
aflau cicatricele proeminente de la operaţiile pe care le 
făcuse de-a lungul anilor. Medicul îi făcu lui Rhyme un 
masaj, apăsând cu putere muşchii încordaţi de la umeri şi 
ceafă. Incet-încet, durerea dispăru. 

Simţi degetele mari ale doctorului oprindu-se în zona 
unde bănuia că se afla vertebra zdrobită. 

Nava spațială, raza laser... A 

— Într-o bună zi, o să se rezolve şi asta. Intr-o bună zi, n- 
o să fie ceva mai rău decât să-ţi rupi un picior. Ascultă ce- 
ti spun. Prevăd asta. 

După cincisprezece minute, Peter Taylor cobori scara şi 
se întâlni cu poliţiştii pe trotuar. 

— E bine? întrebă Amelia Sachs îngrijorată. 

— Tensiunea e coborâtă. Are nevoie mai ales de odihnă. 

Doctorul, un bărbat neatrăgător, îşi dădu seama dintr- 
odată că vorbea cu o femeie foarte frumoasă. Îşi netezi 
părul rar, încărunţit, şi aruncă o privire discretă spre 
silueta ei zveltă. Pe urmă se uită la maşinile politiei din 
fata casei şi întrebă: 

— La ce caz vă ajută? 

Sellitto ezită, cum ar fi reacţionat orice detectiv la 
întrebările unui civil. Dar Sachs intuise că Taylor şi Rhyme 
erau apropiaţi, aşa că zise: 

— La răpiri. Ai auzit de ele. 

— Cazul taximetristului? A apărut la toate jurnalele de 
ştiri. li face bine lui Rhyme. Munca e cel mai bun lucru 
care i se poate întâmpla. Are nevoie de prieteni şi de un 
ţel. 

Thom apăru în capul scării. 

— Îţi transmite mulţumiri, Pete. Mă rog, n-a zis chiar 
aşa, dar asta voia să spună. Ştii cum e el. 

— Spune-mi sincer, îi ceru Taylor cu voce joasă, 
conspirativă. Tot mai vrea să vorbească cu ei? 

Thom zise: 

— Nu, nu mai vrea. 

Însă ceva din tonul lui îi spuse lui Sachs că minţea. Nu 
ştia despre ce era vorba sau ce semnificaţie avea fraza aia. 
Dar suna dureros. 

Vrea să vorbească cu ei? 

În orice caz, Taylor părea să nu fi sesizat minciuna. 
Spuse: 

— Mă întorc mâine, să văd cum se simte. 

Thom îi mulţumi, iar doctorul îşi aruncă geanta pe umăr 
şi se depărta pe trotuar. Asistentul îi făcu semn lui Sellitto. 

— Aş vrea să vorbesc un minut cu tine. 

Detectivul urcă în grabă scara. Dispăru în cameră şi, 
după câteva minute, ieşi împreună cu Thom. Cu un aer 
solemn, Sellitto se uită la Sachs. 

— E rândul tău. 

Şi făcu semn spre scară. 


Rhyme zăcea în patul masiv, cu părul răvăşit. Nu mai 
era roşu la faţă, iar mâinile îşi pierduseră paloarea. Pe pat 
erau aşternuturi curate şi el era îmbrăcat altfel. De astă 
dată, pijamaua era la fel de verde ca şi costumul lui 
Dellray. 

— E cea mai urâtă pijama pe care am văzut-o vreodată, 
zise Sachs. Fosta soţie ţi-a luat-o, nu-i aşa? 

— Cum de-ai ghicit? Un cadou de ziua mea... Scuză-mă 
că te-am speriat, spuse el, uitându-se în altă parte. 

Părea dintr-odată timid şi asta o enerva. Işi aminti de 
tatăl ei în camera de la Sloan-Ketterin, înainte de operaţia 
după care nu se mai trezise. Starea de slăbiciune poate fi 
mai înfricoşătoare decât o ameninţare. 

— Scuze? întrebă ea pe un ton sumbru. Termină cu 
prostiile astea, Rhyme. 

El o măsură cu privirea câtva timp, apoi zise: 

— Voi doi o să faceţi treabă bună. 

— Noi doi? 

— Tu şi Lon. Sigur, şi Mel Cooper. Şi Jim Polling. 

— Ce vrei să spui? 

— Eu mă retrag. 

— Tu ce? 

— Mă tem că-i prea mare efortul pentru un organism 
bătrân. 

— Dar nu poţi renunţa. 

Arătă spre planşa de pe perete. 

— Uite câte-am aflat despre 823. Suntem atât de 
aproape de el. 

— Deci nu mai aveţi nevoie de mine. Nu vă trebuie decât 
puţin noroc. 

— Noroc? A durat câţiva ani până să fie prins Bundy. Şi 
ce zici de ucigaşul cu zodiacul? Şi despre Vârcolac? 

— Aici avem informaţii bune. Informaţii solide. O să 
găsiţi nişte piste utile. O să-l prindeţi, Sachs. O să fie 
cântecul tău de lebădă înainte de-a ajunge la Afaceri 
Publice. Am senzaţia că Susnec 823 începe să facă greşeli; 
s-ar putea să fie arestat chiar la biserică. 

— Arăţi foarte bine, zise ea după o clipă. 

Deşi nu era aşa. 

Rhyme râse. Apoi zâmbetul i se stinse. 

— Sunt foarte obosit. Şi am dureri. Drace, cred că am 
dureri în locuri despre care doctorii ar spune că n-au cum 
să doară. 

— Fă ce fac şi eu. Trage un pui de somn. 

El încercă să pufnească într-un râs ironic, dar scoase 
doar un sunet stins. Sachs detesta să-l vadă aşa. Rhyme 
tuşi scurt, cobori privirea către stimulator şi se strâmbă, 
ca şi cum îl stânjenea faptul că depindea de acea 
maşinărie. 

— Sachs... Nu cred că o să mai lucrăm împreună. Voiam 
doar să-ţi spun că ai o carieră frumoasă înaintea ta. Faci 
alegerile corecte. 

— Bine, o să revin să te văd după ce i-o tragem javrei 
ăleia. 

— Mi-ar face plăcere. Mă bucur că tu ai fost prima la 
locul faptei ieri-dimineaţă. Cu nimeni altcineva n-aş fi vrut 
să cercetez zona aia. 

— Eu... 

— Lincoln, se auzi o voce. 

Sachs se întoarse şi văzu un bărbat în pragul uşii. Se 
uita curios prin încăpere, oprindu-şi privirea la 
echipamente. 

— Se pare că a fost ceva activitate pe-aici. 

— Doctore, spuse Rhyme. 

Pe chip îi înflori un zâmbet. 

— Te rog, intră. 

Bărbatul intră în cameră. 

— Am primit mesajul lui Thom. E o urgenţă, cum zicea 
el? 

— Doctore William Berger, ea e Amelia Sachs. 

Dar Sachs înţelese că încetase deja să existe în 
universul lui Lincoln Rhyme. Orice mai rămăsese de spus - 
iar ea simţea că erau unele lucruri, poate chiar multe - 
trebuia să aştepte. Porni spre uşă. Thom, care stătea în 
holul mare de afară, închise uşa în urma ei şi, politicos, se 
opri şi-i făcu semn s-o ia înainte. 


Când ieşi în noaptea umedă, Sachs auzi o voce în 
apropiere. 

— Scuză-mă. 

Se întoarse şi-l văzu pe doctorul Peter Taylor stând 
singur sub un arbore ginkgo. 

— Putem să stăm de vorbă un minut? 

Sachs îl urmă câţiva paşi pe Taylor. 

— Da, zise ea. 

Doctorul se sprijini de un zid de piatră şi îşi trecu din 
nou mâna prin păr. Sachs îşi aminti de câte ori intimidase 
bărbaţii cu un singur cuvânt sau cu o privire. Îşi spuse, aşa 
cum făcea mereu: Ce forţă inutilă e frumuseţea. 

— Eşti prietena lui, nu-i aşa? Adică, lucrezi cu el, dar îi 
eşti şi prietenă. 

— Sigur. Aşa cred. 

— Bărbatul ăla care tocmai a intrat. Ştii cine e? 

— Berger, mi se pare. E medic. 

— "Ţi-a spus de unde e? 

— Nu. 

Taylor ridică privirea spre fereastra camerei lui Rhyme. 
Întrebă: 

— Ai auzit de Societatea Lethe? 

— Nu, a, stai... E un grup care promovează eutanasia, 
nu? 

Doctorul încuviinţă. 

— Îi cunosc pe toţi medicii lui Lincoln. Dar n-am auzit 
niciodată de Berger. M-am gândit că poate face parte din 
grupul ăla. 

— Ce? 

Mai vorbeşte cu ei... 

Deci despre asta era conversaţia aia. 

Simţea că-şi pierde greutatea în urma şocului. 

— El a... a mai vorbit serios despre treaba asta până 
acum? 

— O, da. Taylor oftă şi privi cerul înnorat al nopţii. O, 
da. Apoi se uită la ecusonul de pe uniforma ei. Agent 
Sachs, am petrecut ceasuri întregi încercând să-l fac să 
renunţe la ideea asta. Ba chiar zile. Insă lucrez cu 
paraplegicii de ani buni şi ştiu ce încăpăţânaţi sunt. Poate 
că o să te asculte pe tine. Doar câteva cuvinte. Mă 
gândeam... Ai putea...? 

— Ah, fir-ar să fie, Rhyme, murmură ea şi o luă la goană 
pe trotuar, lăsându-l pe doctor cu fraza neterminată. 

Ajunse în faţa uşii casei lui Rhyme tocmai când Thom o 
închidea. Trecu în grabă pe lângă el. 

— Mi-am uitat carnetul. 

— Ce? 

— Mă-ntorc imediat. 

— Nu poţi urca acolo. E cu medicul lui. 

— Durează doar o secundă. 

Ea ajunsese pe palier până să pornească Thom după ea. 
Trebuia să-şi fi dat seama că era o minciună, fiindcă sui 
câte două trepte deodată. Dar ea avea un avans mare şi 
deschisese deja uşa dormitorului înainte ca asistentul să 
ajungă în capul scării. 

Sachs dădu buzna înăuntru, surprinzându-i pe Rhyme şi 
pe doctorul care se sprijinea de masă, cu braţele 
încrucişate pe piept. Ea închise uşa şi-o încuie. Thom 
începu să bată în ea. Berger se întoarse către tânără cu o 
expresie de curiozitate pe faţă. 

— Sachs, pufni Rhyme. 

— Trebuie să vorbesc cu tine. 

— Despre ce? 

— Despre tine. 

— Mai târziu. 

— Cât de târziu, Rhyme? întrebă ea sarcastic. Mâine? 
Săptămâna viitoare? 

— Ce vrei să spui? 

— Vrei să programez o întâlnire pentru, să zicem, 
miercurea viitoare? O să fii în stare să rezişti până atunci? 
O să mai fi prin preajmă? 

— Sachs... 

— Vreau să vorbesc cu tine. Între patru ochi. 

— Nu. 

— Atunci o să procedăm mai dur. 

Se apropie de Berger. 

— Eşti arestat. Invinuirea este tentativă de sinucidere 
asistată. 

Şi scoase cătuşele, apoi clic, clic, le fixă pe încheieturile 
doctorului. 

Bănuia că acea clădire era o biserică. Carole Ganz zăcea 
pe podeaua de la subsol. O singură fâşie de lumină slabă 
cădea în diagonală pe perete, lăsând să se vadă o pictură 
degradată a lui lisus şi un teanc de cărţi mucegăite cu 
povestiri religioase. Vreo şase scaune mici - pentru elevii 
de la şcoala de duminică, presupuse ea - erau aşezate în 
mijlocul încăperii. 

Era tot încătuşată şi cu banda adezivă pe gură. 
Răpitorul o mai legase şi de o ţeava aflată lângă perete, cu 
o frânghie de un metru lungime. 

Pe o masă înaltă de alături, Carole vedea gura unei căni 
mari de sticlă. 

Dacă putea s-o răstoarne, ar fi folosit un ciob de sticlă ca 
să taie frânghia. Masa părea prea departe, însă ea se 
răsuci pe o parte şi începu să se târască spre ea, ca o 
omidă. 

Asta îi aminti de Pammy când era foarte mică şi se 
rostogolea pe pat între ea şi Ron; se gândi la fetiţa ei, 
singură în pivniţa aia oribilă, şi începu să plângă. 

Pammy, cățelul de pluş, portmoneul. _ 

Un moment, un scurt moment, se simţi fără vlagă. Işi 
dorea să nu fi plecat niciodată din Chicago. 

Nu, nu mai gândi aşa! Încetează să-ţi fie milă de tine! În 
mod sigur, aşa trebuia procedat. Ai făcut-o pentru Ron. Şi 
pentru tine. El ar fi mândru. Kate îi spusese asta de o mie 
de ori şi ea o crezuse. 

Continuă să se târască. Se apropie cu treizeci de 
centimetri de masă. 

Ameţită, nu putea gândi limpede. 

Gâtul o înţepa din cauza setei cumplite. Şi a prafului, şi 
a mucegaiului. 

Se mai târî puţin, apoi se lăsă pe o parte, ţinându-şi 
răsuflarea, ridicând privirea spre masă. Părea să n-aibă 
nicio şansă. Ce rost are? îşi zise ea. 

Se întrebă ce-i trecea prin minte lui Pammy. 

Nemernicule! îşi spuse Carole. O să te ucid pentru asta! 

Se foi din nou, încercând să înainteze pe podea. Însă îşi 
pierdu echilibrul şi se rostogoli pe spate. Gâfâia, ştiind ce 
avea să urmeze. Nu! Cu un pocnet sec, încheietura i se 
rupse. Ţipă prin banda adezivă. Îşi pierdu cunoştinţa. Când 
îşi reveni, după câteva clipe, se simţi copleşită de greață. 

Nu, nu, nu... dacă vomita, avea să moară. Cu gura 
astupată, asta s-ar fi întâmplat. 

Înghite! Înghite. Haide. Poţi s-o faci. Acum... Îi veni să 
verse. Apoi încă o dată. 

Nu! Controlează-te. 

Voma i se urca în gât. 

Controlează... 

Controlează-te... 

Şi reuşi. Respirând pe nas, gândindu-se concentrat la 
Kate, Eddie şi Pammy, la rucsacul galben care conţinea 
toate bunurile ei de preţ. Văzându-l, imaginându-l din 
toate unghiurile. Toată viaţa ei era acolo. Noua ei viaţă. 

Ron, nu vreau s-o dau în bară. Pentru tine am venit aici, 
dragule... 

Inchise ochii. Se gândi: Respiră adânc. Inspiră, expiră. 

În cele din urmă, greaţa dispăru. După câteva momente, 
se simţi mai bine şi, cu toate că durerea de la încheietura 
ruptă o făcea să plângă, porni iarăşi să se târască spre 
masă. Un pas. Doi. 

Simţi o lovitură când îşi izbi capul de piciorul mesei. 
Reuşise să ajungă până acolo, dar nu se putea mişca mai 
departe. Îşi clătină capul în stânga şi-n dreapta, împingând 
masa cu putere. Auzi cana alunecând şi mişcându-se pe 
tăblia mesei. Ridică privirea. 

Se vedea un fragment din cană peste marginea mesei. 
Carole îşi dădu capul pe spate şi izbi încă o dată piciorul 
de lemn. 

Nu! Lovitura nu-şi atinsese ţinta. Cana se clătină o clipă, 
dar nu căzu. Carole se întinse ca să obţină mai mult spaţiu, 
dar frânghia n-o lăsa. 

Drace. Ah, Drace! În timp ce privea neajutorată cana 
murdară, observă că era plină cu un lichid în care plutea 
ceva. Ce e asta? 

Se retrase vreo doi paşi spre perete şi se uită iarăşi la 
masă. 

Părea că înăuntru se afla un bec. Nu, nu un bec întreg, 
doar filamentul şi baza, înşurubată într-un fasung. Din el 
ieşea un fir care ducea la un releu cum sunt cele care 
aprind şi sting lumina când nu eşti acasă. Părea să fie... 

O bombă? Acum recunoştea izul vag de benzină. 

Nu, nu... 

Carole începu să se retragă de lângă masă cât de repede 
putea, suspinând disperată. Lângă perete era un îfişet. 
Avea s-o protejeze oarecum. Îşi strânse picioarele, pe urmă 
simţi un fior de panică şi le întinse iar înfuriată. Mişcarea 
o dezechilibră. Pricepu îngrozită că se răsturna iarăşi pe 
spate. Ah, opreşte-te. Nu... Rămase un timp perfect 
nemişcată, tremurând, în vreme ce încerca să-şi mute 
greutatea în faţă. Dar continua să se rostogolească, îşi 
prinse mâna încătuşată sub ea, încheietura fracturată 
preluând greutatea corpului. Simţi o durere atroce şi, din 
fericire, leşină din nou. 

DOUĂZECI ŞI CINCI 


— Nici pomeneală, Rhyme. Nu poţi face asta. 

Berger asista cu un aer stânjenit la discuţie. Rhyme 
presupuse că în activitatea lui văzuse tot soiul de scenarii 
isterice jucate în astfel de momente. Cele mai mari 
probleme pe care trebuie să le fi avut Berger nu erau 
create de cei care voiau să moară, ci de aceia care doreau 
ca toţi ceilalţi să trăiască. Asistentul bătu la uşă. 

— Thom, îl strigă Rhyme. E-n regulă. Poţi să pleci. Apoi 
îi zise lui Sachs: Ne-am luat rămas-bun. Tu şi cu mine. Ai o 
manieră urâtă de a distruge o despărţire perfectă. 

— Nu poţi face asta. 

Cine dăduse alarma? Poate că Pete Taylor. Doctorul o fi 
ghicit că el şi Thom îl minţiseră. 

Rhyme văzu privirea lui Sachs alunecând spre cele trei 
obiecte de pe masă. Darurile Magilor. Coniacul, pastilele şi 
punga de plastic. Şi o bandă de cauciuc, precum cele pe 
care Sachs le purta şi acum pe pantofi. (De câte ori 
ajunsese el acasă de la locul unei crime şi-o văzuse pe 
Blaine privind îngrozită fâşiile de pe pantofii lui? „Toată 
lumea o să creadă că soţul meu nu-şi permite să-şi 
cumpere pantofi noi. Îşi leagă tălpile cu benzi de cauciuc. 
Zău aşa, Lincoln!” 

— Sachs, scoate-i cătuşele bunului doctor. Şi îţi cer 
pentru ultima oară să pleci. 

Ea izbucni într-un râs fals. 

— Să mă scuzi, dar asta e o infracţiune la New York. 
Procurorul districtual ar putea-o considera crimă dacă ar 
vrea. 

Berger spuse: 

— Nu fac decât să am o conversaţie cu un pacient. 

— De aia eşti învinuit doar de tentativă. Până acum. 
Poate că ar trebui să-ţi trimitem numele şi amprentele la 
Departamentul de Evidenţă. Să vedem ce găsim. 

— Lincoln, zise Berger, brusc alarmat. Nu pot... 

— O s-o rezolvăm, spuse Rhyme. Sachs, te rog. 

Ea îşi depărtase picioarele, îşi pusese mâinile pe 
coapsele zvelte, iar chipul minunat avea un aer autoritar. 

— Să mergem, strigă ea spre doctor. 

— Sachs, n-ai idee cât de importantă e treaba asta. 

— N-o să te las să te sinucizi. 

— Să mă laşi? se răsti Rhyme. Să mă laşi? Şi de ce aş 
avea nevoie de permisiunea ta? 

Berger zise: 

— Domnişoară... Agent Sachs, e decizia lui şi se bazează 
pe consimţământul mutual deplin. Lincoln e mai informat 
decât majoritatea pacienţilor mei. 

— Pacienţi? Vrei să spui victime. 

— Sachs! răbufni Rhyme, încercând să-şi stăpânească 
disperarea din glas. A durat un an până să găsesc pe 
cineva care să mă ajute. 

— Poate fiindcă nu e ceva în regulă. Te-ai gândit la asta? 
Şi de ce acum, Rhyme? Chiar în toiul anchetei? 

— Dacă mai am vreo criză şi un atac, s-ar putea să-mi 
pierd orice capacitate de comunicare. Aş putea fi conştient 
timp de patruzeci de ani şi total incapabil să mă mişc. Şi 
dacă n-am creierul terminat, nimeni de pe lume n-o să 
scoată din priză aparatura de supravieţuire. Măcar acum 
sunt în stare să-mi comunic deciziile. 

— Dar de ce? insistă ea. 

— De ce nu? răspunse Rhyme. Spune-mi. De ce nu? 

— Păi... 

Părea că argumentele împotriva sinuciderii erau atât de 
evidente, încât îi venea greu să le formuleze. 

— Pentru că... 

— Pentru că ce, Sachs? 

— În primul rând, e o laşitate. 

Rhyme râse. 

— Vrei să dezbatem tema asta, Sachs? Vrei? Corect. 
„Laşitate”, zici tu. Asta ne duce cu gândul la sir Thomas 
Browne: „Când viaţa e mai cumplită decât moartea, 

adevărata vitejie e să trăieşti”. Curajul în fața 
adversităţilor  insurmontabile... Argumentul clasic în 
favoarea vieţii. Dar dacă asta e adevărat, de ce se 
anesteziază pacienţii înainte de operaţie? De ce se vinde 
aspirină? De ce se vindecă braţe rupte? De ce Prozac e cel 
mai prescris medicament din America? Scuză-mă, dar 
durerea n-are în esenţă nimic bun. 

— Dar tu nu ai dureri. 

— Şi cum defineşti durerea, Sachs? Poate că şi absenţa 
oricărei senzaţii poate fi durere. 

— Poţi ajuta atât de mult. Uite câte ştii. Criminalistică, 
istorie. 

— Argumentul contribuţiei sociale. E foarte folosit. 

Îi aruncă o privire lui Berger, dar medicul rămase tăcut. 
Rhyme văzu că obiectul atenţiei lui se afla pe masă - 
palida vertebră cervicală. O luă de-acolo, o cântări în 
mâinile încătuşate. Fusese ortoped, îşi aminti Rhyme. 

Continuă să-i vorbească lui Sachs: 

— Dar cine spune că ar trebui să contribuim cu ceva 
pentru viaţă? În plus, corolarul e că aş putea veni cu ceva 
rău. Aş putea chiar şi răni pe cineva sau pe mine. 

— Aşa e viaţa. 

Rhyme zâmbi. 

— Dar eu aleg moartea, nu viaţa. 

Sachs părea stingherită, gândind intens. 

— Doar că... moartea nu e naturală. Viaţa este. 

— Nu e? Freud te-ar contrazice. A renunţat la principiul 
plăcerii şi a ajuns să creadă că există altă forţă - o 
agresiune primară nonerotică, aşa a numit-o. Care 
lucrează ca să desfacă legăturile pe care le realizăm în 
viaţă. Propria noastră distrugere e o forţă perfect naturală. 
Totul moare; ce-i mai natural decât asta? 

Sachs se scarpină din nou în cap. 

— În regulă, spuse ea. Pentru tine, viaţa e o provocare 
mai mare decât pentru majoritatea oamenilor. Dar m-am 
gândit că... tot ce am văzut la tine îmi spune că eşti o 
persoană căreia îi plac provocările. 

— Provocări? Să-ţi spun eu cum stă treaba cu 
provocările. Am stat timp de un an conectat la un 
ventilator. Vezi pe gâtul meu  cicatricea de la 
traheoctomie? Ei bine, prin exerciţii de respiraţie - şi cea 
mai mare voinţă pe care am putut-o aduna - am reuşit să 
scap de aparatul ăla. De fapt, am nişte plămâni grozavi. La 
fel de puternici ca ai tăi. Pentru un paraplegic, e ceva 
remarcabil, Sachs. Am pierdut opt luni din viaţă. Inţelegi 
ce vreau să spun? Opt luni ca să controlez o funcţie 
fiziologică elementară. Nu mă refer la pictarea Capelei 
Sixtine sau la cântatul la vioară. Vorbesc despre afurisita 
de respirație. 

— Dar ai putea să te faci bine. Anul viitor s-ar putea găsi 
un tratament. 

— Nu. Nu anul viitor. Nici peste zece ani. 

— Nu ştii asta. Trebuie să se facă nişte cercetări... 

— Sigur că se fac. Vrei să ştii ce? Sunt expert. 
Transplantarea țesutului nervos al embrionului la țesutul 
vătămat, pentru stimularea regenerării axonilor. 

Cuvintele ieşiră cu uşurinţă dintre buzele lui frumoase. 

— Niciun efect remarcabil. Unii medici tratează chimic 
zonele afectate, ca să creeze un mediu propice regenerării 
celulelor. Niciun efect remarcabil - nu la speciile evoluate. 
La formele primitive de viaţă s-a înregistrat un oarecare 
succes. Dacă aş fi fost broască, aş fi mers din nou. Mă rog, 
aş fi ţopăit. 

— Deci există oameni care lucrează la asta? întrebă 
Sachs. 

— Sigur. Dar nimeni nu se aşteaptă la progrese 
uimitoare în următorii douăzeci, treizeci de ani. 

— Dacă s-ar fi aşteptat, i-o întoarse ea, n-ar mai fi fost 
progrese uimitoare, nu-i aşa? 

Rhyme râse. Tânăra era tare. 

Sachs îşi dădu la o parte şuviţele de păr roşu de pe ochi 
şi zise: 

— Ai făcut carieră la judiciar, nu uita. Sinuciderea este 
ilegală. 

— E şi un păcat, răspunse el. Indienii Dakota credeau că 
fantomele celor care se sinucideau trebuiau să se 
învârtească veşnic în jurul arborilor de care se 
spânzuraseră. l-a împiedicat asta să se sinucidă? Nici 
gând. Numai că foloseau arbori mai mici. 

— Să-ţi spun ceva, Rhyme. Şi ăsta-i ultimul meu 
argument. 

Făcu semn către Berger şi înşfăcă lanţul cătuşelor. 

— O să-l iau cu mine şi o să-l pun sub acuzare. Combate 
treaba asta. 

— Lincoln, spuse neliniștit Berger, cu teamă în ochi. 

Sachs îl luă pe doctor de braţ şi-l conduse către uşă. 

— Nu, zise el. Te rog. Nu face asta. 

În timp ce Sachs deschidea uşa, Rhyme strigă: 

— Sachs, înainte de-a proceda aşa, răspunde-mi la o 
întrebare. 

Ea se opri, cu o mână pe clanţă. 

— O singură întrebare. 

Tânăra polițistă privi în urmă. 

— Ai vrut vreodată? Să te sinucizi? 

Ea descuie uşa cu zgomot. Rhyme spuse: 

— Răspunde-mi! 

Sachs nu deschise uşa. Rămase cu spatele la el. 

— Nu. Niciodată. 

— Eşti mulţumită de viaţa ta? 

— La fel de mult ca oricine. 

— Nu eşti niciodată deprimată? 

— N-am zis asta. Am spus că n-am vrut niciodată să mă 
sinucid. 

— Îmi ziceai că-ţi place să conduci maşini. Cei cărora le 
place asta conduc repede. Şi tu faci la fel, nu? 

— Da. Uneori. 

— Care a fost viteza cea mai mare? 

— Nu ştiu. 

— Peste o sută treizeci la oră? 

Un zâmbet ironic. 

— Da. 

— Peste o sută şaizeci? 

Ea făcu semn în sus cu degetul mare. 

— O sută şaptezeci şi cinci? O sută nouăzeci? întrebă el, 
zâmbind uimit. 

— M-am oprit la două sute şaptezeci. 

— Doamne, Sachs, chiar eşti tare. Ei bine, conducând 
atât de repede, nu te-ai gândit că era posibil, doar posibil, 
să se întâmple ceva? O bară de cremalieră, o osie sau 
altceva să se rupă, o anvelopă să explodeze, să apară o 
pată de ulei pe şosea? 

— Eram aproape în siguranţă. Nu sunt nebună. 

— Aproape în siguranţă. Dar când conduci cu viteza 
unui mic avion, ei bine, nu eşti complet în siguranţă, nu-i 
aşa? 

— Influenţezi martorul. 

— Nu, nu-l influenţez. Urmăreşte-mă cu atenţie. Când 
conduci atât de repede, trebuie să accepţi faptul că ai 
putea avea un accident mortal, nu-i aşa? 

— Poate, admise ea. 

Berger, cu mâinile încătuşate în faţa lui, privea cu 
nervozitate în jur, continuând să ţină între degete vertebra 
palidă. 

— Deci te-ai apropiat de limita aia, da? Ah, ştii despre ce 
vorbesc. Ştiu că ştii - limita dintre riscul de a muri şi 
certitudinea că vei muri. Vezi, Sachs, dacă tragi morţii 
după tine, e un pas foarte mic peste limita aia. Un pas mic 
ca să te duci lângă ei. 

Ea îşi înclină capul, iar faţa îi încremeni, în vreme ce 
perdeaua de păr îi acoperea ochii. 

— Să renunti la morţi, şopti Rhyme, rugându-se ca ea să 
nu plece cu Berger, ştiind că era foarte aproape de-a o 
îndupleca. Am atins o coardă sensibilă. Ce parte din tine 
vrea să-i urmeze pe morţi? Nu e tocmai o mică parte, 
Sachs. O, e mult mai mult decât o mică parte. 

Ea ezita. Rhyme înţelese că era aproape de inima tinerei 
polițiste. 

Sachs se întoarse mânioasă către Berger şi-l înhaţă de 
cătuşe. 

— Hai. 

Împinse uşa. 

— Ştii ce vreau să spun, da? 

Ea se opri din nou. 

— Uneori... se întâmplă ceva, Sachs. Uneori nu poţi fi 
ce-ai vrea să fii, nu poţi avea ce-ai vrea să ai. Şi viaţa se 
schimbă. Poate numai puţin, poate mai mult. Şi, la un 
moment dat, pur şi simplu nu mai merită să te lupţi ca să 
încerci să repari ce n-a mers bine. _ 

li privi pe cei doi stând nemişcaţi în pragul uşii. În 
cameră era linişte totală. Sachs se întoarse şi se uită la el. 

— Moartea vindecă singurătatea, continuă Rhyme. 
Vindecă tensiunea. Vindecă dorinţa. 

Aşa cum se uitase ea mai devreme la picioarele lui, 
criminalistul aruncă o privire scurtă spre unghiile ei roase. 

Sachs deschise cătuşele lui Berger şi se duse la 
fereastră. Lacrimi îi străluceau pe obraji, reflectând 
lumina galbenă a felinarelor de pe stradă. 

— Sachs, sunt obosit, zise Rhyme cu sinceritate. Nu-ţi 
pot spune cât de obosit sunt. Ştii cât de grea e viaţa. Se 
adună un munte întreg de... poveri. Spălat, mâncat, 
defecat, dat telefoane, încheiat la cămăşi, scărpinat în 
nas... Şi puse deasupra altă mie de corvezi. Şi încă altele. 

Rămase tăcut. După o pauză lungă, ea zise: 

— O să fac un târg cu tine. 

— Ce târg? 

Ea arătă către planşa de pe perete. 

— 823 a răpit-o pe mama aia cu fetiţa ei... Ajută-ne să le 
salvăm. Doar pe ele. Dacă faci asta, o să-l las o oră cu tine. 
Se uită la Berger. Numai că după aia trebuie să dispară 
dracului din oraş. 

Rhyme dădu din cap. 

— Sachs, dacă am un atac, dacă nu mai pot comunica... 

— Dacă se întâmplă asta, spuse ea pe un ton neutru, 
chiar dacă n-o să poţi scoate o vorbă, o să mă asigur că 
rămâi o oră cu el. 

Îşi încrucişă braţele, îşi desfăcu iarăşi picioarele, 
arborând postura preferată de Rhyme. Işi dorea s-o fi 
văzut la calea ferată în acea dimineaţă, oprind trenul. Ea 
zise: 

— Atât o să fac. 

Trecură câteva clipe. Rhyme încuviinţă. 

— În regulă. Facem târgul. Apoi îl întrebă pe Berger: 
Rămâne pe luni? 

— De acord, Lincoln. E bine. 

Încă tremurând, Berger se uită cu prudenţă la Sachs, 
care-i scotea cătuşele. De parcă s-ar fi temut că ea o să se 
răzgândească. Când fu eliberat, porni în grabă spre uşă. 
Îşi dădu seama că rămăsese cu vertebra în mână, se 
întoarse şi-o puse - aproape respectuos - lângă Rhyme, pe 
raportul de la locul primei crime din acea dimineaţă. 


— Au fost mai fericiţi decât mistreţii în mlaştinile din 
Virginia, remarcă Sachs, lăsându-se în fotoliul de răchită 
împletită. 

Se referea la Sellitto şi Polling, după ce le spusese că 
Rhyme fusese de acord să lucreze la caz încă o zi. 

— Mai ales Polling, zise ea. Credeam că omuleţul ăla o 
să mă ia în braţe. Nu-i spune că i-am zis aşa. Cum te simţi? 
Arăţi mai bine. 

Luă o gură de scotch şi puse paharul pe masa de lângă 
pat, aproape de acela înalt al lui Rhyme. 

— Nu-i rău. 

Thom schimba aşternuturile. 

— Au curs apele din tine ca dintr-o fântână arteziană, 
zise el. 

— Însă doar deasupra gâtului, preciza Rhyme. La 
transpiraţie mă refer. 

— E normal? întrebă Sachs. 

— Da. Aşa funcţionează. Termostatul se strică sub 
temperatura asta. N-am nevoie de vreun deodorant axial. 

— Axial? 

— Scobitură, pufni Rhyme. Subsuoară. Primul meu 
asistent nu spunea niciodată „subsuoară”. Zicea: „O să te 
ridic de axile, Lincoln”. A, şi: „Dacă simţi că vrei să 
regurgitezi, dă-i drumul, Lincoln”. Îşi spunea „donator de 
îngrijiri”. De fapt, expresia asta apărea şi în CV-ul lui. N- 
am idee de ce l-am angajat. Noi suntem foarte 
superstiţioşi, Sachs. Credem că dacă numim ceva altfel 
decât i se spune de obicei, asta o să schimbe acel ceva. 
Susnec. Răufăcător. Dar asistentul ăla era doar un 
infirmier vârât până peste subsuori în pişat şi vomă. Aşa e, 
Thom? Nu-i nimic ruşinos. E o meseria onorabilă. 
Scârboasă, dar onorabilă. 

— Eu prosper în mizerie. De-aia lucrez pentru tine. 

— Tu ce eşti, Thom? Asistent sau donator de îngrijiri? 

— Sunt un sfânt. 

— Ha, iute la replici. Şi iute cu seringa. El m-a întors 
dintre morţi. Nu doar o dată. 

Rhyme fu dintr-odată cuprins de teama că Sachs îl 
văzuse gol. Cu ochii aţintiţi spre planşa cu profilul 
suspectului, întrebă: 

— Ia zi, îţi datorez şi ţie nişte mulţumiri, Sachs? Ai făcut 
pe sora de caritate aici? 

Aşteptă neliniştit răspunsul ei. Nu ştia cum s-ar mai fi 
uitat la ea dacă se întâmplase aşa. 

— Nu, răspunse Thom. Te-am salvat de unul singur. N- 
am vrut ca sufletele astea sensibile să simtă repulsie la 
vederea dosului tău fleşcăit. 

Mulţumesc, Thom, îşi zise Rhyme. Apoi strigă: 

— Acum dispari. Avem de vorbit despre caz. Eu şi Sachs. 

— Ai nevoie de somn. 

— Sigur că am. Dar tot trebuie să discutăm despre caz. 
Noapte bună, noapte bună. 

După plecarea lui Thom, Sachs îşi turnă nişte scotch 
într-un pahar. Înclină capul şi inspiră vaporii fumurii. 

— Cine a turnat? întrebă Rhyme. Pete? 

— Cine? întrebă ea. 

— Doctorul Taylor, osteologul. 

Ea ezită îndeajuns de mult ca el să priceapă că Taylor o 
făcuse. Sachs zise într-un târziu: 

— Îţi poartă de grijă. 

— Sigur că da. Asta-i problema - aş vrea să-mi poarte 
ceva mai puţin de grijă. Ştie ceva despre Berger? 

— Bănuieşte. 

Rhyme se strâmbă. 

— Uite, spune-i că Berger e doar un vechi prieten. El... 
ce e? 

Sachs expira încet, de parcă ar fi scos fum de ţigară 
printre buzele încreţite. 

— Nu doar că vrei să te las să te sinucizi, mai vrei să şi 
mint singura persoană care te-ar putea convinge să 
renunţi. 

— Nu m-ar putea convinge, răspunse Rhyme. 

— Atunci de ce vrei să mint? 

El râse. 

— Hai să-l lăsăm neştiutor pe doctorul Taylor încă vreo 
câteva zile. 

— În regulă, spuse ea. Iisuse, greu se mai înţelege omul 
cu tine. 

Rhyme o privi cu atenţie. 

— De ce nu-mi vorbeşti despre asta? 

— Despre ce? 

— Cine-i mortul? La care n-ai renunţat. 

— Sunt mulţi. 

— Cum ar fi? 

— Citeşte ziarele. 

— Ei, haide, Sachs. 

Ea dădu din cap şi cobori privirea spre paharul ei, cu un 
zâmbet stins. 

— Nu, nu cred. 

Rhyme puse tăcerea ei pe seama reţinerii de-a avea o 
conversaţie intimă cu cineva pe care-l cunoscuse doar de o 

zi. Ceea ce părea o ironie, ţinând cont de faptul că stătea 
lângă o duzină de catetere, un tub pentru perfuzie şi o 
cutie de scutece. Totuşi, n-avea de gând să insiste şi nu 
mai zise nimic. Aşa că fu surprins atunci când ea ridică 
brusc privirea şi izbucni: 

— Doar că... Doar că... Ah, drace. 

Şi, când începură suspinele, Sachs îşi ridică mâinile spre 
faţă, vărsând vreo două degete din cel mai bun whisky 
scoţian pe parchet. 

DOUĂZECI ŞI ŞASE 


— Nu-mi vine să cred că-ţi spun toate astea. 

Sachs stătea ghemuită în fotoliul adânc, descălţată şi cu 
picioarele trase sub ea. Lacrimile i se uscaseră, dar faţa îi 
era la fel de roşie ca şi părul. 

— Continuă, o încurajă el. 

— Despre tipul de care ţi-am vorbit? Urma să ne mutăm 
împreună într-un apartament. 

— Aha, cu un collie. Nu mi-ai spus că era vorba despre 
un tip. Prietenul tău? 

Amantul secret? se întrebă Rhyme. 

— A fost prietenul meu. 

— Mă gândeam că poate ţi-ai pierdut tatăl. 

— Nu. Tata a decedat acum trei ani. De cancer. Dar noi 
ştiam că aşa o să se-ntâmple. Dacă asta te pregăteşte 
cumva, cred că noi eram pregătiţi. Dar Nick... 

— A fost ucis? întrebă cu blândeţe Rhyme. 

Însă ea nu răspunse. 

— Nick Carelli. Unul de-ai noştri. Poliţist. Detectiv. A 
lucrat la Infracţiuni Stradale. 

Numele îi suna cunoscut. Rhyme nu zise nimic şi-o lăsă 
să continue. 

— Un timp am locuit împreună. Ne gândeam să ne 
căsătorim. 

Făcu o pauză. Părea să-şi pună gândurile în ordine, 
precum ţintele de la un poligon de tir. 

— Lucra sub acoperire. De-aia păstram secretă relaţia 
noastră. Nu-şi putea permite să se afle că iubita lui e 
polițistă. Işi drese glasul. E greu de explicat, înţelegi, am 
avut... chestia aia între noi. A fost... nu mi s-a întâmplat 
foarte des. Ce dracu', nu mi s-a întâmplat niciodată înainte 
de Nick. Ne potriveam la modul profund. Nick înţelegea că 
eu trebuia să fiu polițistă şi asta nu era o problemă pentru 
el. La fel şi eu, legat de munca lui sub acoperire. Genul ăla 

de... aceeaşi lungime de undă. Înţelegi, atunci când 
înţelegi deplin pe cineva? Ai simţit vreodată asta? Cu soţia 
ta? 

Rhyme zâmbi vag. 

— Am simţit. Da. Dar nu cu Blaine, soţia mea. 

Şi asta era tot ce voia să spună despre acel subiect. 

— Cum v-aţi cunoscut? întrebă el. 

— La cursurile tematice de la academie. Acolo unde vine 
câte cineva şi vorbeşte despre ce face departamentul său. 
Nick a vorbit despre munca sub acoperire. Mi-a cerut 
imediat o întâlnire. Prima dată am fost la Rodman's Neck. 

— La poligon? 

Ea dădu din cap, pufnind. 

— Pe urmă, am mers la mama lui, în Brooklyn, unde am 
mâncat paste şi am băut o sticlă de Chianti. Femeia m-a 
pişcat cu putere şi-a zis că eram prea slabă ca să pot face 
copii. M-a pus să mănânc două porţii de cannoli. Ne-am 
dus acasă la mine, iar el a rămas peste noapte. O primă 
întâlnire grozavă, nu? De-atunci, ne vedeam tot timpul. 
Relaţia noastră mergea, Rhyme. Simţeam asta. Mergea 
foarte bine. 

Rhyme întrebă: 

— Şi ce s-a întâmplat? 

— El era... Altă duşcă de whisky vechi, pentru 
încurajare. Era pus pe treabă, asta s-a întâmplat. Tot 
timpul cât am fost cu el. 

— Ce era? 

— Corupt. O, corupt zdravăn. N-am avut niciun indiciu. 
Nici cel mai mărunt. Punea banii la ciorap în bănci din tot 
oraşul. Strânsese aproape două sute de mii. 

Lincoln tăcu o clipă. 

— Îmi pare rău, Sachs. Droguri? 

— Nu. Marfă furată, mai ales. Aparatură, televizoare, 
bunuri jefuite. 1 s-a spus Filiera Brooklyn. Ziarele i-au zis 
aşa. 

Rhyme dădea din cap. 

— De-aia mi-am amintit. Mai mult de zece dintre ei au 
ajuns în instanţă, nu? Toţi poliţişti? 

— Mai toţi. Şi câţiva inspectori comerciali. 

— Ce s-a întâmplat cu el? Cu Nick? 

— Ştii ce se-ntâmplă când poliţiştii îi prind pe alţi 
poliţişti cu mâna-n sac. Îi bat măr. El spunea că a rezistat, 
dar eu ştiu că nu-i aşa. l-au rupt trei coaste, vreo două 
degete, i-au spart faţa. A pledat vinovat, dar tot a primit 
între douăzeci şi treizeci de ani. 

— Pentru jaf? 

Rhyme era uluit. 

— În două cazuri a lucrat singur. A ameninţat cu pistolul 
un şofer, a tras un foc spre altul. Doar ca să-l sperie. Știu 
că a făcut-o doar ca să-l sperie. Dar judecătorul a dat cu el 
de pământ. 

Închise ochii, îşi strânse buzele cu putere. 

— După ce a fost arestat, Afacerile Interne i-au urmărit 
toate mişcările, de parcă erau în călduri. Au verificat 
registrele de la închisoare. Ne sunam unul pe altul cu mari 
precauţii. El spunea că infractorii îi formau uneori 
numărul. Dar au fost câteva apeluri şi la mine acasă. Cei 
de la Al m-au luat şi pe mine în vizor. Aşa că Nick a 
întrerupt legătura cu mine. Trebuia s-o facă. Altfel, aş fi 
intrat şi eu la zdup. Ştii cum sunt ăia de la Afaceri Interne 
- totdeauna declanşează o vânătoare de vrăjitoare. 

— Ce s-a întâmplat? 

— Ca să-i convingă că eu nu însemnam nimic pentru el... 
Ei bine, a spus nişte lucruri despre mine. Înghiţi în sec, cu 
ochii în podea. La anchetă, cei de la AI voiau să afle mai 
multe amănunte despre mine. Nick le-a spus: „A, F.P. 
Sachs? Am regulat-o de câteva ori. Da' era nasoală. Aşa că 
i-am dat papucii”. Îşi dădu capul pe spate şi îşi şterse 
lacrimile cu o mânecă. Porecla mea. F.P. 

— Mi-a spus Lon. 

Ea se încruntă. 

— "Ţi-a spus ce înseamnă? 

— Fata Poliţistului. După meseria tatălui tău. 

Sachs zâmbi trist. 

— Asta a fost la început. Dar nu aşa s-a terminat. La 
anchetă, Nick a spus că eram atât de jalnică la pat, încât 
mi s-ar potrivi de fapt porecla „Fata Păsăricilor”, fiindcă 
îmi plac probabil mai mult fetele. Ghiceşti cât de repede s- 
a răspândit vorba asta în departament. 

— E un numitor comun acolo, Sachs. 

Ea răsuflă adânc. 

— L-am văzut în instanţă la sfârşitul anchetei. S-a uitat 
la mine o dată şi... Nici nu pot descrie ce era în ochii lui. O 
durere copleşitoare. A făcut asta ca să mă protejeze. Cu 
toate astea... Ai avut dreptate, să ştii. Despre treaba cu 
singurătatea. 

— Nu voiam să... 

— Nu, spuse ea cu un aer serios. Te-am lovit, m-ai lovit. 
Asta a fost corect. Şi-ai avut dreptate. Detest să fiu 
singură. Vreau să ies în lume, vreau să cunosc pe cineva. 
Însă după povestea cu Nick mi-a pierit cheful de sex. Râse 
cu amărăciune. Toţi cred că e minunat să arăţi ca mine. Aş 
putea să-mi aleg orice tip îmi place, nu? Prostii. Singurii 
care au boaşe să mă invite undeva sunt ăia care vor să 
reguleze tot timpul. Aşa că am renunţat. Mi-e mai uşor de 
una singură. Detest asta, dar e mai uşor. 

Rhyme înţelese în sfârşit reacţia ei atunci când îl văzuse 
pentru prima oară. Se simţea nestingherită de el pentru că 
era un bărbat care nu constituia o ameninţare pentru ea. 
Nicio atracţie sexuală. Era cineva pe care nu trebuia să-l 
țină la distanţă. Şi poate că resimțea şi o anume 
camaraderie - de parcă le-ar fi lipsit amândurora aceeaşi 
genă esenţială. 

— Ştii, glumi el, tu şi cu mine ar trebui să fim împreună 
fără să avem o relaţie amoroasă. 

Ea râse. 

— Vorbeşte-mi despre soţia ta. Cât timp aţi fost 
căsătoriţi? 

— Şapte ani. Şase înainte de accident, unul după. 

— Şi te-a părăsit? 

— Nu. Eu am părăsit-o. Nu voiam să se simtă vinovată 
de situaţie. 

— Frumos din partea ta. 

— Până la urmă a trebuit s-o alung. Sunt o jigodie. Tu nu 
mi-ai văzut decât latura bună. 

După câteva clipe, Rhyme o întrebă: 

— Povestea aia cu Nick... are vreo legătură cu faptul că 
pleci de la patrulare? 

— Nu. Mă rog, da. 

— Te sperie armele? 

Într-un târziu, Sachs dădu din cap. 

— Viaţa pe stradă e altfel acum. De asta a păţit-o Nick, 
să ştii. Asta l-a dat peste cap. Nu-i ca atunci când tata îşi 
făcea rondul. Era mai bine pe-atunci. 

— Vrei să spui că nu e ca în poveștile pe care ţi le zicea 
tatăl tău. 

— Poate, admise ea. 

Sachs se lăsă greu în fotoliu. 

— Iar artrita? O am, dar nu-i aşa de gravă pe cât pretind 
eu. 

— Ştiu, zise Rhyme. 

— Ştii? De unde? 

— M-am uitat la nişte dovezi şi am tras unele concluzii. 

— De-aia m-ai luat la şuturi toată ziua? Ştiai că mă 
prefac? 

— Te-am luat la şuturi, spuse el, fiindcă eşti mai bună 
decât crezi tu că eşti. 

Ea îl privi năucită. 

— Ah. Sachs, îmi aminteşti de mine, cum eram odată. 

— Serios? 

— Hai să-ţi spun o poveste. Eram în echipa de cercetare 
a locurilor crimelor cam de un an, când am primit un 
telefon de la Omucideri care ne spunea că a fost găsit un 
tip mort pe o alee din Greenwich Village. Toţi subofiţerii 
erau plecaţi în misiuni, aşa că am fost eu ales să cercetez 
locul crimei. Atenţie, aveam douăzeci şi şase de ani. Mă 
duc acolo, verific şi constat că mortul era şeful 

Departamentului de Sănătate şi Asistenţă Socială al 
primăriei. Şi ce crezi că era în jurul lui? O grămadă de 
fotografii. Să fi văzut câteva dintre ele - tipul fusese la 
unul dintre cluburile alea sado-maso de pe Washington 
Street. A, şi-am uitat să-ţi spun, când l-am găsit, era 
îmbrăcat într-o surprinzătoare minijupă neagră şi ciorapi 
plasă. 

Şi izolez locul crimei. Dintr-odată, apare un căpitan şi 
încearcă să treacă de banda galbenă. Eu ştiu că are de 
gând să facă dispărute pozele alea în drum spre biroul de 
probe materiale, însă eram atât de naiv, încât nu-mi păsa 
de fotografii - mă îngrijora faptul că încerca să pătrundă 
cineva în zonă. 

— P vine de la „Protejarea locului crimei”. 

Rhyme chicoti. 

— Şi nu l-am lăsat să intre. În timp ce el stătea lângă 
bandă şi ţipa la mine, un comisar adjunct a încercat să 
pătrundă prin alt loc. l-am spus să n-o facă. Şi el a început 
să ţipe la mine. Le-am zis că locul crimei rămâne neatins 
până când vin criminaliştii. Cine crezi că a apărut în cele 
din urmă? 

— Primarul? 

— Mă rog, adjunctul lui. 

— Şi i-ai lăsat pe toţi să aştepte? 

— Nimeni n-a intrat acolo, în afară de cei de la amprente 
şi de fotografi. Sigur, drept represalii, timp de şase luni am 
aplicat vize de flotant. Dar l-am prins pe criminal cu 
ajutorul unor probe şi-al unei amprente luate de pe o poză 
- de fapt, chiar aia publicată de Post pe pagina întâi. Exact 
cum ai făcut tu ieri-dimineaţă. Când ai blocat calea ferată 
şi Eleventh Avenue. 

— Nu m-am gândit, zise ea. Pur şi simplu am făcut-o. De 
ce te uiţi la mine aşa? 

— Haide, Sachs. Tu ştii unde ar trebui să fii. Pe stradă. 
La  Patrulare,  Infracţiuni Majore, Criminalistică, nu 
contează... Dar la Afaceri Publice? O să putrezeşti acolo. 

Pentru unii e o slujbă bună, dar nu pentru tine. Nu renunţa 
aşa de repede. 

— A, dar tu nu renunţi? Cum e cu Berger? 

— În ce mă priveşte, lucrurile stau puţin altfel. 

Privirea ei întreba: Chiar aşa? Se duse să-şi ia un 
şerveţel. După ce reveni pe fotoliu, spuse: 

— Tu nu cari niciun cadavru după tine? 

— Am cărat şi eu. Dar acum sunt toate îngropate. 

— Povesteşte-mi. 

— Zău, nu-i nimic... 

— Nu-i adevărat. Îţi zic eu. Hai... eu ţi-am arătat ce-ai 
vrut. 

Rhyme simţi un fior ciudat. Pricepu că nu era de la 
disreflexie. Zâmbetul i se stinse. 

— Haide, Rhyme, insistă ea. Mi-ar plăcea să aflu. 

— În fine, a fost un caz acum câţiva ani, zise el. Am făcut 
o greşeală. Una urâtă. 

— Povesteşte-mi. 

Sachs turnă în ambele pahare câte un deget de scotch. 

— A fost un apel la un caz de crimă - sinucidere 
conjugală. Soţ şi soţie într-un apartament din Chinatown. 
El a împuşcat-o pe ea şi s-a sinucis. Nu prea aveam timp să 
cercetez locul crimei; am lucrat în grabă. Şi am comis o 
eroare clasică - mi-am format o idee despre ce urma să 
găsesc acolo înainte de-a începe să caut. Am găsit nişte 
fibre cărora nu le puteam stabili proveniența, dar am 
presupus că le aduseseră soţul şi soţia. Am găsit 
fragmente de glonţ, însă n-am verificat dacă proveneau de 
la arma găsită la locul crimei. Am observat urma reculului 
armei, dar n-am analizat-o ca să stabilesc poziţia exactă. 
Am făcut cercetarea şi m-am întors la birou. 

— Ce s-a întâmplat? 

— Locul crimei fusese înscenat. De fapt, fusese tâlhărie 
şi crimă. lar criminalul nu părăsise apartamentul. 

— Ce? Mai era acolo? 

— După ce am plecat eu, a ieşit de sub pat şi-a început 
să tragă. A ucis un tehnician de la judiciar şi-a rănit un 

asistent medical. A ieşit pe stradă şi a avut loc un schimb 
de focuri cu doi poliţişti care auziseră apelul de urgenţă. 
Criminalul a fost împuşcat - a murit mai târziu - dar a 
omorât un poliţist şi l-a rănit pe celălalt. A mai împuşcat şi 
o familie care tocmai ieşise dintr-un restaurant chinezesc 
de vizavi. A folosit unul din copii drept scut. 

— O, Doamne. 

— Capul familiei se numea Colin Stanton. N-a fost rănit 
deloc şi mai era şi medic militar. Cei de la urgenţă au spus 
că şi-ar fi putut salva soţia şi copiii dacă ar fi încercat să 
oprească sângerarea, însă el a intrat în panică şi-a rămas 
încremenit. Stătea acolo şi se uita la toţi cei care mureau 
în faţa lui. 

— Doamne, Rhyme. Dar n-a fost greşeala ta. Tu... 

— Lasă-mă să termin. Nu ăsta a fost sfârşitul. 

— Nu? 

— Medicul s-a întors acasă - în nordul statului New 
York. A avut un colaps şi a stat o vreme într-un spital 
psihiatric. A încercat să se sinucidă. A fost ţinut sub 
supraveghere. Mai întâi a încercat să-şi taie venele, la 
încheietura mâinii, cu o bucată de hârtie - coperta unei 
reviste. Pe urmă s-a strecurat într-o bibliotecă publică, a 
găsit un pahar de apă în baia bibliotecarului, l-a spart şi şi- 
a spintecat încheieturile. I-au fost cusute şi a scăpat, pe 
urmă a mai stat în spital cam un an. Până la urmă i-au dat 
drumul. O lună mai târziu a încercat din nou. A folosit un 
cuţit. 

Rhyme adăugă sec: 

— De data asta a mers. 

Aflase despre moartea lui Stanton dintr-un necrolog 
trimis prin fax de medicul legist din Albany County la 
Afacerile Publice din New York. Cineva de-acolo i-l 
trimisese lui Rhyme prin poşta internă, cu un P.S. Ataşat: 
M-am gândit că te-ar interesa, scrisese funcţionarul. 

— Afacerile Interne au deschis o anchetă. Incompetenţă 
profesională. Mi-au dat o pedeapsă blândă. Cred că 
trebuia să fiu concediat. 

Sachs oftă şi închise o clipă ochii. 

— Şi vrei să spui că nu te simţi vinovat din cauza asta? 

— Nu mă mai simt. 

— Nu te cred. 

— Mi-am făcut datoria, Sachs. Am trăit ceva timp cu 
cadavrele alea în spate. Dar am renunţat la ele. Dacă n-aş 
fi făcut-o, cum aş fi putut continua să lucrez? 

După o pauză lungă, ea zise: 

— Pe când aveam optsprezece ani, am primit o amendă. 
Exces de viteză. Mergeam cu o sută patruzeci la oră într-o 
zonă unde viteza maximă admisă era de şaizeci la oră. 

— Bravo. 

— Tata a zis că o să-mi dea banii pentru amendă, dar 
trebuia să i-i dau înapoi. Cu dobândă. Dar ştii ce mi-a mai 
zis? Că m-ar fi snopit în bătaie pentru trecere pe roşu sau 
pentru conducere neatentă. Dar înţelegea mersul în mare 
viteză. Mi-a spus: „Ştiu cum te simţi, scumpo. Când te 
mişti, nu pot pune mâna pe tine”. Sachs continuă: Dacă nu 
puteam să conduc, dacă nu puteam alerga, poate că şi eu 
aş fi făcut-o. M-aş fi sinucis. 

— Eu mergeam pe jos peste tot, zise Rhyme. Niciodată 
n-am condus prea mult. Timp de douăzeci de ani n-am avut 
maşină. Tu ce marcă ai? 

— Nu-i o marcă snoabă cum ai conduce tu prin 
Manhattan. E un Chevrolet Camaro. A fost a tatălui meu. 

— Care ţi-a dat şi o bormaşină. Ca să lucrezi la maşină, 
nu-i aşa? 

Ea încuviinţă. 

— Şi o cheie de torsiune. Şi un set de lere pentru reglaj. 
Şi primul meu set de chei cu clichet - darul meu de când 
am împlinit treisprezece ani. Râse încet. Chevroletul ăla e 
o maşină cap-matol. Ştii ce înseamnă? O maşină 
americană. Radioul, ventilatoarele şi comutatoarele pentru 
faruri sunt toate stricate şi de proastă calitate. Dar 
suspensiile sunt tari ca piatra, caroseria e uşoară ca o 
coajă de ou şi aş întrece oricând un BMW. 

— Pun pariu că ai şi făcut-o. 

— O dată sau de două ori. 

— În lumea infirmilor, maşinile sunt tabu, explică 
Rhyme. Stăteam - ori zăceam - în salonul de reabilitare şi 
discutam despre ce-am putea obţine de la companiile de 
asigurări. Scaunele cu rotile automate erau în fruntea 
topului. Urmau cele cu control manual. Sigur, mie nu mi-ar 
fi de niciun folos. Îşi miji ochii, cercetându-şi memoria 
exersată. N-am mai fost într-o maşină de mulţi ani. Nu-mi 
amintesc de ultima dată. Ă 

— Am o idee, zise deodată Sachs. Înainte ca prietenul 
tău - doctorul Berger - să se întoarcă, hai să te iau la o 
plimbare. Sau e vreo problemă? Să stai în capul oaselor? 
Spuneai că scaunele cu rotile nu-ţi sunt de folos. 

— Da, scaunele cu rotile sunt o problemă. Dar o maşină? 
Cred că ar fi în regulă. Râse. Cu două sute şaptezeci? 
Kilometri la oră? 

— Aia a fost o zi specială, spuse Sachs, dând din cap la 
amintirea acelei întâmplări. Erau condiţii bune. Şi nicio 
patrulă pe autostradă. 

Sună telefonul, iar Rhyme răspunse. Era Lon Sellitto. 

— Am trimis echipe de cercetare şi supraveghere la 
toate bisericile vizate din Harlem. Dellray se ocupă de asta 
- omul a devenit un drept-credincios, Lincoln. Nu l-ai 
recunoaşte. A, şi am mai trimis treizeci de agenţi de stradă 
şi o grămadă de oameni de la securitatea ONU la celelalte 
biserici pe care le-am fi putut pierde din vedere. Dacă 
susnecul nu se arată, o să le verificăm pe toate la şapte 
treizeci. În caz că s-a strecurat în vreuna fără să-l vedem. 
Cred că o să-l prindem, Linc, zise detectivul, ciudat de 
entuziast pentru un poliţist de la Omucideri din New York. 

— În regulă, Lon, o s-o trimit pe Amelia la punctul vostru 
de comandă pe la opt. 

Intrerupseră legătura. 

Thom bătu la uşă înainte de-a intra în cameră. De parcă 
ne-ar fi putut surprinde într-o postură compromiţătoare, 
râse Rhyme în sinea lui. 

— Nu mai vreau să aud nicio scuză, spuse el morocănos. 
În pat. Acum. 

Era trecut de ora 3 dimineaţa, iar Rhyme uitase de 
oboseală cu mult timp în urmă. Plutea altundeva. 
Deasupra trupului său. Se întreba dacă nu cumva începuse 
să halucineze. 

— Da, mamă, zise el. Agentul Sachs o să rămână peste 
noapte aici, Thom. Poţi să-i aduci o pătură, te rog? 

— Ce-ai spus? 

Thom se întoarse către el. 

— O pătură. 

— Nu, după asta, zise asistentul. Cuvântul ăla. 

— Nu ştiu, „Te rog”? 

Thom făcu ochii mari, neliniştit. 

— Te simţi bine? Vrei să-l chem înapoi pe Pete Taylor? 
Pe liderul Bisericii Prezbiteriene? Pe medicul-şef al 
Biroului Federal de Sănătate Publică? 

— Vezi cum mă necăjeşte ticălosul ăsta? îi spuse Rhyme 
lui Sachs. Nu ştie niciodată cât de aproape e de-a fi 
concediat. 

— La ce oră e deşteptarea? 

— La şase treizeci e perfect, zise Rhyme. 

După ce Thom plecă, Rhyme întrebă: 

— Hei, Sachs, îţi place muzica? 

— O ador. 

— Ce gen? 

— Vechituri, jazz de stradă, ce scoate casa Motown... 
Da' tu? Pari tipul pasionat de muzică clasică. 

— Vezi dulapul ăla? 

— Ăsta? 

— Nu, nu, celălalt. În dreapta. Deschide-l. 

Sachs deschise uşa şi rămase cu gura căscată de uimire. 
Dulapul era o mică încăpere plină cu aproape o mie de CD- 
uri. 

— Aparatul ăla stereo, îl vezi pe raft? 

Ea îşi trecu mâna peste CD player-ul Harmon Kardon, 
care era plin de praf. 

— Costă mai mult decât prima mea maşină, spuse 
Rhyme. Nu-l mai folosesc. 

— De ce nu? 

El nu-i răspunse la întrebare, dar zise: 

— Pune ceva. E în priză? Este? Bine. Alege orice vrei. 

După câteva clipe, îşi scoase capul din dulap şi se duse 
către canapea, în timp ce Levi Stubbs and the Four Tops 
începură să cânte despre iubire. 

Rhyme se gândi că trecuse un an de când nu se mai 
auzise un acord muzical în dormitorul lui. Încercă pe 
tăcute să-i explice lui Sachs de ce încetase să mai asculte 
melodii. Nu reuşi. 

Ea dădu la o parte dosarele şi cărţile de pe canapea. Se 
întinse şi începu să frunzărească un exemplar din Scenele 
crimei. 

— Îmi dai şi mie una? întrebă ea. 

— la zece. 

— Vrei să... 

Glasul i se frânse. 

— Să-ţi dau un autograf? 

Rhyme râse. Şi ea râse. 

— Ce-ar fi să-mi pun amprenta pe ea? Grafologii n-or să 
acorde o probabilitate mai mare de optzeci şi cinci la sută 
pentru scrisul de mână. Dar o amprentă a degetului mare? 
Orice expert o să certifice faptul că e a mea. 

O privi cum citea primul capitol. I se închideau 
pleoapele de oboseală. Închise cartea. 

— Vrei să faci ceva pentru mine? întrebă ea. 

— Ce anume? 

— Citeşte-mi. Ceva din carte. Când eram cu Nick... 

Vocea i se stinse. 

— Ce? 

— Când eram împreună, Nick îmi citea de multe ori 
înainte de-a merge la culcare. Cărţi, ziarul, reviste... E 
unul dintre lucrurile care-mi lipsesc cel mai mult. 

— Eu citesc îngrozitor, mărturisi Rhyme. Parcă aş recita 
rapoarte de la locurile crimelor. Dar am o memorie... E 
destul de bună. Ce-ar fi să-ţi povestesc câte ceva? 

— Ai vrea? 

Sachs se întoarse cu spatele, îşi dădu jos bluza de 
uniformă, descheie vesta subţire antiglonţ şi-o aruncă. 
Dedesubt avea un tricou-plasă, iar sub el, un sutien. Îşi 
puse din nou bluza şi se întinse pe canapea, trase pătura 
peste ea, se ghemui pe o parte şi închise ochii. 

Cu o telecomandă, Rhyme micşoră lumina din cameră. 

— Întotdeauna mi s-au părut fascinante spaţiile morţii, 
începu el. Sunt ca nişte locuri sfinte. Ne interesează mai 
mult unde au dat oamenii ortul popii decât unde s-au 
născut. De exemplu, John Kennedy în Dallas. Câţi crezi că 
fac pelerinaje la vreo maternitate din Boston? 

Rhyme îşi cuibări capul în perna moale. 

— Te plictisesc? 

— Nu, zise ea. Te rog, continuă. 

— Ştii ce m-am întrebat mereu, Sachs? 

— Spune-mi. 

— M-a captivat ani de zile... Calvarul. Cu două mii de ani 
în urmă. Ala e un loc al crimei pe care mi-ar fi plăcut să-l 
cercetez. Ştiu ce-o să zici: Dar îi cunoaştem pe criminali. 
Chiar aşa să fie? Tot ce ştim, de fapt, e ceea ce ne spun 
martorii. Aminteşte-ţi ce spuneam - niciodată să nu ai 
încredere într-un martor. Poate că relatările alea din Biblie 
nu descriu ce s-a întâmplat cu adevărat. Unde sunt 
dovezile? Probele materiale. Piroanele, sângele, sudoarea, 
sulița, crucea, oţetul. Urmele de sandale şi amprentele 
digitale. 

Rhyme îşi întoarse încet capul spre stânga şi continuă să 
vorbească despre locuri ale unor crime şi probe materiale 
până când pieptul lui Sachs începu să se înalțe şi să 
coboare într-un ritm constant. Şuviţe subţiri din părul ei 
roşu se clătinau la răsuflarea ei. Cu arătătorul mâinii 
stângi, Rhyme apăsă un buton al telecomenzii şi stinse 
lumina. Adormi şi el curând. 

Pe cer apăruse lumina slabă a zorilor. 

Trezindu-se, Carole Ganz o vedea prin geamul armat de 
deasupra capului ei. Pammy. Oh, puişor... Pe urmă se 
gândi la Ron. Şi la toate bunurile ei aflate în pivniţa aia 
oribilă. Banii, rucsacul galben... 

Totuşi, cel mai mult se gândea la Pammy. 

Ceva o trezise dintr-un somn uşor, neliniştit. Ce anume? 

Durerea de la încheietură? Mâna îi pulsa cumplit. Îşi 
potrivi încet poziţia corpului. Ea... 

Sunetele grave ale unei orgi şi vocile unui cor umplură 
din nou încăperea. 

Asta o trezise. Muzica. Un val bubuitor de muzică. 
Biserica nu era abandonată. Erau oameni acolo! Râse în 
sinea ei. Cineva avea să... 

Şi atunci îşi aminti de bombă. 

Carole se uită de după fişet. Era tot acolo, clătinându-se 
pe marginea mesei. Avea aspectul fioros al bombelor 
adevărate şi al armelor letale - nu ca jucăriile ale lucioase 
pe care le vezi în filme. Bandă adezivă jegoasă, fire cojite 
de izolaţie, benzină murdară... Poate că-i o aiureală, îşi 
zise ea. La lumina zilei n-ar arăta aşa de ameninţător. 

Altă explozie de muzică. Venea direct de deasupra 
capului ei. Şi nişte paşi târşâiţi. O uşă se închise. 
Scârţâituri şi mormăieli ale oamenilor care se mişcau pe 
podeaua veche din lemn uscat. De pe grinzi cădeau fire de 
praf. 

Glasurile avântate se opriră în mijlocul unui pasaj. După 
câteva momente, începură să cânte din nou. 

Carole bătu din picioare, însă podeaua era din beton, 
pereţii din cărămidă. Încercă să tipe, dar căluşul îi 
înăbuşea sunetele. Repetiţia continuă, iar muzica solemnă 
răsuna până în pivniţă. 

_ După zece minute, Carole se prăbuşi pe podea, epuizată. 
Işi îndreptă iarăşi privirea spre bombă. Lumina era mai 
bună şi putea vedea limpede ceasul. 

Carole îşi miji ochii. Ceasul! 

Nu era deloc o aiureală. Era potrivit la ora 6:15 a.m. 
Cadranul arăta că în momentul ăla era ora 5:30. 

Târându-se în spatele fişetului, Carol începu să izbească 
pereţii metalici cu genunchiul. Însă zgomotele slabe pe 
care le făceau loviturile ei se pierdeau în acordurile 
funebre ale cântecului Swing Low, Sweet Chariot, ce 
pătrundeau până în pivniţa bisericii. 

4 
Până în măduva oaselor 


„Un singur lucru nu au zeii: 
puterea de a reface trecutul.” 


Aristotel 

Duminică, ora 9:45 a.m. - luni, ora 7:00 p.m. 


DOUĂZECI ŞI ŞAPTE 


Îl trezi un miros. Aşa cum i se întâmpla deseori. Şi - ca 
în multe alte dimineţi - nu deschise imediat ochii, ci 
rămase în capul oaselor, încercând să-şi dea seama de 
unde ar putea proveni izul ăla necunoscut. 

Aroma gazoasă a aerului dimineţii? Umezeala străzilor 
pătate de benzină? Ghips igrasios? Încercă să disceamă 
mirosul Ameliei Sachs, dar nu reuşi. 

Gândurile lui Rhyme trecură peste ea şi continuară 
căutarea. Ce miros era? 

Detergent? Nu. 

Vreo substanţă chimică din laboratorul improvizat al lui 
Cooper? 

Nu, ar fi recunoscut-o pe oricare dintre ele. Era... A, 
da... markerul. 

Acum putea deschide ochii şi - după o privire spre 
adormita Sachs, ca să se asigure că nu-l părăsise - se trezi 
uitându-se la planşa de pe perete. De-acolo venea mirosul. 
Aerul umed, fierbinte, al dimineţii de august impregnase 
hârtia, făcând-o să emane acel iz. 


e Cunoaşte procedurile de colectare a probelor materiale 
e Posibil să aibă dosar penal 

e Cunoaşte structura amprentelor 

e Armă - Colt calibru 32 

e Leagă victimele cu noduri ciudate 

e Il atrage „vechiul” 

e A numit-o „Hanna” pe o victimă 

e Cunoaşte germana elementară 

e Il atrag locurile subterane 

Cifrele palide ale ceasului de perete sticleau: 5:45 a.m. 
Rhyme îşi întoarse privirea la planşă. N-o vedea limpede, 
era doar un model fantomatic de alb pus lângă un alb mai 
puţin intens. Dar cerul dimineţii trimitea destulă lumină 
pentru a distinge majoritatea cuvintelor. 


e Dublă personalitate 

+ Poate fi preot, asistent social, consilier 

e 'Tocire neobişnuită a pantofilor, citeşte mult? 

e Asculta în timp ce rupea degetul victimei 

e A lăsat la locul crimei un şarpe, ca o palmă dată 
anchetatorilor 


Şoimii se treziseră. Rhyme percepu un fâlfâit de aripi la 
fereastră. Se uită iarăşi la planşă. Pe când lucra, avea pe 
pereţii biroului zeci de planşe ce puteau fi şterse, iar pe 
ele trecea caracteristicile  susnecilor din cazurile 
importante. Îşi aminti: mergea cu paşi mari prin încăpere, 
se uita la ele, îşi punea întrebări despre oamenii pe care îi 
descriau. 


e Clădire veche, marmură roz 


Se gândi la un hoţ isteţ de bijuterii, pe care el şi Lon îl 
arestaseră cu zece ani în urmă. La anchetă, infractorul le 
spusese timid că n-or să găsească niciodată prada luată de 
la loviturile anterioare, dar, dacă luau în calcul o reducere 
a pedepsei, o să le zică unde o ascunsese. Rhyme 
răspunsese: „Ei bine, chiar am avut ceva bătaie de cap 
până să ne dăm seama unde se află”. „Sunt sigur de asta”, 
zisese hoţul. „Vezi tu”, continuase Rhyme, „am îngustat 
zona până la zidul de piatră al unui siloz de cărbuni de la o 
fermă colonială aflată pe râul Connecticut. Vreo opt 
kilometri la nord de Long Island Sound. Numai că nu pot 
spune exact dacă ferma aia e pe malul estic sau pe cel 
vestic”. 


361 


- COLECŢIONARUL DE OASE - 


După ce povestea făcuse turul departamentului, fraza pe 
care toţi o foloseau ca să descrie expresia de pe faţa 
infractorului fusese: Trebuia să fii dracului acolo ca s-o 
vezi cu ochii tăi. 

Poate că este magie, Sachs, îşi spuse el. 


e Veche de cel puţin un secol, probabil vilă sau sediu de 
instituţie 


Se uită din nou la planşă, apoi închise ochii şi se lăsă pe 
minunata lui pernă. Şi atunci simţi şocul. Aproape ca o 
palmă peste faţă. Junghiul i se urcă până la cap, 
răspândindu-se în corp asemenea unui incendiu. 


e Îl atrage „vechiul” 


— Sachs! strigă el. Scoală-te! 

Ea se trezi şi se ridică în capul oaselor. 

— Ce-i? Ce-i...? 

Vechi, vechi, vechi... 

— Am comis o eroare, spuse el sec. E o problemă. 

Sachs crezu mai întâi că era vorba despre o problemă 
medicală, sări de pe canapea şi luă trusa lui Thom. 

— Nu, indiciile, Sachs, indiciile... Le-am interpretat 
greşit. 

Respira precipitat şi scrâşnea din dinţi în timp ce se 
gândea. 

Ea se îmbrăcă, se aşeză, iar degetele îi dispărură 
imediat în păr şi începu să se scarpine. 

— Ce e, Rhyme? Care-i treaba? 

— Biserica. S-ar putea să nu fie în Harlem. 

Repetă: 

— Am comis o eroare. 

Ca şi în cazul criminalului care omorâse familia lui Clin 
Stanton. În criminalistică, poţi descifra perfect o sută de 
indicii, dar îl ratezi pe cel care duce la uciderea oamenilor. 

— Cât e ora? întrebă ea. 

— Şase fără un sfert, puţin mai mult. Ia ziarul. Caută 
programul slujbelor religioase. 

Sachs găsi gazeta şi începu să o răsfoiască. Apoi ridică 
ochii. 

— La ce te gândeşti? 

— Opt douăzeci-şi-trei e obsedat de tot ce-i vechi. Dacă 
e în căutarea unei vechi biserici pentru negri, s-ar putea să 
nu se gândească la nordul oraşului. Philip Payton a 
înfiinţat în Harlem compania Afro American Realty în 
1900. Mai existau două stabilimente pentru negri în oraş. 
Un centru unde sunt acum tribunalele, şi la San Juan Hill. 
Sunt frecventate mai mult de albi acum, dar... Ah, la ce 
dracu' mă gândeam? 

— Unde-i San Juan Hill? i 

— Chiar la nord de Hell's Kitchen. In West Side. A fost 
numit aşa în cinstea tuturor soldaţilor negri care au luptat 
în războiul hispano-american. 

Sachs citi în ziar. 

— Biserici din centru, zise ea. Păi, în Battery Park e 
Seamen’s Institute. E o capelă acolo. Se ţin slujbe. Trinity. 
Saint Paul's. 

— Aia nu era zonă cu negri. Mai la nord şi la est. 

— O biserică prezbiteriană în Chinatown. 

— Vreuna baptistă. Evanghelică? 

— Nu, nimic în partea aia. Este... Ah, drace. Oftă, cu 
resemnare în privire. A, nu. 

Rhyme pricepu dintr-odată. 

— Slujba de la răsăritul soarelui! 

Ea dădea din cap. 

— Holy Tabernacle Baptist... A, Rhyme, e o slujbă cu cor 
care începe la ora 6. La intersecţia dintre Fifty-ninth şi 
Eleventh Avenue. 

— Ăla-i San Juan Hill! Sună-i! 

Ea înşfăcă telefonul şi formă numărul. Rămase în 
picioare, cu capul aplecat, trăgându-se cu înverşunare de o 
sprânceană şi scuturându-şi părul. 

— Răspunde, răspunde... Drace. E un robot. Pastorul 
trebuie să fi ieşit din birou. 

Spuse la microfon: 

— Aici e Departamentul de Poliţie din New York. Avem 
motive să credem că în biserica voastră este o bombă 
incendiară. Evacuaţi oamenii cât mai repede posibil. 

Inchise telefonul şi se încălţă. 

— Du-te, Sachs. Trebuie să ajungi acolo. Acum! 

— Eu? 

— Noi suntem mai aproape decât cea mai apropiată 
secţie de poliţie. Poţi fi acolo în zece minute. 

Ea porni în fugă spre uşă, punându-şi centura în jurul 
taliei. 

— O să sun la secţie, strigă Rhyme în vreme ce ea sărea 
treptele, cu părul ca un nor roşu în jurul capului. Şi, Sachs, 
dacă ai vrut vreodată să conduci repede, fă-o acum. 


Duba aluneca pe 81st Street, gonind spre vest. 

Sachs năvăli în intersecţia cu Broadway, frână brusc şi 
lovi un automat pentru ziare, proiectându-l în vitrina unui 
magazin până să redreseze maşina. Îşi aminti de 
echipamentul pentru cercetarea locului crimei. Conduci un 
vehicul cu spatele greu; nu coti cu optzeci la oră, îşi zise 
ea. 

Pe urmă pe Broadway. Frânează la intersecţii. Verifică 
stânga. Verifică dreapta. Liber. Cale-o! 

leşi de pe Ninth Avenue la Lincoln Center şi se îndreptă 
spre sud. Sunt la numai... 

Ah, drace! 

O oprire în scrâşnet de roţi. Strada era închisă. 

Un şir de capre din lemn albastre blocau Ninth Avenue 
pentru un târg stradal ce urma să se deschidă mai târziu. 
Pe-o pancartă era scris: Artizanat şi delicatese de la toate 
națiunile. Mână de mână, toți suntem unul. 

Afurisitul de ONU! Străbătu în marşarier cam o 
jumătate de cvartral, apoi acceleră până la optzeci la oră şi 
lovi prima capră. Împrăştiind în calea ei mese portabile din 

aluminiu şi rafturi de lemn pentru mărfuri, Sachs dădu 
buzna în târgul pustiu. După două cvartale, furgoneta lovi 
şi baricada de sud şi o luă spre vest pe Fifty-ninth, urcând 
pe trotuar mai mult decât ar fi vrut Sachs. 

Se vedea biserica, la o sută de metri în faţă. 

Enoriaşi pe trepte - părinţi, fetiţe în rochii albe şi roz cu 
volănaşe, băieţi în costume negre şi cămăşi albe, cu părul 
tuns ca al rapperilor sau oxigenat. 

Iar dinspre fereastra pivniţei se ridica un nor mic de fum 
cenuşiu. 

Sachs apăsă pedala accelerației până la podea, făcând 
motorul să bubuie. 

Înşfăcă microfonul staţiei radio. 

— Furgoneta Doi către centrală, recepţie. 

Iar în clipa când cobori privirea spre staţie ca să vadă 
dacă volumul era dat la maximum, un Mercedes masiv ieşi 
de pe o alee exact în calea ei. 

O privire rapidă spre familia din interior, cu ochii măriţi 
de groază, în vreme ce tatăl apăsa pe frână. 

Instinctiv, Sachs trase cu putere volanul spre stânga, 
lansând furgoneta într-un derapaj controlat. Haide, se 
ruga ea de roţi, prindeţi, prindeţi, prindeţi! Dar asfaltul 
unsuros se muiase de la căldura ultimelor zile şi era 
acoperit de rouă. Duba dansa pe suprafaţa drumului ca un 
hidroglisor. 

Spatele maşinii se lovi de botul Mercedesului cu optzeci 
de kilometri la oră. Cu un bubuit asurzitor, limuzina reteză 
partea din dreapta spate a furgonetei. Valizele negre cu 
echipament zburară în aer, se deschiseră şi împrăştiară 
conţinutul pe toată strada. Enoriaşii se ascunseră ca să se 
ferească de cioburile de sticlă şi plastic şi de bucăţile de 
metal. 

Airbagurile pocniră şi se umflară, speriind-o pe Sachs. 
Îşi acoperi faţa, iar furgoneta se răsturnă peste un şir de 
maşini şi o tarabă cu ziare, apoi se opri cu roţile în sus. 
Jurnale şi pungi de plastic pentru probe materiale pluteau 
în aer ca nişte minusculi paraşutişti. 

Ţinută cu susu-n jos de centură, cu tot părul în ochi, 
Sachs îşi şterse sângele de pe fruntea zgâriată şi de pe 
buză, apoi încercă să desfacă centura de siguranţă, dar 
aceasta era fixată strâns. Benzina fierbinte se revărsa în 
maşină şi i se prelingea pe braţ. Scoase un briceag din 
buzunarul de la spate, desfăcu lama şi tăie centura. 
Căzând, era să se înţepe în cuţit. Căscă gura, sufocată de 
vapori de benzină. 

Haide, fată, ieşi. Afară! 

Portierele erau închise şi nu putea ieşi prin spatele 
strivit al furgonetei. Sachs începu să bată cu picioarele în 
ferestre. Dar sticla nu ceda. Îşi trase piciorul, apoi izbi cu 
putere parbrizul crăpat. Niciun efect, doar că era să-şi 
scrântească glezna. 

Pistolul! 

Se lovi peste coapsă; arma sărise din toc şi căzuse 
undeva în maşină. Simţind fierbinţeala benzinei pe braţ şi 
umăr, începu să caute înnebunită printre hârtiile şi 
echipamentele împrăştiate pe tavanul furgonetei. 

Apoi văzu Glockul uzat lângă becul din tavan. Il ridică şi- 
l aţinti spre fereastra laterală. 

Dă-i drumul. Fundalul e liber, n-au apărut încă 
spectatori. 

Apoi ezită. Flacăra de la gura ţevii avea oare să aprindă 
benzina? 

Ţinu pistolul cât mai departe de bluza îmbibată, 
nehotărâtă. Apoi apăsă pe trăgaci. 

DOUĂZECI ŞI OPT 


Cinci împuşcături, dispuse în formă de stea, şi nici 
măcar atunci solidele geamuri de la General Motors nu 
cedară. 

Alte trei focuri, asurzind-o în spaţiul strâmt al 
furgonetei. Cel puţin benzina nu explodă. 

Începu să lovească din nou cu picioarele. În cele din 
urmă, fereastra se sparse în afară, într-o cascadă de 
cioburi albastre-verzui. Tocmai când se rostogolea afară, 
interiorul maşinii explodă cu un zgomot înfundat. 

Îşi dădu jos tricoul, aruncă bluza îmbibată de benzină şi 
vesta antiglonţ, pe urmă îşi scoase casca şi microfonul, îşi 
simţi glezna clătinându-se, dar alergă spre uşa din faţă a 
bisericii, trecând pe lângă coriştii şi enoriaşii care fugeau. 
La parter se învârtejeau trombe de fum. În apropiere, o 
porţiune a podelei se ondulă fumegând, apoi izbucni în 
flăcări. 

Deodată apăru pastorul tuşind sufocat, cu lacrimi pe 
obraji. Trăgea după el o femeie care-şi pierduse 
cunoştinţa. Sachs îl ajută s-o ducă spre uşă. 

— Unde-i pivniţa? întrebă ea. 

Omul tuşea rău şi dădu din cap. 

— Unde e? strigă Sachs, gândindu-se la Carole Ganz şi 
la fetița ei. Pivniţa? 

— Acolo. Dar... 

De cealaltă parte a peticului de podea în flăcări. 

Sachs de-abia vedea uşa, fumul era foarte gros. Un 
perete se prăbuşise în faţa lor, iar grinzile vechi şi stâlpii 
din spatele lui trosneau şi aruncau scântei şi jeturi de gaz 
fierbinte ce şuierau prin încăperea întunecată. Ea ezită, pe 
urmă porni către uşa pivniţei. 

Pastorul o luă de braţ. 

— Aşteaptă. Deschise un dulap şi scoase un stingător, îi 


smulse cuiul de armare. Să mergem. 

Sachs dădu din cap. 

— Nu. Rămâi să controlezi situaţia de-aici. Spune-le 
pompierilor că în pivniţă se află un agent de poliţie şi o 
victimă. 

Plecă în goană. Când te mişti... N 

Sări peste peticul de podea cuprins de flăcări. Insă din 
cauza fumului apreciase greşit distanța până la perete; era 
mai aproape decât crezuse ea şi se izbi de panourile de 
lemn, căzu pe spate şi se rostogoli, părul ei mătură focul şi 
i se aprinseră câteva şuviţe. Sufocată de duhoare, Sachs 
strivi flăcările şi dădu să se ridice în picioare. Podeaua, 
şubrezită de focul de sub ea, se rupse sub greutatea ei, 
trimiţând-o cu faţa în scândurile de stejar. Simti limbile de 
foc din pivniţă lingându-i braţele şi îşi retrase mâinile în 
grabă. 

Se rostogoli de pe marginea spărturii, se ridică de jos şi 
întinse mâna spre clanţa uşii de la pivniţă. Se opri brusc. 

Haide, fato, judecă mai bine! Pipăie o uşă înainte de-a o 
deschide. Dacă-i prea fierbinte şi laşi oxigenul să intre 
într-o cameră supraîncălzită, gazul o să ia foc, iar suflul 
incendiului o să-ţi prăjească bucile. Atinse lemnul uşii. Era 
teribil de fierbinte. 

Apoi se gândi: Da' ce dracu' mai pot face? 

Scuipă în mână, prinse repede clanţa şi-o apăsă, dându-i 
drumul înainte ca fierbinţeala să-i ardă palma. 

Uşa se deschise şi un nor de fum şi scântei ţâşni afară. 

— E cineva acolo? strigă ea şi începu să coboare scara. 

Treptele de jos ardeau. Le stinse cu un jet scurt de 
bioxid de carbon şi sări în pivniţa întunecată. Penultima 
treaptă cedă, făcând-o să se împiedice. Stingătorul căzu pe 
podea când ea înşfacă balustrada ca să nu-şi rupă piciorul. 

leşind de pe treapta ruptă, Sachs se uită prin ceața din 
încăpere. Fumul nu era aşa de gros - dar sporea - însă 
flăcările cuprinseseră totul în jurul ei. Stingătorul se 
rostogolise sub o masă aprinsă. Lasă-l. Alergă prin fum. 

— Hei! strigă ea. 

Niciun răspuns. 

Apoi îşi aminti că Susnec 823 prefera ca victimele să 
tacă. 

Lovi cu piciorul o uşă mică şi aruncă o privire în sala 
cazanelor. Se vedea o uşă ce dădea spre exterior, însă 
resturi arse o blocau complet. Lângă ea era rezervorul de 
combustibil, înconjurat de flăcări. 

N-o să explodeze, îşi aminti Sachs de la academie - 
cursul despre incendii. Păcura nu explodează. Înlătură 
resturile şi deschide uşa. Croieşte-ţi drum de ieşire. Pe 
urmă du-te să cauţi femeia şi fata. 

Ezită, urmărind cu privirea flăcările ce înaintau pe o 
latură a rezervorului. 

N-o să explodeze, n-o să explodeze. 

Începu să se strecoare către uşă. 

N-o să... 

Rezervorul se dilată dintr-odată ca o cutie încălzită de 
apă gazoasă şi se crăpă la mijloc. Păcura ţâşni în aer, 
aprinzându-se într-o uriaşă spumă oranj. O baltă în flăcări 
se formă pe podea şi începu să curgă spre Sachs. 

N-o să explodeze. In regulă. Dar arde al naibii de bine. 
Sări înapoi spre uşă, apoi o închise. Cam ăsta era drumul 
ei de ieşire. 

Se retrase către scară, tuşind şi sufocându-se, dar 
păstrându-şi cumpătul, căutându-le pe Carole şi Pammy. 
Să fi schimbat 823 regulile? Să fi renunţat la pivnițe şi să- 
şi fi dus victimele astea în podul bisericii? 

Trosc. 

lşi aruncă iute privirea în sus. Văzu o grindă mare de 
stejar cuprinsă de flăcări, gata să cadă. 

Ţipând, Sachs sări într-o parte, dar se împiedică şi 
ateriză pe spate, privind țintă masiva bucată de lemn ce 
stătea să-i cadă drept pe faţă şi piept. Ridică instinctiv 
mâinile. 

Grinda căzu cu zgomot asurzitor pe un scăunel al şcolii 
de duminică. Se opri la câţiva centimetri de capul lui 
Sachs. Se târi de lângă ea şi se ridică în picioare. 

Se uită în jur, privind cu atenţie prin fumul tot mai 
întunecat. 

Drace, nu, îşi zise ea deodată. N-o să mai pierd încă o 
victimă. 

Tuşind, Sachs se întoarse către foc şi se îndreptă 
clătinându-se spre singurul colţ al camerei pe care nu-l 
verificase. 

În vreme ce înainta, un picior ieşi din spatele unui fişet îi 
şi puse piedică. 

Cu mâinile întinse în faţă, Sachs ateriză cu faţa în jos, la 
câţiva centimetri de o baltă de păcură în flăcări. Se răsuci 
pe o parte, scoţându-şi arma şi îndreptând-o spre faţa 
speriată a unei blonde care se chinuia să se ridice în capul 
oaselor. 

Sachs îi scoase banda adezivă de la gură, iar femeia 
scuipă salivă neagră. Apoi închise gura şi scoase un sunet 
profund, stins. 

— Carole Ganz? 

Femeia dădu din cap. 

— Fiica ta? strigă Sachs. 

— Nu-i... aici. Mâinile mele! Cătuşele. 

— Nu avem timp. Hai. 

Îi tăie sfoara de la glezne cu briceagul. 

Atunci văzu, lângă perete, sub fereastră, o pungă de 
plastic ce se topea. 

Indiciile poziţionate la locul crimei! Cele care arătau 
unde era fetiţa. Porni într-acolo. Însă uşa de la sala 
cazanelor se rupse în două cu zgomot, lăsând să se reverse 
în pivniţă un val de păcură aprinsă care dezintegră 
instantaneu punga. 

Sachs privi scena o clipă, apoi auzi ţipătul femeii. Toate 
treptele luaseră foc. Sachs dădu un picior stingătorului de 
sub masa fumegândă. Mânerul şi muştiucul se topiseră şi 
recipientul metalic era prea fierbinte ca să poată fi ţinut în 
mână. Tăie cu briceagul un petic din bluza de uniformă, 
prinse stingătorul fisurat de gât şi-l aruncă în capul 

scărilor. Dispozitivul se clătină o clipă, ca un popic atins de 
bilă, apoi o luă în jos. 

Când cilindrul roşu ajunse la jumătatea drumului, Sachs 
scoase pistolul şi trase un foc. 

Stingătorul erupse cu o explozie bubuitoare; aşchii roşii 
din carcasă şuierară pe deasupra lor. Norul alb de pudră şi 
bioxid de carbon se aşternu peste trepte, stingând pentru 
moment flăcările. 

— Acum, hai! răcni Sachs. 

Urcară împreună treptele, câte două deodată, Sachs 
cărând propria-i greutate şi jumătate din cea a femeii. 
Impinse uşa şi pătrunseră în infernul de la parter. Se 
sprijiniră de perete şi înaintară împleticit spre ieşire, în 
timp ce, deasupra lor, vitraliile explodau şi împrăştiau 
cioburi fierbinţi - trupurile colorate ale Fecioarei Maria, al 
lui lisus, Matei şi însuşi Dumnezeu - pe spinările aplecate 
ale celor două femei. 

DOUĂZECI ŞI NOUĂ 


După patruzeci de minute, Sachs fusese tratată, 
bandajată şi cusută. Inhalase atât de mult oxigen pur, 
încât simţea că pluteşte. Stătea lângă Carole Ganz. Se 
uitau amândouă la ce rămăsese din biserică. Adică practic 
nimic. 

Numai doi pereţi se mai vedeau şi, curios, o porțiune din 
nivelul trei, proiectându-se în spaţiu deasupra unui peisaj 
lunar de cenuşă şi rămăşiţe îngrămădite în pivniţă. 

— Pammy, Pammy, gemu Carole, apoi se căzni să vomite 
şi scuipă. 

Işi puse masca de oxigen şi se lăsă pe spate, obosită şi 
îndurerată. 

Sachs examină altă bucată de pânză îmbibată cu alcool, 
cu care îşi ştergea sângele de pe faţă. La început, cârpele 
fuseseră cafenii, acum erau doar roz. Nu se rănise grav - o 
tăietură pe frunte, pete de la arsuri de gradul doi pe braţ 
şi mână. Totuşi, buzele ei nu mai erau fără cusur; cea de 
jos fusese tăiată adânc în timpul incendiului şi fusese 
prinsă în trei copci. 

Carole suferea de la fumul inhalat şi din cauza 
încheieturii rupte. Un bandaj improvizat de ghips îi 
acoperea articulaţia mâinii stângi, pe care şi-o legăna cu 
capul aplecat, vorbind printre dinţii încleştaţi. Fiecare 
răsuflare a ei era un şuierat alarmant. 

— Ticălosul ăla. Tuşi. De ce... Pammy? De ce naiba? Un 
copil de trei ani! 

Îşi şterse lacrimile de furie cu dosul mâinii sănătoase. 

— Poate că nu vrea să-i facă rău. Şi de-aia te-a adus 
doar pe tine la biserică. 

— Nu, se stropşi ea mânioasă. Nu-i pasă de ea. E nebun! 
Am văzut cum s-a uitat la ea. O să-l omor. A naibii să fiu 
dacă n-o să-l omor. 

Cuvintele aspre i se pierdură într-un acces serios de 
tuse. 

Sachs gemea de durere. Îşi înfipse fără să vrea o unghie 
în buricul unui deget ars. Îşi scoase carnetul de însemnări. 

— Poţi să-mi spui ce s-a întâmplat? 

Printre accese de plâns şi de tuse guturală, Carole îi 
relată povestea răpirii. 

— Vrei să sun pe cineva? întrebă Sachs. Pe soţul tău? 

Carole nu răspunse. Îşi duse genunchii la bărbie, îi 
cuprinse cu braţele, respirând greu. 

Cu braţul drept care fusese ars, Sachs o strânse pe 
femeie de umeri şi repetă întrebarea. 

— Soţul meu... Se uită la polițistă cu o privire stranie. 
Soţul meu a murit. 

— Ah, îmi pare rău. 

Carole era tot mai ameţită de sedative, iar o asistentă 
medicală o ajută să intre în ambulanţă, ca să se 
odihnească. Sachs ridică privirea şi-i văzu pe Lon Sellitto 
şi Jerry Banks alergând către ea dinspre biserica 
incendiată. 

— lisuse, agent Sachs. 

Sellitto privi dezastrul din stradă. 

— Ce-i cu fata? 

Poliţista dădu din cap. 

— E tot la susnec. 

Banks spuse: 

— Tu eşti în regulă? 

— Nimic grav. Se uită spre ambulanţă. Victima, Carole, 
n-are niciun ban, n-are unde să stea. A venit în oraş ca să 
lucreze pentru ONU. Crezi că poţi da nişte telefoane, 
detectiv? Să vezi dacă ar putea fi găzduită undeva un 
timp? 

— Sigur, zise Sellitto. 

— Şi indiciile lăsate? întrebă Banks. 

Gemu când îşi atinse bandajul de pe sprânceana 
dreaptă. 

— S-au dus, spuse Sachs. Le-am văzut. În pivniţă. N-am 
ajuns la timp acolo. Sunt arse şi îngropate. 

— Fir-ar să fie, mormăi Banks. Ce-o să păţească fetiţa? 

Ce crede el că o să păţească? 

Sachs se întoarse la resturile furgonetei şi găsi ceva. O 
deschise şi era pe cale să ia legătura cu Rhyme, însă ezită, 
apoi dădu la o parte microfonul. Ce i-ar fi putut spune el? 
Se uită la biserică. Cum poţi cerceta un loc al crimei când 
nu există aşa ceva? 

Stătea cu mâinile în şolduri, privind ruinele fumegânde 
ale bisericii, când auzi un zgomot pe care nu-l putea defini. 
Un sunet metalic, precum un scrâşnet. Nu-i dădu atenţie 
până când observă că Lon Sellitto încetase să-şi scuture 
cenuşa de pe cămaşa boţită şi spuse: 

— Nu-mi vine să cred. 

Sachs se întoarse către stradă. 

O furgonetă mare, neagră, era parcată la câteva 
cvartale distanţă. Pe o latură a ei se profila o rampă 
hidraulică pe care era aşezat ceva. Sachs îşi miji ochii. 
Părea să fie un robot dintre cei folosiţi de pirotehnişti la 
dezamorsarea bombelor. Rampa se lăsă pe trotuar, iar 
robotul cobori. 

În clipa aia, Sachs izbucni în râs. 

Dispozitivul se întoarse către ei şi începu să înainteze. 
Scaunul cu rotile îi amintea de un Pontiac Firebird, de 
culoare roşie. Era un model electric, cu roţile din spate 
mai mici, iar bateria şi motorul erau montate dedesubt. 

Thom mergea pe lângă el, dar Lincoln Rhyme conducea 
- stăpân pe sine, observă ea amuzată - cu ajutorul unui fir 
pe care-l ţinea în gură. Mişcările lui erau ciudat de 
graţioase. Rhyme trase scaunul lângă el şi se opri. 

— În regulă, am minţit, zise el brusc. 

Sachs scoase un oftat. 

— Despre spatele tău? Când ai spus că nu poţi folosi un 
scaun cu rotile? 

— Mărturisesc că am minţit. O să te înfurii, Amelia. Aşa 
că înfurie-te şi să terminăm cu povestea asta. 

— Ai observat că atunci când eşti în toane bune îmi spui 
Sachs, iar când eşti prost dispus îmi zici Amelia? 

— Nu sunt prost dispus, se răsti el. 

— Chiar nu e, interveni Thom. Doar că detestă să fie 
prins cu fofârlica. 

Thom făcu semn spre impresionantul dispozitiv. Sachs 
se uită pe partea lui laterală. Era produs de Action 
Company, un model Storm Arrow. 

— İl avea în dulapul de la parter tot timpul cât s-a jeluit 
de mama focului. O, pentru asta îl las să se descurce 
singur. 

— Fără comentarii, Thom, te rog. Îmi cer scuze, da? Îmi. 
Pare. Rău. 

— Îl are de ani de zile, continuă Thom. A învăţat perfect 
să-l conducă. Ala-i firul de control. E foarte priceput la 
treaba asta. Apropo, mie îmi spune întotdeauna Thom. N- 
am avut niciodată un nume preferat. 

— M-am săturat să tot fiu privit pe stradă, spuse Rhyme 
sec. Aşa că am încetat să mai fac plimbări. Pe urmă se uită 
la buza ei ruptă. Te-ai rănit? 

Ea îşi atinse gura strâmbată într-un rânjet. 

— Mă înţeapă rău. 

Rhyme îşi aruncă privirea la cel de lângă ea. 

— Şi tu ce-ai păţit, Banks? Ţi-ai ras părul de pe cap? 

— Am intrat într-o maşină de pompieri. 

Tânărul zâmbi şi îşi pipăi din nou bandajul. 

— Rhyme, începu Sachs, cu un aer serios. Aici nu-i 
nimic. Fetiţa e la susnec, iar eu n-am putut ajunge în timp 
util la probele materiale lăsate. 

— Ah, Sachs, întotdeauna există ceva. Ai încredere în 
învăţăturile lui monsieur Locard. 

— Am văzut cum ardeau indiciile. Şi dacă a mai rămas 
ceva, se află sub tone de rămăşiţe. 

— Atunci o să căutăm indiciile pe care nu voia să le lase. 
O să lucrăm împreună, Sachs. Tu şi cu mine. Hai. 

Suflă de două ori în tub şi scaunul o luă din loc. 
Străbătuseră vreo trei metri spre biserică, dar Sachs zise 
deodată: 

— Stai puţin. 

Rhyme frână scaunul. 

— Devii neglijent, Rhyme. Pune nişte benzi de cauciuc 
pe roţile alea. Nu vrem să confundăm urmele tale cu ale 
susnecului. 


— De unde începem? 

— Ne trebuie o mostră de cenuşă, spuse Rhyme. În 
spatele furgonetei erau nişte căni metalice curate. Vezi 
dacă mai găseşti vreuna. 

Sachs se duse şi luă o cană dintre resturile furgonetei. 

— Ştii de unde a pornit focul? întrebă Rhyme. 

— Aproximativ. 

— Ia o mostră de cenuşă - o jumătate sau un kilogram - 
din locul cel mai apropiat de punctul de origine al 
incendiului. 

— În regulă, zise ea şi se caţără pe un zid înalt de vreun 
metru şi jumătate - tot ce mai rămăsese din partea de nord 
a bisericii. 

Se uită în groapa fumegândă de la picioarele ei. Un 
ofiţer de pompieri strigă: 

— Hei, agent, n-am asigurat încă zona. E periculos. 

— Nu la fel de periculos ca atunci când am fost ultima 
oară acolo, răspunse ea. 

Şi ţinând între dinţi mânerul cănii, începu să coboare 
zidul. 

Lincoln Rhyme o urmărea cu privirea, însă de fapt se 
vedea pe sine, cu trei ani şi jumătate în urmă, scoţându-şi 
sacoul de la costum şi coborând în fundaţia construcţiei de 
la intrarea în metrou, lângă primărie. 

— Sachs, o chemă Rhyme. 

Ea se întoarse. 

— Fii atentă. Am văzut ce-a rămas din furgonetă. Nu 
vreau să te pierd de două ori într-o zi. 

Ea dădu din cap şi dispăru după marginea zidului. După 
câteva minute, Rhyme strigă la Banks: 

— Unde e? 

— Nu ştiu. 

— Te întreb dacă poţi să verifici. 

— A, sigur. 

Tânărul se duse la zid şi se uită în jos. 

— Ei bine? întrebă Rhyme. 

— E jale ce-i acolo. 

— Sigur că e jale. O vezi? 

— Nu. 

— Sachs! răcni Rhyme. 

Se auzi un trosnet de lemne, apoi o pocnitură. Se ridică 
un nor de praf. 

— Sachs! Amelia! 

Niciun răspuns. 

Chiar în clipa când se pregătea să trimită echipa de 
intervenţii după ea, îi auzi vocea: 

— Sosesc. 

— Jerry! strigă Rhyme. 

— Sunt gata, răspunse Banks. 

Cana ajunse zburând dinspre pivniţă. Tânărul detectiv o 
prinse cu o mână. Sachs urcă de la subsol, ştergându-şi 
mâinile pe pantaloni şi gemând. 

— E-n regulă? 

Ea încuviinţă. 

— Acum hai să cercetăm aleea, ordonă Rhyme. Pe-aici e 
trafic în permanenţă, aşa că susnecul trebuia să ducă 
maşina dincolo de stradă atunci când a luat victima în 
biserică. Acolo a parcat. A intrat pe uşa din partea aia. 

— De unde ştii? 

— Există două căi de-a deschide uşi încuiate - fără 
explozibil. Pe la încuietoare şi pe la balamale. Asta avea 
zăvorul tras din interior, aşa că suspectul a scos cuiele din 
balamale. Vezi, nici nu s-a ostenit să le arunce prea 
departe când a şters-o. 

Plecară de la uşă şi îşi croiră drum către partea din 
spate a sinistrei prăpăstii, clădirea ce fumega în dreapta 
lor. Înaintau câte un pas, iar Sachs ţinea lanterna 
îndreptată spre pavaj. 

— Vreau urmele de roţi, anunţă Rhyme. Vreau să ştiu 
unde era portbagajul. 

— Aici, zise Sachs, examinând solul. Urme de roţi. Dar 
nu ştiu dacă sunt din faţă ori din spate. Putea să fi mers în 
marşarier. 

— Sunt clare sau mai şterse? Urmele? 

— Puțin şterse. 

— Atunci sunt de la roţile din faţă. Râse văzându-i 
expresia uluită: Tu eşti expertul în automobile, Sachs. Data 
viitoare când te sui într-o maşină, vezi dacă nu cumva 
învârţi puţin volanul înainte de-a porni. Ca să te asiguri că 
roţile sunt în poziţie corectă. Urmele roţilor din faţă sunt 
întotdeauna mai şterse decât cele din spate. Maşina furată 
era un Ford Taurus din '97. Măsoară aproape cinci metri 
de la un capăt la celălalt, iar distanţa dintre osii e de 2,71 
metri. Cam un metru şi zece din centrul roții din spate 
până la portbagaj. Măsoară toate astea şi aspiră locul. 

— Haide, Rhyme. De unde ai datele? 

— Le-am verificat azi-dimineaţă. Ai cercetat hainele 
victimei? 

— Da. Şi unghiile, şi părul. Şi, Rhyme, reţine ceva: 
numele fetiţei e Pam, dar susnecul îi spunea Maggie. Aşa 
cum a făcut cu nemţoaica - îi zicea Hanna, îţi aminteşti? 

— Vrei să spui că cealaltă personalitate a lui a procedat 
aşa, spuse Rhyme. Mă întreb care sunt personajele din 
această mică piesă. 

— O să aspir şi în jurul uşii, anunţă Sachs. 

Rhyme o privea - avea faţa tăiată şi părul răvăşit, pârlit 
pe alocuri. Ea aspira la baza uşii şi, tocmai când 
criminalistul era pe care să-i aducă aminte că locurile 
crimelor sunt tridimensionale, ea ridică aspiratorul şi-l 
trecu peste pervazul ferestrei. 

— Probabil că s-a uitat înăuntru înainte de-a intra cu 
victima, spuse ea şi trecu aspiratorul şi peste parapete. 

Adică aşa cum se gândea Rhyme să-i ordone. 

Asculta şuieratul aspiratorului. Dar cu fiecare secundă 
se depărta. În trecut, cu câteva ore în urmă. 

— Eu... începu Sachs. 

— Şşşt, făcu Rhyme. 

Ca în plimbările pe care le făcea acum, ca la concertele 
pe care le asculta acum, ca în atâtea conversații pe care le 
avea, Rhyme aluneca tot mai adânc în conştiinţa lui. Şi, 
când ajunse într-un loc anume - nici el nu ştia unde - 
descoperi că nu era singur. Avea în faţă un bărbat scund, 
purtând mănuşi, haine sport închise la culoare, o cagulă. 
leşind din Fordul Taurus argintiu, care mirosea a 
detergent şi a maşină nouă. Femeia - Carole Ganz - era în 
portbagaj, iar copilul ei era captiv într-o clădire veche din 
marmură roz şi cărămidă scumpă. Il văzu pe bărbat 
trăgând-o pe femeie din maşină. 

Aproape ca o amintire, atât de clară era imaginea. 

Scoţând balamalele, deschizând uşa, târându-şi victima 
înăuntru, legând-o. Dădu să plece, dar se opri. Se duse 
într-un loc de unde putea privi înapoi ca s-o vadă bine pe 
Carole. Aşa cum se uitase în jos, cu o dimineaţă în urmă, la 
bărbatul pe care-l îngropase lângă calea ferată. 

Exact cum o legase pe Tammie Jean Colfax de conducta 
din centrul încăperii. Ca s-o poată privi mai bine. 

Dar de ce? se întrebă Rhyme. De ce se uită? Ca să fie 
sigur că victima nu poate scăpa? Ca să se asigure că n-a 
lăsat nimic în urmă? Ca să... 

Deschise brusc ochii; imaginea înceţoşată a Susnecului 
823 dispăru. 

— Sachs! Îţi aminteşti scena cu Colfax? Acolo unde-ai 
găsit urma de mănuşă? 

— Sigur. 

— Ziceai că el o privise, de-aia o legase într-un spaţiu 
deschis. Dar nu ştiai de ce. Ei bine, eu mi-am dat seama. 
Îşi priveşte victimele pentru că trebuie s-o facă. 

Pentru că asta-i firea lui. 

— Ce vrei să spui? 

— Vino! 

Rhyme suflă de două ori în tubul de control, făcând să se 
întoarcă scaunul cu rotile. Apoi suflă din nou cu putere şi 
porni înainte. 

Urcă pe trotuar, trase aer din tub ca să se oprească, îşi 
miji ochii şi privi în jur. 

— Vrea să-şi vadă victimele. Şi pun pariu că a vrut să-i 
vadă şi pe enoriaşi. Dintr-un loc pe care-l credea sigur. 
Unde nu mai trebuia să măture la plecare. 

Rhyme se uita vizavi, la singurul punct mai retras din 
zonă: spaţiul din faţa unui restaurant situat pe partea 
opusă bisericii. 

— Acolo! Curăţă locul, Sachs. 

Ea dădu din cap, vâri un încărcător plin în pistol, luă 
pungi pentru probe, două creioane şi aspiratorul. Rhyme o 
văzu traversând strada în fugă şi urcând treptele cu grijă, 
examinându-le. 

— A fost aici, strigă Sachs. E o urmă de mănuşă. Şi una 
de pantof - cu talpa roasă, ca şi celelalte. 

Da! Îşi zise Rhyme. Ah, ce bine se simţea. Soarele cald, 
aerul, spectatorii. Şi entuziasmul vânătorii. 

Când te mişti, nu pot pune mâna pe tine. 

Ei bine, dacă noi ne mişcăm mai repede, poate că o să 
punem mâna pe el. 

Rhyme îşi aruncă ochii spre mulţime şi văzu că unii 
oameni se uitau la el. Dar mult mai mulţi o priveau pe 
Amelia Sachs. 

Timp de cincisprezece minute, ea cercetă cu atenţie 
locul, iar când se întoarse, ridică o pungă mică pentru 
probe. 

— Ce-ai găsit, Sachs? Permisul lui de conducere? 
Certificatul lui de naştere? 

— Aur, zise ea zâmbind. Am găsit nişte aur. 

TREIZECI 


— Hai oameni buni, spuse Rhyme. Trebuie să ne ocupăm 
de treaba asta. Înainte ca susnecul să ducă fata în alt loc. 
Adică să acţionăm! 

Thom îl transferă pe Rhyme din scaunul cu rotile, 
aşezându-l mai întâi pe o scândură înclinată, pe urmă 
lăsându-l pe spate în pat. Sachs se uită la ascensorul 
pentru scaun, care fusese construit într-una din debaralele 
din dormitor - cea pe care n-o lăsase să o deschidă atunci 
când îi spusese unde se aflau combina stereo şi CD-urile. 

Rhyme rămase o clipă nemişcat, respirând greu după 
efortul depus. 

— Indiciile au dispărut, le aminti el. N-avem cum să 
ghicim unde e locul următoarei crime. Aşa că ne ocupăm 
de obiectivul principal - locuinţa lui sigură. 

— Crezi că o poţi găsi? întrebă Sellitto. 

Avem de ales? îşi zise Rhyme, dar nu spuse nimic. 

Banks urca în fugă pe scară. Nici nu intrase în cameră 
când Rhyme izbucni: 

— Ce-au zis? Spune-mi. Spune-mi. 

Rhyme ştia că fragmentul de aur pe care-l găsise Sachs 
nu putea fi analizat în laboratorul improvizat al lui Mel 
Cooper. Îi ceruse tânărului detectiv să-l ducă în grabă la 
un laborator regional al FBl-ului ca să fie examinat. 

— Or să ne sune în jumătate de oră. 

— Jumătate de oră? mormăi Rhyme. Nu i-au acordat 
prioritate? 

— Fii sigur că da. Dellray era acolo. Trebuia să-l fi văzut. 
A ordonat ca orice alt caz să fie amânat şi-a zis că dacă 
raportul metalurgic nu ajunge neîntârziat în mâinile tale, o 
să vină un poponar dat dracului - pricepi situaţia - şi-o să 
le-o tragă... pricepi şi restul situaţiei. 

— Rhyme, zise Sachs, mai e ceva despre care Ganz 


spunea că ar putea fi important. Susnecul i-a zis că o lasă 

să plece dacă ea e de acord să-i jupească pielea de pe 
picior. 

— Să-i jupească? 

— Să-i taie pielea. 

— S-o jupoaie, o corectă Rhyme. 

— Aha. Oricum, el n-a făcut nimic. Femeia spunea că - 
până la urmă - părea că nu se putea hotări s-o taie. 

— Exact ca la prima crimă - bărbatul de lângă calea 
ferată, interveni Sellitto. 

— Interesant... medită Rhyme, eu credeam că trebuia să 
taie degetul victimei ca să descurajeze pe oricine să fure 
inelul. Dar poate că nu. Uitaţi-vă cum acţionează. Taie 
degetul taximetristului şi-l poartă cu el. Taie braţul şi 
piciorul nemţoaicei. Fură oasele şi scheletul de şarpe. 
Ascultă în timp ce îi rupe degetul lui Everett. E ceva legat 
de felul în care îşi vede victimele. Ceva... 

— Anatomic? 

— Exact, Sachs. 

— În afară de Carole Ganz, spuse Sellitto. 

— Asta e, zise Rhyme. Putea s-o taie şi s-o lase totuşi în 
viaţă pentru noi. Dar l-a oprit ceva. Ce anume? 

Sellitto spuse: 

— Ce are ea deosebit? Nu faptul că e femeie. Sau că nu 
e din oraş. Nici nemţoaica nu era. 

— Poate că nu voia s-o rănească în faţa fiicei ei, zise 
Banks. 

— Nu, spuse Rhyme, râzând sumbru, compasiunea nu se 
numără printre calităţile lui. 

Sachs interveni deodată: 

— Dar există ceva deosebit la ea - e mamă. 

Rhyme reflectă câteva clipe. 

— Ar putea fi asta. Mamă şi fiică. Pentru el, asta n-avea 
destulă importanţă încât să le lase să plece. Dar l-a 
împiedicat s-o tortureze pe femeie. Thom scrie şi asta pe 
planşă. Cu un semn de întrebare. Apoi o întrebă pe Sachs: 
A mai spus ceva despre felul cum arăta? 

Sachs îşi răsfoi carnetul. 

— Ca şi ceilalţi. Citi: „Cagulă, constituţie zveltă, mănuşi 
negre”... 

— Mănuşi negre? 

Rhyme se uită la planşa de pe perete. 

— Nu roşii? 

— Ea a zis negre. Am întrebat-o dacă era sigură. 

— Şi celălalt fragment de piele era negru, nu-i aşa, Mel? 
Poate că ăla era de la mănuşi. Atunci de unde provine 
pielea roşie? 

Cooper dădu din umeri. 

— Nu ştiu, dar am găsit două fâşii mici. Deci trebuie să 
fie ceva ce-i aparţine. 

— Probele microscopice pe care le-am aspirat de pe alee 
şi de lângă pragul uşii. 

Sachs scutură filtrul deasupra unei coli de hârtie, iar 
Cooper examina conţinutul cu o lupă. 

— Mai nimic, anunţă tehnicianul. Mai mult sol. Fărâme 
de minerale. Şist de mică. Feldspat. 

Adică tot ce se găsea în întregul oraş. 

— Continuă. 

— Frunze descompuse. Cam asta-i tot. 

— Dar pe hainele lui Ganz? 

Cooper şi Sachs desfăcură altă hârtie şi cercetară 
probele. 

— Mai mult sol, zise Cooper. Şi câteva particule de ceva 
ce pare a fi piatră. 

— Unde a tinut-o pe victimă în locuinţa lui? Mai exact. 

— Pe podeaua din pivniţă. Femeia spunea că era din 
pământ. 

— Excelent! strigă Rhyme. Apoi către Cooper: Arde-le. 
Fragmentele de sol. 

Cooper puse o mostră în spectroscopul-cromatograf. 
Aşteptară înfriguraţi rezultatele. În cele din urmă, ecranul 
computerului clipi. Imaginea semăna cu un peisaj lunar. 

— În regulă, Lincoln. Interesant. Văd o cantitate mare 
de acid tanic şi... 

— Carbonat de sodiu? 

— Omu' ăsta-i uluitor, spuse Cooper râzând. Cum de-ai 
ştiut? 

— Substanțele astea erau folosite în tăbăcării în secolele 
al XVIII-lea şi al XIX-lea. Acidul tanic usucă pielea, iar 
carbonatul o face mai rezistentă. Deci locuinţa lui sigură e 
lângă locul unde a fost cândva o tăbăcărie. 

Zâmbi. Nu se putea stăpâni. Îşi spuse: Auzi paşi, 823? 
Suntem în spatele tău. Işi îndreptă privirea spre harta 
oraşului. 

— Din cauza mirosului, nimeni nu voia tăbăcării în 
cartier, aşa încât împuterniciţii guvernului le-au redus 
numărul. Ştiu că erau câteva în Lower East Side. Şi în 
West Greenwich Village - pe vremea când acolo era chiar 
un sat, o suburbie a oraşului. Şi mai departe, în West Side, 
în anii '50 - lângă tunelul în care am găsit-o pe nemţoaică. 
A, şi în Harlem, la începutul secolului nostru. 

Rhyme se uită la lista de băcănii - adresele magazinelor 
ShophRite care vindeau rasoale de vită. 

— Chelsea iese din discuţie. N-au fost tăbăcării acolo. Şi 
Harlem - nu au băcănii ShopRite. Deci rămân West 
Village, Lower East Side sau Midtown West Side - ca şi 
Hell's Kitchen. Care se pare că-i place susnecului. 

Doar vreo şaisprezece kilometri pătraţi, estimă Rhyme 
cu cinism. Îşi dăduse seama din prima lui zi de lucru că era 
mai uşor să te ascunzi în Manhattan decât în pădurile din 
nord. 

— Hai să continuăm. Ce e piatra de pe hainele lui 
Carole? 

Cooper era aplecat la microscop. 

— Da. M-am prins. 

— Trimite-mi şi mie imaginea, Mel. 

Ecranul computerului lui Rhyme prinse viaţă, iar el privi 
fragmentele de piatră şi cristal, ca nişte asteroizi 
strălucitori. 

— Întoarce lamele, îl îndrumă Rhyme. 

Trei substanţe erau fixate laolaltă. 

— Cea din stânga e marmură roz, spuse Cooper. Cum 
am mai găsit. Şi la mijloc, chestia aia gri... 

— E mortar. lar cealaltă e gresie. 

Rhyme anunţă: 

— Provin de la o clădire în stil federal, cum a fost 
primăria din 1812. Doar faţada era din marmură; restul 
era gresie. Au procedat aşa ca să economisească bani. Mă 
rog, au procedat astfel pentru ca banii destinaţi marmurei 
să ajungă în diverse buzunare. Bun, ce mai avem? Cenuşa. 
Hai să găsim catalizatorul incendiului. 

Cooper puse mostra de cenuşă în spectometru. Se uită 
la curba ce apăruse pe ecran. 

Benzina rafinată recent, conţinând pigmenţii şi aditivii 
producătorului, era diferită de alte tipuri şi i se putea 
stabili proveniența dacă la staţia de combustibili de unde o 
cumpărase infractorul nu fuseseră amestecate mai multe 
mărci. Cooper anunţă că benzina se potrivea perfect cu 
aceea vândută la staţiile Gas Exchange. 

Banks înşfăcă Paginile Aurii şi începu să răsfoiască. 

— Avem şase staţii de benzină în Manhattan. Trei în 
centru. Una la intersecţia Sixth Avenue cu Houston. Una la 
Delancey, 503 East. Şi una între Nineteenth şi Eighth. 

— Nineteenth e prea departe la nord, zise Rhyme. Se 
uită la planşă. East Side sau West. Care din ele? 

Băcănii, benzină... 

O siluetă înaltă şi slabă apăru deodată în pragul uşii. 

— Mai sunt invitat la petrecerea asta? întrebă Frederick 
Dellray. 

— Depinde, i-o întoarse Rhyme. Ai adus cadouri? 

— Am daruri cu toptanu', râse agentul, fluturând un 
dosar cu emblema FBl-ului. 

— Tu baţi vreodată la uşă, Dellray? întrebă Sellitto. 

— Am pierdut obiceiu' ăsta, să ştii. 

— Intră, spuse Rhyme. Ce-ai adus? 

— Nu ştiu sigur. N-are nicio noimă pentru un negru' ca 
mine. Da' ce ştiu io? 

Dellray citi ceva din raport, apoi zise: 

— L-am pus pe Tony Farco de la laborator - apropo, 
Lincoln, mi-a spus să-ţi zic „Salut” - să analizeze proba aia 
materială pe care-aţi găsit-o. S-a dovedit că-i o frunză de 
aur. Are şaizeci până la optzeci de ani vechime. A găsit şi 
câteva fibre de celuloză, deci crede că-i de la o carte. 

— Sigur! Vopsea aurie de pe o pagină, spuse Rhyme. 

— A mai găsit şi nişte particule de cerneală pe ea. A zis, 
îl citez pe băiat acu’: „Seamănă cu tipul de cerneală pe 
care-l foloseşte Biblioteca Publică din New York ca să 
ştampileze ultima pagină de la cărţile lor”. Nu vorbeşte în 
dodii? 

— O carte dintr-o bibliotecă, medită Rhyme. 

Amelia Sachs zise: 

— O carte dintr-o bibliotecă, legată în piele roşie. 

Rhyme o privi ţintă. 

— Corect! strigă el. De-acolo sunt fâşiile de piele roşie. 
Nu de la mănuşi. E o carte pe care o poartă cu el. Poate fi 
biblia lui. 

— Biblia? întrebă Dellray. Crezi că-i vreun soi de ţicnit 
religios? 

— Nu Biblia, Fred. Sună la bibliotecă, Banks. Poate că 
acolo şi-a tocit tălpile pantofilor - în sala de lectură. Ştiu, e 
puţin probabil. Dar nu avem prea multe opţiuni. Vreau o 
listă cu toate cărţile vechi furate de la bibliotecile din 
Manhattan în ultimul an. 

— Se face. 

Tânărul îşi scărpină o tăietură de la aparatul de ras şi 
sună acasă la primar, căruia îi ceru imediat să ia legătura 
cu directorul bibliotecii publice şi să-i spună de ce aveau 
nevoie. 

După o jumătate de oră, faxul hurui şi scoase la iveală 
două pagini. Thom le rupse din aparat. 

— Oho, cititorii din oraşul ăsta au degete lipicioase, zise 
el, şi-i duse colile lui Rhyme. 

Optzeci şi patru de cărţi, vechi de cincizeci de ani sau 
mai mult, dispăruseră din filialele bibliotecii publice în 

ultimele douăsprezece luni, treizeci şi cinci dintre ele din 
Manhattan. 

Rhyme cercetă lista. Dickens, Austen, Hemingway, 
Dreiser... Cărţi despre muzică, filosofie, vinuri, critică 
literară, basme. Costau surprinzător de puţin. Douăzeci, 
treizeci de dolari. Criminalistul bănuia că niciuna nu era 
ediţie princeps, dar poate că hoţii nu ştiuseră asta. 

Continuă să citească lista. 

Nimic, nimic. Poate... 

Apoi o văzu. 

Crime din vechiul New York, de Richard Wille Stephans, 
publicată de Bountiful Press în 1919. Era evaluată la 
şaizeci şi cinci de dolari şi fusese furată de la filiala 
bibliotecii publice de pe Delancey Street, cu nouă luni în 
urmă. Era descrisă ca având treisprezece centimetri pe 
optsprezece, legată în piele roşie de ied, cu pagini de 
gardă marmorate şi margini aurite. 

— Vreau un exemplar din cartea asta. Nu mă 
interesează cum o găsiţi. Dacă e nevoie, trimiteţi pe cineva 
la Biblioteca Congresului. 

Dellray zise: 

— Mă ocup eu de asta. 

Băcănii, benzină, biblioteca... 


SUSNEC 823 
Înfăţişare Reşedinţă Vehicul Alte 

observaţii 
Bărbat Prob. are o Taxi Cunoaşte 
caucazian locuinţă sigură Model recent | procedurile de 
constituţie Situată lângă: de limuzină, gri | colectare a 
zveltă B'way & | deschis, probelor 
Haine de | 82nd, argintiu, bej materiale 
culoare închisă ShopRite Maşină de | Posibil să aibă 
Mănuşi vechi, Greenwich & | închiriat; dosar penal 
din piele | Bank, probabil furată | Cunoaşte 
roşcată de ied Shophite structura 
Aftershave, ca 8th Ave. & amprentelor 
să acopere alt | 24th, Armă - Colt 
miros? ShopRite calibru 32 
Caligulă? Houston & Leagă victimele 

Bleumarin? Lafayette, cu noduri 
Mănuşi de Shophite ciudate 
culoare închisă | Clădire veche, Il atrage 
Aftershave = | marmură roz „vechiul” 
Brut Veche de cel A numit-o 
Părul nu e| putin un secol, „Hanna” pe o 
castaniu probabil vilă victimă 
Cicatrice sau sediu de Cunoaşte 
adâncă la | instituţie germana 
arătător Clădire în stil elementară 
Haine de stradă | federal în il atrag locurile 
Lower East subterane 
Side Dublă 
personalitate 


Poate fi preot, 
asistent social, 
consilier 

Tocire 
neobişnuită a 
pantofilor, 
citeşte mult? 
Asculta în timp 
ce rupea 
degetul victimei 
A lăsat la locul 


crimei un 
şarpe, ca o 
palmă dată 
anchetatorilor 


Mamă şi fiică, 
vreun înţeles 
special pentru 
el? 

Cartea „Crime 
din vechiul New 
York”, un model 
pentru el? 


Rhyme trebuia să ia o decizie. Avea la dispoziţie trei 
sute de oameni - poliţişti, militari şi agenţi federali - însă 
erau teribil de puţini dacă ar fi trebuit să caute atât în 
partea de vest, cât şi în cea de est a centrului New 
Yorkului. 

Privi planşa de pe perete. 

Casa ta e în West Village? îl întrebă el în gând pe 823. Ai 
cumpărat benzina şi-ai furat cartea în East Side ca să ne 
păcăleşti? Sau chiar ăla e cartierul tău? Cât de isteţ eşti? 
Nu, întrebarea e nu cât de isteţ eşti, ci cât de isteţ crezi tu 
că eşti. Cât de sigur ai fost că n-o să găsim niciodată 
particulele alea minuscule de la tine, despre care M. 
Locard ne asigură că aveai să le laşi în urmă? 

În cele din urmă, Rhyme ordonă: 

— Duceţi-vă în Lower East. Lăsaţi Village. Mergeţi toţi 
acolo. Toţi oamenii lui Bo, toţi ai tăi, Fred. Uite ce căutaţi: 
o clădire masivă în stil federal, de vreo două sute de ani 
vechime, cu marmură roz în faţă şi gresie pe părţile 
laterale şi în spate. Posibil să fi fost o vilă sau o clădire 
publică la un moment dat. Cu un garaj sau un şopron 
pentru trăsuri alături. Un Ford Taurus şi un taxi galben au 
venit şi au plecat de-acolo în ultimele săptămâni. Mai ales 
în ultimele câteva zile. 

Rhyme se uită la Sachs. 

Să renunti la morți... 

Sellitto şi Dellray dădură nişte telefoane. Sachs îi zise lui 
Rhyme: 

— Merg şi eu. 

— Nici nu mă aşteptam să faci altfel. 

După ce auzi uşa de la parter închizându-se, Rhyme 
şopti: 

— Succes, Sachs. Succes. 

TREIZECI ŞI UNU 


Trei maşini de poliţie treceau cu viteză redusă pe 
străzile din Lower East Side. Câte doi agenţi în fiecare. 
Cercetând cu privirea. 

lar după câteva clipe apărură două trăsuri negre... două 
sedanuri, voia să zică. Fără numere de înmatriculare, însă 
dispozitivele de semnalizare luminoase de lângă oglinzile 
retrovizoare din stânga nu lăsau nicio îndoială asupra 
identităţii lor. 

Sigur, ştiuse că ei aveau să restrângă aria căutărilor şi 
că era doar o chestiune de timp până îi găseau casa. Dar îl 
şoca faptul că ajunseseră atât de aproape. Şi deveni foarte 
nervos când îi văzu pe poliţişti ieşind din maşini şi 
examinând un Taurus argintiu parcat pe Canal Street. 

Cum dracu' aflaseră de trăsura lui? Ştiuse că furtul unei 
maşini prezenta un risc imens, dar îşi închipuise că Hertz 
o să aibă nevoie de mai multe zile până să observe 
dispariţia vehiculului. Şi chiar şi atunci, era sigur că 
poliţiştii n-ar fi făcut legătura între el şi furt. A, erau 
pricepuţi indivizii. 

Unul dintre poliţiştii cu ochi răi aruncă o privire spre 
taxiul lui. 

Uitându-se înainte, colecţionarul de oase coti încet pe 
Houston Street şi se pierdu într-o mulţime de alte taxiuri. 
După o jumătate de oră, se descotorosise de Taurusul de la 
Hertz şi de taxi, pe urmă se întorsese acasă pe jos. 

Copila, Maggie, ridică privirea spre el. 

Era speriată, da, însă nu mai plângea. Se întrebă dacă n- 
ar trebui s-o păstreze. Să-şi ia o fiică. Să o crească. Ideea îi 
licări în minte câteva momente, apoi dispăru. 

Nu, s-ar fi iscat prea multe întrebări. În plus, era ceva 
straniu în felul cum îl privea fata. Părea mai vârstnică 
decât anii pe care-i avea. Şi-ar fi amintit toată viaţa ce 


făcuse el. A, o vreme ar fi putut crede că fusese doar un 

vis. Dar într-o zi adevărul ar fi ieşit la iveală. Mereu se 
întâmpla aşa. Reprimă orice, adevărul o să iasă cândva la 
suprafaţă. 

Nu, nu putea avea încredere în ea, cum nu se încrezuse 
în nimeni altcineva. Până la urmă, orice fiinţă umană te 
dezamăgeşte. Te poţi încrede în ură. Te poţi încrede în 
oase. Orice altceva era trădare. 

Se ghemui lângă Maggie şi-i scoase banda adezivă de la 
gură. 

— Mami! ţipă ea. Vreau la mami! 

El nu zise nimic. Stătea şi se uita la ea. La craniul ei 
delicat. La baghetele subţiri ale braţelor. 

Fata ţipa ca o sirenă. 

El îşi scoase o mănuşă. Degetele îi rămaseră un moment 
deasupra ei. Apoi îi mângâie părul moale de pe cap. 
(„Amprentele digitale pot fi ridicate de pe piele dacă sunt 
luate în 90 de minute de la contact [vezi KROMEKOTE], 
însă nimeni până acum nu a ridicat şi reconstituit cu 
succes amprente de pe părul uman.” Rhyme, Probele 
materiale, ediţia a IV-a, Forensic Press, 1994.) 

Colecţionarul de oase se ridică încet şi urcă scara, intră 
în spaţiosul living al clădirii, pe lângă picturile de pe pereţi 
- muncitorii, femeile şi copiii cu priviri fixe. Îşi înclină 
capul, auzind un zgomot slab afară. Pe urmă mai tare - un 
zăngănit metalic. Îşi luă arma şi se grăbi spre spatele 
clădirii. Trase zăvorul şi deschise uşa brusc, ţinând pistolul 
cu ambele mâini, în poziţie de tragere. 

Haite de câini sălbatici se uitau la el. 

Apoi animalele se retraseră iute la cutia de gunoi pe 
care o răsturnaseră. Colecţionarul de oase îşi vâri arma în 
buzunar şi se întoarse în living. 

Se duse iarăşi lângă geamul din sticlă verde şi îşi 
îndreptă privirea spre vechiul cimitir. O, da. Acolo! 
Bărbatul era din nou acolo, îmbrăcat în negru, stând în 
cimitir. În depărtare, cerul era străpuns de catargele 
negre ale vaselor cu pânze şi ale barcazurilor ancorate pe 
East River, de-a lungul țărmului Out Ward. 

391 


- COLECŢIONARUL DE OASE - 


Colecţionarul de oase fu cuprins de o tristeţe 
copleşitoare. Se întrebă dacă nu cumva se întâmplase vreo 
tragedie. Poate că Marele Incendiu din 1776 tocmai 
distrusese majoritatea clădirilor de pe Broadway. Sau dacă 
epidemia de  friguri galbene din 1795  decimase 
comunitatea irlandeză. Sau dacă incendiul din 1904 de pe 
vasul de croazieră General Slocum omorâse peste o mie de 
femei şi copii, distrugând cartierul german din Lower East 
Side. 

Sau poate simţea că nişte tragedii urmau să se întâmple 
curând. 

După câteva minute, ţipetele lui Maggie încetară, fiind 
înlocuite de zgomotele vechiului oraş - huruitul motoarelor 
cu aburi, dangătul clopotelor, pocnetele împuşcăturilor, 
tropăitul copitelor pe pavajul răsunător. 

Continuă să privească, uitând de poliţiştii care erau pe 
urmele lui, uitând-o pe Maggie, urmărind doar silueta 
fantomatică plimbându-se pe stradă. 

Atunci şi acum. 

Ochii îi rămaseră aţintiţi îndelung pe fereastră, pierdut 
în alt timp. De-aceea nu observă câinii sălbatici care 
împinseseră uşa din spate, pe care el o lăsase 
întredeschisă. Dulăii se uitară la el din pragul uşii 
livingului, se opriră câteva clipe, apoi se întoarseră şi 
plecară pe tăcute în spatele clădirii. 

Adulmecând, cu urechile ciulite la zgomotele acelui loc 
ciudat. Mai ales la gemetele slabe ce urcau de undeva de 
sub ei. 


Era un semn al disperării lor faptul că până şi Băieţii 
Haioşi se despărţiseră. 

Bedding cerceta şase cvartale din Delancey, Saul era 
mai departe, spre sud. Sellitto şi Banks aveau fiecare 
zonele lor de căutare, iar sutele de poliţişti, agenţi FBI şi 
militari de la intervenţii mergeau din uşă-n uşă, întrebând 
de un bărbat suplu, de un copil care ţipa, un Ford Taurus 

argintiu, o clădire în stil federal abandonată, cu faţada din 
marmură roz şi restul din gresie închisă la culoare. 

Ai? Ce dracu’ vrei să zici cu federal?... Dac-am văzut un 
copil? Mă-ntrebi dac-am văzut vreodată un copil în Lower 
East? Păi, amice, tu ai văzut vreun copil p-aici? Cam, ca să 
Zic, în ultimele şaizeci de secunde? 

Amelia Sachs făcea o demonstraţie de forţă. Insistase să 
fie în echipa lui Sellitto, cea care verifica magazinul 
ShopRite de pe East Hudson care-i vânduse Susnecului 
823 rasolul de vită. Şi staţia care-i vânduse benzina. Şi 
biblioteca de unde furase Crime din vechiul New York. 

Dar nu găsiseră nicio pistă acolo şi se răspândiseră ca 
nişte lupi care adulmecaseră zece mirosuri diferite. 
Fiecare luase câte o porţiune de cartier pe care o numea a 
lui ori a ei. 

În vreme ce ambala motorul noii furgonete şi se apropia 
de alt cvartal, Sachs simţi aceeaşi frustrare pe care o 
cunoscuse când lucrase la locurile crimelor din ultimele 
zile: prea multe probe materiale, prea mult spaţiu de 
acoperit. Deznădejdea. Acolo, pe străzile înfierbântate, 
umede, ramificându-se în zeci de alte străzi şi alei trecând 
printre sute de clădiri - toate vechi - să găseşti locuinţa 
susnecului părea la fel de imposibil ca şi să găseşti firul ăla 
de păr despre care-i vorbise Rhyme, lipit pe tavan de 
reculul unui revolver de calibrul 38. 

Intenţionase să cerceteze fiecare stradă, şi, pe măsură 
ce timpul trecea şi ea se gândea la copilul îngropat într-o 
pivniţă, începu să caute mai repede, trecând în viteză pe 
străzi, uitându-se în stânga şi-n dreapta după clădirea din 
marmură roz. Fu cuprinsă de îndoială. Omisese cumva 
casa în graba ei? Sau trebuia să se mişte ca fulgerul şi să 
acopere mai multe străzi? 

Tot mai departe. Alt cvartal, altul. Şi tot nimic. 


După moartea răufăcătorului, lucrurile personale i-au 
fost ridicate şi examinate de către detectivi. Jurnalul lui 
demonstra că omorâse opt cetăţeni cumsecade ai oraşului. 

Putea fi acuzat şi de furturi grave, deoarece s-a stabilit din 
acele pagini (dacă afirmatiile lui Schneider erau 
adevărate) că profanase mai multe locuri sfinte de odihnă 
veşnică din cimitirele aflate în jurul oraşului. Niciuna 
dintre victime nu-i adresase nici cel mai mic afront; nu, 
majoritatea erau cetățeni cinstiți, harnici şi nevinovaţi. Cu 
toate astea, criminalul n-a simţit niciun dram de vinovăție. 
Se părea că actționase fiind pradă iluziei nebuneşti că le 
făcea victimelor lui o favoare. 


Inelarul stâng al lui Lincoln Rhyme se contractă uşor, 
iar mecanismul cu cadru întoarse pagina subțire a 
Crimelor din vechiul New York, care îi fusese adusă de doi 
agenţi federali cu zece minute în urmă, serviciu urgentat 
graţie stilului inimitabil al lui Fred Dellray. 


„Carnea imbătrâneşte şi poate fi lipsită de forţă (scria 
tâlharul cu mâna lui sigură, neîndurătoare). Oasele sunt 
cea mai puternică parte a corpului. Oricât de vârstnică ne- 
ar fi carnea, oasele ne sunt mereu tinere. Mi-am propus un 
țel nobil şi nu pricep de ce i s-ar putea opune cineva. Le- 
am făcut tuturor un bine. Acum sunt nemuritori. I-am 
eliberat. I-am curăţat până la os.” 


Terry Dobyns avusese dreptate. Capitolul 10, „James 
Schneider, «Colecţionarul de oase», era modelul real 
pentru comportamentul Susnecului 823. Mijloacele folosite 
erau aceleaşi: foc, animale, apă, opărirea de vie a victimei. 
Opt douăzeci şi trei dădea târcoale prin aceleaşi locuri ca 
şi James Schneider. Confundase o turistă germană cu 
Hanna Goldschmidt, o imigrantă de la începutul secolului, 
şi fusese atras de un stabiliment german ca să găsească o 
victimă. Şi o numise pe micuța Pammy Ganz altfel - 
Maggie. Gândindu-se, evident, că era tânăra O'Connor, 
una dintre victimele lui Schneider. O gravură nereuşită din 
carte, acoperită cu foiţă, arăta un James Schneider 
demonic, stând într-o pivniţă şi examinând un os de picior. 

Rhyme se uită cu atenţie la harta oraşului. 

Oase... 

Îşi aminti un loc al crimei pe care-l cercetase cândva. 
Fusese chemat la un şantier de construcţii din sudul 
Manhattanului, unde nişte excavatoare scoseseră la iveală 
un craniu îngropat la vreo doi metri sub suprafaţa unui 
teren liber. Rhyme înţelese imediat că acel craniu era 
foarte vechi şi cooptase la caz un antropolog criminalist. 
Continuaseră să sape şi descoperiseră mai multe oase şi 
schelete. 

O sumară cercetare dezvăluise faptul că, în 1741, acolo 
avusese loc o rebeliune a sclavilor din Manhattan, iar o 
parte dintre ei - şi un militant aboliţionist alb - fuseseră 
spânzurați pe o mică insulă din Collect. Ulterior, acolo 
avuseseră loc mai multe execuţii prin spânzurare, iar în 
zonă se răspândiseră mai multe cimitire neautorizate 
pentru săraci. 

Unde fusese Collect? Rhyme încercă să-şi amintească. 
Aproape de locul unde se întâlnesc Chinatown şi Lower 
Fast End. Dar era greu de spus cu precizie, fiindcă 
heleşteul fusese astupat cu mult timp în urmă. Fusese... 

Da! îşi zise el, cu inima bătându-i asurzitor. Collect 
fusese astupat pentru că devenise atât de poluat, încât 
oficialii oraşului îl consideraseră un risc major pentru 
sănătate. lar printre principalii factori de poluare se 
numărau tăbăcăriile de pe ţărmul estic! 

Mânuind acum destul de bine tastatura telefonului, 
Rhyme nu greşi nicio cifră şi obţinu legătura cu biroul 
primarului din prima încercare. Totuşi primarul, îi spuse 
secretarul lui personal, lua o gustare la ONU. Însă când 
Rhyme se prezentă, secretarul zise: 

— Un minut, domnule. 

Şi, într-un interval mult mai scurt, se afla în legătură cu 
un bărbat care zise cu gura plină: 

— Vorbeşte-mi, detectiv. Cum dracu' ne descurcăm? 

— Cinci-opt-opt-cinci, recepţie, spuse Amelia Sachs, 
răspunzând la staţia radio. 

Rhyme îi simţi nervozitatea în glas. 

— Sachs. 

— Nu e bine, îi zise ea. N-avem niciun pic de noroc. 

— Cred că l-am găsit. 

— Ce? 

— Cvartalul şase sute, East Van Brevoort. Lângă 
Chinatown. 

— Cum ai aflat? 

— Primarul m-a pus în legătură cu şeful Societăţii de 
Istorie. Acolo e un şantier arheologic. La un vechi cimitir. 
Vizavi de locul unde se afla o tăbăcărie mare. Şi cândva 
mai erau în zonă nişte clădiri mari în stil federal. Cred că 
suspectul e prin apropiere. 

— Am fugit. 

Rhyme auzi în difuzor scrâşnet de roţi şi vaierul sirenei 
pornite. 

— Am vorbit cu Lon şi cu Haumann, adăugă el. Şi ei se 
duc într-acolo. 

— Rhyme, zise ea cu voce spartă. O să scot fata de- 
acolo. 

Ah, Amelia, ai o inimă bună de poliţist, o inimă de 
profesionist, îşi spuse Rhyme. Dar eşti încă o novice. 

— Sachs, zise el. 

— Da. 

— Am citit cartea aia. Opt douăzeci şi trei şi-a ales un tip 
rău drept model. Cu adevărat rău. 

Ea nu spuse nimic. 

— Ce vreau să zic, continuă el, e că, fie că fata e sau nu 
acolo, dacă-l găseşti şi face cel mai mic gest spre tine, îl 
dobori. 

— Dar avem nevoie de el în viaţă, ne poate conduce la 
Pam. Putem... 

— Nu, Sachs. Ascultă-mă. Îl ucizi. La orice semn că îşi 
caută o armă, ceva... îl ucizi. 

Se auziră pocnete de paraziți. Pe urmă, vocea ei fermă: 

— Sunt la Van Brevoort, Rhyme. Ai avut dreptate. Pare 
să fie casa lui. 


Optsprezece vehicule fără numere de înmatriculare, 
două dube ale brigăzii de intervenţii şi furgoneta Ameliei 
Sachs erau grupate lângă o stradă mică, pustie, din Lower 
East End. 

East Van Brevoort arăta de parcă era din Sarajevo. 
Clădirile erau abandonate - două dintre ele fiind arse până 
la temelie. Pe partea estică a străzii era un fel de spital 
dărăpănat, cu tavanul prăbuşit. Lângă el se afla o groapă 
mare, îngrădită, cu un indicator pe care scria „Trecerea 
oprită” şi cu sigiliul judecătoriei districtuale - şantierul 
arheologic pe care-l menţionase Rhyme. Un câine costeliv 
murise şi zăcea în rigolă, cu corpul muşcat de şobolani. 

În mijlocul părţii opuse a străzii se afla o casă mare, cu 
faţada din marmură roz, lângă care era o magazie pentru 
trăsuri, arătând oarecum mai bine decât celelalte clădiri 
ruinate de pe Van Brevoort. 

Sellitto, Banks şi Haumann stăteau lângă duba brigăzii 
de intervenţii, în vreme ce doisprezece militari îşi puneau 
vestele antiglonţ şi îşi luau automatele M-16. Sachs li se 
alătură şi, fără să întrebe pe cineva, îşi vâri părul sub o 
cască şi începu să îmbrace o vestă. 

Sellitto zise: 

— Sachs, tu nu eşti o forţă tactică. 

Strângându-şi cureaua vestei, ea îl privi ţintă pe 
detectiv, cu sprâncenele ridicate, până când acesta cedă şi 
spuse: 

— În regulă. Dar stai în spate. E un ordin. 

Haumann zise: 

— Tu o să fii Echipa Doi. 

— Da, domnule. Mă descurc. 

Un poliţist de la intervenţii îi dădu o mitralieră MP-5. Ea 
se gândi la Nick - la întâlnirea lor din poligonul de la 
Rodman's Neck. Petrecuseră două ore exersând cu arme 
automate, trăgând prin uşi în manechine, reîncărcând 

rapid cu gloanţe de cauciuc şi curăţind automatele M-16 
de stratul de nisip ce bloca şi Colturile. Lui Nick îi plăcea 
țăcănitul sacadat, dar Sachs nu era atrasă de puterea de 
foc teribilă a armelor mari. li sugerase un meci între ei cu 
pistoale Glock şi-l întrecuse cu trei puncte, de la 
cincisprezece metri. El râsese şi-o sărutase apăsat, iar 
ultimul ei încărcător gol căzuse cu zgomot pe jos. 

— O să folosesc arma mea, îi zise ea poliţistului de la 
intervenţii. 

Băieţii Haioşi veniră în goană, ghemuindu-se de parcă se 
fereau de lunetişti. 

— Uite ce-am aflat. Nu-i nimeni pe-aici. Cvartalul e... 

— Complet pustiu. 

— Ferestrele de la casa lui sunt blocate. O intrare din 
spate... 

— Dă spre alee. Uşa e deschisă. 

— Deschisă? întrebă Haumann, uitându-se la câţiva 
oameni de-ai lui. 

Saul confirmă. 

— Nu doar descuiată, ci deschisă. 

— Explozibile? 

— N-am văzut. Asta nu înseamnă... 

— Că nu sunt. 

Sellitto întrebă: 

— Vreun vehicul pe alee? 

— Nu. 

— Două intrări în faţă. Uşa principală... 

— Care pare închisă. A doua e de la magazia pentru 
trăsuri. Uşi duble, destul de largi pentru două vehicule. 
Am văzut un lacăt şi un lanţ. 

— Dar zac pe pământ. 

Haumann dădu din cap. 

— Deci poate e înăuntru. 

— Poate, zise Saul. 

Apoi adăugă: 

— Spune-i ce credem că am auzit. 

— Foarte slab. Putea să fie un plânset. 

— Puteau să fie ţipete. 

Sachs întrebă: 

— Fetiţa? 

— Poate. Dar pe urmă s-a oprit. Cum a găsit Rhyme 
locul ăsta? 

— Tu să-mi spui mie cum îi lucrează mintea, spuse 
Sellitto. 

Haumann îl strigă pe unul dintre comandanții lui şi-i 
dădu nişte ordine. După câteva clipe, două dube intrară în 
intersecţie şi blocară celălalt capăt al străzii. 

— Echipa Unu, uşa din faţă. Spargeţi-o cu gloanţe. E din 
lemn şi e veche, aşa că păstraţi explozibilul, da? Echipa 
Doi, pe alee. Când am zis trei, porniţi. S-a-nţeles? 
Neutralizaţi zona, dar bănuim că fata e înăuntru, aşa că 
verificaţi fundalul înainte să trageţi. Agent Sachs, eşti 
sigură că vrei să faci asta? 

Ea dădu cu putere din cap. 

— İn regulă, băieţi şi fete. Hai să punem mâna pe el. 

TREIZECI ŞI DOI 


Sachs şi ceilalţi cinci agenţi ai Echipei Doi intrară în 
fugă pe aleea încinsă, care fusese blocată de dubele 
brigăzii de intervenţii. Buruienile creşteau din belşug 
printre pietrele pavajului şi crăpăturile din fundaţii. 
Pustietatea locului îi amintea lui Sachs de mormântul de 
lângă calea ferată din dimineaţa trecută. 

Spera ca victima să fie moartă. Spre binele ei... 

Haumann trimisese militari pe acoperişurile clădirilor 
din jur, iar ea vedea ţevile Colturilor negre înălțate ca 
nişte antene. 

Echipa se opri la uşa din spate. Colegii ei de echipă se 
uitară la Sachs, care îşi verifica benzile de cauciuc de pe 
pantofi. Ea îl auzi pe unul dintre ei şoptindu-i altuia ceva 
despre o superstiție. 

Apoi auzi în cască: 

— Șeful Echipei Unu la uşa din faţă, cu armele 
pregătite. Terenul e liber, recepție. 

— Recepționat, şeful Echipei Unu. Echipa Doi? 

— Echipa Doi pe poziție. 

— Recepţționat, şeful Echipei Doi. Ambele echipe, intrare 
în forță. Când am zis trei. 

Sachs îşi verifică arma pentru ultima oară. 

— Unu... 

Atinse cu limba un strop de sudoare ce atârna pe rana 
umflată de la buză. 

— Doi... 

În regulă, Rhyme, am pornit... 

— Trei! 

Explozia fu înăbuşită, un pocnet îndepărtat, iar echipele 
o luară din loc. Rapid. Sachs alergă în spatele militarilor 
de la intervenţii care se strecurară înăuntru şi se 
împrăştiară. Fasciculele lanternelor montate pe ţevi se 
încrucişau cu fâşiile de lumină solară ce pătrundeau pe 

400 


- JEFFERY DEAVER - 


ferestre. Sachs se pomeni singură, în timp ce restul 
echipei se dispersă, verificând dulapurile, firidele şi 
umbrele din spatele statuilor groteşti de care era plin 
locul. 

Ea dădu colţul. Un chip palid se profila în faţa ei. Un 
cuţit... 

Inima îi bătu cu putere. Poziţie de luptă, arma ridicată. 
Apăsă cu putere trăgaciul delicat până să-şi dea seama că 
privea o pictură agăţată pe perete. Un măcelar de pe altă 
lume, cu faţa ca o lună plină, ţinând un cuţit într-o mână şi 
o bucată de carne în cealaltă. 

Mamă... 

Suspectul îşi alesese un loc grozav drept locuinţă. Cei de 
la intervenţii urcară tropăind scara, ca să verifice etajele 
unu şi doi. 

Dar Sachs căuta altceva. ; 

Găsi uşa care ducea la subsol. Întredeschisă. În regulă. 
Stinse lanterna cu halogen. Trebuie să arunci mai întâi o 
privire. Însă îşi aminti ce-i spusese Nick: nu te uita 
niciodată după colțuri la nivelul capului sau al pieptului - 
acolo te pândeşte infractorul. Te laşi într-un genunchi. 
Respiră adânc. Du-te! 

Nimic. Întuneric. 

Inapoi, pentru acoperire. 

Ascultă... 

La început nu auzi nimic. Pe urmă, un huruit slab. O 
respiraţie precipitată sau un mormăit. 

E acolo şi îşi croieşte drum spre ieşire! 

Spuse în microfon: 

— La subsol e activitate. Vreau sprijin. 

— Recepționat. 

Dar ea nu putea aştepta. Se gândea la fetiţa care stătea 
acolo cu el. Şi începu să coboare scara. Se opri şi ascultă 
din nou. Pe urmă îşi dădu seama că, de la talie în jos, era 
complet expusă. Se lăsă brusc la podea, ghemuindu-se în 
întuneric. 

Respiră adânc. 

Acum du-te! 

Lanterna cu halogen din mâna ei stângă străpunse 
întunericul din încăpere cu un fascicul strălucitor de 
lumină. Ţeava armei ei era aţintită spre centrul discului 
alb, care se legăna de la stânga la dreapta. Ţine lanterna 
jos. Şi el o să fie la nivelul perineului. Îşi aminti ce-i spuse 
Nick: Infractorii nu zboară. 

Nimic. Nici urmă de el. 

— Agent Sachs. 

Un militar de la intervenţii era în capul scării. 

— O, nu, murmură ea când lanterna o lumină pe Pammy 
Ganz, încremenită într-un colţ al încăperii. 

— Nu te mişca, îi strigă ea militarului. 

La câţiva centimetri de fată se afla haita de câini 
sălbatici înfometați,  adulmecându-i fața, degetele, 
picioarele. Ochii mari ai lui Pam se mutau de la un animal 
la altul. Pieptul ei firav se înălța şi se lăsa, iar pe față i se 
prelingeau lacrimi. Avea gura deschisă şi vârful limbii 
părea lipit de colțul drept al gurii. 

— Stai acolo, îi spuse ea militarului. Nu-i speria. 

Sachs aţinti arma spre câini, dar nu trase. Putea ucide 
doi sau trei, însă ceilalți ar fi putut intra în panică şi-ar fi 
înşfăcat-o pe fată. Unul dintre ei era destul de mare ca să-i 
rupă gâtul dintr-o lovitură dată cu capul lui râios, plin de 
cicatrice. 

— Susnecul e acolo? întrebă polițistul de la intervenţii. 

— Nu ştiu. Adu un medic aici. În capul scării. Nimeni nu 
coboară. 

— Am înţeles. 

Indreptând arma când spre un animal, când spre altul, 
Sachs începu să înainteze încet. Unul câte unul, câinii 
deveniră conştienţi de prezenţa ei şi se depărtară de 
Pammy. Fetiţa era doar hrană; Sachs era un prădător. 
Incepură să mârâie şi îşi arătară colții, cu picioarele din 
faţă fremătând şi cu coapsele dinapoi încordate, gata să 
sară. 

— Mi-e frică, strigă Pammy, atrăgând din nou atenţia 
animalelor. 

— Şşşt, scumpo, zise Sachs cu blândeţe. Nu spune 
nimic. Stai liniştită. 

— Mami. Vreau la mami! 

Strigătul ei ascuţit îi irită pe câini. Începură să sară în 
loc şi îşi rotiră boturile, mârâind. 

— Uşor, uşor... 

Sachs se dădu în stânga. Câinii erau acum în faţa ei, 
mutându-şi privirile de la ochii ei la mâna întinsă şi la 
armă. Animalele se despărţiră în două grupuri. Unul 
rămase aproape de Pammy. Celălalt se mişcă în jurul lui 
Sachs, încercând s-o flancheze. 

Poliţista se duse între fetiţă şi cei trei câini aflaţi mai 
aproape de ea. 

Roti pistolul Glock dintr-o parte în alta - un pendul. 
Ochii negri ai javrelor erau aţintiţi spre arma neagră. 

Un câine cu o blană galbenă murdară îşi arătă colții şi 
înaintă în dreapta lui Sachs. 

Fetiţa scâncea: 

— Mami... 

Sachs se mişca încet. Se aplecă, o prinse pe fată de 
bluză şi-o trase în spatele ei. Câinele galben se apropia. 

— Marş, zise Sachs. 

Animalul veni şi mai aproape. 

— Pleacă! 

Câinii din spatele celui galben se încordară când acesta 
îşi dezveli colții cafenii, stricaţi. 

— Pleacă dracului de-aici! mormăi Sachs şi lovi animalul 
peste bot cu patul pistolului. 

Câinele clipi înspăimântat, scheună şi urcă scara în 
goană. 

Pammy ţipă, isterizând celelalte animale. Începură să se 
bată între ele - un iureş de muşcături şi bale. Un 
Rottweiller plin de cicatrice aruncă pe podea, în faţa lui 
Sachs, o potaie cât un pămătuf. Ea bătu din picior lângă 

costeliva creatură cafenie, care se ridică de jos şi fugi pe 
scară. Ceilalţi îl urmară ca nişte copoi alergând un iepure. 

Pammy începu să suspine. Sachs se lăsă pe vine lângă 
ea şi mătură din nou încăperea cu fasciculul lanternei. Nici 
urmă de susnec. 

— E-n regulă, scumpo. O să te ducem acasă curând. O 
să-ţi fie bine. Omul ăla, care a fost aici. Ţi-l aminteşti? 

Fetiţa dădu din cap. 

— A plecat? 

— Nu ştiu. Vreau la mama. 

li auzi pe ceilalţi agenţi raportând. Primul şi al doilea 
etaj erau asigurate. 

— Maşina şi taxiul? întrebă Sachs. Vreun semn? 

Un militar transmise: 

— Au dispărut. Probabil că susnecul a plecat. Nu-i acolo, 
Amelia. Ar fi ilogic. 

Un agent strigă din capul scării: 

— Subsolul e sigur? 

Ea zise: 

— O să verific. Aşteptaţi. 

— Coborâm şi noi. 

— Negativ, spuse ea. Avem aici un loc destul de curat şi 
vreau să-l păstrez aşa. Trimite doar un medic, s-o vadă pe 
fetiţă. 

Tânărul doctor, un bărbat cu părul de culoarea nisipului, 
cobori scara şi se lăsă pe vine lângă Pammy. 

Atunci văzu Sachs urma ce ducea în spatele subsolului - 
către o uşă metalică joasă, vopsită în negru. Se îndreptă 
spre ea, evitând cărarea propriu-zisă ca să păstreze 
amprentele, şi se lăsă în jos. Uşa era întredeschisă, iar 
dincolo de ea părea să fie un tunel, fără lumină, dar nu 
complet întunecat, care ducea către altă clădire. 

O cale de evadare. Ticălosul. 

Cu încheietura mâinii stângi, deschise uşa mai larg. Nu 
scârţâi. Se uită cu atenţie în tunel. O lumină slabă, la opt- 
nouă metri distanţă. Nu se vedeau umbre în mişcare. 

Ce vedea Sachs în semiîntuneric era trupul contorsionat 
al lui TJ. atârnând de conducta neagră, corpul dolofan, 
inert al lui Monelle Gerger, pe care se târa şobolanul 
negru spre gâtul ei. 

— Agent 5885 către punctul de comandă, spuse Sachs în 
microfon. 

— Dă-i drumul, răspunse vocea aspră a lui Haumann. 

— Am găsit un tunel care duce la o clădire aflată la sud 
de asta. Să fie cineva cu ochii pe uşi şi ferestre. 

— Se face. 

— Intru, îi spuse ea. 

— În tunel? Îţi trimit întăriri, Sachs. 

— Negativ. Nu vreau să fie contaminat locul infracţiunii. 
Pune doar pe cineva să aibă grijă de fată. 

— Repet... 

— Nu. Fără întăriri. 

Inchise staţia şi începu să se târască. 

Sigur, la academie nu urmase cursuri despre lucrul în 
tuneluri cu şobolani. Dar îi reveni în minte ce-i spusese 
Nick despre securizarea unui loc al faptei, neprietenos. 
Arma aproape de corp, nu prea departe, unde ar putea fi 
lovită cu piciorul. Trei paşi - mă rog, târşâiţi - înainte, 
pauză. Alţi doi paşi. Pauză. Ascultă. Pe urmă patru paşi. 
Nu face nimic previzibil. 

Drace, e întuneric. 

Şi ce e mirosul ăsta? Se înfioră dezgustată de duhoarea 
fierbinte, greţoasă. 

Claustrofobia o învălui ca un nor de smog şi fu nevoită 
să se oprească o clipă, concentrându-se la orice altceva în 
afară de îngustimea pereţilor. Panica se estompă, însă 
duhoarea era şi mai puternică. Vomită. 

Calm, fato. Calm! 

Sachs îşi controlă reflexul şi continuă să înainteze. 

Şi ce era zgomotul ăla? Ceva electric. Un bâzâit. Urcând 
şi coborând. 

Trei metri până la capătul tunelului. Prin uşa de-acolo 
putea vedea un al doilea subsol mare. Mohorât, deşi nu la 

fel de întunecat precum cel în care fusese ţinută Pammy. 
Lumina era filtrată de o fereastră unsuroasă. Vedea fire de 
praf plutind în semiîntuneric. 

Nu, nu, fată, arma e prea departe în faţa ta. O lovitură 
de picior şi s-a dus. Mai aproape de faţă. Lasă-ţi greutatea 
în jos şi pe spate! Foloseşte-ţi braţele ca să ţinteşti, iar 
fundul pentru sprijin. 

Apoi ajunse la pragul uşii. 

Işi controla din nou valul de greață, încercând să 
înăbuşe zgomotul. 

Mă aşteaptă sau nu? 

Scoase capul, aruncă rapid o privire. Ai o cască. O să 
ricoşeze orice în ea, în afară de un glonţ de calibru mare şi 
nu uita că el trage cu un pistol de calibrul 32. O armă 
pentru fete. 

În regulă. Gândeşte. Vezi în ce parte o iei prima dată. 

Ghidul agentului de stradă nu-i era de ajutor, iar Nick 
nu-i oferea niciun sfat în acel moment. Dă cu banul. 

La stânga. i 

Scoase repede capul, privind spre stânga. Inapoi în 
tunel. 

Nu văzuse nimic. Un zid gol, umbre. 

Dacă e în partea opusă, m-a văzut şi şi-a luat o poziţie 
bună de tragere. 

În regulă, ce naiba. Du-te. Iute. 

Când te mişti... 

Sachs sări. 

„„„Nu pot să pun mâna pe tine. 

Căzu la pământ, rostogolindu-se. Se roti în jur. Silueta 
era ascunsă în umbră, lângă peretele din dreapta, sub 
fereastră. Aţintind arma spre ea, se pregăti să tragă. Pe 
urmă înlemni. 

Amelia Sachs rămase cu gura căscată. 

O, Doamne... 

Nu-şi putea dezlipi privirea de la corpul femeii, sprijinit 
de perete. 

De la talie în sus era slabă, cu părul castaniu închis, o 
faţă uscăţivă, sâni mici, braţe osoase. Pielea îi era 
acoperită de roiuri de muşte - bâzâitul pe care-l auzise 
Sachs. 

De la talie în jos era... nimic. Oasele însângerate ale 
coapselor, femurul, capătul  şirei spinării, labele 
picioarelor... toată carnea i se dizolvase în scârboasa cadă 
lângă care fusese aşezată - cu un lichid oribil, cafeniu 
închis, cu bucăţi de carne plutind în el. Leşie sau vreun 
acid. Vaporii îi înţepau ochii, în timp ce oroarea şi furia îi 
clocoteau în suflet. 

O, biată făptură... 

Sachs dădu din mâini ca să alunge muştele ce se 
năpustiseră asupra intrusului. 

Mâinile femeii erau relaxate, cu palmele în sus, de parcă 
ar fi meditat. Cu ochii închişi. Lângă ea era un costum de 
jogging violet. 

Nu era singura victimă. 

Alt schelet - complet descărnat - zăcea lângă un bazin 
asemănător, mai vechi, golit de acidul teribil, dar acoperit 
cu un strat întunecat de sânge şi muşchi descompuşi. 
Antebraţul şi mâna lipseau. Şi dincolo de el mai era unul - 
victima asta fusese dezmembrată, oasele curățate cu grijă 
de carne şi spălate erau aşezate în ordine pe podea. Un 
teanc de glaspapir era pus lângă craniu. Curba elegantă a 
capului strălucea ca un trofeu. 

Pe urmă auzi ceva în spatele ei. 

O răsuflare. Slabă, dar inconfundabilă. Zgomotul sec al 
aerului în gâtlej. 

Se răsuci brusc, înfuriată pe sine pentru neglijenţa ei. 

Dar în faţa ei se căsca pustietatea încăperii. Lumină cu 
lanterna podeaua, care era de piatră şi nu avea urme de 
paşi la fel de clare precum cele de pe duşumeaua de 
pământ din subsolul alăturat al locuinţei lui 823. 

Altă răsuflare. 

Unde era? Unde? 

Sachs se ghemui, proiectând fasciculul luminos lateral, 
în sus şi în jos... Nimic. 

Unde dracu' e? În alt tunel? La vreo ieşire spre stradă? 

Uitându-se din nou la podea, zări ceea ce crezu a fi o 
urmă vagă ce ducea spre colţurile întunecate ale încăperii. 
O luă pe lângă ea. 

Pauză. Ascultă. 

Respirație? 

Da. Nu. 

Se întoarse prosteşte în loc şi se mai uită o dată la 
femeia moartă. 

Haide! 

Întoarse iar privirea. 

Înaintă pe podea. 

Haide! 

Nimic. Cum de pot să-l aud şi nu-l văd? 

Peretele din faţa ei era masiv. Fără uşi ori ferestre. Se 
retrase către schelete. 

De cine ştie unde, îi veniră în minte cuvintele lui Lincoln 
Rhyme. Locul crimei este tridimensional. 

Sachs ridică brusc privirea, îndreptând lanterna în faţă. 
Colţii uriaşului doberman străluciră. Din bot îi atârnau 
fâşii de carne cenuşie. La doi paşi în faţă, pe o poliţă 
înaltă. O aştepta, ca o pisică sălbatică. 

Preţ de o clipă, niciunul din ei nu se mişcă. 
Încremeniseră. 

Pe urmă, Sachs îşi plecă imediat instinctiv capul, dar, 
înainte să poată ridica arma, câinele se aruncă spre faţa ei. 
Colţii i se loviră de cască. Înşfăcându-i cureaua în bot, 
dobermanul o scutură furios, încercând să-i rupă gâtul. 
Căzură amândoi pe spate, pe marginea unei scobituri pline 
cu acid. Pistolul îi zbură din mână. 

Câinele nu lăsa cureaua căştii dintre colţi, în vreme ce 
labele din spate săreau pe loc, iar ghearele zgâriau adânc 
vesta poliţistei, abdomenul şi coapsele. Ea îl lovi cu 
pumnii, dar era ca şi cum ar fi bătut în lemn; animalul nu 
simţea nimic. 

Dând drumul căştii, câinele se dădu înapoi, apoi se 
repezi să o muşte de faţă. Ea îşi duse braţul drept la ochi 
şi, când dobermanul îi înşfacă braţul, afundându-şi colții în 
piele, scoase briceagul din buzunar şi-i vâri lama între 
coaste. Se auzi un scheunat ascuţit, iar câinele se rostogoli 
de pe ea, alergând direct spre uşă. 

Sachs îşi luă pistolul şi porni imediat după el prin tunel. 
Năvăli în celălalt subsol şi văzu animalul rănit alergând 
spre Pammy şi medic, care îngheţaseră. Dobermanul făcu 
un salt. 

Sachs se ghemui şi trase două gloanţe. Unul lovi ceafa 
animalului, iar celălalt se înfipse în zidul de cărămidă. 
Câinele se prăbuşi la picioarele medicului - o grămadă de 
carne tremurând. 

— Împuşcături, auzi Sachs în cască şi vreo şase militari 
coborâră în fugă scara, traseră câinele la o parte şi o 
înconjurară pe fată. 

— E-n regulă! strigă Sachs. Eu am tras! 

Echipa se ridică din poziţiile defensive. Pammy ţipă: 

— Căţel mort... Ea a făcut cățelul să moară! 

Sachs vâri pistolul în toc şi ridică fetiţa în poală. 

— Mami! 

— O s-o vezi pe mami curând, zise Sachs. O să o sunăm 
chiar acum. 

La parter, o lăsă jos pe Pammy şi se întoarse către un 
tânăr militar de la intervenţii aflat lângă ea. 

— Mi-am pierdut cheia de la cătuşe. Eşti amabil să i le 
dai jos fetei? Deschide-le deasupra unei bucăţi curate de 
hârtie, împacheteaz-o şi pune totul într-o pungă de plastic. 

Militarul îşi dădu ochii peste cap. 

— Ascultă, frumoaso, găseşte un începător ca să-i dai 
ordine. 

Dădu să se îndepărteze. 

— Soldat, răcni Bo Haumann, o să faci ce ţi-a zis. 

— Domnule, protestă el, eu sunt de la intervenţii. 

— Am să-ţi dau o veste, mormăi Sachs, acum eşti de la 
criminalistică. 

Carole Ganz zăcea pe spate într-un dormitor bej, cu 
ochii în tavan, gândindu-se că, în urmă cu câteva 
săptămâni, ea, Pammy şi o gaşcă de prieteni stăteau în 
jurul unui foc de tabără din Wisconsin, la casa lui Kate şi 
Eddie, vorbind, povestind, cântând. 

Vocea lui Kate nu era prea grozavă, dar Eddie putea fi 
un maestru. Cântase Tapestry a lui Carole King doar 
pentru ea, iar Carole cântase încet cu el, printre lacrimi. 
Gândindu-se că era posibil, doar posibil, ca ea să fi lăsat în 
urmă moartea lui Ron şi să-şi continue viaţa. 

Îşi aminti vocea lui Kate din seara aia: „Când eşti 
furioasă, singura cale de a rezolva problema e să duci 
mânia aia până la capăt şi să scapi de ea. S-o dai altcuiva. 
Mă auzi? N-o ţine în tine. Scapă de ea”. 

Ei bine, acum era mânioasă. Furioasă. 

Un puştan - un rahat cu ochi - îi luase bărbatul, îl 
împuşcase în spate. lar acum un dement îi luase fiica. li 
venea să explodeze. Şi avu nevoie de toată voinţa ca să nu 
arunce în pereţi cu ce-i venea la mână şi să nu urle ca un 
coiot. 

Zăcea pe spate în pat şi îşi puse cu grijă încheietura 
ruptă pe abdomen. Luase un Demerol, care-i uşurase 
durerea, dar nu era în stare să doarmă. Nu făcuse nimic 
toată ziua. Stătuse acolo, încercând să ia legătura cu Kate 
şi Eddie şi aşteptând veşti despre Pammy. 

Şi-l tot imagina pe Ron, furia ei, imaginându-şi de fapt 
că o aşeza într-o cutie, o împacheta cu atenţie, o sigila... 

Apoi sună telefonul. Se uită la el o clipă, pe urmă smulse 
receptorul din furcă. 

— Alo! 

Carole o ascultă pe poliţista care-i spunea că o găsiseră 
pe Pammy, că era la spital, dar că era bine. Imediat, 
Pammy veni la telefon şi plânseră şi râseră amândouă. 

După zece minute, era în drum spre spitalul Manhattan, 
pe bancheta din spate a unei maşini de poliţie. 

Ajunsă acolo, Carole începu să alerge pe holul către 
salonul lui Pammy şi fu surprinsă când fu oprită de un 
poliţist. Deci nu-l prinseseră încă pe ticălos? Însă de îndată 
ce-şi văzu fata uită de el, uită teroarea din taxi şi subsolul 
sinistru. Îşi îmbrăţişă fiica. 

— O, iubito, cât mi-ai lipsit! Eşti bine? Chiar bine? 

— Doamna aia a omorât un căţel... 

Carole se întoarse şi-o văzu pe roşcovana polițistă înaltă 
care stătea în preajmă, cea care o salvase din subsolul 
bisericii. 

— ...dar a fost bine, pentru că voia să mă mănânce. 

Carole o îmbrăţişa pe Sachs. 

— Nu ştiu ce să spun... Doar... Mulţumesc, mulţumesc. 

— Pammy e-n regulă, o asigură Sachs. Câteva zgârieturi 
- nimic serios - şi are un mic acces de tuse. 

— Doamna Ganz? 

Un tânăr pătrunse în cameră, ducând valiza şi rucsacul 
galben. 

— Sunt detectiv Banks. V-am adus lucrurile aici. 

— O, slavă Domnului. 

— Lipseşte ceva? o întrebă el. 

Ea cercetă rucsacul cu atenţie. Totul era acolo. Banii, 
păpuşa lui Pammy, pachetul de plastilină, Mr. Potato 
Head, CD-urile, radioul cu ceas... Individul nu luase nimic. 
Stai... 

— Cred că lipseşte o poză. Nu sunt sigură. Mă gândeam 
că am mai multe. Dar tot ce-i important e aici. 

Detectivul îi dădu să semneze o chitanţă. Un tânăr 
stagiar păşi în cameră. Glumi cu Pammy despre ursuleţul 
ei în timp ce-i lua tensiunea. Carole îl întrebă: 

— Când poate pleca? 

— Păi, am vrea s-o ţinem câteva zile. Ca să fim siguri... 

— Câteva zile? Dar e bine. 

— Are puţină bronşită pe care vreau s-o supraveghez. 
Şi... îşi cobori glasul. Vrem s-o ducem şi la un specialist în 
abuzuri sexuale. Ca să fim siguri. 

— Dar mâine trebuia să meargă cu mine. La ceremoniile 
de la ONU. l-am promis. 

Poliţista interveni: 

— E mai uşor să fie păzită aici. Nu ştim unde e susnecul 
- răpitorul. O să te păzească şi pe tine un agent. 

— Da, bănuiesc. Pot să stau cu ea o vreme? 

— Sigur, spuse stagiarul. Poţi rămâne peste noapte. O 
să aducem un pat. 

Pe urmă Carole rămase iarăşi doar cu fiica ei. Se aşeză 
pe pat şi cuprinse umerii înguşti ai copilului cu braţul. Avu 
un moment de tulburare când îşi aminti cum el nebunul 
ăla, o atinsese pe Pammy. Cum o priviseră ochii lui când o 
întrebase dacă-i putea jupui pielea... Carole se înfioră şi 
începu să plângă. 

Pammy o readuse în prezent. 

— Mami, spune-mi o poveste... Nu, nu, cântă-mi ceva. 
Cântă-mi cântecul prietenului. Te rooog! 

Calmându-se, Carole întrebă: 

— Chiar vrei să-l auzi? 

— Da! 

Carole îşi luă fata în poală şi, cu un glas subţire, începu 
să cânte Youve Got a Friend. Pammy cânta unele 
fragmente împreună cu ea. 

Fusese una dintre melodiile preferate ale lui Ron şi, în 
ultimii doi ani, după moartea lui, nu fusese în stare să 
asculte mai mult de câteva acorduri fără să izbucnească în 
plâns. 

În ziua aia, ea şi Pammy terminară cântecul împreună, 
destul de corect, cu ochii limpezi şi râzând. 

TREIZECI ŞI TREI 


Amelia Sachs ajunse în cele din urmă la apartamentul ei 
din Carroll Gardens, Brooklyn. 

Exact la şase cvartale de casa părinţilor, unde locuia 
mama ei. De îndată ce intră, se duse la telefonul din 
bucătărie şi apăsă butonul de apelare rapidă. 

— Mamă, eu sunt. O să te iau la masă la Plaza. Miercuri. 
E ziua mea liberă. 

— De ce? Sărbătoreşti noua ta slujbă? Cum este la 
Afaceri Publice? Nu m-ai sunat. 

Sachs râse scurt. Îşi dădu seama că mama ei nu ştia ce 
făcuse ea în ultimele treizeci şi şase de ore. 

— Te-ai uitat la ştiri, mamă? 

— Eu? Ştii că sunt o admiratoare secretă a lui Brokaw. 

— Ai auzit de răpitorul ăla în ultimele zile? 

— Cine n-a auzit?... Ce vrei să spui, dragă? 

— Am fost implicată în anchetă. 

Şi-i relată mamei uluite întreaga poveste - despre 
salvarea victimelor, despre Lincoln Rhyme şi, rezumând, 
despre locurile crimelor. 

— Amie, tatăl tău ar fi atât de mândru. 

— Deci te sun miercuri. La Plaza, da? 

— Las-o baltă, draga mea. Păstrează-ţi banii. Am nişte 
clătite în frigider. Poţi să vii încoace. 

— Nu-i aşa de scump acolo, mamă. 

— Nu-i aşa de scump? Costă o avere. 

— Bine atunci, spuse Sachs, încercând să pară spontană, 
îţi place la Pink Teacup, nu? 

Era un local mic din West Village, unde se preparau cele 
mai bune clătite cu ouă de pe Coasta de Est, la preţuri 
derizorii. 

O pauză. 

— Ar fi drăguţ. 

Era o strategie pe care Sachs o folosea cu succes de ani 
de zile. 

— O să mă odihnesc puţin, mamă. Te sun mâine. 

— Munceşti prea mult, Amie. Cazul ăla al vostru n-a fost 
periculos, nu? 

— Eu m-am ocupat doar de aspectele tehnice, mamă. 
Locul crimei. E tot ce poate fi mai sigur. 

— Şi te-au solicitat pe tine! zise femeia. Apoi repetă: 
Tatăl tău ar fi atât de mândru. 

Terminară convorbirea, iar Sachs se duse în dormitor şi 
se prăbuşi pe pat. 

După ce placase din camera lui Pammy, Sachs vizitase 
celelalte două victime ale  Susnecului 823 care 
supravieţuiseră. Monelle Gerger, bandajată şi îndopată cu 
ser antirabic, fusese externată şi urma să se întoarcă la 
familia ei din Frankfurt, „însă doar pentru restul verii”, 
spusese ea hotărâtă. „Nu, înţelegi, pentru totdeauna.” Şi îi 
arătase combina stereo şi colecţia de CD-uri aflate în 
apartamentul modest de la Deutsche Haus, ca să 
demonstreze că niciun psihopat din Lumea Nouă n-avea s- 
o alunge definitiv din oraş. 

William Everett era tot în spital. Degetul rupt nu era o 
problemă serioasă, desigur, dar avea din nou probleme cu 
inima. Sachs fu surprinsă când află că omul avusese un 
magazin în Hell's Kitchen cu ani în urmă şi credea că îl 
cunoscuse pe tatăl ei. „li cunoşteam pe toţi agenţii de 
stradă”, zisese el. Ea îi arătase poza bărbatului în 
uniformă. „Aşa cred. Nu sunt sigur. Dar cred că-l ştiu.” 

Fuseseră nişte vizite de curtoazie, dar Sachs se dusese 
înarmată cu carnetul. Totuşi, niciuna dintre victime nu 
putuse să-i spună mai multe despre Susnecul 823. 

În apartamentul ei, Sachs se uita pe fereastră. 

Văzu arţarii şi arborii ginkgo legănându-se în vântul 
aspru. Îşi dădu jos uniforma, se scarpină sub sâni - unde 
avea mereu mâncărimi din cauza vestei antiglonţ. Îşi puse 
pe ea un halat de baie. 

Susnecul 823 nu lăsase prea multe indicii în urma lui, 
dar fuseseră de-ajuns. Locuinţa sigură de pe Van Brevoort 
fusese cercetată minuţios. Deşi proprietarul spunea că 
individul se mutase cu mai mult timp în urmă - în ianuarie 
trecut (sub nume fals, nimeni nu fusese surprins să afle 
asta) - 823 luase cu el tot ce adusese, inclusiv gunoiul. 
După ce Sachs examinase locul faptei, veniseră tehnicienii 
criminalişti şi  căutaseră amprente peste tot. Însă 
deocamdată rapoartele preliminare nu erau încurajatoare. 

— Se pare că tipul purta mănuşi chiar şi când se căca, îi 
spusese tânărul Banks. 

O unitate mobilă descoperise taxiul şi limuzina. 
Susnecul 823 le parcase cu isteţime lângă Avenue D şi 
Ninth Street. Sellitto bănuia că unei găşti de cartier nu i-ar 
fi trebuit mai mult de şapte sau opt minute ca să le 
demonteze până la şasiu. Probele materiale care s-ar fi 
putut găsi în cele două vehicule se aflau acum în zeci de 
prăvălii cu piese de schimb furate. 

Sachs deschise televizorul şi căută programele de ştiri. 
Nimic despre răpiri. Toate reportajele se refereau la 
ceremoniile de deschidere a conferinţei pentru pace de la 
ONU. 

Se uită la Bryant Gumbel, la secretarul general al ONU, 
la un ambasador din Orientul Mijlociu, se uită mult mai 
atent decât ar fi vrut. Privi până şi reclamele de parcă ar fi 
intenţionat să le memoreze. 

Pentru că exista ceva la care nu voia sub nicio formă să 
se gândească: târgul ei cu Lincoln Rhyme. 

Invoiala era clară. Acum, după ce Carole şi Pammy 
fuseseră salvate, era rândul ei să se ţină de cuvânt. Să-l 
lase o oră singur cu doctorul Berger. 

Berger ăsta... Nu-i plăcuse deloc înfăţişarea medicului. 
Se vedea un egocentrism afurisit în silueta lui masivă, 
atletică, în privirea evazivă. În părul lui negru, tuns 
impecabil. În hainele scumpe. De ce nu găsise Rhyme pe 
cineva precum Kevorkian? Poate că era un tip ambiguu, 
dar avea măcar aerul unui bunic sfătos. 

I se închideau pleoapele. 

Să renunti la morți... 

Un târg era un târg. Dar ce naiba, Rhyme... 

Ei bine, nu putea renunţa fără să facă o ultimă 
încercare. În dormitorul lui o prinsese descoperită. Fusese 
iritată. Nu se gândise la nişte argumente adevărate. Luni. 
Avea timp până mâine să încerce să-l convingă să n-o facă. 
Sau măcar să mai aştepte o vreme. O lună. O zi, ce dracu. 

Ce putea să-i spună? Avea să-şi noteze argumentele ei. 
Să scrie un mic discurs. 

Deschise ochii şi se dădu jos din pat ca să ia un pix şi o 
coală de hârtie. Aş putea... 

Sachs încremeni, cu răsuflarea şuierându-i în plămâni ca 
vântul de afară. 

Purta haine închise la culoare, cagulă şi mănuşi negre 
ca păcura. 

Susnecul 823 stătea în mijlocul dormitorului ei. 

Îşi duse instinctiv mâna spre noptieră, la pistol şi cuţit. 
Dar el era pregătit. Lopata se răsuci cu iuţeală şi o lovi în 
tâmplă. O lumină galbenă îi explodă în ochi. 

Căzuse în patru labe când piciorul o izbi în coaste şi se 
prăbuşi pe burtă, chinuindu-se să respire. Îşi simţi mâinile 
încătuşate la spate şi o bandă adezivă lipită pe gură. Cu 
mişcări rapide, eficiente. Individul o întoarse pe spate; 
halatul i se desfăcu. 

Începu să dea furioasă din picioare, zbătându-se cu 
disperare să-şi scoată cătuşele. 

Altă lovitură în stomac. Ea încetă să geamă şi rămase 
nemişcată. Tipul întinse mâinile spre ea. O prinse de 
subsuori şi o târi către uşa din spate, apoi în grădina din 
spatele apartamentului ei. 

Rămase cu privirea pe chipul ei, neluându-i în seamă 
sânii, abdomenul plat, pubisul cu smocul de păr roşu, 
cârlionţat. Ea ar fi putut să-i cedeze cu uşurinţă dacă asta 
i-ar fi salvat viaţa. 

Dar, nu, diagnosticul lui Rhyme fusese corect. 

Nu dorinţa sexuală îl motiva pe 823. Avea altceva în 
minte. 

Îi lăsă trupul suplu pe pământ, cu faţa în sus, într-o tufă 
de hibiscus, departe de privirile vecinilor. Se uită în jur, 
ţinându-şi răsuflarea. Luă lopata şi-i înfipse lama în 
pământ. 

Amelia Sachs începu să plângă. 


Îşi fricţiona ceafa de pernă. Un gest forţat, îi spusese 
cândva un doctor după ce-i observase ticul - o părere pe 
care Rhyme nu i-o ceruse. Nici n-o dorise. Mişcarea lui de 
afundare în pernă, medita Rhyme, era doar o variaţie a 
obiceiului Ameliei Sachs de a-şi roade unghiile. 

Îşi întinse muşchii gâtului, răsucindu-şi capul, şi se uită 
la planşa de pe perete. Rhyme credea că întreaga poveste 
a nebuniei acelui om se afla acolo, în faţa lui. In scrisul de 
mână înclinat, cu cerneală neagră - şi în pauzele dintre 
cuvinte. Dar nu putea să vadă finalul acelei istorii. Nu 
încă. 

Se gândi iarăşi la indicii. Doar câteva rămăseseră 
neexplicate. 

Cicatricea de pe deget. 

Nodul. 

Aftershave-ul. 

Cicatricea nu le era de folos până nu aveau un suspect 
căruia să-i poată examina degetele. Şi nu avuseseră noroc 
cu identificarea nodului - doar părerea novicelui Banks că 
nu era marinăresc. 

Dar aftershave-ul ieftin? Admiţând că susnecii nu se 
parfumează înainte de-a se duce să răpească oameni, de 
ce-ar fi făcut-o 823? Rhyme conchise iarăşi că tipul încerca 
să mascheze alt miros, care l-ar fi trădat. Se gândi la 
posibilităţi: mâncare, băutură, chimicale, tutun... 

Se simţi privit şi se uită în dreapta lui. 

Orbitele negre ale scheletului de şarpe erau îndreptate 
spre patul lui. Era singurul indiciu deplasat. Nu avea 
niciun sens, în afară de cel de a-şi bate joc de ei. 

Îi trecu ceva prin minte. Folosind cadrul pentru întors 
pagini, Rhyme începu să răsfoiască încet volumul Crime 
din vechiul New York. Până la capitolul despre James 
Schneider. Găsi paragrafele pe care şi le amintea. 


S-a sugerat de către un cunoscut doctor de boli mintale 
(un practician al disciplinei „psihelogie” despre care s-a 
vorbit mult în ştirile din ultima vreme) că scopul suprem al 
lui James Schneider nu prea avea legătură cu rănirea 
victimelor sale. Ticălosul căuta mai degrabă - a sugerat 
învățatul medic - să se răzbune pe cei despre care el 
considera că-i făcuseră rău: poliţia oraşului, dacă nu chiar 
societatea în întregul ei. 


Cine poate spune unde se afla sursa acestei duşmănii? 
Poate că, precum Nilul din vechime, izvoarele ei erau 
ascunse lumii - probabil chiar şi răufăcătorului. Totuşi, un 
motiv ar putea fi găsit într-un fapt puţin cunoscut. Tânărul 
James Schneider, la frageda vârstă de zece ani, şi-a văzut 
tatăl luat pe sus de poliţişti, pentru ca mai târziu să moară 
în închisoare pentru un furt pe care, s-a dovedit ulterior, 
nu-l comisese. În urma acestei arestări nenorocite, mama 
băiatului a devenit prostituată şi şi-a abandonat fiul, care a 
fost crescut într-un orfelinat. Oare să fi comis nebunul 
acela crime pentru a-şi bate joc de aceeaşi poliţie care-i 
distrusese pe nedrept familia? 

Fără îndoială, nu vom şti niciodată. 

Insă ce pare clar e faptul că, râzându-şi de ineficienţa 
protectorilor cetăţenilor, James Schneider - „colecționarul 
de oase” - s-a răzbunat atât pe autorităţile oraşului, cât şi 
pe victimele sale inocente. 


Lincoln Rhyme îşi lăsă capul pe pernă şi se uită iarăşi la 
planşa de pe perete. 


Ţărâna e mai grea decât orice altceva. 

E însuşi pământul, pulberea dintr-un miez de fier şi nu 
ucide astupând plămânii, ci apăsând celulele organismului 
până când acestea mor de groaza imobilităţii. 

Sachs îşi dorea să fi murit. Se ruga să se fi întâmplat 
aşa. Repede. De frică sau de la un infarct. Înainte ca prima 
lopată de pământ să-i lovească faţa. Se ruga pentru asta 
mai tare decât se rugase Lincoln Rhyme pentru pastilele şi 
băutura lui. 

Zăcând în mormântul pe care susnecul îl săpase chiar în 
grădina ei, Sachs simţea pământul dens, plin de râme, 
înălţându-i-se pe lângă corp. 

Cu sadism, individul o îngropa încet, aruncând doar câte 
o lopată de pământ, apoi împrăştiindu-l cu grijă în jurul ei. 
Incepuse de la picioare. Acum ajunsese la pieptul ei, iar 
ţărâna i se strecura sub halat şi în jurul sânilor precum 
degetele unui amant. 

Tot mai greu, apăsând-o, strângându-i plămânii; putea 
inhala prea puţin aer dintr-odată. Tipul se opri o dată sau 
de două ori ca s-o privească, apoi continuă. 

li place să privească... 

Stătea cu mâinile sub ea, cu gâtul întins ca să-şi menţină 
capul deasupra valului de pământ. 

Pe urmă pieptul îi fu complet îngropat. Umerii, gâtul. 
Solul rece se înălța spre faţa ei fierbinte, adunându-se în 
jurul capului, nelăsând-o să-l mişte. Într-un târziu, 
susnecul se aplecă şi-i smulse banda adezivă de la gură. 
Când Sachs încercă să ţipe, el îi azvârli o mână de ţărână 
în faţă. Ea se înfioră, sufocată de pământul negru. Acoperit 
aproape de ţiuitul din urechi, auzea, din cine ştie ce motiv, 
un vechi cântec din copilăria ei - The Green Leaves of 
Summer - un cântec pe care tatăl ei îl punea mereu la 
combina muzicală. Trist, obsedant. Închise ochii. Totul se 
întuneca. Deschise gura şi se alese cu încă un pumn de 
pământ. 

Să renunti la morți... 

Apoi ajunse dedesubt. 

Tăcere deplină. Nu tuse sau răsuflare - pământul era un 
sigiliu perfect. N-avea aer în plămâni, nu putea scoate 
niciun sunet. Tăcere, în afară de melodia obsedantă şi 
ţiuitul tot mai intens din urechi. 

Pe urmă, presiunea de pe faţa ei încetă, iar corpul îi 
deveni mort, la fel de inert ca al lui Lincoln Rhyme. Incepu 
să-şi piardă cunoştinţa. 

Întuneric, întuneric. Nicio vorbă de la tatăl ei. Nimic de 
la Nick... Niciun vis despre trecerea dintr-a cincea într-a 
patra, ca să accelereze la o viteză cu trei cifre. 

Întuneric. 

Să renunti la... 

Materia o apăsa, împingând, împingând. Vedea numai o 
imagine: mâna ridicându-se din mormânt cu o dimineaţă în 
urmă, cerşind îndurare. De unde n-avea să primească. 

Aşteptând-o să-l urmeze. 

Rhyme, o să-mi lipseşti. 

Să renunti... 

TREIZECI ŞI PAIRU 


Ceva o lovi în frunte. Zdravăn. Simţi izbitura, dar nicio 
durere. Ce era, ce? Lopata lui? O cărămidă? Poate că, într- 
un moment de compasiune, 823 hotărâse că acea moarte 
lentă era mai mult decât putea îndura cineva şi-i căuta 
gâtul cu lopata ca să-i taie beregata. 

Altă lovitură, încă una. Nu-şi putea deschide ochii, însă 
percepea lumina tot mai intensă din jurul ei. Culori. Şi aer. 
Împinse cu limba pământul din gură şi respiră cât putu. 
Începu să tuşească răguşit, vomitând, scuipând. 

Deschise brusc ochii şi, printre lacrimi, se trezi privind 
în sus la imaginea înceţoşată a lui Lon Sellitto, 
îngenunchiat deasupra ei, alături de doi asistenţi medicali, 
unul din ei scoțând cu degetele înmănuşate ţărână din 
gura ei, iar celălalt pregătit cu tubul şi masca de oxigen. 

Sellitto şi Banks continuară să o dezgroape, cu braţele 
lor musculoase. O ridicară, lăsând halatul în groapă ca pe 
o piele năpârlită. Sellitto, divorţat de mult, întoarse pudic 
privirea de la trupul ei şi-i puse haina lui pe umeri. Tânărul 
Jerry Banks se uita, desigur, dar ea îl îndrăgea oricum. 

— Voi... aţi...? horcăi ea, pe urmă cedă unui acces 
violent de tuse. 

Sellitto se uită întrebător la Banks, care rămăsese cu 
răsuflarea tăiată. El trebuia să fi alergat cel mai mult după 
susnec. Tânărul detectiv dădu din cap. 

— Am fugit. 

Ridicându-se în capul oaselor, Sachs inhală puţin oxigen 
din tub. 

— Cum? şuieră ea. Cum de-aţi ştiut? 

— Rhyme, răspunse ei. Nu mă întreba cum. I-a căutat la 
telefon pe toţi cei din echipă. Când a auzit că suntem în 
regulă, ne-a trimis imediat aici. 

Atunci se trezi din amorţeală, brusc, într-o clipită. Şi 


înţelese pentru prima dată ce era să i se întâmple. Îşi dădu 

jos masca de oxigen, se dădu înapoi speriată, cu lacrimi pe 
obraji, văitându-se tot mai tare. 

— Nu, nu, nu... 

Işi lovea braţele şi coapsele isterizată, încercând să 
scape de groaza care o năpădea ca un roi compact de 
albine. 

— O, Doamne, o, Doamne... Nu... 

— Sachs! strigă Banks, alarmat. Hei, Sachs! 

Detectivul mai vârstnic îşi trase deoparte partenerul. 

— E-n regulă. 

O luă pe după umeri când ea căzu în patru labe şi 
vomită violent, suspinând, suspinând în vreme ce strângea 
cu disperare pământul între degete, de parcă ar fi vrut să-l 
sugrume. 

În cele din urmă, Sachs se calmă şi se aşeză cu coapsele 
goale pe jos. Începu să râdă, mai întâi încet, apoi tot mai 
tare, isteric, surprinsă că cerul se deschisese şi începuse 
să plouă - cu uriaşe picături fierbinţi - şi ea nici măcar nu- 
şi dăduse seama. 


Îi cuprinse umerii cu braţul. Cu obrazul lipit de-al lui. 
Rămaseră aşa un timp. 

— Sachs... O, Sachs. 

Ea se depărtă de pat şi îşi trase un fotoliu vechi dintr-un 
colţ al camerei. Sachs - cu pantaloni bleumarin şi un tricou 
Hunter College - se aşeză şi îşi puse picioarele superbe 
peste braţul fotoliului, ca o şcolăriţă. 

— De ce noi, Rhyme? Ce are cu noi? 

Vocea ei era o şoaptă răguşită, de la pământul pe care-l 
înghiţise. 

— Pentru că nu oamenii pe care i-a răpit sunt victimele 
adevărate. Ci noi. 

— Ce-nseamnă no? întrebă ea. 

— Nu ştiu sigur. Poate societatea. Ori autorităţile 
oraşului. Sau ONU. Poliţiştii. I-am recitit Biblia - capitolul 
despre James Schneider. Iți aminteşti ipoteza lui Terry 
despre motivul pentru care suspectul a lăsat indicii? 

Sellitto zise: 

— Ca să ne facă un soi de anexe. Să împărţim vina cu el. 
Să-i fie mai uşor să ucidă. 

Rhyme dădu din cap, dar zise: 

— Totuşi, nu cred că asta-i raţiunea lui. Presupun că 
indiciile sunt o cale de-a ne ataca. Fiecare victimă moartă 
a fost o pierdere pentru noi. 

În hainele ei vechi, cu părul strâns în coadă de cal, 
Sachs arăta mai frumoasă decât în ultimele două zile. Însă 
ochii îşi pierduseră strălucirea. Retrăia momentul fiecărei 
lopeţi de pământ aruncate peste ea, bănuia Rhyme, care 
constată că gândul că ea fusese îngropată de vie era atât 
de tulburător, încât fu nevoit să-şi mute privirea în altă 
parte. 

— Ce-are cu noi? întrebă Sachs. 

— Nu ştiu. Tatăl lui Schneider a fost arestat din greşeală 
şi-a murit în închisoare. Susnecul nostru? Cine ştie? Mă 
interesează doar probele... 

— ...nu motivele, completă Amelia Sachs fraza. 

— De ce a început să ne atace direct? întrebă Banks, 
arătând spre Sachs. 

— I-am găsit vizuina şi-am salvat fetiţa. Nu cred că ne 
aştepta aşa de curând. Poate că doar s-a enervat. Lon, 
avem cu toţii nevoie de supraveghere permanentă. S-ar 
putea să se fi dat la fund după ce am salvat puştoaica, dar 
să rămână prin preajmă ca să mai facă rău. Tu şi Jerry, eu, 
Cooper, Haumann, Polling, toţi suntem pe lista lui, pun 
pariu. Între timp, trimite-i pe băieţii lui Peretti la locuinţa 
lui Sachs. Sunt sigur că a lucrat curat, dar s-ar putea să fi 
rămas ceva. A plecat mult mai repede decât plănuise. 


SUSNEC 823 
Înfăţişare Reşedinţă Vehicul Alte 

observaţii 
Bărbat Prob. are o Taxi Cunoaşte 
caucazian locuință sigură Model recent | procedurile de 
constituție Situată lângă: de limuzină, gri | colectare a 
zveltă Houston & | deschis, probelor 
Haine de | Lafayette, argintiu, bej materiale 

culoare închisă 
Mănuşi vechi, 
din piele 
roşcată de ied 
Aftershave, ca 
să acopere alt 
miros? 
Caligulă? 
Bleumarin? 
Mănuşi de 
culoare închisă 
Aftershave = 
Brut 
Părul 
castaniu 
Cicatrice 
adâncă la 
arătător 

Haine de stradă 
Mănuşi  roase? 
Pătate? 
Mănuşile 
negre 


nu e 


sunt 


Shophite 
Clădire veche, 
marmură roz 
Veche de cel 
puţin un secol, 


probabil vilă 
sau sediu de 
instituţie 
Clădire în stil 
federal în 
Lower East 
Side 

Localizată 

lângă un 
şantier 
arheologic 


Maşină de 
închiriat; 
probabil furată 
Hertz, Taurus, 
argintiu, model 
de anul acesta 


Posibil să aibă 
dosar penal 
Cunoaşte 
structura 
amprentelor 
Armă - Colt 
calibru 32 
Leagă victimele 
cu noduri 
ciudate 

Il atrage 
„vechiul” 

A numit-o 
„Hanna” pe o 
victimă 
Cunoaşte 
germana 
elementară 

Il atrag locurile 
subterane 
Dublă 
personalitate 
Poate fi preot, 
asistent social, 
consilier 
Tocire 
neobişnuită a 
pantofilor, 
citeşte mult? 
Asculta în timp 
ce rupea 
degetul victimei 
A lăsat la locul 
crimei un 
şarpe, ca o 


palmă dată 
anchetatorilor 
Mamă şi fiică, 
vreun înţeles 
special pentru 
el? 

Cartea „Crime 


din vechiul New 
York”, un model 

pentru el? 
Crimele lui sunt 
inspirate de 
James 
Schneider, 
„Colecţionarul 
de oase” 

Urăşte poliţia 


— Mai bine mă duc eu acolo, zise Sachs. 

— Nu, spuse Rhyme. 

— Trebuie să cercetez locul infracţiunii. 

— Trebuie să te odihneşti, ordonă el. Asta trebuie să 
faci, Sachs. Nu mi-o lua în nume de rău, dar arăţi jalnic. 

— Da, agent, zise Sellitto. E un ordin. Ţi-am spus să stai 
deoparte tot restul zilei. Două sute de oameni îl caută pe 
susnec. Şi Fred Dellray are încă o sută douăzeci de agenţi 
federali. 

— Am locul unei tentative de crimă chiar în curtea din 
spatele casei mele şi nu mă laşi să-l cercetez? 

— În două vorbe, zise Rhyme, asta e. 

Sellitto porni spre uşă. 

— Ceva probleme cu treaba asta, agent? 

— Nu, domnule. 

— Haide, Banks, avem treabă. Vrei să te conduc, Sachs? 
Sau ti-au mai lăsat permisul de conducere? 

— Mulţumesc, am maşina afară, zise ea. 

Cei doi detectivi plecară. Rhyme le auzi glasurile 
răsunând pe holul pustiu. Pe urmă, uşa de jos fu închisă. 

Rhyme îşi dădu seama că luminile din tavan străluceau. 
Apăsă câteva butoane şi le micşoră intensitatea. 

Sachs se întinse. 

— Da, zise ea. 

Rhyme spuse în acelaşi timp: 

— Aşa. 

Ea se uită la ceas. 

— E târziu. 

— Sigur că e. 

Sachs se ridică şi se duse la masa pe care îşi lăsase 
geanta. O luă, o deschise, scoase cutia cu pudră şi îşi 
examină buza tăiată în oglindă. 

— Nu arată prea rău, zise Rhyme. 

— Ca Frankenstein, spuse ea înţepată. De ce n-or folosi 
aţă de culoarea pielii? 

Lăsă oglinda şi îşi puse geanta pe umăr. 

— Ai mutat patul, observă ea. 

— Thom l-a mutat. Acum mă pot uita în parc. Dacă 
vreau. 

— Păi, asta-i bine. 

Sachs se duse la fereastră şi privi în jos. 

Of, pentru numele Domnului, îşi spuse Rhyme. Fă-o. Ce 
se poate întâmpla? Izbucni dintr-odată: 

— Vrei să rămâi aici? S-a făcut târziu, iar tehnicienii 
criminalişti or să mai lucreze la tine acasă câteva ceasuri. 

Avu o presimţire rea. Ei bine, alung-o, îşi zise el, furios 
pe sine. Până când pe chipul ei înflori un zâmbet. 

— Mi-ar plăcea. 

— Bine. Îi tremura bărbia de emoție. Minunat. Thom! 

Să asculte muzică, să bea nişte scotch. Poate că el o să-i 
mai povestească despre locurile unor crime celebre. 
Istoricul din el era curios să afle câte ceva despre tatăl ei, 
despre activitatea poliţiei în anii '60 şi '70. Despre proasta 
reputaţie a secţiei de poliţie din Midtown South în 
vremurile vechi. 

Rhyme strigă: 

— Thom! Adu nişte aşternuturi. Şi o pătură. Thom! Nu 
ştiu ce dracu’ face. Thom! 

Sachs dădu să spună ceva, dar asistentul apăru în 
pragul uşii şi zise morocănos: 

— Să ştii, Lincoln, că era de-ajuns un singur strigăt 
violent. 

— Amelia rămâne aici peste noapte. Vrei să aduci nişte 
pături şi perne pentru canapea? 

— Nu, nu mai dorm pe canapea, spuse ea. Parcă aş 
dormi pe pietre. 

Rhyme fu rănit de refuzul ei. Se gândi cu tristeţe: Sunt 
câţiva ani de când n-am simţit emoția asta. 

Resemnat, zâmbi totuşi şi zise: 

— La parter e un dormitor. Thom îl poate pregăti pentru 
tine. 

Dar Sachs îşi puse geanta jos. 

— E-n regulă, Thom. Nu e nevoie. 

— Niciun deranj. 

— E în regulă. Noapte bună, Thom. 

Se duse către uşă. 

— Păi, eu... 

Ea zâmbi. 

— Dar... începu el, uitându-se de la ea la Rhyme, care se 
încruntă şi dădu din cap. 

— Noapte bună, Thom, zise ea hotărât. Vezi pe unde 
mergi. 

Şi închise încet uşa, în vreme ce asistentul se retrăgea 
în hol. Uşa se încuie cu un declic sonor. 

Sachs îşi scoase pantofii, îşi dădu jos pantalonii şi 
tricoul. Pe dedesubt purta un sutien din dantelă şi chiloţi 
largi de bumbac. Se sui în pat alături de Rhyme, cu 
autoritatea pe care o arată femeile frumoase atunci când e 
vorba să se culce cu un bărbat. 

Se strecură în aşternuturi şi râse. 

— Ăsta-i un pat grozav, zise ea, întinzându-se ca o 
pisică. 

Cu ochii închişi, Sachs întrebă: 

— Nu te deranjează, nu? 

— Nu mă deranjează deloc. 

— Rhyme. 

— Ce e? 

— Mai povesteşte-mi despre cartea ta, vrei? Despre 
locurile altor crime. 

El începu să-i vorbească despre un criminal în serie 
inteligent din Queens, dar, în mai puţin de un minut, ea 
adormi. 

Rhyme privi în jos şi îi văzu sânul lângă pieptul lui, 
genunchiul lăsat pe coapsa lui. Pentru prima dată după 
mulţi ani, părul unei femei era răsfirat lângă faţa lui. Il 
gâdila. Uitase că aşa se întâmplă. Pentru un om care trăia 
atât de mult în trecut, cu o memorie atât de bună, fu 
surprins să constate că nu-şi amintea exact când avusese 
ultima oară senzaţia asta. Ce-şi putea aminti era un 
amalgam de seri cu Blaine, bănuia, înainte de accident. Îşi 
amintea că hotărâse să suporte gâdilatul, nu să dea 
şuviţele la o parte, ca să nu-şi deranjeze soţia. 

Sigur, acum n-ar fi putut să îndepărteze părul lui Sachs 
nici dacă bunul Dumnezeu i-ar fi cerut-o. Dar nici nu se 
gândea la asta. Dimpotrivă; ar fi vrut să prelungească 
senzaţia până la sfârşitul lumii. 

TREIZECI ŞI CINCI 


În dimineaţa următoare, Lincoln Rhyme era din nou 
singur. 

Thom se dusese la cumpărături, iar Mel Cooper era la 
laboratorul criminalistic din centru. Vince Peretti 
terminase cercetările în clădirea de pe Van Brevoort şi la 
locuinţa lui Sachs. Găsiseră prea puţine indicii, deşi 
Rhyme punea lipsa probelor materiale pe seama 
ingeniozităţii susnecului, nu a talentelor ale lui Peretti. 

Rhyme aştepta un nou raport de la locul crimei. Însă 
Dobyns şi Sellitto credeau că 823 se dăduse la fund - cel 
puţin temporar. Nu mai avuseseră loc atacuri asupra 
poliţiştilor şi nimeni nu mai fusese răpit în ultimele 
douăsprezece ore. 

Supraveghetorul lui Sachs - un agent masiv de la 
patrulare - o însoţise la o întâlnire cu un medic ORL-ist la 
un spital din Brooklyn, pământul înghiţit îi crease 
probleme la gât. Şi Rhyme avea un bodyguard - un poliţist 
în uniformă de la Secţia 20, poziţionat în faţa casei lui - un 
tip prietenos, pe care Rhyme îl cunoştea de mulţi ani şi cu 
care discuta uneori despre virtuțile turbei irlandeze şi 
scoțiene în producţia de whisky. 

Rhyme era într-o formă grozavă. Vorbi prin interfon cu 
agentul de la parter. 

— Aştept un doctor peste vreo două ore. Poţi să-l laşi să 
urce. 

Omul spuse că aşa o să facă. 

Doctorul William Berger îl asigurase pe Rhyme că avea 
să ajungă la timp. 

Rhyme îşi lăsă capul pe pernă şi îşi dădu seama că nu 
era complet singur. Pe pervazul ferestrei se plimbau 
şoimii. Rareori speriaţi, acum păreau neliniştiţi. Se apropia 
alt front atmosferic de joasă presiune. Cerul se vedea 

senin de la fereastra lui Rhyme, dar el avea încredere în 
păsări; erau nişte barometre infailibile. 

Se uită la ceasul de pe perete. Era 11 a.m. Aici ajunsese, 
ca şi cu două zile în urmă, să aştepte sosirea lui Berger. 
Asta-i viaţa, îşi zise el: amânări după amânări, dar, până la 
urmă, cu puţin noroc, ajungem acolo unde trebuie să fim. 

Se uită la televizor vreo douăzeci de minute, căutând 
relatări despre răpiri. Dar toate posturile transmiteau 
reportaje speciale de la deschiderea conferinţei ONU. Lui 
Rhyme i se păru plictisitor şi trecu la o reluare a lui 
Matlock, găsi apoi o superbă reporteră de la CNN care 
stătea în faţa sediului ONU, pe urmă închise aparatul. 

Sună telefonul şi el făcu nişte gesturi complicate pentru 
a răspunde. 

— Alo. Urmă o pauză, apoi o voce de bărbat spuse: 
Lincoln? 

— Da. 

— Sunt Jim Polling. Ce mai faci? 

Rhyme constată că nu-l mai văzuse pe căpitan din 
dimineaţa zilei trecute, cu excepţia conferinţei de presă 
din cursul serii, unde le şoptise informaţii primarului şi 
şefului Wilson. 

— Bine. Vreo veste de la susnecul nostru? 

— Încă nu. Dar o să-l prindem. 

Altă pauză. 

— Ia spune, eşti singur? 

— Da. 

O pauză mai lungă. 

— Pot să trec pe la tine? 

— Sigur. 

— În jumătate de oră? 

— O să fiu aici, zise Rhyme jovial. 

Işi lăsă capul pe perna groasă şi privirea îi alunecă spre 
sfoara înnodată ce atârna pe perete lângă planşă. Tot n- 
avea un răspuns în legătură cu nodul. Era - râse de glumă 
- un capăt liber. Detesta gândul de a renunţa la caz fără să 

afle ce fel de nod era. Apoi îşi aminti că Polling era pescar. 
Poate că el l-ar recunoaşte... 

Polling, medită Rhyme. 

James Polling... 

Ciudat cât de mult insistase căpitanul ca Rhyme să preia 
cazul. Cum se luptase să-l păstreze pe el, nu pe Peretti - 
care era o alegere mai bună, politic vorbind, pentru 
Polling. Îşi amintea şi cum îşi pierduse cumpătul în faţa lui 
Dellray atunci când agentul federal încercase să preia 
brutal investigația. 

Acum, când se gândea la toate astea, îşi dădu seama că 
implicarea lui Polling în acel caz era un mister. Opt 
douăzeci şi trei nu era genul de infractor de care să vrei să 
te ocupi - chiar dacă erai în căutarea unor cazuri 
spectaculoase pe care să le pui în dosarul tău de arestări. 
Prea multe ocazii de a pierde victime, prea multe 
oportunităţi pentru presă - şi şefi - să te beştelească 
fiindcă ai dat-o în bară. 

Polling... Îşi aminti cum năvălea în dormitorul lui, 
verifica progresele anchetei şi pleca. 

Sigur, trebuia să raporteze primarului şi şefului. Dar - 
gândul se strecură pe neaşteptate în mintea lui Rhyme - 
mai exista cineva căruia îi raporta Polling? 

__ Cineva care voia să fie la curent cu mersul anchetei? 
Însuși susnecul? 

Dar cum naiba ar fi putut Polling să aibă vreo legătură 
cu 823? Se părea... 

Apoi îl bătu un gând. 

Putea fi Polling susnecul? 

Sigur că nu. Era ridicol. De râs. Chiar lăsând la o parte 
motivaţia şi mijloacele, mai avea şi chestiunea 
oportunității. Căpitanul fusese acolo, în camera lui Rhyme, 
când avuseseră loc câteva răpiri... 

Sau nu fusese? 

Rhyme ridică privirea spre planşă. 

Haine de culoare închisă şi pantaloni din bumbac 
şifonaţi. Polling purtase haine sport de culoare închisă în 
ultimele zile. Şi ce dacă? Aşa purtau mulţi... 

O uşă se deschise şi se închise la parter. 

— Thom? 

Niciun răspuns. Asistentul avea să se întoarcă peste 
câteva ceasuri. 

— Lincoln? 

O, nu. Drace. IÎncepu să formeze numărul de la urgenţe. 

Clue 

Devie cu bărbia cursorul la cifra 2. 

Paşi pe scară. 

Incercă să formeze iarăşi numărul, dar, în disperarea 
lui, lovi maneta şi nu mai ajunse la ea. 

Şi Jim Polling pătrunse în cameră. Rhyme mizase pe 
faptul că bodyguardul lui avea să-l anunţe. Insă, desigur, 
un agent de stradă ar fi lăsat să intre în casă un căpitan de 
poliţie fără să se gândească prea mult. 

Sacoul de culoare închisă al lui Polling era descheiat, iar 
Rhyme aruncă o privire la automatul de la şoldul lui. Nu 
văzu dacă era pistolul lui de serviciu. Dar ştia că un Colt 
calibru 32 se afla pe lista poliţiei newyorkeze de arme 
personale acceptate. 

— Lincoln, zise Polling. 

Se vedea clar că era stânjenit, prudent. Ochii îi căzură 
pe vertebra cervicală curățată. 

— Ce mai faci, Jim? 

— Nu prea rău. 

Polling, tipul sportiv, care se simte bine în aer liber. 
Cicatricea de pe deget o fi fost lăsată de întinsul firului de 
undiţă ani de zile? Sau de la vreun accident cu un cuţit de 
vânătoare? Rhyme încercă să se uite, dar Polling îşi ţinea 
mâinile în buzunare. 'Ţinea ceva acolo? Un cuţit? 

Polling ştia cu siguranţă criminalistică şi modul cum se 
cercetează locul unei crime - ştia cum să nu lase urme. 

Cagula? Dacă Polling era susnecul, era limpede că 
trebuia să poarte cagulă, deoarece una dintre victime l-ar 

fi putut vedea mai târziu. lar after-shave-ul... Şi dacă 
suspectul nu se dădea deloc cu el, ci pur şi simplu avea o 
sticlă la el, din care pulveriza la locurile crimelor ca să-i 
facă pe ei să creadă că se dădea cu Brut? Astfel încât, 
atunci când Polling apărea acolo neparfumat, nimeni să 
nu-l suspecteze. 

— Eşti singur? întrebă Polling. 

— Asistentul meu... 

— Polițistul de la parter zicea că e plecat un timp. 

Rhyme ezită. 

— Aşa e. 

Polling era suplu, dar puternic, cu părul de culoarea 
nisipului. Lui Rhyme îi veniră în minte cuvintele lui Terry 
Dobyns: E cineva de folos, integru. Un asistent social, 
consilier, politician. Cineva care-i ajută pe alţii. 

Cum e un poliţist. 

Rhyme se întreba dacă urma să moară. Şi constată şocat 
că nu voia asta. Nu aşa, nu după regulile altcuiva. 

Polling se îndreptă spre pat. 

Totuşi, Rhyme nu putea face nimic. Era cu totul la 
discreţia acestui om. 

— Lincoln, repetă Polling pe un ton grav. 

Ochii li se întâlniră şi fură amândoi pătrunşi de senzaţia 
unei legături electrice. Scântei reci. Căpitanul îşi întoarse 
repede privirea către fereastră. 

— Te-ai întrebat, nu-i aşa? 

— M-am întrebat? 

— De ce te-am vrut pe tine în cazul ăsta. 

— Mi-am imaginat că datorită calităţilor mele. 

Replica nu-l făcu să zâmbească pe căpitan. 

— De ce m-ai vrut, Jim? 

Căpitanul îşi împreună degetele subţiri, însă puternice. 
Mâinile unui pescar, un sport care, da, poate fi liniştit, dar 
al cărui scop este totuşi să smulgă o biată creatură din 
mediul ei şi să-i spintece burta cu un cuţit ascuţit. 

— Acum patru ani, cazul Shepherd. Am lucrat împreună 
la el. 

Rhyme încuviinţă. 

— Muncitorii au găsit cadavrul acelui poliţist la un stop 
al metroului. 

Un huruit, îşi aminti Rhyme, ca zgomotul făcut de 
Titanic atunci când s-a scufundat, în filmul O noapte de 
neuitat. Pe urmă o explozie, puternică precum o 
împuşcătură, când grinda s-a prăbuşit pe ceafa lui fără 
noroc, iar norii de praf i-au învăluit corpul. 

— Şi tu ai cercetat locul crimei. De unul singur, aşa cum 
ai făcut totdeauna. 

— Da, aşa e. 

— Ai aflat cum l-am condamnat pe Shepherd? Am avut 
un martor. 

Un martor? Rhyme nu ştiuse. După accident, pierduse 
orice legătură cu cazul, dar aflase că Shepherd fusese 
condamnat şi, trei luni mai târziu, înjunghiat mortal pe 
Priker's Island de către un agresor care n-a fost niciodată 
prins. 

— Un martor ocular, continuă Polling. A putut să-l 
recunoască pe Shepherd la una dintre casele victimei, cu 
arma crimei. 

Căpitanul se apropie mai mult de pat, cu braţele 
încrucişate. 

— Am audiat martorul cu o zi înainte de-a găsi ultimul 
cadavru - cel din tunelul de metrou. Inainte de-a formula 
cererea ca tu să cercetezi locul crimei. 

— Ce vrei să spui, Jim? 

Căpitanul îşi cobori privirea în podea. 

— N-aveam nevoie de tine. N-aveam nevoie de raportul 
tău. 

Rhyme nu zise nimic. Polling dădu din cap. 

— înţelegi ce spun? Voiam mult de tot să pun mâna pe 
javra aia de Shepherd... Voiam un dosar beton. Şi tu ştii 
prea bine ce le face avocaţilor apărării un raport de la 
locul faptei semnat Lincoln Rhyme. Le scoate rahatul din 
mate. 

— Dar Shepherd ar fi fost condamnat chiar şi fără 
raportul meu de la locul crimei din metrou. 

— Aşa e, Lincoln. Dar treaba a fost şi mai nasoală. Vezi 
tu, am auzit de la compania de construcţii că locul nu era 
sigur. 

— Locul din metrou. Şi m-ai pus să lucrez acolo înainte 
de-a fi asigurat? 

— Shepherd era ucigaş de poliţişti. Polling făcu o 
grimasă de dezgust. Voiam tare mult să pun laba pe el. Aş 
fi făcut orice să-l găbjesc. Numai că... 

Îşi lăsă capul în mâini. 

Rhyme tăcu. Auzea huruitul grinzii, explozia lemnului 
rupt. Pe urmă şuierul prafului care-l învăluise. O linişte 
bizară, caldă în corpul lui, în vreme ce inima îi bătea slab, 
îngrozită. 

— Jim... i 

— De-aia te-am vrut în cazul ăsta, Lincoln. Ințelegi? 

Chipul aspru al căpitanului luă un aer jalnic; se uita la 
discul de coloană vertebrală de pe masă. 

— Tot auzeam poveştile alea despre viața ta de mizerie. 
Te pierdeai aici. Vorbeai de sinucidere. Şi eu mă simțeam 
al naibii de vinovat. Voiam să încerc să-ți redau ceva din 
viața trecută. 

Rhyme spuse: 

— Şi-ai trăit cu sentimentul ăsta în ultimii trei ani şi 
jumătate. 

— Tu mă cunoşti, Lincoln. Toți mă cunosc. Arestez pe 
careva şi, dacă-mi spune aiureli, e terminat. Dacă mi se 
pune pata pe vreun infractor, nu mă las până nu-l văd 
terminat. Nu pot controla chestia asta. Ştiu că uneori i-am 
cam regulat pe unii. Dar erau infractori - sau măcar 
suspecți. Nu erau de-ai mei, nu erau poliţişti. Ce-ai păţit 
tu... a fost un păcat. A fost al dracu' de nedrept. 

— Nu eram un novice, zise Rhyme. Nu trebuia să 
cercetez un loc al crimei dacă îl consideram nesigur. 

— Dar... 

— E un moment nepotrivit? spuse altă voce din pragul 
uşii. 

Rhyme întoarse privirea, aşteptându-se să-l vadă pe 
Berger. Insă Peter Taylor urcase scara până acolo. Rhyme 
îşi aminti că urma să vină în acea zi ca să-şi consulte 
pacientul după atacul de disreflexie. Bănuia şi că doctorul 
avea de gând să-l muştruluiască în legătură cu Berger şi 
cu Societatea Lethe. N-avea chef de aşa ceva; voia să fie 
singur - ca să rumege confesiunea lui Polling. Până unde 
ajunsese, amorţită ca şi coapsa lui Rhyme. Însă 
criminalistul spuse: 

— Intră, Peter. 

— Ai un sistem de securitate foarte ciudat, Lincoln. 
Paznicul m-a întrebat dacă sunt doctor şi m-a lăsat să 
intru. Cum vine asta? Avocaţii şi contabilii sunt excluşi? 

Rhyme râse. 

— Scuză-mă o clipă. 

Criminalistul se întoarse către Polling. 

— Soarta, Jim. Asta am păţit eu. Am fost în locul 
nepotrivit la momentul nepotrivit. Se mai întâmplă. 

— Mulţumesc, Lincoln. 

Polling îşi puse mâna pe umărul drept al lui Rhyme şi i-l 
strânse uşor. 

Rhyme dădu din cap şi, ca să atenueze stânjenitoarea 
gratitudine, făcu prezentările. 

— Jim, el e Pete Taylor, unul dintre doctorii mei. lar el e 
Jim Polling, am lucrat cândva împreună. 

— Încântat de cunoştinţă, zise Taylor, întinzând mâna 
dreaptă. 

Fusese un gest larg, pe care Rhyme îl urmări cu 
privirea, remarcând astfel cicatricea în formă de lună nouă 
de pe arătătorul mâinii drepte a lui Taylor. 

— Nu! răcni Rhyme. 

— Deci şi tu eşti poliţist. 

Taylor strânse mâna lui Polling şi înfipse cuțitul, apărut 
ca din senin în stânga lui, de trei ori în pieptul căpitanului, 

strecurându-l pe lângă coaste cu delicateţea unui chirurg. 
Astfel încât să nu frângă preţioasele oase. 

TREIZECI ŞI ŞASE 


Din doi paşi mari, Taylor ajunse lângă pat. Înşfăcă 
unitatea de control de sub degetul lui Rhyme şi o aruncă 
într-un colţ al camerei. _ 

Rhyme trase aer în piept ca să strige. Insă doctorul 
spuse: 

— Şi el e mort. Polițistul. 

Arătă cu capul spre uşă. Se referea la bodyguardul de la 
parter. Taylor îl privea fascinat pe Polling, care se 
zvârcolea ca un animal cu şira spinării ruptă, împrăştiind 
sânge pe podea şi pe pereţi. 

— Jim! strigă Rhyme. Nu, o, nu... 

Mâinile căpitanului i se crispară pe pieptul înjunghiat. 
Un gâlgâit sinistru din gâtul lui răsună în încăpere, însoţit 
de bocănitul înnebunit al pantofilor în timp ce omul îşi 
dădea duhul. În cele din urmă, tresări violent şi rămase 
nemişcat. Ochii lui sticloşi, înroşiţi de sânge, fixau tavanul. 

Întorcându-se către pat, medicul nu-şi lua ochii de la 
Lincoln Rhyme. Se învârtea încet în jurul lui, cu cuțitul în 
mână. Răsufla greu. 

— Cine eşti? zise Rhyme gâfâind. 

Taylor se apropie tăcut, îşi puse degetele pe braţul lui 
Rhyme, strânse osul de câteva ori, poate cu putere, poate 
nu. Îşi coborî mâna spre inelarul mâinii stângi a lui Rhyme. 
Îl ridică şi-l mângâie cu lama însângerată a cuţitului. Vâri 
vârful sub unghie. 

Rhyme simţi durerea, o senzaţie delicată. Apoi mai 
intensă. Respira cu greu. 

Pe urmă, Taylor observă ceva şi încremeni, cu gura 
căscată. Se aplecă şi privi volumul Crime din vechiul New 
York, aflat pe cadrul pentru întors pagini. 

— Deci aşa... Aţi aflat de fapt... O, poliţiştii ar trebui să 
fie mândri că te au printre ei, Lincoln Rhyme. Credeam că 
or să treacă mai multe zile până să ajungeţi la casa mea. 

Mă gândeam că până atunci Maggie ar fi fost sfâşiată de 
câini. 

— De ce faci asta? întrebă Rhyme. 

Dar Taylor nu răspunse; îl examina cu atenţie pe Rhyme, 
murmurând mai mult pentru sine: g 

— Înainte nu erai aşa de bun, să ştii. În vremurile de 
demult. Ai greşit deseori pe-atunci, nu-i aşa? În vremurile 
de demult. 

Vremurile de demult... Ce voia să zică? 

Dădu din capul pleşuv, cu păr cenuşiu - un castaniu - şi 
aruncă o privire spre un exemplar al cărţii lui Rhyme. Avu 
un licăr de recunoaştere în ochi şi, încet-încet, 
criminalistul începu să înţeleagă. 

— Mi-ai citit cartea, zise el. Ai studiat-o. La bibliotecă, 
nu? La filiala bibliotecii publice de lângă tine? 

Opt douăzeci şi trei era, la urma urmei, un cititor 
pasionat. 

Deci cunoştea procedurile lui Rhyme de cercetare a 
locului unei crime. De-aia mătura atât de atent, purta 
mănuşi când atingea chiar şi suprafeţe despre care 
majoritatea criminalilor n-ar fi crezut că rețin amprente, 
pulveriza aftershave - ştia exact ce avea să caute Sachs. 

Şi, desigur, manualul nu era singura carte pe care o 
citise. 

Studiase şi Scenele crimei. De-acolo luase ideea 
indiciilor plantate - cele din vechiul New York. Indicii pe 
care doar Lincoln Rhyme putea să le descifreze. 

Taylor luă fragmentul de coloană vertebrală pe care i-l 
dăduse lui Rhyme cu opt luni în urmă. Îl mişcă absent între 
degete. lar Rhyme înţelese că darul ăla, care-l emoţionase 
pe-atunci, era de fapt o prefaţă oribilă a evenimentelor 
ulterioare. 

Avea o privire rătăcită, distantă. Criminalistul îşi aminti 
că o mai văzuse - atunci când Taylor îl examinase în 
ultimele luni. O pusese pe seama concentrării doctorului, 
însă acum ştia că era expresia nebuniei. Controlul pe care 
se luptase să-l păstreze dispărea acum. 

— Spune-mi, zise Rhyme. De ce? 

— De ce? şopti Taylor, trecându-şi mâna peste piciorul 
lui Rhyme, pipăind încă o dată, genunchiul, tibia, glezna. 
Pentru că tu erai cineva remarcabil, Rhyme. Unic. Erai 
invulnerabil. 

— Ce vrei să spui? 

— Cum poţi pedepsi un om care vrea să moară? Dacă îl 
ucizi, ai făcut ce dorea el. Aşa că trebuia să-ţi trezesc pofta 
de viaţă. 

Şi lui Rhyme îi veni în sfârşit răspunsul în minte. 

Vremurile de demult... 

— A fost fals, nu-i aşa? şopti el. Necrologul ăla de la 
medicul legist din Albany. L-ai scris tu. 

Colin Stanton. Doctorul Taylor era Colin Stanton. 

Omul a cărui familie fusese măcelărită în faţa lui pe o 
stradă din Chinatown. Bărbatul care rămăsese paralizat în 
faţa copiilor şi soţiei lui care sângera abundent şi nu ştiuse 
pe care dintre ei să-l salveze. 

Ai greşit deseori. În vremurile de demult. 

Acum, prea târziu, ultimele piese ale puzzle-ului fură 
potrivite la locul lor. 

Faptul că-şi privea victimele: T.J. Colfax, Monelle şi 
Carole Ganz. Riscase să fie prins doar ca să stea şi să se 
uite la ele - exact aşa cum Stanton stătuse în faţa familiei 
lui, privind-o cum murea. Voia răzbunare, însă era doctor, 
jurase să nu pună capăt niciodată unei vieţi, aşa că, pentru 
a ucide, trebuia să devină strămoşul lui spiritual - 
colecţionarul de oase, James Schneider, un dement din 
secolul al XIX-lea a cărui familie fusese distrusă de către 
poliţie. 

— După ce am ieşit din spitalul psihiatric, m-am întors în 
Manhattan. Am citit raportul anchetei despre felul cum ai 
ratat prinderea asasinului la locul crimei şi cum el a ieşit 
din apartament. Ştiam că trebuia să te ucid. Dar nu 
puteam. Nu ştiu de ce... Am tot aşteptat să se întâmple 
ceva. Pe urmă am găsit cartea. James Schneider... El 


440 


- JEFFERY DEAVER - 


trecuse prin acelaşi necaz ca şi mine. El o făcuse; puteam 
şi eu. 

I-am curăţat până la os. 

— Necrologul, zise Rhyme. 

— Da. Eu l-am scris, la computerul meu. L-am trimis 
prin fax la poliţia newyorkeză, ca să nu fiu bănuit. Pe urmă 
am devenit altcineva. Doctorul Peter Taylor. Abia mai 
târziu mi-am dat seama de ce am ales numele ăsta. Tu poţi 
pricepe? 

Stanton îşi îndreptă privirea spre planşă. 

— Răspunsul e acolo. 

Rhyme se uită la poster. 


e Cunoaşte germana elementară. 


— Schneider, spuse Rhyme, oftând. E cuvântul german 
pentru „croitor”!. 

Stanton încuviinţă. 

— Am petrecut mai multe săptămâni la bibliotecă, citind 
despre bolile coloanei vertebrale. Apoi te-am sunat şi am 
pretins că sunt recomandat de spitalul Columbia. Aveam 
de gând să te ucid de la prima întâlnire, să-ţi tai carnea în 
fâşii, să te las să sângerezi până mori. Ar fi putut dura mai 
multe ore. Poate chiar zile. Dar ce s-a întâmplat? Făcu 
ochii mari. Am aflat că voiai să te sinucizi. Se aplecă spre 
Rhyme. Doamne, îmi amintesc prima dată când te-am 
văzut. Ticălosule. Erai mort. Şi am înţeles ce aveam de 
făcut - trebuia să te fac să vrei să trăieşti. Trebuia să-ţi 
dau o motivaţie pentru asta. 

Deci nu conta pe cine răpea. Mergea oricine. 

— Nu te-a interesat nici măcar dacă victimele au murit 
sau trăiesc. 

— Sigur că nu. Tot ce voiam era să te forţez pe tine să 
încerci să le salvezi. 

— Şi nodul? întrebă Rhyme, arătând bucla de sfoară ce 
atârna lângă planşă. E de la o sutură chirurgicală? 


1 Tailor - „croitor”, (n.t.) (în engl. în orig.). 

Individul dădu din cap. 

— Sigur. Şi cicatricea de pe degetul tău? 

— Degetul meu? Se încruntă. Cum de-ai... Gâtul ei! Ai 
luat amprenta de pe gâtul ei, al Hannei. Știam că e posibil. 
Nu m-am gândit la asta. Era înfuriat pe sine. Am spart un 
pahar în biblioteca spitalului psihiatric, continuă Stanton. 
Ca să-mi tai încheietura. L-am strâns în mână până s-a 
spari. 

Îşi frecă violent cicatricea cu arătătorul mâinii stângi. 

— Decesele, zise calm Rhyme, ale soţiei şi copiilor tăi. A 
fost un accident. Unul teribil, cumplit. Dar nu s-a întâmplat 
intenţionat. A fost o greşeală. Imi pare rău pentru tine şi 
pentru ei. 

Cu un glas cântat, Stanton îl mustră: 

— Îţi aminteşti ce-ai scris?... În prefața cărţii tale? 

Reproduse fragmentul la perfecţie. 

— „Criminalistul ştie că orice acţiune are o consecinţă. 
Prezenţa unui infractor alterează orice loc al crimei, deşi 
în mod subtil. De aceea putem identifica şi localiza 
criminalii, pentru a aplica legea.” 

Stanton îl înşfăcă pe Rhyme de păr şi-i trase capul în 
faţă. Rhyme putea mirosi răsuflarea nebunului, îi vedea 
picăturile de sudoare pe pielea cenușie. 

— Ei bine, eu sunt consecinţa acţiunilor tale. 

— Ce-o să realizezi? Mă ucizi, iar mie n-o să-mi fie mai 
rău decât acum. 

— A, dar n-o să te ucid. Nu încă. 

Stanton îşi luă mâna din părul lui Rhyme şi se retrase de 
lângă pat. 

— Vrei să ştii ce-o să fac? şopti el. O să-l omor pe 
doctorul tău, Berger. Dar nu în felul cum ucide el. O, fără 
somnifere pentru el, fără alcool. O să vedem cum îi place 
moartea în stil vechi. Pe urmă, pe prietenul tău, Sellitto. Şi 
pe agentul Sachs? Şi pe ea. A avut noroc o dată. Dar îi fac 
felul cu prima ocazie. Alt mormânt pentru ea. Şi pe Thom îl 
termin, desigur. O să moară chiar aici, în faţa ta. O să-l 
jupoi până la os... Frumos şi lent. Stanton respira 

precipitat. Poate că îl aranjăm astăzi. Când trebuie să se 
întoarcă? 

— Eu am comis erorile. Este... 

Deodată, Rhyme tuşi convulsiv. Îşi drese glasul, îşi tinu 
răsuflarea. 

— Este vina mea. Fă ce vrei cu mine. 

— Nu, toţi sunt ca tine. E... 

— Te rog. Nu poți... 

Rhyme începu să tuşească din nou, violent. Reuşi să se 
stăpânească. 

Stanton se uita la el. 

— Nu le poţi face rău. O să fac orice... 

Vocea lui Rhyme se stinse. Capul îi căzu pe spate şi ochii 
aproape îi ieşiră din orbite. 

Şi respiraţia lui Lincoln Rhyme se opri complet. Capul i 
se răsucea, umerii îi tremurau violent. Tendoanele de la 
gât i se întăriră ca nişte corzi de oţel. 

— Rhyme! strigă Stanton. 

Cu spume la gură şi cu saliva curgându-i de pe buze, 
Rhyme tremură o dată, de două ori. Un cutremur părea să- 
i străbată corpul inert. li căzu capul pe spate, iar din colţul 
gurii începu să-i picure sânge. 

— Nu! răcni Stanton. 

Lovi pieptul lui Rhyme cu palmele. 

— Nu poţi muri! 

Doctorul ridică pleoapele lui Rhyme şi văzu doar albul 
ochilor. 

Stanton desfăcu trusa medicală a lui Thom şi pregăti o 
injecție pentru tensiune, i-o administră. Aruncă perna de 
pe pat şi-l întinse pe Rhyme. li înclină capul ce se balansa, 
îi şterse buzele şi îşi lipi gura de a criminalistului, suflând 
cu putere în plămânii inerţi. 

— Nu! urlă Stanton. N-o să te las să mori! Nu poți! 

Nicio reacţie. 

Din nou. Verifică ochii imobili. 

— Haide! Haide! 

Altă respiraţie gură la gură. Lovi pieptul înţepenit. 

Pe urmă se retrase, încremenit de spaimă, şocat, 
uitându-se la omul care murea în faţa lui. 

În cele din urmă, se aplecă spre el şi mai suflă o dată 
îndelung în gura lui Rhyme. 

Şi atunci, când Stanton întoarse capul şi îşi aplecă 
urechea ca să asculte sunetul slab al respirației, vreo 
respiraţie cât de vagă, ţeasta lui Rhyme zvâcni în faţă, ca 
un şarpe în atac. Îşi vâri dinţii în gâtul lui Stanton, 
prinzându-i artera carotidă şi o parte din şira spinării. 

Până la... 

Stanton ţipă şi se trase înapoi, făcându-l pe Rhyme să 
alunece din pat deasupra lui. Căzură amândoi grămadă pe 
podea. Sângele fierbinte, sărat ţâşnea, ţâşnea, umplându-i 
gura lui Rhyme. 

„..0$, 

Plămânii lui, plămânii lui de fier rămăseseră de un minut 
fără aer, însă el refuza să slăbească strânsoarea ca să 
respire, ignorând durerea teribilă din obraz, acolo unde 
muşcase pielea delicată, făcând-o să sângereze ca să pară 
credibil atacul lui simulat de disreflexie. Mârâia de furie - 
văzând-o pe Amelia Sachs îngropată în pământ, văzând 
aburul ce opărise trupul lui T.J. Colfax. Şi îşi scutură capul, 
simțind ruperea osului şi a cartilajului. 

Izbind cu pumnii pieptul lui Rhyme, Stanton ţipă din 
nou, dând din picioare ca să scape de monstrul care se 
prăvălise peste el. 

Dar strânsoarea lui Rhyme era de nedesfăcut. Ca şi cum 
forţa de altădată a mugşchilor lui inerţi se concentrase în 
fălcile lui. 

Stanton întinse mâna spre masa de lângă pat şi reuşi să- 
şi ia cuțitul. Îl înfipse în Rhyme. O dată, de două ori. Dar 
singurele zone unde putea ajunge erau picioarele şi 
braţele. Durerea ar fi doborât pe oricine, însă durerea era 
ceva la care Lincoln Rhyme devenise imun. 

Strânsoarea maxilarelor spori, iar ţipătul lui Stanton se 
stinse când îi fu străpunsă traheea. Înfipse cuțitul adânc în 
braţul lui Rhyme. Lama se opri când atinse osul. Nebunul 

dădu să-l scoată ca să lovească din nou, dar corpul îi 
încremeni, pe urmă se contractă violent o dată, încă o dată 
şi rămase brusc complet nemişcat. 

Stanton se prăbuşi pe podea, trăgându-l pe Rhyme după 
el. Capul criminalistului se lovi cu zgomot de parchet. 
Totuşi, Rhyme nu se lăsă. Strânse din fălci şi continuă să 
zdrobească gâtul doctorului, scuturând, rupându-i muşchii 
precum un leu flămând, înnebunit de mirosul sângelui şi 
de uriaşa satisfacţie a unei pofte carnale împlinite. 

5 
Când te mişti, 
nu pot pune mâna pe tine 


„Datoria unui medic nu e doar să prelungească 
viaţa, ci şi să pună capăt suferinţei.” 


Dr. Jack Kevorkian 

Luni, de la 7:15 p.m. - luni, la 10:00 p.m. 


TREIZECI ŞI ŞAPTE 


Soarele stătea să apună când Amelia Sachs îi trecu 
pragul. 

Nu mai purta pantaloni colanţi. Nici uniformă. Era 
îmbrăcată în blugi şi o bluză verde închis. Pe chipul ei 
frumos se vedeau câteva zgârieturi pe care Rhyme nu le 
recunoscu, deşi, după evenimentele din ultimele trei zile, 
bănuia că nu se rănise singură. 

— Rahat, spuse ea, ocolind porţiunea de podea unde 
muriseră Stanton şi Polling. 

Locul fusese spălat cu detergent - după ridicarea 
cadavrului infractorului, criminaliştii nu mai aveau ce face 
- însă pata roz care rămăsese era uriaşă. 

Rhyme o văzu pe Sachs oprindu-se şi salutându-l cu 
răceală pe doctorul William Berger, care stătea lângă 
fereastra şoimilor, având alături abominabila servietă. 

— Deci l-ai prins, da? întrebă ea, arătând spre pata de 
sânge. 

— Da, zise Rhyme. E prins. 

— Tu singur? 

— Nu prea a fost o luptă corectă, făcu el. M-am străduit 
să mă apăr. 

Afară, lumina lichidă, roşiatică a soarelui ce asfinţea 
aprinsese vârfurile copacilor şi contururile clădirilor 
elegante de pe Fifth Avenue, vizavi de parc. 

Sachs îl privi pe Berger, care zise: 

— Eu şi Lincoln tocmai aveam o mică discuţie. 

— Serios? 

Urmă o pauză lungă. 

— Amelia, începu Rhyme. Am de gând să merg până la 
capăt. Am hotărât. 

— Înţeleg. 

Buzele ei minunate, urâţite de liniile negre ale 
cusăturilor, se strânseră uşor. Fu singura ei reacţie 
vizibilă. 

— Să ştii că detest faptul că-mi foloseşti prenumele. Pur 
şi simplu detest asta. 

Cum îi putea explica oare că ea era principalul motiv 
pentru care decisese să aleagă moartea? Când se trezise în 
dimineaţa aceea cu ea lângă el, înţelesese cu o tristeţe 
amară că ea urma să coboare curând din pat, să se 
îmbrace şi să iasă pe uşă - spre viaţa ei, spre o viaţă 
normală. Ei doi erau sortiţi nefericirii pe cât pot fi doi 
amanți - dacă îndrăznea măcar să se gândească la ei ca la 
nişte amanti. Era doar o chestiune de timp până când ea 
avea să găsească alt Nick de care să se îndrăgostească. 
Cazul 823 era încheiat şi, fără această legătură care-i 
ţinuse împreună, vieţile lor trebuiau să se despartă. 
Inevitabil. 

O, Stanton fusese mai inteligent decât bănuise el. 
Rhyme fusese adus din nou în pragul lumii reale şi, da, îl 
depăşise cu mult. 

— Sachs, am minţit. Uneori nu poţi renunţa la morţi. 
Uneori trebuie să mergi cu ei... 

Cu mâinile încleştate, Sachs se duse la fereastră. 

— Am încercat să vin cu un argument teribil ca să te 
conving să renunti. Ştii, ceva cu adevărat grozav. Dar n-am 
reuşit. Tot ce-ţi pot spune este că nu vreau să faci asta. 

— Târgul e târg, Sachs. 

Ea se uită la Berger. 

— Ce dracu', Rhyme. A 

Se duse lângă pat şi se ghemui. li puse mâna pe umăr, îi 
dădu la o parte părul de pe frunte. 

— Dar o să faci ceva pentru mine? 

— Ce? 

— Acordă-mi câteva ore. 

— Nu mă răzgândesc. 

— Înţeleg. Doar două ore. Trebuie să faci ceva mai întâi. 

Rhyme îl privi pe Berger, care zise: 

— Nu mai pot sta mult, Lincoln. Planul meu... Dacă vrei 
să aştepţi o săptămână, pot reveni... 

— E-n regulă, doctore, spuse Sachs. O să-l ajut eu s-o 
facă. 

— Tu? întrebă medicul neîncrezător. 

Ezitând, ea dădu din cap. 

Rhyme înţelese clar că nu asta era firea ei. Dar se uită în 
ochii ei albaştri, care, deşi înlăcrimaţi, erau remarcabil de 
limpezi. Dădu din cap şi-i zise lui Berger: 

— E în regulă, doctore. Poţi să laşi... care-i eufemismul 
zilei? 

— Ce zici de „accesorii”? 

— Poţi să le laşi acolo, pe masă? 

— Eşti sigură? o întrebă medicul pe Sachs. 

Ea dădu iarăşi din cap. 

Berger puse pastilele, coniacul şi punga de plastic pe 
masa de lângă pat. Pe urmă scotoci prin servietă. 

— Mă tem că n-am benzi de cauciuc. Pentru pungă. 

— Nu-i nimic, spuse Sachs, uitându-se la pantofii ei. Am 
eu. 

Apoi Berger se apropie de pat şi îşi puse braţul pe 
umărul lui Rhyme. 

— Îţi urez eliberare liniştită, zise el. 

— Eliberare, spuse  Rhyme  strâmbându-se, după 
plecarea doctorului. Pe urmă, lui Sachs: Aşa. Ce anume am 
de făcut? 


Sachs intră în curbă cu optzeci la oră, frână brusc şi 
trecu uşor în viteza a patra. 

Vântul sufla prin ferestrele deschise şi le dădea părul pe 
spate. Rafalele erau puternice, dar Sachs nici nu se 
gândea să conducă cu ferestrele închise. 

— Asta ar fi neamerican, anunţă ea şi trecu de o sută 
şaizeci la oră. 

Când te mişti... 

Rhyme sugerase că ar fi mai înţelept să spună că 
plimbarea lor făcea parte din cursul de antrenament al 

poliţei newyorkeze, dar nu fu surprins când Sachs declară 
că aia era joacă de copii; renunţase la el din prima 
săptămână de academie. Aşa că ieşiră pe Long Island, cu 
minciunile pregătite pentru poliţia din Nassau County, 
învăţate pe de rost şi oarecum credibile. 

— Treaba cu cele cinci viteze e că a cincea nu-i cea mai 
rapidă. E pentru viteză medie. Nu dau doi bani pe viteza 
medie. 

Pe urmă îi luă mâna stângă şi i-o puse pe mânerul 
rotund, negru, al manetei, apoi i-o apăsă cu degetele ei, 
schimbând viteza. 

Motorul scrâşni şi săriră la o sută nouăzeci pe oră, iar 
arborii şi casele treceau în goană pe lângă ei, iar caii 
neliniştiţi care păşteau pe câmp priveau Chevroletul negru 

— Nu-i aşa că-i grozav, Rhyme? strigă ea. Mamă, e mai 
tare decât sexul. Mai tare decât orice. 

— Pot simţi vibraţiile, zise el. Cred că pot. În degetul 
meu. 

Ea zâmbi, iar el crezu că-i strânsese mâna într-a ei. În 
cele din urmă, ieşiră de pe drumul pustiu, apărură oameni 
şi Sachs încetini fără tragere de inimă, întoarse şi îndreptă 
botul maşinii spre înceţoşata lună nouă care se înălța 
deasupra oraşului din depărtare, aproape invizibilă în 
zăpuşeala aerului fierbinte de august. 

— Hai să încercăm două sute patruzeci, propuse ea. 

Lincoln Rhyme închise ochii şi se pierdu în senzațiile 
create de vânt, de parfumul ierbii proaspăt tăiate şi de 
viteză. 


Urmă cea mai călduroasă noapte a lunii. 

Din noul punct de observaţie, Lincoln Rhyme se putea 
uita în parc şi vedea persoane ciudate pe bănci, alergători 
epuizați, familii adunate în jurul focurilor de tabără, 
precum supraviețuitorii unei bătălii medievale. Câţiva 
stăpâni de câini, care nu aşteptaseră zăpuşeala nopţii ca 
să iasă, făceau plimbarea obligatorie, cu lesele în mâini. 

Thom pusese un CD - elegiacul Adagio pentru coarde al 
lui Samuel Barber. Dar râsese dispreţuitor, declară că era 
un clişeu jalnic şi-i ceru să-l înlocuiască cu Gershwin. 

Amelia Sachs urcă scara şi intră în dormitor, observând 
că privea afară. 

— Ce vezi? întrebă ea. 

— Oameni înfierbântaţi. 

— Şi păsările? Şoimii? 

— A, da, sunt acolo. 

— Tot în călduri? 

El se uită la mascul. 

— Nu cred. Nu ştiu cum se face, dar se pare că ei sunt 
deasupra acestui gen de lucruri. 

Sachs puse punga la piciorul patului şi scoase conţinutul 
- o sticlă de coniac scump. El îi aminti de scotch, dar ea 
zise că face cinste cu coniac. Puse sticla lângă pastile şi 
punga de plastic. Arăta ca o soţie vioaie, întoarsă acasă de 
la Balducci's cu grămezi de legume şi fructe de mare, 
având prea puţin timp să le transforme în cină. 

Cumpărase şi nişte gheaţă, la cererea lui Rhyme. El îşi 
amintise ce-i explicase Berger despre căldura din pungă. 
Scoase dopul sticlei de Courvoisier, îşi turnă în pahar şi îl 
umplu şi pe al lui, potrivindu-i paiul în gură. 

— Unde e Thom? întrebă ea. 

— A ieşit în oraş. 

— Ştie? 

— Da. 

Sorbiră din coniac. 

— Vrei să-i transmit ceva soţiei tale? 

Rhyme se gândi îndelung. Ani de zile suntem în relaţii 
cu cineva, ne certăm şi ne umflam în pene, ne explicăm 
dorinţele, mânia şi regretele - şi, Doamne, cum irosim 
momentele alea. Pe Amelia Sachs o cunoştea de numai trei 
zile şi îşi deschiseseră inimile mult mai mult decât o 
făcuseră el şi cu Blaine în aproape zece ani. 

— Nu, spuse el. I-am trimis un e-mail. Chicoti. Aş zice că 
ăsta-i un comentariu asupra vremurilor noastre. 

Mai mult coniac şi senzaţia astringentă a muşcăturii din 
cerul gurii se risipea. Devenea mai atenuată, mai amorţită, 
mai uşoară. 

Sachs se aplecă peste pat şi ciocni paharul ei de-al lui. 

— Am nişte bani, începu Rhyme. O să le las mulţi bani 
lui Blaine şi lui Thom. Eu... 

Dar ea îi curmă vorbele cu un sărut pe frunte şi dădu din 
cap. 

Se auzi un zgomot slab de pietricele ciocnite când ea 
scoase pastilele de Seconal în mână. 

Rhyme se gândi instinctiv: reactivul pentru testul de 
culoare Dillie-Koppanyi. Adaugă un procent de acetat de 
cobalt la materialul suspect, urmat de cinci procente de 
izopropilamină în metanol. Dacă substanţa e un barbituric, 
reactivul capătă o frumoasă culoare albastru-violet. 

— Cum ar trebui să procedăm? întrebă ea, uitându-se la 
pastile. Zău că nu ştiu. 

— Amestecă-le în băutură. 

Ea le puse în paharul lui. Se dizolvară urgent. Cât de 
fragile erau. Ca visele pe care le provocau. 

Ea amestecă pastilele cu paiul. El se uită la unghiile ei 
roase, dar nici măcar asta nu-l putea întrista. Era noaptea 
lui şi era o noapte de bucurie. 

Lincoln Rhyme îşi aduse deodată aminte de copilăria lui, 
petrecută la periferia oraşului Illinois. Nu-şi bea niciodată 
laptele şi, ca să-l convingă, mama lui cumpăra paie care 
aveau în interior diverse arome. Căpşuni, ciocolată. Nu se 
mai gândise la ele până în momentul ăla. Îşi amintea că 
fusese o mare invenţie. De-atunci aştepta cu nerăbdare să- 
şi bea laptele de la amiază. 

Sachs împinse paiul aproape de gura lui. El îl luă între 
buze. Ea îi puse mâna pe braţ. 

Lumină sau întuneric, muzică sau tăcere, vise sau 
contemplarea din somnul fără vise? Ce-o să găsesc? 

Începu să soarbă. Gustul nu era foarte diferit de 
coniacul sec. Poate puţin mai amar. Era ca... 

De la parter se auziră bătăi puternice în uşă. Cu mâinile 
şi cu picioarele, se părea. Şi voci strigând. 

Rhyme îşi luă buzele de pe pai. Se uită spre holul 
întunecat. 

Ea îl privi încruntată. 

— Du-te şi vezi ce e, îi zise el. 

Ea dispăru pe scară şi se întoarse după câteva clipe, 
părând nefericită. Lon Sellitto şi Jerry Banks o urmau. 
Rhyme observă că tânărul detectiv îşi măcelărise din nou 
faţa cu o lamă de ras. Trebuia într-adevăr să se controleze. 

Sellitto se uită la sticlă şi la pungă. Işi întoarse privirea 
spre Sachs, dar ea îşi încrucişă braţele şi rămase 
nemişcată, cerându-i în tăcere să plece. Nu era o 
chestiune de rang, îi spuse detectivului acea expresie, iar 
ce se întâmpla acolo nu-l privea deloc. Ochii lui Sellitto 
recepţionară mesajul, însă n-avea încă de gând să plece. 

— Lincoln, trebuie să vorbesc cu tine. 

— Vorbeşte. Dar fă-o repede, Lon. Suntem ocupați. 

Detectivul se lăsă greu în fotoliul scârţâitor de răchită. 

— Cu o oră în urmă, o bombă a explodat la sediul 
Naţiunilor Unite. Chiar lângă sala de banchete. În timpul 
dineului de întâmpinare a delegaților de la conferinţa 
pentru pace. 

— Şase morţi, cincizeci şi patru de răniţi, adăugă Banks. 
Douăzeci dintre ei grav. 

— Doamne, şopti Sachs. 

— Spune-i, mormăi Sellitto. 

Banks continuă: 

— Pentru conferinţă, ONU a angajat temporar mai mulţi 
oameni. Infractorul era unul dintre ei - o recepţioneră. 
Vreo şase persoane au văzut-o aducând la lucru un rucsac 
şi punându-l într-o magazie de lângă sala pentru banchete. 
Femeia a plecat chiar înainte de explozie. Pirotehniştii 
estimează că a fost vorba cam de un kilogram de C4 sau 
Semtex. 

Sellitto spuse: 

— Linc, martorii au spus că bomba era într-un rucsac 
galben. 

— Galben? 

De ce îi suna familiar? 

— Cei de la resurse umane au identificat-o pe 
recepţioneră sub numele de Carole Ganz. 

— Mamă, ziseră într-un glas Rhyme şi Sachs. 

— Da. Femeia pe care ai salvat-o tu din biserică. Numai 
că Ganz e un pseudonim. Numele ei real e Charlotte 
Willoughby. Iți sună cunoscut? 

Rhyme spuse că nu. 

— A fost la ştiri acum vreo doi ani. Omul a fost sergent, 
trimis la o forţă ONU de menţinere a păcii în Birmania. 

— Continuă, zise criminalistul. 

— Willoughby n-a vrut să se ducă - considera că un 
soldat american n-ar trebui să poarte o uniformă ONU şi 
să primească ordine de la altcineva în afară de militarii 
americani. Dreapta face mare vâlvă pe tema asta. Oricum, 
omul s-a dus acolo. După nicio săptămână, a fost ucis de 
un vagabond din Rangoon. Impuşcat pe la spate. A devenit 
un martir al conservatorilor. Brigada antitero spune că 
văduva lui a fost recrutată de o grupare extremistă din 
suburbiile Chicago-ului. Nişte absolvenţi de la 
Universitatea Columbia s-au dat la fund. Edward şi 
Katherine Stone. 

Banks prelua relatarea. 

— Explozibilul era într-un pachet cu plastilină al 
copilului, împreună cu alte jucării. Noi credem că femeia 
voia să-şi ia fetiţa cu ea, ca să nu dea de bănuit gardienilor 
de la intrarea în sală. Însă, fiindcă Pammy era în spital, nu 
avea acoperire, aşa că a renunţat la sală şi a pus rucsacul 
în magazie. Şi-aşa a făcut destul rău. 

— A reuşit să fugă? 

— Da. Nici urmă de ea. 

— Dar fetiţa? întrebă Sachs. Pammy? 

— A dispărut. Femeia a scos-o din spital pe la ora 
exploziei. Niciun semn de la ele. 

Rhyme întrebă: 

— Şi celula? 

— Grupul din Chicago? Şi ăia s-au făcut nevăzuţi. Aveau 
o casă sigură în Wisconsin, dar a fost verificată. Nu ştim 
unde sunt. 

— Deci ăsta era zvonul pe care-l auzise turnătorul lui 
Dellray. 

Rhyme râse. 

— Carole era cea care trebuia să vină la aeroport. N- 
avea nicio legătură cu Susnecul 823. 

Observă că Banks şi Sellitto îl priveau cu atenţie. 

Ah, iarăşi vechiul truc cu tăcerea. 

— Las-o baltă, Lon, zise Rhyme, pe deplin conştient de 
paharul aflat la câţiva centimetri de el, iradiind o căldură 
binefăcătoare. 

— Imposibil. 

Detectivul mai vârstnic îşi dezlipi de trup cămaşa 
transpirată. 

— Al naibii de rece e aici, Lincoln. lisuse. Uite, mai 
gândeşte-te. Care-i problema? 

— Nu te pot ajuta. 

Sellitto spuse: 

— Există un bilet. Carole l-a scris şi l-a trimis 
secretarului general într-un plic cu antetul ONU. 
Trăncănea despre guvernul mondial care anula libertăţile 
americane. Nişte tâmpenii de genul ăsta. Revendica 
bombardarea conferinţei UNESCO de la Londra şi spunea 
că or să mai fie şi altele. Tre' să-i prindem, Linc. 

Pipăindu-şi tăieturile de pe faţă, Banks zise: 

— Secretarul general şi primarul ţi-au cerut concursul. 
Şi agentul special Perkins. Şi-o să vină şi un telefon de la 
Casa Albă, dacă vrei să fii şi mai convins. Dar sperăm că 
nu, detectiv. 

Rhyme nu comentă eroarea privind gradul său. 

— Au o echipă a FBl-ului pregătită de acţiune. Fred 
Dellray coordonează cazul şi el a solicitat - cu respect, da, 
a folosit chiar cuvântul ăsta - a solicitat cu respect ca tu să 

te ocupi de partea criminalistică. Şi e un loc al crimei 
virgin, cu excepţia scoaterii cadavrelor şi a răniților. 

— Atunci, nu e virgin, se răsti Rhyme. E foarte 
contaminat. 

— Cu atât mai mult avem nevoie de tine, îndrăzni Banks, 
adăugând „domnule” ca să îmblânzească privirea urâtă a 
lui Rhyme. 

Criminalistul oftă, se uită la pahar şi la pai. Pacea era 
aşa de aproape de el în momentul ăla. Şi durerea. 
Amândouă în cantităţi infinite. 

Închise ochii. Niciun zgomot în cameră. 

Sellitto adăugă: 

— Dacă ar fi fost doar femeia acolo, n-ar fi fost mare 
scofală. Dar are fetiţa cu ea, Lincoln. Să se dea la fund cu 
un copil? Ştii cum o să fie viaţa puştoaicei? 

O să ţi-o plătesc şi pentru asta, Lon. 

Rhyme îşi cuibări capul în perna masivă. 

Intr-un târziu, deschise ochii şi zise: 

— O să pun nişte condiţii. 

— Spune-le, Linc. 

— În primul rând, nu lucrez singur. 

Rhyme se uită către Amelia Sachs. 

Ea ezită o clipă, apoi zâmbi, se ridică şi luă paharul cu 
coniac şi pastile de sub pai. Deschise larg fereastra şi 
aruncă lichidul cafeniu în aerul stătut, fierbinte, de 
deasupra aleii, în vreme ce, la câteva zeci de centimetri 
distanţă, şoimul ridică privirea, uitându-se înfuriat la 
mişcarea braţului ei, apoi îşi înclină capul cenuşiu şi se 
întoarse să-şi hrănească puiul flămând. 

Anexă 


Extrase din: „Glosar de termeni”, Lincoln Rhyme, 
Probe materiale, ediţia a IV-a (New York, Forensic 
Press, 1994). Retipărit cu acordul autorului. 


Antropolog criminalist: Expert în fragmente ale 
scheletului uman care-i ajută pe anchetatori să evalueze şi 
să identifice rămăşiţele şi să facă exhumări. 


Caroiaj: O metodă frecvent folosită pentru căutarea 
probelor materiale, prin care se străbate un loc al crimei 
înainte şi înapoi într-o direcţie (să zicem, nord-sud), apoi în 
direcţia perpendiculară (est-vest). 


CM: Cauza morţii. 


Depunere metalică în vid (DMV): Cea mai eficientă 
metodă pentru vizualizarea amprentelor de fricţiune de pe 
suprafeţe netede. Aurul sau zincul se evaporă într-un 
recipient vidat şi acoperă obiectul de examinat cu un strat 
subţire de metal, făcând astfel vizibilă amprenta. 


Descrierea ADN-ului: Analizarea şi cartografierea 
structurii genetice din celulele anumitor tipuri de probe 
biologice (de exemplu, sânge, spermă, păr) pentru a fi 
comparată cu mostrele de control provenind de la un 
suspect cunoscut. Procesul presupune izolarea şi 
compararea fragmentelor de ADN - acid dezoxiribonucleic 
- structura de bază a cromozomului. Unele tipuri de 
descriere a ADN-ului oferă doar o probabilitate că proba 
materială provine de la un suspect; alte tipuri sunt 

concludente, cu şansa de câteva sute de milioane la unu ca 
proba respectivă să provină de la un anume individ. Se mai 
numeşte „descriere genetică” sau - în mod eronat - 
„amprentare a ADN-ului” sau „amprentare genetică”. 


Dublă refracție: Diferenţa dintre două măsuri ale 
refracției din anumite substanţe cristaline. Utilă pentru 
identificarea nisipului, a fibrelor şi a solului. 


Identificarea probei materiale: Determinarea categoriei 
sau clasei de materiale în care intră o probă. Este o 
operaţiune diferită de „individualizare”, care constă în 
determinarea sursei unice din care provine proba. De 
exemplu, un fragment rupt de hârtie poate fi identificat 
dacă se stabileşte că e tipul folosit la tipărirea revistelor. 
Poate fi individualizat dacă fragmentul se potriveşte exact 
cu o pagină ruptă din numărul din luna iulie al revistei 
Vogue, aflat în posesia suspectului. Desigur, 
individualizarea are o valoare probatorie mult mai mare 
decât identificarea. 


Individualizarea probei materiale: Vezi „Identificarea 
probei materiale”. 


Înscenare: Eforturile unui infractor de a rearanja, 
adăuga sau înlătura dovezi de la locul faptei, pentru a lăsa 
impresia că infracțiunea pe care el sau ea a comis-o n-a 
avut loc ori a fost comisă de altcineva. 


Lividitate: Culoarea vineţie a unor porțiuni din pielea 
unui decedat cauzată de întunecarea sângelui şi oprirea 
circulaţiei după moarte. 


Margini de fricţiune: Liniile reliefate ale pielii de pe 
degete, palme şi tălpi, ale căror modele sunt unice pentru 
fiecare individ. Amprentele de fricţiune de la locul faptei 
pot fi clasificate astfel: 1) plastice (lăsate într-o substanţă 

moale, cum e chitul); 2) evidente (lăsate de pielea mânjită 
cu o substanţă străină, ca praful sau sângele); 3) ascunse 
(lăsate de pielea acoperită cu secreţii organice, precum 
grăsimea sau transpiraţia şi aproape invizibile). 


MCLC: Moarte confirmată la locul crimei. 


Microscop electronic de scanare (MES): Un instrument 
care lansează electroni pe o probă materială pentru a fi 
examinată şi proiectează imaginea rezultată pe monitorul 
unui computer. MES poate realiza o mărire de 100.000 de 
ori, faţă de 500 de ori în cazul microscoapelor optice. MES 
este combinat deseori cu o unitate de energie dispersivă 
cu raze X, care poate identifica elementele unei mostre în 
timp ce tehnicianul le vizualizează. 


Mostre de control: Probe materiale colectate de la locul 
crimei din surse cunoscute, folosite pentru compararea cu 
probe de la o sursă necunoscută. De exemplu, sângele şi 
părul victimei constituie o mostră de control. 


Ninhidrină: O substanţă care vizualizează amprentele de 
fricţiune ascunse pe suprafeţe poroase precum hârtia, 
cartonul şi lemnul. 


Ordinea custodiei (OC): înregistrarea fiecărei persoane 
care s-a aflat în posesia unei probe materiale, din 
momentul colectării ei de la locul crimei până la 
prezentarea în instanţă. 


Principiul de schimb al lui Locard: Formulat de Edmond 
Locard, un criminalist francez, care susţine că există 
întotdeauna un schimb de probe materiale între infractor 
şi locul crimei sau victima lui, oricât de mici sau greu de 
găsit ar fi acele probe. 

Probă materială (PM): în dreptul penal, PM înseamnă 
elemente ori substanţe prezentate la proces pentru a 
susţine pretenţia apărării sau a acuzării că o anumită 
afirmaţie este adevărată. Probe materiale pot fi obiecte, 
materiale organice sau urme. 


Probe materiale minuscule: Fragmente de substanţe, 
uneori microscopice, cum ar fi praf, pământ, materie 
celulară şi fibre. 


Reziduu de împuşcătură (RI): Materialul depozitat pe 
mâinile şi hainele unei persoane care a tras cu arma, 
îndeosebi bariu şi antimoniu. RI rămâne pe pielea umană 
până la şase ore dacă nu este îndepărtat prin spălare ori 
întâmplător prin contact, atunci când un suspect este 
arestat şi încătuşat (mai ales cu mâinile la spate). 


Sistem automat de identificare a amprentelor (SAIA): Un 
sistem computerizat pentru scanarea şi stocarea 
amprentelor de fricţiune. 


Spectrometru de masă/ cromatograf cu gaz (SMCG): 
Două instrumente folosite în analiza criminalistică pentru 
a identifica substanţe necunoscute, ca drogurile şi probele 
microscopice. Sunt deseori conectate între ele. 
Cromatograful cu gaz separă componentele unei substanțe 
şi le trimite la spectrometrul de masă, iar acesta le 
identifică. 


Stomatolog criminalist: Expert care-i ajută pe 
anchetatori să identifice victimele prin examinarea 
resturilor dentare şi analizarea urmelor de muşcături. 


Sursă alternativă de lumină (SAL): Oricare dintre 
tipurile de lămpi de mare intensitate cu diverse lungimi de 
undă şi culori. Folosite pentru a vizualiza amprentele de 

fricţiune ascunse şi anumite tipuri de probe microscopice 
şi biologice. 


Susnec: Subiect necunoscut, adică un suspect 
neidentificat. 


Testul de densitate a gradientului (DG): O tehnică 
pentru compararea mostrelor de sol, pentru a stabili dacă 
provin din acelaşi loc. Testul presupune suspendarea 
mostrelor de sol în tuburi umplute cu lichide având valori 
diferite ale densităţii. 


Testul sângelui prezumtiv: Un număr de procedee 
chimice pentru a determina dacă la locul unei crime există 
reziduuri de sânge, chiar dacă nu sunt vizibile. Cele mai 
folosite sunt testele cu luminol şi ortotolidină. 

doar de mare ajutor în cercetările preliminare scrierii 
romanului meu, ci şi lecturi excelente în sine. Îi mulţumesc 
lui Pam Dorman, a cărei mână talentată de redactor se 
simte peste tot în această carte. Şi, bineînţeles, îi 

din vechiul New York, cu mare dificultate va face rost de 

